
Tento príbeh a jeho postavy sú dielom autorovej fantázie.

	Opísané konanie štátnych a samosprávnych inštitúcií, súkromných

	podnikov i verejných činiteľov je fiktívne.

	 


INTRO

	CESTA E50

	 

	SEPTEMBER 1998

	 


Čierny hummer sa rútil v protismere. Chladné svetlo reflektorov pretínalo tmu, prerušovaná stredová čiara sa mihala čoraz rýchlejšie.

	Peter Štarch strhol volant a zaradil robustný kolos do správneho pruhu. Zažmurkal, utrel si vlhké čelo. Prekvapilo ho, aké je ľadové.

	Svet sa mu krútil pred očami, udržať sa pri vedomí nebolo ľahké. Šoférovanie päťtonového hummera po vlhkej, klzkej vozovke hraničilo so samovraždou.

	To ho trápilo najmenej.

	Svet sa nielen krútil, ale aj rozpadal na kusy. Vesmír praskal vo švíkoch, niektoré kusy už povolili a odleteli do neznáma.

	„Prvé výsledky z volebných okrskov naznačujú, že premiérovo hnutie môže vyhrať voľby, ale bude mať veľký problém so zostavením vlády,“ mudroval v autorádiu akýsi komentátor.

	Štarch si znova pretrel čelo a pozrel sa na prsty – leskli sa od potu.

	„Počet voličských hlasov pre opozíciu je taký veľký, že v jej centrále sa už teraz začína oslavovať,“ vykladal zašumený hlas.

	Peter sa nahol, zastonal od bolesti a vypol rádio. V ušiach mu búšilo, počul však, aký má zrýchlený dych.

	Všetky dôležité kontakty, zabehnutý systém, dohodnuté projekty…

	Celé impérium sa trieštilo.

	Nechápal, čo sa deje, ani ako je to možné. Myseľ mu vynechávala, nestíhala spracovávať celý rozsah katastrofy.

	Premiérovo impérium vyzeralo nezničiteľne – jeho sieť obopínala celú krajinu. Kardiš držal v rukách mocenské zložky, dôležité médiá, úrady aj súdnictvo.

	A odrazu…

	Problém so zostavením vlády. Veľa hlasov pre opozíciu, v jej centrále práve začínajú oslavovať.

	Vesmír sa trieštil na kusy.

	Čo príde, čo nastane? Azda naozaj nový poriadok? Alebo chaos, destabilizácia štátu, stanné právo či dokonca občianska vojna? Nič z toho sa nezdalo prestrelené, nie v tej chvíli.

	Vo svetle reflektorov sa zablýskala tabuľa pri ceste.

	 

	Žilina 43 km

	Námestovo 55 km

	Banská Bystrica 83 km

	 

	Informácia o skracujúcej sa vzdialenosti ho vrátila do reality. Rozpadajúci sa vesmír nebol jeho najväčší problém. Ani zďaleka.

	Pozrel na fotku pripnutú na palubnej doske. Barbora a Dana, jeho dcéry, už žiadne deti – takmer dospelé dámy. Smiali sa do objektívu, na lícach príťažlivé jamky. Zdedili ich po Eve.

	Barbora, Dana a Eva…

	Štarch si zahryzol do pery a vyrovnal hummera, ktorý už opäť prechádzal do protismeru.

	Na bočnom sedadle sa rozsvietil mobil ležiaci vedľa nabitej čezety. Prístroj nezvonil, ale potichu vibroval. Volajúci sa nevzdával, no Peter ho ignoroval. Dobre vedel, kto sa mu snaží dovolať, skúšal to už asi piatykrát.

	„Hajzel zasratý!“ zasyčal. „Choď do riti, ty zmrd!“ Hovor by neprijal ani zaboha. Keď potreboval pomoc, všetci sa naňho vykašľali. Teraz už bolo neskoro, nechcel sa s nikým zhovárať, ufňukaných výlevov mal nad hlavu.

	Stále nespracoval udalosti posledných dní, nedokázal ich udržať v mysli, spomienky boli prchavé ako útržky snov.

	Útržky nočných môr.

	Čo sa to stalo? dunelo mu v lebke od momentu, keď došlo k výbuchu.

	Čo sa to, kurva, stalo?!

	Zo všetkých síl zvieral volant, no aj tak cítil, ako sa mu trasú ruky.

	Nečudo, veď smrť iba nedávno udrela nečakane a veľmi, veľmi blízko. Zaťala kosou tam, kde to ani v najmenšom nepredvídal.

	Otras a šok, čo utrpel, doteraz neustúpili. Aj výjavy, ktoré videl v nemocnici, ním otriasli, vydesili ho do morku kostí.

	Netušil, čo ďalej, nemal žiadny plán.

	Zo zlomených rebier mu vystreľovala prudká bolesť, každé nadskočenie hummera bolo ako bodnutie nožom.

	Oči mu zablúdili k fotke vysmiatej Barbory a Dany. Najhoršie na smrti nie je, že umrieš, ale že sa už nedozvieš, ako to dopadlo s tvojimi deťmi.

	Nahol sa, zmučene zasyčal, strhol fotografiu z palubnej dosky a šmaril ju pod sedadlá.

	Nemôže sa dívať na dcéry, ešte pár sekúnd a zošalie. Alebo urobí čosi horšie.

	Keby na ne myslel, keby ich mal pred očami, možno by… Možno by zabrzdil, obrátil džíp a vyrazil naspäť do mesta. Rozsudok smrti pre všetkých. Nielen pre jeho ľudí, Barboru, Danu, Evu a jeho samého, ale aj pre množstvo civilov.

	Zaťal zuby, nesmel to urobiť, nesmel zabrzdiť, dokonca ani spomaliť.

	Pridal plyn, každá ušetrená sekunda bola dobrá. Trieštiaci sa vesmír, dolámané rebrá, smrť, čo udrela tak blízko, jazda v protismere aj vibrujúci mobil… Všetko to bledlo v porovnaní s tým, čo ho čaká.

	Olizol si krv z rozhryzenej pery a zvažoval, aké sú šance, že prežije najbližšiu hodinu.

	Čím viac nad tým premýšľal, tým silnejšie zvieral volant – až kým mu nestŕpli prsty. Chrbát mal vlhký od potu, košeľa sa mu lepila na kožený poťah sedadla.

	Zabrzdiť, otočiť auto a vrátiť sa domov…

	Stlačil plynový pedál, v rýchlosti číhala záhuba i záchrana. Vôľu mal napnutú do prasknutia, každou sekundou sa mohla zlomiť.

	Nepribrzdiť, neotočiť!

	Musí tam dôjsť a stretnúť sa s ním.

	Napriek všetkému, čo sa za posledný týždeň stalo. Napriek tomu, že šanca na návrat z takého stretnutia bola mizivá.

	Keby to nespravil, keby sa s ním nestretol a nepokúsil sa o zázrak, tak…

	Došlo mu, že sa nemá kam vrátiť; uviazol v tme, v nekonečnej tme, nebolo za ním žiadne mesto, žiadna Barbora, Dana ani Eva.

	Zdalo sa, že tam sú, ale v skutočnosti tam neboli. Vesmír sa rozpadal na kusy.

	Štarch sa utopil v bezhraničnej tme, zostávala mu iba žiara reflektorov, ktoré odmeriavali cestu.

	Ako v rozprávke. Jediným východiskom, ako sa dostať naspäť na svetlo, ako odkliať kráľovstvo aj všetkých, čo v ňom uviazli, bolo stretnúť sa s ním. Zoči-voči, tvárou v tvár. Inak zostanú uväznení v temnote, smrtiaca kliatba, čo na nich uvalil zlý kráľ, ich všetkých zahubí.

	Na vedľajšom sedadle sa opäť rozsvietil mobil. Volajúci musel byť zúfalý, nechcel sa vzdať, čosi ho hrozne pálilo na duši aj na jazyku. Prístroj sa triasol takmer minútu, napokon však znehybnel. Displej vyhasol, auto zahalila tma.

	Peter zasmrkal, príšerne sa bál. Zostal na to sám, všetci sa naňho vysrali.

	V mysli sa mu ozývali povedačky, ktoré o ňom počul. Väčšina z nich bola desivá a Štarch vedel, že aspoň polovica je zároveň pravdivá. Označenie boss pri ňom bledlo, vôbec nevystihovalo jeho pozíciu a povahu toho, čo robil.

	Sú to len historky! Desiatky mŕtvych… Iba historky!

	Desiatky zabitých, nielen biele kone – aj podnikatelia, úradníci, miestni politici.

	Historky!

	Vo svetle reflektorov sa zablýskala ďalšia smerová tabuľa.

	Blížila sa križovatka.

	Banská Bystrica rovno, Žilina rovno, Námestovo doprava. Stretnúť sa s ním.

	Dokonca aj premiér, všemocný premiér Kardiš, sa s ním vraj rozpráva ako rovný s rovným…

	Štarchovi zovrelo hruď, v dolámaných zafačovaných rebrách ho zapichalo. Nebol však čas poddávať sa bolesti. Reflektory osvetlili rozľahlú križovatku, na ktorej sa zbiehali tri cesty.

	Kiežby do Bystrice! pomyslel si Peter. S chlapmi odtiaľ sa aspoň dalo dohodnúť.

	Prudko vydýchol, zasyčal od bolesti a odbočil doprava, na sever – v ústrety čiernym siluetám oravských hôr.

KOLESO ŠŤASTIA

	Z rozpáleného asfaltu sálalo teplo. Horúci vzduch sa nad ním chvel, prázdne parkovisko zaplavoval naftový zápach. Slnko neľútostne pražilo, neozýval sa žiadny zvuk. Zdalo sa, že páľava odparila samotný život.

	Na čiernom, topiacom sa asfalte ležala plyšová hračka – obrovský biely medveď. Nevidomý pohľad mal vyvrátený do azúrovej oblohy, hravý úškrn pôsobil prízračne.

	Hneď vedľa sa povaľoval ľudský prst. Odkrvený, modrastý. Zdalo sa, že bol pomliaždený a odseknutý – zrejme čímsi nie príliš ostrým. Vytŕčala z neho rozdrvená zakrvavená kostička.

	Plyšová biela srsť aj zaschýnajúca červená mláčka sa leskli v slnečných lúčoch. Medveď sa neprestajne usmieval, ligotavé korálkové oči upieral rovno do neba.

	 


I

	Teraz alebo nikdy! Ak to poserieš, môžeš sa ísť pásť, hovoril si Ľuboš Ostrý. Vedel, že má jedinú šancu. Ak stretnutie nevyjde podľa jeho predstáv, k takej veľkej veci sa už nikdy nedostane. Netrpezlivo prešľapoval na mieste, pod podrážkami starostlivo vyleštených topánok mu škrípal štrk. Kútikom oka poškuľoval po ozrutnom ciferníku na neďalekej budove pradiarne. Hodiny však dávno zastali, ručičky sa nehýbali.

	Veľmi symbolické, uškrnul sa. Veď v areáli bavlnárskych závodov Texicom akoby naozaj zastal čas. Rozsiahly komplex, ktorý pod Čebraťom vznikol koncom devätnásteho storočia, bol kedysi najväčším textilným závodom v celom Rakúsko-Uhorsku. Fungovali tu tkáčovne, pradiarne, ale aj strojáreň, vychýrená prototypová dielňa, konfekčné oddelenia a dokonca vlastná elektráreň.

	Ostrý si to všetko naštudoval, veď práve detaily ako znalosť histórie podniku mohli rozhodnúť o jeho podnikateľskej budúcnosti. Znova nervózne zašúchal nohami a rozhliadol sa. Na rozpálenom parkovisku pred budovou riaditeľstva postávali výrobní riaditelia Texicomu aj oveľa vyššie šarže. Zástupcov samosprávy reprezentoval Alexander Vokoš, okolo ktorého sa tmolilo zopár straníkov z politického hnutia premiéra Kardiša. Oficiálne tu nemali čo robiť, záležitosť sa ich netýkala, no nikto nemal odvahu vyhodiť ich. Každý zo zúčastnených chápal, že vážny problém, ktorý dnes mali vyriešiť, je najmä politická záležitosť.

	Ostrý sa rozhliadol po hrboľatom parkovisku a okolitých stavbách. Opadaná omietka, praskliny, neklamné známky chátrania. Väčšinu z budov postavili pred sto rokmi, práve v týchto miestach sa nachádzalo srdce podniku.

	Ľuboš si dobre pamätal, ako to tam vyzeralo za komunistov – keď ho z decáku premiestnili do rodinného centra, neraz chodieval k podnikovej bráne a vyčkával na otčima, ktorý sa vracal zo šichty. Zakaždým vyhrávala veselá hudba, zo závodu sa hrnuli davy pracantov. Nečudo, veď podnik v šesťdesiatych a sedemdesiatych rokoch zamestnával takmer päťtisíc ľudí. Produkovalo sa tu obrovské množstvo textílií, ktoré poznalo nielen Československo a celý socialistický svet – vrátane Kuby či Vietnamu –, ale gigantické zákazky sa vyrábali aj pre Francúzsko, Kanadu, západné Nemecko a ďalšie krajiny. Neustále dymiaci stodvadsaťmetrový komín s nápisom BZVIL – Bavlnárske závody Vladimíra Iľjiča Lenina patril k symbolom Ružomberka.

	Dnes bol však komplex vyľudnený, ani z komína – nápis bol už zopár rokov premaľovaný na TEXICOM – sa nedymilo. Stalo sa totiž čosi nemilé, s čím nikto nepočítal. Práve preto sa dnes stretli na popraskanom parkovisku a vyčkávali na vzácnu návštevu. Museli zabrániť katastrofe.

	Ľuboš pohľadom prebehol po riaditeľoch, straníkoch aj zachmúrenom Vokošovi. Nenápadne sa otočil a kútikom oka si prezrel skupinku postávajúcu obďaleč. Boli štyria, nahodení v drahých oblekoch, dofrčali na nemeckom audi. Mladíci, určite nemali ani tridsať. Sršalo z nich sebavedomie, ba arogancia, jeden práve odhodil cigaretový špak, druhý medzi rečou zachrchľal a nechutne si odpľul.

	Ja alebo vy, pomyslel si Ostrý. Teraz alebo nikdy.

	Znova pozrel na fabrické hodiny – tri pätnásť, ručičky sa nepohli ani o milimeter. Aj tak však vedel, že vládna delegácia mešká. Minister mal doraziť už pred trištvrte hodinou. Nič sa nedalo robiť, zostávalo iba čakať, napokon, aj čas tu stál, iba slnko usilovne pražilo. Ostrý si povolil kravatu, cítil, že má prepotenú košeľu, no netrúfol si vyzliecť sako – čo keď akurát vtedy dofrčí minister? Uvidel by ho v mokrej košeli – oproti bezchybne upraveným mladíkom pri nablýskanom audi by pôsobil ako úplný sedliak. Nešlo o guľôčky ani o umelohmotné céčka, točil sa tu obrovský biznis, životná šanca.

	Ostrého striaslo, bolo mu horúco, no aj tak ho striaslo. Len čo sa mu v mysli vynorili slová životná šanca, spomenul si, že rovnaké spojenie používal, keď Petra Štarcha pred tromi rokmi nabádal, aby sa zapojili do kšeftov so zbraňami. Spomienky na Bosnu a hrôzy, čo tam zažili, ho mátali dodnes. Aj teraz, len čo si spomenul, zaľutoval, že sa ráno neposilnil kúzelným práškom. Vzpruha by sa mu hodila. Mozog o ňu žobral, hoci sa Ostrý už vyše roka vzorne držal. Nedoprial si ani jedno šnupnutie, ba ani dúšok chľastu. Psychiater, ku ktorému ho po návrate z Bosny dotiahol Štarch, mu vysvetlil, že preňho neexistuje žiadna stredná cesta. Len čo si dožičí pohárik alebo štipku kokaínu, prepadne sa naspäť, vráti sa na zostupnú špirálu depresie a závislosti, z ktorej ho len tak-tak vytrhol kamarát.

	Presne tak to psychiater povedal – vraj kamarát. Ľuboš nebol Štarchovi vďačný, veď práve spomienka na to, ako chladnokrvne Peter popravil Zlatana Tanovića, ho mátala najviac. Nech si udalosť racionalizoval, koľko chcel, nech sa donekonečna presviedčal, že Štarch konal pod tlakom a spáchaním vraždy ich vlastne oboch zachránil, kyselinovú škvrnu nedokázal vymazať. Pálila ho, leptala mu dušu aj mozog.

	Strhol sa, na stretnutí potreboval sršať energiou a presvedčivosťou, nie skleslou, depresívnou náladou. Čuráci vyžarujúci sebaľútosť priťahujú smolu, takým nikto nič neprihrá. A práve o to dnes išlo – o miliardovú prihrávku. Minister, straníci a dokonca aj samotný Kardiš sa už raz popálili. Prihrali Texicom komusi, o kom boli presvedčení, že je to šampión, no vykľul sa z neho obyčajný zmrd.

	Keď sa naplno rozbehla privatizácia štátnych podnikov, rozhodoval o tom, komu spadnú do lona miliardové majetky, výhradne premiér Kardiš a jeho najbližší spolupracovníci. Isteže, existovala akási fasáda pre verejnosť, čo mala vytvoriť ilúziu spravodlivosti a transparentnosti, ale nikto jej nevenoval pozornosť. V konečnom dôsledku rozhodoval Kardiš, iba Kardiš, dokonca sa tým ani veľmi netajil. S hrdosťou priznával, že na Slovensku vytvára novú kapitálotvornú vrstvu a vyberá pritom najmä ľudí oddaných jeho vlastnému politickému hnutiu, ktorých označoval za našich, dobrých podnikateľov. K obrovským majetkom sa tak dostali aj rôzne indivíduá, Kardiš za merítko dobrého podnikateľa považoval servilnosť voči vládnej moci, ako aj ochotu odvádzať hnutiu desiatky, niekedy aj dvadsiatky z nadobudnutých miliárd.

	Dialo sa tak po celej krajine, no iba málo takto sprivatizovaných podnikov profitovalo – väčšina rýchlo zbankrotovala. A práve k tomu sa míľovými krokmi blížil aj Texicom. Chlap, ktorý ho od Kardiša dostal, bol úplný zmrd. A pritom mu premiér vyšiel veľmi v ústrety. Odhadovaná cena závodov bola približne dve miliardy korún. Ondrej Vilický, tak sa nešťastník volal, dostal fabriku od štátu za stoštyridsať miliónov. Z ceny reálne zaplatil štyridsať miliónov, ktoré mu na príkaz ministra požičala banka spriatelená s Kardišovým hnutím. Dovtedy bolo všetko v poriadku.

	Lenže potom Vilickému zadrbalo. Uveril, že je obchodný génius a pustil sa do napĺňania vlastných podnikateľských predstáv. Len čo zistil, že v skladoch sa nachádzajú obrovské medené valce používané pri textilnej hĺbkotlači, celú prevádzku zrušil a drahú meď narýchlo rozpredal.

	Tento obchodný úspech ho povzbudil, tak začal rozpredávať strojové vybavenie a dal vytrhať koľajnice, ktoré zabezpečovali napojenie podniku na železničnú sieť. V záchvate podnikateľského nadšenia prepustil zopár desiatok textilných inžinierov stojacich za vývojom výrobkov, za ktoré fabrika tradične získavala tie najvyššie domáce aj medzinárodné ocenenia.

	Také chujoviny Vilického nezaujímali. Najlepšie vedel, ako treba obchodovať. Vyhodil dovtedajších odborníkov na nákup a predaj, v Bratislave si založil obchod s bavlnou a začal výhodne obchodovať sám so sebou.

	Všetko toto by Kardišovi a vláde ani tak nevadilo. Napokon, oproti podaktorým ďalším politickým privatizérom si Vilický počínal celkom obstojne. Veď miliardovú fabriku nepoložil na lopatky hneď v prvý rok. Dopustil sa však oveľa horšieho prečinu – otáľal s vyplácaním desiatkov hnutiu.

	Dostal preto prvé priateľské upozornenie. Keď nepomohlo, dostal prvú výstrahu. Keď nepomohla ani tá, dostal šróbovákom do oka. To pomohlo. Vilický zaplatil a dokonca aj slušne uznal, že sa na podnikanie nehodí. Predvídavo sa odpratal do zahraničia, čím si zachránil druhé oko aj nakradnutý majetok.

	Minister, straníci aj samotný Kardiš sa trpko sklamali. Preto dnes vyberali nového šampióna, ktorému by prihrali fabriku.

	Ja alebo oni, opakoval si Ostrý. Teraz alebo nikdy.

	 


II

	Peter Štarch netušil, čo príde v najbližších minútach. Nehrozilo síce žiadne nebezpečie – rozvážne šoféroval svoj mercedes po diaľnici popri Liptovskej Mare –, ale cítil sa neisto. Na rozjaganej hladine vodnej nádrže sa hojdalo zopár člnov aj športových jácht, brehy boli posiate opaľujúcimi sa ľuďmi. Dokonalá idylka.

	Aj v aute vládla idylka, nebolo však isté, ako dlho potrvá. Na zadnom sedadle totiž sedela Barbora, jeho mladšia dcéra, ktorá iba prednedávnom oslávila osemnáste narodeniny a podľa toho sa aj správala.

	Vyrástla do krásy. Petrovi sa pri pohľade na ňu zakaždým rozbúšilo srdce od zmesi dojatia, hrdosti a obavy. Veľmi sa o dcéry bál, veď žili v príšernom, krutom svete a obzvlášť krvavej dobe. Aj keď si to baby v rozpuku mladosti neuvedomovali – práve prežívali najkrajšie obdobie v živote –, zúrilo okolo nich peklo. Štarch o tom vedel svoje. Síce sa postaral, aby si dcéry užívali bezstarostnosť a dostali všetko, po čom zatúžili, no sám sledoval dianie so silnejúcou úzkosťou. Šialená doba, naozaj šialená. Vraždy, výbuchy a prestrelky na dennom poriadku. Tento mesiac našli len kúsok odtiaľto, pri Čertovici, zabitého chlapa, čo vraj šéfoval partii na dolniakoch. V hlave mal tri guľky. Minulý mesiac zas ktosi v Košiciach spustil streľbu na idúce auto a zasiahol pritom zopár civilov.

	Zahynula pritom osemnásťročná dievčina, ktorá sa previnila iba tým, že stála v nesprávny čas na nesprávnom mieste.

	Osemnásťročná dievčina!

	Štarch sa podvedome pozrel do spätného zrkadla. Barbora čosi vyťukávala do nového vynálezu – mobilného telefónu. Nevšimla si, že ju otec pozoruje.

	Peter nakrčil obočie. Pohľadom zablúdil k blízkej zátoke, kde kŕdle rybárov lovili chutné mäsko z hlbín nádrže. Idylický obraz ho neupokojil, naopak, v hlave sa mu vyrojili ďalšie pŕhliace myšlienky.

	V máji výbuch auta v Čiernej nad Tisou – zahynul pri ňom majiteľ esbéesky. Ešte predtým, začiatkom jari, našli v Poprade odrezanú hlavu bývalého policajta. Niekto ju položil na kapotu auta a vyzdobil policajnou čiapkou. V Banskej Bystrici sa medzitým strieľalo zo samopalov AK-47 priamo v centre metropoly. Útočníci sa rozostavili pozdĺž celej hlavnej ulice, rozstrieľali dve autá, zabili pritom šéfa topoľčianskeho gangu a zranili niekoľkých jeho vojakov. Na západe krajiny, v Bratislave, zasa vo februári zastrelili jedného z najmocnejších bossov. Len tak, za bieleho dňa, na parkovisku pred populárnym hotelom. A to všetko bol iba vrchol ľadovca, v správach jednostaj vyhlasovali pátranie po zmiznutých a nezvestných; museli ich byť desiatky, ak nie stovky. Polícia, prokuratúra či politici už ani nepredstierali znepokojenie, všetko to bolo normálka.

	Veru, šialená a krutá doba, aj Peter musel byť tvrdý, keď chcel ochrániť dcéry. Slabým a mäkkým sa na Slovensku nedarilo, no silným a rozhodným…

	Štarch spokojne potľapkal volant luxusného mercedesu.

	„Ideš dnes na tú stretávku?“ ozvala sa Barbora.

	Peter znervóznel, rozhovory s dospievajúcimi dcérami mu príliš nešli. V jednej chvíli bolo všetko v najlepšom poriadku, no vzápätí mohla vypuknúť hádka. Najmä v aute sa to stávalo často, každá jazda mohla dopadnúť všelijako, aj táto. Barbora sa venovala modernému tancu; z akéhosi dôvodu si vybrala tanečnú skupinu v Liptovskom Mikuláši – tvrdila, že je to najlepšia partia v regióne a ak má trénovať, tak jedine v nej. Štarch pokrčil plecami, sám sa ponúkol, že ju tam bude voziť. Myslel si, že sa s dcérou počas dvadsaťminútových jázd trochu zblíži. Lenže nebolo to jednoduché.

	„Tak ideš?“ zopakovala, keď nezareagoval dosť rýchlo.

	„Nechce sa mi,“ priznal.

	„Prečo? Nemal si v triede žiadnu lásku?“

	Vedel, kam tým mieri. Vyrývala doňho zakaždým, keď mohla. Doteraz sa nevyrovnala s tým, že od nich odišiel a žijú v odlúčení. Nech sa snažil, ako vedel, vždy si rypla.

	„Na stavebnej priemyslovke? Tam bolo málo dievčat.“

	„Aha, takže nejaké sa predsa len našli,“ zaškerila sa do zrkadla.

	„Je to stretnutie po dvadsiatich rokoch. Tam už fakt nikto nebude mať chuť na –“

	„Ty si už nejako poradíš. Či nie, ocko?“

	Najviac ho vytáčalo, keď doňho rýpala sladkým hlasom – tak ako teraz. Dobrá dcérenka, ale zároveň pekná mrcha, čo mu pomedzi riadky rada šplechne do očí, aký je hajzel, keď podvádza matku a neodpustí si žiadnu obstojne vyzerajúcu štetku.

	Nemalo zmysel klamať jej, v tridsaťtisícovom meste ako Ružomberok sa nič neutají.

	Preto neodpovedal, mlčal a dúfal, že Barborinu pozornosť znova upúta mobilný telefón.

	„Takže žiadna prvá láska?“ nedala sa.

	Pokrútil hlavou a nasilu sa usmial. „Žiadna láska sa tam nekonala, keď to musíš vedieť,“ prehodil cez plece.

	Mobil hlasno zapípal, Barbora sa naklonila nad miniatúrny displej.

	Štarch si vydýchol, potešilo ho, že výsluch sa skončil. Žiadna láska sa tam nekonala, zaklamal po druhý raz, tentoraz sám pre seba.

	 


III

	„Hovorím ti, v tomto mladom čosi je,“ zopakoval Dezider.

	„V tomto?“ zapochyboval Zolo a natočil hlavu, aby lepšie počul.

	Sedeli v nahrávacom štúdiu, ktoré si v Košiciach kúpili pred vyše rokom. Šťastný nápad. Dezidera bavila hudba, sám bol vychýrený cimbalista. Aj Zolovi sa myšlienka zapáčila – tiež bol hudobník, dlhé roky si privyrábal muzicírovaním na zábavách a svadbách. Navyše, Dezider presne vedel, ako naňho. Naznačil mu, že keby si v Košiciach otvorili hudobné štúdio, môžu tým pomôcť svojim ľuďom – Cigánom. Nájdu talenty, podporia ich, ponahrávajú dobrú muziku, čo-to vydajú a pokúsia sa predať. Zároveň by to prospelo aj ich hlavnému biznisu, predaju pervitínu, ktorý potrebovali čo najviac zakryť legálnymi aktivitami.

	Zolo dlho neváhal, čierne srdce mu pišťalo, prikývol a šli do toho. Až neskôr Dezider vybalil, o čo mu celý čas išlo.

	„Čo keby sme skúsili aj inú hudbu, nielen ľudovky?“ navrhol.

	„Inú?“ nerozumel Zolo. „Akú inú?“ nechápavo pozrel na Gejzu – tretieho brata. Ani ten však nevedel, o čom Dezider točí.

	„Nevidíte, čo sa deje? Danceflooru a kolotočárskych odrhovačiek má už každý gadžo plné zuby. Príde niečo iné, nové. Veľká vlna.“

	„Akože čo?“

	„Však rap a hip-hop,“ uškrnul sa najmladší brat. „Ešte to len začína, ale o dva-tri roky…“

	„Rap? Tie sračky, čo počúvaš v aute?“ nechytal sa Zolo.

	„Veď to je v angličtine. Zložité texty, tomu tu nikto nerozumie.“

	„Vznikajú aj české a slovenské skupiny. A sú veľmi úspešné, aj komerčne. Chaozz v Česku valcuje hitparády – platinová platňa, vieš, aké sú to predaje? U nás Trosky vyhrávajú z rádia, Sony BMG im vydalo album,“ vyratúval Dezider.

	„Mne sa to nezdá. Čo s tým majú naši ľudia?“

	„Tak ako černosi v Amerike – tam vznikol hip-hop. Na okraji spoločnosti, v stoke. A kto vie na Slovensku čosi o stoke a chudobe, kto vie, čo je nenávisť, ak nie Cigán?“

	„Tie skupiny, čo si ich menoval, sú cigánske?“

	„Práveže nie. Biele decká zo sídlisk sa hrajú na stoku. Ale keď príde Cigán, čo to má v krvi, to bude pecka!“

	Obaja starší bratia pochybovačne krútili hlavami, na neprebádané územie sa im nechcelo. Dezider však nástojil, aby si aspoň niečo vypočuli, kým nápad zakopú. Prehovoril ich a Zolovi práve púšťal čerstvú kompiláciu Zvuk ulice, ktorú vyprodukoval chlapík známy ako David zo Senca. Čo-to si už vypočuli, teraz bežala skladba Posledné želanie, v ktorej mladík s umeleckým menom Pa3k Metamorfolord namáhavo vypľúval rýmy.

	„A tento sa ti akože pozdáva?“ uisťoval sa Zolo.

	„Hej. Nepočuješ to? Ešte sa do toho potrebuje dostať, ale má perfektný flow, dobré texty a je nasratý!“

	„Nič také tam nepočujem. Tí predtým sa mi zdali lepší.“

	Dezider nespokojne zacmukal: „Na kšefty máš nos, bráško, ale hudba z teba odišla. Gadžovia ťa pokazili, nepočúvaš srdcom. Hovorím ti, tento mladý je talent, oslovme ho.“

	„A je vôbec náš?“

	„Však nepočuješ? Naša krv.“

	„Mne sa nepozdáva, pusti radšej ďalšieho,“ pochyboval Zolo.

	„Nikdy mi neveríš, Bengo,“ zmraštil sa Dezider, v hlase mu zaznela trpkosť. „Vravím ti, v tomto chalanovi niečo je. Kebyže ho podporíme, niečo mu vydáme, môže zabodovať. Vo veľkom. Ešte aj groše by sme zarobili.“

	„Peniaze zarábame na inom,“ zvážnel Zolo. „So štúdiom som súhlasil, lebo je to dobré krytie, dobrý front. Aj Košice sú fajn, netreba všetko dovážať až do Ružomberka, Ukrajincov tu máme poruke. A nemusíme sa uskromňovať ako doma, kde nás všetci poznajú.“

	„Ale…?“

	„Ale štúdio je iba zábavka, nekomplikuj to. Ak chceš, nájdi nejakého rapera, či ako to voláš, tu v Košiciach. Môžeme skúsiť nahrať aj takú muziku, pre mňa za mňa… Ale nekomplikuj, dobre?“

	Dezider sklamane vypol skladbu, štvalo ho, že starší brat nedôveruje jeho odhadu. A pritom išlo naozaj iba o zábavku, drobné peniaze oproti tomu, čo točili v obchode s pervitínom. Lenže Zolo by trochu uvoľnenia neprežil, potreboval mať všetko pod kontrolou, ak v niečom nevidel potenciál, okamžite to odpísal.

	„Rozkaz, kapitán,“ posmešne zasalutoval a pustil Zolovi skladbu Čakám na deň od Trosiek, ktorá sa staršiemu bratovi zapáčila oveľa viac.

	 

	Čakám na deň bez mreží, bez reťazí,

	keď budem môcť povedať – my sme víťazi!

	Deň, keď nebudem musieť utekať pred ničím,

	bez príčin, keď zakričím a nič tým nezničím.

	 

	Deň, keď sa predo mnou nezabuchnú dvere,

	deň, keď zabudnem, v akej som zasranej čiernej diere.

	Deň, keď nebudem chcieť nadávať na to, čo ma sere,

	keď životu vezmem to, čo mi on stále berie.

	 


IV

	Ten zmrd! Skurvený, vydrbaný zmrd! Štarch neveril vlastným očiam.

	Srdce sa mu rozbúšilo od prívalu zlosti, stiahlo mu hrdlo; na spánku cítil tepanie navretej žily.

	Ten hnusný, drzý chuj!

	Prerývano vydýchol, zakrútila sa mu hlava, musel sa oprieť o chladiaci box.

	Keď Barboru vysadil v meste, mal čosi vyše hodiny času, kým sa jej skončí tréning. Chvíľu sa pomotal po centre, potom mu napadlo, že skočí natankovať naftu. Mohol to urobiť aj pri spiatočnej ceste, ale nechcel vyvolať zbytočné dcérino podráždenie. Akoby ju počul: „To musíš teraz tankovať?“ šomrala by. Neznášala žiadne zdržanie, v posledných mesiacoch bývala precitlivená. Už ju zopárkrát okríkol, no vzápätí si spomenul na zavraždenú osemnásťročnú dievčinu v Košiciach a zakaždým sa jej ospravedlnil.

	Nasadol teda do auta a vybral sa na benzínovú stanicu na okraji mesta. Natankoval, vošiel do prízemnej budovy, aby zaplatil. Vtedy ho uvidel.

	Popri regáloch sa prechádzal mladík v značkovej teplákovej súprave. Na nohách mal oslnivo biele botasky – tiež drahej zahraničnej značky. Štarcha však rozčúlilo čosi iné. Chalan v ruke zvieral fľašu luxusného šampusu, pod pazuchou mal obrovského plyšáka. Ani to mu nestačilo, ešte čosi hľadal, nakláňal sa nad policou s predraženými bonboniérami.

	Dano Baler, Peter ho dobre poznal. Až príliš dobre. Mladík sa objavil pred dvoma mesiacmi – mohol mať devätnásť či dvadsať rokov, no sebavedomia mal na rozdávanie. Vraj ho za Štarchom poslal vedúci stavebného úradu na mestskom úrade, pán Drniak.

	Už to malo Petrovi stačiť, aby si domyslel, že pôjde o akúsi vokošovinu. Veď Drniak bol Vokošov pajác, ktorý si bez Alexandrovho povolenia ani neodskočil na záchod.

	„Vy sa s pánom Drniakom poznáte?“ opýtal sa vtedy Dana.

	„Áno, veľmi dobre.“

	„Tak sa teda posaďte,“ povedal Štarch a ukázal na kancelárske kreslo.

	Bola to chyba, mladý bol profesionálny podvodník. Síce nebol hlúpy, mal významného ocka a trénoval miestne futbalové družstvo, no jeho najväčším nadaním bolo dostať sa k cudzím peniazom. Nebál sa pritom ničoho, bolo mu jedno, koho okráda. Veď bol už odmalička zvyknutý na to, že ocko zaňho vyžehlí všetky problémy.

	V skratke, požičal si od Štarcha peniaze. Vraj na nákup pozemkov. Celý kšeft mali kryť Drniak a Vokoš. Peter nikomu nepožičiaval, no mladý bol taký presvedčivý, že ho akosi zblbol. Navyše, nechcel, aby mu vyvolával Vokoš a vyzvedal, prečo odmieta pomôcť jeho ľuďom. Nemuselo by sa mu to oplatiť – Vokoš bol prednosta mestského úradu, mal dôveru samotného Kardiša a s jeho požehnaním dozeral na privatizačné akcie v celom regióne. Práve vtedy bolo treba ostať s ním zadobre, veď sa črtala možnosť opätovnej privatizácie Texicomu. Každý hlas, aj slabučký hlások šepkajúci do premiérovho ucha, mohol zavážiť v prospech alebo v neprospech veci.

	Preto Balerovi požičal, nebola to síce závratná suma, lenže išlo o princíp. Dano sa totiž odvtedy neozval. Na drzovku. Peniaze mal spolu s úrokom vrátiť už pred mesiacom, ale namiesto toho sa po ňom zľahla zem. Ani chlapci, ktorých za ním Peter vyslal, ho nedokázali vypátrať.

	A teraz si veselo nakupuje na benzínke pri Mikuláši.

	„Toto som hľadal!“ vyhŕkol Baler na pumpára postávajúceho pri vedľajšom regáli. „Cukrovinky Čierny princ, vždy na ne dostanem chuť, keď pozerám Koleso šťastia.“

	To Štarchovi stačilo. Mĺkvo zaplatil a náhlivo sa vytratil von, aby si ho Dano nevšimol.

	Obišiel budovu, došiel na parkovisko a rozhliadol sa. Stálo tam zopár áut, nevedel, ktoré patrí Balerovi. Mal však tušenie, že to najväčšie – masívny Jeep Cherokee.

	Pozrel na hodinky, nemal už veľa času, o polhodinku sa musí vrátiť po dcéru.

	Poškriabal sa na brade. Malého smrada by zmákol aj sám, ale chcelo sa mu čosi vyskúšať. Čo sa bude naťahovať vlastnoručne, však je voľakto.

	Opatrne z vrecka vytiahol mobilný telefón – ešte nebol zvyknutý držať také malé a drahé čudo v ruke.

	Motorola C520 – špičkový kúsok, vysolil zaň nekresťanské peniaze.

	Nakrčil čelo, snažil sa upokojiť, narábanie s mobilom vyžadovalo sústredenie. Stlačil jednotku, na ktorej mal nastavené rýchle vytočenie čísla, aké teraz potreboval.

	Priložil si telefón k uchu, počul, ako v ňom čosi potichu pípa a šumí.

	„No, čo?“ ozval sa Labov hlas.

	„Počúvaj, volám ti z mobilu,“ informoval Štarch. „Som na tej pumpe pri vjazde do Mikuláša. Ten kokot Baler tu je. Rýchlo dôjdite!“

	„Hej.“

	„Ale rýchlo, doboha!“

	Ukončil hovor, uznanlivo pokýval hlavou. Parádna vecička. Cítil sa ako pán – takto si privolať výjazd, to nemôže hocikto.

	Nasadol do auta, preparkoval tak, aby mal dobrý výhľad na parkovisko, a čakal.

	Baler nechodil, asi ho v obchode ešte niečo zaujalo, alebo vykladal predavačom, aký parádny večer so šampusom, cukrovinkami a kočkou podplatenou obrovským plyšákom ho dnes čaká.

	Hajzel zasratý! Štarch sa v aute rozčúlil do biela. Peniaze si požičal, nevrátil, ba ešte ho aj obsral, keď sa pred ním zatajil. Také správanie ho rozbesňovalo, veď nešlo iba o peniaze, ale najmä o princíp.

	Baler vyšiel spoza rohu. Spokojne si vykračoval s nákupom a bielym plyšákom, dával si pozor, aby si nezamazal fajnové botasôčky.

	Zamieril k džípu, otvoril a nastúpil.

	Peter nezaváhal, naštartoval a zablokoval mu výjazd svojím mercedesom.

	Dano vyskočil z auta, mal bojovnú náladu. Prešla ho, len čo uvidel Štarcha.

	„Á, pán Štarch,“ rozžiaril sa. „Práve som vám chcel volať!“ Ani sa nezháčil, vyžaroval úprimnú radosť.

	Skurvený, vydrbaný hajzel.

	Peter si myslel, že mu rovno vrazí, ale dlžníkova bohorovnosť ho na okamih vykoľajila. Drzejšieho človeka v živote nevidel.

	„Volať mi…“ dostal zo seba pomedzi výdychy.

	„Áno, jasnačka,“ usmieval sa Baler. Natiahol sa do auta, vybral z neho plastový obal s cukrovinkami a nonšalantne otrčil k Petrovi: „Dajte si.“

	Na parkovisko vletel vytuningovaný favorit, prudko zaflekoval, gumy s vydratým dezénom hlasno zapišťali. Z auta sa vysúkali Laba a Andrej Chmelický.

	Balerovi zmrzol úsmev, poobzeral sa, hľadal únikovú cestu. Z oboch strán však stáli zaparkované autá, mohol utekať akurát tak dozadu – do poľa. To by mu nepomohlo, veď keby ho dobehli kdesi na odľahlom mieste…

	„Daj,“ povedal Štarch a zobral si škatuľu s cukrovinkami. Odrazu dostal chuť na sladké. Vybral jednu penovú guľôčku poliatu čokoládou a labužnícky si odhryzol. „Ochutnajte,“ ponúkol oboch chlapcov. Dával si načas, páčilo sa mu dusiť Balera vo vlastnej šťave.

	„Čierny princ, to poznám,“ uškrnul sa Laba a hrubými prstami vytiahol cukrovinku. Tiež pozeral súťaž Koleso šťastia, veď išla v televízii skoro každý deň. Nerozumel síce zložitým pravidlám, ale páčilo sa mu, ako tam všetko bliká. A vyfintenú štetku v minisukni, čo prevracala písmenká na rozsvietenom paneli, by parádne ošukal do riti.

	„Dobré,“ zhodnotil Andrej Chmelický, keď ochutnal. Štarch sa obrátil k Balerovi: „Dáš si aj ty?“

	Dano nereagoval, čelo sa mu lesklo od potu.

	„Dáš si aj ty? Sa pýtam.“

	„N-nie, ďakujem,“ zakoktal sa dlžník, sebavedomie ho opúšťalo.

	„V aute má aj dobrý šampus,“ oznámil Peter cez plece.

	„Pán Štarch, ja… Strašne som sa zadlžil, idú po mne Oravci, vyhrážajú sa mi…“ vyrážal zo seba Dano.

	„Kde mám peniaze?“

	„Vrátim, všetko vrátim!“

	„Kde mám peniaze, ty kokot?“

	„Dám viac, oveľa viac!“

	Štarch mávol na Labu. Ozrutná gorila nečakane rýchlo vyštartovala vpred a vrazila Balerovi päsťou.

	Spadol na zem ako podťatý, z nosa aj úst sa mu vyvalila krv, prekvapene žmurkal.

	Andrej tiež priskočil a kopol ho do vajec.

	Dano sa skrútil, ale nepomohlo mu to. Laba ho zdrapil za vlasy a odtiahol za džíp. Zafúľal a dodriapal mu pritom fajnovú teplákovú súpravu.

	„Gate má adidasy, botasky má adidasy, ale peniaze nemá, kokot jeden,“ zhodnotila gorila.

	„Kde mám peniaze?!“ ziapal Štarch. Hnev ho ovládol, občas sa mu to stávalo. Videl vtedy červeno a cez hukot v ušiach nepočul ani vlastný krik. „Otvor mu papuľu!“ prikázal.

	Chmelický nezaváhal, stisol Danovi líca tak silno, až chalan otvoril ústa ako z vody vylovený kapor.

	„Tu máš! Tu máš!“ syčal Štarch a chvejúcimi sa prstami strkal do zakrvavenej diery jednu cukrovinku za druhou. Zatláčal ich hlboko, až do hrdla a pažeráka. Baler vypliešťal oči, začal sa dusiť a zmietať, no Laba ho pevne držal a mekotavo sa smial.

	Peter doňho napchal skoro všetky penové guľôčky; keď to už nešlo, otrieskal mu o hlavu plastový obal – zvyšné cukrovinky lietali vzduchom.

	„Na to ti serem, že si zadlžený!“ reval z plných pľúc. „Zožeň peniaze! Ojeb vlastnú rodinu, kamarátov, frajerku! Dones peniaze!“

	Danova tvár chytila fialový nádych. Oči mal vypleštené, zdalo sa, že mu každú chvíľu vylezú z jamiek.

	„Daj ten šampus,“ prikázal Štarch Andrejovi. Pešiak sa nahol do auta, vytiahol odtiaľ fľašu luxusného šampusu a podal ju šéfovi.

	„Giesler, dobrá značka,“ zhodnotil Peter. Potriasol fľašou, pokrútil drôtikom a vystrelil slávnostnú salvu. „Na zdravie,“ zašomral a vrazil peniace hrdlo do Balerových úst plných peny a čokolády.

	Chvíľu podržal, až keď sa mu zdalo, že Dano stráca vedomie, odtiahol sa a kývol na Labu, aby ho pustil. Dlžník sa prehol, z úst mu vyletela nechutná pena, rozkašľal sa a začal dáviť.

	„Vezmite mu auto ako pokutu,“ prehodil Štarch k chlapcom. „Ostatné s ním dohodnite, zajtra chcem tie peniaze. A za to, že ma odrbával, mu spravte pamiatku. Takú, čo na ňu nezabudne.“

	Najradšej by sa opláchol, ale nemal čas. Ak nechá Barboru čakať, bude z toho peklo. Zašiel k čerstvo zhabanému džípu, vybral odtiaľ bieleho plyšáka. Dôkladne si doň poutieral zasvinené ruky, odhodil ho na zem. Nastúpil do mercedesu a odfrčal.

	Laba nevraživo pozrel na kašľajúceho Balera. Tvár sa mu rozjasnila, napadla mu kreatívna myšlienka. „Ber ho a strč mu prsty hentam do škáry,“ zavelil Bobovi a ukázal na otvorený džíp. „Jebnem mu po nich dverami, nech si zapamätá.“

	 


V

	Ľuboš sa ledva držal na nohách, prehliadka fabriky ho zmorila. Minister dorazil aj s tajomníkom a celou úradníckou suitou. Najprv sa zvítal s Vokošom, potom s riaditeľmi a námestníkmi Texicomu. Napokon si mľandravo podal ruku aj s Ostrým a so štyrmi zástupcami druhej partie, ktorá mala o fabriku záujem.

	Ľuboš čakal, že si sadnú za stôl a začnú krízové rokovanie o konkrétnych predstavách, čo s podnikom. Žiadna akčnosť sa však nekonala. Namiesto toho minister zavelil, aby ho previedli po Texicome. Nebola to ľahká úloha, veď komplex iba prednedávnom pozostával z jedenástich závodov. Aj keď ich počet klesol, stále ich čakala náročná exkurzia po piatich pradiarňach, troch tkáčovniach, zosukárni, čistiarni, niekoľkých zošľachťovniach, konfekčných oddeleniach, strojárni, prototypovej dielni, teplárni, závodných skúšobniach a množstve ozrutných skladov.

	Neboli ešte ani v polovici, a Ostrý sa už ledva vliekol, námaha aj horúčava ho dorážali. Minister sa však nebránil dlhému výkladu od riaditeľov jednotlivých závodov. Zdalo sa, že radšej počúva, než by rokoval o riešeniach, ktoré fabrika, ale aj tisícky zamestnancov visiacich v neistote potrebovali ako soľ.

	„Ako vidíte, prvá tkáčovňa je plne modernizovaná,“ vykladal riaditeľ Pešek. „Štyristotridsaťdva člnkových krosien K 58 sme nahradili škripcovými strojmi STB 1-330 a STB 2-250, čím sa výrazne zvýšila kapacitná schopnosť prevádzky.“ Ostrý sa unavene oprel o stenu, no všimol si, že ho pozoruje Vokoš, a rýchlo sa narovnal. Alexander bol v celej schéme dôležitý. Keďže pôvodný privatizér Vilický neplatil Fondu národného majetku a neprispieval ani do ďalších, oveľa dôležitejších čiernych fondov, do záležitosti opäť vstúpil štát – preto tu bol minister a preto sa vyberal nový, spoľahlivejší kupec. A platca. V praxi to znamenalo, že Kardiš so svojimi najbližšími znova rozhodne, komu fabriku priklepnú. Práve pri tom mohol Vokoš zohrať zásadnú úlohu.

	Úvahy pretrhol ďalší príval Peškovho nadšenia: „Ako o chvíľu uvidíte, aj druhú tkáčovňu sme modernizovali. Okrem krosien STB sme za dvadsaťdva miliónov korún zakúpili desať talianskych strojov Somet, ktoré patria medzi svetovú špičku. Napokon, modernizácia a progresívnosť patrí k podniku už od jeho začiatkov.“

	Ostrého potešilo, že vie, na čo riaditeľ naráža. Históriu si naštudoval dôkladne, podnik ho určite zaujímal viac než štyroch vyobliekaných mladíkov, ktorí sa štítivo rozhliadali po vyľudnenej tkáčovni plnej vyhasnutých, umŕtvených krosien. Keď sa totiž fabrika pred sto rokmi rozbiehala, vyslal jej majiteľ Izidor Mautner vtedajšieho generálneho riaditeľa do Ameriky, aby preskúmal horúci vynález – automatizované tkacie krosná Northrop. Tie dokázali skrátiť výrobu sto metrov tkaniny z dovtedajších tridsať hodín na neuveriteľných desať. Mautner od massachusettskej firmy Draper Company okamžite odkúpil licenciu pre celé Rakúsko-Uhorsko a severné Nemecko, čím fantasticky predbehol konkurenciu a vďaka náskoku dostal ružomberskú fabriku na svetovú špičku.

	Pešek odviedol skupinu ďalej a pustil sa do ďalšieho výkladu. Sršala z neho nezlomná energia, ktorou bol známy. Práve on, výrobný námestník Lysák a zástupca robotníkov Veselý navštívili Ľuboša, keď sa rozhodoval, či sa pustiť do boja o fabriku. Zobrali si totiž do hlavy, že urobia všetko pre to, aby v dolnoliptovskom regióne udržali textilnú výrobu. Po skúsenosti s Vilickým sa desili ďalších kardišovských privatizérov. Ostrý sa im v porovnaní s nimi javil ako jediná nádej na záchranu.

	„Poviem to na rovinu,“ húdol doňho vtedy Pešek. „Nemáme o tebe žiadne ilúzie, ale si aspoň odtiaľto, žiješ tu a tvojim podnikom sa darí.“

	„Nevytuneloval si ich ako tie prasce,“ doložil robotník Veselý.

	„A nie si zlý chlap. Vieš, čo sa patrí,“ pridal sa Lysák. Nepriamo tak Ostrému pripomenul, že mu dlhuje službičku. Výrobný námestník totiž Ľubošovej manželke Beáte kedysi, ešte pred revolúciou, dohodil teplé miestečko v podnikovej textilnej predajni.

	„Chlapi, zvažujem to, ale viete, čo to bude?“ bránil sa Ostrý, hoci len ťažko skrýval povznesenú náladu – keď za ním prišli zástupcovia zamestnancov a žiadali ho o pomoc, cítil sa dôležito. Preukázali mu úctu a dôveru, videli v ňom nádej. „Určite nebudem jediný záujemca, bude to poriadny boj,“ nahlas zvažoval negatíva.

	„Podporíme ťa, spravíme pre to všetko!“ horlil Pešek.

	„Len sa na nás a na fabriku potom nevyser.“

	„Ak by som do toho išiel a vyšlo by to, fabrika pôjde ďalej, na to sa spoľahnite.“

	„No vidíš! To sú správne slová!“ tešil sa riaditeľ tkáčovní. Ostrý sa mu trochu čudoval, no zároveň obdivoval jeho neutíchajúce nadšenie. Sám by potreboval trochu takejto energie…

	Strhol sa, prehliadka pokračovala, delegácia vychádzala z prvej tkáčovne. Ostrý sa pobral za nimi, no ktosi ho potľapkal po pleci.

	„Poď na bok,“ šepol mu Alexander Vokoš. Poodišli do uličky medzi krosnami.

	„Tak ako to vyzerá?“ nevydržal Ostrý.

	„Pokoj, hlavne pokoj.“

	„To znamená?“

	„Nič ešte nie je rozhodnuté, ale poviem ti jedno. Textilku v tomto meste musíme udržať, rozumieš?“

	„Veď presne to chcem!“ pritakával Ľuboš.

	„To je dobre, lebo hentí,“ Vokoš kývol hlavou za štvoricou mladíkov vychádzajúcich z haly, „rozoberú všetko na súčiastky, rozpredajú, čo sa bude dať, a ľudí vyhodia na ulicu. Nič tu nezostane!“

	„Tiež si myslím.“

	„Fabriku nepoložili požiare, povodne, dve svetové vojny ani kríza v tridsiatych rokoch,“ rozohnil sa Vokoš. „Keď bolo najhoršie, zachránil ju Hlinka. Osobne vymohol prídel bavlny a vojenské objednávky od štátu.“

	Ostrý nechápal, kam smeruje ani prečo spomína Hlinku, no stále horlivo prikyvoval.

	„A nezničia ju ani tieto svine!“ zakončil Alexander. Položil Ľubošovi dlaň na plece, sprisahanecky naňho zažmurkal:

	„Urobím pre to, čo sa bude dať.“

	 


VI

	„Tak čo, aký bol tréning?“ opýtal sa Štarch, aby prelomil nepríjemné mlčanie. Odkedy vyrazili na spiatočnú cestu, Barbora zo zadných sedadiel nepovedala ani slovo.

	„Z čoho si nervózny?“ vyprskla namiesto odpovede.

	„Nie som nervózny,“ bránil sa.

	„Ale si.“ Odlepila oči od displeja mobilu a pozrela do spätného zrkadla.

	„Vôbec nie som nervózny.“

	„Stalo sa niečo, kým si na mňa čakal?“

	Podozrievavý tón v jej hlase sa nedal prepočuť. Peter často zvažoval, čo si o ňom dcéry myslia a koľko toho vedia o jeho spôsobe obživy. Tuší Barbora, že drahý mobilný telefón, ktorý zviera v jemných dievčenských rukách, je vlastne zhmotnená krv, slzy alebo prinajmenšom pot kohosi, na koho jej ocko zameral svoju podnikateľskú pozornosť?

	„Len som chcel vedieť, aký si mala tréning…“ Aj Štarch sa pozrel do zrkadla, cez odrazovú plochu si hľadeli do očí.

	„Volala ti mama? Z toho si rozhodený? Spomínala, že ti zavolá.“

	Peter sa znova zameral na cestu, zlostne pokrútil hlavou: „Vôbec nie som rozhodený.“

	„Veď sa celý trasieš.“

	Neodpovedal, tentoraz sa do zarytého ticha ponoril on. Barbora sa sklonila nad mobil, vyťukávala ďalšiu esemesku. Štarch zachmúrene šoféroval, z času na čas hodil očkom k Liptovskej Mare. Už sa na nej neknísali žiadne plachetnice, aj ľudí z brehov ubudlo.

	„Tréning bol fajn,“ prehodila dcéra.

	Štarch zostal ticho, rozhovor sa skončil.

	 


VII

	„Takú mu jebnem, že sa z toho poští!“ zastrájal sa Bobo. Spolu s dvoma kamarátmi kráčal po Námestí Matice slovenskej a tešil sa, ako si užije večer.

	Úloha znela jasne – dobiť majiteľa baru Aréna na kompletku. Bobo s tým nemal problém, práve naopak. Keď pred vyše dvoma rokmi ušiel z Ružomberka po tom, čo urobil Mrázikovi, premáhal ho splín. Veď kamaráta načisto zmrzačil a poslal do bdelej kómy – urobil z neho zeleninu. Boba zhrýzalo svedomie, dlho mu nedalo pokoj, trápilo ho azda celé tri týždne.

	Potom nepokoj pominul. Najradšej by sa vrátil do Ružomberka, no Laba mu po zbabranej akcii s Mrázikom škaredo povedal, aby pálil do piče, keď všetko dojebal. Bobo mal vtedy čosi na jazyku, no pre dobro veci horkú slinu prehltol.

	Nechcel, aby si mysleli, že nedokáže niesť zodpovednosť za svoje činy. Aj tak však Mrázikovi nevedel odpustiť, že mu tak nepekne skomplikoval život. Načo vymýšľal? Načo robil chujoviny s manželkou Ľuba Ostrého? Šukal s paničkou, užíval si, a nakoniec na to najviac doplatil on, Bobo. Pravda, ani Mrázik nedopadol bohvieako, lenže aspoň si za to mohol sám. Bobo v tom bol skoro nevinne. Dostal od Štarcha a Labu rozkaz, aby Mrázika spravil na chrčáka. Príkaz do bodky splnil, namiesto pochvaly sa dočkal nadávok a príkreho odporučenia, aby Ružomberok na nejaký čas opustil.

	Pobral sa teda do Dubnice nad Váhom, kde mal dobrého kamaráta Jána Vonka. Zoznámili sa v Anglicku, obaja kedysi zarezávali v Londýne. Hneď si tam padli do oka, mali podobnú minulosť. Ján nebol nevďačný ako Laba so Štarchom, v núdzi sa mu neotočil chrbtom, naopak, pozval ho do Dubnice. Hneď v prvý večer sa parádne ožrali, šnupli biele do nosa a pospomínali na staré dobré časy, keď pracovali ako vyhadzovači pre firmu Tonyho Tuckera. Veru, ani v Anglicku to nebola prechádzka ružovou záhradou. Stačilo, že Bobo poskákal mľandravému zmrdovi po hlave, a hneď prišli problémy – dobehli ho aj za morom, nech robil, čo robil, neunikol im. Musel sa utiahnuť až do Cornwallu a tráviť dlhé mesiace v zapadákove plnom prastarých kamenných chujovín trčiacich hocikde zo zeme, jeblých paliem a škriekajúcich čajok.

	Boba už sralo, že zakaždým iba uteká, rád by kdesi zapustil korene, nebránil by sa založeniu rodiny. Vždy túžil po dvoch malých pankhartoch a dobrej blond svini, čo by mu bola ženou. Lenže ako sa zakoreniť, ako si založiť rodinu, keď ho odvšadiaľ vyháňajú?

	„Ty by si dojebal aj oceľovú guľu!“ kričal naňho Laba, keď sa ho Bobo opýtal, či by predsa len smel zostať. Akoby mohol za to, že ho všade dobehnú problémy!

	„Mrázik sa možno uzdraví, možno mu to prejde,“ habkal nepresvedčivo.

	„Práši ti v tej sprostej hlave?“ uzemnil ho Laba. „Nepovedali ti v nemocnici, že má odfajčenú krčnú chrbticu, stavce, poškodenú miechu? Že má dodrbaný mozog? Čo si myslíš, že to dorastie ako necht?!“

	Nedali sa obmäkčiť, trvali na tom, aby kamsi zaliezol. Aspoň na rok, najlepšie na dva, tri alebo viac. Fajn, stiahol sa do Dubnice, trčal tu už druhý rok; bol zvedavý, kedy začne Laba s kumpánmi doliezať a prosíkať, aby sa konečne vrátil. Holý kokot! povie im. Už sa tej chvíle nevedel dočkať.

	Povie im, že sa vôbec nemá zle, Bobo sa vie o seba postarať. S Jánom a Gregorom – ďalším kumpánom – robili fušky pre väčšie skupiny, ktorých bolo v Trenčianskom kraji neúrekom. Priamo v Dubnici fungovali až tri vplyvné partie, Bobo sa ani chvíľu nenudil. Považoval sa za nájomného pešiaka, páčilo sa mu, keď vystupoval ako žoldnier. Trojica sa síce nedostala k žiadnym veľkým veciam, poverovali ich len drobnosťami, ale aj tak sa mal obstojne.

	Za každú fušku dostal na ruku tak akurát, aby si v pohode žil, mohol zájsť do baru, na diskotéku a zaplatiť čo-to pekným sviniam, ktoré leteli presne na takých chlapov, ako bol on. Napodiv ich bolo dosť, ani im nevadilo, že o nich hovorí ako o sviniach, ony ho zasa oslovovali „ty kokot“ alebo „hovädo“, no obe strany vedeli, že je to z lásky. Harmonické vzťahy boli Bobovi nadovšetko. V Dubnici sa mu ich darilo rozvíjať, zašukal si tam viac než v akomkoľvek inom meste. Možno aj preto sa po roku nevrátil do Ružomberka.

	Aj teraz, keď kráčali po námestí do baru Aréna, sa cítil povznesene. Mali spracovať majiteľa, ktorý prestal platiť za ochranu a namiesto toho paktoval s konkurenčnou partou. Práve preto ho mali vybaviť na kompletku.

	Bobo v tom nevidel problém, mal s tým skúsenosti. Tu naňho nikto neziape, keď splní príkaz tak, ako má – zhodí chuja na zem, dokope, sem-tam poskáče po hlave.

	„Takú mu jebnem, že sa z toho poští!“ zopakoval a pridal do kroku.

	„Boha, riadne mu dáme,“ nedal sa zahanbiť Ján.

	Gregor, ktorého volali Greguš, nič nepovedal; bol z nich najväčší, ľahko však podliehal emóciám. Majiteľa baru vôbec nepoznal, no stačilo, že dostal príkaz dobiť ho, a škrípal od zúrivosti zubami. Aj teraz iba mĺkvo omieľal sánkou, vrel v ňom prudký hnev, ktorý ho zmáhal najmä odvtedy, čo si začal pichať silnejšie steroidy.

	Plán bol jednoduchý. Vykopnúť dvere na bare a nahrnúť sa dnu ešte pred večerom – vtedy za stolmi sedávalo málo zákazníkov a majiteľ chodieval kontrolovať, či je všetko v poriadku.

	To sa napokon aj stalo, bez dlhého premýšľania vykopli dvere, nahrnuli sa dnu a…

	Všetko sa posralo.

	Čakalo tam šesť či sedem goríl, všetko vyholené hovädá v čiernych tričkách, nadupané bicepsy a býčie šije.

	Bobo od údivu otvoril ústa. „Čo…“ vytisol zo seba. Vzápätí mu došlo – majiteľ predsa paktoval s inou partiou. Dozvedel sa, že sa naňho chystajú. Čakal problémy, takže sa dohodol s týmito zmrdmi, pekne si tu na nich počkali.

	Možno práve preto do baru vyslali ich – troch nájomných pešiakov. Ak sa im čosi stane, nikomu nebudú chýbať.

	„No čo, kokoti,“ zavrčalo na privítanie najmohutnejšie hovädo.

	„Čo, ty kokot,“ odpovedal Jano, ktorý bol z trojice verbálne najzdatnejší.

	Bobo by najradšej ustúpil, nedávno pozeral dokument o generálovi Pattonovi a teraz si spomenul, že ani taký velikán sa nebál taktického ústupu.

	Už-už bral nohy na plecia, keď sa na nich vypasené hovädá vrhli.

	Bobo zanadával, prudko sotil dopredu Greguša a dúfal, že padajúce telo mu vykúpi trochu času na únik.

	Prepočítal sa, dostal sa takmer k dverám, no ktosi ho zdrapil za tričko a ťahal naspäť. Nechcelo sa mu tam ísť, počul údery aj bolestivé jačanie. Mal dojem, že jeho strana nevyhráva.

	Útek alebo útok, nič iné nepoznal – otočil sa a udrel z otočky, vo filmoch to vyzeralo parádne. Vyholený zmrd však uhol a z celej sily mu zapral mavaši geri rovno do rozkroku.

	Karatista! napadlo Bobovi okamih predtým, než ho zaplavila bolesť.

	Z vajec mu vyšľahol ľadový plameň, v momente ho mal až v mozgu. Na sekundu zažil mimotelovú skúsenosť, osud mu však nedoprial dlhší pobyt v astráli. Ocitol sa naspäť vo fyzickom svete, výhľad sa mu zastrel, videl len blikajúce hviezdičky.

	Chytil sa za rozkrok, tiahlo zavyl a zosypal sa na dlážku. Skrútil sa do klbka, no vôbec mu to nepomohlo; ani žeravý kutáč, na ktorý by ho nabodli, by nebolel viac než takto nakopnuté vajcia.

	Telo sa mu roztriaslo, stále zavýjal, počul však iba šum, celý vesmír bol jediné ostnaté klbko bolesti. Nič iné nevnímal, ani to, či ho ešte mlátia.

	Na stehnách pocítil vlhkosť, o chvíľu prenikla až na dlane. Došlo mu, že sa pošťal, že dostal takú ranu, až sa z nej pošťal, mal pocit, akoby mu v rozkroku vybuchla pumová nálož.

	 


VIII

	Zátka šampanského vyletela z fľaše a narazila do stropu, skupina sa rozosmiala. Aj Štarch sa usmieval, ale kŕčovito – spomienka na popoludňajšiu oslavu s Danom Balerom pri mikulášskej benzínke bola príliš živá.

	Jeden z bývalých spolužiakov začal nalievať peniaci sa nápoj, každý nastavoval pohár, ako najlepšie vedel, sklo hlasno cinkalo.

	Všetci sa snažili tváriť spokojne a veselo, no Petra neoklamali. Prechádzal po nich pohľadom, nemohol uveriť, že od maturity ubehlo už dvadsať rokov. Iba nedávno sa lúčili a dnes… štyridsiatnici. Chcel pôsobiť príjemne, ale bolo mu z nich nevoľno – nafúknutí, zvráskavení, lesknúci sa potom. Chlapi aj ženy, všetkých dôverne poznal, veď spolu absolvovali priemyslovku. Aj tak mu však pripadali cudzí, iba akési vypĺznuté napodobeniny svojich pôvodných, mladších verzií. Keď sa takto stretli, síce v nich ožila mladícka iskra, akýsi záblesk či ozvena dávno stratených čias, lenže práve to zvýrazňovalo ich nezvratnú zmenu. Každou stretávkou po piatich rokoch boli Petrovi bližší, no zároveň cudzejší.

	Tušil, že vyzerá rovnako, v kútiku srdca ich za to nenávidel. Vlastne nielen za to; keď ho počas strednej buzerovali komunisti kvôli otcovi, bočili od neho, akoby mal lepru. Nikto zo spolužiakov mu nič zlé nepovedal, navonok bolo všetko v poriadku, vyjadrovali mu podporu a nadávali na skurvených boľševikov, no hlbšie, kdesi pod povrchom, sa ho báli, akoby si ho označkovala zubatá. Presne tak fungoval režim, byrokratické buzerovanie a šikanovanie boli len povrchové záležitosti, skutočná nákaza sa šírila pod hladinou a nebadane.

	Dnes bolo všetko inak, spolužiaci ho potľapkávali po pleciach a úslužne mu dolievali. Podaktorí by sa mu najradšej strčili do zadku – dobre vedeli, čo je zač a ako si žije. Štarch sa im ani veľmi nečudoval, veď tí šikovnejší z nich práve posplácali hypotéky za priemerné panelákové bytíky, v ktorých sa tiesnili so svojimi rodinami.

	Tvárili sa kamarátsky, oživovali staré spomienky, smiali sa. Štarchovi však neuniklo, ako sa im úsmevy sťahujú do grimás, vedel, čo od neho naozaj chcú – peniaze. Nemohli za to, určite sa pre to nenávideli, no len čo sa ocitli v prítomnosti niekoho, ako bol Peter Štarch, začínali sa, neraz aj proti svojej vôli, správať podliezavo. Zajtra, keď vytriezvejú, budú za to nenávidieť pre zmenu jeho.

	Usmial sa na Zuzanu a zdvihol pohár. Opätovala úsmev, aj ona zdvihla pohár, symbolicky si cez stôl štrngli. Vyzerala obstojne, dokonca sa mu zdalo, že najlepšie zo všetkých báb. Počas strednej by to na ňu nepovedal, vždy sa mu páčila, ale bývala skôr utiahnutá než vyzývavá. Naopak, vtedajšie najväčšie sexice dnes vyzerali najbiednejšie. A pokiaľ sa snažili oživiť v sebe čosi zo starých čias, tak zúfalo.

	Zdvihol sa, prešiel okolo stola, prisadol si k nej. Sledovala ho veľkými zelenými očami, pohľad jej nepohasol, už od strednej ho mala až neprirodzene intenzívny. Zato však veľa nenarozprávala, nedostatok slov vyvažovala sila jej očí.

	Štarch dodnes nevedel, aký vzťah to vlastne na priemyslovke mali. Rozumeli si, cez prestávky sedávali blízko seba, párkrát sa počas praxe vytratili z dielní, prechádzali sa po tichých chodbách školy a držali sa za ruky. Raz či dvakrát zašli do šatní, hladili sa – doteraz si pamätal, ako sa dotýkal jej bokov a pŕs cez hrubý vlnený sveter –, pobozkali sa, ale len perami, nikdy nie jazykmi.

	Možno to bola prvá láska, Peter o tom neskôr často premýšľal. Ani nevedel, prečo sa vzťah vlastne skončil. Nestalo sa nič konkrétne, iba sa preladil z jemných vĺn, na ktoré bola naladená Zuzana. Zapáčili sa mu trochu iné veci, ráznejší rock and roll. Nikdy sa o tom nerozprávali, nič si nevyčítali. Počas rozlúčkovej chatovice na konci štvrtého ročníka sa celý večer držali za ruky. Potom si Peter priveľa vypil, ožral sa so spolužiakmi a upadol do limba; ďalší deň bola Zuzana preč.

	„Tak ako?“ opýtal sa.

	„Nevieš? Rozvádzam sa, úplný alkoholik. Bývame u matky.“

	Vedel, že má dve deti, viac nevyzvedal. „My s Evou tiež žijeme oddelene,“ prehodil.

	Obaja stíchli, sedeli pri sebe, mĺkvo popíjali.

	„Čo, Petrík? Voláky si tichý,“ zastarela sa bývalá spolužiačka Jana a ovinula mu ruku okolo pliec.

	Zacítil z nej tvrdý alkohol, odtiahol sa. Kedysi vyzerala veľmi jebateľne, ale dnes…

	Položila mu ruku na stehno. Podobne ako viaceré spolužiačky, aj ona sa mu otvorene ponúkala. Zdalo sa mu to smutnosmiešne, videl starnúce panie, dobité a poničené životom, ktoré sa snažili pôsobiť atraktívne. Aj Jane sa v očiach leskla opitosť, malátny, hrubý chtíč a ešte aj zúfalstvo, s akým si priala, aby ju Peter – ale nielen on, aj všetci zhromaždení chlapi – videli takú, akou bola kedysi.

	Štarch sa od nej ešte viac odtiahol, bolo mu to trápne. Jana aj ostatné síce správne cítili, že je iný level, najlepší samec v miestnosti, lenže vôbec nechápali, čo má a na akej úrovni sa pohybuje. Najradšej mal dvadsať až dvadsaťpäťročné dievčatá, ktorých spoločnosť si dopriaval najčastejšie. Na škále hodnotenia od jeden do desať bral minimálne deviatky, ostatné boli iba planktón. Občas sa zabavil aj s modelkami, niekedy zobral do postele dve či tri naraz, ale príliš ich neobľuboval, lebo pri sexe bývali nudné, lenivé alebo upípané. Zažil to veľakrát, čím vychytenejšia kosť, tým väčšia nuda – topmodelky si zvykli ľahnúť a čakať, akoby už tým, že mu nastavili dieru, preukázali výkon, nad ktorým by mal žasnúť.

	„Poď si s nami zapáliť,“ navrhol mu Adam Drenko, s ktorým sedával v lavici. Po priemyslovke a niekoľkých rokoch nudného zamestnania Drenko vyštudoval ešte zdravotnú školu. Stal sa z neho paramedik, čo v húkajúcej sanitke takmer denne zachraňuje ľudské životy. Dostával za to iba trochu viac než minimálnu mzdu, na stretávke sa mu neponúkala žiadna exspolužiačka, ani sa mu nikto nestrkal do riti.

	„Idem,“ prikývol Štarch a náhlivo sa postavil. Roztúžená Jana sa zatvárila sklamane, Zuzana sa zľahka usmiala a odpila si vína.

	Peter s Adamom vyšli pred podnik, fajčila tam dobrá desiatka exspolužiakov – vraj chcú byť ohľaduplní k babám, preto si chodia zapáliť von.

	Stáli v kruhu, poťahovali z cigariet, vymieňali si dobrodružné zážitky: najodvážnejší z nich si sem-tam zahúlili trávu, dvaja či traja sa pochválili mimomanželským pohlavným stykom. Štarch uznanlivo pokyvoval hlavou a premýšľal, kde presne sa prehodila výhybka, vďaka ktorej sa jeho život neuberal takýmto smerom. Fádny a upachtený sex so štyridsaťročnou susedou? Čo ti jebe?! povedal by Laba a ostatní chlapci.

	Petrovi bolo nevoľno už zo samotného opisu. Iba prednedávnom v Jasnej pretiahol dve missky, ktoré tam boli na prípravnom sústredení pred celoštátnym finále. Žiadny extrémny zážitok, dalo by sa povedať, že to bol trochársky výkon. Istý frajer, mladý privatizérsky zbohatlík, spravil oveľa lepší deal. Ponúkol sumu, ktorej sa jednoducho nedalo odolať. V priebehu týždňa neošukal iba dve-tri finalistky, ale dal si ich všetky – celú dvanástku. Dievčatká boli napriek očakávaniam pomerne lacné, nezapreli slovenskú skromnosť, takže chlapovi zostali ešte nejaké peniaze. Nezaváhal a prehol aj tri náhradníčky.

	Taký životný zážitok stál za pozornosť.

	„Oprel som ju o stenu hneď v predsieni. Už dosť staršia bola, ale aspoň som si dobre zasúložil,“ ukončil akčné rozprávanie jeden zo spolužiakov. Zdalo sa, že očakáva potlesk. Mäkkí, všetci boli mäkkí a poddajní ako kusy handier. Ešte aj súložili, namiesto toho, aby si poriadne zajebali alebo sa aspoň nebáli škaredého slova, keď si s kamošmi rozprávajú chlapské zážitky.

	Štarch zahasil cigaretu a vrátil sa do podniku. V salóne prenajatom na stretávku medzitým ktosi zapol televízor. Na obrazovke sa mihali scény akčného filmu, zvuk bol stlmený na minimum.

	Posadil sa naspäť k Zuzane, nič si nepovedali. Hľadel na hýriacu spoločnosť, v ušiach mu šumelo, myšlienkami bol inde. Mal dnes taký frmol, že ani nestihol zavolať Ľubošovi a opýtať sa ho, ako dopadlo stretnutie s ministrom v Texicome. Dúfal, že obstojne. Záchrana fabriky držala Ostrého nad vodou. Síce o tom ani nevedel, ale spolu s podnikom zachraňoval aj seba.

	Štarcha doteraz desilo, do akej bažiny kamarát zapadol, keď sa pred dvomi rokmi vrátili z vojnovej Bosny. Udiali sa tam hrozné veci, naozaj hrozné, radšej na to nemyslieť. Peter to dokázal ako-tak zažehnať, iba občas ho zo spánku vytrhli obrazy masakrovaných moslimov v Srebrenici, alebo čosi horšie – jeho vlastný čierny hriech, ktorý tam spáchal. Väčšinu času bol však obrnený, mŕtvi ho nesťahovali pod hladinu. Ľuboš nebol taký tvrdý, nedokázal sa obrniť, len čo na chvíľu zastal, strácal pôdu pod nohami. Priveľmi rozmýšľal, priveľmi všetko analyzoval a rozoberal. Pochyboval o sebe, obviňoval sa, cítil sa zbytočný. Posttraumatická stresová porucha a depresia – tak znela diagnóza, ktorú vyslovil psychiater, keď k nemu Peter kamaráta nasilu dotiahol. Bolo to vtedy zlé, veľmi zlé, veď jediné lieky, ktoré Ľuboš uznával, boli kokaín a tvrdý chľast.

	Štarch pred dvomi rokmi všetko urovnal. Ostrého správne namotivoval, aj jeho manželke Beáte prehovoril do duše, aby sa správala ako dobrá žena. Ľuboš sa odvtedy ako-tak držal, vrátil sa k podnikaniu, vyzeral v poriadku. Peter však tušil, že kamarát stále kráča po ostrí noža – najmä keď sa nudí alebo sa cíti nevyužitý. Potreboval čoraz väčšie výzvy, potreboval sa cítiť dôležito a užitočne. Inak…

	Keď sa Štarch dopočul, že sa bude vyberať nový majiteľ Texicomu, nezaváhal. Oslovil Vokoša, dokonca vycestoval do Bratislavy, orodoval priamo u Kardiša. Nasľuboval mu hory-doly, len aby zobrali Ostrého do hry, aby o ňom aspoň pouvažovali. Keď mal prisľúbené, že ho vezmú do užšieho výberu, nadhodil pred Ľubošom, či by sa nechcel uchádzať o fabriku. Ostrý sa najprv rozosmial, zdalo sa mu to absurdné, no postupom času myšlienke prichádzal na chuť. Štarch ho dobre odhadol, vedel, že kamarát už dávno túži hrať prvú ligu. Veľkými privatizérmi sa predsa bežne stávali hocijakí zmrdi a chudáci bez koruny, tak prečo by Texicom nemohol sprivatizovať ozajstný a navyše aj schopný podnikateľ?

	Ostrý, samozrejme, netušil, že mu Štarch vyšliapal cestičku. Peter by mu to nikdy neprezradil, bral to ako kamarátsky dobrý skutok, spôsob, akým Ľuboša udržať nad vodou. Záchrana fabriky bola aj záchranou kamaráta – páčilo sa mu, ako vznešene to znie. Či sa však Ľuboš dostane do cieľa, bolo vo hviezdach; veď išlo o obrovské peniaze.

	Strhol sa, Zuzana ho chytila za ruku. Pozrel sa na ňu, črty tváre sa jej časom zmenili, ale pod nimi zostávalo niečo spred dvadsiatich rokov. Zelené oči ho hypnotizovali, dlhých hnedých vlasov by sa najradšej hneď dotkol.

	„Poďme,“ zavelil a vstal. Poslúchla ho, pobrala sa za ním.

	Bolo mu jedno, čo si kto pomyslí, názory mäkkých zmrdov a zúfalých chudier mal úplne v prdeli.

	Keď sú takí čuráci a bezvýznamný plebs, prečo si sem prišiel? napadlo mu, ale rýchlo myšlienku odohnal.

	Vyšli pred podnik, zamierili k blízkemu parku. Pofukoval teplý vánok, prinášal k nim sladkastú vôňu rozkvitnutých líp.

	Zavesili sa do seba, vdychovali príjemnú arómu, užívali si spoločné ticho.

	„Parkujem poniže,“ prehodil a ukázal smerom k mestskému úradu.

	Vedel, že luxusný Mercedes-Benz S-Class sa pri drobných fiatoch a škodovkách nevyníma najlepšie. Nechcel spolužiakov dráždiť, v podstate ich mal rád, aj keď žili v inom, bezvýznamnom svete. Nerobil si ilúzie, síce mu podbiehali, ale inak bol pre nich skurvený mafián, vôbec o tom nepochyboval.

	Výhybka, iná koľaj, s tým sa nedalo nič robiť.

	Zamierili k autu, Zuzana vôbec neprotestovala, počul, že sa jej od vzrušenia zrýchlil dych. Zobrať si, čo chcel, bolo až zahanbujúco ľahké.

	Došli k čiernej limuzíne, Štarch otvoril zadné dvere. Zuzana dobrovoľne nastúpila, keď zabuchol, ocitli sa v jeho svete, v jeho vesmíre.

	Chytil ju a pobozkal. Netušil, čo čakala, ale nemal chuť na hranie. Prisal sa k nej, jazyky sa im preplietli, strhol ich vír, romantika sa nekonala.

	Obrátil ju, chcel ju odzadu, náhlivo jej vyhrnul šaty a stiahol nohavičky. Neprotestovala, poslušne držala.

	Vnikol do nej, začal prirážať, sralo ho, že sa musí krčiť, a aj tak naráža hlavou o strechu. Chcelo by to väčšie, masívnejšie auto, nie takúto sračku.

	Prirážal čoraz rýchlejšie, lial sa z neho pot, v aute bolo horúco. Okná však nechal zavreté, nechcel, aby kohosi prilákali tlmené vzdychy.

	Ešte zopárkrát prirazil, bola to rýchlovka, tlak v slabinách sa vystupňoval do neznesiteľnosti.

	„Môžeš do mňa!“ sykla.

	To určite, pomyslel si. Takýchto ojebávok už počul veľa, mať s ním decko chcela nejedna zlatokopka.

	Zuzana taká asi nebola, ale komu môže veriť? Jedine sebe, aj to iba niekedy.

	Vytiahol vtáka, vystriekal sa jej na zadok. Nebola to síce taká rozkoš, než keby zostal dnu, ale istota je istota. Posledné, čo potreboval, boli súdne naťahovačky o alimenty.

	Každý chcel peniaze, každý chcel jeho peniaze.

	Keď kŕče odzneli, zapol si nohavice, otvoril dvere a vystúpil.

	Zuzana sa trochu upravila, vyšla z auta, nedívala sa naňho. Zelené oči už nehypnotizovali.

	Zamierili naspäť k podniku, nedržali sa za ruky. Mlčali, ale bolo to iné ticho než pred chvíľou. Čosi sa stratilo, vydržalo to vyše dvadsať rokov a zmizlo v priebehu jedinej rýchlovky.

	Zobrať si, čo chcel, bolo až zahanbujúco ľahké. Zostávala po tom trpká pachuť.

	Prešli okolo partie bývalých spolužiakov, ktorí už vyčerpali svoje päťročné sexuálne zážitky a teraz preberali ďalšie životné úspechy.

	„Syn mi budúci rok maturuje na textilnej priemyslovke. Bude sa mu v meste ľahšie hľadať robota než kedysi nám stavbárom!“ vykladal Adam Drenko a žiaril nadšením.

	Štarch a Zuzana sa v salóne bez slova rozdelili, každý si sadol za iný stôl.

	Na Petra ihneď zaútočila Jana. Nechal ju, aby si mu sadla do lona a ovinula mu ruku okolo pliec. Kým bol preč, ktosi prepol na STV 1. Práve tam dávali nočnú reprízu Kolesa šťastia. Na obrazovke sa škeril súťažiaci, ktorý neuhádol ukryté slovo, no získal aspoň cenu útechy – zopár balení cukroviniek Čierny princ.

	 


IX

	Zolo vyšiel zo štúdia, prekráčal krátkou uličkou a ocitol sa na Hlavnom námestí. Zdvihol hlavu, pohľad na gotický Dóm svätej Alžbety ho zakaždým fascinoval. Teraz sa v tme vypínala iba matne osvetlená silueta, no Čonkovo stavbárske srdce aj tak zaplesalo. Takáto robota, toľko detailov a okrás… Rád si zisťoval nové informácie o prostredí, v ktorom sa pohyboval. Dezider ani Gejza takouto vlastnosťou neoplývali, takže sa s nimi nedalo podeliť – Zolo však vedel, že dóm postavili v stredoveku a že je to najvýchodnejšia gotická katedrála v celej Európe.

	Nečudo, Košice mali vynikajúcu polohu. Veď aj preto súhlasil, aby sem rozšírili svoje aktivity zo stredného Slovenska. Štúdio, ktoré kúpili a premenovali na Gitano Studios, bolo iba čerešničkou na torte. Zolo chcel odjakživa pomáhať svojim ľuďom – zdalo sa mu, že práve šírením ich kultúry a podporou talentov pomáha najväčšmi.

	Existoval na to aj tretí dôvod: všetci traja bratia sa potrebovali trochu nadýchnuť. V Ružomberku sa dalo prežívať, ale nie žiť, bolo to mesto nízkeho profilu, ktokoľvek vytŕčal, stával sa podozrivým a nepohodlným. Dupľom ak išlo o Cigána. Navyše, v Ružomberku ľudia Zola poznali, ihneď by zašípili čosi nekalé, vŕtalo by im v hlave, odkiaľ majú Čonkovci peniaze. Preto sa rozhodol, že pre Ružomberčanov zostanú iba stavbári, nič viac. Dokonca ani Ľuboš Ostrý, pre ktorého z času na čas aj teraz pracovali, netušil o ich ďalších aktivitách. Mal dosť svojich problémov a starostí, keď mu Zolo oznámil, že chodia na stavbárske fušky na východ, nijako to neskúmal.

	Košice boli ako iný svet, nikto sa tu o Čonkovcov nestaral, splynuli s ostatnými. Nikto nestrkal nos do toho, prečo sa vozia na drahých autách, prečo nosia zlaté reťaze a prstene, alebo odkiaľ zobrali peniaze na hudobné štúdio. Bolo to výhodné rozdelenie – Ružomberok slúžil na biznis, bol to hlavný stan, skladisko a uzol, z ktorého zásobovali stredné Slovensko. V Košiciach sa, naopak, nepredávalo, ale žilo na vysokej nohe.

	Zolo by sa bez podobných zábaviek zaobišiel, no Gejza, a najmä Dezider, ich potrebovali; keby im ich nedoprial, ich súrodenecký triumvirát by sa čoskoro rozpadol.

	Bengo pridal do kroku, horúci letný vzduch mu nerobil dobre na boľavý zub. Zadná stolička ho omínala už zopár týždňov, niekedy sa umúdrila, inokedy ho trápila tak, že sa nemohol ani napiť vody. Zašiel za zubárom, ale nepomohlo, bolesť sa po niekoľkých dňoch vrátila. Začínal tušiť, že zub bude treba vytrhnúť – pre Cigána hrozná predstava, veď spolu s bielym kúskom skloviny odchádza aj čosi zo životnej sily. Matka im už od detstva vysvetľovala, že zuby priateľa či nepriateľa fungujú v cigánskej mágii ešte silnejšie než jeho nechty, vlasy alebo kosti. „Keď chcete niekomu spraviť dobre alebo zle, použite jeho zuby,“ prízvukovala.

	Zolo zahol z Hlavnej ulice, blížil sa k nočnému podniku, začul útržky dancefloorovej hudby.

	„Tupý dancefloor, ten o chvíľu skončí, uvidíš,“ tvrdil mu Dezider, keď ho presviedčal, aby zalovili aj v nových hudobných vodách. „V tejto krajine je všetko rozbité, aj ľudia. Dancefloor ti nič nepovie, ale rap, to je výpoveď priamo z duše, message.“

	Zolovi sa to veľmi nepozdávalo, zatiaľ nič nenasvedčovalo tomu, že by sa mal hip-hop masívnejšie rozšíriť. Prikývol však na Deziderov návrh, potreboval, aby sa najmladší brat rozptýlil a zameral na čosi iné. Keby totiž zostal v pozore… Bengo vošiel do klubu, basové dunenie ho ohlušovalo. Na parkete sa vlnili desiatky ľudí, v piatkové večery bývalo natrieskané. Halu osvetľovali záblesky modrého svetla, práve vyhrávala skladba Ecuador. Zolovi sa zazdalo, že ho z vibrácií a dunenia ešte viac rozbolel zub.

	Zamieril k boxu, ktorý mávali rezervovaný každý týždeň. Na gauči a kreslách posedávalo iba zopár dvojíc, ostatní tancovali na parkete. Zolo tam zazrel Dezidera aj Gejzu – obaja bratia mali vykasané a rozopnuté hodvábne košele, štíhlemu Deziderovi sa leskli nagélované vlasy, ktoré si v poslednom čase vyčesával dozadu, na krku aj rukách sa im blýskali zlaté šperky.

	Tancovali ako o život, okolo nich poskakovali pekné čajky v kratučkých minisukniach a zo osem-desať poskokov. Dezider si v Košiciach vytvoril čosi ako vlastnú partiu, miestni Cigáni ho zbožňovali. Nečudo, veď ich brával do najlepších podnikov, všetko platil, a keď bol v nálade, doprial každému podajtaškovi fľašu značkového šampusu.

	Zolo sa posadil do kresla, jazykom prechádzal po boľavom zube, pozoroval bratov. Potreboval, aby zostali rozptýlení, aby im uniklo, čo plánuje už dlhé mesiace. Hudobné štúdio, vyhodenie si z kopýtka, nadýchnutie sa… To všetko boli hlúposti. Hlavným dôvodom, prečo prišli do Košíc, bola ich blízkosť k ukrajinským hraniciam. Bengo už absolvoval zopár tajných stretnutí s Ukrajincami, ktorí im dodávali pervitín, padlo niekoľko predbežných návrhov. Omrkol si aj ďalšiu dôležitú lokalitu, kvôli ktorej prišiel – košické letisko.

	Zola na rozdiel od bratov doteraz mátala príšernosť s dílermi spred dvoch rokov. Pravda, napokon všetko vyriešili, spravili, čo museli. Trinásť dier v ľade na Liptovskej Mare sa zacelilo a zmizlo. Lenže problém pretrvával, kríza sa mohla kedykoľvek obnoviť. Díleri zostávali riskantným článkom, skôr či neskôr sa situácia zopakuje. A už sa nemusí skončiť trinástimi dierami v ľade, ale možno len tromi…

	Skladba Ecuador sa skončila, DJ pustil niečo na uvoľnenie. Z reproduktorov sa vyvalil pomalý rap – Dezider mal možno predsa len pravdu. Hudba s výpoveďou má čosi do seba, dokonca aj vtedy, keď ľudia nerozumejú slovám. Ak je úprimná, vycítia, o čo ide.

	Zolo pieseň spoznal – keď sa pred pár mesiacmi objavila, Dezider sa takmer rozplakal.

	„Zastrelili Biggieho,“ zvestoval zlomeným hlasom.

	Bengo sa najprv preľakol, napadlo mu, že medzi dílermi to znova vrie, no rýchlo sa upokojil.

	Notorious B.I.G., zvaný aj Biggie, bol Deziderov obľúbený americký raper, v marci ho ktosi zastrelil. Skladba I ll Be Missing You, ktorá bodovala v hitparádach, bola poctou od jeho priateľa Puff Daddyho a manželky Faith Evans.

	Zolo sledoval natriasajúcich sa bratov – najradšej by len oslavovali a hýrili. Biznis bol pre nich iba prostriedok k radovánkam. Ako zareagujú, keď im oznámi, čo sa rozhodol spraviť? Veď akcia, ktorú už rozbehol, zmení všetko, čo robia. Otrasie aj ich pozíciami, najmä Deziderovou – práve on už od začiatku zodpovedal za dílerov.

	Nebude to jednoduché, hoci výsledky budú stáť za to. Najmä z dlhodobého hľadiska pôjde o výhodnú zmenu. Lenže práve toho sa Zolo obával. Cigáni zväčša neuvažujú v dlhodobých horizontoch, zaujíma ich len to, čo je tu a teraz. Mnohí sa ani nenaučili budúci gramatický čas – nič také v jazyku nepotrebovali, alebo si to aspoň mysleli. Budúcnosť, plánovanie a starosti o to, čo bude, to bol gadžovský vynález. Ako im teda vysvetliť, že aj keď sa ich situácia dočasne zhorší, v dlhodobom meradle budú rozprávkovo profitovať? Ako im vysvetliť, že musia myslieť vo veľkom? Zolo tušil, že to prinesie problémy. Najmä s Deziderom to bude ťažké, veď mladší brat sa vyžíval práve v tom, čo Bengo plánoval odstrániť.

	Rozbehnutý vlak sa však už nedal zastaviť. Cez košických Cigánov nadviazal kontakty s druhou stranou – s veľmi dôležitými, mocnými ľuďmi, oproti ktorým boli aj ukrajinskí priekupníci iba krotkí baránkovia.

	Zolo hľadel na parket, svetelné záblesky mu ožarovali prázdnu tvár bez výrazu. Jazykom si prechádzal po boľavom zube, nebyť toho, vyzeral by ako neživá mramorová socha.

	 


X

	Vokoš sa neubránil záblesku pýchy, aké perfektné miesto vybral. Malé parkovisko pri čističke odpadových vôd na okraji mesta poznal málokto. Navyše, existovala poistka, že sa tam neobjaví žiadny nečakaný hosť – z neďalekých priemyselných nádrží vychádzal štipľavý zápach, od ktorého slzili oči a pálil nos. Nikto so zdravým rozumom by sa sem dobrovoľne nevybral. A presne o to išlo.

	Vokoš vo svetle reflektorov uvidel odstavené auto. Už naňho čakali. Fajn, aspoň sú dochvíľni. Úhľadne odparkoval svojho žigulíka vedľa ich Audi A8 a vystúpil.

	Štvorica chlapov si ho nedôverčivo prezerala. Nemohli uveriť, že ich budúcnosť závisí od človeka, ktorý na takéto stretnutie dôjde na rozheganom žiguláku. Mali však toľko rozumu, že iba zízali na nesúrodú dvojicu zaparkovaných áut a nijako to nekomentovali.

	Vokoš sa príjemne usmial. Hajzli zasraní, najradšej by ich pohádzal do Váhu. Nerád vychádzal v noci z domu, také výpravy nepriniesli nikdy nič dobré. Zrelý muž s rodinnými hodnotami by nemal behať po nociach. Lenže stretnutie dostal príkazom priamo z centrály Kardišovho hnutia. Vraj sa má s chlapmi zísť a pokúsiť sa situáciu vyriešiť.

	Podišiel k nim, strpel podanie rúk. Nebyť pokynu z ústredia, cudzieho človeka by sa nedotkol.

	„Prepáčte, že sa stretávame na takomto mieste,“ začal.

	„Ale nemôžem si dovoliť, aby nás spolu videli, rozumiete.“

	„Chápeme,“ ubezpečil ho jeden z nich – hlavný hovorca. Vokoš bezradne rozhodil rukami: „Potom asi chápete aj situáciu, v akej som sa ocitol. Keby ste prišli skôr… Keby sa vaši ľudia zhora ozvali skôr…“

	„Ak tomu správne rozumieme, nateraz presadzujete záujmy pána Ostrého.“

	„Veď hovorím, keby ste prišli skôr, podporil by som vás. Teda ľudí, ktorých zastupujete…“

	„Máme o Texicom záujem už dávnejšie. Podnikli sme isté kroky. Vlastne aj pána Vilického poriešili naši chlapci.“

	„Myslíte ten šróbovák?“

	„Presne tak,“ usmial sa mladík.

	„Páni, nebudem vám klamať – nevedel som o tom. Keby som tušil… Všetko mohlo byť inak.“

	„Viete, koho zastupujeme,“ pripomenul mu hovorca.

	„Áno, samozrejme, viem. A práve preto by som rád pomohol. Lenže, viete, Štarch za mnou prišiel prvý, orodoval za Ostrého. A čo je horšie, Štarch má priamu linku na pána Kardiša. Nevyužíva ju často, ale keď sa tak stane, väčšinou sa dohodnú.“

	„Teraz sa to stalo.“

	„Bohužiaľ, áno. Dohodli sa, že Ostrého pripustia do užšieho výberu. Ale to je všetko, páni, nič ďalšie ešte nie je dané. Konečný výsledok zostáva otvorený. Záleží na vás, akú cenu a aké podmienky ponúknete.“

	„Máte dobré kontakty na vládu a vedenie hnutia. Môžeme teda počítať s vašou pomocou?“

	„Ale to je samozrejmé!“ horlivo prisvedčil Vokoš. Príkazy boli príkazy, hoci nepredstavovali jedinú motiváciu. Alexander si veľmi dobre pamätal, ako ho Peter Štarch pred dvomi rokmi ponížil. Hajzel využil jeho slabosť, keď zúfalo potreboval pomoc. Síce mu pomohol, ale za nekresťanskú cenu – takú, ktorá sa nevypláca v peniazoch. Vedel, že raz príde deň, keď zmrdovi odplatí rovnakou mincou. Zdalo sa, že ten deň sa rýchlo blíži – veď Ľuboš Ostrý bol Štarchov obchodný partner a zároveň blízky, drahý priateľ…

	Tentoraz sa ozval chlap, ktorý postával v tieni. Mal hlbší hlas, rozprával pokojnejšie: „Počuli sme, že riaditeľ Pešek, výrobný námestník a zástupca robotníkov sa spriahli s Ostrým. To nehrá v náš prospech. Myslíte, že by sme ich mali poriešiť?“

	„Zhruba tak ako Vilického. Možno trošku viac,“ doplnil prvý rečník.

	„V tomto štádiu to neodporúčam. Viete, predsa len, život je život, ale najmä – neradím vám priťahovať zbytočnú pozornosť. Načo používať hrubé metódy, keď sa to dá vybaviť aj ľahko a elegantne?“

	„Čo tým myslíte?“

	„Prehovorím s ľuďmi tu aj v Bratislave. Postarám sa, aby fabrika skončila v tých správnych rukách, teda vo vašich.“

	„Ak nám pomôžete, nebudete ľutovať.“

	„S tým počítam,“ usmial sa Vokoš. „Keď vec získa konkrétnejšie kontúry, sadneme si a spresníme podmienky.“

	„V poriadku,“ prisvedčil ten s hlbokým hlasom. „Ale nech je to v rozumnom časovom rámci. Inak začneme problémy riešiť po svojom.“

	„Žiadne obavy.“

	„Počuli sme, že aj vy máte starosti.“

	Alexander nadvihol obočie: „Ja? A aké?“

	„Rodinného rázu.“

	Najprv nerozumel, o čom hovoria, no rýchlo to pochopil. Preverili si ho, ktovie, čo všetko vedia. A čo všetko by mohli pustiť do sveta.

	„To viete, ktoré decko nerobí rodičom vrásky?“ bezstarostne mávol rukou, akoby o nič nešlo. Druhú ruku si strčil za chrbát, aby nevideli, ako sa mu rozochveli prsty. Každá pripomienka Dominika, každá spomienka na to, čo mu syn pred pár mesiacmi spôsobil, ako veľmi mu ublížil, ho doháňala do šialenstva.

	„Pravda. Niektoré vyvádzajú viac, iné menej…“ zašomral chlap.

	Dobre si ma preklepli, hajzli. V podstate sa mi vyhrážajú, zvažoval Alexander.

	Znova sa srdečne usmial: „Ako som povedal, spoľahnite sa na moju pomoc.“

	„Spoliehame sa, pán Vokoš. A najmä tí, ktorých zastupujeme.“

	„Urobím, čo sa bude dať,“ ubezpečil ich. Snaživo sa predklonil a každému zo štvorice podal ruku na rozlúčku.

	 


STRATENÍ CHLAPCI

	Búrka sa blížila, vzduch páchol ozónom. Hukot helikoptéry silnel a slabol podľa toho, ako sa do nej oprel vietor. Dvaja horskí záchranári, ktorí sa z nej zlanili, boli čoraz nervóznejší. Nepokojne sa obzerali po letiacich tmavých mračnách, prudkými a trhanými pohybmi sa snažili akciu čo najviac urýchliť.

	„Čo sa mu stalo?“ zakričal jeden z nich na turistu v prizerajúcom sa hlúčiku.

	„Spadol a udrel sa. Odvtedy omdlieva,“ odvetil vystrašený mladík.

	Záchranár sa pozrel na bezvedomého Poliaka s ryšavou bradou, ktorého zaisťoval do transportného ležadla, a pokrútil hlavou: „Spadol? Takéto podliatiny na tvári, zlomený nos a vyrazené zuby? Veď vidím, že je dobitý!“

	„Spadol! Prisámbohu, že spadol, nič iné sa mu nestalo!“ trval na svojom chlapík. Oči mal rozšírené, vyžaroval z nich strach.

	Záchranár znova pokrútil hlavou a pozrel na ostatných milovníkov hôr. Zaváhali, niektorí prestúpili z nohy na nohu alebo odvrátili pohľad k okolitým končiarom. Dvaja či traja rozpačito prisvedčili.

	„Spadol, nič iné sa mu nestalo!“ prihodil do tretice vystrašený turista.

	 


I

	Zdalo sa mu, že nevdychuje vzduch, ale horúcu paru. Ani po dvoch mesiacoch si nezvykol na bratislavskú klímu, také leto ešte nezažil. Odvšadiaľ, z každého štvorcového metra betónu sálalo teplo. Nepríjemná lepkavá horúčava vnikala do tela všetkými pórmi, nebolo pred ňou úniku. Ešte aj zvuky sa v nej šírili akosi zvláštne. Cez otvorené okno doliehal do izby štrngot rozbiehajúcej sa električky a monotónny hukot áut na Račianskej ulici. Z času na čas sa ozvalo zatrúbenie alebo húkanie policajných či zdravotníckych sirén. Vtedy si Dominik pritláčal ruky na uši – nebol síce až taký precitlivený ako otec, no ostré zvuky sa mu bolestivo zarezávali do mozgu.

	Napriek tomu sa nesťažoval, v Bratislave mu bolo fajn, všetko bolo lepšie než tyrania, akú zažíval doma. Útek dlho odkladal. Najprv si myslel, že zdrhne hneď po maturite, napokon sa odhodlal až o dva roky neskôr. Ujsť nebolo ľahké, najmä keď otec v poslednom čase prikročil k metóde cukru a biča. Na jednej strane ho tyranizoval, a býval čoraz hnusnejší, na druhej mu kupoval všetko, na čo si spomenul, a snažil sa prejavovať aspoň náznaky ozajstného záujmu. Stále veril, že Dominika pretvorí na svoj obraz, veď všetko nasvedčovalo tomu, že sa syn vyliečil z tej hnusnej pliagy, ktorá ho ohrozovala.

	Dominika stálo veľa síl predstierať, že už nie je gej, už žiadny hnusný buzerant, ako hovorieval otec. Pomáhal mu pri tom prášok, čoraz viac prášku, dopriaval si ho už každý deň. Dávno ho len nešnupal, pervitín aj fajčil, párkrát dokonca vyskúšal pichnúť si ho do žily.

	Bola to paráda, aj keď Dominikovi neuniklo, že z toho začína byť poriadne rozbitý – neposlúchalo ho telo ani myseľ. Šklbalo ním, neobsedel na jednom mieste, potreboval byť neprestajne v pohybe. Presne také boli aj jeho myšlienky a reč – prchavé, neusporiadané, rýchle. Prestával ovládať tiky na tvári, rukách i v celom tele, kazili sa mu zuby. Spočiatku ho tešilo, že chudne, lenže v posledných mesiacoch bol už priam vycivený. Skúsil si dať pauzu, no len čo sa vynoril nad hladinu a nadýchol jedovatej atmosféry domova, rýchlo sa zase ponoril naspäť.

	Matka nad ním krútila hlavou, na viac si netrúfla, lebo otec bol spokojný. Alexandra zaujímalo iba jediné – aby nemal za syna hnusného buzeranta. Všetko ostatné bolo vedľajšie, pokiaľ sa Dominik nesprával ako buzerant, tak bol v poriadku. Pravda, ani otcovi neuniklo, že syn je akýsi roztrasený, zmätený a až neprirodzene rýchlo chudne. Presvedčil však samého seba, že ide o dôsledky choroby, ktorú Dominik prekonal. Neubránil sa záblesku otcovskej pýchy, veď máloktorý buzerant svoju nemoc prekoná a pozbiera sa z nej tak rýchlo ako jeho syn. Dokonca pri tom ani nezakolísal, veď aj predávkovanie sa sedatívami bola len hlúpa náhoda, nič viac.

	Zlom nastal v májový večer, keď Alexandra opäť pochytila neovládateľná túžba poučovať.

	„Pomáhať ľuďom je vždy chyba,“ začal svoje výchovné pôsobenie.

	„Ja viem, oco,“ snaživo prikývol Dominik. Vedel, že najrýchlejšia cesta k ukončeniu lekcie je práve bezvýhradný súhlas.

	„A úplne najhoršie je pomáhať, vybrať si nejakú stranu, keď o čosi naozaj ide,“ vykladal Alexander. „Pamätaj si, tvoja aktivita, ukazovanie sa na očiach stáda, musí byť v nepriamej úmere k významu udalosti.“

	„Čím dôležitejšie dianie, tým menej aktivity a viac vyčkávania. Viem, to si ma už naučil.“

	„Naučil,“ prikývol otec. Tvárou mu prebehlo uspokojenie. Dominik sa uvoľnil, blížilo sa vykúpenie.

	„A históriu si si naštudoval, ako som ti nakázal?“ spozornel Alexander. Nerád zaspával na vavrínoch.

	„Áno, presne ako si chcel.“

	„Nepodceňuj históriu a najmä nie históriu svojho mesta, ktoré chceš riadiť.“

	„Áno,“ prikývol Dominik. Pri predstave, že by mal niekedy riadiť takú zaspatú dieru ako Ružomberok alebo tam aj v dospelosti žiť, ho striasalo. Zbožňoval presný protiklad – mestá s veselou, tvorivou atmosférou, voľnomyšlienkárskymi komunitami a množstvom umenia.

	„Tak si ťa vyskúšam. Odkedy patrili mestu obce Černová, Biely Potok, Vlkolínec a Ludrová?“

	„Od roku 1376,“ odrecitoval Dominik.

	„Aké právo získalo mesto v roku 1405?“

	„Právo meča.“

	„Čo to znamená?“

	„Ius gladii – právo meča. Alebo tiež Blutgericht, najvyššia spravodlivosť. Oprávňuje autoritu v podobe jednotlivca alebo skupiny vykonať absolútny trest – popraviť niekoho za ťažké zločiny.“

	„Dobre, dobre,“ uškrnul sa otec a potľapkal syna po líci. Dominikovi neušlo, že rovnako raz tľapkal susedovho psa. Potom si dlho umýval ruku a nadával na všivavého bastarda. Bolo to iba drobné gesto, bezvýznamné oproti iným príkoriam a psychickému teroru, aké mu otec spôsoboval. Aj tak však predstavovalo akýsi zlom – na druhý deň začal Dominik pripravovať útek.

	S hlavou plnou prášku to nešlo ľahko, no zaťal sa, obvolal zopár známych, vytýčil si cieľ a držal sa ho. Dostať sa do Bratislavy.

	Podarilo sa, keď bolo všetko pripravené, jednoducho sa zobral a zmizol; s radosťou ukázal zasmoklenému Ružomberku chrbát, pripadal si ľahší, akoby opustil kotol natlakovaný žlčovitou nevraživosťou, obmedzenosťou a závisťou. Celú cestu sa rehotal pri predstave, ako sa zatvári otec, keď to zistí. Trochu ho škrelo, že útekom zraní matku, ktorá už, vďaka Alexandrovmu pôsobeniu, pripomínala iba tieň či škrupinku svojej niekdajšej osobnosti. Lenže ak nechcel dopadnúť rovnako, musel rázne konať. Možno bezcitne a kruto, nič iné by však nepomohlo, otec bol, podobne ako jeho mesto, dokonale toxický, oveľa toxickejší a škodlivejší než pervitín.

	Bratislava mu aj dnes, po dvoch mesiacoch, pripadala ako zasnúbená krajina. Bolo tu všetko, čo potreboval. Drobné nedostatky v podobe horúčav a hluku nespôsobovali ani zlomok nepohody, akú pociťoval doma. Jedine prášok tu nebol ani zďaleka taký kvalitný a čistý ako ten, ktorý v Ružomberku kupoval od cigánskych dílerov. Mal podozrenie, že tunajší kšeftári ho priveľmi riedia a pridávajú väčšie dávky rôznych prímesí. Bývalo mu po ňom nevoľno, párkrát sa objavili záblesky paranoje, návaly panického strachu a náznaky halucinácií. Nebolo to nič príjemné, ale prášok bol povinnosť, bez neho už nedokázal fungovať…

	Dominik zavrel knihu o antickom Ríme, s námahou sa postavil a prešiel do vedľajšej izby internátnej bunky. Bolo tam oveľa veselšie, chalani húlili trávu a počúvali Mareka Brezovského. Aj Dominikovi sa jeho hudba páčila, zdalo sa mu, že je v nej koncentrované všetko dôležité, celá esencia toho, čo sa v krajine za posledné roky deje a čím ľudia žijú. Navyše, predčasná smrť mladého génia dodávala muzike aj zašumeným nahrávkam jeho hlasu zvláštnu patinu.

	Partia bola práve v najlepšom – štrngali fľašami, pod stropom sa vznášali oblaky hustého zelenkastého dymu. Dominik ich všetkých nepoznal po mene, dostal sa sem v podstate náhodou. Jeho kamarát Mošo, ktorého kontaktoval ešte z Ružomberka, mu poradil, aby cez leto býval v študentskom domove Mladá garda. Internát totiž v letných mesiacoch fungoval ako lacný hotel či ubytovňa. Zostávalo v ňom veľa vysokoškolských študentov, ktorí neodchádzali domov, ale namiesto toho brigádovali v hlavnom meste.

	„Každý deň sa tam žúruje, najlepšia zábava na svete!“ vykladal Mošo, keď viedol Dominika z hlavnej stanice.

	Na internáte to naozaj vyzeralo, akoby sa tam odohrávala jedna obrovská, nikdy sa nekončiaca žúrka. Študenti možno niekedy aj brigádovali, no väčšinu času popíjali, vyhrávali na gitarách a užívali drogy. Aspoň tak sa Dominikovi zdalo, nové prostredie ho očarilo. Uvoľnená atmosféra, sloboda, zábava aj intelektuálne diskusie – presne to potreboval, nových podnetov sa nevedel nabažiť.

	Aj teraz ho privítali pozdvihnuté fľaše, ktosi mu ponúkol jointa. Dal si zo dva šluky, rozhliadol sa po izbe.

	Na posteli sedel vlasatý študent a snažil sa vybrnkať na gitare akúsi melódiu. Ďalší si v kúte čítal knihu od Terryho Pratchetta – zakaždým preštudoval zopár riadkov a potom zádumčivo pozoroval jej farebnú obálku.

	Mošo, vyzlečený do pol pása, bol zabratý do filozofického rozhovoru s drobným chlapíkom, ktorý mu zapálene prikyvoval. Dominik mal rád takéto debaty, rozširovali mu obzor, mal pocit, akoby sa po dlhom čase mohol slobodne nadýchnuť a nepretvarovať sa. Veď vytiahnuť v Ružomberku akúkoľvek filozofickú tému znamenalo zosmiešniť sa.

	Pritiahol si stoličku k dvojici, započúval sa, nevdojak sa zadíval na Mošove vypracované ramená.

	„Hovorím ti, prečítaj si Čiernu labuť od Nassima Taleba,“ odporúčal kamarát.

	Chlapík s okrúhlymi okuliarmi horlivo prikývol.

	Dominik vedel, že tu bývajú najmä študenti technických odborov – patril medzi nich aj Mošo, ktorého fascinovalo všetko, čo súviselo so štatistikou, pravdepodobnosťou a teóriou hier.

	„Polož si otázku,“ pokračoval kamarát, „koľko naozaj dôležitých okamihov, ktoré viedli k zásadným zmenám v tvojom živote, prišlo vďaka plánovaniu, predvídaniu a vedomej snahe, a koľko ich prišlo neočakávane, náhodne, ako z čistého neba? Ktorých bolo viac?“

	„Keď sa pozriem spätne, tak tých neočakávaných.“

	„Presne tak! Taleb matematicky dokazuje, že predvídanie a plánovanie je vo väčšine prípadov úplná blbosť. Zásadný dopad na naše životy, na vývoj spoločnosti a vlastne na všetko majú úplne neočakávané, náhodné udalosti.“

	„Ty kokso…“

	„Také udalosti označuje ako čierne labute. Môžu ti pomôcť vyzdvihnúť ťa až do stratosféry, alebo ťa úplne zničiť. Aby bola udalosť čierna labuť, musí spĺňať tri podmienky.“

	„Aké?“ nevydržal Dominik a zapojil sa.

	„Po prvé – musí ležať mimo očakávaní. Prichádza nečakane ako z jasného neba, nič nenasvedčuje tomu, že by sa čosi také vôbec mohlo udiať. Po druhé – čierna labuť má zdrvujúci dopad. Keď sa objaví, zmení a ovplyvní úplne všetko a všetkých. Po tretie – takúto udalosť zdanlivo vieme vysvetliť, ale zakaždým iba spätne. Pri spätnom pohľade sa nám dokonca zdá, že sme ju takmer dokázali predvídať.“

	„Čierna labuť,“ zopakoval Dominik zasnene. Nová predstava ho fascinovala, zazdalo sa mu, že kúdole dymu, čo sa prevaľovali pod stropom, vyformovali podobu labutej hlavy.

	 


II

	Zolo by sa najradšej otočil na päte, ale prinútil sa do úsmevu a stisol tlačidlo zvončeka. Po chvíli sa ozvalo bzučanie, masívna brána sa pootvorila. Vošiel do dvora a rozhliadol sa po záhrade. Ľuboš sa o ňu poriadne staral – trávnik bol vzorne pokosený a zarovnaný, kríky obstrihané, voda v jazierku čistá. Aj vila vyzerala vkusne, hoci sa nedalo skryť, že vznikla prerábkou zo staršieho rodinného domu. Ostrý si nepotrpel na prepych, nemal sklony k okázalosti – to sa Zolovi páčilo. Napokon, nebola to jediná vec, ktorú od Ľuboša odkukal a využil vo vlastnom podnikaní. Práve kvôli kšeftom sa na pár dní vrátil do Ružomberka. Potreboval mať istotu, že keď rozbehne finálnu fázu svojho plánu, všetko pobeží ako hodinky. Do toho mu zavolal Ľuboš a poprosil ho o akúsi hlúposť. Keby nešlo o Ostrého, Zolo by ho príkro odmietol – veď už dávno nepotreboval žiadne nájomné fušky. Najprv aj chcel čosi odvrknúť, no zahryzol si do jazyka. Nech si len myslia, že je stále odkázaný na stavbárčinu a tesárske práce, každé maskovanie je dobré. A najmä Ostrý so Štarchom môžu byť ešte užitoční, z času na čas dohodia väčšiu legálnu fušku, čo slúži ako vhodné krytie. Preto súhlasil a prisľúbil, že sa zastaví.

	Z vily sa vyvalil Ľuboš, dávno sa nevideli. Zolovi hneď udrelo do očí, že kamarát pribral. Inak sa na ňom nezmenilo nič, vyžarovala z neho energia a nadšenie, chmúrne nálady boli dávno preč.

	„Vitaj, Zolko, vitaj!“ kričal naňho a rozhadzoval rukami. Poskakoval pri ňom zlatý retríver, ktorý sa tiež rozhodol privítať hosťa.

	„Ahoj,“ usmieval sa Čonka.

	Podali si ruky, objali sa a potľapkali po chrbtoch. Presne tak to robievali už v detstve, keď spolu vyrastali v detskom domove. Okolnosti sa odvtedy síce zmenili, ale staré zvyky pretrvali.

	„Čo nové? Rozprávaj!“ chrlil Ľuboš.

	„Veľa roboty, čo ti poviem.“

	„Paráda! Aj mi je tu smutno, keď si stále na východe, nemám si s kým zaspievať.“

	„Ešte si spolu zaspievame a zahráme, nič sa neboj,“ prehodil Zolo.

	„Ja s tým mojím spevom, boha mu, stále ma to hnevá!“

	Čonka vedel, že Ľuboš v mladosti túžil byť spevákom. Mal na to hlas aj hudobný sluch, dokázal poslucháčov strhnúť. Ibaže pred obecenstvom sa mu spev zakaždým zasekol v hrdle, nevydal zo seba ani hláska, iba sa knísal, potil a bledol.

	„Zaspievame si, nič sa neboj,“ zopakoval Zolo. „Tak, čo to potrebuješ?“

	„Zolko, hanbím sa, že ťa takto otravujem. Ale, bohuprisahám, nikto nemá také zlaté ruky ako ty. Tie trámy v podkroví…“

	„Aha, spomínam si. Tie som len prebrúsil, namoril a trochu upravil.“

	„Jasné, vraj len prebrúsil a namoril… Ale ako krásne si to urobil! Štarch doteraz ľutuje, že to svoje bývanie nedal robiť vám. Si nevieš predstaviť, ako mu to dokašlali tí experti.“

	Zolo mávol rukou: „Čo tam po tom.“ Prplať sa s bývaním pre gadža ako Štarch bolo to posledné, po čom túžil. Keď si Peter vybral drahú partiu až kdesi od Trenčína, odľahlo mu.

	„Veď poď, poukazujem ti,“ navrhol Ľuboš a zamieril k vchodu do vily.

	Čonka sa nenáhlil, záhrada aj stavba mu čosi pripomenuli. „Pekné bývanie,“ prehodil. „Ako v Petrovi Panovi.“

	Ostrému chvíľu trvalo, kým pochopil, no vzápätí sa rozžiaril. „Ty sa na to pamätáš?“ rozosmial sa. Keď boli v decáku, vychovávateľky im po večeri zvykli čítať rozprávky. Deti povinne počúvali. Ľuboš a Zolo sa na väčšine báchoriek smiali, ale Petra Pana hltali.

	„Vchod do Krajiny-Nekrajiny sme tam v záhrade hľadali aspoň dva mesiace.“

	„Tak, veru tak,“ prikyvoval Ľuboš. Ani netušil, že také spomienky má, no keď ich Zolo oživil, vybuchli plnou silou. Záhrada detského domova bola obohnaná vysokým kovovým plotom. Nebolo odtiaľ úniku. Keď popri plote prechádzali normálne decká, čo mali rodiny, dívali sa na nich zo svojho šťastného sveta s výrazom prevahy. Niekedy si neodpustili úškľabky, vtipy alebo pohrdlivé poznámky. Ľuboš sa pri tom zakaždým cítil, akoby ho pristihli pri niečom nekalom, hoci sa snažil zo všetkých síl, nedokázal zabrániť vlne zahanbenia. Nebolo úniku, no bláznivá myšlienka, že existuje čarovná Krajina-Nekrajina plná dobrodružstiev a slobody, do ktorej majú prístup všetky deti, dodávala povzbudenie.

	„Stratení chlapci,“ doložil Zolo. Presne tak sa vzájomne volali, podľa Stratených chlapcov z rozprávky – detí, ktoré nemali mamu, lebo vypadli z kočíka. Keď sa o také dieťa do siedmich dní nikto neprihlási, dospelí ho pošlú do Krajiny-Nekrajiny, aby s ním nemali výdavky.

	Zolo s Ľubošom dlho čakali na siedmy deň, ktorý nakoniec prišiel, no do kúzelnej Krajiny-Nekrajiny za vysoký oceľový plot poslali iba Ľuboša. Odišiel k náhradnej rodine, zatiaľ čo Zolo zostal uväznený v kráľovstve zlého kapitána Háka.

	Čonka zvážnel, potriasol hlavou, akoby sa prebral zo zasnenia, o pol kroka poodstúpil.

	„Poďme už,“ posúril Ostrého a vykročil k vile.

	Ľuboš si nevšimol zmenu nálady, stále bol zasnený, veď preňho boli spomienky príbehom so šťastným koncom.

	„Inak, vieš, že v anglickom origináli sa Krajina-Nekrajina volá Neverland? Páči sa mi to viac,“ rozvíjal načatú reč.

	Zolo neodpovedal, ani nespomalil.

	„Neverland,“ zopakoval Ľuboš a uškrnul sa nad tým, o akých chujovinách diskutujú na staré kolená.

	Vošli dnu, vybrali sa po schodoch do podkrovia.

	„Robil som to vtedy pre Milana. Reku, syn tam bude mať bytík, dobre nám spolu bude,“ vykladal Ostrý, hoci ledva chytal dych.

	„Ozaj, kde je Milan?“

	„Prosím ťa, už rok študuje v Bratislave.“

	„To vážne? Strašne to letí.“

	„Poslal som ho na právo. Nech mi má kto dohliadať na biznis. Komu inému veriť, ak nie svojim deťom?“ Ľuboš sa zháčil, došlo mu, že načal nepríjemnú tému. Vedel, ako Zola trápi, že je neplodný a nikdy nebude mať vlastných potomkov. „Takže podkrovie je prázdne, veď vidíš, aj v lete sa tu ukáže akurát na skok,“ zahovoril rýchlo.

	„Tak načo to udržuješ?“ zašomral Zolo.

	Ľuboš zastal, potreboval sa vydýchať. Hľadel na kamaráta, nakrčil obočie.

	„Medzi nami, je to hrozná piča,“ zašepkal.

	„Kto?“

	„No kto! Beáta.“

	Zolo pokrčil plecami, nechcel sa miešať do manželských nezhôd.

	„Ani tak, ani tak neni dobre,“ žaloval sa Ostrý. „Na nevydržanie. Sám som mal problémy, veď vieš, a teraz ona chľasce.“

	„Poďme pozrieť tie trámy.“

	„Vieš, aké to je ťažké? Dívať sa, ako vedľa teba niekto nasáva, keď ty nemôžeš.“

	„Chceš to len obrúsiť a namoriť, alebo aj niečo iné?“

	„A nedá si povedať! Posledné dva roky pije prvú ligu, nasáva rovno vedľa mňa. Ako naschvál, a just!“

	Zolo vošiel do podkrovia, mal Ľuboša rád, ale iba v rámci možností, veď to bol gadžo. Od trpkej skúsenosti so starou tetou Líškovou si dával pozor – aj tí najbližší gadžovia preňho zostávali za sklenenou stenou. Obraz a trochu zvuku, ale to bolo všetko, žiadne veľké city, žiadne teplo ani človečina.

	Čonka vyšiel na schodíky, čo viedli na strechu, a načiahol sa, aby ohmatal podkrovný trám.

	„Keď som ti to obrusoval prvý raz, ponúkol si mi prácu, pamätáš?“ prehodil.

	„Prácu?“ zamyslel sa Ľuboš.

	„Stavbyvedúceho pre tvoju a Štarchovu firmu.“

	„Aha, áno.“

	„Veľmi mi to vtedy pomohlo.“

	„Ale to nič,“ Ostrý mávol rukou. „A neboj sa, rozbiehame teraz veľkú vec, nezabudnem na teba a tvojich ľudí.“

	„Veľkú vec?“

	„Privatizácia, kamarát.“

	Zolo naňho vážne pozrel: „S tým opatrne.“

	„Opatrnosť nie je moja silná vlastnosť,“ uškrnul sa Ľuboš.

	„A prečo opatrne?“

	„Vidím, čo sa deje v Košiciach. To by si neveril. Kardiš dohodil Východoslovenské železiarne akémusi chlapovi. A čo ten so závodmi robí… Vravím, by si neveril.“

	„To je dnes všade, veľa podnikov sa rozkráda – Nafta Gbely, piešťanské kúpele, sklárne v poltárskom okrese… Ale práve preto chcem do toho ísť, veď ten náš Texicom drží mesto nad vodou, tisícky rodín na ňom visia. Vieš, čo tu bude, ak ho rozkradnú?“

	„Potom si dávaj dvojnásobný pozor.“

	„Boha, ako ma strašíš.“

	Čonka pokrútil hlavou: „Nestraším, ale keby si bol v Košiciach… Okolo toho privatizéra železiarní sa točia všelijaké bandy. Ide tam o veľké peniaze, ľudia sa strieľajú rovno na uliciach, vybuchujú autá, hotová vojnová zóna.“

	„Vo vojnovej zóne som bol, tá vyzerá inak, ver mi,“ nesúhlasil Ostrý.

	Zolo rozhodil rukami: „Rob, ako myslíš, ja do takýchto vecí nevidím. Rozumiem sa akurát tým trámom.“

	Taká odpoveď Ľuboša uspokojila, nepokračoval v diskusii a začal z kumbálu vynášať pracovné náradie.

	Čonka ho kútikom oka sledoval, mal Ostrého rád, vďačil mu za veľa – ešte pred revolúciou ho gadžo pribral hrávať do kapely a nosil mu kvalitné západné struny na husle. Lenže aj tak, realita nepustila, žil v inom svete za sklenenou platňou.

	„Ha, pozri, čo tu mám!“ ozval sa Ľuboš. Vyšiel z kumbálu a ukázal otlčenú španielku.

	Zolo gitaru spoznal, keď pred pár rokmi stavali Štarchovi altánok, musel na nej vyhrávať na pobavenie gadžov a ich rozmaznaných deciek.

	„Peter mi ju nakoniec venoval,“ tešil sa Ľuboš. „Vraj spomienka na mladosť, tak nech je v bezpečí.“

	Čonka sa usmial a prikývol. Prebehla ním vlna odporu.

	 


III

	Výstup bol náročnejší, než čakal, ale Štarch nepoľavil. Snažil sa dýchať čo najvyrovnanejšie, dával si pozor, aby mu neušiel ani náznak slabosti. Veď jeho spoločníci ho nenápadne sledovali a čakali, či zakolíše.

	Peter zrýchlil tempo, vedel, že zajtra ho za to čaká poriadna svalovica, ale na zajtrajšku nezáležalo – do hôr chodieval práve kvôli námahe a sústredeniu. Existoval tam iba cieľ – vrchol – a cesta k nemu. Všetko ostatné bolo vedľajšie, na banality bolo treba zabudnúť.

	Nečakal, že sa na Ostrý Roháč v Západných Tatrách vyberú až traja. Zvyčajne chodieval iba s jedným z chlapcov, zvykol si mať stále aspoň jedného poruke. Dodávali mu pocit bezpečia, keď pred nimi predvádzal, aký je tvrdý chlap, cítil sa silnejší. Pravda, nebývali to bohvieakí spoločníci, občas sa mu žiadalo vyraziť do hôr aj s niekým iným. Lenže nebolo s kým. O čurákov, čo mu iba lichotili a snažili sa mu votrieť do priazne, nemal záujem. Dcéry aj Eva spoločné výlety rázne odmietali a zlatokopky, s ktorými spával, by sa aj do hôr vybrali v štekloch s desaťcentimetrovými podpätkami.

	Preto ho potešil tretí spoločník. Milan Ostrý sa z Bratislavy vrátil na pár dní domov. Len čo sa od otca dozvedel, že Štarch chodieva cez víkendy do hôr, dožadoval sa, aby zobral aj jeho.

	„Veď ak chce, nech ide,“ uškrnul sa Peter.

	„So mnou nechce byť ani zaboha,“ posťažoval sa Ľuboš.

	„Tak poď aj ty.“

	Ostrý vyvalil oči: „Do hôr? Si sa zbláznil?“

	Štarch pokrčil plecami, uznal, že Ľuboš by pri svojej váhe a katastrofálnej kondičke skolaboval hneď na prvom vŕšku, alebo by svojím tempom jednodňovú túru predĺžil na dvojtýždňový horský pobyt.

	Vybrali sa teda v trojici: Štarch, Milan a Laba. Zvláštna, nesúrodá skupinka.

	Milan žiaril dvojnásobným nadšením – jednak mu hory po hlučnej a začmudenej Bratislave prišli vhod a zároveň sa tešil, že strávi čas so Štarchom. V podnikateľovi sa videl, priam ho zbožňoval. Bol preňho všetkým, čím mu nebol otec. Mal rešpekt, vyžaroval silu a rozhodnosť, s nikým sa veľmi nesral. Okrem toho sa vozil na parádnych autách a ukazoval sa s luxusnými štetkami, ktoré sa naňho lepili. Presne tak si Milan predstavoval aj vlastnú budúcnosť, od puberty túžil po tom, aby raz bol ako Štarch.

	Doviezli sa do Zverovky, odtiaľ prešliapali k Ťatliakovej chate a začali stúpať po strmom chodníku. Na Ostrý Roháč sa nedalo ísť priamo, museli k nemu prejsť po hrebeni Volovca. Kráčali už vyše hodiny, hrebeň zdola vyzeral pohodovo, no teraz zistili, že pozostáva z viacerých vyvýšenín, ktoré treba namáhavo zdolávať.

	Štarch im zakázal počas šliapania rozprávať, mali sa sústrediť na správne dýchanie. Keď však Peter zavelil krátku prestávku, Laba sa okamžite rozrečnil. V posledných dňoch hovoril výhradne o svojom novom koníčku – kynológii. Štarch mal už jeho chovateľských metód po krk, takže poodišiel a kochal sa výhľadom na západnú stranu Volovca – z letného oparu tam vystupovali končiare poľských Tatier.

	„Neposlúchal ma, neposlúchal príkaz,“ hustil Laba do dychčiaceho Milana. „Vôbec neposlúchal, vzdorovitý bol. Tak čo by si robil?“

	Vysokoškolák iba pokrútil hlavou, najradšej by si v pokoji prezrel skalnatý končiar Roháča, ktorý vyzeral až hrozivo vysoký, no neodvážil sa gorilu zahriaknuť.

	„Jebol som ho o zem, kolenom pritlačil a poďme! Škrtiaci obojok na krk, riadne natesno. A roztočil som, vykrútil ako vrtuľu.“

	Milan naňho pozrel, nadvihol obočie: „Čo si roztočil?“

	„Psa.“ Labovi v hlase zaznela hrdosť, páčilo sa mu, že sa študovaný zmrdík nechytá na jeho výcvikové metódy. „Riadne som ho vykrútil, lietal ako satelit.“

	„Zabil si ho?“

	„Ti jebe? Keď sa spamätal, na pazúrikoch stál v pozore. Do očí mi pozeral, uši našponované. Každý príkaz plní odvtedy, každý jeden a hneď!“

	Milan sa poškriabal na brade, nerozhodne mlčal.

	„Poďme, z hentých mračien môže byť búrka,“ zachránil ho Štarch.

	Pobrali sa ďalej, v Jamníckom sedle sa pokochali krištáľovo čistými plieskami. Aj Labu zaujalo, aké sú čisté, tak sa do jedného vymočil. Rehotal sa potom aspoň dvadsať minút, mekotavo híkal ešte aj vtedy, keď vystupovali po strmom a kamenistom chodníku na Roháč.

	Štarchovi do smiechu nebolo, obával sa tmavých mračien blížiacich sa z juhovýchodu. Síce sa už začínal august a poobedné letné búrky nehrozili tak veľmi ako minulý mesiac, no stále predstavovali riziko.

	Keď sa vyštverali až pod rozoklaný končiar, narazili na problém. K vrcholu sa liezlo pomocou reťaze po takmer kolmej skalnatej stene. Keďže išlo o jediné miesto prechodu, vznikol v úzkom priestore zástup turistov. Čakali v rade, kým sa odvážlivec pred nimi vyškriabe na vrchol a kým odtiaľ zlezie turista prichádzajúci z opačného konca hrebeňa – od Plačlivého. Vyčkávali disciplinovane, vládla tam priateľská atmosféra.

	„Uhnite, kokoti, búrka ide!“ zakričal Laba. Vtlačil sa do zástupu a odstrkoval každého, kto mu prišiel do cesty.

	„Kokoti vyjebaní, trochu ohľadu, však búrka ide, musíme prejsť!“ nadával zlostne.

	„Počkajme,“ šepol Milan. Štarch iba mávol rukou, kráčal za Labom, ani mu nenapadlo vyčkávať. Naopak, páčilo sa mu, akí sú všetci dosratí, bolo to zábavné.

	„Ty počkaj!“ vzbúril sa akýsi Poliak a pevne sa zaprel, aby ho Laba neodsotil.

	Kápo naňho neveriacky pozrel. Mladý bol vychudnutý, vlasatý, s ryšavou bradou. Navyše mal na hlave drbnutú krikľavú šatku. Akýsi horolezec s partiou, ktorá sa okamžite stiahla a ukazovala Labovi, nech prejde popri nich.

	Lenže Labovi išlo o princíp.

	„Čo si povedal?“

	„Ty počkaj, veď všetci čakáme,“ zopakoval bradáč. Dokonca sa pousmial, lebo veril, že s každým sa dá rozumne dohodnúť.

	Schytal tvrdú hlavičku, začuli prasknutie nosnej chrupavky. Bezslovne skĺzol na kolená, oboma rukami sa chytil za tvár, znehybnel v bolestivom kŕči. Šatka mu skĺzla z hlavy, prudký vietor mu rozvial vlasy, vyzeral ako modliaca sa socha.

	„Neprijebeš, nevysvetlíš,“ poučil Laba mladého Ostrého a výstražne pozrel do zástupu. „Spadol a udrel sa,“ interpretoval, čo práve videli. „Sa neopovážte iné povedať, lebo si vás nájdem!“

	Zopár prizerajúcich sa rýchlo prikývlo. Nikto už nerobil problémy, zvyšní milovníci hôr prejavili pochopenie a solidaritu, uvoľnili cestu, pustili trojicu k reťazi.

	Aj preto mal Štarch hory rád – boli úprimné, vo výške nad dvetisíc metrov sa ukazovalo, ako veci a vzťahy v živote naozaj fungujú, neplatili tam maskovacie komédie ako dole, pri zemi.

	Vyškriabali sa na vrchol – otvoril sa im fantastický výhľad na roháčske hory a plesá, ale nemali čas kochať sa. Mračná sa blížili, Laba bol od incidentu s turistom podráždený, v návaloch zúrivosti vykrikoval, že sa vráti a bradatého zmrda doláme.

	Štarch už vedel, že v takých prípadoch je najlepšie odviesť chlapcov čo najďalej od civilov, inak hrozili zbytočné problémy. Milan do situácie nijako nezasahoval, mlčal, no Petrovi neuniklo, že má oči rozšírené od vzrušenia. Nečudo, veď žiadny z jeho vrstovníkov podobné dobrodružstvá nezažíval.

	Štarch by najradšej ani nezastavoval, ale nepočítal s prekážkou, ktorá pred nimi vyvstala. Vrchol Roháča tvorila ostrá skala, po ktorej bolo treba prejsť, aby sa dostali ďalej. Problémom bolo, že pod skalou na oboch stranách číhala priepasť, zívalo tam prázdno. Takmer kolmá stena s niekoľkými výbežkami, jedna vodorovne osadená reťaz a pod tým hlbina. Žiadne siete, žiadne zábrany. Jediná chyba tu znamenala smrť – skĺznutie by sa určite neskončilo iba zranením či dolámanými nohami.

	Petrovi sa zakrútila hlava, zovrelo mu hrdlo. Neznášal takéto výšky, mal rád hory, ale nie výšky a číhajúce hlbiny.

	Rýchlo sa ovládol, prinútil sa do úsmevu.

	„Toto zvládneme aj poslepiačky, poďte,“ kývol na nich. Zostali stáť, čakali, že sa na skalu vydriape prvý.

	Vedel, že nesmie zaváhať, veď o tom, ako sa zachová, bude Laba už zajtra rozprávať každému, koho stretne. A práve od toho, ako ho vnímali ostatní, závisela jeho pozícia. Bolo to podobné ako s peniazmi. Aj tým dáva hodnotu iba dôvera a viera ľudí, že si za ne niečo kúpia. Bez viery a dôvery sa peniaze menili na to, čím naozaj boli – na bezcenné, neužitočné papieriky. Keby ľudia prestali veriť v hodnotu peňazí, keby prestali veriť, že im peniaze sprostredkujú čosi príjemné a dobré, finančný sektor by zo dňa na deň skolaboval.

	Keby chlapci, ale aj ďalší ľudia, čo boli naňho naviazaní, prestali veriť v bossa a jeho užitočnosť pre ich životy…

	Štarch vydýchol, chytil sa reťaze a urobil prvý krok. V ušiach mu zahvízdal vietor, pohľad mu skĺzol nadol, no rýchlo sa ovládol. Nesmie sa tam pozrieť, nesmie.

	Namiesto toho sa pevnejšie zaprel do skalnatého výčnelku, pustil reťaz a roztiahol ruky.

	„Vidíte? Aj bez držania, nič to nie je!“ zakričal na Labu a Milana.

	 


IV

	„Čo ma s tým otravujete?!“ vyprskol premiér Vokošovi do tváre. „Ja na rozhodovanie Fondu národného majetku nemám žiadny vplyv, ani doň nezasahujem.“

	„Áno, rozumiem,“ prikývol Alexander.

	„Nech si to riešia tí, čo to navarili,“ pokračoval Kardiš v tiráde. „Fabriku dostane ten, ktorý bude prospešnejší pre štát. Aj hnutie je štát, aj premiér je štát.“

	„Rozumiem.“

	Kardiš sa prešiel po apartmáne, dnes nemal dobrú náladu. Hnevalo ho priveľa vecí, priveľa starostí mu tlačilo na mohutné plecia. Aj sem do penziónu pri Banskej Bystrici preto chodieval čoraz častejšie. Utiahol sa do pokojnej stredoslovenskej prírody, odpočinul si a pookrial. Vokoš mu rozumel, aspoň si to myslel, aj keď sa mu nepáčilo, akí ľudia sa okolo premiéra v Bystrici motajú. Zvláštne existencie, trochu pripomínali Štarcha a tú jeho bandu, ibaže títo boli oveľa mocnejší. Nič však nenamietal, držal jazyk za zubami, vedel, kde je jeho miesto. Ak Kardiš chodieva do ich penziónu a necháva si od nich zabezpečovať všetko, čo potrebuje na kvalitný oddych, asi vie, čo robí.

	Premiér sa obrátil od okna, zachmúrene naňho pozrel:

	„Radšej sa viac snažte!“

	Alexander servilne ohol chrbát: „V čom presne?“

	„Máte pozíciu, dostali ste ju odo mňa. Nemyslím iba prednostu úradu, ale najmä dozor nad privatizáciami v regióne a provízie, čo za to beriete.“

	„Nejaké problémy ohľadom privatizácie?“

	„To nie, obstojne ste to zvládli,“ pripustil premiér. „Ale viac sa snažte, doboha, čo nerozumiete?“

	Vokoš naozaj nerozumel, bezradne roztiahol ruky a naklonil hlavu.

	Kardiš pristúpil bližšie, stíšil hlas: „Ak to niekomu poviete, zavesím vás za gule do prievanu, ale podpora hnutia v tom vašom regióne klesá. O rok sú voľby. Už rozumiete? Viac sa snažte, na čo vás mám!“

	„Áno, viac zaberiem, spoľahnite sa.“

	„Toľko škodcov, všetci nám chcú uškodiť!“

	„Amerikanofili, Čechúni, sionisti, Maďari, zapredaná opozícia,“ vyratúval Alexander.

	„Tak, tak,“ upokojil sa Kardiš, dokonca sa mierne pousmial. Vymenovávanie nepriateľov ho nerozzurovalo, práve naopak, malo utišujúci efekt. „Čo poviete, táto Bystrica má dobrú pozíciu, nie? Strategickú, nie je tesne pri hraniciach ako tá nešťastná Bratislava, z každého kúta Slovenska je sem blízko.“

	„Veru, presne tak.“

	„Keď sa dnes niekto musí trepať z Košíc do Bratislavy, je to hrôza. A pritom veľa vecí sa dá vybaviť iba v hlavnom meste.“

	Vokoš netušil, čo tým premiér sleduje, no ochotne pritakával, akoby to boli zásadné a objavné myšlienky.

	Kardiš sa odmlčal, Alexander si domyslel, že je to signál na ukončenie schôdzky. Pobral sa k dverám, už-už sa chystal rozlúčiť, keď sa premiér znova ozval.

	„A nezabudnite, viac sa snažte. Privatizáciu ste zvládli, ale inak…“

	Vokoš stuhol, cítil, že červenie. Premiér zakaždým chválil aj karhal, rád nechával ľudí v neistote. Nik nevedel, či to má uňho dobré, alebo nahnuté. Alexandrovi sa dokonca zdalo, že Kardiš sa v psychickom trápení ľudí aj vyžíva.

	„Najprv ste mali problémy s novinármi, teraz sa vám syn kdesi tára,“ pokračoval politik.

	„To… to,“ zakoktal sa Vokoš.

	„Neviete si spraviť poriadok?“

	„Ale viem, lenže –“

	„Hovno vieš!“ prerušil ho Kardiš a prešiel do tykania – robieval to často. „Ja viem, po akej funkcii túžiš. Od začiatku ti o to ide, ale postupuješ mazane, nepriamo. Dávno som ťa prekukol. Ak sa posnažíš a budú výsledky, tak uvidíme. Ale ak sa neposnažíš, zabudni na to. Odchod!“

	Vokoš kŕčovito prikývol, tvár mu horela od potláčanej zlosti aj zahanbenia. Otvoril dvere, ešte raz úctivo kývol hlavou a vyšiel z apartmánu.

	 


V

	Rozlepil viečka a potriasol hlavou. Internátna izba vyzerala normálne, ale zároveň inak. Hlavne kúty a rohy pôsobili čudne – ostro a súčasne rozmazane, akoby sa mu už-už chystali vyzradiť hlboké tajomstvo. Sledoval ich hodnú chvíľu, bál sa odvrátiť zrak, aby neprišiel o vyjavenie vesmírneho mystéria. Veď čo keby ho zmeškal, čo keby sa v rozhodujúcom okamihu pozeral inde?

	V hlave mu hučalo, mal pocit, že je súčasťou dymu, ktorým miestnosť pulzovala. Gandži v Ružomberku veľmi neholdoval. Na rozdiel od pervitínu tam nebývala kvalitná. Zato bratislavská tráva dokázala divy, Dominikovi najviac zaberala v kombinácii so správnou dávkou alkoholu.

	Cítil sa fantasticky, ľahko a slobodne, konečne mohol byť sám sebou, konečne ho nič nezväzovalo. Vo vesmíre internátnej izby sa mohol naplno prejaviť, neobmedzovať sa, vyjadriť všetko, čo mal v sebe, čím žil a prekypoval. Zdalo sa mu, že pulzuje spolu s miestnosťou, že ním prechádza akýsi vyšší rytmus, možno hudba sfér alebo dunenie planéty Zem. Som spráskaný ako sviňa, napadlo mu, ale rýchlo myšlienku odohnal. Ustráchanú opatrnosť nechal predsa doma, tam bola opodstatnená, sem nepatrila.

	Rohy a kúty stále mlčali, neprezrádzali žiadne tajomstvo. Kútikom oka zazrel pohyb, strhol sa. Nebolo to nič príjemné, už to párkrát zažil – najmä po nekvalitnom piku. Pohybujúce sa tiene na okraji zorného poľa, čierne siluety, nepríjemné zvuky. Netušil, čo znamenajú, no bol si istý, že takéto halucinácie neveštia nič dobré.

	Pozrel sa do okna. Ešte nebola noc, ale prichádzal súmrak. Zdalo sa, že horúčava zosilnela, dusno sa už nedalo zniesť.

	Dominik si vyzliekol tielko, vstal a pomaly prešiel k oknu. Žiadny vánok, žiadne príjemné ochladenie, skôr naopak – z rozpálenej betónovej džungle priam sálalo teplo.

	Uvedomil si, že magnetofón stále vyhráva; z reproduktorov už nezaznieval Brezovský, ale akýsi americký pank, asi Offspring, ktorý počúvali často.

	 

	Now I know I’m being used

	That’s okay, man, ‚cause I like the abuse

	I know she’s playing with me

	That’s okay ‚cause I got no self esteem

	 

	Obrátil sa, až teraz si všimol, že v izbe zostal iba on a Mošo, ostatní sa zrejme vybrali do mesta. Kamarát ležal rozvalený na váľande, mal na sebe iba džínsové šortky. Dominika upútalo jeho vypracované a opálené telo.

	Urobil k nemu dva kroky, zháčil sa.

	„Mošo,“ zašepkal.

	Vysokoškolák sa ani nepohol, doprial si veľa trávy aj chľastu, prepadol sa do limba.

	Kamarát Mošo, kamarát, čo mu pomohol a doviedol ho sem, priamo do raja.

	Dominik urobil ďalší krok, cez hukot v ušiach začul búšenie srdca. Bilo mu čoraz rýchlejšie, vymakané ramená aj mužný hrudník ho priťahovali.

	Olizol si peru, nerozhodne postával.

	Kamarát Mošo, doviedol ho sem, prejavil starostlivosť…

	Možno mu na Dominikovi naozaj záleží, možno ho chce mať pri sebe, možno…

	Priblížil sa k spiacemu telu, počul jeho pravidelný dych. Skĺzol pohľadom k úzkym bokom a vypracovaným stehnám. Hlava sa mu krútila, srdce cítil až v krku. Ruky ho neposlúchali, akoby sa úplne osamostatnili a konali svojvoľne – pomaly, jemne stiahli Mošovi šortky, odhalili mu penis.

	Dominik si znova olizol peru.

	Mošov vták bol síce ochabnutý, no aj tak pomerne veľký a hrubý. Keby sa postavil, keby stvrdol a ukázal svoju silu, svoju mužnú silu…

	Dominik ho chcel pohladiť prstami, prebudila sa v ňom neha; v zasľúbenej zemi predsa mohol byť sám sebou, prejaviť sa, nemaskovať a neskrývať svoju podstatu.

	Zarazil sa, v mysli plnej dymu sa zrodil lepší nápad – lepší a jemnejší.

	Klesol na kolená, mal pocit, že sa všetko odohralo v zlomku sekundy, udalosti sa diali samy od seba, plynuli hladko, akoby ich ktosi naolejoval, vôbec sa nezadierali, nevznikal žiadny odpor.

	Olizol penis končekom jazyka, od slasti skoro omdlel. Konečne, konečne sám sebou!

	Znova ho olizol, v očiach zacítil slzy, rozlialo sa ním psychické uvoľnenie. Roky nedôstojného pretvarovania sa, potláčania tých najsilnejších túžob a zahanbenia za to, kým naozaj je, sa skončili.

	Zobral žaluď medzi pery, chcel byť jemný, najjemnejší na svete. Chvel sa od slasti aj romantických predstáv, čo mu prskali v hlave. Zacítil, že Mošov vták zareagoval na láskanie, prebehla ním slabučká vibrácia, stvrdol a zmohutnel.

	Dominikovi zbehla po líci slza, ovládlo ho citové pohnutie a šťastie, čisté šťastie, konečne sa necítil ako posledný odpad. Zmietalo ním vzrušenie, vlastný penis mu ožíval, v slabinách mu tepala krv.

	Objal úd perami, posunul si ho ešte hlbšie do úst, chcel mu poskytnúť čo najväčšiu rozkoš, čo najviac prejaviť city.

	Mošo sa zavrtel, slastne zavzdychal.

	Dominik mu jazykom poláskal prekrvený žaluď.

	Kamarát znova vzdychol, no odrazu potriasol hlavou a strhol sa. Roztvoril oči, zdvihol sa na lakte. Nechápavo hľadel na Dominika, ešte mu nedochádzalo, čo sa deje.

	„Čo… Čo…“ dostával zo seba.

	Dominik zneistel, preľakol sa, no zároveň v ňom ožila nádej, že Mošo azda…

	„Čo robíš, ty kokot?“ zasyčal študent. Oči rozšírené od úžasu, miešal sa v ňom šok s prebúdzajúcou sa zlosťou.

	„Čo robíš?!“ zopakoval zhrozene.

	Dominik mal stále v ústach jeho penis, nevedel, ako zareagovať, no zacítil, že úd náhle zmäkol.

	„Krista!“ skríkol Mošo. Prudko sa odsunul a kopol Dominika do hlavy, akoby zo seba striasal čosi odporné.

	„Krista!“ reval nepríčetne, pohľadom skákal po izbe, hruď sa mu dvíhala a klesala.

	Dominik kľačal na dlážke, dychčal a držal sa za nakopnutú sánku.

	„Krista!“ zopakoval Mošo do tretice, priskočil k nemu a vrazil mu päsťou do tváre.

	Mladý Vokoš padol na zem, okamih iba tak ležal, z nosa sa mu vyvalili dva červené prúdy.

	„Padaj, ty buk!“ skríkol Mošo a kopol doňho. „Zmizni! Vypadni!“

	Neprestával kopať, až kým sa vzlykajúci Dominik nepozviechal na štyri. Roztrasene zamieril do svojej vedľajšej izby.

	„Ty hnusná buzna!“ vrieskal za ním bývalý kamarát. „Padaj odtiaľto, padaj z intráku, lebo ťa zabijem!“

	 


VI

	Zišli sa na Štarchovej chate v Matejkove, lebo Vokoš trval na tom, aby ich spolu nikto nevidel. Peter aj Ľuboš dorazili už pred polhodinou, Štarch kvôli večernému stretnutiu skrátil výlet do Západných Tatier. Lenže Alexander meškal – vraj sa cestou z Bystrice zasekol kdesi na Donovaloch. Oznámil im to cez mobilný telefón, čo bol naňho až neskutočný výkon. Peter aj Ostrý vedeli, že prednosta neznáša telefóny a k tým mobilným má vyložený odpor.

	Keď Štarchovi volal, že bude meškať, v hlase mu zaznievala nervozita. „Spriečil sa tu kamión, prídem neskôr,“ informoval. „Nenesiem dobré správy, pripravte sa.“

	Tušili, že niečo nie je v poriadku. Ľuboš to hovoril už od návštevy ministra v Texicome pred niekoľkými týždňami.

	„Nemám z toho dobrý pocit. Vôbec z toho nemám dobrý pocit,“ prízvukoval.

	Peter si najprv myslel, že kamarátovi iba utekajú nervy, čo sa mu stávalo zakaždým, keď bol vystavený veľkému tlaku. Robil, čo mohol, aby ho utíšil – veď čo keby Ľubošovi napadlo, že si znova pomôže starými medicínami? Nakoniec však sám uznal, že od ministerskej návštevy zavládlo podozrivé ticho. Keď Vokoš pred pár dňami prišiel s poplašnou správou, Ostrý sa takmer zosypal.

	„Ako si môžu niečo také dovoliť?!“ kričal. „Ako si to môžu dovoliť?!“

	Štarch vtedy radšej mlčal, nechcel prilievať olej do ohňa a pripomínať, že členovia Kardišovho hnutia, ktorí zastávajú rozhodujúce funkcie v zákonodarnej, výkonnej i súdnej moci, môžu na Slovensku úplne všetko.

	Posedávali teda v chate, hľadeli do vyhasnutého kozuba a vyčkávali, kedy dorazí Vokoš. Štarch mal podozrenie, že sa na Donovaloch nespriečil žiadny kamión, ale úradník ide na svojom rozheganom žigulíku cez horský priechod maximálne päťdesiatkou, aby sa mu náhodou niečo nestalo. Veď prehovoriť ho, aby sa vybral do Bystrice prezistiť priamo od zdroja, či je na nedobrých fámach niečo pravdy, stálo nemálo úsilia.

	„Ale Donovaly sú veľmi nehodový úsek,“ opakoval, keď ho Štarch nabádal, aby zistil, čo môže – veď išlo o miliardový biznis.

	Nakoniec sa poddal, no bolo na ňom vidieť, že predstava hodinovej cesty do Bystrice mu podráždila nervy.

	Mlčali, ani jednému nebolo do reči. Vyčerpali už všetky témy. Peter poreferoval, ako sa Milanovi páčila dnešná túra na Roháče. Ľuboš pozeral do zeme, nervózne poklepkával nohou. Štarch to nevydržal, vyšiel von, posadil sa do altánku, vložil si do úst žuvačku a hľadel na okolité lesy. Ešte sa len začínal august, ale o týždeň či dva sa ukážu prvé náznaky prichádzajúcej jesene.

	Konečne sa ozval zvuk motora, na príjazdovej ceste sa ukázal žigulík. Vokoš bol nedôverčivý, zaparkoval obďaleč, aby nikto nemohol zhotoviť kompromitujúcu fotografiu jeho, Štarchovho a Ostrého auta stojacich vedľa seba.

	Vykročil k chate, už z diaľky Štarchovi ukazoval, aby zašiel dnu a nevítal ho vonku. Len čo vošiel, uvideli, aký je rozhodený; dlhšie šoférovanie ho zakaždým vynervovalo.

	„Hrozná cesta,“ oznámil hneď na prahu.

	„Poď, posaď sa a hovor, čo si zistil,“ nabádal ho Štarch.

	„A tých pamätníkov toho hnusného puču, čo je tam popri ceste,“ vypľúval prednosta znechutene.

	„Akého puču?“ nerozumel Ľuboš.

	„Tej boľševickej čvargy! Vraj Slovenské národné povstanie. Fuj!“

	Štarch zdvihol obočie, dobre si pamätal, aký bol Alexander Vokoš horlivý komunista, keď pred revolúciou obaja pracovali v mestskom národnom výbore. Chcel ho osloviť dávnou prezývkou Saša, aby ho schladil, ale radšej si to odpustil.

	„Samý pamätník pred Bystricou,“ pokračoval Vokoš v tiráde, akoby sa stretli práve kvôli tomu. „Päťcípe hviezdy! Sovietske päťcípe hviezdy sú na nich! Doteraz! Taká hanba.“

	„Poďme už k veci,“ navrhol Ľuboš, ale bola to chyba. Keď mal Vokoš pocukané nervy, najlepšie bolo nechať ho vypeniť, čokoľvek iné ho ešte viac popudilo.

	Alexander zazrel mútnym pohľadom, viečkom ľavého oka mu trhalo: „Keď môžu byť sovietske hviezdy na pamätníkoch pri ceste, potom tam dajme aj hákové kríže, veď je to rovnaké. Čo rovnaké, keby vtedy Nemci vyhrali, inak by to tu vyzeralo. Poriadok by bol, nie takéto zmätky!“

	„Aj v našej veci sú zmätky?“ ozval sa Štarch.

	„Predstav si, Fond národného majetku sa rozhodol navýšiť cenu Texicomu.“

	„Vravel som to, ja som to vravel!“ vybuchol Ostrý.

	„Ako to?“ zisťoval Peter. „O koľko?“

	„Neviem o koľko, ešte nerozhodli. Ale počítam, že to budú desiatky miliónov. Prinajmenšom.“

	„Desiatky miliónov?“ zopakoval Ľuboš. „Lenže mne banka viac nedá! Aj tak už ručím aj vlastnou prdelou.“

	Štarch zdvihol ruku, aby ho utíšil: „Ako je to možné, prečo navýšili cenu?“

	Vokoš naňho pozrel, až teraz si všimol, že podnikateľ žuje žuvačku. Tvárou mu preletelo zhnusenie, mierne sa zaklonil.

	„Pozri, urobil som, čo si chcel,“ prehodil. „Išiel som do Bystrice priamo za predsedom. Býva tam teraz často. Medzi nami, mám dojem, že tam chce premiestniť hlavné mesto.“

	„To by dávalo logiku, ale…“

	„Stretol som sa s ním, povedal mi jasne. Na rozhodovanie fondu nemá vplyv a nebude do toho vstupovať.“

	„Akože nemá vplyv? Veď v ňom o privatizácii štátneho majetku rozhodujú jeho ľudia, ktorých tam osobne dosadil!“ vyprskol Ľuboš.

	„Predseda to hovorí vždy, keď sa už napevno rozhodol a zadal straníckym nominantom vo fonde presné inštrukcie,“ vysvetlil Vokoš.

	„Takže sme v riti. Naschvál zvýšili cenu, aby nás vyšachovali,“ pochopil Štarch.

	„Čiastočne, iba čiastočne,“ spresnil prednosta. „Len medzi nami, poviem vám to v číslach. Za tejto Kardišovej vlády sa sprivatizoval štátny majetok v hodnote stodeväť miliárd korún. Ibaže reálne sa sprivatizoval za zhruba tridsať miliárd korún. Toľko štát dostal.“

	„Skoro osemdesiat miliárd zmizlo,“ vypočítal Ľuboš.

	„Ujebali ich,“ preložil Štarch.

	„To je vaša interpretácia,“ miernil ich Vokoš. „Ale presne takto to vidia aj niektorí protislovenskí novinári, zapredaná opozícia, z Európskej únie prichádzajú všelijaké demarše, Albrightová o Slovensku hovorí ako o čiernej diere Európy…“

	„Ako to súvisí s Texicomom?“ nevydržal Ostrý.

	„Jednoducho. O rok sú voľby, táto špinavá kampaň by mohla premiérovi uškodiť. Nepriateľom netreba dávať zbytočné zámienky na útok, takže privatizácia zvyšných majetkov bude komplikovanejšia než doteraz, ceny porastú.“

	Peter sa poškriabal na brade: „Ale to nie je jediný dôvod, však?“

	„Nie, iba čiastočný. Možno ešte vážnejší je druhý aspekt. O továreň prejavila záujem istá finančná skupina.“

	„Finančná skupina?“ nerozumel Štarch. Už predtým v správach zachytil nový termín, ale zatiaľ sa s ním v reálnom biznise nestretol.

	Úradník pokrčil plecom: „Zjednodušene, väčší hráči než vy.“

	„Mali sme byť vo výbere, sľúbil si, že sa o to postaráš,“ zašomral Ľuboš.

	Vokoš k nemu otrčil dlane, akoby sa bránil: „No moment, vo výbere stále ste. Čo som sľúbil, som aj splnil.“

	„Prečo sa tá skupina ozvala až teraz?“ špekuloval Peter.

	„Veď to. Boli ste prví, ponúkli ste dobrú cenu, všetko bolo na najlepšej ceste. Ibaže sa spamätali aj oni, spojili sa s ľuďmi z Kardišovho hnutia…“

	„Prečo až teraz?“

	„Majú rozrobené oveľa väčšie projekty. Texicom je pre nich iba cukríček, čo by sa im hodil do portfólia. Mimo ich priorít, takže si ho všimli oneskorene. Máte výhodu, že ste boli prví. Nevýhodu, že ste oproti nim sráči. Bez urážky.“

	„Mám predsa kapitál, aj dobrú pozíciu v niekoľkých bankách a…“ rozohnil sa Ostrý.

	„Počúvaj,“ prerušil ho úradník. „Poviem ti to jasne. O fabriku prejavil záujem jeden zo sponzorov Kardišovho hnutia. Bohatý, veľmi bohatý. Takých dnes volajú oligarchovia, možno si už počul. Sprivatizoval kdečo, má toľko peňazí, že si založil aj vlastnú finančnú skupinu. Ibaže…“

	„Ibaže čo?“

	„Je to dôležitý sponzor, ale nepatrí k tým najhlavnejším. Ani jeho finančná skupina nepatrí k najmocnejším. Keby patrila, môžete to rovno zabaliť.“

	„Takže sa dá ešte niečo robiť?“ ožil podnikateľ.

	„Ale isteže. Môžete zohnať ďalšie peniaze. Ťažko povedať, koľko je taký Texicom hodný pre druhú stranu. Možno si povedia, že kašlú na to. A, samozrejme, môžete skúsiť motivovať ľudí vo fonde.“

	„Úplatky?“

	„Druhá strana to už robí, posúva peniaze k správnym ľuďom, inak by sa rozhodnutia nemenili. Lenže ak do toho pôjdete, nesmiete myslieť iba na ľudí vo fonde, ale aj na hnutie a, samozrejme, na predsedu.“

	Štarch pozrel Vokošovi rovno do očí: „Čo odporúčaš?“

	„Úprimne? Na vašom mieste by som sa na to vykašlal. Viem, že to myslíte dobre, aj mne na Texicome záleží, ale skúšať prešťať týchto…“

	„Prečo, čo je na nich také hrozné?“ zastarel sa Ľuboš.

	„Drsné biznis metódy.“

	„Tie máme aj my,“ uškrnul sa Štarch, aby rozptýlil chmúrnu náladu.

	Vokoš naňho pozrel a mlčky, takmer súcitne pokýval hlavou, akoby sa bavil s nechápavým dieťaťom.

	„Aké majú úmysly?“ napadlo Ľubošovi. „Čo plánujú s fabrikou?“

	Alexander pokrčil plecami: „Ťažko povedať. Najmocnejšie finančné skupiny sú dobre organizované a sofistikované. Väčšinou vedia, čo robia, a veľa podnikov dokážu udržať nad vodou. Niektoré dokonca privedú k prosperite, aj keď tvrdými metódami. Lenže toto je niečo iné. Ako som povedal, ide o skupinu jedného z Kardišových sponzorov a oligarchov. A to, poviem pravdu, nie sú práve géniovia so záujmom o trvalý rozvoj. Zaujíma ich skôr priamočiarejší profit.“

	„Vytunelovanie a krach,“ doplnil Štarch.

	„No… povedzme. Každopádne, vy by ste mali zvážiť najmä to, že ide o veľmi bohatého súpera s dobrými konexiami. Má vlastnú skupinu finančníkov aj chlapov na oveľa drsnejšiu prácu.“

	„Ja sa ich nebojím!“ vypenil Ľuboš.

	Chvíľu mlčali, nikto mu neodpovedal. Napokon úradník znova prerušil ticho: „Viete, ako nám pomáhal starý Zaberský.“

	Prikývli, nebolo k tomu čo povedať.

	„Tak niečo podobné sa dialo aj na omnoho vyšších úrovniach,“ pokračoval Vokoš. „Najvyšší dôstojníci ŠtB, dokonca priamo šéfovia, zorganizovali predanie moci, čo dnes voláme nežná revolúcia. Mimochodom, práve preto, že išlo o kontrolovaný proces, bola taká nežná a zamatová.“

	„Prečo to…“ nechápal Ostrý.

	„Lebo to súvisí. Mali a majú napojenie na ruskú KGB, na obrovské finančné zdroje a také informácie, že by ste sa z nich posrali. Stoja za niektorými oligarchami aj stranami a hnutiami. Okrem toho z preverených a dobre vyškolených deciek vytvárajú finančné skupiny. To sú budúci vládcovia nielen tohto štátu, ale celého regiónu.“

	„Myslel som, že politici.“

	„Nateraz možno áno, Kardiš rozhoduje skoro o všetkom, aj keď má za chrbtom oligarchov, nemyslite si. Ale o desať, dvadsať rokov… Zabudnite na politikov.“

	Ostrý sa obrátil k Petrovi: „Ty si čo myslíš?“

	Štarch pokrčil plecami, nervózne zamliaskal žuvačkou. Dlho mlčal, zvažoval rôzne možnosti, trvalo, kým odpovedal. „Ľuboško, veľmi ti chcem pomôcť,“ dostal zo seba, položil kamarátovi ruku na plece a pozrel sa mu do tváre. „Aj na Texicome mi záleží, bohuprisahám, veď tu žijem. Ale asi má pravdu, zváž, či radšej nevycúvaš.“

	Ľuboš zhlboka vydýchol, potriasol hlavou. „Zvážim, zvážim,“ poškriabal sa na čele. „Boha tam, chcel som dobre tej fabrike aj ľuďom!“

	„To chceme všetci,“ zapojil sa Vokoš. „Ale ak nepočúvaš mňa, počúvaj aspoň Petra.“

	„Nevravím, že sa máš na to vysrať,“ doložil Štarch. „Len dobre zváž všetky možnosti. Už sme prešli všeličím. Nech sa rozhodneš akokoľvek, stojím pri tebe, to vieš.“

	„Vďaka, Peter,“ povedal podnikateľ, vstal a vyšiel z chaty, aby si usporiadal myšlienky.

	 


VII

	Nočná Dubnica vyzerala presne ako nočný Ružomberok – mŕtvo a nachuja.

	Bobovi to však nevadilo, mal iné starosti. Jano Vonk ho viezol domov, aj keď mali obaja riadne vyžraté. Na zadných sedadlách sa k sebe tisli dve svine, hladili sa po obnažených stehnách, z času na čas sa zľahka pobozkali na pery alebo si dopriali poriadny francuzák.

	Bobo si poposadol, jednak ho ešte stále boleli nakopnuté vajcia a zároveň chcel mať lepší výhľad cez spätné zrkadlo. Poznal iba jednu z dvojice – Darinu, fajnú blondínu, ktorú mal už zopárkrát na byte. V podstate spolu chodili, Bobo premýšľal, že ju čoskoro pozve, aby prišla k nemu bývať. Sviňa číslo dva bola bruneta, trochu pri sebe, ale to nevadilo; Bobo mal rád veľké kozy a prdele.

	„Závody ťažkého strojárstva,“ zahlásil Jano, keď prechádzali popri obrovskom priemyselnom komplexe.

	Bobo sa nepozrel z okienka, ani na kamarátove reči nereagoval. Vedel, že keby to urobil, spustí príval zlostných nadávok a vyplakávania. Už to zažil, Jano síce nikdy normálne nepracoval, ale k fabrike mal citový vzťah, lebo sa tam pôvodne vyrábali zbrane. Boba opakovane oboznámil s jej históriou, súčasnosťou aj budúcnosťou. Výklad v jeho podaní nebýval zložitý ani obsiahly.

	„Pätnásťtisíc ľudí tam robilo, do piče. Sprivatizovali, dnes päťtisíc ľudí, do piče. Ide to do konkurzu, do piče!“ vykrikoval, keď sa rozčúlil nad sociálnou nespravodlivosťou.

	Darina obnažila brunete prsník. Nedalo jej to veľa námahy, ľahké letné šaty aj tak viac odhaľovali, než skrývali.

	Bobo sa znova zamrvil, tvrdol mu vták, nesedelo sa mu pohodlne. Skoro všetky rany, čo utŕžil pri výprasku pred dvoma týždňami, sa mu zahojili, už ani nečúral krv. Iba vajcia ho ako na potvoru stále omínali. Nech však bolia, ako chcú, dnes ich poriadne vyprázdni, takúto príležitosť si nenechá ujsť.

	Doviezli sa na sídlisko Centrum, kde Bobo býval.

	„Určite nejdeš hore?“ opýtal sa Jana, aby udržal formu.

	„Nie.“

	Bobovi odľahlo, neznášal, keď sa pri šukačke tmolil ďalší chlap, chcel mať obe svine pre seba.

	„Musím ešte vybaviť tamto,“ doložil Vonk. „Ak to vyjde, bude z toho popiči kšeft.“

	Bobo pokrčil plecami; s bandou, okolo ktorej sa motal Jano, nespolupracoval rád. O jej šéfovi kolovali čudné chýry. Vraj verí v čiernu mágiu, nosí pri sebe rôzne talizmany a na jar zakaždým zožerie surové vranie srdce, aby mu zabezpečilo nezraniteľnosť. Navyše vraj nakrátko drží aj svojich chlapov, nesmú chľastať ani šukať, aby šetrili energiu. Bobo nerozumel, prečo by nemohli chľastať a šukať potme, keď im tak veľmi záleží na šetrení energie. A keď niečomu nerozumel, nemal to rád – najmä keď to zahŕňalo vraždy a mŕtvoly, ktorých v Dubnici pribúdalo ako na bežiacom páse.

	Vonk zabrzdil svoj obstarožný mercedes. Bobo opatrne vystúpil a pomohol vystúpiť aj Darine a svini číslo dva. Keď Jano odfrčal, pobrali sa k paneláku. Nájsť v ťažkej opitosti správny vchod vyžadovalo nesmierne sústredenie. Napokon sa však zadarilo, vošli.

	„Piate poschodie,“ zavelil Bobo. Zaváhal, či svine nepošle pešo, aby si na schodoch poobzeral ich prdele, ale vtiahli ho do výťahu. Uznal, že je to lepšie – tiež boli ožraté, možno by ani nenapočítali do päť a búchali na dvere niektorému susedovi.

	V kabínke páchol moč a zatuchlina, ale nevadilo im to.

	Vrhli sa naňho ako vyhladované šelmy.

	Bobo sa nevzpieral, hlava sa mu motala, bol nadržaný ako prasa, jediné, čo ho zaujímalo, bolo dostať vtáka do diery.

	Bruneta sa s ním bozkávala, razil z nej chľast, no Bobo jej vtisol jazyk až kamsi do hrdla. Darina vedela, čo má rád, čupla si, rozopla mu opasok aj nohavice.

	Vták mu už hodnú chvíľu stál, nebolo s ním veľa roboty. Lačne si ho vložila do úst, jazykom poláskala žaluď. Bobo zavzdychal a silnejšie zovrel brunetkin veľký zadok.

	Vznášal sa v hmle, oddával sa rozkoši, zabudol na časopriestorové detaily. Zašmátral tmavovláske v rozkroku, potešilo ho, aké má vlhké nohavičky. Vkĺzol prstami pod ne, páčilo sa mu, že úplne tečie.

	Spomedzi nôh mu vystrelila ostrá bolesť, uvidel hviezdičky.

	„Au, čo robíš?!“ skríkol. Odstrčil brunetu a prudko odtisol Darininu hlavu.

	„Jebe ti?!“ protestovala.

	Sykol od bolesti, rukou si zakryl vajcia. „Tie nechaj na pokoji, dobre?“ snažil sa zvládnuť situáciu.

	„Čo ti jebe?“ opakovala Darina a masírovala si krk, ktorý si natiahla pri nešetrnom zákroku.

	„Iba vtáka, vajcia nechajte tak,“ inštruoval Bobo.

	Bruneta pokrčila tvár, akože jej to je jedno, a pritisla sa k nemu – chcela sa znova bozkávať.

	Darinu opustila vášnivosť, divoký chtíč vystriedala alkoholová malátnosť. Postavila sa, stlačila gombík a vyviezla ich na šieste poschodie, kde Bobo dlho maturoval, prečo mu nepasujú kľúče do dverí bytu.

	 


VIII

	Zolo bol opatrný, možno až príliš, no zakaždým si pripomínal, že na pád stačí jediná chybička. Nechcel ju pripustiť, takže aj krátky telefonát do Košíc si zašiel vybaviť až k automatu pri budove Mladej generácie za Váhom. Nevadilo mu to, čas, ktorý mu zabrala prechádzka späť na Novoveskú ulicu, kde stále býval, vyplnil premýšľaním.

	Všetko je dohodnuté, zaznievala mu v hlave najdôležitejšia veta z krátkeho rozhovoru.

	Všetko je dohodnuté. Keď si tie tri slová zopakoval, pocítil zimomriavky. Udalosti naberajú tempo – len čo sa s bratmi vráti do Košíc, veci sa dajú do pohybu.

	Potreboval zdolať poslednú prekážku: oznámiť nové skutočnosti Gejzovi a Deziderovi. Zdráhal sa, k tomuto kroku sa nevedel odhodlať. Aj teraz, keď kráčal popri bývalom textiláckom kasíne, herni a kolkárni, zvažoval, ako k úlohe pristúpiť. Povedať im to priamo alebo radšej okľukou? Vyklopiť všetko alebo im pravdu dávkovať po troške?

	Oba prístupy mali svoje výhody aj nevýhody. Starší Gejza bol rozvážny, zniesol by celú pravdu, možno by sa dokonca potešil. Čoraz viac sa totiž venoval rodine a deťom, do kšeftu už nevkladal toľko srdca ako kedysi. Za posledné dva roky poriadne stlstol, bavilo ho vysedávanie, dobré jedlo a počúvanie cigánskej muziky. Zato Dezider, najmladší zo súrodeneckej trojice, sa správal opačne. Nebezpečný biznis ho čoraz silnejšie priťahoval, počúval americký gangsta rap, pozeral gangsterské filmy, celkom sa s takouto rolou stotožnil. Zatiaľ čo Zola zaujímalo fungovanie biznisu, Dezidera fascinovalo šéfovanie bande dílerov, za ktorých zodpovedal. Najmä ho však uhranulo zlato, drahé autá, bujaré párty, ženy a okázalosť.

	Zola to privádzalo do zúrivosti, videl veci presne opačne – ako na fotografickom negatíve. Aj tam sa čierna prehodila za bielu a naopak. Možno práve to sa mu stalo, keď ho dali do decáku, kde sa oňho starali biele vychovávateľky a kde si najlepšie rozumel s bielymi chalanmi, napríklad s Ľubošom. Nech to bolo akokoľvek, problém nevyrieši premýšľanie, ale to, že sa mu postaví zoči-voči. Pridal do kroku, zazdalo sa mu, že rozbiehajúce sa udalosti postrkujú aj jeho, že s nimi musí udržať tempo a nevliecť sa, inak ho rozomelú.

	Prešiel popri dvoch storočných zdevastovaných bytovkách na Textilnej ulici, ktoré postavili pre robotníkov fabriky a dnes ich obývali výhradne Rómovia. Dostal sa na Novoveskú, kde žilo zmiešané obyvateľstvo. Táto ulica vyzerala inak, pôsobila úhľadne a udržiavane, oproti zanedbanej a špinavej Textilnej to bol príkry kontrast. Bytovky tu síce neboli až také staré, postavili ich v štyridsiatych rokoch, lenže rozdiel sa nedal prehliadnuť. A pritom na seba obe ulice nadväzovali, oddeľovala ich jediná cesta a koľajnice, nič viac. Znova dva svety, dva spôsoby života – gadžovský a cigánsky. Zolo bol presvedčený, že pokiaľ Cigáni žijú v istom početnom pomere k bielym, dokážu o svoje okolie a príbytky dbať, dokonca ich zveľaďovať. Akonáhle však zostali odkázaní sami na seba ako na Textilnej, akosi ochabli, prevládla v nich lenivosť a deštruktívny element, všetko si zničili.

	Vyšľahol v ňom hnev, za takéto myšlienky zúril sám na seba – veď aj on bol Cigán, urážal sám seba. Keby čosi také povedal bratom, vykričali by mu, že je skurvený rasista, zradca rodu, a zanevreli by naňho. Súrodenecké vzťahy pre Cigánov síce znamenajú všetko, ale úcta k vlastnej krvi je ešte silnejšia. Lenže mohol on za to, že realita je taká? Že ju vidí na každom kroku? Textilné a Novoveské ulice boli všade, kde sa len pozrel, opačné príklady nikde nevidel. Vari na Slovensku existujú biele osady, kde gadžovia žijú ako v stredoveku? O žiadnej nikdy nepočul, zato cigánskych boli desiatky a v novinách sa dočítal, že rýchlym tempom vznikajú ďalšie. Alebo že by si gadžovia masovo ničili vlastné domy, ktoré dostali od štátu, a po pár rokoch požadovali nové? Nič také sa nedialo, gadžovia síce robili veľa zla, ale o seba a svoje rodiny sa vedeli postarať lepšie než väčšina jeho súkmeňovcov. Zolo zúril a zároveň cítil zahanbenie, najradšej by svojim čo najviac pomohol a súčasne ich vyplieskal bičom. Ulica žila, hoci bolo doobedie a pracovný deň. Pri každej bytovke postávali a posedávali hlúčiky Cigánov, ktorí v lete trávia veľa času vonku. Keď na blízkych koľajniciach zahrmel vlak, rozhovory ustali, pohyb zamrzol, akoby ho ktosi vypol. Po chvíli rytmické dunenie doznelo, život sa znova rozbehol. Na Novoveskej bolo všetko rozkúskované prechádzajúcimi vlakmi, celý život sa odohrával v intervaloch medzi rachotom lokomotív a nákladných aj osobných vozňov. Došiel k bytovke, kde si stále držal staromládenecký byt.

	Aj Dezider a Gejza si tu pred rokmi kúpili byty, zostávali pokope. Okolo budovy sa rozprestierali záhradky s miniatúrnymi záhonmi. Dezider tam pred časom vytrepal starší, no zachovaný krikľavo červený gauč a s pasiou na ňom vysedával. Bola z toho malá atrakcia, gauč si rýchlo obľúbili aj ostatní obyvatelia, keď na ňom netrónili Dezider s Gejzom alebo ich rodiny, posedávali tam mladí aj starí, nikto ho nepoškodil ani nezašpinil.

	Dnes si naň však nikto netrúfol, celý priestor totiž zabral Dezider, ktorý sa na gauč vyvalil iba v šortkách a tielku, pustil si hlasnú rapovú hudbu a vyhrieval sa na slnku.

	Zolo k nemu pristúpil, stíšil rozhorčený rap. „Kde je Gejza?“ opýtal sa.

	„Doma,“ odvetil mladší brat, ani sa neunúval zložiť si pozlátené slnečné okuliare.

	„Choď poňho a príďte ku mne,“ prikázal Zolo.

	Dezider k nemu podráždene otočil hlavu, nagélované vlasy sa mu zaleskli. „Si zájdi sám. Nevidíš? Dobre mi je.“

	„Padaj!“ skríkol Zolo a zahnal sa. Vedel, hoci by to nikdy nepovedal nahlas, že na jeho ľudí málokedy zaberá pekné slovo, oveľa účinnejší je krik a výstražne zdvihnutá palica.

	Brat sa neochotne posadil, podráždene zasyčal, ale vstal a vybral sa k vchodu. Magnetofón nechal položený pri gauči. Nepochyboval, že ho neukradnú – nikto z ulice by si netrúfol čosi mu ukradnúť alebo mu uškodiť. Všetci, čo si také niečo dovolili, jeho zradní díleri, v predminulú zimu záhadne zmizli. Odvtedy bol pokoj a rešpekt.

	Zolo vyšiel na druhé poschodie, kde býval. Nechal otvorené dvere, počkal na nich v kuchyni. Keď prišli, zavrel a zamkol. Skontroloval aj okná, všetky privrel napriek tomu, že v byte začínalo byť horúco.

	„Posaďte sa,“ vyzval bratov.

	Vycítili, že pôjde o čosi vážne, nevtipkovali a posadili sa za stôl.

	Zolo si prisadol, chvíľu mlčal a posledný raz zvažoval, ako im novinu prednesie. Napokon sa rozhodol pre priamu cestu.

	„Zrušíme všetkých dílerov, končíme s dílovaním,“ oznámil.

	Nechápavo naňho hľadeli, po sekunde ticha sa Dezider rozosmial: „Ideme si rozprávať vtipy?“

	„Nie, vážne, končíme s dílovaním.“

	„Akože končíme?“ zasyčal najmladší brat, v očiach sa mu zalesklo. „Mám pod sebou tridsať dílerov, celý biznis na tom stojí, tak čo to trepeš?“

	„Počkaj, nechaj,“ tíšil ho Gejza. Od premýšľania sa mu nakrčilo čelo, aj tak však netušil, o čom Bengo točí.

	„Celý biznis na tom nestojí,“ povedal Zolo. Nákup, preprava, distribúcia a predaj.“

	„A čo?“

	„Nakúpime od Ukrajincov, prevezieme do našich skrýš, odtiaľ distribuujeme a nakoniec predávame.“

	„Dobre, a čo?“ súril Dezider.

	„Zodpovedáš za dílerov, ale keď ich zrušíme, neprídeš o pozíciu, dostaneš novú, neboj sa,“ zdôraznil Zolo.

	„Hovno sa bojím, trepeš chujoviny!“

	„Distribúcia a predaj sú najrizikovejšie. Priveľa ľudí, priveľa riskantných ohniviek v reťazi. Tridsať dílerov, k tomu ešte distribútori… Skôr či neskôr niečo praskne.“

	„Kam tým mieriš, Bengo?“ vstúpil do debaty Gejza. „Nerozumiem.“

	„Chcem zmenšiť riziko a udržať alebo zväčšiť príjmy.“

	„Ako človek to povedz, nie gadžovčinou.“

	„Naša distribučná sieť je malá a už teraz veľmi riskantná. Nemáme ju ako rozšíriť, naše možnosti sú obmedzené. A aj keby sa nám to podarilo, vzrastie riziko.“

	„Tak čo chceš robiť? Načo meniť kšeft, keď funguje?“

	„Funguje, ale rýchlo môže dofungovať. Keď si sami riešime všetko od nákupu po predaj, sme strašne viditeľní a zraniteľní. Priveľa vecí tak závisí od čistého šťastia.“

	„Takže?“

	„Takže využijeme distribučnú sieť niekoho iného. Niekoho, kto dokáže predať tisícnásobne viac než my. A keďže bude väčší odbyt, budeme aj nákup riešiť v oveľa väčších množstvách. Už nie od tých priekupníkov, čo hrajú tretiu ligu, ale priamo od zdroja.“

	„Kokotina!“ vyprskol Dezider. „Gadžovská kokotina.“

	„Veď sa máme dobre,“ namietal Gejza. „Nie sme síce najväčší hráči, ale prečo sa medzi nich strkať?“

	„Lebo sme malí a napriek tomu nesieme obrovské riziko,“ zopakoval Zolo. „Navyše, už ste zabudli, aké problémy boli s dílermi? Je iba otázka času, kedy sa to zopakuje. Zase budeme musieť…“

	„Po novom by sme vlastne robili čo?“

	„Nakúpili od ukrajinského zdroja oveľa viac prášku a predali ho oveľa väčšiemu distribútorovi, než sme my. Tým by sa naša úloha skončila. Menej rizika a rovnaký, alebo časom ešte väčší zisk.“

	Dezider krútil hlavou, na spracovanie nových informácií potreboval viac času. Gejza si poškriabal bradu, nezdalo sa, že by s návrhom súhlasil, ale aspoň ho zvažoval. „Ten distribútor by bol akože kto?“

	„To nechajte na mňa. Ale nešlo by iba o Slovensko. V hre by bola celá stredná Európa, kam Ukrajinci sami nedosiahnu. Boli by sme sprostredkovatelia, prepojili by sme dvoch veľkých hráčov a spolu s tým sami narástli.“

	„A ty to akože všetko dohodneš?“ zapochyboval starší brat.

	„Už na tom pracujem.“

	„Ani si nepovedal, phral!“ prskol Dezider.

	„Treba zvážiť, potom sa uvidí,“ šomral Gejza. „Kým sa veci nedohodnú, nič sa meniť nebude.“

	„Presne tak,“ prikývol Zolo. „Možno sa to nepodarí, ale za pokus to stojí.“

	„Tak hovoria gadžovia,“ napomenul ho Gejza. „A keby, aspoň na skúšku, čo by bol prvý krok?“

	„Ukrajinský zdroj. Dohodnúť s ním väčší odber, dostať ho k nám a ponúknuť konečnému distribútorovi.“

	„Ukrajinský zdroj,“ vytlačil Dezider cez poblednuté pery.

	„Myslíš, že sa s tebou bude niekto baviť? Že za tebou príde niekto iný než tí treťotriedni priekupníci, ako si ich nazval?“

	„Nepríde.“

	„Tak vidíš!“

	„My pôjdeme za ním,“ doložil Zolo.

	Nechápavo naňho hľadeli, nedokázali premýšľať v takých veľkých rozmeroch. „Akože kam pôjdeme?“ zahabkal Gejza.

	„Za ním, za zdrojom,“ uškrnul sa Bengo. „Do Kyjeva.“

	 


IX

	Už dve noci sa poriadne nevyspal. Rozhodnutie, ktoré musel urobiť, nad ním viselo ako povestný Damoklov meč. A čo bolo ešte horšie, správa o tom, že Fond národného majetku sa chystá zvýšiť cenu Texicomu, sa rýchlo rozniesla.

	Ľuboš bol už takmer rozhodnutý, že hodí uterák do ringu. Štarchovo nepriame odporučenie, aby sa na celú záležitosť vykašľal, uňho zavážilo. Aj sám však dospel k podobnému záveru. Už si bol skoro na istom, bolo to trpké rozhodnutie, veľmi trpké, no rozumné.

	Cítil úľavu, že bremeno, ktoré si nabral na plecia, predsa len zloží. Lenže dnes…

	Ostrý na to ani nechcel myslieť, radšej sa oprel v kresle a rozhliadol sa po podkroví. Trámy, ktoré pred dvoma dňami vyčistil a namoril Čonka, vyzerali krásne – Zolo opäť nesklamal. Z dreva stále vychádzal zápach moridla, no Ľuboš radšej pootváral všetky strešné okná a trpel miernym závratom, než aby zišiel dole. Beáta mala rýpavú náladu, ako v poslednom čase takmer vždy. Hádka s ňou bolo to posledné, čo potreboval. Aj tak mal už všetkého plné zuby, začínalo toho byť priveľa. Vždy chcel hrať prvú ligu, obdivoval veľkých vekslákov, čo sa po revolúcii zmenili na miliardárov, a túžil sa im vyrovnať. Lenže takéto sračky…

	Pokrútil hlavou, hľadal čokoľvek, na čom by sa prichytil očami, len aby mu pohľad neskĺzol naspäť na stôl. O stenu stála opretá stará španielka – gitara, na ktorej kedysi hrávali spolu so Štarchom. Bujará mladosť, bolo im veselo, ale aj smutno; veď Petra neustále buzerovali komunisti pre akési prehrešky jeho rodiny. A Ľuboš tiež nemal bohvieakú perspektívu – chalan z decáku, čo sa ledva vyučil za čašníka.

	Prešli dve desaťročia, všetko sa zmenilo. Komunisti sú, aspoň oficiálne, na smetisku dejín, Štarch je šéfom zvláštnej partie a on, Ľuboš Ostrý, chalan z decáku s trojročkou a výučným listom, má zachraňovať fabriku.

	Nevydržal, pozrel sa na stôl. Ležali tam rozložené podnikové ročenky a zopár výtlačkov novinového Textiláka.

	Mal som ich s tým vyhodiť, zakričať na nich, nech sa berú kade ľahšie, napadlo mu.

	Lenže ich nevyhodil, ako chuj ich pozval do domu. Ohlásili sa popoludní, vraj či sa môžu na chvíľu zastaviť.

	Ostrý zaváhal, ale nezmohol sa na odpor, povedal, nech prídu. Dorazili o necelú polhodinku, prišli v plnej sile, kompletná trojica – riaditeľ Pešek, námestník Lysák aj robotnícky predák Veselý so žltou igelitkou v ruke.

	Zavolal ich do obývačky, Beáta našťastie nebola doma.

	Každý z nich mu podal pravicu, no Pešek neotáľal, nemal rád mrhanie časom.

	„Počuli sme nedobrú novinu,“ začal. „Fond chce vraj zvýšiť cenu.“

	„Veru, poplašná správa,“ pridal sa Veselý. „Za tým nič dobré nebude.“

	„Čo o tom vieš?“ vyzvedal Lysák.

	Prebodávali Ľuboša tvrdými pohľadmi, ale neoklamali ho – cítil z nich zúfalstvo a strach.

	„Chlapi, aspoň vám nalejem…“

	„Ser na to,“ zasyčal Pešek a prižmúril oči.

	Ostrý to nezniesol, pozrel do zeme. „Je to pravda,“ pripustil.

	„O koľko? A prečo zvyšujú?“

	„Zatiaľ neviem o koľko. Ale v desiatkach miliónov. A prečo? Domyslite si.“

	„Má to dostať niekto iný!“ vybuchol robotnícky predák Veselý.

	Ľuboš pokýval hlavou a prehrabol si vlasy.

	„A čo? Ideš do toho aj tak, zabojuješ, nie?“ dorážal Lysák.

	„Chlapi, ja…“

	Pešek bodol prstom do vzduchu: „Sľúbil si, že sa na fabriku nevyserieš.“

	„Ale iba ak ju sprivatizujem!“ bránil sa Ostrý. „Nemám toľko, no… A chce ju nejaký kardišovec, vysoká šarža.“

	„Presne ako sme si mysleli,“ prehodil námestník.

	„Vymysli niečo, doboha,“ nabádal Ľuboša robotník.

	„Vymysli…“ zopakoval Ostrý a neveselo sa uškrnul.

	„Vieš, kde sme boli minulý týždeň?“ opýtal sa Pešek. Ľuboš nevedel, mĺkvo pokrčil plecami.

	„Na pohrebe,“ zavrčal riaditeľ. „Ďalší textilný inžinier z tej várky, ktorú prepustil Vilický – predchádzajúci pán privatizér.“

	„Už tretí z nich, čo odvtedy pošiel,“ doplnil Veselý.

	„Prečo, čo sa im stalo?“

	„Boli to chlapi v zrelom veku, zakorenení, s rodinami. Žiadni mladíci, čo sa vezmú a odídu o dom ďalej,“ chmúrne vysvetlil Pešek.

	„No a?“

	„Čo no a? Nerozumieš? Väčšinou Ružomberčania, moji rovesníci a kamoši. Študovali sme na textilnej priemyslovke, potom v Liberci. Celé naše vzdelanie, všetko bolo nasmerované na textilácky priemysel. Ten sa po revolúcii skoro úplne rozpadol. V celej republike aj tu. Keď Vilický tých chlapov vyrazil, ocitli sa na dlažbe – nepotrební, zdeptaní a vykorenení, bez možnosti zamestnať sa, uživiť svoje rodiny.“

	„O textilákov nikde nie je záujem,“ hustil Lysák. „Z tej dvadsiatky, čo ich prepustil, dobrá polovica chľasce, traja sú mŕtvi – upili sa alebo proste nezniesli ten stres a pomreli. Ostatní živoria. Snažia sa čosi zarobiť ako dokladači tovaru, strážnici, dvaja začali podnikať, ale vieš si predstaviť, ako to dopadlo.“

	„Ak tie svine fabriku vytunelujú a krachne, čaká tisícky ľudí rovnaký osud,“ zhrnul Pešek.

	„Nie tisícky ľudí, ale tisícky rodín,“ opravil ho Veselý.

	„Boha, chlapi,“ krútil sa Ľuboš. „Čo mi hráte na city? Myslíte, že som nejaký spasiteľ, že ja by som neprepúšťal? Fabrika, ako ju poznáte, je na dnešnom trhu neudržateľná, nerobte si ilúzie.“

	„Nerobíme, máš pravdu,“ prikývol obchodný námestník.

	„Niektoré prevádzky by sa museli zrušiť, realita nepustí. Ale iné by sa dali udržať, možno sedemdesiat percent ľudí by mohlo pracovať ďalej. A ktovie, o desať, pätnásť rokov sa situácia môže zmeniť. Ak podnik prežije, znova sa rozšíri.“

	„Ak prežije,“ doložil Pešek. „Lenže ak ho tie svine rozkradnú a skrachuje, ako to robia po celej krajine, bude to definitívny koniec, navždy.“

	„Ešte nie som rozhodnutý, zvážim všetky možnosti, ale…“ začal Ostrý.

	„Tu sme ti priniesli, aby sa ti lepšie zvažovalo,“ prerušil ho Veselý a položil na stôl žltú igelitku. Bola plná, naprataná až do prasknutia.

	„Hádam ma nebudete podplácať,“ zháčil sa Ľuboš. „Berte si to, choďte s tým do riti!“

	Chvíľu naňho nemo hľadeli. Pešek sa odrazu rozrehotal, ostatní dvaja sa pridali. Bol to úprimný smiech, zaznievalo v ňom uvoľnenie.

	„Podplácať ťa veru nebudeme,“ vychrlil Lysák. „Nemáme na to zdroje. Ale možno aj toto zaberie, dobre si to pozri.“

	Robotník na stôl vysypal obsah igelitky – ročenky podniku a zopár novinových výtlačkov Textiláka.

	„Aby sa ti lepšie zvažovalo,“ zopakoval, všetci traja zvážneli. Vstali, každý z nich mu podal ruku, prisľúbili, že sa ozvú, a pobrali sa.

	Ešte aj teraz, o desať hodín neskôr, sa Ľuboš chvel. Ich návšteva a reči mu dali zabrať, nikdy nič podobné nezažil, nikdy nebol v takej situácii.

	Tisícky rodín…

	Len čo na to pomyslel, srdce sa mu rozbúšilo.

	Listoval ročenkami aj novinovými výtlačkami Textiláka, ktorý začal vo fabrike vychádzať už na začiatku storočia.

	Od štyridsiatych rokov sa v novinách objavovali čoraz kvalitnejšie fotografie.

	Pracovné kolektívy v pradiarňach, tkáčovniach, čistiarňach, farbiarňach a ďalších prevádzkach. Stovky, tisícky textilákov, celé generácie.

	V článkoch a na fotkách neboli zachytené iba priemyselné úspechy, nákupy nových strojov alebo technológií. Nešlo len o fabriku, ale aj o celú infraštruktúru, čo vznikala okolo. Dobrá tretina mesta bola postavená v priamej či nepriamej nadväznosti na bavlnárske závody – obytné štvrte, sídlisko Klačno, mosty cez Váh, atletický a futbalový štadión, školy, škôlky, telocvične, zdravotné stredisko, železničná stanica, ubytovne, kino, herňa, obchody, krčmy aj jedáleň. Všetko, celá západná časť mesta a jej život, bolo naviazané na fabriku ako na tlčúce srdce organizmu. Ak dotlčie…

	Ľuboš prevracal stránku za stránkou, tenký papier potichu šušťal.

	Tisícky rodín, rovnaký osud…

	Fotky celých generácií mužov a žien, čo neboli vykorenení ani nepotrební.

	Ľubošov otčim závody zakaždým volal „naša fabrika“, a keď v júlových horúčavách vypukol v sklade bavlny požiar, upaľoval peši cez celé mesto, len aby pomohol hasiť. Aj keď bola práve podniková dovolenka, zišlo sa tam vtedy zopár tisícok zamestnancov, čo sa spontánne zbehli z celého mesta, aby zachraňovali svoju fabriku.

	Tisícky rodín, rovnaký osud…

	Ľuboš zabuchol ročenku, prudko vydýchol. Plecia sa mu dvíhali a klesali, už nemohol ďalej, nezniesol by ani jedinú ďalšiu stránku, ani jedinú ďalšiu oživenú spomienku.

	Tisícky rodín, rovnaký osud, dunelo mu v rozbúrenej mysli.

	Rovnako mu v nej dunelo, keď sa pred dvomi rokmi vrátil z vojnovej Bosny; keď videl, čo narobili zbrane, ktoré tam predával a vozil, keď sa celé mesiace nemohol zbaviť ozveny výstrelu, čo dorazil Zlatana, ani dunenia mínometných granátov, ktoré zabíjali civilistov v Srebrenici.

	Narobil veľa zla, narobil veľmi veľa zla. Dopravil do Bosny desaťtisíce, státisíce ostrých nábojov. Skoro sa pre to upil a zdrogoval na smrť, vina v ňom neustále hlodala, neodplavil ju ani hektolitrami alkoholu. A hoci sa v poslednom čase ako-tak držal, neuplynul deň, aby si z neho aspoň kúsok neodhryzla.

	Tisícky rodín, to znamená desaťtisíce ľudí…

	Ostrý nakrčil čelo, utrel si oči a pod váhou toho všetkého sa potichu rozvzlykal.

	 


FIONINA

	Neveriacky zízal na krv, čo sa mu rozlievala po hánkach. Celá päsť dorezaná. Rany neboli veľké, zato však výdatne krvácali. Neroztvoril dlaň, v zovretej pästi spočívala istota. S ošetrením sa nenáhlil, mal pocit, že sa už nemá kam ponáhľať. Červená vytekala, zlievala sa do kvapiek, ktoré padali na rozsypané črepiny. Zasmrkal, na kŕčovito zovretú päsť mu odkvapla slza.

	Strhol sa, číra tekutina ho vydesila oveľa viac než krv. Nezranenou rukou si pretrel oči. Žiadne slzy, hlavne žiadne slzy!

	Znova zasmrkal, po lícach mu toho odrazu tieklo viac než po dorezanej pästi.

	Vykročil do kúpeľne, črepiny rozbitého zrkadla mu štrkotali pod domácimi papučami.

	 


I

	Chlórový zápach mu vyžieral nos aj hrtan, ale Štarch sa cítil perfektne. Plávanie mu prospievalo, dával si záležať, aby verejný krytý bazén navštívil aspoň dvakrát do týždňa. Zvyčajne chodieval ráno, keď služby plavárne využívalo iba zopár ľudí. Tentoraz urobil výnimku, prišiel až popoludní a dal si dobrých tridsať dĺžok. Zúfalo ich potreboval; pohyb a rýchle tempo mu padli vhod, celým telom sa mu rozlievala príjemná únava. Keď bol v sprchách sám, občas si od uvoľnenia pospevoval, no dnes zostal potichu. Počul totiž, že aj vo vedľajšej kóji sa ktosi sprchuje.

	Peter si na dlaň vytlačil trochu šampónu a rozotrel si ho vo vlasoch. Chcel čo najskôr vypadnúť, nemal rád, keď ho na plavárni alebo v posilňovni očumovali. Stávalo sa to čoraz častejšie, veď bol už v meste známa persóna. Nikde sa nemohol objaviť bez toho, aby ktosi nezízal. Preto chodieval posilňovať radšej do Mikuláša alebo do Bystrice. Tam ho našťastie nikto nepoznal.

	Šampón vo vlasoch penil, Štarch zavrel oči, aby ho neštípali. Cez šumenie vody však začul, že k sprchovacej kóji niekto pristúpil.

	Odhrnul si penu z viečok a roztvoril ich na úzke štrbiny. Pred sprchou postával Stanislav Drniak – vedúci stavebného oddelenia na mestskom úrade. Mal na sebe iba modré plavky, zrejme si tiež prišiel zaplávať. Kedysi bol Petrov nadriadený, nikdy spolu bohvieako nevychádzali a nerozišli sa v dobrom. Drniak na mladého referenta, ktorým vtedy Štarch bol, hodil všetku zodpovednosť za čiernoty, ktoré vo svojej pozícii robil. Odvtedy trpel fixnou ideou, že sa mu Peter túži pomstiť a že ho pri každej príležitosti očierňuje.

	Drniak pred sprchou nepostával sám, pribral si aj dvoch svedkov, prepadnutý hrudníček sa mu chvel od rozhorčenia.

	„Ty o mne rozprávaš, že beriem úplatky?“ spustil na Štarcha. Peter ho ani poriadne nevidel, oči ho štípali, v šume padajúcej vody dobre nepočul.

	„Ty ma ohováraš?“ dobiedzal Drniak. Dokonca bojovne vystrčil bradu a zamával vztýčeným prstom.

	Štarch si zotrel penu z vlasov, nemohol uveriť, že ho tu ktosi buzeruje, keď sa chce v pokoji osprchovať.

	„Viem o tom!“ doložil vedúci.

	„Boha tam,“ zasyčal Štarch a vykročil zo sprchy. „Ty kokot vyjebaný, zasratý! Keď ti budem chcieť povedať, že si kokot, tak ti to poviem do očí, ty kokot.“

	Drniak odskočil, vzápätí pozrel na dvoch svedkov. „Vidíte, vidíte? Som vám hovoril, že to nebol on!“ skonštatoval víťazoslávne. Po zblednutej tvári sa mu rozlial úškrn, vrazil hlavu medzi plecia, kamarátsky kývol na Štarcha a pobral sa k bazénu.

	„Páľ do piče, ty kokot!“ rozlúčil sa Peter. Zobral uterák, začal si drhnúť mokré vlasy.

	Kedysi by ho také víťazstvo potešilo, bol by nadšený. Dnes už nad takým niečím ani nepremýšľal, incident ho vôbec nerozhádzal, bola to normálka. Ani mu nenapadlo, že by sa situácia mohla vyvíjať inak.

	Navyše, mal výnimočne dobrú náladu – na stole mu dnes pristál parádny balík. Nebolo to tak dávno, čo by pre toľkú hotovosť musel drieť aspoň rok. Teraz sa iba tak zjavila, ani sa veľmi nenadrel. Peniaze prichádzali samy, všetko, čo chcel, prichádzalo samo.

	Azda preto, aby sa nenudil, prikyvoval v poslednom čase Labovi aj na akcie, do akých by sa predtým nepúšťal. Lenže nepríjemnú pachuť, mľandravú otupenosť, čo sa v ňom čoraz častejšie rozlievala, musel čímsi odohnať, inak by zošalel.

	Kedysi mu bolo divné, prečo sa chlapci pri každej príležitosti zúrivo naťahujú s dopravnými policajtmi alebo s civilistami, ktorí im, podľa ich názoru, neprejavili dostatok rešpektu. Dnes tomu už dobre rozumel, sám bol na tom podobne. Každá moc, aj tá najmenšia, existuje iba vo svojich prejavoch; prežíva, len ak sa neustále potvrdzuje. A čím je moc väčšia, tým viac potvrdzovania vyžaduje – v banalitách alebo v dôležitých veciach, na tom až tak nezáleží.

	S Labom a chlapcami sa mal stretnúť o necelú hodinu. Páčilo sa mu viesť čosi ako bojové porady, najmä keď vedel, že tentoraz pôjde naozaj do tuhého a potečie krv. Len čo na to pomyslel, otupenosť ho opustila. Parádny balík získaný takmer bez námahy, zastrašenie zmrda, ktorému musel kedysi poklonkovať, bojová porada… Nikdy neskúšal drogy, nelákalo ho to, ale napadlo mu, že Ľuboš sa ani vo svojich najdivokejších kokaínových ošiaľoch nemôže cítiť lepšie, než sa práve cíti on, Peter Štarch.

	 


II

	Úzke chodby pripomínali tunely. Vládla v nich tma, nanajvýš husté šero, lebo žiarovky ktosi porozbíjal. Rinčanie skla sprevádzané krikom sa v útrobách paneláka ozývalo často – zvyčajný príznak prebiehajúcej psychózy. Nečudo, veď budovu obývali najmä feťáci. Keď sa sem Dominik pred pár týždňami dovliekol, takmer ho vyhnal smrad, čo vyrážal z bytov aj chodieb. Nevysypané odpadky, rozkladajúce sa zvyšky jedla, pomočené steny, výkaly… Dvíhal sa mu žalúdok, najradšej by sa otočil a vybehol naspäť do mesta. Ibaže nemal kam ísť. Po tom, ako ho Mošo vykopol z intráku, skúsil obvolať pár známych. Ani jeden mu nepomohol. Vyhovárali sa, že ho nemôžu prichýliť, uvádzali tisícky dôvodov, no Dominik tušil hlavnú príčinu: Mošo všetko vykecal. Teda, určite nepovedal celý príbeh, nešiel do detailov, ako mu Dominik fajčil vtáka, ale v okruhu známych rozšíril, že mladý Vokoš je teplý, úchylný a obťažuje heterosexuálov.

	Zopár dní sa iba tak motal, prespával v lacných hoteloch a ubytovniach, chabé úspory sa rýchlo míňali. Pervitín aj tráva išli do peňazí, ale bez ich pomoci už nevedel fungovať. Hanba a beznádej by ho zdolali, keby nebol nasypaný, možno by sa zlomil a vrátil domov, naspäť do pekla.

	„Nikdy! Nikdy!“ vykrikoval, keď si predstavil otcovu tvár. Alexander by sa na ňom vyzúril alebo, čo by bolo ešte horšie, víťazoslávne by sa uškŕňal a terorizoval by ho hnusnými poznámkami po celé mesiace.

	„Nikdy!“ ziapal Dominik, prášok mu dodával silu vykričať vzdor celému svetu.

	Zavolali naňho mestských policajtov, nechýbalo veľa a dostal by po papuli. Našťastie ho nechali ísť, túlal sa po uliciach a utvrdzoval samého seba, že všetko, akékoľvek utrpenie je lepšie než návrat k otcovi.

	„Tam choď na Stavbársku vo Vrakuni, tam ti bude dobre,“ poradil mu akýsi bezdomovec, keď videl, ako si na stanici od dílera kupuje piko.

	Dominik ani nevedel, ako tam vlastne došiel. Musel byť poriadne sfetovaný. Pamätal si len, že sa dotrmácal k niekoľkým panelákovým domom postaveným v polkruhu, dovliekol sa k jednému z vchodov, kde uvidel polihovať zdrogovanú partičku. Nebolo treba slov, žiadne predstavovanie sa nekonalo, všetko sa zaobišlo bez formalít. Pripojil sa k nim, prijali ho, vôbec ich nerušilo, keď sa zvalil na schody vedľa nich. Vytiahol trochu gandže, ponúkol ostatných – odvtedy patril do partie.

	Dni aj týždne mu splývali, pamätal si iba útržky. Veľa bytov tu vlastnili díleri, v ostatných prespávali narkomani. Nikto sa na nič nepýtal, dôležité bolo iba to, aby človek od dílerov nakupoval drogy. Pokiaľ to robil, mal zabezpečené obstojné podmienky na ich užívanie a, samozrejme, na ďalší nákup.

	Dominik nakupoval a užíval, popredal všetky veci, ktoré so sebou nosil v cestovnej taške. Oplatilo sa mu to, veď vďaka tomu vyskúšal heroín, na ktorom tu fičali takmer všetci. Napodiv sa mu jeho účinok až tak nepáčil, priveľmi ho otupil, staré dobré piko mu sedelo oveľa viac.

	Často sedával pri okne na konci chodby a pozoroval mladé dievča, ktoré sem chodievalo kresliť. Nepoznali sa po mene, no spriatelili sa. Dievčina mohla byť zhruba v jeho veku, zdala sa mu pekná, hoci jej krása rýchlo mizla – užívala totiž háčko vo veľkom.

	Chodievala k oknu za svetlom, v tme ani v šere sa kresliť nedalo. Dominik sledoval, ako skicuje, vyzerala talentovaná, no on bol kedysi lepší, s odstupom času vedel posúdiť, aký veľký mal talent. Nebyť otca, nebyť skurveného otca, mohol byť dnes uznávaným mladým umelcom. A aj keby ním nebol, aspoň by robil čosi, čo ho napĺňalo a tešilo. Lenže ten zmrd, ten hnusný zmrd, ho odmietol prihlásiť na konzervatórium. Namiesto vytúženej školy musel Dominik nastúpiť na svätuškárske gymnázium. Bolo vtedy krátko po revolúcii, deti z dobrých rodín išli na katolícke gymnáziá, veď bolo treba ukázať, kto kam patrí. Otec mu to povedal jasne: „Iná škola neprichádza do úvahy. A už vôbec nie buzerantské konzervatórium!“

	Alexander vtedy netušil, že má teplého syna, ani sám Dominik si ešte nebol na istom, no otcova poznámka ho aj tak ranila. Krátko pred revolúciou ho otec nasilu poslal na dvojtýždňový pobyt do Moskvy spojený s komunistickým ideologickým školením. O pár rokov neskôr mal z neho byť ukážkový žiak katolíckeho gymnázia. Nech sa dialo čokoľvek, nech vládli akékoľvek pomery, Dominik bol zakaždým výkladnou skriňou ockovej oddanosti aktuálnemu režimu. Neskôr mu Alexander kreslenie zakázal, patrilo to k jeho liečebným postupom a plánu urobiť z Dominika ozajstného chlapa. Nešlo to ľahko, ale napokon jeho výrazný talent dokonale pochoval.

	Dnes sedeli na chodbe už aspoň hodinu. Dominik sa preberal z drogového opojenia, presedená hodina mohla byť pokojne aj minúta alebo niekoľkohodinový výpadok. Aj keď sa mu všetko krútilo a rozmazávalo, pamätal si, že maliarka – ako ju volal – pri ňom sedí po celý čas a zúrivo čosi kreslí na kus kartónu.

	Prižmúril oči, zaostril. Obrázok zachytával nočnú ulicu plnú tieňov. Pri kríkoch a stromoch sa tiene preťahovali, vytvárali desivé čierne siluety ľudských postáv.

	„To poznám!“ vyhŕkol. Tiene v podobe postáv vídal v posledných týždňoch čoraz častejšie.

	Pozrela naňho, chvíľu ho skúmavo pozorovala začervenanými očami. „To sú tieňoví ľudia. Skoro všetci ich poznáme,“ šepla.

	„Tieňoví ľudia?“

	„Keď berieš piko a dlho preto nespíš, začneš ich vidieť.“

	Prikývol, nová informácia sedela. „Najprv som ich zahliadol iba kútikom oka. Akoby ku mne ktosi bežal, no keď som otočil hlavu, nikto tam nebol.“

	„To je iba začiatok. Neskôr ich uvidíš všade, pôjdu po tebe, budú ti šepkať všelijaké šialenosti.“

	„Napríklad?“

	„Aby si sa zabil, vyskočil z okna alebo ublížil niekomu inému. Aj preto som s pikom prestala.“ Nedoložila, že namiesto pervitínu prešla na heroín.

	Dominik mlčal, v hlave sa mu prevaľovali zmätené myšlienky. „Čo sú zač?“ dostal zo seba. „Iba také halušky, nie?“

	„Neviem,“ pokrčila plecami. „Ale dávaj si na nich pozor, môžu ťa dostať. Veľa ľudí už dostali.“

	 


III

	Rozjarene poklepkával prstami po volante – radosť z dnešnej finančnej injekcie sa neustále vracala. Štarch sa nemohol sťažovať, stavebná firma a vlastné podnikanie mu stále sypali veľa peňazí. Pravda, zažil aj lepšie časy. Keď pred dvomi rokmi Ľuboš prepadol koksu a chľastu, dočasne na Petra previedol rozhodovacie právomoci vo svojich firmách. Štarch vtedy riadil všetko – a bral za to primeranú odmenu. Čím viac zarábal, tým viac míňal, rýchlo si privykol na vysoký životný štýl, nebolo to nič ťažké.

	Neskôr, keď Ostrý pookrial, prevzal opraty naspäť. Ponechal si ho síce ako partnera vo firmách, no Petrov príjem sa citeľne znížil. Doteraz o tom nikdy neuvažoval, tešil sa, že kamarát sa pozbieral, no len čo dnes dostal väčší balík, hneď sa mu v pamäti vybavilo, aké parádne je premýšľať v rádovo vyšších číslach. Nemusel sa veľmi namáhať, nápady, ako peniaze minúť, sa len tak hrnuli.

	Prešiel okolo zimného štadióna, zahol do bočnej ulice a zaparkoval pred tanečným klubom Kaos. V poslednom čase sa tam stretával s chlapcami – do svojej kancelárie ich volal nerád. Predsa len bol v meste niekto, pozývať takýchto ľudí do vlastnej firmy by bolo pod jeho úroveň. Radšej zašiel sem. Kaos ešte nepatril chlapcom, no keďže si od nich majiteľ zobral pôžičku, ktorú nevedel splatiť, čoskoro budú výhradní vlastníci. Už teraz si z diskotéky a pridruženého baru spravili hlavný stan. Vysedávali tam celé dni aj hlboko do noci a riadili podnik podľa vlastných predstáv.

	Keď Štarch kráčal po parkovisku, všimol si zaparkovanú dodávku, z ktorej Andrej Chmelický a niekoľkí ďalší chlapci vykladali štýlové chladničky, mraziarenské boxy a prepravky plné ozdobných pohárov.

	Vošiel do klubu. Na opačnej strane tanečného parketu uvidel Labu s akýmsi vytraseným chlapíkom. „Jeden box, jednu chladničku a zopár pohárov vám môžem nechať. Sú to reklamné, prezentačné predmety,“ vysvetľoval práve kápovi.

	„Čo na mňa skúšaš, chceš ma ojebať?!“ rozkričal sa Laba.

	„Ojebať?“ zakvílil rozvážač. „Veď to je zadarmo. Naša firma vám to dáva ako reklamu…“

	„Tak neojebávaj,“ nepopustil kápo zo svojej logiky. „Sami si poberieme, čo nám treba na reklamu.“

	„Ale ja mám celý Liptov pochodiť, všade niečo nechať…“

	„Čo budeš chodiť jak kokot. Tu necháš všetko a dobre bude.“

	„Ale…“

	„Sami si vyložíme, ty nemusíš, tak nepičuj.“ Laba vyšiel spoza pultu a priblížil sa tesne k chlapíkovi.

	„Dobre,“ uznal rozvážač a pokýval hlavou, akoby sa zmieroval s myšlienkou, že takto to bude najlepšie.

	„Páľ už do piče,“ uzavrel Laba obchodné jednanie a ukázal na dvere.

	Keď díler zmizol, Štarch uznanlivo zhodnotil: „Hotový podnikateľ si.“

	„Však som sa učil od teba,“ nedala sa gorila.

	Spoločne prešli do kancelárie, posadili sa, Štarch si zapálil cigaru. „Uvažujem, že kúpim hummera,“ pochválil sa.

	„Popiči auto,“ súhlasil Laba.

	„Tiež sa mi páči, také bezpečné, veľké…“

	„Nech jebkovia vidia, kto je pán.“

	„Asi tak,“ uškrnul sa Peter.

	Do kancelárie vošiel Andrej Chmelický, ktorý počas Bobovej neprítomnosti pracoval ako Labova pravá ruka. Kývol hlavou Štarchovi a sadol si.

	„Všetko ste vyložili?“ uistil sa nový vedúci prevádzky.

	„Všetko, celú dodávku,“ prikývol Andrej. „Aj poťahy na sedadlách mal fajné, tak sme pobrali.“

	„A chujko čo?“

	„Nič. Nasadol, poďakoval a pálil preč, posratý až za ušami.“

	„Takto sa podniká!“ poučil ich Laba.

	„K tým Babálovcom,“ nadhodil Štarch.

	Chlapcom zmizol úškrn z tváre, behom sekundy sa zdali úprimne rozhorčení. Braňo a Ondrej Babálovci im už dávno pili krv.

	„Roky sa s nimi serieme, nedajú si povedať!“ penil Laba. „Vyberajú výpalné, kradnú, dávajú dokopy vlastnú partiu a tlačia sa nám do rajónu.“

	„Tak, tak,“ prisviedčal Andrej.

	„Veď kradnúť treba, ale spoločne,“ spresnil Laba, aby nedošlo k nedorozumeniu. „Títo hajzli všetko na vlastnú päsť. Nechcú sa podeliť, žiadny rešpekt k nám nemajú.“

	Petra viac trápilo niečo iné: „A to znásilnenie?“

	„Aj to,“ pripustil Laba. „Opiť a potom nasilu pretiahnuť nejakú mladú za Tropicanou…“

	„Koľko mala rokov?“

	„Štrnásť, pätnásť, viac nie,“ doplnil Andrej.

	„Toto tu nechcem,“ zavrčal Štarch. „Toto tu nechcem, v tomto meste.“

	„Ani my to tu nechceme.“

	„Tak sa o to postarajte, ja to zakryjem.“ Peter si poškriabal bradu. „Spravte, čo treba. Nebudú žiadne problémy.“

	„Ja hovorím zajebať,“ navrhol Laba.

	„Nechcem mať takýchto zmrdov v meste, spravte, čo treba,“ zopakoval Štarch. Páčilo sa mu, ako visia na jeho slovách. Veď zakrytie – dokonalú strechu, ako volali ochranu pred policajtmi a inými nepríjemnosťami, im nemohol sľúbiť hocikto. Zároveň však vedel, čoho sú schopní, keď majú pocit, že dostali voľnú ruku. „Ale žiadne ohrozenie civilov, otvorené krvipreliatie a podobne. S tým by boli problémy.“

	Labovi sa na tvári mihol zmätok: „Tak nezajebať?“

	Štarch naňho pozrel ako na hlúpe decko. Neodpovedal priamo, na podobnú otázku by nikdy neodpovedal na rovinu. „Nechcem ich v mojom meste, už sa s nimi serieme pridlho. Zariaďte to,“ zopakoval do tretice.

	 


IV

	Ísť vyplakávať k doktorovi? Bobo by sa od hanby prepadol pod zem. Nikdy by dobrovoľne nešiel na vyšetrenie do nemocnice, také čosi bolo prejavom slabosti. Nemocnice boli pre ženy, deti a teplošov. Navyše, aj tak tam nikomu poriadne nepomohli, veď aj Mrázika iba napojili na akési hadice a nechali ho ležať na posteli. Na viac sa študovaní okuliarnatí doktori nezmohli. Bobo odolával, kým mohol, vyskúšal všetky liečebné metódy, aké poznal. Nič nepomohlo, vajcia ho už síce tak veľmi neboleli, ale zato mu poriadne napuchli. Najprv sa iba mierne zväčšili, čo nebolo až také zlé – čím väčšie vajcia, tým väčší chlap. Lenže sa neustále zväčšovali, najmä to ľavé bolo už ako pomaranč. Bobo ho len-len natlačil do nohavíc, v noci sa preň budil a Darine, ako aj každej ďalšej svini, s ktorou sa vyspal, musel vysvetľovať, že je to normálne. Akoby nikdy nevideli poriadne gule.

	Keď sa to už nedalo vydržať, vybral sa za doktorom. Blúdil po nemocnici, zistil, že existuje veľa druhov doktorov a zaboha nevedel zistiť, ku ktorému má so svojím problémom ísť. Pýtal sa sestričiek, no zakaždým vyzvedali, čo ho trápi.

	„To je moja vec!“ odpovedal podráždene.

	Až keď videl, že takto sa nikam nedostane, vymyslel si problémy s močením.

	„Tak to musíte za urológom,“ dostal konečne rozumnú odpoveď.

	Našiel správnu ambulanciu, posadil sa do čakárne plnej dôchodcov. Tvár červenú od hanby si zakrýval dlaňou, nezniesol by, keby ho tu niekto spoznal.

	Dlho čakal, nebol zvyknutý čakať, poriadne ho to rozzúrilo. V doktorovom záujme dúfal, že mu predpíše tabletky, ktoré mu rýchlo pomôžu. Inak si na okuliarnatého chuja počká, veď vie, kde robí.

	Na rad sa dostal až o dve hodiny. Keby ho zväčšené vajcia po celý čas neomínali a nepripomínali sa, dávno by sa na to vykašľal.

	Pri vstupe do ambulancie doňho pičovala sestrička, mlela čosi o nezaplatenom zdravotnom poistení, ale zlostne na ňu zavrčal a hrnul sa k doktorovi. Krava pochopila, čo je pre ňu dobré, zmĺkla a stiahla sa.

	Postarší doktor sediaci za stolom vyzeral ako židák – hustá brada a orlí nos. Pre Boba to nebolo žiadne prekvapenie, veď dobre vedel, ako svet funguje.

	„Aký máte problém?“ opýtal sa doktor.

	Bobo sa obzrel, či sestrička nepočúva. „Vajcia ma bolia a veľké sú,“ zašepkal.

	„Tak si zoblečte nohavice, vyšetrím vás.“

	Bobo čakal vyšetrenie ako za školských čias – popočúvanie srdca, nazretie do hrdla. Namiesto toho si doktor pritiahol stoličku a sadol si pred neho, akoby mu chcel vyfajčiť.

	Bobovi sa zakrútila hlava, väčšie poníženie ešte nezažil. Tešilo ho jedine to, že po búrlivej mladosti, keď patril k skinhedom, mu na stehne zostala spomienka – vytetovaný hákový kríž. Židák ho mal rovno pred očami. Nech sa len pekne vynadíva, tak mu treba!

	Doktor mu siahol na vajcia. Bobo potichu zasyčal, zahryzol si do pery, v zovretých pästiach mu zapraskalo. Takéto poníženie, kurva tam, takéto poníženie!

	Daj už tabletku a padaj do Izraela! kričal v mysli.

	Židák sa však neponáhľal, ohmatával mu najprv pravé vajce, potom ľavé, jemne ich stískal prstami, vysvetľoval, že zisťuje akúsi elasticitu.

	Buzerant zasratý, týmto sa živí, ohmatávaním cudzích vajec.

	„Ľahnite si,“ prikázal doktor a ukázal na ležadlo.

	„Dáku tabletku by som,“ zavrčal Bobo.

	„Ľahnite si.“

	Čo čakať od sionistu? napadlo Bobovi. Nedalo sa s ním hovoriť ani dohodnúť, určite mu to robí naschvál pre hákový kríž. Nahlas však už nič nepovedal, nehádal sa, vedel, že naťahovať sa s hlupákom nemá cenu. A pridrbať mu nemohol.

	Aspoň dovtedy, kým mu nepredpíše tabletky.

	Vyšetrenie pokračovalo sonografiou. Doktor mu najprv na vajcia vylial akýsi studený gec, potom mu na ne prikladal prístroj a sledoval čosi na monitore.

	Bobo zúril a preklínal chvíľu, keď sa sem vybral. Keď zdvihol hlavu a pozrel na vajcia, zazdalo sa mu, že sú už oveľa menšie. Možno potrebovali iba trochu pomasírovať; bolo by to čudné, no nedalo sa vylúčiť, že židácky doktor mu predsa len pomohol.

	Napokon sa procedúra skončila, Bobo si šťastne vydýchol.

	„Posaďte sa,“ vyzval ho doktor.

	Bobo sa posadil, nervózne poklepkával nohou, najradšej by už vypadol. Cítil však aj hrdosť, že zvládol taký liečebný postup, že to má za sebou. Čakal, kedy mu predpíšu tabletky, potom im povie, čo si o nich myslí.

	„Neutrpeli ste v poslednom čase nejaký úraz?“ opýtal sa doktor.

	„Spadol som,“ pripustil Bobo.

	„Myslím úraz genitálií.“

	„Veď hovorím, že som spadol.“

	„Na genitálie…“

	„Áno!“

	Doktor pokýval hlavou, asi pochopil, že sa mu neoplatí drzo vyzvedať. Založil papier do písacieho stroja, začal niečo vyťukávať. Trvalo mu to dlho, Bobo by najradšej papier vytrhol a utekal do lekárne po skurvené tabletky, po ktoré prišiel.

	Ťukanie konečne stíchlo, doktor sa otočil naspäť k Bobovi.

	„Diagnóza tumor testis,“ oznámil. „Potrebujem ešte vyšetrenie krvi, či tam budú markery, ale to je v tomto štádiu skôr doplnkové.“

	„Čo?“ zavrčal Bobo. Nerozumel ani slovu.

	„Karcinóm semenníka, možno oboch, dosť pokročilé štádium. Keby ste prišli skôr…“

	„Tabletky dáke by som…“

	„Pôjdete na ďalšie vyšetrenia, ale operácia je nevyhnutná. Čo najskôr, tak do týždňa.“

	„Aká operácia? Potrebujem zmenšiť vajcia, žiadne karciómy, nič nechcem!“

	„Máte rakovinu semenníkov, rozumiete?“

	Bobo zažmurkal, nakrčil obočie, z hlavy mu vypadli všetky slová.

	„To akože…“ vytlačil zo seba po chvíli. „Dáke tabletky…“

	„Pôjdete na operáciu. Ľavý semenník treba odstrániť. Ohľadom pravého sa uvidí, až keď to otvoria.“

	Rozbúšilo sa mu srdce, cítil ho až v krku. Zdalo sa mu, že doktor hovorí čosi dôležité, veľmi dôležité, no význam slov k nemu nedoliehal, v ambulancii všetko hučalo ako v obrovskej morskej mušli.

	„Židák zasraný!“ skríkol, vyskočil zo stoličky a vrhol sa na doktora. „Chazar vyjebaný! Mi chceš vajcia odrezať?!“ ziapal v náhlom, neovládateľnom pomätení.

	Vystieral ruky, chcel zmrda chytiť pod krk, no ten sa schúlil za stolom, nedalo sa naňho dosiahnuť a na nič iné sa Bobo nezmohol. Pred očami mu vybuchovali iskry, nič nepočul, pohyby mal nekoordinované, akoby ho tresli po hlave.

	Cítil, že ho ktosi zdrapil odzadu a ťahal od doktora, no vzpieral sa – teraz mal jedinú šancu čosi urobiť, ak zmrda nezhasne teraz, v tejto chvíli, všetko sa rozbehne zlým smerom. Všetko sa rozbehne veľmi zlým smerom.

	 


V

	Maliarka už k oknu nechodievala, Dominik ju dávno nevidel. Nevedel, čo je s ňou, a bolo mu to jedno. Fungoval ako stroj, necítil žiadne emócie. Životný kolobeh sa mu zúžil na stav, keď bol v bezvedomí, a stav, keď aspoň čiastočne vnímal. Najradšej by bol v bezvedomí stále, veď chvíle akej-takej príčetnosti neprinášali nič dobré. Iba výčitky, záblesky zahanbenia, potrebu najesť sa a zohnať peniaze na drogy. Bolo to čoraz ťažšie, nemal už čo predať a vygumovaná myseľ nedokázala vytvoriť žiadny iný plán.

	Keď vládal chodiť, dovliekol sa k oknu na konci chodby, sadol si na zem a oprel sa o stenu. Miesto, kde sedávala maliarka, zakaždým zívalo prázdnotou, v kúte ležalo iba zopár uhlíkov, ktorými zvykla kresliť. Už nikdy sa neukázala.

	Tieňoví ľudia nezmizli, práve naopak, ukazovali sa čoraz častejšie. Krčili sa pri rozbitých výťahoch, postávali v kútoch alebo sa zakrádali popri stenách dlhých panelákových chodieb. Blížili sa, Dominik párkrát začul ich šepot a syčanie, zatiaľ im nerozumel, no cítil, že ho neustále pozorujú a dýchajú mu na krk.

	Ani piko už neprinášalo úľavu. Kedysi ho po dávke zaplavila vlna energie, zlepšila sa mu nálada, cítil sa nadopovaný a silný, zdalo sa mu, že dokáže všetko, na čo pomyslí. Teraz už ani po výdatnej šupe necítil nič výnimočné, ledva sa držal nad hladinou smradľavého močiara. Keby si však prášok nedoprial, ponoril by sa do takých hnusných a temných hlbín, o akých predtým ani netušil.

	Sedel pri okne, vonku bolo tma, cítil sa nahovno. Zazdalo sa mu, že zo spodného poschodia počuje výkriky, no nevenoval im pozornosť. Jednostaj tu ktosi ziapal.

	Ani trieskanie ho nevyviedlo z apatie, feťáci často rozbíjali veci. Poznal to aj sám. Keď si dal prášok od niektorých dílerov, pochytila ho neovládateľná chuť rozbíjať všetko krehké, najmä sklo. Čokoľvek sklenené naňho vtedy pôsobilo ako provokácia – poháre, okná, žiarovky… Len čo zazrel lesklú sklenú plochu, musel ju rozbiť. Neskôr, keď amok vyprchal, rozmýšľal, prečo ho také záchvaty chytajú iba po dávkach od niektorých predajcov. Došiel k záveru, že to spôsobuje nejaké svinstvo, ktorým režú pôvodný čistý pervitín.

	Krik ani trieskanie neustávali, Dominik malátne otočil hlavu k schodisku. V tme sa mihali svetelné lúče, akoby tam niekto šermoval baterkami.

	„Von, vy kurvy!“ vrieskal hrubý hlas. „Practe sa!“ Chlapské výkriky a nadávky sprevádzalo vystrašené pišťanie a volanie o pomoc. Po schodoch ktosi vybehol, v chodbe sa objavilo zopár zavalitých siluet.

	Dominik potriasol hlavou, najprv sa preľakol, že sú to tieňoví ľudia a idú si poňho.

	Toto však neboli žiadni tieňoví ľudia, ale skupina chlapov s baterkami a bejzbalovými palicami v rukách. Mlátili do stien aj do feťákov, čo im prišli do cesty, vyťahovali ľudské trosky z izieb a dávali im poriadnu nakladačku.

	„Padajte von, kurvy, practe sa!“ kričali pri tom.

	Razia, ale nie policajná! Buď ide o potýčku dílerských gangov, alebo si ktosi najal mafiánov, aby z budovy vyhnali feťákov.

	Dominikovi napadlo, že by mal ujsť, no prepálená hlava sa nezmohla na žiadnu akciu. Zostal sedieť, krčil sa a dvíhal ruky, aby útočníci videli, že nie je nebezpečný.

	Nepomohlo mu to, dvaja vyholení mladíci došli až k nemu, jeden ho kopol do hlavy, druhý mu naložil bejzbalkou po chrbte.

	Zdrapili ho za golier a sotili smerom k schodisku.

	„Zmizni, feťák zasraný!“ zakričal za ním jeden z nich a dal mu kopačku do chrbta.

	Dominik znova spadol, udrel sa o dlažbu, v ústach zacítil krv.

	„Nejdeš, ty sviňa?!“ začul za sebou.

	Chcel sa čo najskôr zdvihnúť, ale nestihol to, vo vzduchu zasvišťala bejzbalka a dopadla mu na kríže.

	Zavyl od bolesti, no nemal to robiť, lebo chlapovi sa taká reakcia zapáčila. Tresol ho ešte zo tri razy, kopal doňho a ziapal, aby už konečne vypadol.

	Dominik sa plazil, bolesť a hrôza ho ochromili, celá existencia sa mu zúžila na únik z chodby. Skotúľal sa po schodoch, ledva sa pozbieral na nohy, hrôza však bola silnejšia, hnala ho ako prírodná sila. Dychčal, vykašliaval krv, ale nespomaľoval, krívajúc upaľoval preč z paneláka. Nemal kam ujsť, no aj tak bežal rovno do noci, rovno do prázdna.

	 


VI

	Prechádzal sa po izbe, srdce mu búšilo, pohľad mal ako štvaná zver. Vyšetrenia všetko potvrdili, židák mal pravdu. Aj ďalší doktori opakovali to isté – je nutná okamžitá operácia, ľavý semenník preč, ohľadom pravého sa uvidí.

	Vezmú mu vajcia, príde o vajcia!

	Boba to desilo ešte viac než reálna možnosť, že sa rakovina stihla rozšíriť do celého tela a zabije ho. V takom prípade by mal aspoň pokoj – s tým, že môže kedykoľvek skapať, bol pri svojej práci ako-tak zmierený. Teda nikdy o tom nepremýšľal, no práve to považoval za zmierenie. Lenže prežívať bez vajec? Všetko, celá existencia sa predsa odvíja od toho, či má chlap gule. Bobo si utrel vyholenú hlavu, prsty mu zvlhli od potu. Žalúdok mal zovretý, ťažko sa mu dýchalo.

	Operácia o tri dni.

	„Nič hrozné to nebude,“ povedal mu v nemocnici akýsi vycivený zmrd v bielom. Síce nevyzeral ako Žid, no Bobovi bolo aj tak všetko jasné.

	Pre vytraseného doktorka by život bez gúľ nebol nič strašné. Aj tak žiadne nemal, hoci mu medzi nohami asi niečo viselo. Lenže pre Boba…

	Chlap je ozajstným chlapom iba vtedy, keď má poriadne gule. Všetko sa točilo okolo nich, vo fyzickom aj v tom druhom, prenesenom význame.

	Bobo mal stále zovretý žalúdok, ťažko sa mu dýchalo.

	„Prečo to mám? Prečo ja?“ habkal v nemocnici.

	„Ste v rizikovom veku, nie je to až také nezvyčajné. Niekedy to spustí obyčajný úraz,“ vysvetľoval doktor.

	„Spadol som,“ doplnil Bobo, aby si zmrdi nemysleli, že si ho niekto dovolil kopnúť do vajec.

	Vyšiel na balkón, zapálil si cigaretu a hľadel na rozsvietené okná sivých panelákov. Bezducho šlukoval, mechanicky vyfukoval dym. Napadlo mu, že skočí, že to všetko ukončí. Pozrel sa dole, no výška ho vyľakala. Zazrel v nej opovrhnutie, predstavil si, čo by Laba a chlapci povedali, keby sa dopočuli, že sa dobrovoľne zabil. Ešte mesiac by naňho nadávali, vtipkovali by, ako trápne skončil. Zakaždým, keď by naňho prišla reč, tak by si ktorýsi z chlapcov so znechutením odpľul. To jediné by po ňom zostalo – opovrhnutie a sprosté vtipy.

	Nesmie, takto sa to nesmie skončiť, opakoval si a radšej sa vrátil do bytu. Izby boli prázdne, nikto ho nečakal, žiadne deti a rodina.

	Žiadne deti a rodina! Až teraz mu docvaklo.

	Ak ti zoberú aj druhé vajce, nebudú žiadne deti, žiadna rodina. Nikdy.

	Zasmrkal, chrbtom ruky si z očí vytrel slzy. Hnusil sa sám sebe, ale nedokázal sa ovládnuť.

	Plačeš ako buzna, vyčítal si. Akoby si už teraz nemal gule.

	Doktori splietali čosi o spermobanke, ale tvárili sa dosť skepticky. Navyše, Bobo nechápal, o čom hovoria.

	Všetok strach, smútok aj hnev mal nahromadený v hrudi, krk mu upchávala studená hrča. Pregĺgal, no cítil iba horkú pachuť, nedýchalo sa mu o nič lepšie.

	S Janom Vonkom ani s Gregušom sa o tom rozprávať nemohol, niečo také neprichádzalo do úvahy. Napadlo mu, že zavolá Labovi, ale aj tento nápad zavrhol. Nikto z chlapcov nesmie ani len tušiť, o čo ide. To by bol koniec, definitívny koniec, oveľa horšia poprava a odpis než výstrel do čela. Zabili by ho tým, že by ho navždy vylúčili. Chlapa bez gúľ by sa striasli s oveľa väčším odporom než chlapa s aidsom.

	Pred hodinou mu zavolala Darina a sľúbila mu, že ho príde pozrieť.

	„Kúpila som si perfektnú minisukňu. Fionina. Prídem ti predviesť,“ vykladala.

	„Som doma.“

	Hoci Bobo rozprával priškrteným hlasom, nezachytila, že niečo nie je v poriadku.

	„Dobre ma pojebeš, macko?“ doberala si ho.

	„Príď,“ dostal zo seba. „Príď, prosím ťa.“

	„Ó, tak už prosíš,“ zapriadla do telefónu. „Nevieš sa dočkať samičky, čo?“

	Namiesto odpovede skončil hovor, nemal silu na ďalšie slová.

	Posedával v kuchyni, vyčkával a pripravoval si, čo jej povie. Darina bola fajn, stretávali sa čoraz častejšie. Dôveroval jej, no bál sa, či jej pred Janom Vonkom, Gregušom alebo kamarátkami neujde nejaké slovíčko…

	Všetko sa v ňom hromadilo, ak o tom niekomu nepovie, ak aspoň nenaznačí, tak exploduje, roztrhne ho na polovicu.

	Začul štrkotanie kľúča v zámke. Zdvihol sa zo stoličky, mokré dlane si utrel do trička.

	Musí čosi povedať, musí to zvládnuť. Veď Darine verí, pred dvomi týždňami jej zveril kľúče od bytu, nie je žiadna kunda, nikomu ho nenatrie.

	Zhlboka sa nadýchol, snažil sa upokojiť, hlavne v kľude.

	„Čau, samček, tak som tu!“ zakričala z predsiene. Zahryzol si do pery, krik mu nerobil dobre.

	Vošla do kuchyne a natešene sa zatočila, aby si dobre prehliadol novú značkovú minisukňu.

	Opálené stehná, vysoké podpätky, blúzka s krátkymi rukávmi.

	„Tak čo?“ usmievala sa.

	Inokedy by sa na ňu v rámci privítania vrhol, prehol ju cez kuchynskú linku a poriadne vyšukal. Namiesto toho zostal sedieť, nervózne sa poškriabal na zátylku.

	Úsmev jej pohasol: „Čo, macko, nechceš jebať?“

	„Nie, chcem ti voľačo… Sadni si,“ ukázal na stoličku. Prevrátila oči, nemala rada nudné diskusie. Najmä nie teraz, keď jej mal aspoň pochváliť novú minisukňu Fionina. Posadila sa, najprv si prehodila nohu cez nohu, no vzápätí naňho vyplazila jazyk ako školáčka a roztiahla stehná.

	Bobo sklopil pohľad, tvár skryl do dlane, cítil, že červenie. Boha, nech ma nedráždi, nech ma teraz nedráždi!

	„Tak čo, macko, nezmeníš názor?“ dorážala.

	„Mám takú vec… Taký problém…“

	„Aha, samček má problém.“

	„Nie, vážne.“

	„To teda máš problém, keď ma ani nepretiahneš. Načo ťa mám?“

	Stŕpol, pozrel jej do očí: „Čože?“

	Nevycítila prudkú zmenu nálady, pokračovala v rajcovnom tóne: „Načo mi je samec, čo ma riadne nepojebe, nie?“

	Bobo nič nepovedal, zovrel čeľuste, na lícach mu navreli hrče. Odvrátil pohľad do tmy za oknom, cítil, ako sa mu prepotené tričko prilepilo na chrbát.

	„Už ma sereš, tak čo je?“ zvýšila hlas.

	„Nekrič.“

	„Čo nekrič? Správaš sa jak –“

	„Sklapni, ty piča!“ zrúkol.

	Od prekvapenia zažmurkala, tvár jej zbledla. „Ja som piča? Tak ja som piča?!“

	Nezniesol ďalší krik, nech naňho nekričí! Je chlap, poriadny chlap!

	Priskočil k Darine, vyletela mu ruka, tresol jej rovno do ksichtu. Päsťou.

	Som jej prijebal, napadlo mu. Ozvalo sa v ňom previnenie, no vzápätí ho ovládol amok, všetky emócie odrazu zovreli.

	„Padaj, ty kurva! Padaj preč!“

	Podlomili sa jej kolená, skoro spadla na dlážku. Na ústach si držala dlaň, medzi prstami sa objavili krvavé pramienky. Zdrapil ju za vlasy, vytiahol na nohy a sotil do predsiene.

	Hľadela naňho vytreštenými očami, bola v šoku, telo sa jej roztriaslo.

	Prehnutá vybehla z bytu, nechala otvorené dvere.

	Bobo sa rozbehol za ňou, po dlážke sa tiahla stopa z krvavých kvapiek.

	„Počkaj, Darina, počkaj!“ vykrikoval. „Som to tak nemyslel!“

	Klepot podpätkov slabol, až stíchol, určite vybehla z vchodu.

	„Poď naspäť!“ ziapal do prázdneho schodiska. Napokon sa vrátil do bytu a pribuchol dvere. Stál v predsieni, hľadel na líniu krvavých kvapiek, plecia sa mu dvíhali a klesali.

	Červená stopa, kadiaľ mu ušla zo života. Žiadne deti, žiadna rodina.

	„Boha!“ zvrieskol a udrel päsťou do zrkadla, v ktorom sa odrážal jeho obraz.

	 


VII

	„Tak som ti ho priviedol!“ zahlásil Dezider.

	„Koho?“ nerozumel Zolo. Položil prepravku s cédečkami a rozhliadol sa po štúdiu. Okrem Gejzu a zvukára, ktorý im púšťal piesne nahraté s cigánskou skupinou, nikoho nevidel.

	„Povedal si, nech ti privediem ozajstný talent,“ vysvetľoval Dezider. „Veď vieš, hip-hop, rap, bavili sme sa o tom.“

	„Stále ťa to neprešlo?“

	„Doviedol som ho. Náš talent, našu krv. Nech počuješ naživo.“

	„Pre mňa, za mňa.“ Zolo mávol rukou, skrčil sa k prepravke a prekladal cédečka do regálu pri stene. Nemal náladu na hlúposti, čakanie na ukrajinské víza ho znervózňovalo.

	Dezider vyšiel na chodbu, s kýmsi sa tam dohadoval. Po chvíli sa vrátil s vyziabnutým chalanom v širokých nohaviciach a mikine. Zolo mu venoval krátky pohľad cez plece – mladý Cigán nemal ešte ani dvadsať, gate aspoň o dve čísla väčšie, než potreboval.

	„Gejza, vypnite to!“ zakričal Dezider a naznačil bratovi, aby vypli nahrávku divokého cimbalového sóla.

	Keď hudba stíchla, ukázal na chalana: „To je Street. Bohovsky rapuje, však budete počuť.“

	Zolo pokrútil hlavou, bratove výstrelky ho dráždili. Čakajú na víza, chystajú sa na veľkú vec a Dezider do toho pletie akéhosi usmrkaného rapera. Vydať hiphopový album – fajn, prečo nie? Ale musia sa s tým kašľať akurát teraz?

	Dezider dostrkal Streeta dopredu, podal mu ručný mikrofón a vyhnal zvukára spoza mixážneho pultu. „Pustím nejaký beat a ty spusti, ukáž, čo je v tebe.“

	Street pokrčil plecom, zdalo sa, že má všetko na háku.

	Držal mikrofón, očami behal po štúdiu.

	„Čo zarepuješ?“ vyzvedal Dezider. Vyzeral nadšenejší než samotný raper.

	„Vlastné či cudzie?“

	„To je jedno, čo chceš.“

	„Tak od Teslu – Iba ďalšia betónová story. Páči sa mi text.“

	„Dobre, v poriadku,“ prikývol Dezider a pustil stredne rýchly beat.

	Street zostal stáť, mlčal, mierne kýval hlavou do rytmu, akoby sa naň snažil naladiť.

	Zolo im už chcel zakričať, nech s tým divadlom skončia, keď mladík zdvihol mikrofón a spustil v perfektnej kadencii.

	 

	Žijem v betónovej klietke a už mi z toho jebe,

	jak tu žiješ tiež, obávam sa, že bude aj tebe.

	Tu každý jebe do každého a každý to má v piči,

	vzduch sa tu nedá dýchat a pomaly ma to ničí.

	 

	Zolo položil zvyšné cédečka a obrátil sa. Zaujala ho sila hlasu a bezchybný tok – flow jednotlivých slov.

	 

	Pervitínom osolené prepnuté deti,

	ktoré celý život nudili, šlapali si na päty.

	Som pojebaná nula, čo je zamotaná v pasci,

	na sídlisku plnom feťákov a premárnených šancí.

	 

	Dezider sa knísal do rytmu, natešene pozrel na Zola, hrdo sa usmial a palcom ukázal jednotku. Zolo iba prikývol. Nepáčilo sa mu, že sa v texte spomína pervitín, s ktorým kšeftujú, no čosi v Streetovom hrdelnom hlase ho zasiahlo. Nebolo to len rapotanie slov, mladík do rapu vkladal nefalšovanú emóciu; to, čo zo seba dostával, bol jeho ozajstný život, ozajstná výpoveď rovno od srdca. Zolo mu rozumel, stačilo na to zopár slov a správny rytmus, odrazu ich čosi spájalo, čosi mali spoločné.

	 

	Mám tu toho dosť, začína mi z toho jebať,

	každý tu chce niečo kúpiť a zároveň predať.

	Každý sa tu chová, ako keby nemal čo stratiť,

	od života berete a nechcete platiť.

	 

	Keď Street skončil a Dezider vypol beat, v štúdiu zavládlo ticho. Zvukár zarazene pokyvoval hlavou, mĺkvo hľadel na Gejzu – akoby nemohol uveriť, že akési Cigánča zo seba iba tak bez prípravy dostalo takú bezchybnú rytmiku a dobrý hlasový prejav.

	Zolo prešiel cez štúdio, zastal pri zvukovom pulte a skúmavo si Streeta premeral.

	„To sú tvoje slová?“

	„Nie, však som povedal, že od Teslu zo Žiliny.“

	„Aha.“

	„Ale mám aj svoje. Takéto podobné, o tom, čo je okolo mňa.“

	„Tak dones ukázať. Dobrý si,“ pripustil Zolo.

	Dezider sa víťazoslávne usmieval, priam sa nadnášal, bratov záujem ho potešil. Vstal a potľapkal Streeta po pleci. „Donesie. Jasné, že donesie. Zopár takýchto peciek a vydáme taký mixtape, že sa z toho všetci poserú. A potom album!“

	„Uvidíme, uvidíme,“ krotil ho Zolo.

	„Ako sa voláš?“ opýtal sa Gejza.

	„Street.“

	„Pýtal sa ťa, ako sa voláš,“ sprísnel Zolo.

	„Jano… Jano Mirga.“

	„A odkiaľ si?“

	„Tu z Košíc. Na Luníku bývam.“

	„Dobre. Tak dones ukázať ďalšie texty a uvidíme. Najlepšie, ak máš o tom, ako naši ľudia žijú, čo im ide pod kožu a tak.“

	„Jasné, takých mám veľa. Ozaj mám doniesť?“ Díval sa pochybovačne, zdalo sa mu čudné, že by mal niekto záujem.

	„Ozaj. Ak to bude takéto dobré, môžeme skúsiť nahrať a zmixovať.“

	Street zostal bez výrazu, no oči sa mu rozžiarili, prestúpil z nohy na nohu.

	„Ja sa postarám o beaty,“ prízvukoval Dezider. „Ale počuli ste, že parádne zarapuje do hocičoho, ani raz nevypadol z rytmu.“

	„Pravda,“ prikývol Zolo a podal Streetovi ruku. „Tak platí, Jano.“

	„Také beaty k tomu zajebem, že sa gadžovia poserú!“ rozradostil sa najmladší brat.

	 


VIII

	Posilňovňa! Posratá posilňovňa. Alexander Vokoš sa cítil ako na inej planéte. Chlapi, čo tu zdvíhali ťažké činky alebo sa mordovali na zložitých prístrojoch, vyzerali ako iný živočíšny druh než prednosta. Býčie krky, namakané ramená, ruky, hrudníky aj hrubánske stehná.

	Vokoš si ich obscénne obnažené telá obzeral kútikom oka. Nevedel sa zbaviť morbídnej fascinácie, no zároveň nimi pohŕdal. Mal vo veciach jasno – ľudia, čo väčšinu svojej energie a sústredenia vložia do rozvoja tela, sú, samozrejme, hlupáci. Telo je tá najprchavejšia zložka ľudskej existencie, všetko, čo sa doň investuje, čochvíľa pominie a vyletí komínom. Treba ho síce udržiavať a starať sa oň, aby spoľahlivo fungovalo, no venovať mu čo i len štipku vôle a energie navyše, je čisté šialenstvo. Najväčšie investície majú mieriť do najtrvácnejších zložiek, kde majú šancu náležite sa zhodnotiť – napríklad do rozvíjania mysle alebo duševných schopností. Tam svoj čas a energiu smerujú bystrí ľudia.

	Tí najbystrejší sa však zameriavajú ešte na čosi iné: na odkaz, ktorý po sebe zanechajú. Veď správny odkaz je ako vyrytá brázda. Neraz pretrvá celé desaťročia, dokonca storočia, hlasno rezonuje v hlbinách času. Ak je brázda dostatočne hlboká, môžu v nej pokračovať ďalší ľudia, ďalšie generácie. Presne to bol Vokošov sen, túžil sa dostať do správnej drážky, do správnej siločiary a pokračovať v nej. Bola to cesta k nesmrteľnosti, kráčal by po nej ďalej, kráčal by nohami svojho syna, keby Dominik… Vokoš stisol sánky, zdvihol pohľad a zameral ho dopredu.

	Kulturistických zmrdov už nechcel ani vidieť, ich spotené a vytrénované telá sa mu hnusili. Dvíhal sa mu z nich žalúdok, nenávidel ich. Aj syna mu zviedli. Presne takéto telá ho určite vzrušovali, neodolal pokušeniu. Nemal silu ako jeho otec, poddal sa chorobe, poddal sa prekliatiu a…

	Alexander si takmer vylepil facku – myšlienky sa mu rozbiehali nesprávnymi smermi. Takú anarchiu vo vlastnej hlave nesmel dopustiť, presne tak sa začína strata kontroly – malými myšlienkovými úletmi, nevhodnými odbočkami.

	Keby bol v pohode, dokonale by sa ovládal. Ibaže nebol v pohode, poriadne ho rozhodili, príkazy zo straníckeho ústredia ho štvali čoraz viac. Jednali s ním ako s pajácom, prikazovali mu čoraz ponižujúcejšie veci.

	Aj dnes. „Pôjdete do Žiliny, stretnete sa s pánom Grznárom,“ zaznelo z telefónneho slúchadla.

	„Do Žiliny?“ neveril vlastným ušiam. Doteraz zástupcovia finančnej skupiny, ktorá mala záujem o textilku, chodievali poslušne do Ružomberka. Veď to oni voľačo chceli, patrilo sa preto absolvovať cestu.

	„Áno, do Žiliny. Nadiktujem vám adresu. Buďte tam presne o dve hodiny.“

	Netrúfal si neposlúchnuť, veď mu tlmočili vôľu samotného predsedu. Ale vnútorne zúril. Vycítil, že sa niečo zmenilo, celá dynamika bola odrazu iná. Už nie mladíci do Ružomberka, ale Vokoš do Žiliny. Už neprichádzajú s prosbami, aby pomohol, ale volajú ho ako poskoka k sebe. Keď sa čosi také udeje, znamená to jediné – veľa peňazí muselo zmeniť majiteľa. A Vokošovi ani kvapka, dokonca sa mu nikto ani neunúval povedať, že sa nejaká transakcia udiala. Namiesto toho strohý telefonát s príkazom vycestovať do Žiliny.

	Pobral sa teda, no keď dorazil na zadanú adresu, neveril vlastným očiam. Fitnescentrum. Hádam len nemá vliezť do takého podniku? Navyše, je to verejný priestor a môžu ho tam uvidieť, ako diskutuje so zástupcom záujemcu o textilku.

	Zavolal na ústredie a overil si, či má správnu adresu.

	„Áno, vlezte tam a nezdržujte, už vás čakajú!“ znela príkra odpoveď.

	Vrela v ňom žlč, no zaťal zuby a vošiel do sídla neresti. V živote do takého zariadenia nevkročil, netušil, čo môže čakať. Bolo to horšie než jeho temné obavy. Vyrevúvala tam hlasná rytmická hudba, vo vzduchu sa vznášal odporný zápach potu a oleja, chlapi pri dvíhaní činiek nepríjemne vzdychali, dychčali a prskali. Najhoršie naňho pôsobilo, že tam každú chvíľu trieskali oceľové závažia. Vokošovi sa ostré zvuky a štrnganie zarývali až do miechy, pri hlasnejších nárazoch ním zakaždým trhlo.

	Odhodlane kráčal vpred, zazdalo sa mu, že Grznára – jedného zo štvorice vyjednávačov – zazrel v sekcii so stacionárnymi bicyklami. Vykročil k nemu a snažil sa ignorovať pohľady svalnatých teliat. Čo nikdy nevideli človeka v bielej košeli a saku? Čumeli naňho, Vokoša ich zazeranie znervózňovalo. Napadlo mu, že úradníckym kufríkom a kravatou asi priťahuje zbytočnú pozornosť. Už sa s tým však nič nedalo robiť, musel vytrpieť rôzne príkoria, konečný cieľ vyžadoval aj takéto obete. Kardiš mal perfektnú intuíciu, veľmi správne odhadol, o akú funkciu Vokošovi ide. Prednosta, to bol len krôčik, prechodný stav, nie konečný cieľ.

	Alexander však pochyboval, že predseda chápe jeho motiváciu. Všetky funkcie sú sekundárne, svojím spôsobom nič neznamenajú. Odkaz je brázda vyrytá v čase, ozajstná moc má svoje siločiary a súradnice, od tých všetko závisí. Aby sa človek napojil na ten správny prúd, musí byť na správnom mieste, inak ho sila toku minie. Musí byť v správnej siločiare, v rovnakom bode, iba vtedy sa spojí s rezonanciou pôvodnej vlny, iba vtedy môže nadviazať na líniu a stať sa jej pravým pokračovateľom. Nezasvätenému hlupákovi by čosi také znelo ako povera, no Vokoš priam bytostne cítil, že je to pravda. Obnoviť, čo bolo prerušené. Dostať sa na správne miesto, do správnych súradníc. Všetko ostatné, formálne funkcie a ďalšie hlúposti, bolo nepodstatné.

	„Zdravím,“ zafučal Grznár a ďalej šliapal do pedálov stacionárneho bicykla. Nepodal Alexandrovi ruku, ani naňho poriadne nepozrel.

	„Aj ja vás,“ zašomral prednosta.

	„Tak čo máme nové?“ Dynamika sa zmenila, zmrd už ani len nepredstieral úctu.

	„Všetko je na dobrej ceste. Dá sa povedať, že je to vybavené,“ informoval Vokoš. Dával si pozor, aby sa mu pri pohľade na chlapovo prepotené tričko a chlpaté stehná nestiahli kútiky úst od znechutenia.

	„Lebo ak nie, poriešime to po svojom,“ prehodil Grznár. „Musíme to už uzavrieť.“

	„Hovorím, je to vybavené. Mám dobré informácie. Ostrý cúvol. Dal si povedať a zaradil spiatočku, nebude robiť problémy.“

	„A Pešek s tými ostatnými chujmi? Najradšej by som ich dal poriešiť.“

	Alexander sa poškriabal na brade: „Ja by som ich nechal na pokoji. Sú to chuji, bez Ostrého aj tak nič nezmôžu.“

	„Len aby. Nepáči sa mi, že ste taký precitlivený,“ uškrnul sa Grznár.

	Vokoš sa úprimne zasmial, zaťaté päste mu potichu zapraskali. „Naozaj je to v poriadku, žiadne obavy. Postup, čo som odporučil, dobre zafungoval.“

	„Nebolo to zadarmo, neradi vyhadzujeme peniaze do vzduchu.“

	„Viem,“ prikývol Vokoš. „Ale ubezpečujem vás, že…“ Grznár z vrecka na šortkách vytiahol športové slúchadlá, založil si ich na uši a zrýchlil tempo.

	Alexander stíchol, stiahlo mu hrdlo. Takúto urážku nečakal, cítil, že bledne. Sekundu-dve postál ako obarený, no keď mu Grznár nevenoval ďalšiu pozornosť, priateľsky sa usmial, úctivo kývol hlavou a pobral sa na odchod.

	 


IX

	Interiér auta voňal novotou. Ľuboš sa neprestajne krútil a obzeral – necítil sa ako v civilnom vozidle, skôr ako v terénnom transportéri.

	„Tak čo povieš?“ vypytoval sa Štarch. Otázku opakoval už aspoň šiesty raz, vyžarovalo z neho detské nadšenie. Nového hummera sa nevedel nasýtiť.

	„Paráda, proste paráda,“ horlil Ostrý. Až taká paráda to nebola, auto v ňom oživilo nepekné spomienky. Veď v podobných džípoch, ibaže vojenských, ich pred dvomi rokmi viezli do Sarajeva. A tam…

	Ľuboš pozrel na Štarcha, nenápadne skúmal jeho rozradostenú tvár a premýšľal, či si Peter naozaj na nič nespomína. Možno na všetko zabudol alebo to vytlačil z mysle, zvažoval Ostrý.

	Štarch žiaril nefalšovanou radosťou. Novučičký Hummer H1 v čiernom prevedení si doprial pred necelým týždňom. Doteraz sa z toho nespamätal. Auto nepripomínalo nič, čo sa dalo bežne vidieť na cestách – azda s výnimkou ťažkých vojenských džípov. Bolo ozrutné, hranaté, vyžarovala z neho robustnosť. Jednoducho, vzbudzovalo rešpekt. Keď sa v ňom previezol, ostatní šoféri aj chodci obracali hlavy a hľadeli ako na zázrak. Štarch si ich prezeral pekne zhora, veď v hummeri sedel tak vysoko, až sa mu zdalo, že sa vznáša nad cestou. Zohnať takúto parádnu káru nebolo jednoduché ani lacné; kto ju mal, nepotreboval žiadne slová, žiadne ďalšie dôkazy, aby všetci chápali, že je niekto.

	Peter sa najprv do sýtosti povozil po meste a okolitom teréne. Trochu ho sklamalo, že novým fárom príliš neočaril dcéry ani Evu. Hummer sa im zdal škaredý, Dana si dokonca poklepala na čelo. Zaťal zuby, baby tomu nerozumeli. Keď však zastal pred Ostrého vilou a zavolal na skúšobnú jazdu Milana, chalan vybehol z domu s rozviazanými šnúrkami, upaľoval a nemotorne si nasadzoval mikinu. Zajazdili si po kopcoch za mestom, džíp bol na to ako stvorený, poriadne si to užili. Štarch doviezol Milana domov. Vo dvore už stálo Ľubošovo biele mitsubishi, podnikateľ osekával záhradný krík.

	„Oco, pozri, čo si ujo Peter kúpil!“ vykrikoval Milan a vzrušene ukazoval na hummera.

	Ľuboš došiel k bráne, pri pohľade na džíp mu pohasol úsmev, tvár mu na okamih stŕpla. Rýchlo sa však ovládol, uznanlivo pokýval hlavou. „Boha, to je paráda,“ dostal zo seba.

	Natešený Štarch sa pustil do prednášky, predvádzal všetky vymoženosti, ktorými auto oplývalo. Chcel Ľuboša previezť, ten však pokrútil hlavou: „Nejdem teraz, nehnevaj sa.“

	„Čo je s tebou? Deje sa niečo?“

	„Poď sem na chvíľu,“ prehodil Ostrý a ukázal do záhrady. Peter pochopil, že kamarát je v zádumčivej nálade. Nevidel to rád, pokrčil plecami a pobral sa za ním. „Tak čo je? Myslel som si, že je po problémoch. Už sa pre posratú fabriku netráp. Dobre si to uzavrel, nemalo cenu bojovať s takými hajzlami. Je to smutné, ale je to tak.“

	„Veď práve,“ pripustil Ľuboš a vytiahol cigarety. Ponúkol Štarcha, obaja si zapálili.

	„Čo veď práve?“ nadviazal Peter, keď vyfúkol dym.

	„Mne ti to nedá. Nemôžem to iba tak pustiť.“

	Štarch nič nepovedal, iba nakrčil čelo a potiahol si riadneho šluka.

	„Chodí za mnou Pešek, Lysák aj Veselý. Nedajú mi pokoj,“ pokračoval Ľuboš. „Tá fabrika, doboha! Tisícky ľudí tam robia, tisícky rodín od toho závisia. A vieš, čo hentie svine urobia, ak to dostanú…“

	„Viem, ale čo chceš robiť? Zachraňovať celý svet? Myslel som, že si to uzavrel.“

	„Veď uzavrel, ale… Nedá mi to.“

	Štarch nadvihol obočie: „A čo chceš podniknúť? Fond navýšil cenu o štyridsať miliónov. Vravel si, že toľko nemáš. Už kvôli pôvodnej sume by si sa zadlžil až po uši.“

	Ľuboš vyfúkol dym, hodnú chvíľu mlčal. „Napadlo mi, že za niekým zájdem,“ prehodil.

	„Akože za kým?“

	„Do Prahy.“

	„Čože? Do Prahy?“ nerozumel Štarch. Čochvíľa mu však svitlo. „Myslíš za nimi?“

	„Hej. Bývalí pražskí veksláci. Niektorí z nich sú dnes… V podstate to tam celé riadia, to by si neveril.“

	„A ty sa k nim akože dostaneš?“

	„Mám tam veľa známych. Československá vekslácka partia… Kedysi jedna veľká rodina.“

	Peter odklepol popol a pošúchal si čelo. „Neviem, či je rozumné to nanovo otvárať…“

	„Asi nie je,“ zasmial sa Ľuboš. „Ale poznáš ma, keď mi tuná prepne,“ poklepkal si po spánku a nedopovedal.

	Aj Štarch sa uškrnul: „A ty zas poznáš mňa. Keď ideš do sračiek, tak idem s tebou.“

	„Netreba, Peter, tentoraz fakt netreba.“

	„Nevymýšľaj! Ťa do tej Prahy zaveziem, nech si čerstvý na jednanie.“

	„Ale nie, čo budeš…“

	„Zaveziem a bodka. Ten nový hummerík potrebuje trochu zahriať motor.“

	Vyrazili o necelé dva týždne – koncom septembra. Ľuboš sa ešte pokúsil Štarcha odhovoriť, no Peter o tom nechcel ani počuť.

	Cesta ubiehala rýchlo, hummer sa rútil po diaľnici ako masívny kolos. Ostrý radšej nepremýšľal, koľko takáto ozruta žerie. Určite veľa. Štarcha to však nezaujímalo, takými drobnosťami si nekazil náladu. Celou cestou do Prahy hýril vtipom. Kamarátov nápad nanovo otvárať záležitosť a zabojovať o fabriku síce neschvaľoval, ale – ako mu zdôrazňoval – keď sa už rozhodol vykročiť do sračiek, tak pôjde s ním. Jediné, čo mu robilo vrásky na čele, bola zhoršujúca sa situácia na Slovensku.

	„Ďalšie vraždy, ďalšie prestrelky na ulici. Veril by si tomu?“ vykladal s pohľadom upretým na diaľnicu.

	„Videl som v správach,“ prisvedčil Ľuboš. „Hrozné.“

	„Hrozné? Slabé slovo na to, čo sa deje. Minulý mesiac streľba v Dunajskej Strede. Dve partie sa pochytili, jeden chlap na mieste zareval. Na druhý deň našli odrezanú hlavu pešiaka z druhej partie. V Košiciach zas prestrelka na benzínke,“ vyratúval Štarch.

	Ostrý nespokojne zacmukal. „A tá Bratislava?“

	„Nemám slov, človeče. Na brehu Dunaja, v takom vychytenom hoteli… Prestrelka ako z westernu, ďalší mŕtvy. A za bieleho dňa, rovno medzi civilmi.“

	„Aby som sa bál Milana do Bratislavy pustiť.“

	„Presne. O dcéry sa bojím najviac. Poviem ti, čokoľvek spravím, aby som ich ochránil.“

	„Keď ide o deti…“

	„Čokoľvek!“ zopakoval Štarch a pustil sa do predbiehacieho manévru.

	 


X

	Zolo sa tváril, že je nad vecou, ale srdce mu prudko búšilo. Davy ľudí, cudzie jazyky – nič podobné ešte nezažil. Gejza s Deziderom na tom boli podobne. Držali sa blízko pri sebe, nedôverčivo si prezerali letiskový terminál. Najstarší brat žmúril na tabule s informáciami o odletoch, najmladší sťažka dýchal a roztržito si utieral čelo.

	Traja Cigáni na letisku, pomyslel si Zolo.

	Zahanbil sa, čoraz častejšie sa pristihol pri negatívnych myšlienkach. Kedysi svoju nenávisť a hnev cielil na gadžov, no v posledných mesiacoch liezol na nervy sám sebe.

	„Kam, Bengo, kam?“ opakoval Gejza, ktorému ani prieskum informačných tabúľ nepomohol zorientovať sa.

	Zolo sa bezradne rozhliadal, po hale prúdili húfy ľudí, nevedel, do ktorého zástupu sa majú zaradiť. Nikdy by nepovedal, že košické letisko je také veľké. Aj keď ho vedel porovnať iba s liskovským letiskom pri Ružomberku, a to bola rozľahlá lúka s dvoma hangármi pre vetrone a malé súkromné lietadlá. Na žiadnom inom letisku v živote nebol.

	„Chinel aj s takým nápadom!“ zanadával Dezider. O výprave na Ukrajinu mal od začiatku negatívnu mienku, do poslednej chvíle sa snažil starších bratov prehovoriť, aby nevymýšľali. „Tu je naše miesto, dobre nám je. Tak kam sa hrabete?“ dohováral im.

	Lenže nepomohlo to. Zolo bol posadnutý predstavou veľkého biznisu, nebola s ním reč. Gejza pôsobil rozvážnejšie, spočiatku sa zdráhal, ale neskôr ho nakazilo bratovo nezdravé nadšenie.

	„Pôjdeme,“ rozhodol, a tým sa pridal na Bengovu stranu. Dezider nechcel ísť do otvoreného konfliktu, nemal na to dostatočne silnú pozíciu. Navyše, ctil si cigánske tradície, v rámci ktorých je slovo staršieho brata zákonom. Ak ide o rozhodnutie dvoch starších bratov, nemožno sa mu priečiť. Išiel teda, no v dusnej lepkavej vrave na letisku stratil nervy.

	„Vyserte sa na to! Poďme preč!“ štekal na bratov predierajúcich sa davom. Obchádzala ho panika, toto nebol ich svet. Niečo také nebolo pre nich, nemali by sa strkať tam, kam nepatria a kde ich nechcú.

	Zolo si nedal povedať. Košeľu mal prepotenú, na chrbte mu svietila vlhká mapa, ale napriek tomu odhodlane kráčal, ponižujúco gadžov žiadal, aby im uvoľnili cestu, dokonca im za to ďakoval.

	Deziderovi bolo z toho na vracanie. Nevedel, či ho viac znechucuje preplnené prostredie, alebo bratovo nedôstojné správanie nehodné Cigána. Keď sa Bengo znížil k tomu, že sa gadža v strážnickej uniforme pripomínajúcej policajné handry opýtal, kam majú ísť, Dezider sa radšej odvrátil – na niečo také nemal žalúdok.

	Napokon sa pridružili k zástupu a počkali, kým na nich príde rad. Za pultíkom stála vyškerená biela lubňi. Vypýtala si ich letenky aj batožinu, chvíľu čosi vyťukávala na klávesnici, potom im strčila do rúk akési papiere a ukázala, aby postúpili ďalej.

	Bezpečnostná prehliadka bola vyložene urážlivá. Zolo sa gadžovským príkazom bez odvrávania podrobil, no Dezider si neodpustil zopár tichých nadávok. Veď jasne videl, že Cigánov prezerajú dôkladnejšie než bielych smradov. A pritom boli nahodení v drahých handrách, umytí, navoňaní, vyčesaní. Nestačilo, nič nestačilo, čiernych budú tie svine vždy prezerať o čosi dôkladnejšie.

	Napokon sa predsa len ocitli v odletovej hale. Dezider dobehol bratov, ktorí sa tam dostali prví a teraz ticho stáli pri sklenej stene. Nevedel, na čo sa pozerajú, no len čo sa k nim priblížil, zbadal to. Ohromene zastal, nikto z trojice nevydal ani hláska. Uhranuto hľadeli na runway a dve lietadlá pripravené na odlet.

	Stroje boli ozrutné, blýskali sa na nich červenkasté lúče zapadajúceho slnka. Zolo síce hovoril, že poletia airbusom, no do tejto chvíle nikto z nich nevedel, čo si pod takým slovom predstaviť.

	Obrovské a vyleštené kovové monštrá, ktoré sa hádam ani nemohli odlepiť od zeme. Gejza preglgol, Zolo sa spokojne uškŕňal, no stále mlčal. Tichá trojica pripomínala pietne súsošie. Dezider prelomil mlčanie. „To týmto máme…?“ vydýchol.

	„Týmto, phral,“ prikývol Bengo a potľapkal ho po pleci.

	Druhou rukou objal najstaršieho brata.

	Nevedomky sa k sebe primkli, mysleli na to isté – traja Cigáni, čo to z osadníckej chatrče dotiahli až na prah veľkého sveta. Stáli pred sklom a hľadeli do veľkej prázdnoty, čo sa pred nimi otvárala.

	 


XI

	Hladina Vltavy sa jagala, na nebi horeli večerné zore. Štarch sa nemohol vynadívať – sochy na Karlovom moste aj povestné pražské veže a vežičky sa dvíhali oproti oblohe zaliatej červeňou. Pohľad v ňom prebúdzal starú lásku k architektúre a stavbám. Praha ho už od detstva priťahovala, v pamäti mu ožívali spomienky aj dávno naštudované informácie.

	„Toto je socha svätého Jána Nepomuckého a hentam,“ ukázal ku koncu mosta, „sú Malostranské mostné veže z dvanásteho a pätnásteho storočia.“

	Ľuboš ho nepočúval, architektonické krásy mu boli ukradnuté. Zhrýzali ho nervy, veď ho čakalo stretnutie s človekom, ku ktorému vzhliadal už od začiatku veksláckej kariéry. Keď dorazili do Prahy, zašli do vynovenej usadlosti v štvrti Lhotka, kde mal dotyčný hlavný stan. Lenže nezastihli ho, namiesto toho im sekretárka telefonicky vybavila náhradný večerný termín. Mali zájsť na malostranskú adresu blízko Pražského hradu.

	„Pôjdem tam sám, Peter, nehnevaj sa,“ oznámil Ľuboš.

	Štarchovi sa to nepáčilo, chcel čosi odvrknúť, no ovládol sa. „Je to tvoje stretnutie, rob, ako chceš.“

	Napokon sa na Malú Stranu vybrali spolu. Kým Ľuboš vybaví obchodné stretnutie, Štarch si dopraje zopár dobre vychladených pražských pív. Prešli po Karlovom moste, mlčky kráčali oproti siluete hradu, ktorá sa črtala na krvavočervenom nebi. Zastali až na nádvorí pred obrovitou Katedrálou svätého Víta.

	Štarch bol vo vytržení, nadšene si prezeral hlavné priečelie s rozetou. Gotické skulptúry uhranuli aj Ľuboša, bolo v nich čosi mystické, stavba pôsobila hypnoticky.

	„Ako zo zrazenej krvi,“ zašomral Peter.

	„Čože?“

	„Tie skulptúry vyzerajú ako zo zrazenej a zaschnutej krvi.“

	„Nechutné prirovnanie,“ uškrnul sa Ostrý.

	„Nie je moje, napísal ho Gustav Meyrink. Otec rád čítaval jeho knihy. Golem a podobné židovské záležitosti.“

	Ľuboš pokrčil plecom: „Nepoznám.“

	„Nevadí. Poďme už robiť biznis,“ posúril Štarch. „Ešte radšej než architektúru máme peniaze.“

	„Židovská krv, čo?“

	„Poďme,“ zasmial sa Peter a pobral sa z priestranstva. Vymotali sa z hradného komplexu, po Zámockých schodoch došli nad Fürstenberskú záhradu. O bočnú stenu sa tam opieral osamotený dom stojaci na vyvýšenine – ich cieľ. Bránička bola pootvorená, ale Ľuboš zaváhal.

	„Ideš teda sám?“ opýtal sa Štarch.

	„Áno. Najradšej vraj jedná medzi štyrmi očami, chápeš.“

	„V poriadku. Keby niečo, zavolaj mi. Pozriem si Zlatú uličku a počkám pri katedrále.“

	Ľuboš ho potľapkal po pleci: „Vďaka, Peter, cením si to.“

	Štarch iba mávol rukou, pobral sa naspäť k hradu. Ostrý vošiel do brány, zbehol po schodíkoch a ocitol sa pred hlavným vchodom. Rozhliadol sa, Prahu mal ako na dlani. V starej záhrade ho však čosi desilo; akoby ho mohutné bresty pozorovali a chodníčky posypané bielymi kamienkami v hustnúcom šere pulzovali ako žily.

	Začul bzučanie elektronického vrátnika, strhol sa, no rýchlo sa spamätal. Otvoril dvere a vošiel dnu.

	Na prízemí toho veľa nebolo – iba vstupná hala, v ktorej ho nikto nečakal. Z poschodia sem však doliehali útržky hudby. Vybral sa po strmom schodisku a neubránil sa záblesku sklamania. Čakal niečo väčšie a štýlovejšie, viac bodyguardov, vyššiu úroveň. Veď o tom, že raz bude s najväčšími veksláckymi esami jednať takmer ako seberovný, sníval už pred revolúciou. Teraz sa mu sen plnil, lenže nevyzeral tak, ako si ho predstavoval.

	Vyšiel na poschodie, v centrálnej izbe sa svietilo. Za stolom sedel urastený chlapík, pred sebou mal roztvorený notebook, prezeral si akési tabuľky. Keď začul Ľuboša, krátko naňho pozrel a kývol mu, aby prišiel bližšie.

	Ostrému naskočila husia koža. Cítil sa, akoby sa naozaj ocitol priamo vo sne. Má rokovať so Švédom, iba oni dvaja, z očí do očí.

	Chlap sediaci za stolom bol, samozrejme, Čech, no pred revolúciou ho medzi vekslákmi volali Švéd. Teda okrem množstva iných prezývok. Ľubošovi sa odjakživa páčilo práve Švéd. Keď si podali ruky a predstavili sa ozajstnými menami, na chvíľu ho to zarazilo. Rýchlo sa však spamätal, Švéd bol proste Švéd, hoci sa predstavil obyčajne znejúcim českým priezviskom.

	Veď práve pôvod prezývky odkazoval na jeden z jeho najlepších priekupníckych kúskov – obchodovanie so švédskou žulou. V osemdesiatych rokoch Švéd vytvoril fantasticky vynášajúci biznis, do ktorého boli zapojení aj vysokopostavení funkcionári komunistickej strany, ministerstva kultúry a židovskej náboženskej obce. Pod Švédovým vedením najprv vyňali niektoré židovské cintoríny z kultúrneho fondu a odpísali ich do likvidácie. Následne sa náhrobky z drahej švédskej žuly predali za zlomkovú cenu Švédovmu kamenárovi. Po opracovaní ich vyvážali na Západ, kde sa švédska žula predávala za astronomické sumy. Takto poriešili veľa židovských cintorínov v Stredočeskom aj Západočeskom kraji, rozprávkovo na tom zbohatli. Podobných podnikateľských aktivít mal Švéd desiatky – veď začínal ako obyčajný drobný vekslák –, táto však vynikala nápaditosťou. Do veľkého podnikania sa pustil hneď po revolúcii. V priekupníckych kruhoch o ňom bolo známe, že pomocou rôznych fínt vytiahol zo siedmich českých bánk vyše miliardy korún. Prirodzene, nikdy ich nevrátil, bol zapojený do vysokej zákulisnej hry. Určite nebola náhoda, že niekoľkým z týchto bánk šéfovali bývalí dôstojníci ŠtB.

	„Vitajte,“ usmial sa hostiteľ a ukázal na stoličku. „Tak ako sa máte na Slovensku?“

	„Divoko, dosť divoko.“

	„To aj u nás. Aj keď za Moravou sa asi viac strieľa, viac vybuchujú autá…“

	„Taký divoký východ,“ pripustil Ľuboš. Vedel, že v Čechách je situácia trochu iná – viac ruskej mafie a menej otvoreného násilia. Nespúšťal však z mysle, že oproti sediacemu chlapovi neoficiálne pripisujú zopár vrážd konkurenčných podnikateľov, ale aj príliš horlivých novinárov či prokurátorov.

	„Priveľmi u vás vyskakujú tí politici. S tým by ste si mali urobiť poriadok,“ poradil mu Švéd.

	Ľuboš zaváhal, nevedel, ako odpovedať. Aj k nemu sa dostala fáma, že Švéd vlastní archív kompromitujúcich materiálov, ktorým drží v hrsti viacerých najvyššie postavených politikov. A cez nich, ako aj cez svoju sieť policajtov, vyšetrovateľov, tajných agentov a štátnych úradníkov, v podstate riadi český štát – aspoň vo veciach veľkého biznisu. Osobne totiž získal a ovládol niekoľko potravinárskych, olejárskych a priemyselných kolosov.

	„Veď aj preto som došiel,“ vykoktal Ostrý.

	„Máte pravdu, poďme k veci. Pozrel som si materiály, čo ste poslali. Nie je to zlé, z tej fabriky by mohlo niečo byť.“

	„Tiež si myslím.“

	„Keby ste nemali dobré referencie a keby sa za vás nezaručili naši spoloční známi, nebavili by sme sa o tom.“

	„Rozumiem,“ prikývol Ľuboš. Pochopil, že vstupuje na tenký ľad. Švéd mu práve naznačil, že ak sa niečo pokazí, neutrpí iba on, ale uškodí aj známym, čo sa zaňho u Švéda zaručili.

	„Prečo ste s tým prišli za mnou? Prečo si to neriešite doma, na Slovensku?“

	„Práve pre to, čo ste povedali,“ ožil Ľuboš. „Politici tam strašne vyskakujú a moja ambícia získať fabriku nie je v súlade so záujmami vlády. Všetko je tam poprepájané, nikto mi v tejto veci neposkytne ďalší kapitál.“

	„Ak je vláda proti vám a nemáte žiadne páky…“

	„Nie, nie sú úplne proti. Napríklad minister je nám naklonený. Ale sú tam všelijaké iné tlaky… Preto Fond národného majetku navýšil cenu o štyridsať miliónov.“

	Švéd sa poškriabal na brade. „Vedia, že ste na hrane a na konci s dychom.“

	„Asi tak. Nemám teraz ďalšie zdroje, ktorými by som –“

	„Odkiaľ to vedia?“ prerušil ho Švéd.

	„Ovládajú tajnú službu, dostanú sa k informáciám…“

	„Ako myslíte.“ Hostiteľ mávol rukou, ale zdalo sa, že odpoveď ho neuspokojila. „Viete, čomu sa venujem. Takéto fabričky sú len drobné podnikanie. Ak ste prišli preto, môžeme sa dohodnúť. Len si nemyslite, že keď ide o takéto haliere, nedohliadnem si na svoje peniaze.“

	„To, samozrejme, nie!“ vychrlil Ostrý. „Dám vám záruky, všetko je seriózne.“

	Švéd iba pokrčil plecom, bolo na ňom vidieť, že sa o svoje peniaze nebojí. Zjavne nepochyboval, že si vklady aj zisky dokáže postrážiť. Ľuboša upozornil iba v záujme jeho vlastného zdravia a životného šťastia.

	„V poriadku, dám to svojim právnikom, nech tým prejdú a pripravia návrhy,“ uzavrel Švéd. Vstal, prešiel k veľkému starožitnému zrkadlu, čo viselo na stene, a uhladil si účes.

	„Poďte, ukážem vám nočnú Prahu. Pôjdeme na karaoke, počul som, že pekne spievate. A zavolajte aj svojho biznis partnera, čo prišiel s vami. Nebudem pred ním rozprávať o židovských náhrobkoch, sľubujem.“

	Ľuboš sa usmial, no malá a zámerná ukážka Švédovej informovanosti mu stačila, aby naprázdno preglgol. Tenký ľad, na ktorý vstúpil, vyzeral stabilne, ale potichu praskal.

	 


XII

	Lietadlo sa rozbiehalo po odletovej dráhe, každou sekundou naberalo rýchlosť. Gejza škrípal zubami, Dezider zatínal prsty do operadiel mäkkého kresla. Ani Bengovi nebolo všetko jedno. Stroj neustále zrýchľoval. Motory hučali, v šere za okienkom sa mihali svetielka runwaya.

	Odrazu sa trup lietadla vzniesol, začali stúpať. Dezider sa chytil za brucho, Zolo zavrel oči a pustil sa do tichej modlitby – bol si istý, že každú chvíľu niečo vybuchne a všetci zahynú. Aj cez hukot motorov k nemu doliehalo Gejzovo škrípanie zubami.

	Nič však nevybuchovalo, stále stúpali, tlak trochu poľavil. Zolo rozlepil viečka, kútikom oka sa pozrel do okienka. Hrôzou, čo ho doteraz zvierala, preblesklo nadšenie. Vzlietli, odlepili sa od zeme a stúpajú kamsi do nebies.

	Natešene sa obrátil ku Gejzovi. „Letíme,“ skonštatoval a rozosmial sa. „Letíme!“

	Prekonali tiaž svojho osudu, odlepili sa od zeme.

	Aj najstarší brat sa nesmelo naklonil k okienku a vyzrel von. Nakrčil čelo, výhľad zo stúpajúceho lietadla prekonával všetky predstavy o tom, čo môže Cigán ako on v živote okúsiť.

	Hustnúce šero postupne prechádzalo do tmy, nad Ukrajinou už vládla nepreniknuteľná čierňava. Leteli priamo do nej, no Bengo sa nebál. Bral to ako dobré znamenie, pocítil, že čierne srdce – kalo ilo sa mu rozplesalo radosťou.

	 


SZOMORÚ VASÁRNAP

	„Presne niečo také som myslel,“ potešil sa.

	„Elektrický paralyzér? Tých tu mám dosť,“ ubezpečil ho predavač. „Securaptor, Streetwise, ZAP, Monarch… Samé dobré značky.“

	„Monarch?“ opýtal sa so záujmom. Názov sa mu zapáčil.

	„Ozajstná kvalitka, vyskúšajte.“

	Zobral si čierny paralyzér, poťažkal ho v ruke. „Nie je najľahší,“ prehodil.

	„Nie je, ale vydá až dva a pol milióna voltov,“ informoval predavač.

	„Dva a pol milióna? To človeka zabije, či nie?“

	„Nezabije, len ochromí. Napätie je síce extrémne vysoké, ale hodnota prúdu nízka. Takže nedôjde k zabitiu ani k trvalému poškodeniu. Ak ho nebudete škvariť dlho.“

	„Dlho?“

	„Stačí sekunda, možno dve, a chlap má dosť. Svalové kŕče, bolesť, ani na nohách sa neudrží. Ale keby ste paralyzér držali priložený dlhšie…“

	„Tak čo?“

	„Nuž… Následky budú horšie, oveľa horšie.“

	 


I

	Ochabnuto ležal na posteli a hľadel do steny. Omietka bola popraskaná a zažltnutá, kde-tu sa odlupovala. Presne tak sa cítil. Od operácie ubehlo zopár dní, no Bobovi sa v hlave stále ozývali slová, ktoré mu povedal doktor. Len čo sa prebral z narkózy, keď si už myslel, že je z najhoršieho vonku, dovalil sa na pooperačné oddelenie študovaný zmrd a oznámil mu dve správy. Prvú: operácia prebehla bez komplikácií. Druhú: museli odobrať oba testes.

	„Čo?“ zachrčal Bobo cez vysušené a vydraté hrdlo. Krátke slovíčko ho vyčerpalo, najradšej by sa prepadol naspäť do tmy.

	„Oba semenníky, pán Bôb. Iná možnosť nebola, v oboch sa nachádzal rozbujnený karcinóm,“ vysvetlil študovaný zmrd. Hovoril to chladným hlasom, snažil sa tváriť zúčastnene, no Bobo videl, že je mu to jedno.

	Oba testes, oba semenníky…

	„Vajcia? Nemám?“

	„Môžeme použiť testikulárne implantáty a –“

	„Vajcia nemám?“

	Odvtedy Bobo neprehovoril ani slovo. Ležal na posteli, hľadel do steny. Keď mu študovaní zmrdi, sestričky alebo spolupacienti niečo hovorili, nijako nereagoval.

	Oba testes, oba semenníky, dunelo mu v hlave.

	Z času na čas sa mu roztriasla brada, pery sa mu stiahli do tenkej linky, kútiky úst ovisli. Neplakal, nevyronil ani slzu. Keď ho však nikto neotravoval a zostal v izbe chvíľu sám, veľké, naširoko roztvorené oči mu mierne zvlhli. Neprijímal veľa potravy, nanajvýš prehltol zopár kúskov. Aj tie mu však hrdlom kĺzali ťažko, pregĺgal nasucho a s námahou.

	Ani dnes počas vizity nenastala v jeho správaní žiadna zmena. Pri posteli mu zastali traja doktori a dve doktorky.

	Bobo zbledol, na lícach a čele mu vystúpili červené škvrny. Aké poníženie si títo hajzli ešte vymyslia?

	Nestačí, že mu do rozkroku s odrezanými guľami chodia pozerať doktorkovia s okuliarmi, teda jasní buzeranti? Musia si priviesť aj ženy, aby sa na jeho utrpení ešte viac pobavili? Bobo zažil veľa krutosti, väčšinu z nej spôsobil sám, ale takého sadizmu sa vystríhal. Vedel, odkiaľ vietor fúka – za všetko mohol ten zasratý židák, v ktorého ambulancii sa všetko začalo. Bobo naňho trochu pokričal, veď bol v práve, a bradatý Chazar sa mu za to takto mstí.

	„Ako sa cítite, pán Bôb?“ opýtal sa zmrd.

	Bobo na nich videl, ako dychtivo očakávajú odpoveď. Keby povedal čo i len slovo, určite by sa kdesi v kancelárii smiali a zabávali na jeho nešťastí. Takú radosť im neurobí, doktori sú rovnaká háveď ako policajti, nech im povieš čokoľvek, vždy to použijú proti tebe. Veď keby mlčal, keby sa nevybral za bradatým Chazarom, všetko mohlo byť inak. Možno by choroba predsa len ustúpila aj sama. Keby sa nedal vystrašiť… Lenže presne takto sa Židia správali od nepamäti. Najprv človeka vystrašili na smrť a vzápätí mu ponúkli pomoc, na ktorej – čuduj sa svete – parádne zarobili. Kurvy nosaté!

	„Ako sa cítite?“ zopakoval doktor otázku.

	Bobo odvrátil hlavu, zahľadel sa do okna. Myslel pri tom na svojich hrdinov z mafiánskych filmov, ktorí rovnako hrdinsky mlčali pred policajtmi. Ani on nie je žiadna krysa, žiadny potkan, nič týmto zmrdom nepovie.

	Veď mu ublížili, hrozne mu ublížili a chcú mu uškodiť ešte viac.

	„Pacient je apatický,“ prehodil ktorýsi z hajzlov.

	„Pred začatím rádiologickej liečby odporúčam psychologické sedenia,“ pridal sa ženský hlas.

	Bobo zafučal, tvárou mu zamykal nepríjemný tik.

	 


II

	Kyjevské Námestie nezávislosti alebo Majdan – tak ho tu volali – mal ako na dlani. Hľadel naň z výšky jedenásteho poschodia hotela Ukrajina, kde sa v noci po prílete ubytovali. Zolo sa uškrnul – nikdy by mu nenapadlo, že sa raz ocitne v slávnej stavbe, ktorú vídaval už ako decko na množstve pohľadníc Kyjeva, čo kolovali po školách v socialistickom Československu.

	Hotel Ukrajina – bývalý hotel Moskva bol jediný hotel, ktorý v Kyjeve poznal. Taxikárovi na letisku povedal, aby ich zaviezol priamo tam. Keď sa ubytovali a Zolo sa po prvý raz zahľadel na rozsvietené veľkomesto, zaplavila ho hrdosť. Dopravil ich na miesto určenia, zabezpečil letenky aj strechu nad hlavou. Zvládol to celkom sám, nikto mu nepomáhal, neodradila ho veľkosť cudzieho sveta, vytvoril si cestičku.

	Po raňajkách si znova sadol k oknu. Díval sa na rozľahlé námestie aj na hlavný kyjevský bulvár – ulicu Chreščatyk so šesťprúdovkou plnou áut. Veľký svet, veľmi veľký, no Zolo sa dobre pripravil, zistil si o ňom všetko, čo sa dalo. Vedel napríklad, že celá mestská štvrť, na ktorú sa díva, bola počas druhej svetovej vojny zničená. Budovy, čo tu dnes stoja, postavili v päťdesiatych rokoch a sú jedným z najznámejších príkladov honosnej stalinistickej architektúry.

	Na dvere izby niekto zaklopal.

	„Ďalej,“ prehodil Zolo cez plece. Nebolo to však potrebné, lebo Dezider s Gejzom sa už hrnuli dnu.

	„Phral, toto nie je pre nás,“ posťažoval sa najmladší brat.

	„Sa mi tu nepáči.“

	„Cez tú šesťprúdovku ani neprejdeš, tak husto tam jazdia autá,“ pridal sa Gejza.

	„A aká drahota,“ chrlil Dezider. „Môžem ošťať!“

	„Chreščatyk je jedna z najdrahších ulíc v Európe,“ prikývol Zolo.

	„Chres… čo?“

	Zolo mávol rukou, nemal energiu na hlúposti. „Posaďte sa,“ vyzval ich. „Chcem vám niečo povedať.“

	Pozreli na seba, Gejza nadvihol obočie. Dezider sa nadýchol, chcel pokračovať v ponosovaní; už pri jazde taxíkom Bengovi vytkol, nech ich nepoučuje ako malé deti. Napokon však ďalšiu žlč prehltol a sadol si do kresla.

	„Večer nás čaká dôležité jednanie,“ oznámil Zolo.

	„Už nám konečne povieš, s kým sa ideme stretnúť?“

	„V Kyjeve funguje šesť hlavných skupín.“

	„A my sa stretneme s kým?“ dobiedzal Gejza.

	„S tými, čo majú väzby na solntsevskú bratvu.“

	„Na čo?“ nechápal Dezider.

	„Najväčší syndikát ruskej mafie. Nikdy si o nich nepočul?“ Najstarší brat nespokojne rozhodil rukami: „Kurva, odkiaľ vieš takéto veci?!“

	„Kým ste sa v Košiciach zabávali, rozprával som sa so správnymi ľuďmi. Je tam veľa Ukrajincov aj Rusov…“

	„To ti len tak šepkali do uška?“

	„Jasné, že nie. Potrebuješ si získať dôveru, vybudovať kontakty. Ale všetko sa dá. Vám nikdy nenapadlo hodiť reč s ukrajinskými dílermi, od ktorých berieme prášok?“

	Vyjavene naňho hľadeli, odkrýval im spojenia a súvislosti, nad ktorými doteraz neuvažovali. Načo by to robili? Bolo im dobre, nepotrebovali špekulovať.

	„Veď sme vyrastali pri hraniciach, tiež viete po ukrajinsky. Možno ešte lepšie než ja,“ rypol si do nich.

	Gejza iba pokrčil plecami, Dezider nervózne poklepkával nohou – nerozumel, o čom bratia diskutujú, najradšej by už bol kdesi inde.

	„Pripravte sa na večer, buďte stopercentne fit,“ prešiel Zolo k podstate. „Hrá sa tu oveľa väčšia hra než na Slovensku, musíme aspoň trochu vyzerať.“

	„Akože čo tým myslíš?“

	„Žiadny chľast, poriadne sa upravte a –“

	„Ako malé deti!“ vyprskol Dezider. „Poučuješ nás ako malé deti, Bengo. Už prestaň.“

	„Musí to klapnúť, musíme –“

	„Už dosť!“ Najmladší brat vyskočil na nohy, náhlivo vyšiel z izby a tresol dverami.

	Gejza pokrčil plecami, hľadel na Zola, v očiach mal výčitku. Bengo nič nepovedal, iba cmukol jazykom, akoby ho pobolieval zub. Otočil sa naspäť k oknu a založil si ruky za chrbát. Gejzovi neušlo, že má obhryzené všetky nechty na prstoch.

	 


III

	Stmievalo sa, blížila sa noc. Ďalšia noc! Dominika ovládla úzkosť. Od únavy už nevedel ani premýšľať. Čas mu splynul do jedinej šmuhy, stratil prehľad o tom, koľko dní sa už potĺka po Bratislave. Podnikol jeden či dva pokusy vrátiť sa do paneláka na Stavbárskej, lenže pri vchode stáli zavalité gorily. Zazerali na každého, kto išiel okolo. Feťák, čo by skúšal vojsť do vchodu, by dostal akurát tak po pysku.

	Dominik pochopil, že sa ktosi rozhodol vyhnať odtiaľ narkomanov. Aspoň tých, čo tam oficiálne nebývali. Bál sa ďalšieho výprasku, násilie ho odjakživa desilo. Preto sa túlal ulicami mesta a povzbudzoval sa zásobami pervitínu, čo mal pri sebe. Sáčok s čarovným práškom spolu s peňaženkou a dokladmi našťastie nosil vo vrecku nohavíc. Nebyť toho, ocitol by sa po razii na ulici iba tak, bez ničoho.

	Ani takto to však nebola žiadna výhra. V peňaženke mu zostávalo už len pár korún, zásoby prášku sa rýchlo míňali – najmä pri vysokej spotrebe, bez akej by sa v posledných dňoch nezaobišiel. Potreboval chodiť, byť ustavične v pohybe. Pokiaľ kráčal, všetko bolo v poriadku. Ostatní chodci ho síce sledovali, zazerali naňho a podaktorí aj pokrikovali, ale inak mu nič nemohli. Veď nerobil nič zlé, iba si vykračoval ulicami mesta. Deň, noc a ďalší deň. Kráčať, len stále kráčať, klásť jednu nohu pred druhú. Pochodil po Starom Meste, vyšiel na Palisády, neskôr zablúdil až do Ružinova.

	Kráčať, iba kráčať.

	Nemal žiadny cieľ, prášok mu pomáhal udržiavať rytmus, to bolo jediné, na čom záležalo. Výhľad sa mu zúžil do úzkeho tunela, videl iba rovno pred seba, všetko ostatné sa rozmazalo. Míňal veľa ďalších chodcov – mužov, ženy, decká aj starcov. Zo všetkých voči nemu vyžarovala negatívna energia, cítil z nich vlny odporu, hnevu a zhnusenia. Stretol aj zopár chodcov, ktorí neboli ľuďmi; motali sa síce medzi ostatnými, ale neboli to ozajstní ľudia, nemali žiadne vyžarovanie. Keď sa na nich Dominik lepšie zahľadel, šupka človečiny z nich skĺzla, zmenili sa na tiene. Otáčali k nemu podlhovasté, šišaté hlavy, nemali však žiadne tváre, prevaľovala sa v nich čiernota. Pridal do kroku, zatiaľ za ním nekráčali, iba sa k nemu obracali ako podivné čierne slnečnice.

	Strávil v uliciach niekoľko dní, nevedel presne koľko. Matne si spomínal aj na nočný čas, vtedy vykračoval popri vysvietených výkladoch, do očí mu svietili reflektory áut, trolejbusov a protivne rachotiacich električiek. Keď už nevládal, zvalil sa na najbližšiu lavičku alebo schodisko. Kdesi na okraji mysle si uvedomoval, ako veľmi potrebuje spánok, vodu aj jedlo, ale červeným blikajúcim výkričníkom nevenoval pozornosť. Namiesto toho si doprial ďalšiu dávku rýchlo sa míňajúceho prášku.

	Blíži sa noc, blíži sa ďalšia noc! kričal v ňom vystrašený hlas. Tentoraz boli obavy silnejšie, lebo Dominik sa od vyčerpania ledva vliekol. Pohľad mal zastretý, vo vysušenom hrdle mu horelo. Účinky pervitínu odznievali, začínal si uvedomovať, aký je vyhladovaný, v hlave sa mu množili chmúrne, ťaživé myšlienky.

	Noc, ďalšia noc. Cítil, že ak sa aspoň trochu nevyspí, skolabuje. Zvalí sa na chodník a umrie od vyčerpania, hladu aj smädu. Zdochne v prachu a špine ako túlavý pes.

	Rozhliadol sa, zaostril unavené oči. Stál v parčíku pri hlavnej stanici. Netušil, ako sa tam dostal, prosto tam bol. Popri nástupištiach pre električky a trolejbusy sa dovliekol na vybetónované priestranstvo pred budovou a sadol si na obitý kvetináč.

	Obloha tmavla, ochladzovalo sa – horúce letné noci boli dávno preč. Prúd ľudí postupne redol, hurhaj utíchal. Dominik sledoval pofajčievajúcich taxikárov, ale aj bezdomovcov a rôzne podozrivé typy, čo ako ploštice vyliezali zo všelijakých škár a zhromažďovali sa pred stanicou.

	„Sem patríš, medzi nich,“ syčal naňho aspoň dvojmetrový tieňový človek, prikrčený za novinovým stánkom.

	Dominik mu nevenoval pozornosť, nemal energiu na akúkoľvek reakciu.

	„Aj ty si podivná existencia, podozrivý typ, bezdomovec!“ neustávala čierna slnečnica.

	Dominik zmobilizoval sily, predsa len čosi zašomral. Nehanbil sa, videl, že s tieňovými ľuďmi sa tu prekrikuje nejeden feťák či alkoholik v delíriu.

	Vstal, zaťal zuby a pobral sa k stanici. Hranatá a škaredá budova pred ním rástla, mal pocit, že sa ho chystá zhltnúť. Veď presne to robila, denne hltala aj vypľúvala desaťtisíce ľudí. Niektorí jej však uviazli v papuli, menili sa na stratené existencie a neskôr na tiene. Dominik ich uvidel, len čo vošiel – bola ich plná čakáreň. Motkali sa hore-dolu, ďalší polihovali na lavičkách alebo sa tmolili v kútoch. Niektorí boli ešte ľuďmi, tí však tvorili menšinu. Oveľa viac bolo tieňov a ozvien po tých, čo tam čakali celé roky, celé desaťročia, až celkom zrástli so stanicou, vyzmizíkovali sa z bytia.

	Nedal sa odradiť, dovliekol sa k lavičke, na ktorej bolo trochu miesta, a zvalil sa na ňu. Vedľa ktosi ležal, príšerne smrdel. Dominik taký pach ešte v živote necítil. Iba kúsok odtiaľ, v najbližšom kúte, práve močil ďalší bezdomovec. Tackal sa pri tom, bol načisto ožratý, čúral na múry aj vlastné nohy, všade lietali zlatisté kvapky.

	Dominik sa odvrátil, mútny pohľad uprel nad východ k nástupišťu – stenu tam zdobila krásna farebná freska.

	Socialistický realizmus, zhruba šesťdesiate roky, zvažoval Dominik, zatiaľ čo sa prepadal do nepokojného spánku. Vyhasínajúcimi očami sledoval zhromaždenie šťastných ľudí, ktorých združil internacionálny komunizmus – belosi, černosi aj Ázijci. Objímali sa, delili sa o plody svojej práce a vypúšťali holubice mieru. Nad hlavami im pri tom lietala družica Sputnik 1.

	Viečka zavrel iba na chvíľu, náhle sa strhol. Určite zaspal, pripadal si zmätený, akoby sa vynoril z bezodnej hlbiny. Potriasol hlavou, odrazu mu svitlo, že ho ktosi šacuje.

	Skríkol a posadil sa.

	Hluk aj prudký pohyb odstrašil Cigána, čo sa mu snažil prehľadávať vrecká – drobná postavička v dotrhanej špinavej mikine s červeným nápisom CCCP sa prikrčila a ušla do vestibulu.

	Dominik osamel, hoci v čakárni nikto nebol sám. Posedávalo a polihovalo tu veľa stratených existencií, akoby nevedeli, že všetky vlaky im ušli, že čakanie je zbytočné. Mali pred sebou jedinú cestu – poslednú. Všetci, čo sa tu tmolili, trpeli na prebytok času. Ich bytie sa malo dávno skončiť, no oni do vienka dostali prekliatie – nadbytok hodín; nech robili, čo mohli, nedokázali si poradiť s nadmernou dávkou. Drogovali najlacnejší odpad, chľastali nekvalitné čučo, fetovali a pojedali odpadky. Nepomáhalo, času bolo stále priveľa, záhrobná súprava neospravedlniteľne meškala.

	Dominikovi napadlo, že jemu možno neušli všetky vlaky, možno mu jedna pozemská súprava zostáva. Nazrel do peňaženky, prepočítal posledné koruny. Ledva na ne dovidel, pohľad sa mu rozpíjal, hlad a smäd sa už nedali vydržať.

	Kamsi by sa za drobáky doviezol, možno nie do Ružomberka, ale aspoň na stredné Slovensko. A odtiaľ… Nejako by sa už dostal domov, nejako…

	Predstavil si svoj návrat, predstavil si otca, jeho výraz, hnev a hnusné poznámky.

	Zakrútila sa mu hlava, potreboval sa napiť a prehltnúť aspoň zopár súst.

	Posledné koruny.

	Hľadel na mince a bankovku, čo sa mu natriasali na chvejúcej sa dlani.

	Jedlo alebo lístok, jedno alebo druhé, na oboje mu nezostávalo.

	Domov bol domov, síce by priznal prehru, ale dostal by sa odtiaľto. Nielen stanica tu požierala ľudí, celé mesto bolo také. Bratislava sa hmýrila tieňmi.

	Lenže doma…

	Otec, prekliaty otec, ktorý ho tiež zaživa požieral, aj keď iným spôsobom.

	Dominik s námahou vstal, vliekol sa do vestibulu. Okienka s predajom lístkov napravo, stánok s občerstvením rovno.

	Jedno alebo druhé, jedno alebo druhé.

	Domov bola záchrana, ale zároveň záhuba. Kúpiť si jedlo znamenalo nateraz si pomôcť, ale uviaznuť tu, v žravej Bratislave, medzi tieňovými ľuďmi.

	Zamieril k okienku s lístkami, nevládal viac vzdorovať. Už bol takmer pri ňom, keď pred očami uvidel otca. Krátky záblesk, kratučký okamih. Alexander stál nad ním, hľadel naňho so zmesou strachu a znechutenia. Živá spomienka. Bolo to vtedy, keď sa Dominik predávkoval sedatívami. Ležal na dlážke a nemo zízal na fotra. Strácal vedomie, nemohol sa pohnúť. Cítil, že mu z úst vytekajú sliny. Hľadel na otca, prial si uvidieť aspoň trochu ozajstného záujmu, pravého rodičovského zdesenia nad synovým osudom. Aspoň teraz, aspoň vo chvíľach, keď umiera.

	Lenže nedočkal sa ani jedného, ani druhého. Smrť si poňho neprišla a otec namiesto zdesenia s výrazom hlbokého znechutenia a sklamania zavrel dvere na izbe. Nechal ho tam, prial si, aby nepodarený syn zdochol ako besný pes, aby sám seba utratil, spáchal na sebe oneskorený potrat.

	Pravda, o pár sekúnd znova otvoril dvere a začal Dominika oživovať, zavolal záchranku, ale to všetko bola dodatočná, rozumová reakcia. Prvotný inštinkt mu našepkával čosi iné.

	Zbav sa nepodarku. Nechaj ho, nech sám seba utratí.

	„Ani bohovi!“ zašomral Dominik do šumu vestibulu. Zastal a otočil sa. „Ani bohovi!“

	Vykročil k stánku s občerstvením, kúpil si veľkú bagetu a minerálku. Až neskôr mu napadlo, že napiť sa mohol aj na záchodoch, ale netrápilo ho to. Zostala mu len hŕstka drobných mincí, za ktoré si už cestovný lístok nekúpi. To bolo hlavné, definitívne si odrezal ústupovú trasu k otcovi.

	Nasýtený sa znova vyvalil na lavičku. Zalievalo ho príjemné teplo, cítil sa obstojne, potreboval pár hodín spánku. Potom sa uvidí, ráno múdrejšie večera.

	Ponáral sa do slastného bezvedomia, unavené telo sa uvoľňovalo. Z veľkej diaľky k nemu doliehal krik, ale nevenoval mu pozornosť. Medzi feťákmi a bezdomovcami často vybuchovali prudké hádky.

	„Zmizni, prac sa von!“ zakričal ktosi rovno nad ním. Dominik malátne otvoril oči, na nohách zacítil ostrú bolesť. Skríkol, došlo mu, že ho ktosi udrel. Vnímanie sa mu zapínalo pomaly. Stál nad ním železničný policajt s obuškom v ruke. Práve sa zaháňal k ďalšiemu úderu.

	„Prac sa! Von!“ ziapal.

	Úder dopadol, Dominik sykol, zbieral sa z lavičky. Chcel chlapovi vysvetliť, aby ho nemlátil, že už odchádza, ale nedostal zo seba ani slovo. Bolesť a krik ho paralyzovali, jediné, čo dokázal, bolo poddávať sa úderom a krivkať z čakárne. Železničných policajtov tam bolo viac, vyháňali všetkých bezdomovcov, ožranov, narkomanov a tulákov. Hnali ich do tmy a chladu. Dominik kráčal k skleneným dverám, videl za nimi čiernotu, nechcelo sa mu do nej. Bál sa však spomaliť, rany na nohách ho príšerne štípali, nerád by inkasoval ďalšie. Prúd stratených existencií ho unášal, splynul s ním a dal sa vyniesť z budovy. Na priestranstve pred stanicou sa bezradne rozhliadol, netušil, kam ísť. Nevládal sa znova túlať, nutne potreboval aspoň trochu spánku. Urobil zopár krokov, no premohlo ho zúfalstvo. Už-už si sadal na chodník, keď ho ktosi chytil za ruku.

	Mykol sa, napadlo mu, že ho oživené tiene dostali. Bol to však teplý, ľudský dotyk.

	„Poď so mnou,“ šepol ženský hlas.

	Dominik nevzdoroval, nechal sa odtiahnuť do noci.

	 


IV

	Nastúpili do dlhej čiernej limuzíny, ktorá po nich prišla pred hotel. Takéto autá poznali iba z amerických filmov – vzadu mohli oproti sebe pohodlne sedieť dve skupinky, priestor pre šoféra bol oddelený nepriehľadnou priečkou.

	„Aj odvoz si zabezpečil?“ nechápal Dezider.

	Zolo pokrčil plecami, akoby to nebolo nič ťažké. „Mám telefónne číslo. Keď som dohováral čas stretnutia, spomenul som, v ktorom sme hoteli. Prišli po nás, zavezú nás, kam treba.“

	„Mne sa to nezdá,“ zapochyboval Gejza.

	„Všetko bude v poriadku,“ upokojoval Bengo. „Zvládneme to.“

	Najstarší brat mu pozrel rovno do očí. Nemuseli si povedať ani slovo, aj tak obaja vedeli, na čom sú. Zolo sa nesnaží upokojiť iba ich, ale aj seba.

	Limuzína sa hladko odpichla a vyrazila do nočných ulíc. Najprv sa viezli po šesťprúdovke, po chvíli z nej zišli na užšiu cestu.

	„To je Ukrajinský dom. Najväčšie výstavisko v Kyjeve,“ informoval Zolo, keď prechádzali okolo ozrutnej štvorcovej stavby.

	Bratia mu v hlase zachytili nervozitu, Bengov nepokoj sa preniesol aj na nich. Kde sa to vlastne ocitli a kam ich vezú?

	Čo keď sa niečo stane? Sú ďaleko od domova, nikoho tu nepoznajú. Bez prostredného brata by boli stratení.

	Na pravej strane uvideli majestátny biely kláštor s vežami so zlatými kupolami, ktoré sa blýskali vo svetle reflektorov.

	„Chrám svätého Michala,“ neodpustil si Zolo. Potreboval uvoľniť napätie, v krátkych vetách zo seba vyrážal útržky informácií, čo si o Ukrajine a Kyjeve naštudoval.

	„Obchod s afganským heroínom tu upadá, na vzostupe sú syntetické drogy,“ chrlil na bratov. „Ešte pred pár rokmi tu bola najrozšírenejšia shyrka, ale pervitín ju rýchlo vytláča. Volajú ho tu vint. Po rozpade Sovietskeho zväzu tu vládne obrovská chudoba, väčšia než na Slovensku. Feťáci potrebujú lacné drogy, preto sa vintu darí. Navyše sa boja ihiel, šírenie HIV tu dosahuje pandemické rozmery.“

	Dezider s Gejzom naňho nechápavo hľadeli, nestíhali mu. Cítili, že brat sa im stráca, nezdieľali jeho nadšenie, práve naopak, ozývala sa v nich čoraz silnejšia neistota, zmätok, obavy aj hnev.

	„Po kolapse Sovietskeho zväzu tu zostalo veľa nezamestnaných vedcov aj chemikov. Preto varia prvotriedny metamfetamín,“ mlel Zolo. Vedel, že príliš tára, ale príval slov nedokázal zastaviť. „Väčšinu rozpredajú lokálne, ale čoraz viac ho vyvážajú do západnej Európy. Využívajú najmä trasu cez Poľsko do Nemecka alebo cez Maďarsko do Rakúska a Talianska. My otvoríme ďalšiu cestu – cez Slovensko. Zatiaľ nie je veľmi využívaná, to je naša šanca.“

	„U nás doma si opatrný až hrôza. Ani prdnúť si nemôžeme,“ nadhodil Gejza. „Tu sa nebojíš polície? Veď ani nevieme, kto a kam nás vezie.“

	„Ja viem a to stačí,“ odvrkol Zolo. Dráždilo ho, že bratia zakaždým hľadajú čosi negatívne. Ani jedinou vetou, ani slovíčkom neocenili jeho víziu a to, kam ich dostal. Namiesto toho v jednom kuse zapárajú, furt sú nespokojní, kalia jeho nadšenie.

	„A nie, na Ukrajine sa polície netreba báť,“ doložil. „Vládne tu troika – to znamená politika, veľký biznis a podsvetie. V dokonalom prepojení, ešte väčšom než u nás. Štát tu nemá záujem bojovať proti drogovému biznisu, pretože vláda, oligarchovia a podsvetie úplne splynuli, sú to tí istí ľudia. Chápeš, phral?“

	Gejza už nič nepovedal, iba kývol hlavou a zahľadel sa na vysvietené ulice.

	Viezli sa takmer trištvrte hodiny, široké bulváre boli čoraz plnšie, svetelné reklamy čoraz väčšie a krikľavejšie. Napokon limuzína zastala pred budovou, na ktorej v divokom rytme blikalo aspoň tisíc žiaroviek. Zvnútra dunela rýchla techno hudba – len čo bratia vystúpili z auta, pocítili, že vypeckované basy otriasajú aj chodníkom pod nohami.

	„Poriadna diskotéka,“ prehodil Gejza.

	„To hej,“ prikývol Zolo, zatiaľ čo si upravoval sako. Pred vchodom postávali štyria hrubokrkí a vyholení chlapi. Bengovi neuniklo, že pôsobia iným dojmom než slovenskí vyhadzovači. Pohybovali sa úsporne, stáli vystreto, išla z nich tichá hrozba.

	Bývalí vojaci, došlo mu.

	Z podniku vyšiel holohlavý týpek v drahom obleku. Jeho úhľadný vzhľad narúšali jagavé prstene a hrubánska zlatá reťaz s pravoslávnym krížom vystavená na obdiv.

	Podal Zolovi ruku, zvítali sa. Dezider postrehol, že sa navzájom predstavujú, no pre rámus nepočul ani slovo. Čakal, že holohlavý chlapík podíde aj k nemu, ale nič také sa nestalo. Zaujímal ho iba Zolo, jemu a Gejzovi nevenoval ani pohľad. Ukázal, aby kráčali za ním, otočil sa a vošiel do rozžiarenej budovy.

	Nasledovali ho, ocitli sa v luxusne zariadenom vestibule, ktorý bol väčší než tá najväčšia diskotéka, akú videli v Košiciach. Hudba aj otrasy silneli, bratom sa zdalo, že v nich vibruje každá bunka. Sprievodca ich voviedol do tanečnej sály pripomínajúcej obrovskú výrobnú halu. Blikalo tam niekoľko stroboskopov, nedalo sa poriadne rozhliadnuť, no v zábleskoch svetla videli stovky, možno aj tisíce tancujúcich.

	Kráčali koridorom popri parkete, Zolo vykrúcal hlavu a sledoval fantastické laserové efekty, čo sa mihali pod vysokým stropom. Kedysi dávno, ešte pred revolúciou, pomáhal Ľubošovi Ostrému zhotoviť svetelné blikačky na diskotéku v hoteli Hrabovo. Zmontovali dokopy zopár vyradených svetiel zo semaforov, zapojili a bolo. Hostia sa skoro poondiali od úžasu, nič podobné dovtedy nevideli. O tom, akú vychytenú výbavu majú v hrabovskom hoteli, sa rozprávalo po celom meste. Oproti tomu, čo Zolo práve videl, to však bolo iba praveké poblikávanie úbohým svetielkom. Takéto niečo by hostia v Hrabove vôbec neprežili, od šoku by sa im rozleteli lebky.

	Zolo sa pozrel na bratov, obaja zatínali čeľuste – pre ich citlivé hudobnícke uši to bol priveľký rámus. Jedinou útechou im bolo, že už musia byť blízko miesta určenia, lebo kráčajú poriadne dlho.

	Onedlho naozaj vyšli z tanečnej sály, ibaže stále neboli v cieli. Namiesto toho sa ocitli v ďalšej rovnako ozrutnej hale. V tejto však nikto netancoval…

	„Kasíno,“ vydýchol Dezider. Očarene zastal, naširoko roztvorenými očami si prehliadal zdanlivo nekonečné rady nablýskaných pokerových automatov, hracích stolov a točiacich sa ruliet.

	„Kasíno,“ zopakoval v poblúznení. Keby doňho Gejza nestrčil a hlavou mu neukázal, aby šliapal ďalej, zostal by uhranuto stáť alebo by sa rozbehol k najbližšej bakaratovej hre. Jeho cigánska duša sa v blízkosti toľkého hazardu rozplesala, keby ho tu nechali samého, rýchlo by stratil sebakontrolu.

	Popri stoloch s ruletami došli k výťahom, nastúpili a vyviezli sa na vyššie poschodie. Ocitli sa v akejsi prijímacej kancelárii. Pri stenách drahé kožené gauče, starožitné stolíky a automaty na kávu. Luxusná čakáreň. Zola zaujalo čosi iné – veľký detektor kovov pripomínajúci tie, cez ktoré museli prejsť na letisku. Tu však kontrolu nezabezpečovali vycivení zamestnanci v smiešnych uniformách, ale nabúchaní mladíci v čiernom. Podľa pohybov ďalší vojaci. Na predlaktiach mali všetci rovnaké tetovanie – bojovú dýku a zopár znakov v azbuke.

	Nie sú to bežní vojaci, zvažoval Zolo, keď ho prehľadávali a mávali okolo neho ručným detektorom kovov. Skôr špeciálne jednotky.

	Rozbúchalo sa mu srdce. Aj keď sa počas jazdy trochu upokojil, všetko, čo za posledné minúty videl, ním otriaslo. Bola to demonštrácia obrovskej sily a bohatstva, ich smiešny kšeftík na Slovensku bol oproti tomu biedny ako obchodík so zeleninou.

	Kam to priviedol bratov aj seba, do čoho ich zaplietol? Veď tu zjavne nemajú čo robiť, odhryzol priveľké sústo, dostal ich do privysokej hry.

	Utrel si z čela pot, snažil sa aspoň na chvíľu nevnímať, že v zadnej časti kancelárie sú ozrutné a pozlátené dvojkrídlové dvere, ktoré strážia chlapíci s útočnými puškami.

	Holohlavec ukázal na kožený gauč a čosi povedal. Zolo nerozumel, šumelo mu v ušiach. Myslel si, že sa majú posadiť. Vykročil ku gauču, no chlap ho posunkom zahriakol. Zolovi konečne svitlo.

	„Počkajte tu,“ otočil sa k bratom.

	Dezider ešte stále predýchaval prechádzku po megakasíne, Gejza nadvihol obočie. „Čože?“

	Zolo pokrčil plecami: „Máte tu počkať.“

	„Tak hádam s tebou pôjdeme…“ nesúhlasil starší brat.

	„Sme partneri, rovnako si stojíme, nebudeme jak poskoci…“

	„Prosím ťa, počkajte,“ sykol Zolo. Cítil, že stráca kontrolu, prestával sa ovládať, bolo toho naňho priveľa.

	„Poď už!“ posúril ho Ukrajinec.

	„To je v poriadku, počkajte tu,“ ubezpečil bratov.

	Gejza chcel ešte čosi namietnuť, ale hlas sa mu zasekol, mĺkvo hľadel na Zola. Dezider prižmúril oči, pery sa mu stiahli do tenkej linky.

	Obaja bratia sledovali, ako sa im Bengo otočil chrbtom a spolu s holohlavým Ukrajincom prešiel do vedľajšej miestnosti. Pozlátené dvojkrídlové dvere sa za ním zavreli.

	Gejzovi zamykalo bradou, pozrel na Dezidera. Neprehodili ani slovo, no aj tak si povedali všetko.

	 


V

	Hnusné ráno! Vokoš ledva rozlepil oči a už vyzváňal telefón. Mobil bol diablov vynález, neustále pípanie oberalo Alexandra o rozum. Nikde pred ním nebol v bezpečí. Ešte aj na záchode sa mohol rozdrnčať alebo začať vyhrávať debilnú melódiu. Spočiatku si myslel, že hlúpa móda rýchlo prejde, že ľudia predsa nebudú až takí sprostí, aby sa nechali otravovať všade a kedykoľvek. Ibaže ľudia boli ešte sprostejší, z prekliateho prístroja si spravili nový fetiš, machrovali s ním a každému s hrdosťou ukazovali, ako si na krk nechali navliecť ďalší obojok. Telefonovali všade – v uliciach, čakárňach, na úradoch, v obchodoch.

	Byť stále dostihnuteľný, to radikálne znižuje osobnú pozíciu aj moc, myslel si Vokoš. Stádo však malo iný názor, miera zvukového smogu vzrastala každým dňom. Najhoršie na tom bolo, že ovce sa nehanbili vybľakovať do telefónov ani vo verejných priestoroch a otvorene sa tým priznávať k absolútnej banalite vlastných životov. Zázrak techniky im slúžil nanajvýš na to, aby si na diaľku a počas chôdze potárali o úplných chujovinách. S tým išiel ruka v ruke ďalší neduh – otravné SMS správy. Nad tým už Vokoš radšej ani nepremýšľal, lebo by sa veľmi rozčúlil.

	Odložil misu suchých cereálií, ktoré jedával každé ráno, a s nevôľou pozrel na vyzváňajúci mobil.

	Michal Driecky – okresný šéf Kardišovho hnutia. Alexander zobral prístroj, ale držal ho čo najďalej od hlavy. „Haló,“ zakričal.

	„Pán Vokoš, neni dobre,“ ozval sa slabý Drieckeho hlas.

	„Prečo, čo sa deje?“

	„Volal mi pán predseda. V noci.“

	Alexander spozornel. Kardiš nezavolal priamo jemu – nedobré znamenie.

	„V akej veci?“ opýtal sa.

	„Predsa ten Texicom.“

	„Ale veď to je už –“

	„Nie, nie je to vybavené!“ prerušil ho Driecky.

	„Čože?“

	„Veď práve. Pán predseda na mňa veľmi kričal. Vraj čo to v tom Ružomberku robíte? Prídem tam a nakopem vás všetkých do riti. Tak povedal.“

	„Ale prečo? Nerozumiem,“ priznal Vokoš.

	„Ostrý sa nevzdal. Získal ďalšie peniaze.“

	„No a?“

	„Zrejme oslovil priamo ministra, nejako sa dohodli. Pán predseda nemôže osobne dozerať na každú takú maličkosť, veď poveril nás a…“

	„Viem, že Ostrý získal peniaze a naklonil si ministra. Ale –“

	„Pán predseda na mňa veľmi kričal. Na mňa, rozumiete?“

	„Čo ste mu povedali?“

	„Pravdu. Že to bola vaša starosť. Vy ste mali povinnosť zabezpečiť hladký priebeh.“

	„Povinnosť…“ zopakoval Vokoš. Liezlo mu na nervy, že ho v poslednom čase buzerujú takéto nuly. A začínal mu liezť na nervy aj samotný Kardiš s jeho krikom a stupňujúcim sa šialenstvom.

	„Áno, povinnosť ste mali! Nezabúdajte, kto vám kryje chrbát, komu vďačíte za všetko.“

	„Nezabúdam, pán Driecky. Budem na veci pracovať. Pánovi predsedovi odkážte, že sa o to postarám.“

	„Veľa sľubujete. Chceme už vidieť nejaké výsledky.“

	„Spoľahnite sa. Želám pekný deň,“ rozlúčil sa Vokoš. Prerušil hovor, položil prekliaty prístroj a zobral lyžičku.

	Nestihol prežuť ani dva hlty, keď sa mobil znova rozsvietil a rozpípal.

	Tentoraz sa na displeji neukázalo žiadne meno, iba neznáme číslo. Alexander nadvihol obočie a nervózne zamliaskal. Už ho pri raňajkách otravujú aj cudzí ľudia…

	Pokrútil hlavou, no netrúfol si neprijať hovor, mohlo to byť čosi dôležité.

	„Haló,“ ozval sa.

	„Počúvaj, ty kokot,“ zasyčal ktosi. „Si mi povedal, že je to vybavené!“

	Vokoš spočiatku nechápal, no od zlosti zbledol – cudzí ľudia mu idú nadávať pri raňajkách? Takáto doba prišla?

	Ovládol sa a s vypätím zo seba dostal jednoduchú otázku: „Kto volá?“

	„Ty neschopný kokot. Keď nevieš nič vybaviť, tak to povedz rovno, ale neojebávaj!“ pokračovala zlostná tiráda. „Peniaze si na to dostal a toto je výsledok?!“

	Vokošovi svitlo, spoznal Grznárov hlas. Aj zástupcovia nádejného kupca fabriky sa už dozvedeli, že Ostrý sa nevzdal a bojuje ďalej.

	„Pokojne, pán Grznár, len pokojne.“

	„Počúvaj, máš štyridsaťosem hodín. Štyridsaťosem hodín, rozumieš? Ak to nebude napevno vybavené v náš prospech, vyriešime to po svojom. A aj ty pôjdeš do riti, o to sa postaráme. Z hnutia aj z úradu, zovšadiaľ.“

	„Takto so mnou…“ začal Vokoš, no spojenie sa prerušilo.

	Grznár ukončil hovor.

	Vokoš položil mobil, znova sa pustil do suchých cereálií. Chrúmal ich mechanicky ako robot, pod výraznými lícnymi kosťami mu navierali hrče. Tvár mal takmer bielu, uprene hľadel pred seba, strnulo sedel, kým nevyjedol celú misu.

	 


VI

	Strhol sa, nevedel, kde je. Nechápavo behal pohľadom hore-dolu, ale nič nevidel. Pretrel si oči, zdalo sa mu, že ešte sníva. Žiadny sen, naozaj ležal v akomsi chladnom, stiesnenom priestore. Natiahol ruky, prstami prebehol po drapľavom betóne. Stále mu nedochádzalo. Niekoľkohodinový spánok mu síce pomohol, hlavu už nemal plnú prášku, lenže netušil, kde je a ako sa tam dostal.

	Pri nohách uvidel svetlo, inštinktívne sa za ním začal driapať. Vyliezol z úzkeho priestoru a rozhliadol sa – stál pred hromadou ozrutných betónových rúr. Rozvidnievalo sa, neďaleko zazrel siluety špicatých hradných veží.

	Postupne mu dochádzalo, vo vyčistenej, no stále spomalenej mysli mu ožívali spomienky. Keď ho v noci vyhnali z vestibulu, ktosi ho chytil za ruku a oslovil. Ktosi…

	Maliarka, mladá baba – narkomanka, s ktorou vysedával na chodbe vo vrakunskom paneláku. Nemohol uveriť, že na ňu znova narazil. Aj ona zostala bez strechy nad hlavou, určite sa motala okolo stanice, a keď odtiaľ železniční policajti vyháňali bezďákov, spoznala ho.

	Chytila ho za ruku a viedla cez Predstaničné námestie.

	„Kam ideme?“ habkal Dominik.

	„Poď, potrebuješ sa vyspať.“

	Viac z nej nedostal, nenaliehal, ledva prepletal nohami. Aj myseľ mu vypínala, sformulovať jednoduchú vetu bolo takmer nemožné.

	Cez Štefánikovu a Palisády ho vyvliekla až kamsi pod hrad. Zastali pred hŕbou betónových rúr. Maliarka mu ukázala, aby zaliezol do jednej z nich, ona obsadila vedľajšiu.

	Na viac si Dominik nespomínal, musel zadrichmať, len čo sa nasúkal do rúry, veď bol totálne vyčerpaný. Pretrel si oči, tupo zízal na prebúdzajúce sa mesto aj rozvážne sa valiaci Dunaj. Z vrecka na odratej bunde vytiahol plastovú fľašu s minerálkou, čo si včera kúpil, a napil sa. Nevedel, čo robiť. Bál sa, že prídu stavbári alebo esbéeskári, netúžil po ďalšom výprasku. Už-už sa poberal z hradného vŕšku, keď z vedľajšej rúry vyliezla maliarka. Ponaťahovala si ruky, usmiala sa naňho.

	„Tak čo, ako si sa vyspal?“

	Dominika bolelo celé telo, no nesťažoval sa. Skrútený betón síce nebol pohodlný, ale úkryt mu poskytol niekoľkohodinový neprerušovaný spánok – poklad, za ktorý by ostatní bezďáci vraždili.

	„Paráda, vďaka,“ kývol hlavou.

	„Nikomu o tom nehovor,“ naliehala. „Takéto skrýše si musíš strážiť, inak ti ich obsadia.“

	„Vďaka,“ zopakoval.

	„Som ťa sem doviedla, lebo sa poznáme. A obaja sme umelci, no nie?“ usmiala sa.

	Dominikovi neušlo, že vyzerá oveľa horšie než v paneláku. Heroín a ďalšie fety, ktorými určite nepohrdla, si rýchlo vyberali svoju daň. Mladá baba s kedysi peknou tváričkou – dnes až neprirodzene bledá pleť plná výražok, hlboké vrásky, prepadnuté oči. Pliecka vychudnuté, vyzerala ako lesný škriatok. Pred časom, keď ešte nefetovala a nebývala na ulici, musela mať krásne havranie vlasy. Teraz jej z hlavy viseli v mastných zlepených pramienkoch.

	„Ako sa voláš?“ opýtal sa.

	„Nepamätáš si? Veď sme sa už predstavovali.“

	„V paneláku? Sorry, nič si odtiaľ…“

	„Poznám to,“ mávla rukou. „Kryštál a vietor v hlave.“

	„Takže?“

	„Takže čo?“

	„No ako sa voláš?“

	„Môžeš ma volať Anabella,“ žmurkla naňho.

	„Anabella?“

	„A ty budeš Tristan,“ doložila so šibalským úškrnom. Chvíľu bol v pomykove. Došlo mu, že ide o akýsi žart, ktorý nepochopil.

	„Poď, zídeme do mesta,“ prerušila trápne ticho. „Ukážem ti čo a ako. Vidím, že si celkom stratený.“

	Pokrčil plecom, bolo mu to jedno. Spánok mu prečistil hlavu, no jasné myslenie bolo nebezpečné. Realita naberala príliš ostré kontúry. Dominik cítil hlad aj uťahanosť, najradšej by prespal celý deň. Lenže únava nebola to najhoršie. Spolu s tým, ako odznievali účinky prášku, sa v ňom ozývala príšerná depka. Predtým mal iba atramentovočierne myšlienky, no teraz mal pocit, že doňho ktosi vylial a natlakoval aspoň desať litrov čiernočierneho atramentu. Stojí na hradnom vŕšku, je z neho feťák a bezďák, nemá peniaze, stan, spacák… nemá vôbec nič.

	A k tomu všetkému je aj hnusný, odporný buzerant. Odrazu sa mu to zdalo veľmi dôležité. Spomenul si na Moša, ožila v ňom bolesť, šok aj poníženie, ktoré cítil, keď sa vtedy prezradil. Nechcel zažiť nič podobné, ďalší znechutený výraz a odkopnutie by nezniesol, radšej vyloží karty na stôl.

	„Keď, vieš…“ prehodil k Anabelle zberajúcej sa z kopca.

	„Čo?“ nadvihla obočie.

	„Keď ja som… To…“ odvrátil pohľad k Dunaju jagajúcemu sa v ranných lúčoch. „Teplý.“

	Mlčky naňho civela, akoby stále vyčkávala, čo jej chce vlastne povedať.

	Nemal však čo doložiť, cítil sa hlúpo, že vyrukoval s čímsi takým.

	„A čo má byť?“ rozhodila rukami, keď pochopila, že už vykoktal všetko.

	„Len aby si vedela…“

	Uškrnula sa a pokrútila hlavou: „Tristan, Tristan, strašne si rozmaznaný. Takéto blbosti tu ozaj nikoho nezaujímajú. A poď už, lebo nám ostatní všetko rozoberú.“

	 


VII

	Nadýchol sa, zadržal dych a pozrel si medzi nohy. Potichu zjojkol, päsť mu vyletela k ústam, zahryzol si do nej. Na taký pohľad sa nedalo zvyknúť, zakaždým zabolel. Tam, kde mali byť vajcia, poriadne chlapské gule, ovísala iba prázdna zošúverená koža. Doktor Boba počas každej prehliadky uisťoval, že je to iba dočasné riešenie. Ak si to bude priať, môžu mu vraj implantovať akési náhradky.

	„Z estetických dôvodov môžeme vložiť silikónové protézy,“ vysvetľoval.

	Bobo iba zachmúrene hľadel do steny. Nerozumel, čo mu študovaný zmrd rozpráva. Ale aj keby rozumel, nespravil by mu takú radosť, že by s ním spolupracoval.

	Všetky reči a upokojovanie boli aj tak nahovno, keď sa Bobo odšmatlal na záchod a pozrel si medzi nohy. Prázdnota. Žiadne vajcia, žiadny chlap. Chazarskí vyjebanci ho pripravili o mužnosť, vykastrovali ho ako kocúra.

	Utrel si vlhké oči, prinútil sa upokojiť rozochvený dych. Vybral sa naspäť na izbu, s námahou krivkal po nemocničnej chodbe. V hlave mu hučalo, rojili sa mu tam čierne myšlienky. Prvotný šok z toho, že mu odfaklili gule, behom niekoľkých dní pominul. Teraz Bobovi začínalo dochádzať, čo všetko to znamená.

	Už nie je chlap. Tým sa to však nekončilo. Žiadna rodina, žiadni synovia. Nikdy.

	Dovliekol sa do izby, na prahu prekvapene zastal. Pri jeho posteli postávala akási doktorka. Mladá, celkom k svetu.

	Stiahlo mu hrdlo, takto sa už na ženy nemôže pozerať, to definitívne skončilo.

	„Dobrý deň, pán Bôb,“ pozdravila ho a usmiala sa. Mala pekné bielučké zuby. „Doktorka Zinová, prišla som sa na vás pozrieť.“

	Bobo zadúfal, že mu nechce pozerať do rozkroku. Taká pekná mladá sviňa… Toľkú hanbu by nezniesol.

	Mlčal, zdalo sa mu to najrozumnejšie.

	„Poďte, posaďte sa,“ nabádala ho a ukazovala na posteľ. Bobo videl, že izba je inak prázdna, ostatní pacienti boli na vyšetreniach alebo sa kdesi motali. V hlave sa mu rozbehlo zopár scenárov z pornofilmov, ktoré mal rovnako rád ako akčné krváky.

	Priblížil sa, opatrne si sadol. Bolesť, čo mu vystrelila z rozkroku, mu však pripomenula, že na všetky porno scenáre musí zabudnúť. Také niečo bolo iba pre ozajstných chlapov, nie pre mrzákov bez gúľ. Vykastrovanci boli ešte horší a odpornejší než buzeranti.

	„Prišla som vás pozrieť. Vraj sa necítite dobre,“ pokračovala. „Viete, to je normálne.“

	Bobo prižmúril oči, v hučiacej lebke sa mu rodila nebezpečná myšlienka.

	Hádam len nie je… Hádam za ním neposlali…

	„Tak ako telo, aj myseľ si musí zvyknúť na nové skutočnosti,“ doložila Zinová.

	Bobovi svitlo, spojili sa mu súvislosti. Cvokárka. Poslali za ním cvokárku!

	„Povedzte mi o svojich pocitoch,“ vyzvala ho doktorka.

	„Piči tam!“ skríkol Bobo a vyskočil na rovné nohy. Najprv ho vykastrujú a teraz z neho chcú urobiť blázna?! Zinová rýchlo cúvla – bolo to jej šťastie, inak by jej Bobova päsť vylepšila úsmev.

	Odskočila od neho, využila jeho spomalenosť a zoslabnutosť, prešmykla sa popri ňom a vybehla z izby.

	„Piči tam!“ zopakoval Bobo. Došiel k stolíku, vybral si odtiaľ doklady, peňaženku, uterák, toaletný papier a zubnú kefku. Mal všetkého po krk.

	Iba tak v pyžame sa vybral na chodbu, kráčal najrýchlejšie, ako dokázal. Nestačilo to, nezašiel ani k výťahu, keď sa mu do cesty postavil doktor s dvoma zdravotníkmi.

	„Čo robíte, pán Bôb?“ ozval sa zmrd, ktorý ho upokojoval sľubmi o silikónových implantátoch.

	„Domov idem.“

	„Ale to nemôžete, treba ešte –“

	„Domov idem, ty kokot vyjebaný doktorský!“

	„Ale no tak, upokojte sa.“

	Bobo vykročil k výťahu. Chytili ho, začali sa naťahovať. Keby bol vo forme, už by aspoň dvaja z nich ležali na zemi. Naschvál by im poskákal po tých študovaných hlavách. Lenže bol zoslabnutý a bolo ich priveľa. Premohli ho, silou nič nezmohol. Preto použil rozum.

	„Trvám na tom, že odchádzam z nemocnice,“ zachrčal.

	„Poznám svoje práva.“

	Ani netušil, aké má pacient práva, no podobná veta občas zaberala pri policajných výsluchoch. Napodiv fungovala aj v nemocnici.

	„To myslíte vážne?“ nechápal zmrd.

	„Idem domov. Nič ste mi tu nepomohli, iba zle ste mi spravili, vyjebanci!“

	Doktorovi došla trpezlivosť, videl, že má pred sebou beznádejný prípad. „Máte na to právo,“ pokrčil plecami. „Ale podpíšete reverz a budete dochádzať na radiačnú terapiu.“

	Boba zarazilo náhle víťazstvo. Zaváhal, ozvala sa v ňom pochybnosť, či robí dobre. Už sa však nedalo zmätkovať, nebol síce plnohodnotný chlap, ale niektoré chlapské zvyky mu zostali. Prvé slovo platí, druhé letí z gatí. Jemu toho z gatí uletelo už priveľa, viac nepopustí. Ani zaboha.

	„Idem domov!“ potvrdil a bojovne vystrčil bradu.

	 


VIII

	„Rozjebané jak Groznyj!“ zhodnotil Laba.

	Nebol ďaleko od pravdy. Areálom kedysi svetoznámych kúpeľov v Korytnici sa síce neprehnala vojnová vrava ako čečenskou metropolou, ale vyzeral podobne. Postihla ho ďalšia z kardišovských privatizácií.

	Štarch zachmúrene hľadel na bývalú promenádu. Ako chlapca ho sem často brával otec – Dávid Štarch. V Ružomberku nastúpili do vlaku a po úzkorozchodnej trati sa cez Biely Potok, Podsuchú a Liptovskú Osadu doviezli až do kúpeľov. Bola to krásna jazda medzi kopcami Nízkych Tatier a Veľkej Fatry, Peter si na výlety rád spomínal. Aj tu v Korytnici bývalo krásne – starosvetské hotely a liečebné domy, gejzír, niekoľko minerálnych prameňov, parky a cestičky na prechádzky. Otec mu zapálene rozprával, že sa tu kedysi liečil samotný cisár František Jozef, celá uhorská smotánka a aj Ľudovít Štúr.

	„Korytnická minerálna voda je výnimočná a liečivá,“ vykladal Dávid Štarch. „Vyhrávala ceny v Budapešti, vo Viedni, v Terste, dokonca aj v americkom St. Louis.“

	Peter si spomenul na jeho slová, ožili mu v mysli, akoby ich počul včera. Zdalo sa mu neuveriteľné, že zazneli práve tu.

	Mĺkvo zízal na opustený areál – chátrajúce liečebné domy s vymlátenými oknami, chodníky zarastené burinou a posypané črepinami, zdemolované prístrešky s kedysi vychýrenými prameňmi. Vyše dvestoročné kúpele sa po pár rokoch bačovania kardišovských privatizérov zmenili na minulosť, po dvoch storočiach rozkvetu jednoducho prestali existovať. Namiesto nóbl hostí sem chodievali už len vandali, narkomani a rabovači. Ešte aj z pamätníka Slovenského národného povstania ktosi vytrhol dve reliéfne sochy partizánov a odniesol ich – zrejme do výkupne kovov. Zostali po nich len prízračné siluety v zničenom povrchu pomníka, o ktorý sa opieral vyblednutý umelý veniec.

	Štarch sa otočil, nemali sem vôbec chodiť. Keď sa deň predtým vrátil z Prahy, spojil sa s Labom, aby zistil, či je všetko pripravené na akciu s bratmi Babálovcami. Ukázalo sa, že chlapci nezaháľali, dali dokopy obstojný plán, ako s nepríjemnou konkurenciou zatočiť. Peter sa rozhodol, že nebudú strácať čas; na trestnú výpravu sa vybrali hneď. Išli dokopy ôsmi, vyrazili na dvoch autách a zamierili na Donovaly, kde sa mal zákrok odohrať. Cestou však Štarchovi napadlo, že sa pozrú aj do Korytnice, bola to krátka odbočka.

	„Rozjebané jak Groznyj,“ opakoval Laba. Vykračoval k jedinému zachovanému prameňu, pod podrážkami mu škrípalo sklo.

	„Aha, vraj pacienti majú prednosť,“ ukázal na zanesený nápis.

	„Tak vidíš, máš prednosť,“ odpovedal ďalší chalan – mladý Andrej Chmelický.

	Laba aj pešiaci sa rozrehotali, takéto ostrovtipné hlášky sa im rátali.

	Andrej však rýchlo zvážnel: „Nepi to! Jebe ti?!“

	Kápo si nedal povedať, naklonil sa k biednemu prameňu, otvoril ústa a logol si.

	„Piča!“ skríkol, minerálna voda mu vyprskla z úst. „Ako železo. A studená. Ani bohovi!“

	Chalani sa na jeho výstupe smiali, najviac ocenili, keď v zlosti vykopol aj posledný kus skla v zničenom prístrešku. Labu to povzbudilo, v partii sa bolo treba ukázať. „Aj ja mám minerálny prameň,“ oznámil a začal si rozopínať opasok. Jeho natešené očká prezrádzali, že chce očúrať prameň a obohatiť ho o ďalšie minerálne látky.

	Rozosmiaty Andrej od radosti zatlieskal, aj ostatní sa perfektne bavili.

	„Nerobte kokotiny!“ zahriakol ich Štarch. „Nejdeme na zábavu.“

	Razom zvážneli, bola to pravda. Porobiť poriadky s Babálovcami nebola práve najľahšia úloha. Bratia sa držali stále spolu, boli to silní a rázni chlapi, žiadni ustrašení buzeranti. Labova rozosmiata tvár sa v okamihu zmenila na zamračenú. Na rozdiel od iných ľudí nepoznal žiadny stred, žiadny plynulý duševný tok. Psychické stavy uňho skokovo prechádzali do svojich protikladov.

	„Nech sú Babálovci akýkoľvek, jedno im treba uznať – majú gule,“ zavrčal, keď si zapol opasok.

	Štarch prikývol, otočil sa a zamieril naspäť k autám. Chlapci ho mĺkvo nasledovali, vykračovali po zarastenom chodníčku, po ktorom ktosi rozhádzal umelé červené kvety.

	 


IX

	Airbus dosadol na zem, nebolo to hladké pristátie – pasažiermi trhlo, akási žena tlmene vykríkla. Zolo si nič z toho nevšímal; nevenoval pozornosť ani stŕpnutým bratom zarývajúcim prsty do operadiel. Odkedy pred dvoma dňami vyšiel z kancelárie za pozlátenými dvojkrídlovými dverami, bol ako vymenený. Tajnostkársky sa uškŕňal, o vyjednávaní, ktoré sa v stráženej miestnosti odohralo, nepovedal ani slovo. Jediné, čo Gejza a Dezider vyčítali z jeho rozžiarenej tváre, bolo, že dosiahol úspech. Ďalšie dva dni strávil zavretý v hotelovej izbe, sedel tam ako kráľ, nedalo sa s ním rozumne porozprávať.

	Obaja bratia spočiatku nenaliehali, vedeli, že je tvrdohlavý. Keď im však stále nič nevravel, začali mať štipľavé poznámky.

	„Vydržte, kým sa vrátime domov,“ dostali z neho napokon. „Doma vám všetko poviem.“

	Nič viac, len tieto slová. Zdalo sa, že Bengo už svojich bratov nevníma, chodil ako námesačný, ani počas letu sa nerozhovoril.

	Keď pristáli na košickom letisku a vyzdvihli si batožinu, zašli do neďalekých garáží. Pred odletom tam zaparkovali Gejzovu toyotu. Natlačili sa aj s kuframi dnu, Gejza naštartoval, vyrazili do centra.

	Mlčali, v aute vládla tiesnivá nálada. Dezider sedel vedľa šoférujúceho Gejzu, Bengo sa posadil dozadu – akoby boli obaja bratia iba akísi poskokovia či bodyguardi. Zasnene hľadel z okna, z času na čas si pretrel unavené oči.

	„V najbližších týždňoch obmedzíme predaj,“ povedal odrazu. „Úplne sa stiahneme.“

	„Čože?“ vyprskol Dezider, ktorému sa zazdalo, že zle počul.

	„Zabudni na pouličný predaj, to sa nás už netýka.“

	Bratia na predných sedadlách na seba mĺkvo, no zachmúrene pozreli.

	„Všetko som dohodol,“ pokračoval Zolo. „Ukrajinci nám dopravia veľkú zásielku. Oveľa väčšiu než čokoľvek, čo sme doteraz predali. Preto nesmieme priťahovať pozornosť handrkovaním na ulici.“

	„Akože prestať predávať?“

	„Nebojte sa, pracujem na kontakte s odberateľmi mimo Slovenska. Len to ešte nejaký čas potrvá.“

	„A dovtedy čo?“ nerozumel Dezider. „Vôbec nebudeme predávať?“

	„Nesmieme priťahovať pozornosť. Ničím.“

	„Ako dlho?“

	Bengo mykol plecom: „Koľko bude treba. Zopár týždňov, možno mesiacov.“

	„Zbláznil si sa?“ vybuchol Gejza a zlostne pokrútil volantom.

	„Peňazí máme dosť, nepotrebujeme každú korunu. Nedoseriem veľký kšeft pre drobný predaj.“

	„Ty máš možno dosť peňazí,“ oponoval Dezider. „Lenže ty si sám, my máme rodiny.“

	„Netrep o rodinách!“ vyhŕkol Zolo. „Míňate na hýrenie, šperky, autá, mindžoviny!“

	Gejza najmladšiemu bratovi rukou naznačil, nech sa neháda, nemalo to zmysel. Dezider sa naštvane knísal na sedadle, ale poslúchol a stíchol.

	„Dostanem nás zo špiny, z pouličných sračiek, čo nechápete?“ opýtal sa Bengo.

	Ani jeden z bratov mu neodpovedal.

	 


X

	Vošli do iného sveta. Donovaly boli pred pár rokmi iba hŕstkou roztrúsených horských dediniek. V povedomí rezonovali nanajvýš tak dvomi vecami – povstaleckou históriou z obdobia druhej svetovej a vysokým počtom autohavárií, ku ktorým dochádzalo na kľukatej a úzkej ceste, čo tadiaľ viedla cez jediný horský priesmyk.

	Nedávno sa však všetko zmenilo. Donovaly s ich horským pokojom a nedotknutou prírodou si všimol akýsi bratislavský developer. Zainvestoval tu a spustil lavínu – aj ďalších developerov z celého Slovenska pochytila horúčka. Na Donovaloch sa rozšírili vleky, zjazdovky, lanovky a ďalšia vybavenosť. Stavalo sa tu nadivoko. Hotely, apartmánové domy aj horské chaty pribúdali v šialenom tempe, tradičné i moderné architektonické štýly sa miešali, stavby si navzájom zakrývali výhľad. Silueta krajiny v hustnúcej tme, ktorú si Štarch prehliadal, už nepripomínala nič prírodné, skôr sa ponášala na obrysy husto zastavaného sídliska – aspoň v porovnaní s tým, ako si na Donovaly spomínal.

	Stavebný ošiaľ vznikol preto, že Donovaly si vytypovala bratislavská smotánka. Chodievali sem najbohatší finančníci, vplyvní politici aj najznámejšie celebrity. Ísť na lyžovačku na Donovaly, prípadne tam vlastniť nehnuteľnosť, bolo prosto v móde. Horská oblasť sa zmenila na akúsi slovenskú, provinčnú verziu amerického Aspenu. Prinajmenšom v mysliach rôznych boháčov, zbohatlíkov aj podvodníkov to tak bolo, na Donovaloch sa cítili ako americká smotánka.

	Štarch na to často nadával. Najmä keď sa rozcítil, museli chlapci znášať jeho dlhé výlevy o krásach slovenskej prírody. Bohoval nad každým developerským projektom, ktorý do nej necitlivo zasiahol. Pravda, takéto rozhorčenie mu nebránilo v tom, aby sa osobne zapojil, ak sa naskytla príležitosť. Na Donovaloch sa navŕtal do dvoch rozbehnutých projektov, jeho stavebná firma pomáhala postaviť ozrutný hotel a viacposchodový apartmánový dom.

	„Je to nahovno, takto v prírode stavať. Ale keď už tomu nezabránim, aspoň na tom zarobím,“ vysvetľoval chlapcom, ktorí však pre jeho filozofovanie nemali veľké pochopenie. Laba s Andrejom Chmelickým chodievali na Donovaly radi a nerozptyľovali sa chujovinami. Podstatné pre nich bolo, že hoci cesta z Ružomberka trvala slabú polhodinku, ocitli sa v inom vesmíre.

	Žiadny zaprdený Ružomberok s omietkami zošednutými od popolčeka z tovární, žiadna bieda ani ľudia vyobliekaní v lacných second handoch, čo v meste vznikali jeden za druhým. Na Donovaloch sa všetko blýskalo, žiarilo, voňalo novotou a luxusom. Výstavné štetky aj ich jebači tu chodili značkovo vyfintení a vozili sa na parádnych kárach. Nebolo neobvyklé vidieť tu zaparkované porsche; Laba dlho s radosťou spomínal, ako jedno také obtiahol kľúčom, aby si bratislavský chujko, čo sa sem na ňom doviezol, nemyslel, že môže iba tak provokovať.

	Donovaly však nevoňali iba novotou, ale aj peniazmi. Chlapci z Banskej Bystrice preto pohli rozumom a okrem bufetov či diskotéky tam rozbehli aj luxusný bordel. Navozili najlepšie štetky z celého Slovenska, všetko sa dialo na úrovni, prenajali si na to časť poschodia v jednom z najvychytenejších hotelov. Dole v tanečnom klube a bare sa zvykli zabávať bohatí zmrdi – dievčatá ich tam oslovili a narobili im chute aj na iné. Potom spoločne odišli na izbu.

	Bol to parádny biznis, no teraz, v hluchom období medzi letnou a zimnou sezónou, predsa len trochu stagnoval. Chodievali sa sem preto zabaviť rôzne hrubokrké partie, medzi nimi aj bratia Babálovci. Prehnúť luxusnú suku, na ktorej sa inak vytriasali iba najväčší milionári a politické esá, patrilo k obľúbeným atrakciám.

	Obe autá Štarchovej trestnej výpravy zastali na parkovisku za hotelom. Všetko už bolo dohodnuté, nikto z personálu im nebude robiť problémy. Peter aj chlapci vystúpili, zahryzol sa do nich ostrý studený vietor. Parkovisko bolo takmer prázdne, v hoteli sa svietilo iba v niekoľkých izbách. Mimo sezónu tu bývalo pusto a nevľúdne.

	„Ideme,“ zavelil Peter a vykročil k budove. Srdce mu búšilo, v žilách sa mu rozlieval adrenalín. Takto to má byť, takto je to paráda.

	Kráčal vpredu, chlapci sa za ním rozvinuli do akejsi bojovej formácie. Každému sa v hlave premietal vlastný film, v ktorom hral hlavnú úlohu.

	Štarcha rušili iba spomienky na výlety s otcom, čo v ňom ožili dole v Korytnici. Aj v tomto hoteli kedysi spolu boli, zašli sem na malinovku. Bolo to dávno, odvtedy stavbu zrekonštruovali, pôsobila úplne inak, no múry a základy zostali rovnaké.

	„V tomto hoteli vystrájal Karol Murgaš, ľudácky tajomník a náčelník Hlinkovej gardy,“ vykladal Dávid Štarch. „Veľká aféra z toho vtedy bola.“

	„Pobil sa?“ zaujímalo malého Petra.

	„Kdeže, oveľa horšie. Ožral sa, vytiahol revolver a začal strieľať. Majiteľovi hotela priložil hlaveň k spánku a vyhrážal sa, že ho zabije. Neskôr zbraňou po celé hodiny terorizoval dvoch českých hostí. Napokon nikoho nezabil, ale v hoteli vystrieľal zopár zásobníkov.“

	Petrovi až teraz, s odstupom niekoľkých dekád, došlo, ako často otec hovorieval o ľudákoch a gardistoch, akú traumu utrpel v období slovenského štátu – v čase arizácií a deportácií, keď prišiel o vyše polovicu rodiny – a ako málo stačilo, aby v ňom všetky nahromadené krivdy a strach znovu ožili. Možno čosi z nich preniesol aj na syna, možno preto tu teraz kráča na čele súkromnej trestnej výpravy a cíti sa pri tom, akoby fičal na najlepšej droge.

	Všetko sa zbehlo rýchlo, pamätal si iba útržky – množstvo vyplaveného adrenalínu pôsobilo naozaj ako droga či alkohol. Neobvykle silné, intenzívne prežívanie bolo vyvážené tým, že tok udalostí sa rozpadol do farbistých živých zábleskov.

	Ktorýsi z chlapcov sa poznal s hotelovým personálom – tak zistili, že sem Babálovci chodia, a dnes dostali tip, keď bratia dorazili. Ani čísla izieb, na ktorých si práve užívali, nezostali utajené.

	Laba vykopol dvere. Braňo Babál bol akurát v najlepšom – odzadu prirážal do prsatej brunetky. Stuhol uprostred pohybu, vyjavene na nich hľadel, nos zababraný od kokaínu. Pripomínal zarazeného klauna, čo nezvládol líčenie. Nezmohol sa na žiadnu reakciu. Zdrapili ho a vyvliekli na chodbu. Štarch si pamätal aj bizarné detaily; keď Braňa ťahali po vyšúchanom koberci, stále mal stvrdnutého vtáka.

	Andrej Chmelický si s ďalšími dvoma chlapcami počkal pri vedľajších dverách. O chvíľu sa roztvorili, na chodbu sa vyrútil Ondrej, aby zistil, čo je príčinou rámusu. Dostal kopačku do ksichtu a bol spokojný.

	Vyvliekli ich z hotela, Ondrejovi veľmi krvácal zlomený nos. Štarcha zamrzelo, že zasvinili dlážku na chodbe; kvapky a mláčky krvi, čo na nej zostávali, mu pripomínali hustý jahodový džem. Napadlo mu, že krv vo filmoch vôbec nevyzerá verne, naživo je to čosi iné, nielen čistá tekutina, ale aj veľa hlienov a všelijakého svinstva.

	Vytiahli ich na parkovisko za hotelom – prázdna asfaltová plocha, zatiahnutá nočná obloha, pravidelné záblesky studeného modrastého svetla z neónovej reklamy. Dul ostrý vietor, okolité hory hučali, od ktorejsi chaty doliehalo škrípanie uvoľnenej okenice. Štarch si zapol vetrovku až pod bradu a sledoval, ako nahým Babálovcom naskočila husia koža.

	„Spolužiaci sme boli, nechcem ti zle,“ prihovoril sa Laba schúlenému Braňovi. „Len musíš pochopiť niektoré veci.“

	Kopol mu do tváre, aby medzi bratmi vyrovnal skóre.

	Nezačuli chrupnutie, prehlušil ho silný nápor vetra. Braňa však odhodilo, pekne sa prehol, hlava v prudkom záklone, už-už sa zdalo, že urobí mostík. Z nakopnutého nosa mu vyletel krvavý striekanec a zaleskol sa v modrom svetle – estetický pohľad, priam reklamná kvalita.

	„Jedna – jedna,“ zakričal Andrej a tľapli si s Labom dlaňami.

	Žiadny z bratov už nebol ukrátený, boli na tom rovnako. Držali sa za tváre a zvíjali sa na studenom asfalte. Drapľavý povrch im rozodieral nahé telá, krvácali na kolenách aj lakťoch, krvácali kade-tade, dobre sa na to dívalo.

	Laba na nich voľačo kričal; ako na každom výjazde, aj teraz sa snažil výchovne zapôsobiť. Cítil sa ako vykonávateľ vyššej spravodlivosti, čerpal z toho pocit vlastnej dôležitosti. Aj ďalší chlapci na tom boli podobne, spočiatku kričali, potom však prevládli fyzické argumenty.

	Štarch ich nechal, potrebovali sa vybúriť, upevniť vlastný status. Na rozdiel od nich však vedel, že takáto bitka nepôsobí výchovne, ničomu nepomôže a nemá žiadny zmysel. Bolesť ani poníženie Babálovcov nezmenia k lepšiemu, neprinútia ich zamyslieť sa či hĺbať nad existenciálnymi otázkami. Aj oni si v prvom rade potrebujú udržať status a sebaúctu. Ešte väčšmi sa zatvrdia, začne ich stravovať prudký hnev. Len čo sa ako-tak pozviechajú, pôjdu a vybijú si zúrivosť a traumu z dnešného večera na niekom inom, slabšom a bezbrannom. Všetko, čo sa dnes stane, nesmeruje k žiadnej náprave, iba k zväčšeniu, znásobeniu kolobehu násilia a bolesti.

	Peter to veľmi dobre chápal, lenže všetko tu bolo o statuse a zvláštnych rituáloch, podobne ako vo zvieracej ríši. Kto nevykonával činy patriace k istej pozícii, nemohol ju zastávať.

	A boss…

	„Dosť!“ zakričal, keď sa mu zazdalo, že chlapci sa až príliš rozvášnili.

	Babálovci už nekrvácali iba na lakťoch a kolenách, záplava úderov a kopancov, ktorými ich partia zasypala, si vyžiadala svoje. Telá aj tváre mali dobité, oškreté, nabiehali im hrče, modriny a podliatiny v bohatej škále farieb; z rozbitých úst im vytekali cícerky krvavých slín. Na tmavom asfalte sa belelo aj zopár vybitých zubov.

	Na fašírku. Hovorí sa to tak preto, že z človeka pri riadnom výprasku poodpadáva a povyteká veľa svinstva, celá zmeska, podobne ako pri príprave ozajstnej fašírky.

	Každý život si vytvára vlastný vesmír, aj ich životy vytvárali svoje univerzum, síce len maličké, ale ich, fungujúce podľa súkromných fyzikálnych zákonov.

	Bez základných pravidiel by sa všetko rozpadlo, chod sveta vyžaduje pevnú fyziku, pevné zákonitosti, na ktoré sa možno spoľahnúť. A vládcu, čo tieto istoty garantuje.

	Boss nastoľuje rovnováhu, nevydáva iba príkazy, ale aj trestá previnenia.

	Každý si upevňuje status, o tom to celé je. Každá rola vyžaduje svoje rituály.

	A boss…

	Štarch vytiahol z vrecka elektrický paralyzér Monarch.

	„Ktorý znásilnil to dievča?“ opýtal sa.

	Laba ukázal na Ondreja.

	„Podržte mi ho,“ rozkázal Peter.

	Babál sa ani veľmi nebránil, nemal na to sily. Ani brat mu nepomáhal, nevládne ležal na chrbte, chrčal, v nepravidelných intervaloch mu šklbalo hlavou.

	Chlapci Ondrejovi pristúpili ruky aj nohy, celkom ho znehybnili.

	Štarch pristúpil bližšie, zaiskril paralyzérom, páčilo sa mu hlasné praskanie elektriny.

	„Dva a pol milióna voltov,“ prehodil.

	Laba sa mekotavo rozosmial, ostatní sa pridali. Takto sa im to páčilo, takto to bolo pravé orechové.

	Babál sa trochu prebral, oči zaliate bolesťou sa mu rozšírili od strachu.

	Snažil sa protestovať alebo prosiť, ale namiesto slov sa mu na perách vydúvali iba krvavé bubliny, ktoré vzápätí praskali.

	„Žiadne znásilnenia, nie v mojom meste,“ zavrčal Štarch.

	Nezaváhal, pritlačil Babálovi paralyzér k rozkroku a pustil mu štedrú dávku elektriny rovno do vajec.

	 


XI

	Hladina Štrbského plesa bola hladká ako zrkadlo, odrážali sa v nej okolité hory. Práve preto sem Ľuboš rád chodieval. Miesto mu učarovalo už v detstve, keď sem raz prišli na výlet z decáku. So Zolom a s ďalšími chovancami vtedy hľadeli na okolité končiare a cítili sa ako v rozprávke o Petrovi Panovi. Krajina pôsobila čarovne, deti však nevedeli pomenovať, v čom spočíva jej kúzlo.

	Ľuboš na to prišiel až oveľa neskôr – milióny rokov staré končiare akoby kričali. Ich tichý, no hlboký hukot kontrastoval s prchavosťou ľudského života. Každému, kto sa na ne zahľadel a mal dušu, pripomínali jeho konečnosť a pominuteľnosť.

	Tvoj život je iba žmurknutie, kratučký záblesk, nič viac, pripomínali hory Ostrému.

	Toto poznanie ho vôbec neskľučovalo, naopak, dodávalo mu sily. Tak ako sa prastaré hory odrážali na premenlivej vodnej hladine, môže sa aj v prchavom ľudskom živote zrkadliť niečo väčšie, trvácnejšie. Niečo, oproti čomu sú aj sračky s Beátou a neporozumenie s Milanom iba akési mráčiky, para, ktorá sa skôr či neskôr rozplynie.

	Zakaždým, keď si potreboval vyčistiť hlavu, sadol do auta a zaviezol sa do Tatier. Z Ružomberka to bolo na skok, pred hodinkou ešte rúbal drevo v záhrade a zrazu stál na brehu plesa. Potreboval sem zájsť, striasť zo seba veľkomestský ruch Prahy, ktorú mal síce rád, no nepatril tam. Veľký svet nebol preňho, dávno sa zmieril s tým, že jeho miesto je v Ružomberku. Nevedel, či za to môže jeho povaha alebo detský domov, v podstate mu to vyhovovalo. Veď aj v malom meste sa dali snívať veľké sny, aj tam sa dali zrealizovať veľké veci.

	Vybral sa po chodníku okolo plesa. V októbri tu už nebývalo veľa turistov, Ostrý si užíval ticho a svieži horský vzduch.

	Veľké sny, veľké veci.

	Ozajstná veľká vec práve naberala čoraz jasnejšie kontúry. To, čo dokázal v Prahe, by sa nepodarilo iba tak hocikomu. Presvedčil Švéda, dokonca ho získal na svoju stranu. Kedysi iba placho sníval o tom, že by raz mohol pracovať s veľkými pražskými vekslákmi. A dnes…

	Švéd poskytol kapitál, ale nielen to. Naučil Ľuboša zaujímavú fintu, ktorú v Čechách často používal. Pri takýchto akciách stačilo mať veľké peniaze na účte iba jediný deň – ten, v ktorý štát kontroloval, či tam naozaj sú. Zistiť, ktorý deň to bude, nebol až taký problém. Sám Švéd svoje peniaze neustále presúval po rôznych účtoch a zakaždým nimi ručil za inú nehnuteľnosť, zakaždým nimi deklaroval bonitu na nákup inej fabriky či strategického podniku. Keď človek vedel, ako na to, mohol s jednou sumou dokázať pripravenosť na kúpu dvadsiatich nehnuteľností alebo fabrík.

	Veľké sny, veľké veci.

	Blížili sa, cítil ich, všetko bolo na dobrej ceste. Zaslúžil si ich, lebo sa nevzdal, získal peniaze, dokonca aj minister je už naklonený jemu a nie konkurenčnej skupine.

	Ľuboš došiel k vile, kde kedysi bývala poetka Maša Haľamová. Pristavil sa, prečítal si informačnú tabuľku a kúsok z básne.

	 

	Cez nekonečnú lúku

	snehom brodíme

	v smutných snách.

	 

	Zvláštny verš, ktovie, prečo vybrali práve tento. Ostrému nepasoval k jeho vzletnej nálade, nemal chuť na chmúry. Pobral sa ďalej, radšej sa zahľadel na Solisko a ostré skalnaté končiare Patrie.

	Večnosť zrkadliaca sa na premenlivej hladine. Prchavý ľudský život môže odrážať niečo väčšie…

	Ľuboš sa usmial – záchrana fabriky bola veľká vec. Odkaz, ktorý po sebe zanechá; ozvena jeho mena, čo bude zaznievať ešte dlho po tom, ako sa odoberie zo života.

	A možno aj Milan raz pochopí, že jeho otec nestál úplne za hovno, veď takýto odkaz nezanechá hocikto. Synovi to snáď raz dôjde, raz bude na otca hrdý.

	 


XII

	„Dopočutia!“ zavrčal Vokoš do mobilu a vyšiel na dvor.

	Grznár si zvykol vyvolávať mu skoro ráno, práve keď sa náhlil do práce. Alexander lipol na zdanlivých maličkostiach a pevnej rutine. Pravidelný príchod do úradu bol základ, akýsi rituál. Jeho rozrušenie mohlo spôsobiť katastrofu, veď strata kontroly sa začína presne takými drobnosťami.

	Náhlivo kráčal cez dvor, v jednej ruke kufrík, v druhej prekliaty mobil. Všimol si, že cez dieru v plote znova prebehli susedove kury, ktoré teraz spokojne pobiehali po jeho pozemku. Keby mal voľné ruky, čosi by po nich hodil, kvalitne mu liezli na nervy. Veľakrát susedovi povedal, aby si s nimi spravil poriadky alebo poriadne opravil plot na svojej strane. Sedliak sa pri tom iba spokojne usmieval a prikyvoval, akoby ani nevnímal, čo od neho Alexander chce.

	Vokoš nastúpil do žigulíka, zlostne tresol dverami. Naštartoval, vydal sa na cestu do úradu. Inokedy jazdil pomaly, až úzkostlivo, no tentoraz ostré zákruty pod Čebraťom vyberal v poriadnej rýchlosti. Zúril. Vytáčal ho Grznár, hnutie aj samotný Kardiš. Čo už celkom stratili rozum? Grznára len tak-tak odhovoril od toho, aby jeho vydarená skupinka nezačala veci riešiť po svojom. Neustále mu opakoval, že na záležitosti pracuje, že hľadá štrbinku, ako všetko zvrátiť. Dokonca už objavil cestu, lenže taká záležitosť sa nedá vyriešiť zo dňa na deň, treba chvíľu počkať. Grznár prskal, hlas sa mu triasol od nedočkavosti, vyhrážal sa radikálnym riešením. Hlúposť, už len násilie a krvipreliatie tu potrebovali…

	A Ľuboš Ostrý sa tiež správal ako hlupák. Pravda, Vokoša to neprekvapovalo – Ľuboš hlupák naozaj bol. Lenže aj tak. Načo sa pchá do takých záležitostí, prečo tvrdohlavo vzdoruje? Iba čo vyrába starosti sebe aj iným, nikomu tým nepomôže. On, Alexander Vokoš, musí teraz znášať urážky pomaly z každej strany. A popritom ešte zabraňovať katastrofe. Ostrému síce nič dobré neprial a traja nepoddajní zmrdi z fabriky mu boli ukradnutí, ale aj tak – život je život, pripustiť krvavé riešenie by bolo priveľa. Okrem toho, len čo sa k takým krokom pristúpi, len čo sa otvoria stavidlá divokej vode… Ohrozí to celý systém, plynulý tok sa zmení na nekontrolovateľnú krútňavu, vznikne reťazová reakcia a… Nikto nevie, ako sa to skončí.

	Vokoš pri budove múzea zahol doprava, pustil sa do strmého kopca. Žigulík dostával zabrať, motor vrčal, vo výfuku čosi strelilo. Napokon sa však auto vyštveralo až hore a popri jezuitskom kláštore zamierilo k budove úradu. V porovnaní so súčasným chaosom, ktorý sa Vokoš každým dňom pokúšal tlmiť, fungovali veci v minulosti oveľa lepšie. Veď napríklad práve sem, do tohto jezuitského kláštora, chodievali v období prvého slovenského štátu všetci katolícki členovia vlády na duchovné cvičenia. Ministri aj samotný predseda vlády tu zakaždým celé tri dni zotrvávali v úplnom tichu, bez rozprávania, ponorení sami do seba. Rozjímali, meditovali nad sebou a svojimi politickými úlohami z hľadiska veľkého obrazu, ba večnosti. Dnes? Premiér Kardiš asi prichádza o rozum, jeho ministri sa zmenili na divokú svorku pomätencov opitých mocou a gigantickými rozkrádačkami.

	Vokoš pohrdlivo zaprskal. Takto sa predsa kontrola dosiahnuť nedá, práve naopak, môže sa vyvolať všeobecný rozvrat. Alexander kedysi vkladal do Kardiša veľké nádeje, no v poslednom čase…

	Zaparkoval za budovou mestského úradu, vystúpil z auta, zobral si kufrík a zabuchol.

	„Pán Vokoš,“ ozvalo sa mu za chrbtom.

	Preľakol sa, napadlo mu, či Grznár predsa len nespustil vlastnú akciu. Jemu by hádam neublížili, lenže ktovie.

	Pozrel cez plece, uvidel nenápadného, nakrátko vystrihaného mladíka.

	„Pán Vokoš, na minútku,“ zopakoval.

	„Inokedy, ponáhľam sa do práce.“

	„Naozaj iba na minútku,“ trval na svojom mladík. „Poďte, oplatí sa vám.“

	„A o čo ide?“

	Chlap mávol rukou, naznačil, aby poodišli z parkoviska. Vokoš sa poobzeral, nepáčilo sa mu, ako sa situácia vyvíja. Ibaže čo má robiť? Rozbehnúť sa a zutekať? Ak o nič nejde, bude vyzerať ako blázon. Prednosta úradu tak nesmie vyzerať, najmä nie, keď popri oficiálnej funkcii spravuje aj ďalšie dôležité veci.

	Urobil zopár váhavých krokov, došiel na trávnik za kostolom.

	„Volám sa Stano Hagara,“ predstavil sa mladík a podal mu ruku.

	Vokoš kývol hlavou, ale nedotkol sa ho. „Čo chcete?“ prehodil a pozrel sa na hodinky.

	„Čo si myslíte o vláde súčasného premiéra, pán Vokoš?“ uškrnul sa Hagara.

	„Prosím?“

	„Ste spokojný s tým, ako sa vyvíja naša spoločnosť, kam smeruje náš mladý štát?“

	Vokoš zažmurkal, nechápal, o čo ide. Akýsi zasran sa ho otvorene vypytuje na takéto veci? Navyše keď o nich sám iba pred chvíľou premýšľal.

	Podozrievavo prižmúril oči: „Vy ste novinár?“

	„Áno, aj. Ale teraz som tu v inej úlohe.“

	„Nemám čas na hádanky,“ zašomral Vokoš a vykročil k úradu.

	„Počkajte! Slovenská informačná služba, hovorí vám to niečo?“

	Alexander zastal, stiahlo mu žalúdok. Tajnú službu predsa ovláda Kardiš. Stratil azda premiérovu dôveru? Rozhodli sa ho potopiť, prišiť mu nejaké svinstvo? Obrátil sa a rýchlo sa vrátil k Hagarovi.

	„Vy ste od nich?“ šepol. „Ukážte preukaz. A nemali by ste byť aspoň dvaja?“

	„Pokojne, len pokojne,“ usmieval sa mladík. „To, čo vám poviem, zostane medzi nami. Vo vlastnom záujme to nikomu nespomínajte. Najmä nie v rámci hnutia.“

	„Vyhrážate sa?“

	„Vôbec nie. Ale sám dobre viete, aký je premiér podozrievavý. Najmä v posledných týždňoch vidí nepriateľov doslova všade. Nedôveruje nikomu, za všetkým vidí úskok a klamstvo. Ak náš rozhovor spomeniete jemu alebo komukoľvek v hnutí, začnú vás podozrievať, stratíte dôveru…“

	„Tak kto ste, doboha?“

	„Veľa vplyvných ľudí nie je spokojných so smerovaním Slovenska. Veď vidíte, kam všetko speje. Obrovský pád meny, vyčerpané štátne rezervy, úplne rozbitý rozpočet…“

	„Ak je to nejaká provokácia…“ ohradil sa Vokoš. „Ja o pánovi premiérovi nepochybujem.“

	„A to nie je všetko. Našu krajinu vylúčili z prístupových rokovaní do Únie aj NATO. Označujú nás za čiernu dieru Európy, investori sem ani nepáchnu, boja sa nestability a diktatúry bieloruského typu.“

	„Ja som len prednosta, čo ja s tým?“

	„Vieme, že v podstate riadite privatizácie v regióne.“

	„Ale kto ste? Tajná služba?“

	Hagara sa uškrnul, akoby sa bavili o sobotnom futbale.

	„Ako som povedal, veľa vplyvných ľudí nie je spokojných so smerovaním štátu. Veľkopodnikatelia, politici, vysokí štátni úradníci. Platí to aj pre tajnú službu.“

	„Veď tá je v rukách premiéra,“ namietol Vokoš.

	„Je aj nie je. Keď Kardiš vydal príkaz, aby tajná služba uniesla prezidentovho syna –“

	„To nie je dokázané! Môžu to byť výmysly,“ prerušil ho Alexander.

	„Nie sú to výmysly, verte mi. Premiér dal tajnej službe príkaz, aby zorganizovala únos prezidentovho syna, aby ho zdiskreditovali. Zodpovedalo za to oddelenie päťdesiatdva, ak to chcete vedieť.“

	„Vravím vám, že ja s týmito vecami nič nemám!“

	„To vieme, preto sme vás vytypovali. Ale aby som dokončil. Ten únos a politická vražda chlapa, čo o tom vedel priveľa, prekročili hranicu, pohár trpezlivosti pretiekol. Aj v tajnej službe. Niektorí jej členovia, aj tí, čo sú veľmi vysoko, vytvorili vlastnú spravodajskú štruktúru s cieľom zvrhnúť premiéra a jeho vládu.“

	Vokoš naňho mĺkvo civel. Odhadoval, či sa rozpráva s bláznom, alebo ho chcú nachytať. Žeby si ho dal Kardiš preveriť? Otestovať, ako sa zachová v takej situácii? Mal by ukončiť rozhovor alebo práve naopak – plamenne nesúhlasiť?

	„Nejde o žiadnu provokáciu,“ prehodil Hagara, akoby mu čítal myšlienky. „Vieme, že na svojej pozícii nie ste celkom šťastný.“

	Odpočúvajú mi telefón? mihalo sa Vokošovi v mysli. Čo všetko vedia?

	„Pán Vokoš,“ pokračoval mladík. „Paralelná tajná služba aktívne pracuje na zvrhnutí premiéra. Spomínate si na nahrávku rozhovoru medzi šéfom tajnej služby a ministrom vnútra, ktorú zverejnili rádiá Twist a Slobodná Európa? To bola naša akcia. Stojíme aj za článkami o tom, ako kardišovský šéf tajnej služby zapálene spolupracuje s ruskou rozviedkou, ako sám premiér lieta na utajené stretnutia priamo do Kremľa, ako sa sledujú a odpočúvajú predstavitelia opozičných strán, novinári a všetci Kardišovi odporcovia v cirkvi, biznise alebo v kultúrnej sfére.“

	Vokoš sa znova pozrel na hodinky, ale od rozrušenia už ani nevnímal ciferník. „Čo odo mňa chcete?“ zopakoval.

	„Viete, že to takto nemôže ísť ďalej. Odpočúvanie, zastrašovanie, politické vraždy, rozkrádačky miliardového majetku. A nehovoriac o vzostupe podsvetia a všelijakých mafií. Veď len tento mesiac bola ďalšia smrteľná streľba v Košiciach. A pri Žiline zastrelili chlapa samopalom rovno z idúceho auta.“

	„Čo chcete?“

	„Informácie. Zabezpečujete pre hnutie všetky privatizačné projekty v regióne. Poznáte finančné toky, záujmové skupiny, vplyvných podnikateľov…“

	„Ste sa zbláznili?!“

	„Parlamentné voľby budú o jedenásť mesiacov, pán Vokoš. Kardiš robí všetko pre to, aby ich vyhral – zmaril referendum, zmenil volebný systém v neprospech opozície, propaganda vo verejnoprávnych médiách už pripomína päťdesiate roky. Lenže my máme kvalitné prieskumy, premiérova podpora výrazne klesá, dalo by sa povedať, že padá…“

	„Ja nič neviem, som iba prednosta.“

	„Pomery sa zmenia, príde nová politická garnitúra. Myslíte si, že ľudí ako vy nechajú vo funkciách? Odstavia vás, do konca života zostanete mimo hry.“

	Vokoš rozhodil rukami, akoby s tým už tak či tak nemohol nič urobiť.

	„Ale to všetko platí, iba ak vás neočistíme. Keby ste spolupracovali… Všetko môže byť inak.“

	Alexander mu pozrel do očí, odhadoval, čo povedať. Veď aj sám cítil, že Kardiš stráca podporu, každým dňom sa objavovali nové a nové excesy. Jeho prehnane okatými a zastaranými metódami sa kontrola udržať nedala, aspoň nateraz. Sovietsky zväz predsa skolaboval, kým sa nespamätá, zaberá na ľudí iná pesnička. Dnes letia termíny ako demokracia, kapitalizmus, voľný trh a prozápadná orientácia, nimi sa teraz získava moc. Iste, časom plebs zbadá, že je stále obyčajným plebsom, zatiaľ čo páni sú ešte väčšími pánmi, a bude hľadať spasiteľa inde. Nateraz ho však vidí v demokracii, kapitalizme, vo voľnom trhu a v prosperujúcom Západe.

	Čo povedať? Čo mu povedať? Veď aj meno, ktorým sa mu predstavil, je určite falošné.

	„Dajte mi pokoj, ja nič neviem,“ zachrčal cez zovreté hrdlo. Otočil sa, rázne vykročil k úradu.

	„Pán Vokoš,“ zakričal za ním Hagara. „Ešte jedna vec.“

	Alexander kráčal ďalej, ani nespomalil.

	„Ide o vášho syna.“

	Vokoš zmrzol uprostred kroku. Slová ho zasiahli, najradšej by sa rozbehol, ale nemohol.

	Hagara došiel až k nemu. „Vieme, že ho hľadáte. Toto vám pomôže,“ strčil mu do vrecka akýsi popísaný papierik.

	„V tomto študentskom domove sa v lete ubytoval. Pod vlastným menom a na svoj občiansky. Už tam nebýva, ale ak sa popýtate…“

	„Ak za to niečo čakáte, tak –“

	„Nič nečakáme, pán Vokoš. Berte to len ako prejav našej dobrej vôle. Ak by ste si predsa len rozmysleli, je tam aj moje telefónne číslo.“

	„Nič neviem.“

	„Voľby sú tu o necelý rok, myslite na to.“

	 


XIII

	Nepríjemný lejak trval už dva dni. Väčšinu času presedeli v betónovej rúre. Nebol to príjemný posed, skôr akýsi polosed-poloľah, ale nesťažovali sa. Vždy lepšie než moknúť alebo krčiť sa kdesi pod strieškou s ostatnými bezďákmi. V betónových rúrach Anabellu a Dominika nikto neotravoval – zázrak, že takéto luxusné bývanie zatiaľ neobjavili ďalší zúfalci.

	Sedeli vedľa seba, kolená pokrčené, chrbty síce ohnuté, ale suché. To bolo najdôležitejšie. Život na ulici odrel človečinu až na kosť, ukazoval, čo sú skutočné hodnoty: jedlo, teplo a prístrešok. Všetko ostatné bol prepych, nepotrebná nadstavba. Dominikovi za posledné týždne došlo veľa vecí. Dovtedy sa o vyvrheľov spoločnosti nijako nezaujímal. Okrem toho, po Ružomberku sa motalo iba zopár bezďákov. No v Bratislave… Videl ich desiatky, možno stovky, tvorili celú spoločenskú, či skôr nespoločenskú vrstvu, ktorá začala vznikať po revolúcii. Dovtedy bolo čosi také nepredstaviteľné, veď prácu musel mať zo zákona každý a štát bol povinný ju ponúknuť. Za príživníctvo aj vandráctvo hrozili vysoké tresty, komunisti držali síce všetkých nakrátko, ale zato v teplučku a relatívnom pohodlí. Veľa ľudí na taký systém privyklo. Uverili, že štát sa o nich postará, a keď zrazu záchranná sieť zmizla, ocitli sa na dlažbe.

	Dnes však Dominik vedel, že zďaleka nejde iba o kriminálnikov, alkoholikov a feťákov. Spoznal rôzne prípady. Gambleri, čo v rulete alebo na pokerových automatoch prehrali najprv peniaze, vlastné rodiny a napokon aj strechu nad hlavou. Bývalí úspešní podnikatelia, ktorých rôzne mafie pripravili o podniky, majetok i bývanie. Obete ekonomickej transformácie, rôzni pracovníci, čo odrazu nemali kde robiť a prudké zmeny ich vyhodili do garádu. Zdravotne postihnutí, na ktorých sa štát vykašľal a neplatil im buď vôbec nič, alebo almužnu, z ktorej sa nedalo ani vyžiť, a už vôbec nie za ňu bývať. Klienti nebankoviek, čo naleteli na lákavé reklamy, zadlžili sa a prišli o všetko. Bývalí chovanci detských domovov, ktorých po dovŕšení dospelosti vyexpedovali priamo na ulicu; prepustenci z basy, ktorým počas dlhých rokov väzby ušiel svet a oni sa teraz potácali v úplnej cudzote… Živé črepiny, úlomky rodiacej sa demokracie a kapitalizmu, ktoré bezcieľne štrngotali v uliciach aj v samotnej existencii.

	Mnohí bezďáci sa opustili, fetovali, čo mohli, chľastali všetko s obsahom alkoholu, príšerne smrdeli a nedbali o svoj vzhľad ani dôstojnosť. Iní sa snažili popasovať s osudom, v rámci možností sa starali o svoj zovňajšok, zarábali si zberom železa, príležitostnými prácami, žobraním alebo kradnutím.

	Dominik to všetko videl, hľadel na odvrátenú stranu slobody, zažíval ju na vlastnej koži. Niektorí vyvrheli tvrdili, že sa im takýto život páči, že sú nezávislí a slobodní, ale boli to všetko sračky, ktorými klamali samých seba, aby si zachovali aspoň štipku sebaúcty. Dominik taký nebol, zniesol pravdu, nepotreboval sa klamať.

	Ulica osekávala ľudskosť až na samotné torzo, čo bolo viac zverské než ľudské. Denne s Anabellou chodievali vyberať kontajnery; najmä okolo novovzniknutých fastfoodov sa dali objaviť skutočné poklady – nedojedené a ešte teplé hamburgery, hranolky či zvyšky vyprážaných kuracích stehien. Dominikovi sa kedysi zdalo neuveriteľné, že by zjedol čokoľvek vytiahnuté z kontajnera. Hlad bol však dobrý učiteľ, už po jednom, nanajvýš dvoch dňoch bez peňazí robil s človekom divy. Za týždeň už vyjedanie odpadkov nebolo nič nezvyčajné. Aj v tom však existovala určitá hierarchia. Šľachta medzi bezďákmi jedla iba čerstvo vyhodené odpadky, najväčší zúfalci žrali úplne všetko, aj keď to bolo plesnivé alebo hnilé.

	Peniaze sa zháňali oveľa ťažšie. Zber rôznych surovín bol namáhavý a v tomto segmente existovala veľká konkurencia. Občas sa zadarila príležitostná fuška, ale nebolo to bohviečo. Anabella to ako mladá žena mala trochu ľahšie, lebo sa ponúkala za peniaze. Nikdy to nepovedala, no Dominik tušil, že to tak je. Neraz na celý deň zmizla; keď sa vrátila, bývala nadrogovaná a zvyčajne priniesla aj peniaze. Dlhé hodiny potom preležala v rúre, apaticky hľadela do betónu a dookola si hmkala akúsi melódiu.

	Aj dnes, keď trávili daždivý deň zalezení ako potkany, si húdla rovnakú skladbu. Dominikovi to už liezlo na nervy. Včera vyfajčil poslednú dávku nekvalitného pervitínu, čo sa dal za pár korún zohnať pri stanici. Chytala ho depka, tiene ožívali a pochmúrna melódia mu nepridávala na nálade.

	„Čo to furt vyspevuješ?“ nadhodil.

	Pozrela naňho prázdnymi očami – predčasne vädnúca ľudská ľalia plná heroínu. „Szomorú vasárnap,“ zamrmlala.

	„Čože?“

	„Szomorú vasárnap alebo Chmúrna nedeľa. Maďarská skladba z tridsiatych rokov, čo vyvolala vlnu samovrážd. Hovorí sa, že keď si ju vypočuješ, tak umrieš, zabiješ sa.“

	„To vážne?“ nadvihol obočie.

	„Stalo sa to desiatkam ľudí, preto ju zakázali hrať v rádiách. Aj jej skladateľ sa po rokoch zabil.“

	Dominik nič nepovedal, iba pokrútil hlavou.

	„Szomorú vasárnap száz fehér virággal,“ potichu zaspievala Anabella. „Vártalak kedvesem templomi imával.“

	„Prestaň!“ zahriakol ju.

	„Prečo? Bojíš sa alebo sa ti nepáči moja maďarčina?“

	„Máš maďarských predkov?“ zahovoril. Nechcel jej vešať na nos, že sa pred troma rokmi pokúsil o samovraždu. Ani to, že ho k pokusu nedohnala žiadna prekliata skladba, ale celkom konkrétny človek.

	Neodpovedala, iba sa naňho zahľadela, zreničky stiahnuté od heroínu. „Poviem ti tajomstvo,“ šepla. „Ja som už bola mŕtva, ale oživili ma. Videla som druhú stranu, peknú posmrtnú krajinku…“ Zmĺkla, civela naňho pichľavým pohľadom, na tvári krivý úškrn.

	Dominik preglgol, takáto téma ani Anabellin sklon k morbidite mu nerobili dobre.

	„Hľadám smrť, z nudy si vymýšľam príšery,“ pokračovala v pomotanom príhovore. „Poháre samovrahov, šepkajú mi tieňoví ľudia…“

	„Už toľko neprší, pôjdem sa radšej prejsť.“

	„Keď si ťa tieňoví ľudia vyberú, buď ťa odnesú do posmrtnej krajinky, alebo si ťa označia. A potom kvôli tebe zomrie veľa ľudí, tých ozajstných, nie tieňových…“

	Dominik sa súkal z rúry; zdalo sa mu, že už nevydrží ani vetu z jej pomäteného bľabotania. Nedalo mu, obrátil sa k Anabelle: „Nejdeš aj ty na vzduch?“

	„Počul si o tých bezďákoch, čo v pivnici starého domčeka v Lamači umučili dvoch kumpánov? Trvalo to celý týždeň, najprv ich vyhladovali, potom ich pálili rozžeravenými tyčami, horiacimi novinami, liali na nich vriaci vosk a lámali im kosti. Horúce uhlíky im topánkami vtláčali pod kožu alebo do rozrezaných rán. Nakoniec ich zaživa vykastrovali a zaškrtili…“

	Dominik mávol rukou, mal toho dosť, pobral sa k hradu. Vráti sa, až keď z Anabelly vyprchá heroín. Pokiaľ bola v takomto stave, bál sa jej.

	„To spravili tieňoví ľudia, to je ich práca!“ zakričala za ním.

	 


XIV

	Bobo ležal na gauči v obývačke a pozeral televíziu. Zízal na blikajúcu obrazovku, ale nevnímal, čo sa na nej deje. Po ožarovaní, na ktoré pravidelne dochádzal, mával takéto výpadky. Ani lieky, čo užíval, mu nerobili dobre. Pravda, zabúdal ich jesť v predpísaných intervaloch, takže niekedy dávku vynechal a inokedy zhltol aj dve tabletky naraz. Doktorom o tom nepovedal, komunikoval s nimi čo najmenej. Veď mu už narobili dosť zla.

	Na taburetke vedľa gauča mal položenú Rubikovu kocku – hlavolam, ktorý si ukradol z nemocnice. Maturovali tam nad ním spolupacienti. Aj Bobo túžil vyskúšať farebné čudo, ale pred ostatnými sa hanbil. Ak by niečo urobil nesprávne, určite by sa mu vysmiali. Mal s tým už skúsenosti, takže zbytočne neriskoval. Doniesol si kocku domov, keď sa nudil, vyskúšal sa s ňou pohrať.

	Prekvapilo ho, aké je to ľahké. Behom chvíľky zložil celú modrú aj červenú stranu, hoci nie naraz. Spokojne hlavolam odložil na taburetku vedľa gauča, aby mal svoj výkon – bezchybne zloženú červenú stenu – stále na očiach. Žiadna veda, maturujú nad tým iba kokoti.

	Snažil sa bojovať s čiernymi myšlienkami, no príliš sa mu nedarilo. Budúcnosť neveštila nič dobré. Zatiaľ nenazbieral odvahu vyjsť von za chlapcami. Cez telefón sa vyhovoril, že je chorý a objaví sa, až keď vyzdravie. Bolo to najrozumnejšie, veď keby sa dozvedeli, čo mu je, keby len tušili, že si nechal odrezať gule, navždy by ho odpísali. Naoko by sa možno tvárili chápavo, ale poza chrbát by o ňom jednostaj vtipkovali, neustále by mali hlúpe a vyrývavé narážky. Nesmú sa to dozvedieť, ani zaboha sa to nesmú dozvedieť.

	Ani zalezený v byte si však nemohol byť na istom. Dubnica bola malé mesto, ešte menšie než Ružomberok. A doma sa správy o vážnych chorobách šírili ako nákaza. Ak niekomu zistili čosi vážne, alebo dokonca smrteľné, na druhý deň si o tom vzrušene šepkala aspoň polovica mesta. Nič sa neutajilo, čím bola informácia diskrétnejšia, tým rýchlejšie sa šírila.

	Aj tu v Dubnici sa môže hocikto prekecnúť. Veď v nemocnici ho videlo veľa ľudí. Nielen doktori, aj pomocný personál a pacienti. Stačí málo, zopár nesprávnych slov a správa sa rozšíri…

	Bobo sa strhol – ktosi zazvonil pri dverách. Určite omyl alebo poštárka, stačí počkať a nepríjemnosť pominie.

	Zvonček sa ozval znova.

	Bobo sa zamrvil, s námahou vstal a pobral sa do predsiene. Trvalo mu to dlho, návštevník zazvonil do tretice.

	Bobo sa priplížil k dverám a pozrel do priezoru. Jano Vonk a Greguš!

	Čo teraz? Prijať ich v takomto stave? Veď je zoslabnutý a vychudnutý, určite si voľačo všimnú. Lebku mával našťastie vyholenú už predtým, inak by ťažko vysvetľoval, že mu vypadali vlasy. Každému, kto má rakovinu, predsa vypadajú vlasy, Bobo mal celkom slušný prehľad.

	Zaváhal, ale napokon otvoril – keby sa priveľmi zatajoval, mohlo by sa v nich zrodiť podozrenie, mohli by sa začať vypytovať v meste a…

	„No čo ty?“ objal ho Jano Vonk.

	„Čo ty?“ opakoval Greguš.

	„Boha, aký si vycivený!“ preľakol sa Vonk. „Čo si bol v koncentráku?“

	„Ale,“ mávol rukou Bobo. „Doktori vyjebaní. Chazari skurvení, viac ich mal Hitler navoziť do toho Osvienčimu.“

	Zasmiali sa na vtipe, Jano čosi vytiahol spod vetrovky. Videokazeta vo farebnom plastovom obale. Podal ju Bobovi, ktorý nakrčil obočie a prečítal si názov.

	Interracial Gangbang Girl 26.

	„Parádne porno, ty kokot,“ vysvetlil mu Vonk. „To aby si sa nenudil, keď si chorý.“

	Bobovi stiahlo hrdlo, no usmial sa a potľapkal kamaráta po pleci. „Díky, Jano.“

	Pozval ich ďalej, usadil ich v obývačke a pochválil sa Rubikovou kockou so zloženou červenou stenou.

	Vonk sa uškŕňal, ale na Greguša to urobilo dojem.

	„To ako si?“ pýtal sa a obracal kocku v prstoch.

	Bobo iba pokrčil plecom, nemal náladu vychvaľovať sa. Ešte chvíľu kecali o ničom, ale Vonk rýchlo prešiel k veci.

	„Počuj, potrebujeme ťa,“ prehodil. „Na fušku.“

	Bobo pokrútil hlavou: „Čo ja, však vidíte, že som rozbitý jak kokot.“

	„Nesimuluj toľko, toto je dôležité.“

	„A výživné,“ doložil Greguš. „Riadny vývar z toho bude.“

	„Presne tak,“ pokračoval Vonk. „Nejde len o Dubnicu, v celom regióne ide do tuhého.“

	„Hrdzavý je s ostatnými na nože?“ opýtal sa Bobo, hoci tušil, o čo ide. Šéf jednej z najmocnejších bánd, prezývaný Hrdzavý, sa rozhodol expandovať.

	„Hovorím, ide do tuhého, musíme sa pridať k víťaznej strane. Aj čosi urobiť, aby bolo jasné, kam patríme.“

	„Ako vieš, kto vyhrá?“ zapochyboval Bobo. „Hrdzavý, lebo na každú jar zožerie vranie srdce?“

	„Hrdzavý, lebo mu to páli, nemá zábrany a nadviazal dobré vzťahy s Bystricou aj Prievidzou.“

	„Neser sa a hybaj s nami,“ pripojil sa Greguš.

	Bobo bol v pomykove. Takáto situácia si vyžadovala, aby sa pripojil. Ak zostane bokom, bude podozrivý pre všetky strany. Každý si zapamätá, že keď išlo do tuhého, tak sa posral a zostal zalezený v byte. Chlap také niečo neurobí, skrýva sa iba zbabelý zmrd.

	„Lenže ja fakt nemôžem,“ priznal so sklonenou hlavou. „Vidíte, že ledva chodím. So žalúdkom mám problémy, chudnem, silné lieky mi dávajú.“

	„Vyzeráš napiču, to je fakt,“ uznal Vonk. „Ale pozbieraj sa čo najskôr, treba sa zapojiť, inak…“

	Bobo prikývol, nebolo mu treba vysvetľovať pravidlá. Kto sa nezapojí, keď prituhuje, môže ísť do riti. Stratí dôveru aj rešpekt, k ničomu poriadnemu ho už nezavolajú, nezarobí si ani na podnájom.

	„Dám sa do poriadku, veď mi je už trochu lepšie,“ sľúbil. „Ale zatiaľ si vy dávajte pozor, kým na vás nedozerám, kokoti.“

	Zasmiali sa, Bobo vstal a ponúkol ich chľastom.

	„Pusti tú kazetu, čo som doniesol,“ navrhol Jano. „Boha, dvadsiati negri tam štetku pojebú. Dvadsiati!“

	Bobo zaváhal; posledné, čo teraz potreboval vidieť, bolo dvadsať vtákov s veľkými vajcami. Nemohol však cúvnuť, ďalšie čudné výhovorky by mu už nezožrali.

	Zobral kazetu, vložil ju do videa a spustil prehrávanie.

	Peknú bielu čubku po krátkom rozhovore začala nakladať partia černochov. Prehli ju cez stôl, zoradili sa za ňou do dlhého zástupu, šukali ju jeden za druhým.

	Vonk aj Greguš sa dobre zabávali, z času na čas sa rozrehotali. Bobo najprv tupo hľadel na veľké penisy a natriasajúce sa semenníky, hrýzol si spodnú peru, zopár ráz preglgol. Vzápätí sa však spamätal a rozrehotal sa.

	„Riadne ju tí negri jebú, opice zasrané!“ okomentoval a pustil sa do povzbudzovania. Prekričal Jana aj Greguša, musel byť najhlasnejší, nech vidia a počujú, že sa baví najlepšie z celej trojice.

	 


XV

	Zožltnuté listy poletovali po vysušenej tráve, začínalo mrholiť. Ľuboš prechádzal hore-dolu po záhrade a ťahal za sebou prístroj pripomínajúci vysávač. Aj jeho funkcia bola podobná – nasával do seba popadané lístie a drobné vetvičky, čistil trávnik od smietok.

	Kúsok od otca postával Milan, pozoroval ho, nezdieľal jeho nadšenie. Ľubošovi to neušlo, ale nechcel si kaziť náladu. Chlapec prišiel na víkend, o pár hodín odchádza naspäť do Bratislavy, tak nech sa tvári, ako chce. Hlavne že sú spolu, veď rodinné nedeľné dopoludnia boli čoraz zriedkavejšie.

	Z času na čas vyšla z domu aj Beáta – najprv im doniesla šálky s horúcim čajom, neskôr ich upozornila, že o polhodinu bude obed.

	„Chceš si vyskúšať?“ opýtal sa Ľuboš a podával synovi hadicu prístroja.

	Milan pokrútil hlavou. Uškrnul sa pri tom, akoby mu otec navrhol čosi obzvlášť trápne.

	Ľuboš pokrčil plecami, otočil sa a pokračoval vo vysávaní. Chlapca to ani trochu nezaujíma, postáva s ním v záhrade iba preto, že ho nechce naštvať. Oveľa radšej by sedel za prekliatym počítačom, čosi vyťukával na klávesnici alebo si čítal. Veru, Milan mal zvláštne záľuby, Ľuboš netušil, odkiaľ sa v ňom berú.

	Na ceste pred vilou zastal čierny mercedes. Vystúpil z neho Peter, ale nebol sám, sprevádzal ho aj Vokoš, ktorý sa nervózne obzeral.

	Milan im otvoril bránu, vošli do dvora.

	„Nazdar, mladý,“ pozdravil ho Štarch. Vokoš iba kývol hlavou, premeral si Milana od hlavy po päty a odvrátil pohľad, akoby ho niečo podráždilo.

	„Vitajte,“ usmieval sa mladík. Poškuľoval pritom na Štarchov mercedes.

	„Hummer má nedeľný oddych,“ povedal Peter. „Chceš sa previezť?“

	„Jasné!“

	Štarch naňho žmurkol a hodil mu kľúče od auta. Milan ich chytil, natešene vybehol zo záhrady. O chvíľu začuli tresknutie dverí a štartovanie motora.

	Ľuboš si ich všimol až teraz. Vypol hučiaci prístroj, naširoko sa usmial.

	„Ó, vzácna návšteva,“ zakričal.

	Neopätovali mu úsmev, tvárili sa až podozrivo vážne.

	„Čo je, deje sa niečo?“ spozornel Ostrý.

	„Alexander voľačo zistil,“ oznámil Štarch. „Chcel som byť pri tom, keď ti to povie.“

	„Čo sa deje?“ úsmev mu zliezal z tváre. „Nevyzeráte moc veselo.“

	Vokoš nadvihol obočie: „Zostaneme tu? Začína pršať…“

	„Čo sa stalo? Vyklopte to už. Niečo s fabrikou?“

	Peter prikývol, pozrel na Vokoša a kývol mu hlavou, aby vysypal, prečo prišli.

	Alexander nepokojne sledoval padajúce kvapky, nebol vo svojej koži. Povytiahol si golier kabáta, poškriabal sa na líci.

	„Fond národného majetku priklepol fabriku tomu ich oligarchovi. Je to definitívne, konečné rozhodnutie. Nedá sa zvrátiť.“

	„Čože?“ vydýchol Ľuboš.

	„Stalo sa to v piatok poobede. Neštandardný postup. Dozvedel som sa o tom až dnes ráno.“

	„Ale… ale…“ koktal Ostrý. „Zohnal som peniaze, minister bol predsa naklonený nám…“

	„Minister áno, lenže ten odišiel na neskorú dovolenku. A v takom prípade preberá všetky jeho právomoci štátny tajomník. Ten sa priklonil na ich stranu, podpísal, opečiatkoval. Vybavené. Nezvratné rozhodnutie, ktoré sa nedá legislatívne ani inak napadnúť. Mrzí ma to,“ doložil Vokoš a potriasol hlavou.

	„Viete, čo to znamená?“ zachrčal Ostrý.

	„Viem,“ prikývol Štarch. „Bol som sa pozrieť, ako vyzerá Korytnica. Tiež kardišovskí privatizéri…“

	„Rovnako bude vyzerať aj Texicom! Dopadne presne tak isto. Kurva, koľko ľudí tam robí!“ vychrlil Ľuboš, no zlosť aj šok ho vyčerpali, stíchol, nezmohol sa už ani na slovo.

	Nemôže to byť pravda, nemôže!

	Nebolo predsa možné, aby po dlhom zápase iba tak prehral, z ničoho nič bol odrazu mimo hry. Pozrel na Petra, ale ten iba pokrčil plecami a potľapkal ho po chrbte.

	„Nie je to koniec sveta,“ snažil sa utešiť kamaráta.

	„Kurva,“ vydýchol Ľuboš. Vyschlo mu v ústach, začínalo mu dochádzať, čo všetko to znamená. „Fakt sa už nedá nič robiť?“ pozrel na nich s vyhasínajúcou nádejou.

	Alexander pokrútil hlavou, pery mal stiahnuté do úzkej linky.

	„Prešťali nás, dobre si to ošetrili,“ uznal Štarch. „Ale máme rozbehnuté aj iné veci, neber to tragicky.“

	„Nechajte ma,“ zašomral Ostrý.

	„Veru, poďme už,“ súhlasil Vokoš. „Prší, prechladnem.“

	„Neber to tragicky,“ zopakoval Peter a znova ho potľapkal. Odišli, Ľuboš v záhrade osamel. Na popadanom lístí bubnoval jemný dážď, z času na čas zafúkal vietor.

	Ostrý urobil zopár krokov, zdvihol prístroj na vysávanie trávnika a zapol ho. Nepustil sa však do práce, iba tak stál s hučiacim vysávačom a hľadel kamsi do stratena.

	Nepostrehol, že sa do záhrady vrátil rozjarený Milan, ktorého očarilo, že mu Štarch dovolil zajazdiť si na mercedese. Keď uvidel postávajúceho otca, úsmev mu pohasol, znechutene pokrútil hlavou. Potichu, aby si ho Ľuboš nevšimol, poza jeho chrbát sa pobral do domu.

	 


COMMEDIA DELL’ARTE

	„Plechovku s bielou farbou si zobral? To načo nám bude?!“

	„Eloxidová farba…“

	„Epoxidová, ty debil! Ale načo si to bral? Ja zabávam chlapa pri pokladni, ty kradneš. Tak sme sa dohodli. Toluén alebo acetón, nie bielu farbu!“

	„Mi niečo hovorilo, že sa zíde…“

	„A načo? Tebe už prepína z toho fetu! Zas počuješ hlasy? Farbu namiesto toluénu… Debil sprostý!“

	„Tak zahodiť mám?“

	„Nie, vleč si tú plechovku so sebou, keď si debil. A poď už, zima mi je.“

	„Mi niečo hovorilo, že sa taká farba zíde…“

	„Hýb sa! Treba pohľadať nejaký pelech.“

	 


I

	Stál pred zrkadlom, hľadel na svoje nahé telo, po lícach mu tiekli slzy. Neplakal, nevydal ani hláska, no príval sĺz nedokázal zastaviť. Prial si, aby sa prebudil z hrozného sna, v ktorom je zaseknutý už niekoľko mesiacov. Prial si to od chvíle, keď mu doktor oznámil desivú správu. Lenže nočná mora ho nechcela pustiť, uviazol v nej, nedokázal sa z nej vyhrabať.

	Rozkrok už nemal prázdny, do mieška mu napchali silikónové implantáty. Na prvý pohľad sa zdalo, že mu tam visia poriadne gule, no Bobo poznal pravdu. Žiadne vajcia už nemá, ani tá najplodnejšia sviňa na svete mu už nevrhne potomkov. Nie si chlap, už nie si ozajstný chlap! dunelo mu v hlave.

	Obviňujúca veta sa opakovala stále dookola, prenasledovala ho ako neodbytná melódia. Zakaždým, keď sa na seba díval v zrkadle tak ako teraz, hučala plnou silou – akoby mal v lebke divokú horskú rieku.

	Skutočnosť sa nedala popierať, Bobo veril iba tomu, čo videl na vlastné oči. A teraz videl, že už nie je ozajstný chlap. Medzi nohami mu síce viseli napodobeniny vajec, lenže to nikoho neoklame. Ani jeho samého, ani ostatných.

	Len čo pohľadom vystúpil trochu vyššie, zachvel sa a zasmrkal.

	Narástli mu ženské kozy.

	Doktori bľabotali, že je to len dočasný stav, hormonálna nerovnováha, ktorá vznikla odstránením semenníkov produkujúcich testosterón. Mužský hormón mu preto vstrekovali do žíl injekciami. Lenže telo na to reagovalo zvýšenou produkciou ženského hormónu estrogénu. A šup, narástli mu ženské kozy. Nie veľké, zhruba dvojky, pod oblečením ich ani nebolo vidieť, zdalo sa, že má proste namakaný hrudník. Ale keď sa zobliekol…

	Bobo si utrel líca, prinútil sa odtrhnúť pohľad od hrôzy v zrkadle. Študovaní okuliarnatí zmrdi v bielych plášťoch doňho húdli, že je to v takých prípadoch bežné a prechodné. O niekoľko mesiacov sa vraj hormonálne hladiny ustália, všetko sa vráti do bežných koľají. Dovtedy musí vydržať alebo si nájsť psychológa. Poslal ich do piče a sklapli – žiadne ďalšie múdre rady už nemali. Predpísali mu hŕbu liekov, ktoré mal pravidelne užívať, a tiež ho poslali do piče, ibaže slušnejšími slovami.

	Lieky užíval podľa vlastného uváženia, nezdalo sa mu, že by boli bohvieako účinné. Po antidepresívach sa necítil veselší a sračky, ktoré mu mali vyrovnávať hormonálnu nerovnováhu, ho ešte viac rozbíjali. Nielenže mu narástli kozy, neraz sa rozslzil ako žena, nálady sa prudko striedali. Stačila maličkosť, aby sa rozzúril do nepríčetnosti. Inokedy sa cítil ako buzerant, lebo sa roznežnil pri akomsi slaďáku, čo hrali v rádiu.

	Všetko to bolo nahovno – najprv prišiel o mužnosť a teraz ho dopujú liekmi, po ktorých sa správa ako labilná baba. Najradšej by niekomu pridrbal, veď to bol najrýchlejší spôsob, ako si upevniť identitu. Lenže sa neodvážil vyliezť z bytu, práve naopak, čoraz viac sa izoloval. Neprijímal už žiadne návštevy, nečítal noviny, iba sem-tam si pozrel správy. Väčšinou spal alebo si pustil niečo na videu, no spravidla to aj rýchlo vypol. Oba jeho obľúbené žánre – akčné filmy a porno – odrazu neboli preňho. Príliš krikľavo mu pripomínali, že už nie je chlap.

	Ani s kamarátmi sa nebavil, hodnú chvíľu sa neozvali. Dnes sa mu síce Greguš dvakrát snažil dovolať na mobil, ale Bobo sa neodvážil prijať hovor. Nevedel, či mu už neprepína v gebuli, no zdalo sa mu, že aj hlas mu akosi zoženštel.

	Pobral sa od zrkadla, obliekol si tričko. Mobil sa znova rozpípal, donekonečna tútkal trojtónovú melódiu, nie a nie prestať.

	„Piči!“ zanadával Bobo. Došiel k prístroju, chcel vyzváňanie vypnúť, ale na displeji znova svietilo Gregušovo meno.

	Žeby niečo vážne? napadlo mu.

	Prečistil si hrdlo, priložil si mobil k uchu a prijal hovor.

	„Čo je?“ ozval sa čo najhrubším hlasom.

	„Žiješ, do piče?“ zachrčal Greguš. Neznel prirodzene, akoby mal priškrtené alebo vydraté hrdlo.

	„Hej, a čo?“ odvrkol Bobo.

	„Aspoň že ty žiješ.“

	„Čo sa deje?“

	„Nič nevieš?“ vyhŕkol parťák.

	„Však chorý som stále, doma som, veľkú piču viem. Čo sa deje?“

	„Do piči…“

	„Tak čo?!“ znervóznel Bobo. Nemal náladu na pičoviny.

	„V špitáli som,“ šepol Greguš a odmlčal sa.

	Bobovi sa zazdalo, že kamarát naprázdno preglgol. „Prečo? Však hovor, doboha!“

	„Dojebali nás. Predvčerom pred Apollom. Nastúpili sme s Janom do auta, naštartujem a…“

	„A čo?“

	„Jeblo to, rana…“

	„Nastražili bombu na vás? To je v piči. Hovor!“

	Greguš zasmrkal, hlas sa mu roztriasol: „Jano je mŕtvy. Nohy mu odjebalo, črevá mal vonku… Keby si počul, ako reval…“

	„Jana zabili?!“ vydýchol Bobo. Srdce sa mu rozbúšilo, cez hukot v ušiach sa k nemu Gregušove slová dostávali ako z veľkej diaľky.

	„Mne z ruky odjebalo, prsty nemám. A celý som dojebaný, na oko nevidím.“

	„No do piči… Som nevedel… Vôbec som nevedel…“ koktal Bobo.

	„To tí skurvenci! Vieš ktorí. S nikým sa nejebú.“

	„Som vám vravel, aby ste s nimi –“

	„Ale, drž piču! Však preto ti volám. Dávaj si pozor.“

	„Ja? A čo ja s tým, veď…“

	„Aj ty si s nami chodieval, všetci vedia, že si s nami v partii.“

	„Ale s týmto som nič nemal! Veď som chorý, napiču mi je, v byte sedím celý čas!“

	„To vysvetľuj, keď ti jebne trhavina pod riťou. Alebo keď chytíš guľu do čela. Vídavali ťa s nami…“

	„Piči,“ zašepkal Bobo, na viac sa nezmohol.

	„Začali to čistiť, nielen v Dubnici. Keď takúto čistku spustili, iba tak neprestanú.“

	„Piči,“ koktal Bobo. Cítil, ako mu po chrbte steká studený pot. Preľakol sa, veď čo keď sa aj v Dubnici strhne niečo podobné ako v Žiline? Tam iba nedávno tiež vybuchlo auto priamo na ulici, ale to nebolo všetko – v meste sa párkrát strieľalo, ktosi tam poľoval na miestneho bossa. A pred pár dňami ho aj dostal; po zúrivej prestrelke zostali v kaviarni na námestí dvaja mŕtvi. Všetko sa zbehlo za bieleho dňa, utekajúci vrahovia strieľali zo samopalu ešte aj v blízkom parku, aby odstrašili policajtov, čo ich prenasledovali.

	„Zdekuj sa, dobre ti radím,“ naliehal Greguš. „Zbaľ sa a upaľuj niekam do piče, tu to nedopadne dobre.“

	„Ale mne sa nedá teraz –“

	„Zbaľ sa a upaľuj do piče! Pôjdu po tebe, nechápeš? Ak tu zostaneš, pôjdeš za Janom, uvidíš.“

	 


II

	Vystrel si chrbát, pomasíroval si krk a zahľadel sa na bratov. Odkedy sa vrátili z Ukrajiny, vládla v trojici napätá atmosféra. Zolo si rýchlo spojil dva a dva, došlo mu, že Gejza s Deziderom uzavreli akési nepísané spoločenstvo a on, ich prostredný brat, sa ocitol v opozícii. Nevládlo medzi nimi otvorené nepriateľstvo, stále napredovali vedľa seba, lenže Zolovi sa zdalo, že sa už nevezú po spoločnej koľaji, ale v dvoch oddelených dráhach, ktoré sa od seba čoraz viac vzďaľujú.

	Ani teraz, zopár dní po návrate, ich netrápilo, čo bude. Zatiaľ čo Zolo napínal všetky sily, aby uskutočnil ďalší krok, oni všetku pozornosť a nadšenie obrátili k akejsi cigánskej skupine, s ktorou sa rozhodli nahrať album.

	Zolo si prešiel jazykom po boľavom zube, ktorý sa po niekoľkých týždňoch pokoja znova ozýval. Pokrútil hlavou, poškriabal sa na brade.

	„Komu tú zásielku predáme?“ vyzvedal Dezider ešte pred týždňom.

	Zolo vtedy zaváhal. Nechcel bratov ešte viac napínať, lenže celá vec bola akurát na vážkach, nič nebolo isté. A poverčivosť, ktorej sa držal už od detstva, mu našepkávala, aby nehovoril o záležitostiach, čo sú v takejto nerozhodnej fáze. Tak ho vychovali, poverčivosť bola medzi Cigánmi veľmi rozšírená. V nepriateľskom a cudzom svete prežívali aj vďaka nej, hoci sa neraz ponášala na paranoju.

	„Nechcem o tom zatiaľ, nehnevaj sa, phral,“ odpovedal najmladšiemu bratovi. „Nič nie je isté, čakám na odpoveď.“

	Dezider nenamietal, iba prikývol, no tvárou mu preletel nedobrý úškrn. „Ako dlho ešte budeme odstrihnutí od biznisu?“

	Zolo zamliaskal jazykom, zabolel ho zub. „Chceš si to poznačiť do kalendára? Tak dlho, koľko bude treba. Čakám na odpoveď, potom začneme vybavovať víza…“

	„Znova niekam poletíme?“

	„Áno,“ pripustil.

	„Gejza, braček nás vezme na ďalší výlet, tešíš sa?“ zakričal Dezider na najstaršieho súrodenca.

	Zolovi zašklbalo v zube, prvý raz mu napadlo, že ho možno bude treba vytrhnúť.

	„Som zvedavý, kam si zas pôjdeme oddýchnuť,“ uzavrel Dezider a potľapkal ho po pleci.

	Bengo sa naňho usmial, tiež mu položil ruku na plece a bratsky stisol. Hľadeli si zblízka do očí, veď pre cigánsku dušu sú pokrvné zväzky všetkým.

	Odvtedy nevyzvedali, namiesto toho dotiahli akúsi kapelu, z ktorej boli vo vytržení. Aj teraz nahrávali skladbu, v štúdiu bolo rušno. Dezider sa o čomsi plamenne dohadoval s cimbalistom, Gejza diskutoval so zvukárom, ďalší hudobníci si ladili nástroje – husle, kontrabasy, violu a klarinet.

	Zolo sa znova naklonil nad stôl, prechádzal poštou, čo sa nahromadila v štúdiu, kým boli na Ukrajine. Upútala ho pokrkvaná obálka bez adresy. Niekto ju vhodil do schránky pri dverách. Bolo na nej načmárané jediné slovo: Texty.

	Otvoril ju, nebola ani poriadne zalepená. Vysypal z nej na stôl zopár popísaných papierov.

	Rapové texty, došlo mu.

	Spomenul si na Streeta a jeho prísľub, že donesie ukážky svojej tvorby. Zrejme sa tu zastavil, a keď ich v štúdiu nenašiel, papiere hodil do schránky.

	Zolo sa začítal, niektoré texty boli napísané čitateľne, iné načmárané nedbanlivo, akoby si ich mladý značil narýchlo. Alebo keď bol ožratý či sfetovaný.

	Benga však najviac zaujalo, že verše majú rytmiku a dávajú zmysel. Boli ostré, poriadne ostré a trefné na to, že ich napísal ledva dvadsaťročný mladík. Bilo v nich srdce, čierne srdce, Street si v nich vylieval svoju tmavú cigánsku dušu. Riadky boli naškriabané modrým perom, no keď ich Zolo čítal, cítil z nich vôňu čiernočierneho atramentu, akým kedysi písali v decáku.

	Niektoré slová nepoznal, išlo o moderný slang, ale vôbec to nevadilo. Spoznával pocity, aké sa za nimi skrývali; po prečítaní dvoch či troch textov mal pocit, že Streeta dobre pozná, že sú si blízki a rozumejú si. Ak by to mladý dokázal dobre zarepovať, konečne by tu niekto naozaj rozprával o Cigánoch, o tom, ako žijú a ako sa cítia. Lebo také čosi doteraz nikto nerobil, práve naopak, tí, čo o Cigánoch najviac hovorili, boli tí, čo ich najviac cicali a degradovali.

	Politici nechceli riešiť problém, iba naň donekonečna poukazovať. Veľa rečí, žiadne skutky. U gadžov tým vyvolávali hnev, aby z nich vyťažili hlasy. U Cigánov zas planými sľubmi a predstieraním záujmu vyvolávali nádej a dolovali tak ďalšie hlasy. Po voľbách sa spravidla vykašľali na všetkých, aj na gadžov, aj na Cigánov.

	Ak však Zolo niekoho nenávidel ešte viac než vypočítavých politikov a vypatlaných skínov, bola to nová sorta ľudí – bielych aj čiernych –, ktorá sa práve utvárala. Označovali sa za ľavicových, sociálnych liberálov, mleli o humanizme a tolerancii, ale v skutočnosti sledovali najmä vlastné záujmy. Spravidla pôsobili v rôznych mimovládnych organizáciách prisatých na všelijaké granty a pod zámienkou pomoci Rómom ryžovali pre seba. Najhoršie na tom bolo, že jeho ľudí, kedysi hrdých kočovných Cigánov, zdegradovali na akési polozvieratá, ktoré nenesú zodpovednosť za vlastné životy. Naučili ich, že najpriamejšia cesta, ako sa bezprácne dostať k peniazom od štátu, je ponižovať sa, neustále sa štylizovať do pozície obetí, sťažovať sa na rasizmus, nespravodlivosť a nedostatok šancí. Tieto myšlienky sa Cigánom ľahko dostávali do hlavy a mrzačili ich na celé generácie, robili z nich ozajstné obete odkázané na pomoc iných, ktorá aj tak neprichádzala. Veď nedávno videl v televízii diskusiu, kde akýsi novinár tvrdil, že len za minulý rok sa rozkradli stovky miliónov korún, určených na pomoc Rómom v osadách, bez toho, aby sa čo i len koruna dostala k ozajstným Cigánom.

	Zolo si prečítal ďalšie dva texty, poškriabal sa na zátylku a zamyslene sa zahľadel na bratov. Chystali sa na obednú prestávku, aj hudobníci sa kamsi vytratili. Bengo nebol hlúpy, dobre vedel, čo sa deje, cítil, akí sú bratia napätí. Štvalo ich, že ich pri vybavovaní biznisu obišiel, aj v Kyjeve boli ako stratené deti. Ešte viac ich hrýzlo, že museli dočasne utlmiť kšefty, rýchlo si navykli na vysoké príjmy. Lenže majú pravdu, keď hovoria, že s rodinami na krku je to iné, a jemu, Zolovi, sa ľahko machruje – veď žije sám.

	Nevybíjam si na nich zlosť, neškodím im zo zlosti a závisti, že majú deti? zvažoval. Nebol si istý, ešte donedávna bol presvedčený, že všetko, čo robí, je iba nutnosť vyplývajúca z opatrnosti. Lenže dnes…

	Znova sa ozval boľavý zub, dával o sebe vedieť čoraz silnejšie.

	Bratia zatiaľ iba repcú, no nechýba veľa a vzbúria sa, prejdú do ofenzívy. Také niečo by nezvládol, potreboval ich na svojej strane; keby sa teraz ocitol sám, bez aspoň takejto rodiny, zbláznil by sa, nechcel sa vrátiť naspäť do pustatiny.

	„Bráško,“ zavolal na Dezidera a mávol rukou, aby ho privolal k sebe.

	Najmladší brat bol rozjarený, v tele mu nôtila muzika, ktorú pred chvíľou nahrávali. „Čo je?“ opýtal sa.

	Zolo mu podal obálku so Streetovými textami.

	„Čo je to?“ zisťoval Dezider.

	„Stále chceš spraviť ten hiphopový album?“

	„Tak nebolo by to zlé… Jasné.“

	„Mne sa tie texty pozdávajú,“ Bengo ukázal na papiere. „Ak to dobre zarepuje…“

	„To je od Streeta?“ začínal sa chytať Dezider.

	„Hej. Pozri sa na to a rozhodni, či je to dobré, máš na to cit.“

	„To vážne?“

	„Ak ti to sadne, zavolaj mladému a dohodni, čo treba. Nahráme to.“

	 


III

	„Výborne, pán Vokoš! Parádne ste to naplánovali, aj za tie nákladniaky z mestských technických služieb vám ďakujem,“ usmial sa Grznár, zavrel fascikel a zberal sa na odchod.

	Alexander potriasol hlavou: „Za málo.“ Tiež sa usmieval, po úspešnom vyriešení problému s Texicomom sa atmosféra prudko zmenila. Grznár aj ostatní zástupcovia nového majiteľa sa k nemu znova správali úctivo. Teda aspoň to predstierali. Vokoš nechcel kaziť hru, tiež predstieral, že je všetko v najlepšom poriadku, že sa nič nestalo, nijako sa ho nedotkli, a že dávno vypustil z hlavy, ako ponižujúco s ním jednali. Podobne k veci pristupovali aj ľudia z Kardišovho hnutia, dokonca aj pán predseda osobne. Len čo sa záležitosť vyriešila a fabrika skončila v správnych rukách, vzťahy sa náhle zlepšili, ako mávnutím čarovného prútika boli všetci znova kamaráti.

	„Nech sa páči, odprevadím vás,“ ukázal Alexander na dvere. Keďže bol Grznár zástupca čerstvého majiteľa závodov, už sa nemuseli skrývať, stretávali sa priamo vo Vokošovej kancelárii na mestskom úrade. Napokon, išlo o celkom oficiálne rokovania medzi samosprávou a jedným z najväčších zamestnávateľov v meste. Aspoň nateraz, lebo Grznár sa netajil tým, že čochvíľa spustia vlnu masívneho prepúšťania.

	Vokoš dostal priamo z centrály hnutia pokyn, aby im pomohol zvládnuť všetky transformačné procesy – tak nazývali vytunelovanie podniku, rozpredanie jeho majetku, prepustenie väčšiny zamestnancov a postupný krach.

	Nemal s tým žiadny výraznejší problém, videnie sveta prispôsoboval tomu, ako ho videl ten, kto mal práve najväčšiu moc. Keby z centrály zavelili zachraňovať fabriku, robil by to s rovnakým nasadením a úprimným zápalom, ako keď zavelili, aby ju zlikvidoval. Cesta za vlastnými cieľmi je vždy taká; kto to nepochopí, vyšachuje sa z hry pri prvej partii.

	Kráčali chodbou na prvom poschodí, no Grznár zrazu zastal a pozrel na Vokoša: „Skoro som zabudol. Predstavte si, tí traja hajzli nám stále robia zle. Už predtým robili zle a neprestali, stále škodia.“

	„Myslíte Pešeka a tých jeho poskokov? Zabudnite na nich, nič nezmôžu.“

	„Potichu organizujú štrajk. Vyvolajú opletačky, pritiahnu pozornosť. A my potrebujeme, aby fabrika ešte zopár mesiacov čo-to produkovala.“

	„Tak ich vyrazte, ste predsa majitelia.“

	„Držia ich odbory, ten robotník Veselý to má pod prstom. Keď ich všetkých vyhodím, ostatní sa mi vzbúria. A ja potrebujem čo najmenej kriku, čo najmenej priťahovať pozornosť. Aspoň nateraz, kým sa všetko zobchoduje.“

	„Vravím vám, kašlite na nich,“ zdôraznil Vokoš a znova vykročil. „Mimochodom, celé tamto krídlo budovy,“ ukázal doľava, „bolo kedysi fara.“

	„Zaujímavé,“ precedil Grznár.

	„Veru, veľmi zaujímavé. Ľudia si neuvedomujú, čo tam vlastne…“

	„Lenže mne naozaj pijú krv! Tí traja!“

	„To sa poddá, žiadne obavy. Niečo vymyslím, spoľahnite sa. Hlavne neurobte nič unáhlené, neuvážené.“

	„Vám nerobí dobre, keď tečie krvička, čo?“ uškrnul sa Grznár.

	Vokoš pokrčil plecami: „Sú aj iné spôsoby… Kultivovanejšie, civilizovanejšie.“

	Vo vrecku sa mu rozvibroval mobil. Vytiahol ho a pozrel na displej. Michal Driecky – okresný predseda Kardišovho hnutia.

	„Volajú mi z hnutia, to musím zdvihnúť,“ oznámil Grznárovi, podal mu ruku a rozlúčil sa. „Počúvam,“ ozval sa do prístroja, ktorý držal čo najďalej od hlavy.

	„Pôjdeme na veľkú oslavu,“ ozval sa Driecky natešeným hlasom. „Príkaz priamo z centrály.“

	„Čože?“

	„Veľká oslava v Banskej Bystrici. Máme sa na nej zúčastniť – vy a ja, bez sprievodu.“

	„A kto oslavuje?“

	„To mi nepovedali. Mám iba adresu, kam sa máme v sobotu večer dostaviť. Ale keď je to v Bystrici, obľúbenom meste pána premiéra…“ Driecky nedopovedal, ale ani nemusel. Vokoš z jeho rozjareného tónu vyčítal, že okresný predseda dúfa v neformálne stretnutie so samotným Kardišom a možno aj s ďalšími členmi vlády.

	Polichotilo mu to, narovnal chrbát a zatváril sa priam štátnicky. Veď za tú prácu, čo pre hnutie odvádza, si už trochu uznania a spoločenského honoru veru zaslúži. Okrem toho, potreboval zmeniť prostredie; víkendy doma bývali čoraz otupnejšie, nemal náladu na utrápené povzdychávanie manželky, ktorá sa stále nevedela zmieriť s Dominikovým útekom. A – hoci si to nerád priznával – aj jeho samého prázdny dom bez syna poriadne ubíjal.

	„V poriadku,“ ozval sa do mobilu. „Nadiktujte mi miesto a čas, kde sa stretneme.“

	 


IV

	Ledva sa postavil zo zeme, mal pocit, že váži aspoň stovku ton. Netušil, ako dlho ležal v suchej tráve, z uplynulých hodín si pamätal iba záblesky. Hľadel do sivého zamračeného neba, ktoré sa neskôr zmenilo na chmúrnu nočnú oblohu. Iba kde-tu zablikala hviezda, občas spomedzi mrakov vykukol mŕtvolne bledý mesiac.

	Dominik cítil, že zem je čoraz chladnejšia, zima sa mu zahrýzala hlboko do tela. Napadlo mu, že ešte väčšmi prechladne, veď ľadviny ho pobolievali už zopár týždňov. Myšlienka však nevyvolala žiadnu akciu, ani sa nepohol. Ďalej nehybne ležal a zdrogovaný pohľad upieral do prázdnoty nad sebou. S Anabellou sa dnes dohadovali, či si za peniaze, ktoré získali v kovozberni, doprajú nocľah v útulku. Bolo to silné lákadlo – teplá posteľ, jedlo a sprcha…

	Namiesto toho si pred stanicou kúpili trochu prášku. Priority sú priority. Zhodli sa, že dať si do poriadku myseľ je prednejšie než rozmaznávať telo. Materiálne hodnoty aj tak nevedú k šťastiu.

	Na heroín nemali dosť peňazí, takže sa uspokojili s pervitínom. Nebol čistý ani kvalitný, dokonca ani neúčinkoval ako pervitín. Nedostavilo sa žiadne nabudenie, žiadna vzpruha. Naopak, oboch sa zmocnila apatia a malátnosť, ledva sa dovliekli k betónovým rúram pri hrade. Anabella zaliezla dnu, Dominik si chcel užiť prírodu, takže sa vybral ku kroviu o kus ďalej. Tam sa vyvalil do trávy, ležal, ponáral sa do tupého opojenia. Napadlo mu, že takto by pervitín nemal pôsobiť. Tí, čo ho tu riedili, doň zrejme pridávali čudné prísady, možno jed na krysy. Preto prášok nepísal tak, ako mal, pôsobil skôr ako opiát, nečisté prísady vyvolávali priotrávenie.

	Keď ho chlad napokon predsa len postavil na nohy, pobral sa k rúram. Urobil zopár neistých krokov a zastal. Od ich príbytku k nemu doliehali hlasy.

	Stŕpol, presne toho sa obával.

	Rúry objavil ktosi ďalší. Aj tak bol zázrak, že tak dlho nikomu nechýbali, ani ich neobývali ďalší bezďáci.

	Dominik sa prikrčil, opatrne sa priblížil ešte o kúsok.

	Doniesli sa k nemu útržky Anabellinej reči. A dvoch či troch chlapských hlasov.

	Stavbári po rúry takto v noci určite neprišli. Príbytok objavili policajti alebo…

	Ďalší bezďáci.

	Dominikovi sa krútila hlava, brucho mu zvierali kŕče. V prášku muselo byť primiešané ozajstné svinstvo. Bál sa, že čochvíľa hodí tyčku.

	Priložil si ruku na ústa, urobil ďalšie dva kroky. Anabella sa s kýmsi hádala. V tme toho nebolo veľa vidieť, ale nepochybne išlo o hádku. Dva mužské hlasy boli čoraz útočnejšie a zlostnejšie.

	Dominik sa rozhodol zakročiť, predsa v tom nenechá Anabellu samu. Už-už rozhŕňal kríky, keď pomedzi mraky vykukol mesiac a osvetlil scénu na lúčke.

	Pri rúrach stála Anabella a bojovne ich bránila pred dvoma bezdomovcami. Jeden z dvojice bol až neprirodzene tenký a vysoký. Druhý pomerne zavalitý, zrejme nebol na ulici dlho.

	„Zmizni! Zmizni!“ opakoval dlháň. Dookola to slovo vypľúval, akoby sa zasekol. Trhane pri tom mával rukou, v ktorej držal veľkú plechovku.

	„My sem ideme,“ argumentoval druhý bezďák.

	Dominik zaváhal, zamrazilo ho. Čosi na tej scéne nebolo v poriadku. Dlháňov hlas znel neprirodzene ťahavo, akoby to ani nebol ľudský hlas. Jeho kumpán sa divne usmieval a v nepravidelných intervaloch potrhával hlavou.

	Plechovka v ruke… pomaly dochádzalo Dominikovi. Tí dvaja sa chystali fetovať. Alebo sa už niekde poriadne nafetovali, lenže ich odtiaľ vyhnali, takže hľadajú nový úkryt.

	Najlepšie by bolo zdekovať sa, veď bezďáckym spoločenstvom kolovalo veľa fám o tom, akých príšerností sú schopní tí, čo sa nafetujú hocijakým svinstvom.

	Anabella však nemienila ustúpiť, zúrivo bránila popraskané betónové rúry, akoby išlo o luxusnú vilu.

	Dominik stŕpol, jeho odhodlanie zakročiť sa rýchlo vyparovalo.

	„Zmizni! Zmizni!“ opakoval dlháň čoraz rýchlejšie. Knísal sa pritom dopredu a dozadu.

	Jeho kumpán sa už nehádal, namiesto toho sa začal chichotať a vystierať ruky k Anabelliným vlasom.

	„Vy zmiznite!“ rozkričala sa. „To je naše miesto a –“ Dlháň jej vychrstol obsah plechovky do tváre. Bola to akási farba alebo farebná chemikália. Na okamih všetko zmrzlo: Anabella, bezďáci, dokonca aj trepotanie vlajky na Bratislavskom hrade.

	Dievčenská tvár stuhnutá uprostred kriku, pokrytá bielou farbou. Akoby jej chceli urobiť sadrovú masku.

	Už-už sa išla znova rozkričať, ruky dvíhala k očiam. Dlháň k nej pristúpil, na okamih sa zdalo, že jej chce pomôcť, no medzi prstami sa mu zablýskalo svetielko.

	Malý, celkom drobný plamienok zapaľovača.

	Rýchlym pohybom jej ho priložil k tvári. Chemikália vzplanula, iskra vybuchla do vysokého červeného plameňa. Anabella príšerne skríkla, tenký ťahavý zvuk prekypoval bolesťou, šokom aj čírym zúfalstvom. Zmenila sa na živú pochodeň, ľudskú zápalku s horiacou hlavou. Škvarila sa jej koža, vzbĺkli jej vlasy.

	Vzápätí vdýchla plamene, ktoré jej spálili hlasivky aj sliznice; zmĺkla, všetko sa náhle odohrávalo v desivom tichu.

	Bežiaca ľudská fakľa divoko rozhadzujúca rukami. Plamene osvetľovali kríky, trsy trávy aj hŕbu betónových rúr. Inak tma, iba v diaľke žiarili veže hradu a vejúca slovenská zástava. Dlháň sa nahol dopredu, naklonil hlavu, pásol sa pohľadom na svoje dielo. Kumpán sa už nechichotal – nahlas sa rozrehotal, ukazoval na šialene pobiehajúcu Anabellu, napodobňoval jej pohyby, prehýnal sa dozadu a chytal sa za veľké brucho.

	Dominikovi sa podlomili kolená, nechty si zaryl do líca, celý sa triasol. Doliehal k nemu pomätený smiech aj Anabellin suchý chrapot.

	Plameň pohasol, vypálená zápalka s čiernou obhorenou hlavou sa zrútila do trávy, kde sa zmietala v neovládateľných zášklboch.

	Dominik vdýchol smrad spálených vlasov a zoškvareného mäsa.

	Nezmohol sa vôbec na nič, iba sa ešte viac schúlil a roztriasol.

	Pomôž jej! Pomôž jej! kričalo v ňom čosi.

	Ani sa nepohol, scéna ho rozbila. Šok ho znehybnil, teraz naňho zaútočil aj smrteľný strach.

	Sú tí dvaja vôbec skutoční? Nie sú to náhodou tieňoví ľudia? Veď dlháň, čo práve výdatnými nádychmi ovoniaval spáleninu, má až neprirodzene dlhé ruky aj nohy.

	Možno nie sú skutoční, možno vyliezli, vystúpili z okolitých tieňov, priamo z posmrtnej krajinky, ako hovorievala Anabella.

	Dominik zaťal prsty do krvavých rýh, čo si vyškriabal na líci, a zadržal roztrasený dych, aby sa neprezradil.

	 


V

	„Vyhýbaš sa nám?“ ozvalo sa mu spoza chrbta.

	Ľuboš spoznal škrípavý hlas, zhrbil sa a pozrel cez plece. Stáli tam všetci traja, v plnej sile, akoby išli do bitky – riaditeľ Pešek, námestník Lysák a robotník Veselý.

	Počkali si naňho pri jeho drevárskej firme, kam pravidelne chodieval kontrolovať kvalitu dodaného dreva. Neodradilo ich, že ani jednému nedvíha telefón, že sa pred nimi zatajuje. Nemal na konfrontáciu s nimi energiu, veď po drvivej a zahanbujúcej prehre ledva držal nad hladinou sám seba.

	„Chlapi, ja…“ zahabkal, no vzápätí stíchol a bezradne rozhodil rukami. „Nemám k tomu čo povedať, prešťali nás, nehnevajte sa.“

	Pešek nakrčil čelo: „Nehnevajte sa? Tak pre tvoju informáciu – noví majitelia ma už odvolali z funkcie, tuto námestník to má nahnuté.“

	„S tým ja nič… Vážne…“ snažil sa brániť, lenže slová sa mu zasekávali v hrdle.

	„A vieš, prečo nás odvolávajú? Aby mohli nerušene kradnúť a tunelovať, už čoskoro s tým začnú.“

	„Na budúci týždeň v stredu začínajú vypratávať prvú tkáčovňu. Krosná rozpredali pod cenu, všetky ich odvezú,“ doložil Lysák.

	„Veď sa príď pozrieť, pán podnikateľ, čo si spôsobil,“ zasyčal Veselý.

	Ostrý stuhol, zaryla sa doňho nenávisť v robotníkových slovách aj obsah povedaného. „Ja že som spôsobil?!“

	„Možno nespôsobil, ale dopustil,“ spresnil Pešek. „My sme ti verili. Celý čas si nás ubezpečoval, že je to na dobrej ceste, celý čas si nás zavádzal.“

	„Naschvál si nám klamal, aby si odviedol pozornosť?“ dobiedzal Lysák. „Aby sa mohli kšefty dohodnúť?“

	„Chlapi, nebláznite,“ zmohol sa na chabý odpor. „Robil som, čo sa dalo, sám som išiel do rizika, chcel som –“

	„Výhovorky, obyčajné bľabotanie,“ prerušil ho Veselý.

	„Sľuboval si hory-doly a vysral si sa na nás. Aj na fabriku!“

	„Vôbec nie, vážne,“ krútil hlavou. Videl ich zúfalstvo a bezmocnosť, chápal, že potrebujú obetného baránka, na ktorom by si vyliali zlosť. „Rozumiem vám, ale ja som –“

	„Prestaň sa vyhovárať, nespadli sme z jahody!“

	„Koľko?“ opýtal sa Pešek.

	„Čo koľko?“ nerozumel Ľuboš.

	„Koľko ti strčili do vrecka, aby si odskočil?“

	Ostrý očervenel, toto už bolo priveľa. „Hádam si nemyslíte, že ma kúpili!?“

	„Za koľko si nás predal?“

	„Za nikoľko, doboha! Ani vás, ani fabriku som nepredal!“

	„No ak ti to za to stálo…“ ozval sa znova robotník. „Len neviem, ako sa pozrieš synovi do očí, keď sa dozvie, že má zapredaného tatka.“

	„A to sa teda dozvie, sa spoľahni,“ doložil námestník.

	„Zamestnanci vo fabrike to už vedia, celé mesto sa dozvie!“

	„Prestaňte ma obviňovať!“ skríkol. „Robil som, čo sa dalo, chcel som textilku zachrániť.“

	„Vážne? To pochybujem,“ pokrútil hlavou Pešek.

	„Vykašlal si sa na nás. Buď si srab, alebo si sa nechal podplatiť,“ skonštatoval Lysák. V hlase mu zaznievala neochvejná istota.

	„Lenže my nie sme ako ty,“ dorážal Veselý. „Nás si nekúpia ani sa z nich neposerieme. Organizujeme odpor, protesty, možno aj štrajk!“

	„Veď ak treba pomôcť, ak nejaký peniaz…“ vykoktal Ostrý.

	„Choď do riti aj s tvojimi špinavými peniazmi, zradca zasratý!“ ukončil diskusiu robotník.

	Trojica naňho ešte chvíľu hľadela, kypela z nich zlosť, sklamanie aj totálne opovrhnutie. Zbytočne by sa im snažil niečo vysvetliť, vo svojom zúfalstve si už vytvorili jasný obraz, ľudí si roztriedili na zradcov a spojencov, čokoľvek by im povedal, iba by ich utvrdil v plamennom, priam inkvizičnom presvedčení.

	„V stredu sa príď pozrieť, čo si spôsobil,“ vyprskol mu námestník do tváre.

	Potom sa mu otočili chrbtom a bez slova odišli.

	 


VI

	Laba nemal dobrý deň. Nebol hlúpy, poznal slovo irónia. A toto bola kvalitná irónia, len čo je pravda. Pred dvoma týždňami nabehli policajti do stanice technickej a emisnej kontroly, kde Labovi ľudia už zopár rokov falšovali estékačky. Na tom by nebolo nič zvláštne – policajti chodievali na návštevy pomerne často, veď desiatok, ktorý z čiernych kšeftov poberali za to, že privreli oči, sa nevyberie iba tak sám. Lenže tentoraz prišli neohlásene a neboli to miestni, s ktorými sa dalo rozumne dohodnúť. V policajnom zbore zrejme prebiehal akýsi mocenský boj, navzájom si likvidovali bočné kšefty. Takže došlo aj na technickú stanicu. Zavreli ju, vedúceho obvinili, biznis sa skončil.

	Tým sa však Labove ťažkosti iba začali. Popri kšeftoch s technickými kontrolami vôbec neriešil estékačku výjazdových áut používaných v bezpečnostnej službe. Načo aj? V prípade potreby ju mohol získať obratom ruky a hoci termín platnej kontroly dávno vypršal, nikto mu nerobil problémy. Až doteraz. Zo spriatelených policajných kruhov dostal echo, že akcia sa neskončila zavretím stanice. Vraj po ňom idú a môžu ho nachytať práve na tom, že sám pri podnikaní používa autá bez platnej kontroly.

	Skurvená irónia! Laba sa poriadne rozzúril, ale to nepomohlo. Estékačky musel nejako poriešiť, a to čo najskôr. Najviac ho vytáčalo, že kontroly musí on, Martin Labaj, napokon absolvovať bežnou cestou ako úplný chuj. Poveril tým chlapcov, no jedno z áut, ojazdeného favorita, zobral na kontrolu aj sám.

	Nemal to robiť, bolo mu to jasné hneď, ako ráno zaparkoval pri kontrolnej stanici neďaleko papierní. Nikoho tam nepoznal a nechcelo sa mu trepať až do Kubína, Mikuláša alebo Martina. Kvôli kontrole si dokonca privstal, ktosi mu poradil, že ak nechce dlho čakať, mal by prísť skoro ráno. Dorazil teda už pred pol desiatou, zastal a neveriacky pozeral na parkovisko. Plné áut, čakalo ich tam hádam dvadsať.

	„Boha tam,“ zanadával, vysúkal sa z favorita a zamieril do budovy.

	Došiel k prijímaciemu okienku, sedela za ním staršia pani s okuliarmi. To neveštilo nič dobré, od ľudí s okuliarmi sa dá čakať iba podraz. Zastal pri okienku, čakal nejaký pozdrav – však on je tu zákazník, a teda aj pán.

	„Tak čo chcete?“ vyhŕkla naňho tetka po chvíli. Ani nezdvihla pohľad od rozložených formulárov.

	„Kontrolu,“ zašomral.

	„Jasne mi povedzte, čo chcete,“ odvrkla. Pokrútila hlavou a uškrnula sa, akoby bol úplný debil.

	Dožrala ho, na takéto jednanie nebol zvyknutý. „Teplé rožky, do piče. Čo tu asi tak môžem chcieť?“

	Pohoršene naňho pozrela: „To ako rozprávate? Neviete sa správať?“

	Laba sa zhlboka nadýchol a zaťal zuby. Vážil si starých ľudí, treba k nim pristupovať s úctou – tak ho to naučili v škole. Preto sa nenatiahol, nechytil ju pod krk a neotrieskal jej hlavu o sklenenú priehradku.

	„Jebnutá, pojebaná piča,“ zhodnotil umiernene. „Si čo o sebe myslíš, ty kurva pojebaná?“

	Ukázal jej prostredník, odpľul si na dlážku a pobral sa preč. Zametať s ním nikto nebude. A už vôbec nie krava, čo sa nevie správať k zákazníkom. Základná slušnosť musí byť.

	„Ani lístky na hajzle by som ti nedal predávať, ty piča!“ zakričal ešte a tresol za sebou dverami.

	Prešiel cez parkovisko, sadol do auta a naštartoval. Išlo mu o princíp, radšej zájde do Kubína, než by sa mal naťahovať a nakoniec ešte zaplatiť takejto kurve. Keď nevedia robiť biznis, nech skrachujú.

	Predtým, než vyrazil, ešte prebehol pohľadom po areáli papierní. Stovky ton spracovávanej dreviny, zopár komínov, ktoré síce neprestajne čmudili, ale už menej než za komunistov. Dokonca aj smrad, čo sa odtiaľ valil a zamoroval polovicu mesta, bol v poslednom čase trochu znesiteľnejší. Oči z neho slzili, ale nenaskakovali vyrážky a dalo sa ako-tak dýchať. Aspoň väčšinou. Fabrike sa darilo, bola to rarita, jeden z mála veľkých podnikov, ktorému privatizácia prospela – a bolo to šťastie, lebo bez papierní by bol celý Ružomberok jedna veľká hladová dolina.

	Laba pozrel k hlavnému vchodu a uškrnul sa. Keďže sa v areáli spracovávali obrovské objemy dreva, ležal tam ako rarita kus gigantického cudzokrajného stromu. A vedľa stál nefalšovaný indiánsky totem, ktorý tam osadili ešte pred revolúciou. Chodievali sa k nemu fotiť ľudia z celého okolia, bola to známa atrakcia. Aj Laba s partiou k nemu často zašli, veď z Rovne to mali blízko. On, Bobo a Mrázik, svätá trojica. Naštartoval favorita, potreboval pretrhnúť myšlienky.

	Akoby nestačilo, že ho nasrala stará krava za okienkom. Odrazu mu chodí po rozume aj ďalší zmrd – Mišo Mráz, ktorý ho nielen nasral, ale aj sklamal a zradil. Keby stále neležal v kóme, vlastnoručne by mu znova pridrbal za starosti, aké im spôsobil.

	Už-už sa pohýnal, keď mu zazvonil mobil. Zlostne zafučal, vytiahol prístroj z vrecka a pozrel na displej.

	„Ma pojeb!“ zavrčal.

	Telepatia ako vyšitá. Práve myslel na svätú trojicu a bác, volá Bobo. Neozval sa celé mesiace, robil ramená, a zrazu volá. Akurát keď naňho Laba myslí.

	„No čo je?“ ozval sa do mobilu.

	„Ahoj, čo nové?“ opýtal sa Bobo.

	„Čo máš s hlasom, ty kokot?“

	„S hlasom? Nič, prečo?“

	„Voláky iný hlas máš,“ trval na svojom Laba. „Si začal mutovať konečne?“

	„Sa ti zdá. To tie mobily pojebané.“

	„No čo chceš? Nemám čas.“

	„Sa to dojebalo tu.“

	„Čo si zas posral?“

	„Ja nič, vážne.“

	„Hej, to určite,“ uškrnul sa Laba. Dobre mu padlo vyventilovať si na Bobovi nahromadenú zlosť.

	„Veď nie, fakt nič.“

	„Poznáme. By si dojebal aj oceľovú guľu, furt ti hovorím.“

	„Vážne sa to tu dojebalo. Vybuchujú autá, kamaráta mi odjebali.“

	„A čo ja s tým?“

	„Nič sa tu neutají, všetci tu všetko vedia,“ chrlil Bobo, no odrazu zmĺkol, akoby si zahryzol do jazyka.

	„S tým ti nepomôžem.“

	„Viem, ale…“

	„Čo ale?“

	„Že či by som sa nemohol vrátiť…“ zachrčal Bobo.

	Laba sa rozrehotal: „Jáj, už ti padol hrebienok? Však naposledy si sa naparoval, že ťa budeme prosiť, aby si prišiel naspäť.“

	Bobo vyčkával, kým sa kamarát dosmeje; mlčal, v telefóne sa ozýval iba jeho zrýchlený dych. „Potrebujem ísť domov, tu je to nahovno,“ prehodil napokon. „Tiež som si inak predstavoval, to mi ver.“

	„No neviem. Štarch ťa má v zuboch, veľa vecí si tu dojebal. A ešte si aj robil ramená, aký si frajer.“

	„Viem, posral som to. Ale musím odtiaľto… A nemám kam.“

	Laba sa zamračil. Počul, ako sa Bobovi od hnevu zmenil tón hlasu – nemal rád, keď si ho ktokoľvek doberal a na podpásovky od staršieho kamaráta býval obzvlášť citlivý. Lenže zároveň musel byť naozaj zúfalý, keď reagoval tak slušne a ponížene.

	„Prezistím a dám ti vedieť,“ povedal. „Ale vrelé privítanie nečakaj.“

	„To je mi jasné,“ vyhŕkol Bobo. „Vďaka za čokoľvek, brácho!“

	„Vrelé privítanie nečakaj,“ zopakoval Laba a ukončil hovor.

	 


VII

	Cesta cez Donovaly bola riskantná, Vokoš bol rád, že nemusí šoférovať. Blížila sa polovica decembra, poriadne sa ochladilo, nad horami sa prevaľovali mračná studenej hmly.

	Driecky celú cestu čosi mlel, no Vokoš ho nepočúval, zvykol si ignorovať zvukový smog. Nebyť toho, že cez Donovaly jazdil nerád aj v lete, nie ešte v decembri, vybral by sa do Bystrice sám. Napokon však zvážil riziká a uznal, že lepšie urobí, keď sa zvezie spoločne s Drieckym v straníckom aute. Kútikom oka neustále striehol, či okresný predseda poriadne šoféruje; z času na čas ho upozornil, aby dával pozor na cestu.

	Čím bližšie boli k mestu, tým viac rástlo jeho vzrušenie. Veľká oslava pre ozajstnú elitu, pre pánov. A zrejme aj stretnutie s premiérom, tentoraz však nie formálna a pracovná schôdzka, ale uvoľnená oslava. Na takýchto stretnutiach, pri ktorých oficiálne o nič nešlo, sa rozhodovalo o najzásadnejších veciach; tam sa naozaj lámal chlieb. Keď tam pozvali aj jeho, Alexandra Vokoša, znamenalo to, že s ním stále počítajú. Pravda, hnutie je za zenitom, ktovie, ako dopadnú budúcoročné voľby, lenže tie budú až o desať mesiacov. On, Vokoš, potrebuje menej času, už veľa nechýbalo, čoskoro dosiahne, po čom túži. Cítil to vo vzduchu, vysnívaná odmena sa blížila; nechcel sa dať uniesť, no zdalo sa mu, že v prevaľujúcej sa hmle už vidí jej obrysy.

	Možno už dnes, možno sa premiér rozhýbe, vezme si ho bokom a konečne kývne na to, po čom Alexander prahne. Veď z Kardišovho pohľadu to bola naozaj maličkosť, ktorá by ho nič nestála.

	Potom, keď konečne prikývne, sa s ním už môže diať čokoľvek, nech ide hoci aj do pekla. Veď supy okolo neho už krúžia, čuchajú, podrývajú, ako len môžu. Aj Alexandrovi sa pred dvoma týždňami znova ozval Hagara z paralelnej tajnej služby a pýtal sa ho, či si ich ponuku nerozmyslel. Vokoš nezaváhal a poslal ho do zadku. Ak nezradil predtým, určite nezradí teraz, keď sa v hnutí znova dostal na výslnie a je iba otázkou času, kedy ho odmenia.

	„O chvíľu sme tam, tešíte sa?“ švitoril Driecky.

	„Veľmi.“

	„Veru, veď je to pocta, veľká pocta, že nás zavolali na takú udalosť!“

	Doviezli sa do mesta zahaleného súmrakom a hmlou. Ulice boli vyprázdnené, iba kde-tu zazreli chodca.

	„Je to v podniku pri budove Štátnej opery, musíme zájsť do centra,“ informoval Driecky.

	Vokoš pokrčil plecami, hlavne nech sú už tam.

	Lenže to nešlo tak ľahko, neďaleko centra ich zastavila policajná hliadka.

	„Ďalej ísť nesmiete,“ oznámil im práporčík.

	„Akože? Sme pozvaní na oslavu,“ argumentoval Driecky.

	„Vy ste hostia?“ začudoval sa chlap v uniforme a premeral si ich.

	„Čo vás do toho,“ odvrkol okresný predseda.

	„Mestské centrum je uzavreté. Pre oslavu. Nikto okrem hostí tam nesmie.“

	Vokoša to zaujalo. Dobre ovládal legislatívu a ešte nikdy nepočul o tom, že by bolo legálne možné uzavrieť centrum mesta – jadro verejného priestoru – pre akúsi súkromnú oslavu.

	„To ani chodci tam nemôžu? Do centra?“ opýtal sa.

	„Do uzavretej časti okrem pozvaných hostí nepúšťame nikoho.“

	„A prečo?“

	„Kvôli bezpečnosti.“

	Vokoš kývol hlavou, zdalo sa mu to zaujímavé, ba podozrivé. Žeby Kardiš už naozaj strácal rozum? Uzatvárať centrum krajského mesta iba preto, že sa tam oslavuje…

	Policajt si od nich vypýtal doklady, odišiel do auta a čosi overoval cez vysielačku. Po chvíli sa vrátil, strčil im do rúk občianske preukazy a ukázal, kadiaľ sa majú vydať.

	„Príjemnú zábavu,“ zaželal im.

	Viezli sa dlhou ulicou, Vokošovi neuniklo, že sú tam zaparkované samé čierne mercedesy, béemwéčka a masívne terénne džípy. Prebehol pohľadom po ich značkách, neboli iba z Banskej Bystrice, ale z celého Slovenska – z Košíc, zo Žiliny, z Bratislavy či z Dunajskej Stredy.

	Zavalitý esbéeskár ich navigoval, kde majú zaparkovať. Poslúchli ho, vystúpili z auta a rozhliadli sa. Veľa toho nevideli, z hustej hmly vystupoval obrys budovy Štátnej opery a divadla. Žiara pouličných lámp osvetľovala bilbord s reklamou na najnovšie predstavenie – commediu dell’arte. Do podniku, odkiaľ sa ozývala hlasná tanečná hudba, sa schádzalo po schodíkoch priamo z ulice.

	Alexander postrehol, že je to akýsi bar. Nepozdávalo sa mu, že má zostúpiť do suterénu či dokonca podzemia. Ani to, keď ich strážna služba pri vchode prešacovala, nevzbudzovalo veľa dôvery.

	„Sme tu správne?“ štekal Vokoš na okresného predsedu.

	„Ale áno, tu to má byť, pri Štátnej opere,“ habkal Driecky a utieral si zarosené okuliare.

	Vošli do podniku, Alexander zacítil zápach tvrdého alkoholu. Dunenie hudby ho takmer omráčilo, cítil sa, akoby dostal po hlave. V bare blýskalo ostré svetlo, na tanečnom parkete sa zvŕtali hostia.

	Takto si to nepredstavoval; stretnutie s premiérom, hoci neformálne, malo vyzerať inak. Zahľadel sa na hostí, čosi sa mu nepozdávalo, v hlave sa mu rozhučal výstražný tón.

	Skoro všetci tu mali nakrátko ostrihané vlasy alebo oholené hlavy, väčšinou išlo o statných chlapov s mocnými rukami a býčími šijami. Bujaro sa zabávali v malých skupinkách, tancovali, spievali alebo sa na čomsi rehotali. Zahliadol medzi nimi okuliarnatého redaktora, ktorého poznal zo správ televízie Markíza.

	Srdce sa mu rozbúšilo, keď sa lepšie zahľadel, zazdalo sa mu, že spoznáva viac tvárí – niektorých z týchto drsných, neotesaných chlapov už predsa videl. Nie však naživo, videl ich v televíznych správach a novinách, písali o nich ako o údajných mafiánoch či bossoch rôznych regionálnych mafií.

	„Kam nás to… Kam nás to poslali?“ habkal Driecky, ktorému tiež dochádzalo, koľká bije. „Čo je toto za oslavu?“

	Vokoš zbledol, sklonil hlavu, najradšej by vybehol von, lenže do podniku prichádzali ďalší hostia. Keby sa chcel vymotať, musel by im ísť oproti. Všimli by si ho, podaktorí by ho možno aj spoznali.

	Stuhol, svitlo mu, o čo ide. V centrále si z nich ktosi nepekne vystrelil. Možno samotný Kardiš, veď v poslednom čase bol v ponižovaní ľudí čoraz vynaliezavejší. Poslali ich na akúsi mafiánsku oslavu! Chcú ich zosmiešniť, dokonale ponížiť.

	Alebo je za tým čosi viac. Možno sa ich pokúšajú zdiskreditovať. Čo keď ich tu niekto nafotí? Ako budú vysvetľovať, že sa ocitli v takej spoločnosti? Chce sa ich vari centrála zbaviť, obhádzať ich špinou, aby ich mohli vydierať alebo rovno vyraziť z hnutia?

	Zbaviť sa ich…

	Len čo na to Vokoš pomyslel, napadla mu ďalšia, najčernejšia možnosť. Pomáhal predsa riadiť privatizáciu v regióne, bol zapletený do všelijakých svinstiev, vedel toho veľa. A novinové i televízne správy prekypovali zmienkami o ľuďoch, čo náhle zmizli, akoby sa po nich zľahla zem. Ani zďaleka nešlo len o biele kone, mnohí z nich boli okresní či krajskí úradníci, ktorí sa zaplietli do nebezpečných kšeftov.

	Chcú sa zbaviť aj jeho, Alexandra Vokoša?

	Poslali ho sem, medzi mafiánov, aby sa už nikdy nevrátil?

	Alebo ide o nemiestny a krutý žart?

	Utrel si z čela pot, preplížil sa úplne dozadu. Sadol si k poslednému stolu a prikrčil sa, nechcel priťahovať pozornosť. Napäto však striehol, či sa k nemu niekto neblíži, alebo si ho nefotia, aby ho zdiskreditovali.

	Driecky sa kamsi stratil, Vokošovi sa zazdalo, že okresný predseda nerozumne zamieril k najväčšej hrči oslavujúcich. Alexander sa natisol do kúta, nehýbal sa, najradšej by ani nedýchal. Našťastie si ho nikto nevšímal, skupinky chlapov sa starali najmä o seba alebo sa točili okolo vyzývavo oblečených žien.

	Tanečná hudba stíchla, no vzápätí sa rozozvučala cigánska muzika, kdesi v podniku vyhrávala živá kapela.

	Vokošovi búšilo srdce, takéto prostredie ho ničilo. Zároveň sa v ňom ozývala prudká zlosť, že si z neho takto vystrelili, takto ho ponížili.

	Prednosta mestského úradu oslavoval spolu s mafiánmi, blýskali mu pred očami novinové titulky.

	Prechádzali ním aj záchvevy strachu, veď paranoidná myšlienka, že mu tu chcú uškodiť, ublížiť alebo sa ho dokonca zbaviť, mu v mozgu hlodala čoraz silnejšie.

	Presedel hodinu či dve, postupne mu dochádzalo, o čo vlastne ide. Bola to oslava narodenín. Všetci sa tu zišli kvôli mladému oslávencovi, ktorý bol Vokošovi povedomý, nedávno ho videl v správach – v súvislosti s akýmsi medializovaným obchodným sporom a obvineniami, že šéfuje mafii.

	Pred polnocou začala spoločnosť vychádzať von, pridusený Vokoš zacítil príležitosť. Počkal si, kým vyšli skoro všetci, a zakrádal sa za nimi. Pred podnikom už bola poriadna tlačenica, odrazu sa ozvali rany, spustil sa prekrásny ohňostroj.

	Vokoš si pripadal ako v pokrivenom horúčkovitom sne. Zdalo sa mu, že blúzni, veď toto nemohla byť skutočnosť. Hermeticky uzavreté centrum krajského mesta, oslavujúci mafiáni, podozrivé existencie z celého Slovenska… Okolie poslušne stráži polícia, vybuchujú svetlice a plaší sa biely kôň, ktorého ktosi daroval oslávencovi.

	Našťastie uvidel Drieckeho – okresný predseda ledva stál na nohách, buď sa ožral sám, alebo ho čímsi naliali. Šťastne pozeral na svetielka, tlieskal, okuliare mal nakrivo.

	Alexander sa k nemu predral, potriasol ním a zakričal mu do ucha: „Dajte mi kľúče od auta!“

	„Čože? Čo?“

	„Kľúče od auta!“ natiahol ruku. „Niečo som si tam zabudol.“

	Chlap si s námahou prehľadal vrecká, nechutne pri tom štikútal. Napokon však predsa len vylovil kľúče a podal ich Vokošovi.

	„Hneď som naspäť,“ sľúbil Alexander. Sklonil hlavu, priložil si dlaň k tvári a nenápadne prešiel k zaparkovaným autám. Nastúpil, dával si pozor, aby si ho nikto nevšimol. Počkal, kým sa skončí ohňostroj a kým si rozosmiaty oslávenec do sýtosti vyobzerá darovaného koňa. Potom sa zhromaždenie vrátilo naspäť do podniku, na ulici zostalo iba zopár pripitých hostí. Vokoš naštartoval, opatrne vycúval a vzápätí dupol na plyn, aby z prekliateho miesta čo najrýchlejšie vypadol.

	 


VIII

	Blížila sa ďalšia noc, zima mu zaliezala do kostí. Nikdy by nepovedal, že sa chlad dokáže zaryť tak hlboko – do morku, ba ešte hlbšie. Nevedel, aký je dátum, čas stratil zmysel. Dni a týždne sa zlievali do nepriehľadnej hmly, z ktorej vystupovali záblesky udalostí.

	Dominik sa po hrôze, ktorej bol svedkom, dlho ponevieral po meste. Na hradný vrch sa nikdy nevrátil, nemal na to odvahu. Spočiatku ho zožierala vina a výčitky, že Anabelle nepomohol, že ju neobránil pred tieňovými ľuďmi. Lenže výčitky znamenali prehnaný luxus, čoskoro mu ich z hlavy vyhnal hlad.

	Krutý, bytostný hlad, pred ktorým sa nedalo ujsť, primárny ľudský stav od prapočiatku vekov. Dominik dovtedy nepoznal taký hlad, málokto z dnešných Európanov ho pozná. Hlad, čo zaplní celý vesmír, celú existenciu; hlad, ktorý odhalí pravdu, zmetie všetky fantázie o humanizme a človeku ako rozumnej bytosti.

	Dominik videl pravdu, pochopil, že človek je iba rúra na trávenie a vylučovanie, všetko ostatné je vedľajšie; všetko je to len chabá nadstavba, ktorá sa rýchlo zrúti, keď sa prebudí jej najpevnejší základ – prvotný hlad. Vrieskajúci novorodenec alebo pračlovek, čo riskuje život pri love nebezpečných zvierat, všetko jedno, všetko má spoločného menovateľa – stále prítomný, hoci niekedy spiaci, hlad. Práve on je hlavný motivátor pokroku, hlad je driemajúci drak starých legiend a rozprávok – dokáže divy, no keď sa prebudí a rozzúri, zhltne samotného človeka, ktorý ho nedokázal nakŕmiť a znova uspať. Presne tak sa Dominik cítil – akoby ho čosi pojedalo zaživa. Stravoval sám seba, telo požieralo vlastné tkanivá. Cítil to každý deň, každú prebdenú noc. Robil, čo mohol, aby draka zastavil. Vyberal jedlo z odpadkov, hltal ho skazené aj zahnívajúce. Niekedy to nepomohlo, práve naopak – vzápätí sa povracal alebo dostal hnačku, vylúčil zo seba viac živín, než prijal.

	Išlo mu o život, vedel, že bojuje o holé prežitie, ale domov, do pekla, by sa napriek tomu nevrátil. Neskôr, keď ho morila prichádzajúca zima, by azda poľavil, lenže bolo neskoro. Nedokázal poskladať ani jedinú zložitejšiu myšlienku, hlavu mal vykradnutú, akoby mu drak vyžral aj mozog. Iba sa potácal po meste, pridružoval sa k iným bezďákom, ktorí tiež poznali stav bezmozgovosti – ako to volali –, a snažil sa prežiť spolu s nimi. Sledoval, čo robia, napodobňoval to, veď ich stratégie sa osvedčili. Aj keď to boli poničené ľudské trosky, dlho vzdorovali smrti, prežívali v krajne nevľúdnych podmienkach. Napodobňoval ich postupy v zháňaní obživy a miesta na spánok, vo fetovaní aj v pití lacného alkoholu. Sem-tam sa mu podarilo ukoristiť kus kovu alebo iný predmet, za ktorý dostal zopár korún.

	Nakoniec znova zakotvil na hlavnej stanici. Cez deň sa potuloval v jej okolí, na noc sa sťahoval priamo do budovy, aby si ulúpil aspoň hodinu či dve spánku v teple. Často ho odtiaľ vyhnali, párkrát dostal bitku, ale nedal sa odradiť, stanica ho pevne držala, prežíval v jej gravitačnom poli.

	Niekedy sledoval masy prechádzajúcich ľudí, k stanici neprestajne jazdili električky a trolejbusy, vyvrhovali požuté živé mäso, zatiaľ čo čerstvé živé mäso do nich nastupovalo, aby sa kamsi odviezlo. Neprestajný kolobeh, príliv a odliv bytostí, ktoré tiež poháňal hlad, hoci o tom nevedeli.

	Stanica však nepriťahovala iba ľudskú masu, podvodníkov a bezďákov, ale aj tieňových ľudí, bola akýmsi centrom, čiernym slnkom ich miestnej galaxie. Vábil ich zmar, premrhané životy a existencie, priťahovala ich bezcieľnosť, prázdnota, špina a tuposť pohybu. Práve na stanici bolo toho všetkého najviac, bola to živá maketa absurdity ľudského pachtenia. Nečudo, že tu veľa chudákov páchalo samovraždu. Naposledy skočil pod vlak jeden cigánsky bezďák, ktorý Dominikovi aj ostatným, čo boli ochotní počúvať, už zopár dní tvrdil, že ho v noci prenasledujú mŕtvi a dusia ho. Napokon doňho vstúpili, Cigán opakoval, že ho posadol mulo – mŕtvy a núti ho vykonať čosi strašné.

	Keď chlap skočil pod vlak, Dominik sa vôbec nečudoval. Takto predsa pôsobili tieňoví ľudia. Možno aj ich poháňal hlad a snažili sa nasýtiť vyvolaním ďalšieho zmaru, bolesti a smrti.

	Aj jeho už čoskoro dostanú, veď boli čoraz bližšie, kričali naňho čoraz hlasnejšie. Predtým ich videl iba občas – ako okrajový záblesk. Teraz už boli všade, obkľučovali ho a každým dňom sa blížili. Pomáhala im aj prichádzajúca zima a šok, ktorý Dominik utrpel na hradnom vrchu. Práve šok ho otvoril chorobám, jeho odolnosť sa rozsypala; mal zapálené hrdlo, priedušky a zrejme aj pľúca, lebo ho morili silnejúce horúčky. Všetko sa mu krútilo – tieňoví ľudia, Anabella s horiacou hlavou, čierne labute…

	Dni a týždne sa zlievali do nepriehľadnej hmly, no teraz sa blížila ďalšia noc. Mohla byť posledná, veď znamenala ďalšie uzimené hodiny. Blúzniaci a vyhladovaný Dominik polihoval pri stanici; tieňoví ľudia prichádzali. Nemali síce tváre, ich šišaté hlavy sa ponášali na krútiace sa pijavice, zato však rozďavovali ústa – čiernočierne tunely, čo vedú do iných svetov. Bezhlasne naňho jeden cez druhého kričali, prikazovali, nabádali ho na hrozné, nevypovedateľné veci a skutky.

	 


IX

	Horský priechod cez Donovaly pripomínal úzky tmavý tunel. Kľukatú cestu z oboch strán zvierali strmé svahy. Svetelné kužele reflektorov ledva pretínali tmu a osvetľovali zopár metrov priestoru.

	Vokoš nespomaľoval, hnal sa ako blázon, len tak-tak vyberal ostré zákruty. Za normálnych okolností by si na takú jazdu netrúfol ani cez deň, lenže teraz v ňom prevládla paranoja. Zdalo sa mu, že ho sledujú. Možno si mafiáni všimli, že ubzikol, nasadli do džípu a idú za ním.

	Priesmyk cez hory bol v noci prázdny, za celý čas nestretol jediné auto. Len on, strmá cesta a husté rozľahlé lesy všade naokolo. Ideálne miesto na vraždu. Nebola by jediná, veď mŕtvoly alebo opustené autá tu v posledných rokoch nachádzali často.

	V spätnom zrkadle uvidel žiaru dvoch reflektorov, vydesilo ho to. Má ich za sebou, držia sa ho ako kliešte! Sledujú ho už od Bystrice, zavesili sa zaňho, nevedel sa ich striasť.

	Ešte viac pritlačil plynový pedál, po tvári mu stekali kvapky potu, košeľu mal celkom prepotenú.

	Prekliate hnutie, prekliaty predseda!

	Vylákali ho do cudzieho priestoru, kde nebol pánom, kde nemal žiadnu kontrolu. Nielenže ho ponížili a škaredo si z neho vystrelili, možno mafiánom dokonca prikázali, aby… Prudko strhol volant, pneumatiky zaškrípali, takmer vletel do zvodidiel. Ostrú zákrutu však predsa len vybral, vyrovnal auto, rútil sa ďalej. Svetlá na chvíľu zmizli za ohybom cesty, lenže Vokoš vedel, že sú stále za ním.

	Presne takto človeka prenasleduje smrť, napadlo mu. Drží sa ho, má ju stále za chrbtom, neustále ho doháňa. Z času na čas jej svetlá zmiznú, dostanú sa z dohľadu. Ale to neznamená, že smrť poľavila v naháňačke, ktorú zakaždým vyhrá. Ani náhodou – vtedy, keď ju nevidno, sa približujú najrýchlejšie.

	Zazrel odpočívadlo pri ceste, bez premýšľania trhol volantom. Chcel sa ukryť za prístreškom, ktorý tam stál, a vypnúť motor. Prenasledovatelia si ho nevšimnú, prefrčia okolo.

	Ibaže zle odhadol rýchlosť. Hoci dupol na brzdu, rozbehnuté auto nespomalilo tak, ako očakával. Namiesto toho sa začalo šmýkať po štrku, nekontrolovateľne sa otáčalo a stále letelo dopredu. Vokoša vydesilo, že sa možno zabije, no ešte silnejšie ním prenikol des z úplnej straty kontroly. To bolo horšie než smrť, popretie jeho sveta, zmyslu a existencie.

	Auto vletelo do húštiny, ozval sa praskot a škrípanie, hrubý konár prerazil okno. Dve bočné kolesá skĺzli do garádu, všetko sa naklonilo. Vokoš stisol zuby, cítil, že si zahryzol do jazyka. Čakal, že sa už-už prevráti, pred očami mu neprebleskol život, ale len dokonalé prázdno.

	Podvozok zavŕzgal, čosi v ňom hlasno prasklo. Motor zhasol, svetlá aj palubná doska stmavli. Vokoš pomaly vydýchol, cítil, že kabína je labilná, stačil neopatrný pohyb, malá zmena a skončí v priekope. Alebo ešte horšie, auto sa skotúľa z kopca, zastavia ho až stromy, o ktoré sa rozmláti.

	Z neďalekej cesty začul vrčanie motora, prenasledovatelia sa blížili. Stuhol, znova zadržal dych. Svetlá však plynulo prešli okolo, posádka si ho nevšimla alebo im bol ukradnutý. Zažmurkal, pomalými pohybmi si z očí vytrel pot a slzy.

	Hajzli zasraní! Neublížili mu, ale ani nepomohli. Čo má teraz robiť?

	Hodnú chvíľu presedel bez pohybu, napokon sa však odhodlal. Odopol bezpečnostný pás a rozhliadol sa. Našťastie mal voľný východ, na kríky a konáre bola natlačená opačná strana auta. Vdýchol studený vzduch, ktorý do auta prenikal cez vybité okno, a otvoril dvere.

	Nič sa nestalo, kabína sa nezaknísala.

	Opatrne, centimeter po centimetri, vyliezal von. Nenáhlil sa, dával si záležať, aj keď ho striasalo od zimy. Najprv jedna noha, preniesť celú váhu, vykloniť hlavu aj trup, pomalý presun, nakoniec druhá noha.

	Bol vonku!

	Keď auto odľahčil, trochu sa zakývalo, ale neprevrátilo sa. Rozhliadol sa, v tme toho veľa nevidel – drevený prístrešok, zopár lavičiek, obitá detská preliezačka. Prázdne odpočívadlo pôsobilo opustene a desivo. Napadlo mu, že si mobilom privolá pomoc. Políciu alebo odťahovú službu. Strčil ruku do vrecka, ale uprostred pohybu zaváhal. Ako by vysvetľoval, čo sa vlastne stalo? Bol rozrušený, nebol v stave poriadne uvažovať. Nespôsobí si tým iba opletačky? Čo keď zistia, že letel po ceste ako blázon? Veď ho môžu obviniť, zdiskreditovať. Aj keď nič nenafúka, ťažko bude ľudí v meste presviedčať, že sa na oslave neožral a nerútil sa cez Donovaly pod vplyvom alkoholu.

	Najlepšie by bolo počkať do rána, upokojiť sa, všetko si dobre premyslieť. Môže napríklad tvrdiť, že mu do cesty vbehla lesná zver. Lenže takýto manéver vyžadoval prípravu, čistú hlavu a pokojné nervy. Ani jedno v tom momente nemal. Zniesol veľa, ale najlepšie spoza kancelárskeho stola. Takéto čosi nebola jeho hra ani jeho ihrisko.

	Upokojiť sa, vyčkať do rána.

	Triasol sa od zimy aj rozčúlenia, vonku určite nevydrží. Napadlo mu, že Donovaly nemôžu byť ďaleko, nanajvýš jeden či dva kilometre do kopca. Zaťal zuby, potichu zanadával a vykročil do tmy.

	Výstup mu trval dobrú hodinu, keď konečne uvidel vysvietené chaty, hotely a apartmánové domy, od radosti takmer vykríkol. Zamieril do najviac vysvieteného hotela, zdalo sa mu, že päť hviezdičiek by mohlo stačiť, aby v takom zariadení do rána úplne nezošalel. Veď hotel, každý hotel, bol pre Vokoša čistý horor. Úzke steny, žiadne súkromie, záplava rušivých zvukov. Izby plné baktérií. Cudzie plachty a prikrývky, postele, na ktorých spali tisícky ľudí; záchod aj kúpeľňa, ktoré pred pár hodinami používal ktosi neznámy…

	Vošiel na recepciu, za pultom podriemkaval akýsi mladík.

	Rýchlo sa prebral, dokonca sa pokúsil o úsmev: „Vitajte, ako pomôžem?“

	Buzerant zasratý! Alexandrovi bolo z tónu a prihriateho úškrnu ihneď jasné, že ide o teploša. Najradšej by sa otočil na päte a vypadol. Nepotrebuje ďalšie urážky, dnes už zažil ponížení akurát dosť. A teraz komunikácia s homošom…

	„Izbu chcem,“ odvrkol. „Do zajtra.“

	„Samozrejme. Môžem vám ponúknuť aj Deluxe apartmán.“

	„Nič také! Len izbu,“ striasol sa Alexander. Ubytovávanie trvalo neznesiteľne dlho, napokon však zaplatil, dostal elektronickú kartu a vybral sa na izbu. Medzitým poriadne vyhladol, v bruchu mu hlasno škvŕkalo, ale zaťal sa – naje sa až zajtra, v takomto pajzli by do úst nezobral ani sústo.

	Chvíľu mu trvalo, kým prišiel na to, ako otvoriť dvere pomocou karty. Stačilo priložiť, nebolo treba páčiť. Vošiel dnu, unavene sa zvalil do kresla. Zaumienil si, že do rána sa z neho nepohne, vydrží hlad aj nepohodlie. Na záchod by tu nešiel ani za milión, veď tam baktérie museli priam šušťať vo vzduchu.

	A posteľ? Ani zaboha! Nevydržal by ani minútu, premohli by ho predstavy o stovkách, ba tisíckach ľudí, čo tam ležali pred ním. Koľkí z nich boli šialení, chorí, koľkí z nich sú už mŕtvi? Koľkí tam vylihovali neumytí, potili sa a prdeli priamo do matraca? Len čo by si tam ľahol, vyvalili by sa naňho predstavy hostí, čo v posteli masturbovali alebo sa dokonca milovali – to bolo ešte horšie, lebo pri tom vznikal dvojnásobok telesných tekutín a výlučkov.

	Sedel bez pohnutia, pomaly sa zahrieval a uvoľňoval. Na chvíľu dokonca zadriemal, ale vzápätí sa strhol. Len čo pominul chlad a priame nebezpečenstvo, začala sa v ňom znova rozlievať pachuť poníženia a zlosti.

	Toto si zaslúžil? Takú hanbu, taký výsmech?

	Čím viac nad tým premýšľal, tým pravdepodobnejšie sa mu zdalo, že išlo naozaj iba o krutý žart, nie o snahu zlikvidovať ho. Veď presne takto sa v poslednom čase Kardiš a jeho najbližšia suita zvykli zabávať – kruto, bezcitne si strieľať z ľudí, znášať ich až pod čiernu zem. Nejedného dohnali ku kolapsu či dokonca k samovražde. Premiérovi sa zapáčilo drviť ľudí ako pukance, bolo to príjemné osvieženie a rozptýlenie. A len čo jeho nohsledi uvideli, že ho to baví, začali sa predbiehať v čoraz zvrátenejších, perverznejších nápadoch.

	Zovrel v ňom prudký vzdor. Toto si nezaslúžil, toto si naozaj nezaslúžil!

	Chcú sa s ním hrať, chcú si ho doberať?! Veď uvidia! Zamrvil sa, zašiel rukou do vrecka a vytiahol mobil. Zavolá tomu mladému z tajnej služby, Hagarovi. On, Alexander Vokoš, nie je žiadna handra. Vie toho veľa, veľmi veľa, uvidí sa, kto sa bude rehotať ako posledný.

	Vedel, že koná na vlne emócií, čo znamenalo slabosť, ale nedokázal sa zastaviť. Poníženie aj hnev boli priveľké. Doteraz Kardiša chránil, doteraz zaňho nastavoval krk, znášal toho veľa, ústrky z jednej aj druhej strany.

	Stačilo, dnešok bol poslednou kvapkou.

	Našiel Hagarovo číslo, v ušiach mu hučalo, pod spánkovými kosťami cítil búšenie.

	Stlačil gombík, začal vytáčať spojenie.

	Nie je žiadna handra! Kto sa smeje naposledy, ten sa smeje najlepšie!

	Vokoš sa strhol, rýchlo stisol tlačidlo, prerušil vytáčanie. Prsty si priložil na spánky, snažil sa upokojiť. Nie, nesmie na to takto zhurta. Aj keď ho išlo roztrhnúť, aj keď mal pocit, že sa mu od zlosti rozletí hlava, nesmel konať zbrklo a unáhlene.

	Áno, Kardiš a jeho poskokovia mu dali trochu moci, no zároveň mu na krk navliekli obojok, ktorým teraz mykajú, aby sa zabavili. Premiéra opila moc, prichádza o rozum, je čoraz zákernejší a zvrátenejší, preskakuje mu. Kope ako zdochýnajúci kôň, vyžíva sa v možnostiach, ktoré má, no zároveň o ne postupne prichádza. Už to nepotrvá dlho a zrúti sa, zažije strmý pád.

	Keď už niekoho nemôžeš ďalej využívať, vyťaž niečo aspoň z toho, že ho pomôžeš potopiť. Presne tak fungovala hra, také bolo jedno z jej pravidiel. Kedysi mu ho opakoval starý eštebák Félix Zaberský, keď ho nabádal, aby udával svojich kolegov v mestskom národnom výbore.

	Aj s Kardišom je to tak. Vokoš si bol na istom, že ho už teraz potápajú mnohí z tých, ktorých vyzdvihol na piedestál. On sa však zatiaľ nemal k činu, napriek všetkému sa nemal k činu. Čo ak Kardiš predsa len situáciu zvládne, čo ak všetko otočí? Alexander si dobre pamätal, ako naňho kedysi dávno predseda zapôsobil v hale na Pasienkoch, ako vtedy žiaril, ako mu priamo tam, ale aj na celom Slovensku zobali z ruky tisícky, státisíce, ba milióny ľudí.

	Čo keď sa on, Alexander Vokoš, odmaskuje priskoro? Čo keď predčasne vyloží karty na stôl? So zradcami sa predsa zaobchádza najhoršie. A Vokoš nemal žiadne ilúzie, bol dobre informovaný. Vedel napríklad, že úzka spolupráca štátnej tajnej služby s podsvetím nie je iba fáma, ale holá skutočnosť. Nešlo pritom o žiadne nevinné alebo sivé zadania, boli to čierne, veľmi čierne úlohy, pri ktorých sa stávali škaredé veci, mizli alebo zomierali ľudia.

	Navyše, Kardiš síce ponižoval a trestal, neraz však rovnako nevypočítateľne oceňoval. Stali sa aj prípady, keď niekoho kruto ponížil, aby ho vzápätí odmenil nevídaným majetkom či vychytenou vysokou funkciou.

	A on, Vokoš, mal už cieľ na dosah. Stačí drobný premiérov záchvev, ľahký poryv priaznivej emócie, a pevne zdrapí to, po čom túži, už nikdy to nepustí. Oplatí sa počkať, vystriehnuť, ako sa situácia vyvinie. Karty na stôl netreba vykladať predčasne.

	Alexander rozochvenou rukou zasunul mobil naspäť do vrecka, naslinil si vysušené pery, zaklonil hlavu a silno stisol viečka.

	 


X

	Kolóna nákladniakov akoby nemala konca. Vychádzali z areálu Texicomu jeden za druhým, naložené korby pozakrývané plachtami, namáhané motory hlasno vrčali.

	Ľuboš sedel na zábradlí neďaleko hlavnej brány fabriky. Chrbát mal zhrbený, krk prehnutý, pripomínal obrovského supa. Zachmúrene hľadel na dlhočizný rad áut, okrem stiahnutého obočia však nemal na tvári žiadny výraz, iba prázdno. Z času na čas pod plachtami zahliadol demontované súčasti krosien, hŕby drevených tkáčskych člnkov, nespotrebované zásoby nití alebo nedbanlivo nahádzané tkaniny.

	Všetko to odvážali kamsi preč, vyvrhávali fabriku zaživa, vytŕhali jej vnútornosti. Ľubošovi sa zazdalo, že storočné budovy aj vysoký komín na to hľadia s nemou ľútosťou, neschopné zasiahnuť a obrániť sa; závody pripomínali anorganický, no predsa živý útvar, ktorý sa prizerá začiatku vlastnej pitvy, vlastnej vivisekcie.

	Ostrý si logol z fľaše vodky, ktorú si kúpil v neďalekých potravinách. Takéto divadlo by za triezva nezniesol. Veď pitvali aj jeho, každý nákladniak odvážal čosi z neho samého. Nemal sem prísť, nechcel, vzdoroval zo všetkých síl. Napriek tomu ho voľačo pritiahlo, keby sa neprišiel pozrieť, zošalel by.

	Znova si uhol z fľaše, uškrnul sa a odpľul si. Takto si koniec svojho dobrodružstva nepredstavoval. Vrčiace nákladniaky odvážali kúsky jeho snov o podnikaní v najvyššej lige. Švéd mu povedal, že nerád jedná s lúzrami, a poslal ho do prdele. Peniaze, čo poskytol na slovenský biznis, sa mu síce vrátili, lenže to nestačilo. Naštvalo ho, že ich zbytočne viazal na nevydarený kšeft, veď keby ich vložil inde, mohli mu za ten čas zarobiť slušnú sumu.

	Ktorýsi motor prudko zavrčal, ozvala sa rana z výfuku. K Ľubošovi doletel oblak dymu, ovanul ho ostrý zápach nafty. Zasratý zradca! Koľko ti strčili do vrecka, aby si odskočil?

	Obvinenia mu neustále zneli v hlave, boleli ho a pálili. Syčali, akoby mu škvarili dušu.

	Tisícky rodín, už čoskoro tisícky prepustených, tisícky nepotrebných a zmätených, vyhodených na dlažbu. Nielen na tú príslovečnú. Veď prísť v Ružomberku o prácu neraz znamenalo ocitnúť sa naozaj na dlažbe. Nečudo, že mnohí prepustení textiláci chľastali, chorľaveli a napokon biedne umierali; nečudo, že sa im rozvrátili rodiny aj životy.

	Zasratý zradca. Tvoj syn sa dozvie, zamestnanci sa dozvedia, celé mesto sa dozvie.

	Ľuboš si doprial obzvlášť výdatný dúšok, chcel ním uhasiť škvarenie, ktoré ho stravovalo. Syčanie však nezoslablo, naopak, ozvalo sa ešte hlasnejšie.

	Bol som blízko, tak blízko! vybuchovalo mu v mysli. Stačilo málo, máličko, a všetko mohlo byť inak.

	Znova obrátil fľašku hore dnom, už v nej veľa nezostalo, akurát tak na jeden či dva slabšie dúšky.

	Kde som spravil chybu? Mal som viac podplácať, poistiť si nielen ministra, ale aj tajomníka? Prečo som to nespravil, prečo som vec nepoistil?

	Zazdalo sa mu, že je možno naozaj na vine, mal záležitosť držať pevnejšie v rukách, svojou ľahkomyseľnosťou opäť všetko dokašľal.

	Nieže dokašľal… Posral! Všetko kvalitne posral!

	K sykotu škvarenej a roztrasenej duše sa pridali aj ďalšie známe zvuky – ozveny výstrelov a tiché hvízdanie šrapnelov. Ľuboš sa zaknísal, skoro zletel zo zábradlia; rezonovala v ňom zlosť aj hanba, tá prvá pálila, zatiaľ čo druhá chutila horko, príšerne horko.

	Z brány areálu konečne vyšiel posledný nákladniak. Na korbe sa mu natriasali masívne snovadlá – samotné srdcia každej tkáčskej haly, od ktorých sa všetko odvíjalo a likvidácia ktorých znamenala definitívny, nezvratný koniec výroby. Snovacie valce a cievočnice sa na korbách triasli ako ozajstné, zaživa vytrhnuté srdcia. Opúšťali hrudník fabriky, kde ešte donedávna bili; odvážali ich z gigantického organizmu, ktorý po dlhé roky oživovali.

	Ostrý za nimi hľadel prázdnym rozostreným pohľadom; sledoval ich, až kým nezmizli za mostom cez Váh.

	 


XI

	„Vážne zdrhli?“ uistil sa Štarch a vyfúkol cigaretový dym.

	„Pobrali sa kade ľahšie,“ prikývol Laba. „Úplne sa posrali.“

	„Dávajte pozor, môže to byť ofajč. Musíme byť pripravení, že sa pokúsia o odplatu.“ Peter potriasol hlavou. Zazdalo sa mu, že počuje praskanie elektrických výbojov a spolu s tabakovým zápachom vdychuje aj smrad škvariacej sa kože a mäsa. Babálovcom dali poriadne zabrať, to áno, lenže aj tak neveril, že by sa bratia vzdali tak ľahko.

	„Budeme v strehu. Ale fakt zmizli kamsi na východ, možno do Košíc.“

	„V poriadku,“ uzavrel Štarch.

	Chvíľu iba tak mlčali. Petrovi neušlo, aký je Laba polichotený, že ho boss zavolal práve sem. Iba prednedávnom si prenajal kancelárie na vrchu desaťposchodovej novostavby. Riadil odtiaľ svoju stavebnú firmu, ale aj dva baliarenské podniky, ktoré rozbiehal, a prevádzku vo výrobnej hale. Najradšej bol, keď si mohol z kancelárie odskočiť na strechu a z výšky sa rozhliadať po okolí. Presne to dnes urobil, zobral so sebou aj kápa. Mesto mu ležalo pri nohách, cítil sa ako staroveký vládca.

	„Pekný výhľad,“ prehodil Laba, keď si všimol, s akou záľubou sa šéf pozerá na blízke kopce. „Len trošku kosa začína byť,“ dodal a dýchol si do dlaní.

	Štarchovi chlad nevadil – vzduch bol vďaka nemu priezračný a výhľad ostrý. Čochvíľa sa začne stmievať. Nízke zimné slnko klesalo za hory, čo obopínali mesto. Od hladiny Váhu sa dvíhali chuchvalce hmly, hlboké ticho rušilo iba škrípanie ozrutných žeriavov a strojov, čo v neďalekých papierňach prenášali a spracovávali desiatky ton dreviny.

	„Toho chuja si priviedol?“ opýtal sa Štarch, keď sa dosýtosti vynadíval.

	„Hej, čaká na schodisku, mám ho zavolať?“

	Peter pokrčil plecom, najradšej by sa na záležitosť vykašľal, nemal z toho dobrý pocit. Lenže chlapci boli citliví na to, ako sa správa k pešiakom. Keby necítili, že boss je ich záchranná sieť, lojalita by rýchlo vymizla.

	Laba si do úst vložil dva prsty a hlasno zapískal.

	„Dunčo, k nohe,“ prehodil k Štarchovi. Obaja sa zasmiali. Dvere vedúce na schodisko sa otvorili, vyšiel odtiaľ Bobo. Peter ho takmer nespoznal, taký bol zúbožený. Poriadne schudol, mal nezdravo sivú pokožku, celý bol akýsi prepadnutý. Najväčšia zmena sa však neodohrala na tele, ale kdesi v hlave, lebo namiesto bežnej sebavedomej chôdze sa hrbil a vliekol, akoby práve dostal po pysku.

	Keď došiel k nim, Štarchovi neušlo, že uhýba pohľadom – buď sa za čosi hanbí, alebo nemá čisté svedomie.

	„Čo sa vlečieš jak kokot?!“ povzbudil ho Laba. „Nenasadili ťa chlpatí náhodou na nás?“

	„Ani zo srandy také nehovor,“ zaprskal Bobo.

	„Tak si sa vrátil?“ zastaral sa Štarch. „A čo chceš? Ďalšie problémy narobiť?“

	„Nie, nie,“ dušoval sa pešiak. „To mi len vtedy preplo!“

	„A z Dubnice či akej riti prečo utekáš?“

	„Neutekám, len…“

	„Sa to tam dosralo, čo?“ dokončil zaňho Laba. „Kde si ty, tam sa vždy všetko doserie.“

	„Presne tak,“ rozosmial sa Štarch. „Si taký Jonáš.“

	„Kto?“ nerozumel Bobo.

	„Nepoznáš námornícke legendy o Jonášovi, čo nosí smolu?“

	Pešiak mlčal, ale na krku mu navreli žily – asi mu došlo, že si z neho strieľajú a spoločne si ho doberajú.

	„Námorníci sú veľmi poverčiví,“ pustil sa boss do výkladu. „Veria napríklad v Jonáša nosiaceho smolu. Jonáš nemusí byť iba človek, ale aj predmet na lodi alebo samotná loď. Ak sa Jonáš včas neodhalí a neodstráni, bude plavbu sprevádzať nikdy nekončiaca smola, nepretržitý rad nešťastných udalostí, ktorý povedie k tragickému koncu.“

	„A to mám byť ja akože?“

	„Veru, presne, ty si taký Jonáš!“ skríkol Laba a mekotavo sa rozrehotal.

	„Chlapi, potrebujem sa vrátiť, neserte sa,“ dostal zo seba Bobo.

	Labu aj Štarcha zarazilo, ako to povedal. Predtým zvykol na podpichovanie reagovať zlostne alebo s rovnako ostrým humorom. Teraz bol ako vymenený, žiadna iskra, nič – iba zvesené plecia a upretý pohľad prepadnutých očí.

	„Ale veď dobre, voľačo sme vymysleli,“ pripustil kápo.

	„Vážne?“ vydýchol Bobo, kútiky úst sa mu nadvihli.

	„Vážne,“ prikývol Štarch. „Ale nebudeš vo výjazdovke ani v esbéeske. Už si narobil dosť problémov.“

	„Akože žiadna akcia, nič?“

	„Presne tak.“

	„A čo budem?“

	„Špeciálnu funkciu budeš mať,“ oznámil Laba.

	Bobo naňho pozrel, nepáčilo sa mu, ako sa starý kamarát uškŕňa. V napätom tichu začul štrngot nákladných vagónov posúvaných po koľajniciach do závodu.

	„Budeš štartér,“ dokončil kápo a vybuchol do smiechu. Ani Štarch sa pri pohľade na zmäteného, vyjaveného pešiaka neovládol, tiež sa rozosmial.

	Bobo skákal pohľadom z jedného na druhého, ničomu nerozumel. „Štartér? To akože čo budem robiť?“

	Laba ho dobrácky potľapkal po pleci: „Štartovať autá, či pod nimi nie je bomba, ty kokot!“

	Bobovi svitlo; začul už, že najväčších zmrdov v partiách používajú na také úlohy. Štartovať autá, či v nich náhodou nie je namontovaný nástražný systém. A keď neexplodujú, robiť zasraného šoféra… Po tom, čo sa v Dubnici prihodilo Janovi a Gregušovi, sa mu do takej práce dupľom nechcelo. Očervenel, zaťal zuby a otočil sa od rozrehotanej dvojice.

	Keby na nich ešte chvíľu pozeral, určite by vybuchol. Lomcovala ním prudká zlosť, len-len sa ovládol. Snažil sa zhlboka dýchať, ale nešlo to, namiesto toho len plytko dychčal, pred očami mu blikali iskry. Počul však ostro, smiech sa mu zarezával do mozgu a prenikal hlboko, veľmi hlboko.

	Robiť zasraného šoféra! Žiadna chlapská robota, nič pre poriadneho chlapa.

	Alebo to už vedia? napadlo mu.

	Od úľaku sa mu zastavil dych, na čele pocítil studený pot. Dozvedeli sa, že už nie je ozajstný chlap, že nemá gule, a preto mu dávajú takúto podradnú robotu? Musím sa správať normálne, musím sa…

	„Pekný výhľad tu je,“ prehodil cez plece. Zachrchlal, aby si prečistil stiahnuté hrdlo, a demonštratívne si odpľul. „Tamto šrotovisko pod Mníchom,“ ukázal rukou a pozrel na Labu, „tam sme chodievali ako malí zasrani, pamätáš si, brácho?“

	 


XII

	„Dobre si to dohodol?“ zavrčal Zolo a pozrel na hodinky.

	„Jasné, za čo ma máš?“ ohradil sa Dezider. „Desať tridsať tu mal byť.“

	Bengo nervózne poklepkal prstami o stôl. Rozhliadol sa po štúdiu – všetko pripravené, dvaja zvukári v pohotovosti, no Streeta nikde. Dokonca aj Dezider sa s vecou natrápil, bežne neprekypoval pracovitosťou, ale pre tento projekt sa naozaj nadchol. Zohnal pomocného producenta, kráľovsky mu zaplatil a spoločne vytvorili hudobné podklady pre skladby zvané beaty.

	„Takú šancu dostal a vysral sa na nás,“ krútil hlavou Gejza. „Zostaneme my pri našej muzičke, žiadne hip-hopy.“

	„Možno sa mu niečo stalo,“ bránil mladíka Dezider.

	„Keď som s ním volal, bol nadšený a tešil sa. Aj beaty sa mu páčili.“

	„Tak mu zavolaj aj teraz,“ navrhol Zolo. „Mešká štyridsať minút, nedal nám vedieť… Povedz mu, nech sem nakluše, alebo páli do riti.“

	„Skúšal som, má vypnutý mobil.“

	„Hlavne, že má mobil. A potom že si Cigáni žijú zle,“ zastarel sa Gejza.

	„Nejaká čórka,“ mávol rukou najmladší brat.

	Bengo znova poklepal prstami o stôl. „A ty vieš, kde býva?“

	„Kde býva?“ nechápal Dezider.

	„Tak vieš, či nevieš?“

	„Nadiktoval mi adresu. Veď som mu kuriérom posielal tie beaty na kazete, aby si všetko naskúšal. Ale hádam nechceš…“

	Zolo sa zachmúril, zamliaskal, prebehol si jazykom po zuboch. „Dostal šancu, nasral ma. Chcem vedieť, prečo Cigán vyhodí príležitosť z okna. Čo je také dôležité, že to má prednosť? Veď má talent, doriti!“

	„Luník deväť, tam je to vraj divoké.“

	„Tak vstávajte, ideme,“ zavelil Zolo a postavil sa.

	„Nepreháňaj, Bengo. Načo sa tam drbať? Vyser sa naňho,“ tíšil ho Gejza.

	„Čo nepreháňaj?! Peniaze nás to stálo, Dezider sa nadrel a mladý nás vyfakuje? Ani nedá vedieť, že prečo? Takto sa biznis nerobí!“

	„Vážne, ser naňho,“ pridal sa Dezider.

	„Vstávaj a hľadaj tú adresu. Ty si chcel hip-hop, pouličný rap, stoku. Tak sa tam pozrieme!“

	Nedal si povedať, vystrkal ich zo štúdia. Bratia nerozumeli, o čo mu ide, no videli, že ho poháňa akási zvláštna, nepochopiteľná sila, v očiach mal čudný lesk. Pozreli na seba a pokrčili plecami, už to poznali. Bengo sa podobne správal aj v Kyjeve, čoraz menej mu rozumeli.

	Nasadli do Gejzovej toyoty a cez mestskú časť Nové Mesto – Terasa vyrazili k Luníku deväť. Prešli cez niekoľko menších sídlisk označených ako Luník I až VIII, ktoré postavili komunisti v sedemdesiatych rokoch. Všetky boli určené pre bielych, a hoci panelákové škatule nevynikali krásou, dodnes pôsobili udržiavane a slúžili svojmu účelu.

	Luník IX bol iná kapitola. Všetci v Košiciach ho poznali, aj Čonkovci sa o ňom od miestnych už čo-to dozvedeli. Deviatku, ako ho tu volali, tiež postavili v sedemdesiatych rokoch, ale ďaleko od ostatných sídlisk. Išlo totiž o experiment – mali tu žiť pokope vojaci, policajti a Cigáni. Zámer nevyšiel, už od začiatku malo o spoločné bývanie s Cigánmi záujem oveľa menej policajných a vojenských rodín, než socialistickí plánovači predpokladali. Deviatka sa postupne zmenila na čisto rómske sídlisko s nedobrou povesťou. Pred pár rokmi tam začali ubytovávať aj neplatičov, neprispôsobivých a iné sociálne prípady.

	Zolo to všetko vedel, bolo mu jasné, že nejdú na návštevu do vychytenej štvrte. Veril, že je pripravený na všetko. Keď však Gejza odbočil z hlavnej cesty a priblížil sa k sídlisku, Bengo prekvapene zažmurkal. Myslel si, že zle vidí.

	Deviatka vyzerala ako z katastrofického filmu. Všetko tu pripomínalo zábery z vojnou zničeného Sarajeva, ktoré pred pár rokmi dookola vysielali televízie. Paneláky mali povybíjané okná, chýbali na nich celé kusy omietky aj betónových súčastí. Balkóny boli zdemolované alebo rozmlátené, z popraskaných panelov trčali zvyšky železných konštrukcií, ktoré ktosi povytŕhal a zrejme odniesol do zberu. Niektoré budovy už pripomínali iba kostry, miestni obyvatelia ich obrali ako termity, ohlodali ich až na holé základy a nosné stavebné prvky.

	Interiér auta zamoril príšerný zápach, veď priamo pod oknami domov sa povaľovali niekoľkometrové kopy odpadkov – hnijúce zvyšky jedla, útržky látok, kartónové škatule, črepiny, ľudské aj zvieracie výkaly zaliate hektolitrami močovky. V nechutnej mase hmýriacej sa rojmi vypasených múch sa prehrabávali rómske deti aj polodivoké vypĺznuté psy. Cez cestu prebehol ozrutný potkan veľký takmer ako mačka.

	„To vyhadzujú z okien rovno pod seba?“ nechápal Zolo. Videl, ako biedne žijú jeho ľudia v osadách, no takéto peklo nečakal.

	Dezider pokrčil plecom, ani jemu sa prostredie nepáčilo, ale neprežíval to tak dramaticky ako prostredný brat.

	„Žijú, ako vedia,“ povedal a stisol pery. Žiadalo sa mu ešte doložiť, že Bengo má v hlave priveľa gadžovského myslenia, keď ho to tak rozčuľuje. Ovládol sa však a zostal potichu, vedel už, že dohovárať Zolovi nemá zmysel.

	Gejza sa do diskusie nezapojil, mal čo robiť, aby autom vykľučkoval pomedzi hlúčiky postávajúcich detí a tehotných žien. Neuhýnali sa, veď načo, vedeli, že tu je ich kráľovstvo a nikto ich nemôže buzerovať. Tínedžerky, ktoré mali samy bližšie k deťom než k dospelým ženám, už mali naduté bruchá – očakávali potomkov; niektoré z nich iba nedávno porodili, tlačili pred sebou kočík, no už o pár mesiacov ich očividne neminie ďalší pôrod.

	„Koľko detí…“ mrmlal Zolo a rozhliadal sa. Naozaj to bol veľký nepomer. Dospelých pred panelákmi postávalo iba zopár, zato detí sa tam bezprizorne potulovali desiatky. Väčšinou skupinovo pofajčievali, popíjali lacný alkohol alebo fetovali, vôbec sa neskrývali, zrejme to patrilo k bežnému koloritu. Najmladší drobizg sa preberal v odpadkoch a systematicky rozbíjal všetko, čo sa ešte rozbiť dalo.

	Posádku toyoty sledovalo množstvo zachmúrených nepriateľských pohľadov. Zopár mladých čosi zakričalo, začuli cigánske nadávky. Jeden či dvaja hodili po aute skalu.

	Keď však Gejza otvoril okno a vrátil im urážky v rovnakom jazyku, pochopili, že v parádnom aute sa vezú Cigáni. Nepriateľstvo sa razom zmenilo na priam nábožnú úctu, zachmúrené tváre vystriedal úžas. Vybrali sa za toyotou, kráčali za ňou, kývali a usmievali sa. Netrvalo dlho a kombi sprevádzal dlhý zástup detísk a pubertiakov, z rastúceho davu vyžarovalo silné vzrušenie.

	„Kde býva?“ zachrčal Zolo cez bledé stisnuté pery. Dezider pozrel na papierik s načmáranou adresou: „Hrebendova štyri.“

	Nakoniec sa museli opýtať, lebo ceduľky s číslami panelákov dávno ktosi postŕhal. Hľadanie trvalo hodnú chvíľu, dvakrát obkrúžili celé sídlisko. Uvideli iba dve ako-tak zachované budovy – saleziánsku faru, na ktorú Cigáni nevztiahli ruku z náboženskej úcty, a základnú školu, ktorú strážila súkromná bezpečnostná služba. Na úzkej ceste sa ledva vyhli jedinému autobusu mestskej hromadnej dopravy, ktorý sem premával. Všimli si, že vedľa šoféra sedí ochrankár.

	„Koľkí tu žijú?“ nedalo Zolovi.

	„Šesť-sedem tisíc,“ informoval Gejza. „Minule to ukazovali v správach. V jednom byte zhruba pätnásť ľudí. Žiadna elektrina, voda iba na prídel z cisterny. Spravili im aj pumpu, ale sami si ju za dva dni rozbili. Skoro sto percent obyvateľov sú neplatiči alebo dlžníci za nájomné a energie. Špica, nie?“

	„Aspoň vidíš, ako sa gadžovia správajú k našim ľuďom. Pozri, ako ich nechajú žiť!“ rozhorčil sa Dezider.

	„Veď im dali všetko zadarmo. Nechávajú ich tu bývať na dlh, ktorý samospráve splácajú gadžovia,“ namietol Zolo.

	„Na čej strane stojíš, Bengo?“ vyprskol najmladší brat. „Furt obhajuješ bielych, už mám tých tvojich sprostých rečí dosť!“

	„Pokoj, len pokoj!“ tíšil ich Gejza. „Už sme tu, toto je štvorka,“ ukázal na ošarpaný panelák.

	Zaparkoval, vystúpili z džípu a rozhliadli sa po hrči detí, ktoré ich okamžite obklopili. Žobrali, chceli sa previezť na aute alebo ich mĺkvo sledovali s výrazom hlbokej úcty.

	„Choďte, zostanem pri aute,“ prehodil Gejza cez plece a usmial sa na decká, ktoré vzápätí zvýskli od nadšenia.

	Zolo s Deziderom vošli do vchodu. Nemalo zmysel skúšať sa orientovať podľa čísiel, najlepšie bolo opýtať sa, kde býva Jano Mirga.

	Deti aj pubertiaci ich ochotne zaviedli až k dverám, postávali im za chrbtom, najradšej by od zvedavosti vliezli do bytu. Veď čo môže chcieť takýto baro raj od Jana Mirgu?

	Zolo zabúchal na chatrné dvere, ale nedočkal sa žiadnej odozvy. Skúsil ešte raz, stále žiadny ohlas. Dvere boli riadne otlčené, zdalo sa, že do nich ktosi trieskal päsťou tak silno, až preboril povrchovú preglejku.

	Ktorési z detí pochopilo, že páni nevedia, ako to tu funguje; stislo kľučku a otvorilo dokorán. Cesta bola voľná, chodievalo sa tu z bytu do bytu, vyklopkávanie a zamykanie patrilo do gadžovského sveta plného nedôvery a nevraživosti.

	V byte páchlo ešte hnusnejšie než na chodbe, Zola po niekoľkých krokoch naplo. Vošiel do kuchyne, ústa mal stiahnuté odporom, najradšej by ani nedýchal. Pri otvorenom okne sedel pupkatý chlap v špinavom tielku a trenkách. Bez záujmu pofajčieval, návšteva ho nevyviedla z miery, ani neotočil hlavu. Za stolom sedela postaršia Rómka, driemala, nebezpečne sa nakláňala. Razilo z nej lacné čučo, musela byť na mol opitá, určite nasávala už od rána.

	Streetovi rodičia, napadlo Zolovi.

	„Kde máš syna?“ opýtal sa pofajčievajúceho chlapa.

	Mykol plecom, cudzinci v byte ho nezaujímali. Za ním neprišli, tak čo.

	„Kde máš syna, sráč?“ zopakoval Zolo.

	Chlap nervózne zamliaskal, nepáčilo sa mu, že ho rušia a nedajú pokoj. „Ktorého?“ vytisol neochotne. Nebyť toho, že Zolo s Deziderom vyrastali vo východniarskej osade, ani by mu neporozumeli. Veď najmä starší Cigáni tu rozprávali čudesnou zmesou východoslovenských nárečí, maďarčiny a rómčiny.

	„Jana.“

	„Hentam leží, v cimre.“ Otec mávol rukou, opitá matka len čosi zachrčala.

	Zolo pozrel na Dezidera; mal sto chutí vypadnúť, ale niečo ho poháňalo, aby sa ešte hlbšie vŕtal v bolestivej rane, nevedel tej sile odolať. Veď aj jazykom sa neustále vracal k boľavému zubu, dráždil ho, nevedel s tým prestať, hoci z toho zároveň blaznel.

	Prešli do zadnej izby – steny tu boli oblepené plagátmi raperov a hudobníkov, zrejme Streetových vzorov. Aj Jana našli, bol tam, ale zároveň nebol. Ležal oblečený a obutý na rozheganej váľande, nespal, no nebol ani pri bdelom vedomí. Neustále čosi šomral, nepokojne sa prehadzoval z boka na bok, kŕčovito zvieral a roztváral ruky.

	„Si zabudol, že nahrávame!?“ skríkol naňho Zolo. Chcel chalanom zatriasť, ale Dezider ho zastavil. „Sfetovaný je, nevidíš?“ ukázal na dlážku pri váľande.

	Ležala tam papierová skladačka a trochu rozsypaného prášku.

	Zolo nadvihol obočie: „Piko?“

	„Asi,“ prikývol brat. „Ale nie ako naše, pozri, aké je sivé, žiadna kvalita.“

	Prášok nie je čistý, určite ho zmiešali s nejakým svinstvom. Preto je Street v takom biednom stave, ktovie, aký jed do seba vdýchol, svitlo Zolovi. Alebo pervitín skombinoval s niečím iným, samotný prášok by mu takto neuškodil, veď prášok iba…

	Odvrátil pohľad, nechcel vidieť papierovú skladačku vedľa zúboženého Jana, nechcel vidieť, čo s ním urobil prášok, aj keď nebol od nich.

	Náhle ho pochytila zlosť, priskočil k Streetovi, zdrapil ho za plecia a zatriasol ním.

	„Vstávaj, počuješ!“ zvrieskol. „Štúdio nachystané, na teba sa čaká!“

	„Nechaj,“ tíšil ho Dezider. Nepáčilo sa mu, ako Zolo vystrája. Ešte k tomu zbytočne, lebo teraz nič nezmôže, aj keby sa postavil na hlavu. Mladý trochu prestrelil, to sa stáva. Nabudúce už príde a všetko bude v poriadku.

	Zolo však neustával. Zúrivo triasol chrčiacim Streetom a ziapal naňho, aby sa prebral.

	Zarazil sa, až keď vrzli pánty a do izby nazrel Janov otec.

	„Čo s ním robíte?“ zavrčal starý Cigán.

	„Mal prísť nahrávať do štúdia,“ odvrkol Zolo.

	Otcovou tvárou prebehla obava: „Do štúdia? Nejaké oné…?“

	„Nie filmy nakrúcať, žiadne oné!“ zachraňoval situáciu Dezider. „Hudbu nahrávať, hip-hop.“

	Chlap mávol rukou, také hlúposti ho nezaujímali. „Vyspať potrebuje, nechajte ho, inokedy príďte.“

	Zolo pokrútil hlavou: „Všetko v štúdiu je pripravené, zaplatené, iba naňho sa čaká. A on nepríde?“

	Otec pokrčil plecami: „No nepríde, ta co?“

	„Talent má, šancu má a nepríde?! Takto sa nedá robiť!“

	Chlap znova pokrčil plecami a pozrel na Dezidera, ktorý sa mu zdal chápavejší. Nerozumel, prečo naňho druhý návštevník kričí, veď sa nič hrozné nestalo. Chalan sa vyspí a príde inokedy. Načo toľko zlosti? Navyše, ktovie, či je to čistá záležitosť a nie nejaké oné…

	„Poď, bráško, ideme,“ prehodil Dezider a zberal sa na odchod. Tiež nerozumel, prečo Bengo toľko vyvádza.

	„Jak potkany tu žijete. Chalan má šancu, vysere sa na ňu. A ty nič, vôbec nič?“ vypľúval Zolo. „To si otec?“

	„Čo ma ty urážaš?!“ ohradil sa chlap.

	„Sám sa urážaš, ty degeš!“ skríkol Zolo, priskočil k nemu a zlostne doňho sotil.

	Starý Cigán neudržal rovnováhu, vyvalil sa na chrbát. Chvíľu na špinavej dlážke ležal potichu, no vzápätí sa rozkričal.

	„Giňa!“ zanadával Dezider. „Poďme, padáme!“ strčil do rozčúleného Zola, nasilu ho vytláčal z bytu.

	„Talent má a serie na to! Aj rodičia serú na to!“ vykrikoval Bengo, akoby prišiel o rozum. „Jak potkany tu žijú! Naši ľudia. Naši ľudia, rozumieš?!“

	Dezider ho vystrkal na chodbu a pribuchol dvere od bytu. Zolo sa našťastie trochu upokojil. Cez zaťaté zuby stále prskal nadávky, no kráčal preč, hlavu mal sklonenú, akoby sa za čosi hanbil.

	Mladší brat ho sledoval prižmúrenými očami, vôbec mu nerozumel. Do pamäti sa mu však vypálilo, s akým hnusom Bengo odsotil starého Cigána, ktorý mu nič neurobil, ničím sa neprevinil, iba žil tak, ako najlepšie vedel. Všetci tu žili, ako vedeli; boli to ich ľudia, ich krv, degeši aj žužo. Bengo nemal žiadne právo vyvyšovať sa nad nich.

	Dezider preglgol, napadlo mu, že gadžovstvom pomýlený brat možno o chvíľu s rovnakým odporom odsotí aj ich – Gejzu a Dezidera. Možno na tom už pracuje, už ich od seba odsáca.

	 


XIII

	Za podkrovným oknom vládla noc, dokonalá čiernota. Na studené sklo dopadali vlhké snehové vločky, nevydávali pri tom ani najtichší zvuk, rýchlo sa topili.

	Ľuboš sedel rozvalený v kresle, na bruchu mal položenú starú španielku, vybrnkával na nej pomalú melódiu. Na dlážke vedľa neho sedel Adar – zlatý retríver, ktorého kedysi kúpil Milanovi. Chlapec sa psa po čase nasýtil, ostal na krku otcovi. Ľuboša to neprekvapilo, veď syn sa nasýtil aj rodičovského domu, odišiel na štúdiá a vracal sa iba z času na čas – na víkend. Aj toto podkrovie Ľuboš zrekonštruoval najmä preňho. Vtedy ani netušil, že sa doň napokon sám utiahne, aby sa nemusel deliť o životný priestor s Beátou. Celé dni ju nevídal, všetok čas trávila v kaderníckom salóne, čo jej pred rokmi kúpil. Aspoň to tvrdila, vôbec si to neoveroval, bolo mu to jedno. Mrzelo ho jedine to, že keď príde Milan z Bratislavy – ako prišiel aj dnes –, zostáva radšej dole s ňou, než aby vyšiel za otcom.

	Ostrý zabrnkal na struny, pes zastrihal ušami. Ktosi raz Ľubošovi povedal, že smrť je nemožnosť ďalšej možnosti. Bola to pravda, platilo to pre ľudí, ale aj pre štáty a spoločenské pohyby. Ľuboš cítil, že obdobie divokého eldoráda, čo na Slovensku zavládlo po revolúcii, sa pomaly končí, veľké možnosti sa rýchlo zužujú. Texicom bol šanca, ďalšia podobná už nebude. Určite žiadna, do ktorej by vložil srdce tak veľmi ako do tejto. Nič obdobné sa už nezopakuje, k takýmto presunom obrovského majetku už nedôjde – aspoň nie za jeho života. Veď Slovensko zažilo takú rabovačku iba trikrát – v podobe arizácie za ľudákov, znárodnenia za komunistov a terajšej privatizácie za demokratov. Lenže všetko sa končí, Kardiš je síce zdanlivo na vrchole, ovláda celý štát, ale spod hladiny sa čoraz jasnejšie vynára čosi iné – premiér je za zenitom, pozornému oku neujdú prvé príznaky konca jeho éry.

	A spolu s tým mizne aj šanca na jeho – Ostrého odkaz, ktorý by vzbudzoval dlhodobý rešpekt. Posral to, honosný pomník nebude. Teda možno aj bude, lenže akýsi opačný – Ostrý sa do mestských dejín zapíše ako človek, ktorý mohol zachrániť vychýrenú fabriku, no zlyhal. Poprípade, ešte horšie: nechal sa kúpiť a zradil. Ľuboš Ostrý bol neschopák alebo predajný zradca, takto sa tu naňho bude spomínať, tak ho uvidí Milan a jeho deti.

	Ľuboš si odpil z fľaše brandy, nebol úplne opitý, iba si udržiaval správnu hladinku. Takú, v ktorej sa mu najlepšie filozofovalo, v ktorej sa splín postupne menil na čierne chmúry.

	„Krásna, čarovná krajina toto, hotový Neverland,“ prihovoril sa psovi, ktorý natočil hlavu a zvedavo ho pozoroval.

	„Hotový Neverland!“ zopakoval podnikateľ.

	Ľudáci, komunisti, demokrati… všetko hlupáci, čo verili v progres, v neustály posun k lepšiemu. Ľudácke aj komunistické bludy dávno vyprchali a rovnako vyprchajú aj terajšie chiméry demokratov o zlepšení, ktoré vraj automaticky prinesie orientácia na Západ. Zaručený progres bol holý nezmysel, hlúpy myšlienkový konštrukt nezlučiteľný s realitou. Ľuboš pred časom pozeral dokument o starých Grékoch, ich myšlienky sa mu zdali oveľa realistickejšie – všetko je presne naopak, zlatý vek už bol, situácia sa postupne zhoršuje až do úplného rozvratu.

	Ostrý si logol brandy a uškrnul sa. Akí boli naivní, keď sa po revolúcii tešili a verili, že všetko sa odteraz bude iba zlepšovať. Bola to ilúzia, Ľuboš mal podozrenie, že všetko sa neustále zhoršuje – vo svete, v štáte aj v ich životoch.

	Zavŕzgali schody, Adar sa postavil na štyri, potichu zaštekal a zavrtel chvostom. Ktosi zaklopal na dvere, nepočkal na odpoveď a otvoril.

	„Ahoj, synak!“ pozdravil Ľuboš. „Vzácna návšteva, poď ďalej.“

	Milan vošiel, pohladkal Adara a posadil sa do kresla.

	„Otec, nepreháňaj to,“ prehodil nespokojne, keď si všimol fľašu brandy.

	„Ale veď to len tak, chlapsky,“ bránil sa Ľuboš. „Daj si aj ty trochu.“

	„Nie, vďaka. Chcem ti voľačo povedať.“

	„Jasné, samé ucho,“ potešil sa Ostrý. Nestávalo sa často, žeby sa syn prišiel poradiť. „Ohľadom školy? Mama voľačo spomínala.“

	„Nie, iné som chcel…“

	„Ale aj o tej škole,“ zamotal sa Ľuboš. Krútila sa mu hlava, spomenul si, že Beáta sa nad čímsi pohoršovala. Nevedel si však spomenúť, o čo išlo, nevenoval tomu vtedy pozornosť – ako ničomu, čo hovorila. „Že sa ti nepáči na práve? Také voľačo spomínala.“

	„Hej, ale nie o tom chcem.“

	„Ako sa ti môže nepáčiť na práve? Veď právo –“

	„Oco, nebaví ma to, dobre? Ale neriešme teraz.“

	„Akože neriešme? Po prvom semestri ťa zrazu nebaví? Veď ti to ide, nie?“

	„Ide, ale nebaví, nič mi to nehovorí.“

	„A čo by ťa bavilo?“

	„Neviem, niečo iné. Možno žurnalistika alebo…“

	„Čože?“ vyhŕkol Ľuboš. „Žurnalistika?! Si sa zbláznil?“

	„Informácie, súvislosti, analýzy…“ vyratúval Milan.

	Ostrý pokrútil hlavou: „Ja ti fakt nerozumiem. Som si myslel, že sa ti páčia drahé autá, veľké domy, luxus. Písaním si chceš na to zarobiť?“

	„To nie, ale –“

	„Čo ale?“

	„Mňa to proste nebaví, to právo. Nemám na to bunky.“

	„A písanie ťa baví…“

	„Tak určite viac ako právo. Ale nejde len o písanie, niektorí novinári robia analýzy pre finančníkov, podnikateľské skupiny, všeličo.“

	„Nerozumiem, proste ti nerozumiem…“

	„Nerieš, oco, nechajme to teraz tak. Kvôli inému som prišiel.“

	„No?“

	„Nevieš, čo je s Dominikom? S Vokošovým synom,“ spresnil Milan.

	„Poznáte sa?“

	„Iba z videnia. Na gympli bol o dva ročníky vyššie. Nevieš, čo s ním je?“

	„Hovorí sa, že ušiel z domu. Ale viac neviem. Prečo sa pýtaš?“

	„No vieš… Je to blbé,“ zaváhal Milan. Ľuboš nadvihol obočie, vyčkával.

	„Zdalo sa mi, že som ho videl,“ doložil syn.

	„Vážne? A kde?“

	„Na bratislavskej stanici. Lenže, otec…“

	„Čo?“

	„Ak to bol on, tak je z neho feťák a bezďák.“

	 


XIV

	Hnusné, odporné miesto! Vokoš sa s golierom zdvihnutým až pod bradu predieral zapáchajúcou ľudskou masou, tvár mal stiahnutú odporom.

	Takéto svinstvo, hnusné svinstvo!

	Ľudia nebrali ohľad, strkali doňho, tlačili sa, obtierali sa oňho svojimi telami. Alexandrovi sa dvíhal žalúdok, na čosi také by sa v živote nepodujal, keby…

	Skurvený Ostrý! zanadával v duchu.

	Nebyť vydrbaného podnikateľa, nikdy by sa nevybral do takej stoky, nikdy by sa netmolil v páchnucom dave na bratislavskej hlavnej stanici.

	Lenže skurvený Ostrý…

	Prišiel za ním na úrad, priamo do kancelárie. Ťahal z neho chľast, bol poriadne pripitý, ale správal sa príčetne. Pravda, iba v rámci možností, veď to bol zdegenerovaný zmrd, ktorému Vokoš parádne uškodil, keď mu vyfúkol fabriku. A to nebolo všetko, mal preňho v zálohe ešte jedno prekvapenie. Veľmi nepríjemné prekvapenie, z ktorého sa Ľuboško určite poserie. To si však Alexander šetril na príhodnejšiu chvíľu, na moment, keď nová informácia zmrda definitívne rozvráti a dorazí.

	Prekvapilo ho, keď sa Ostrý objavil. Dokonca mu napadlo, či neprišiel na to, že za vyfúknutie fabriky môže poďakovať aj jemu.

	„Vitaj,“ usmial sa naňho. „Ale poďme radšej niekde inde, nech nás nikto neotravuje.“

	Ostrý neprotestoval, zadným východom kancelárie sa nechal doviesť do susednej malej zasadačky. Vokoš vedel, že bude prázdna, bolo to najlepšie miesto na stretnutie s takým ožranom – pôsobila honosne, bola vykladaná drevom a na stenách viseli obrazy bývalých primátorov, starostov a mešťanostov.

	Usadil ho za desaťmetrový vyrezávaný stôl, páčil sa mu ten kontrast. Ľuboš by to nikdy nepochopil, no práve v takejto miestnosti vyzeral ako dokonalý úbožiak. Tým, napokon, pod všetkou podnikateľskou a zbohatlíckou pozlátkou aj bol. Nahlúply úbožiačik z detského domova. Podradný pôvod, žiadna veľkosť v krvi.

	„Ponúknem ťa niečím?“ uškrnul sa Alexander.

	„Nie, ďakujem.“

	„Tak čo ťa privádza?“ Vokoš sa rozvalil do kresla za vrchom stola. Ostrý ho síce obral o drahocenný čas aj koncentráciu, ale za takúto zábavu to stálo. Veď to nebolo tak dávno, iba pár rokov, čo ho Štarch spolu s týmto zmrdom ponížili a urazili, smrteľne urazili, aj keď na to asi obaja už zabudli.

	Ľuboš si poškriabal strnisko na brade. „No, vieš, je to chúlostivé…“

	„S fabrikou niečo? Vraj ťa to dosť zobralo. Ani sa nečudujem, je to tragédia. Ale vieš, že som robil, čo sa dalo.“

	„Áno, to viem, snažil si sa,“ uznal Ostrý. „O inom chcem.“

	„O inom?“

	Ostrý naňho pozrel, naprázdno preglgol a vytisol zo seba otázku: „Čo je s Dominikom?“

	Prednosta prekvapene zažmurkal, lepšie sa usadil, naklonil hlavu.

	Uťahuje si ten zmrd? Prišiel ho provokovať? Tvári sa ako idiot, ale naschvál ho bodá do citlivého miesta?

	„Všetko v poriadku. Prečo sa pýtaš?“

	„Milan študuje v Bratislave, veď vieš. Právo. Aj keď… Začína špekulovať, neviem, čo –“

	„Ako to súvisí s mojím synom?“ prerušil ho Vokoš. Stále sa usmieval, no hlas mu ochladol.

	Zmrd mu naschvál vychvaľuje svojho synčeka? Svojho Milanka, ktorý vzorne študuje právo v Bratislave. Dokonalé, vydarené dieťa.

	A hlavne nie je zasratý buzerant!

	Ľuboš sa znova poškriabal na brade, Alexandrovi neušlo, že sa mu trasú prsty.

	„No vieš,“ zahabkal podnikateľ. „Milanovi sa zdalo, že ho tam videl… Na stanici… A že na tom Dominik nebol práve najlepšie, že asi nemal kam ísť…“

	„Nezmysel!“ vyprskol Vokoš. Úsmev sa mu ešte viac roztiahol, ležérne pohodil rukou. „Kdeže, Dominik je v Čechách, pracuje tam. Často si voláme.“

	Zasraný, skurvený zmrd, aj so svojím prekliatym synom!

	„Jéžiš, to mi odľahlo,“ rozosmial sa Ľuboš.

	Prednosta videl, že z neho naozaj spadlo bremeno, že mu úprimne spadol kameň zo srdca.

	Znenávidel ho o to viac; o to intenzívnejšie, jedovatejšie.

	Napadlo mu, že Ostrému tiež vyprskne medzi oči trochu kyseliny, že mu prezradí novinku, ktorá ho odrovná.

	Už-už otváral ústa, vycítil, že to bude perfektný zásah – rovno do srdca.

	Ovládol sa a stisol pery, ešte nebola vhodná chvíľa, ešte nie. S takouto muníciou treba zaobchádzať obozretne a použiť ju vtedy, keď napácha najviac škôd, keď zmrda stopercentne odpíše, dostane ho pod čiernu zem.

	„Aj mne odľahlo,“ prehodil čo najúprimnejším tónom.

	„Už som sa zľakol, že si prišiel s niečím vážnym.“ S niečím vážnym, s niečím skurvene vážnym…

	 

	Vokoš si dnes kvôli tomu vybral dovolenku, čosi také už nespravil veľmi dávno.

	Vybral sa do Bratislavy, zhrýzali ho pochybnosti. Čo keď syn toho retardovaného hoväda naozaj videl Dominika? Čo keď sa jeho krv, jeho pokračovateľ, tmolí kdesi na stanici?

	Nebol na tom najlepšie, nemal kam ísť…

	Niečomu takému sa ťažko verilo, ešte ťažšie sa taká hrôza predstavovala.

	Jeho syn, jeho krv, síce skurvený buzerant, ale aj tak. Všetko sa dá vyliečiť, všetky úchylky sú liečiteľné, veď každá vôľa sa dá zlomiť.

	Vokoš sa túlal po stanici, snažil sa obrniť, no išlo to ťažko. Stovky, tisícky ľudí, zapáchajúce telá, nepríjemné zvuky – chrchľanie, mliaskanie, veľa zvukového smogu. Niektorí dokonca pofajčievali, dymili a vyfukovali svoje rozriedené sliny a sople medzi ostatných.

	Prešiel sa po stanici aj priestranstve pred ňou, zablúdil až do blízkeho parčíka. Na lavičkách aj zemi sa povaľovalo veľa ľudského odpadu. Takýmto živým mŕtvolám – bezdomovcom – nikdy nevenoval pozornosť. Až teraz si všimol, koľko ich je. Väčšina bola ožratá alebo sfetovaná, dokonalý hnus, dýchajúca špina, čo sa trasie od zimy, nič viac.

	Odrazu zastal, akoby vrástol do zeme.

	Vo vysušenej tráve pri chodníku sedel Dominik, opieral sa o strom, vyvaľoval sa v hŕbke odhodených ohorkov a zapáchajúcich psích výkalov. Nespal, ale nebol ani pri vedomí, aspoň nie pri bdelom vedomí, čosi si sám pre seba bľabotal a potrhával pri tom hlavou.

	Ľudský odpad, dýchajúci ľudský odpad trasúci sa od zimy. Vlastná krv, vlastná pokrvná línia.

	Vokoš zbledol, stuhnuto stál, vôbec sa nehýbal. Pripomínal kamennú sochu, zdalo sa, že ani nedýcha. Iba očným viečkom mu prudko mykalo.

	Napokon urobil dva drobné kroky k stratenému synovi, zdvihol ruky, chcel čosi povedať, ale hlasivky ho zradili.

	Jeho krv, jeho pokračovateľ.

	Ľudský odpad vyvalený v psích hovnách, dýchajúca špina trasúca sa od zimy.

	Pritlačil si prsty k pobláznenému viečku, mal ich ľadové, akoby sa mu všetka krv nahrnula do brucha a ťahala ho k zemi.

	Urobil ešte jeden drobný, nesmelý krok k synovi, no potom sa otočil a rýchlo sa stratil v tlačenici. Neobzrel sa, náhlivo odstrkoval ľudí. Nebyť zovretia cudzích tiel, panicky by sa od tej hrôzy rozbehol.

	 


XV

	„Daj sa dokopy, rozumieš?!“ prskal Štarch.

	Ostrý sa uškŕňal, neprítomne pozeral z okna na ubiehajúcu krajinu a prikyvoval.

	Peter zatrúbil na chuja v akomsi črepe, čo zbytočne spomaľoval jazdu a blokoval cestu.

	„Vážne to hovorím, pozbieraj sa!“ dohováral kamarátovi, z ktorého razil alkohol.

	Štarch sa uňho zastavil doobeda, mal nedobré tušenie. Zabúchal na dvere, dlho sa nič nedialo. Ľuboš napokon otvoril, na prvý pohľad mal pod čapicou.

	„Drbe ti?! Veď je ledva po ráne!“ oboril sa naňho Štarch.

	Ostrý iba pokrčil plecami a otrčil dlane, akoby aj jeho udivoval takýto vývoj situácie.

	„Poď, ideš so mnou na vzduch,“ oznámil mu Peter.

	„Kam na vzduch? Nikam nejdem,“ vzdoroval Ľuboš.

	„Idem po vianočný stromček. Hybaj, aj tebe sa jeden zíde!“ Stálo ho to veľa úsilia, nakoniec však Ostrého presvedčil.

	Sedeli v hummeri a viezli sa k Bielemu Potoku, kde v tomto období predávali krásne vianočné stromčeky.

	Štarch doňho húdol celou cestou, ale nezdalo sa, že by to na Ľuboša malo nejaký efekt. Nahlúplo sa usmieval, prikyvoval, no pohľad mal rozostrený. Peter si nebol istý, či ho kamarát vôbec vníma.

	„Beáta ti čo hovorí na to, že si sa znova rozchľastal?“

	„Nič nehovorí,“ odvrkol Ľuboš. „Stále iba pičuje. Je piča, tak pičuje.“

	Peter pokrútil hlavou: „Je tvoja žena a matka tvojho syna.

	Tiež máme s Evou problémy, ale nenadávam na ňu.“

	„Lenže vy nežijete spolu, to preto.“

	„Tak sa aj ty niekam stiahni, nech sa všetko upokojí.“

	„Drbe ti?!“ namietol Ľuboš. „Z vlastného domu mám utekať? Ona nech sa prace, keď sa jej nepáči.“

	„A kam pôjde? Však nemá peniaze, všetko má od teba.“

	„Presne tak,“ uškrnul sa Ostrý. „Piča je to.“

	„Keď sme už pri tých peniazoch,“ pokračoval Štarch. „Kšefty zanedbávaš, podniky ti začínajú ísť dolu vodou. Chceš, aby bolo zase všetko na mne?“

	„A čo? Veď sa ti to páčilo. Mňa neoklameš, kamarát. Veľmi sa ti páčilo, keď si sám všetkému šéfoval.“

	„Netrep nezmysly! Ťahal som to, lebo som musel. Ale hlava na podnikanie si ty.“

	„Ďakujem za kompliment, pán Štarch.“

	„Nežartuj, o tomto nežartuj!“ vyprskol Peter. „Hovorím ti, daj sa dokopy.“

	„Hej, dokopy.“

	„Čo ťa tak žerie? Tá zasratá fabrika?“

	„Možno,“ pripustil Ľuboš a odvrátil tvár k oknu.

	Štarch potriasol hlavou. „Áno, je to škoda. Ale máš veľa podnikov, veľa kšeftov, na tomto jednom nič nestojí ani nepadá. Tak sa vzchop, doboha!“

	Ostrý sa prudko otočil a pozrel naňho, akoby mu náhle čosi napadlo. „Chceš mi pomôcť?“ prehodil.

	„Jasné, nepýtaj sa chujoviny.“

	„Tak mi sprav službičku.“

	„Manželské sračky si musíš poriešiť sám,“ namietol Štarch. Nerád spomínal na ochranný zákrok, ktorý musel v záujme kamarátovho manželstva ohrozeného neverou vykonať pred dvoma rokmi.

	„O to nejde.“

	„Tak o čo?“

	„Milan je pre mňa všetkým, to vieš.“

	„Áno, to viem. No a?“

	„Dozvedel som sa, že Vokošov syn je na tom zle.“

	Peter nadvihol obočie: „Dominik?“

	„Hej, Dominik. Ušiel z domu, potuluje sa kade-tade.“

	„A čo ja s tým? Však kto by neušiel od toho hajzla?“

	„Milan ho videl na bratislavskej stanici. Vraj vyzeral ako feťák a bezdomovec, vážne zle.“

	„To nech si rieši Vokoš, rodinné veci si musí každý –“

	„Povedal som mu to.“

	„Vokošovi? Drbe ti?!“

	„A čo som mal byť ticho?“

	„No ako myslíš, lenže… Vokoš je Vokoš…“

	Ostrý mávol rukou, aby ho utíšil. „Proste, povedal som mu to a on… Všetko poprel, vraj má syna v Čechách a na poriadku. Lenže nie som úplne drbnutý, videl som na ňom, ako to s ním zamávalo.“

	„Fajn, tak nech sa o syna postará.“

	„Nepostará, vieš, aký je. On tam nepôjde, tá jeho priposranosť mu to nedovolí.“

	Štarch zabrzdil na parkovisku pri oplotenom areáli plnom stromčekov. Chvíľu mlčal, potom na Ľuboša ustarane pozrel. „Ty si taký hlúpy dobrák, vieš? Chápem, si teraz pripitý a rozdrbaný, emócie ti lezú na mozog, ale aj tak – vyser sa na to, dobre?“

	„Si hovoril, že mi chceš pomôcť.“

	„Áno, tebe. Ale nie Vokošovi, toho mám u prdele. A dobre ti radím, maj ho tam aj ty.“

	„Viem, ako by som sa cítil, keby išlo o Milana. A ty keby si dcéry nemal doma?“

	„Poď na vzduch, trepeš chujoviny,“ uzavrel Štarch a vystúpil z auta.

	„Idú Vianoce, syna má tam…“ šomral Ľuboš, ale Peter ho už nepočúval.

	Vybrali sa do areálu, chodili uličkami pomedzi desiatky stromčekov aj stromov rôznych veľkostí. Vyhrávali im k tomu vianočné koledy, štrngali rolničky. Ostrému sa trochu zlepšila nálada, dokonca sa pleskol po vrecku a kúpil si tri pekné jedličky.

	„Načo sú ti tri?“ vyzvedal Peter.

	„Taká situácia v rodine, že možno každý budeme mať svoj.“

	Rozosmiali sa; keď im bolo ťažko, odjakživa sa spolu smiali, aspoň na chvíľu to pomáhalo zahnať chmúry.

	„A vieš čo? Máš pravdu! Načo sa zožierať, veď zlé už bolo,“ chrlil Ostrý, keď sa vracali k autu.

	Štarch čosi zakričal na predavačov, ktorí im niesli nakúpené stromčeky. Potom kamaráta potľapkal po pleci. Potešil sa, že aspoň trochu pookrial. „Aj ty máš pravdu, zlé už bolo. Keď to tak veľmi chceš, ja po toho Dominika zájdem. Ale len preto, že sú Vianoce.“

	 


XVI

	Hummer je parádny stroj, len čo je pravda. Chlapci sedeli rozvalení na priestranných sedadlách, mali dostatok miesta, cítili sa ako vo filme. Veď v takomto niečom nejazdí len tak hocikto. Štarch ich viezol do Bratislavy, čo tiež nebolo hocičo. Išli tam po akéhosi zmrda, ktorého bude treba nájsť, naložiť a doviezť naspäť do Ružomberka. Vraj s ním môžu byť problémy, preto sa Štarch nepodujal na akciu sám. Okrem toho na ňom bolo vidieť, že mu robí dobre predviesť im hummera; od pýchy a nafúkanosti sa priam nadnášal.

	Bobo potichu zúril, najradšej by Štarcha aj ostatných vyhádzal z auta, nech sa dolámu na diaľnici. Prehltol poníženie, že z neho urobili štartéra.

	Dobre, hovoril si. Posral som veci, musím si to odmakať. Namiesto vyhovárania sa prevzal zodpovednosť, hoci nemusel. Veď v tej záležitosti s Mrázikom boli aj tak vinní hlavne oni; slávny Štarch s Labom – nemali mu dávať také rozkazy, keď nechceli, aby ich naozaj splnil.

	Lenže to bola minulosť, Bobo vedel za minulosťou urobiť hrubú čiaru, to isté čakal aj od nich. Ale kdeže, hajzli zasraní! Dal si námahu, aj k ponižujúcej úlohe štartéra chcel pristúpiť zodpovedne. Zistil si čo-to o nástražných systémoch a bombách, aké vybuchujú pod autami. Dúfal, že jeho nasadenie a nadšenie pre vec aspoň trochu ocenia.

	„Kryte sa!“ skríkol, keď sa ráno blížili k hummeru.

	Trhlo nimi, nechápali, o čo mu ide. On však vedel svoje, dvadsať metrov je ako-tak bezpečná vzdialenosť, auto sa nesmie odomykať zbližša.

	Zahnal ich za roh budovy, nebral ohľady, aj keď protestovali a nadávali mu. Povinnosť je povinnosť.

	Vystrčil ruku s diaľkovým ovládaním a stisol tlačidlo.

	Hummer zablikal a odomkol sa, nič iné sa nestalo.

	„Nepreháňaj, poďme,“ súril Laba.

	„Ti jebe?! Také bomby, čo reagujú na diaľkové ovládanie, sa teraz najviac používajú. Netreba ich prepájať cez štartér ani odpaľovať manuálne – chlapom ukrytým obďaleč.“

	„Dobre, ale poďme už,“ pridal sa Štarch.

	„Poďme,“ súhlasil Andrej Chmelický.

	„Stojte, doboha!“ zrúkol na nich. „Buď som štartér, alebo nie som. Ste vraveli, že zodpovednosť nech nesiem. Tak nesiem. Ešte minútu musíme počkať.“

	„A na čo? Však nič nevybuchlo,“ nerozumel Laba.

	„Tam bývajú časovače, ty kokot. Keď stlačíš diaľkové a odomkneš auto, časovač sa spustí. Jebne to až o chvíľu, aby si sa zatiaľ priblížil k autu alebo doň nastúpil.“

	„Si si naštudoval,“ uškrnul sa Štarch a žmurkol na chlapcov.

	„Všade to teraz jebe,“ rozrečnil sa Bobo, ktorému nedošlo, že si z neho znova strieľajú. „V Dubnici mi kamaráta takto zabili.“

	„Aj jemu si robil štartéra, čo?“ rozmekotal sa Laba. Všetci sa rozosmiali a vybrali sa k autu, hoci ešte neuplynula minúta. Bobom zalomcovala zúrivosť, no ako-tak sa ovládol. Udržal zlosť v sebe, aj keď sa mu zdalo, že ho roztrhá. Ešte aj teraz, o hodinu a pol neskôr, mal červenú tvár. Iba vyholené temeno mal biele, chlapci si ho doberali, že vraj vyzerá ako dvojfarebné vajce.

	Mlčal, nereagoval na posmešky, no zatínal päste, až mu praskali hánky.

	Inak vládla v aute skvelá a družná atmosféra, veď o týždeň sú tu Vianoce. Najmä Laba bol v dobrom rozmare. Včera dostal vynikajúcu správu, jednou ranou sa mu podarilo urovnať už rok trvajúci spor a ešte na tom aj zarobiť.

	„Platiť budú! Platiť budú, tie kurvy!“ opakoval blažene. A pritom situácia nevyzerala priaznivo, nepomohol krik, vyhrážky ani zastrašovanie. Napokon sa však všetko na dobré obrátilo, a to aj bez priameho zásahu; o všetku prácu sa postaral dobrý slovenský štát a jeho zruční úradníci.

	Laba sa nevedel ovládnuť, stále bol očarený z náhleho obratu, rozprával im tú príhodu dookola.

	Minulú jeseň mu napadlo, že kvôli chovu psov nebude zbytočne chodiť až do chatovej oblasti, kde ich mal dovtedy zavreté.

	Napľul si do dlaní, chytil sa roboty – iba zopár metrov za bytovkou na sídlisku, kde býval, vyklčoval porast, vyhĺbil základy a vybetónoval skromných štyridsať metrov štvorcových. Nech sa psíčky majú kde prebehnúť. Priestor obohnal vysokým plotom, vo voliére postavil koterec, a keď už bol v rozbehu, tak aj kôlničku na drevo a náradie. V novom príbytku ubytoval dva mladé rotvajlery, ktoré zo dňa na deň utešene rástli. Cvičil ich, poctivo ich cvičil, chcel, aby dobre reagovali na povely, najmä na povely trhaj a zabi.

	Šťastie netrvalo dlho, prišli problémy. Niektorým zmrdom na sídlisku sa nepáčilo, že sú tam vo dne v noci, väčšinou bez dozoru, zavreté dva agresívne, nesocializované psy bojovej rasy. A podaktorým prekážalo dokonca aj ich hlboké zlostné brechanie.

	„Udali ma, kurvy vyjebané! Samý udavač v tejto posratej republike!“ pohoršoval sa Laba.

	Po čase sa naozaj objavili dvaja úradníci, trapkovia z mestského úradu. Popozerali, pomerali a pýtali od neho stavebné povolenie.

	„Aké povolenie?“ odpovedal protiotázkou. „Však len pre psíky som postavil.“

	„Stavebné povolenie,“ trvali na svojom.

	„Psíčkarstvo je vášeň, moje všetko, čo nerozumiete?!“ zvýšil hlas v oprávnenom rozhorčení. Ešte aj na jeho práva a koníčky tu budú útočiť? Zasratí komunisti!

	„Poslal som ich do piče a bol pokoj. Lenže nie nadlho,“ delil sa o svoje trápenie.

	Poštou mu prišlo vyrozumenie, v ktorom sa písalo, že výstavbou porušil stavebný zákon, územný plán, akúsi ochrannú zónu, zopár ďalších zákonov a že staval aj bez vedomia majiteľa pozemku.

	A som v riti, pomyslel si. Vedel, že ho nachytali, až do takýchto detailov záležitosť nepremyslel. Počul, že štát hádže polená pod nohy podnikavým ľuďom, no nečakal, že tu stále vládne totalita a navyše aj udavačské kurvy.

	Susedom to aj povedal, veď úrad mu aktívne a zo zákona oznámil mená tých, ktorí ho udali. Laba si dal záležať, aby im osladil život. Na násilie síce nedošlo – to počká –, ale aj tak ho tešilo, keď im poriadne ponadával a povyhrážal sa, že na ne nahucká svoje bojové psy. Tie zatiaľ zostávali na sídlisku, rozhorčene štekali, Laba ich neodvedie ani zaboha. Čakal, že sa mu úradníci začnú vyhrážať alebo mu dajú pokutu. Namiesto toho prišiel ďalší list. Oznamovali mu, že v zmysle legislatívy začne konanie na legalizáciu stavby. Zároveň mu, ako za odmenu, vymenovali všetky práva a ďalšie štátne inštitúcie, na ktoré sa môže odvolať, ak má pocit, že bolo niektoré z nich dotknuté.

	Spočiatku neveril, že sú až takí blbci, veď sa už zmieroval s myšlienkou, že voliéru aj psy bude musieť odstrániť. A teraz mu zrazu sami oznamujú, aké má práva a akým postupom má čiernu stavbu spätne zlegalizovať. Všetko si prečítal a zamyslel sa. Došiel k názoru, že je to oveľa jednoduchší proces, než keby doteraz postupoval podľa zákona a naťahoval sa s vybavovaním stavebného povolenia. Teraz, keď už nepovolený objekt stál, potreboval na jeho legalizovanie oveľa menej papierov.

	„Vy ste hovná a nie chovatelia!“ zareval z okna na vystrašených susedov zhromaždených pod bytovkou a zahrozil im päsťou.

	Pustil sa do vybavovania papierov, dohodol sa aj s vlastníkom pozemku, že si ho prenajme, ale prešvihol akýsi termín, nestihol zohnať všetko. Prišiel mu ďalší úradný list, že pokus o legalizáciu stavby sa nevydaril a má ju do tridsiatich dní odstrániť. Zároveň však v liste veľkými písmenami stálo, že má právo sa proti rozhodnutiu odvolať na Krajskom stavebnom úrade v Žiline. Neváhal a urobil to, čoby nie. Veď od začiatku riešenia už prešlo trištvrte roka, stavba stále stála, psy brechali a on sa cítil ako morálny víťaz. Koterec na ružomberskom sídlisku chodili pozerať a premeriavať ďalší okuliarnatí zmrdi, tentoraz až zo Žiliny. Dlho o nich nebolo počuť, po ďalších piatich mesiacoch však prišiel list. Laba ho otváral s obavami, no keď si prečítal, čo vyjebanci napísali, od radosti sa rozrehotal. Dali mu za pravdu a zrušili rozhodnutie mestského stavebného úradu, lebo skúmaním zistili, že vlastne nejde o stavbu a celá záležitosť nepatrí do kompetencie stavebného práva.

	Po vyše roku riešenia sa tak dva stavebné úrady namiesto buzerovania ľudí, čo si postavia nejaký ten koterček, začali siahodlho vzájomne sporiť o to, čo je a čo nie je stavba. Jemu to už bolo jedno, bol zo sporu vonku a príbytok pre psíky stál nerušene ďalej.

	Vzápätí Labovi napadla spásonosná myšlienka. Ak koterec nie je stavba, prečo sa musel kašľať s pokusmi o legalizáciu stavby, prečo musel zháňať papiere, ako mu prikázal mestský stavebný úrad? Veď ho tým obrali o čas a peniaze! Nelenil, najal si jedného zo spriatelených právnikov a pustil sa do boja za svoje práva a náhradu spôsobených škôd.

	Akurát včera sa dozvedel, že uspeli. Súd im dal za pravdu a prikázal mestskému úradu vyplatiť mu všetky dokázateľné náklady, čo vznikli v súvislosti s vybavovaním legalizácie stavby, ktorá v skutočnosti nebola stavbou, ale kotercom, hoci inak spĺňala všetky náležitosti stavby. A na dokazovanie výdavkov bol Laba expert, dá si záležať, aby mu tie kurvy platili, až sa z toho poserú!

	Laba bol šťastný, nestávalo sa to často, ale z času na čas sa ukázalo, že so Slovenskom to nie je až také zlé, že štát, súdy a úradníci nie sú až tak napiču. Zároveň ho tešilo, že rozšíreniu jeho chovu bojových plemien priamo na sídlisku už nič nestojí v ceste, precitlivení zmrdi, čo ho udávali, sa môžu aj posrať. Veď doteraz pobiehali ako uštvaní koledníci z jedného úradu na druhý, domáhali sa pomoci, prosíkali, aby ktosi zabezpečil dodržiavanie zákonov, a strkali sa úradníkom do zadku, lenže tí si ich pachtenie s pôžitkom vychutnávali, smiali sa na nich, zasypávali ich byrokratickými chujovinami a za to, že ich hlupáci otravujú, si ich naschvál pohadzovali z dverí do dverí ako pingpongovú loptičku. Laba bol nielen morálny víťaz, ale úrady mu ešte aj zaplatia verejnými peniazmi za to, že vraj porušil akési chujovské zákony. Slovensko veru nebolo zlá krajina.

	Cesta im ubehla rýchlo, oveľa rýchlejšie, ako keď sa do Bratislavy vliekli na obstarožnom favorite. Štarch zaparkoval neďaleko stanice, vystúpili a vybrali sa na obhliadku.

	„Rozdeľte sa, tohto hľadáme,“ inštruoval ich. Ukázal im Dominikovu fotku z maturitného tabla, ktorú zohnal Milan.

	„Bude vyzerať horšie, asi je z neho bezdomovec, chápete?“

	Bobo prikývol, lebo prikyvovali aj ostatní, no vôbec nechápal, prečo zachraňujú takého zmrda. Keď bol v sračkách on, Bobo, ktorému nejeden z nich čosi dlhuje, všetci sa naňho vysrali.

	Rozliezli sa po stanici aj blízkom okolí, prezerali všetky miesta, kde mohli byť zalezení bezďáci. Priestory za stánkami, pod prístreškami, v kríkoch, na nástupištiach aj v budove stanice. Nachádzali veľa špinavých otrhancov, čo nemali kam ísť a zima ich zaháňala do tepla. Napokon začuli Labov krik, privolával ich do podchodu, kadiaľ sa chodievalo zo stanice k vzdialenejším koľajiskám.

	Zbehli sa tam, zdalo sa, že Laba objavil správneho človeka. Zmrd ležal na smradľavej a dotrhanej deke, príšerne páchol a chrčal, akoby bol v poslednom ťažení.

	„Ten má dosť, rovno ho tu dorazme,“ zhodnotil Bobo.

	„Drž hubu!“ zavrčal Štarch a štítivo stiahol ležiacemu z hlavy kapucňu.

	„Je to on, dobre som našiel,“ nadúval sa Laba.

	„Ale hrozne smrdí,“ odfukoval Andrej. „Aj dosratý asi je.“

	„Berte ho, na benzínke ho opláchneme,“ prikázal Štarch. Pozreli na seba, nechcelo sa im naťahovať s takým odpadom. Veď môžu chytiť žltačku alebo aj HIV.

	„Hýbte sa!“ súril ich.

	Nič sa nedalo robiť, zobrali nevládneho popod pazuchy a zdvihli ho zo zeme.

	Dominik odrazu ožil, začal sa zmietať a vzpierať.

	„Anabella! Anabella!“ vykrikoval nepríčetne. „Čierne labute, tie môžu za všetko!“

	Štarch sa zahnal a strelil mu silnú facku, poriadne to plesklo. Mladík razom stíchol, hľadel naňho rozšírenými očami, snažil sa zaostriť.

	„Vstávaj, ide sa domov,“ povedal mu Peter.

	Dominikovi chvíľu trvalo, kým k nemu doľahol význam slov. Vzápätí prudko pokrútil hlavou, tvár sa mu skrútila od strachu. „Nie domov! Nie!“ rozkričal sa z plných pľúc.

	Štarch kývol hlavou, nech sa s ním neserú. Pridali do kroku, vliekli ho medzi sebou.

	„Nejdem k nemu! Nejdem k fotrovi!“ ziapal Dominik ako vystrašené dieťa. Bol prepnutý a chorý, zo zapálených očí mu tiekli slzy.

	Bobo by ho najradšej utíšil päsťou, ale nechcel byť prehnane iniciatívny.

	Aj Štarchovi po pár krokoch došlo, že s takýmto krikom to nepôjde, veď hore na stanici bolo veľa ľudí a Dominik jačal, akoby ho brali na porážku. Kývol na chlapcov, aby znova zastali.

	Prikročil k Dominikovi, chytil ho za vlasy a zdvihol mu hlavu. „Nikto nemôže za svojho otca. A ten tvoj je…“ stíchol, nenašiel vhodné slovo. „Lenže ak tu zostaneš, tak skapeš, zdochneš ako pes,“ hlasno luskol prstami. „Už si jednou nohou tam, chápeš?“

	Dominik naňho chvíľu vzdorovito hľadel, potom sa mu roztriasla brada a náhle ochabol. Vyprchala z neho všetka sila aj odpor, zrazu bol vláčny, celkom odovzdaný, akoby sa v ňom zlomila akási pružina. V tichosti, bez vzdoru a so sklonenou hlavou sa dal odvliecť až do auta. Zdalo sa, že stratil vedomie. Bobo, ktorý ho niesol, však dobre počul, že mladý po celý čas potichu vzlyká.

	 


XVII

	Konečne trochu pokoja a pohody, záblesk rodinnej atmosféry. Štarch sa zamrvil na gauči, odpil si čierneho čaju a poškriabal sa na zátylku. Presne takto si to kedysi predstavoval, presne o tomto sníval. Spokojná a šťastná rodinka vo veľkom dome, ktorý si z veľkej miery sám naprojektoval. Aj pri samotnej stavbe trávil čo najviac času, rozhorela sa v ňom stará budovateľská vášeň.

	Vila, čo vyrástla za mestom, patrila k jeho najväčším pýcham – bola moderná, ale zároveň vkusná, citlivo zasadená do prírody. Široko-ďaleko nestáli žiadne ďalšie domy, vybaviť si výnimku a stavať v ochrannom pásme národného parku sa nepodarilo iba tak hocikomu. Nebolo to lacné, vôbec to nebolo lacné, no parádny výhľad na horské masívy Nízkych Tatier aj Veľkej Fatry za to stál.

	Jediné, čo domu chýbalo, bol život. Eva s dcérami sa k Petrovi nenasťahovali. Nepresvedčilo ich ani to, že počas stavby na každú z nich myslel – mali vo vile vlastné izby, fitko, zimnú záhradu, dokonca aj krytý bazén. Nič z toho na ne nezabralo, nevrátili sa. Štarch tomu nerozumel, veď mu boli najdrahšie na svete, do podnikania sa po revolúcii pustil práve kvôli nim. Život bol nespravodlivý, Peter sa s tým dávno zmieril.

	Mal vilu, ktorou sa pýšil, no zároveň ho zhrýzalo, že si za drahé peniaze kúpil akurát tak veľa zbytočného prázdneho priestoru. Ešte aj v podzemí dal vyhĺbiť dve špeciálne miestnosti, kde plánoval zhromažďovať starožitnosti a obrazy, o ktorých sa dočítal, že sú vynikajúcou investíciou. Eve sa také vecičky vždy páčili, Štarch dúfal, že to bude čerešnička na torte, ktorá manželku definitívne zlomí, aby sa k nemu aj s dcérami vrátila.

	Lenže sa nevrátila, ani náhodou. Zároveň sa však bránila rozvodu, udržovali celkom vyrovnaný, hoci odlúčený vzťah. Peter tomu nerozumel, už sa ani nepokúšal ženy pochopiť, o to viac si vychutnával slávnostné chvíle, keď sa aspoň na chvíľu správali ako ozajstná rodina.

	Eva s dcérami k nemu chodievali na sviatky, aj teraz boli pokope – už odvčera. Petrovi sa rátalo dnešné ráno, všetky tri baby si rozbaľovali darčeky, ktoré nanosil pod rozvoniavajúcu jedličku.

	„Oco, ďakujem!“ skríkla Barbora. Na chvíľu bola opäť dieťa, takú si ju pamätal.

	„Paráda, pozrite, ako to fotí!“ tešila sa Dana, ktorej daroval zázrak modernej techniky – digitálny fotoaparát.

	O dušu šťukala spúšťou, spoločne híkali nad každým obrázkom, čo sa objavil na maličkom displeji.

	Dokonca aj Eva sa uvoľnila, zvyčajne tu bývala napätá, neustále pokukovala na hodinky. Tentoraz sa však spokojne smiala, aj ju premohla vianočná atmosféra.

	Štarch vstal, prešiel cez rozľahlú obývačku a prihodil do krbu narúbané drevo. Plamene sa rozhoreli, Peter otrčil ruky oproti príjemnému mäkkému teplu.

	„Pozrite, začína snežiť,“ prehodil cez plece.

	Nahrnuli sa k sklenej stene, žasli nad panoramatickým výhľadom na hory so záplavou víriacich vločiek. Aj Štarch sa k nim pridal, položil dlaň na hrubé nepriestrelné sklo a oddal sa prchavému pocitu rodinnej blízkosti.

	 


XVIII

	Od Vianoc sa rozsypalo, v krátkych prehánkach padal vlhký a ťažký sneh. Začiatkom zimy Dezider s Gejzom odtiahli červený gauč spred domu pod neďaleký drevený prístrešok. Nebol to problém, za bytovkami vyrástlo už zopár desiatok nelegálnych chatrčí, kôlní a šôp. Úrady to neriešili, veď išlo o cigánske stavby – gadžovia dobre vedeli, odkiaľ pokiaľ; naučili sa, kde ich popletené zákony platia, a kde sú zóny, do ktorých by nemali strkať úradnícke nosy.

	Bratom sa páčilo dohadovať kšefty priamo z gauča – bol to ich trón, symbol rešpektu a moci, nikto si ho netrúfol zašpiniť alebo poškodiť. Ani zima ich neodradila, dotiahli k prístrešku jeden z kovových sudov, ktoré im zvýšili spred dvoch rokov, keď poriešili zradných dílerov. Nahádzali doň všelijaké svinstvo, pridali trochu benzínu a spravili si ohník na príjemné zohriatie. Pomohli si aj tvrdým chľastom, ktorý podchvíľou veľkopansky logali priamo z fľaše. Veru, cítili sa ako páni, veď Vianoce boli iba predvčerom. A práve tieto sviatky boli o rodine a majetku, o nič iné v nich nešlo. Cigánska výchova dbala na to, aby potomkovia neopomenuli ani jeden magický zvyk zameraný na pritiahnutie bohatstva. Niektoré z týchto zvykov prebrali aj gadžovia, mysleli si, že sú ich, ale mýlili sa.

	Dezider s Gejzom vo svojich rodinách nedali na zvyky dopustiť, dokonca ich ešte rozšírili. Najmladší brat ovešal svoj vianočný stromček nielen ozdobami, ale aj tisíckorunovými bankovkami. Zdalo sa mu to vhodné aj preto, že bol na nich z akéhosi dôvodu zobrazený práve ružomberský farský kostol a mestský úrad stojaci vedľa. Na druhej strane bankovky sa dôležito tváril akýsi gadžo – Andrej Hlinka –, ktorý však Dezidera nezaujímal.

	Bratia neboli hlúpi, vedeli, že čary samy osebe peniaze nepritiahnu, mágii bolo treba pomôcť vlastnou šikovnosťou a rozumom. Aj preto zorganizovali dnešné stretnutie. Využili vhodný čas – Bengo si nedal povedať, aby ešte pobudol s nimi a ich rodinami, aby sa nehnal naspäť do Košíc a nenaháňal ten svoj vysnený biznis, na ktorom zatiaľ iba brutálne prerábali. Nuž, komu niet rady, tomu niet pomoci; keď mu to je prednejšie než vlastná krv, nech si ide. Oni, Dezider a Gejza, majú rodiny, hladné krky, ktoré nenakŕmia rozprávkami o veľkých medzinárodných kšeftoch.

	Lepší vrabec v hrsti ako holub na streche, hovoria gadžovia, hoci aj toto príslovie ukradli Cigánom.

	Bratia naozaj neboli hlúpi, keď im Zolo nasilu utiahol kohútik kšeftov, keď ich odstrihol od príjmov aj informácií, zariadili sa po svojom. Dohnal ich k tomu, doslova ich k tomu dotlačil tým, ako sa k nim správal. A nerobili nič zlé, dookola sa o tom uisťovali, až sa vzájomne presvedčili. Veď aj teraz Bengo zdúchol naspäť do Košíc, čosi organizuje, nič nepovie, na nič sa ich neopýta. Iba frfle, že je všetko ťažšie, než si myslel, že veci nejdú tak, ako si predstavoval.

	Až neskôr ich postaví pred hotovú vec, ako keď išli na Ukrajinu. Takto sa predsa s partnermi nejedná a už vôbec nie s vlastnými bratmi. Nemôže ich nechávať v tme, až kým nie je všetko rozhodnuté. Nie sú deti, žiadne hlúpe deti, ktoré treba vodiť za ručičku. Keď sa pred dvoma rokmi bolo treba postarať o zradných dílerov, boli mu dobrí. A teraz na nich kašle? Hanbí sa za nich, hanbí sa za vlastnú krv alebo…

	V podobných žlčovitých úvahách sa krútili celé hodiny, ba celé dni. Napokon sa rozhodli, mali toho plné zuby. Cigán sa musí vedieť postarať sám o seba, aj keď ho zradí vlastná krv, vlastný brat.

	„Takže trúfaš si na to?“ opýtal sa Gejza šťúpleho chlapíka, s ktorým sa pod prístreškom dohadovali už dobrú polhodinu.

	„Ti hovorím, že áno, veď aj sebe varím.“

	Dezider si ho pozorne prehliadal. Chlap ani nemusel hovoriť, že varí pervitín aj pre seba, bolo to na ňom vidieť. Tvár plná vyrážok, ani chvíľu neobsedel pokojne, neustále sa mrvil a poposedával, menil polohy, vykrúcalo mu ruky aj nohy, akoby mal členky aj zápästia z pohyblivej gumy.

	Nič to, lepší vrabec v hrsti ako holub na streche.

	„Odteraz budeš variť vo väčších množstvách,“ inštruoval ho Gejza. „O iné sa nestaraj. Navaríš, vezmeme od teba, zaplatíme. To je celé.“

	„Ti hovorím, že chápem,“ prikyvoval varič.

	„Kde to varíš?“ vyzvedal Dezider.

	„U seba. Domáci labák mám, ti hovorím.“

	„Videl si vzorku nášho prášku. Ten tvoj musí vyzerať inak, rozumieš?“

	„Hej, jasné.“

	„Inú farbu musí mať, aj papierové skladačky dáme odlišné,“ zdôraznil najmladší brat. Bolo to dôležité, veď ak sa k Bengovi donesie, že v meste začal ktosi predávať prášok, nesmie mať ani tušenie, odkiaľ cudzí pervitín pochádza.

	„Ti hovorím, že chápem!“ vyprskol varič, postavil sa a znova posadil.

	„Dobre, sme dohodnutí,“ vstúpil do rozhovoru Gejza.

	„Budúci týždeň, v utorok, chceme prvých dvadsať gramov.“

	„Dvadsať, to navarím v pohode, ti hovorím.“

	 


VLASTNÁ KRV

	Boha, toľko starostí! preblesklo mu hlavou.

	Naštvane kopol do boxerského vreca, riadne sa do toho oprel. Najradšej by tak nakopal celý svet.

	Toľko starostí… Nič iné, len samé starosti.

	Pozajtra praktické maturity v textilných dielňach, o pár týždňov veľké maturity. Paráda. Zatiaľ nevedel ani trt.

	To však nebolo najhoršie. Srala ho frajerka, nechcela si dať povedať. Stále húdla svoje.

	„Po maturitách odchádzam do Londýna, fakt ma to tu nebaví,“ odpovedala na akýkoľvek argument.

	Štvalo ho to, veľmi ho to štvalo. Síce to už medzi nimi nebolo ako niekedy – od jej úrazu sa toho veľa zmenilo –, lenže aj tak mu na nej záležalo.

	Denisa v Londýne? Znelo to ako vtip. Nebola hlúpa, ale nekonečne naivná. Myslela si, že z jej peknej tváričky a vyšportovanej postavy sa v Anglicku poserú.

	Znova kopol do vreca, tentoraz z otočky.

	Vedel, že ju nezastaví ani neodhovorí, cítil to. Keď si niečo zobrala do hlavy, nikto ju nepresvedčil o opaku. Aj to mala z toho prekliateho športu, na ktorý sa prepnuto upínala. Nebyť toho, nebyť veľkých atletických nádejí a snov, nešťastne zlomený členok by ju tak nezobral.

	Lenže takto… Stratil ju, už dávno ju stratil, jej odchod do Londýna bude poslednou kvapkou.

	A keby to nestačilo, ani sám nemal jasno, kadiaľ sa uberie. Lákala ho vysoká vojenská škola, asi by sa tam dostal. Lenže strýko z Bratislavy mu ponúkol dobrý flek vo svojom obchode. To tiež nebolo na zahodenie. Konečne by sa dostal do hlavného mesta a ochutnal ozajstný život.

	„Mysli v dlhodobejšom meradle, choď na tú výšku,“ húdol doňho kamarát Michal. Bol to zakomplexovaný šprt, ale v takýchto veciach zvykol dobre poradiť.

	Boha, toľko starostí, toľko rozhodovania!

	Rozhliadol sa po telocvični a trénujúcich chalanoch. Dúfal, že sa naňho nikto nedíva. Zádumčivé stavy sa medzi nimi nepodporovali.

	„Vojtech, hybaj sem!“ zakričal naňho Laba – vodca partie a hlavný tréner kickboxu. „Aj rukavice si zober.“

	 


I

	Bobo konečne pookrial, nové auto mu zlepšilo náladu. Hneď po návrate si všimol, že skoro všetci chlapci z partie sa vyvážajú na novučičkých peugeotoch. Bolo mu to čudné, tak sa opýtal, čo je vo veci.

	A dobre som urobil, do piče matere, dobre som urobil! hovoril si odvtedy.

	Akémusi pocvakanému manažérovi z automobilky totiž napadlo spustiť aj na Slovensku špeciálnu predajnú akciu, aké bežne vyhlasovali na Západe.

	Auto beriete hneď, prvú splátku zaplatíte až o tri mesiace! hlásala reklama v autopredajni. Čosi také upútalo Labovu pozornosť. Zašiel dnu; hneď bol pri ňom premotivovaný predavač so širokým úsmevom.

	„Čím poslúžim?“ spustil.

	„Čo je to za ojebávka, hentá reklama?“ ukázal Laba na provokatívne plagáty rozvešané po stenách.

	Predavač na sekundu zaváhal, ale rýchlo sa spamätal.

	„Nová, špeciálna akcia!“ vychrlil s nadšením – tak mu to na školeniach vtĺkli do hlavy. „Auto beriete hneď, platíte až o tri mesiace.“

	„Hneď?“ uistil sa Laba.

	„Áno, hneď! Žiadne opletačky, iba minimum papierovania.“

	„Aj toto?“ ukázal na parádny model, ktorý sa mu najviac pozdával.

	„Samozrejme!“ žiaril predavač.

	„Tak vezmem teda,“ dal sa presvedčiť Laba.

	„Vynikajúco! Skvelý výber. Poďte, nech sa páči, k stolíku.“

	„A henten sedan?“ spozornela gorila.

	„Aj ten je v akcii.“

	„Vezmem aj ten rovno.“

	„To sa mi páči! Takých zákazníkov keby bolo viac!“

	Laba sa postaral, aby ich bolo viac. V celej partii rozšíril, že čuráci rozdávajú nové autá zadarmo – netreba zložiť ani zálohu, žiadnu splátku, nič. Iba podpísať akýsi zdrap papiera a dokladovať aspoň nejaký príjem. Ani jedno z toho nestálo za reč, ani z jedného nič nevyplývalo, lenže keď niekomu kvalitne zadrbe, treba sa chopiť príležitosti.

	Do predajne sa začali trúsiť chlapci, postupne si odviezli všetky akciové autá. Podaktorí zobrali aj dve či tri. Osvietení manažéri v Bratislave to vyhodnotili ako výnimočný úspech ružomberskej prevádzky, nelenili a doplnili zásoby akciových vozidiel. Aj tie sa minuli. Na novučičkých peugeotoch sa už vozila nielen celá partia, ale aj ich manželky, milenky, rodičia a ďalší rodinní príslušníci.

	Netrvalo dlho a ktorýsi z chlapcov vymyslel, že keď po troch mesiacoch auto zámerne nabúra alebo roztrieska vo fingovanej nehode, starosti s vybavovaním poistky a s náhradou škôd prejdú naspäť na predajcu, ktorému auto podľa zmluvy stále patrí. Jemu následne stačí poslať všetkých do péčka, trochu povrieskať, pozúriť, povyhrážať sa súdmi – veď mu predajca odovzdal poškodené auto, na ktorom sa pre chybu skoro zabil – aj všeličím iným, aby sa z neho dosrali, a bude v pohode. Okrem toho, rovnako ľahko, ako chlapci dokázali preukázať príjem, dokladovali aj absolútnu chudobu, nulový majetok či horibilné zadlženie. Nemali im čo zobrať, neexistoval žiadny legálny príjem, na ktorý by sa mohol prisať exekútor.

	Aj Bobo si zaobstaral nové autíčko. Pravda, nebude ho môcť užívať dlho, lebo okolo záležitosti už začínalo byť horúco – géniovia v predajni začínali zisťovať, že zatiaľ nevideli ani korunu, no zato sa im šokujúco rýchlo množia prípady nabúraných vrátených áut.

	Zopár týždňov sa však povozí, veď v takej káre, najmä keď je zadarmo, sa vozí parádne. Potom zájde k Martinu, kde mali pri jednom z mostných pilierov odskúšané miesto na bezpečné búranie – auto na totálku, ale žiadne zranenie. Všetci z partie to tam chodievali poriešiť, keď sa blížil koniec trojmesačnej bezsplátkovej lehoty.

	Bobo sa usmieval, dobrá nálada sa preniesla aj na Labu, ktorého viezol domov z piatkového nočného záťahu. Tentoraz sa zábava pretiahla, skončili až ráno, ale to nevadilo, veď Bobovi aj vydrbaní lekári vraveli, že by mal robiť ranné prechádzky. Viezol sa síce v aute, no aj to bolo lepšie než nič. Otvoril si okienko, vdychoval svieži ranný vzduch, ktorý už nebol studený – voňala v ňom prichádzajúca jar.

	„Pekne dnes bude,“ prehodil Bobo.

	„Pekne,“ súhlasil Laba.

	Zmĺkli, netreba veľa hovoriť, vychutnávali si dobrý pocit z vydarenej konverzácie.

	Viezli sa po hlavnej, pri Políku Bobo spomalil. Dokonca zastal, aby pustil akéhosi chodca cez priechod.

	Laba nadvihol obočie, taký prejav ohľaduplnosti u kamaráta ešte nezažil.

	„Však nech ide, nenáhlime sa,“ prehodil Bobo až neobvykle ležérne.

	Chodec prešiel po priechode, nepozrel na nich, pokračoval k Políku.

	„Za málo,“ zakričal naňho Bobo cez otvorené okno. Chlap sa otočil, všimli si, že je to postarší Róm.

	„Čo?“ dostal zo seba.

	„Tak aspoň hlavou kývni, keď ťa niekto pustí,“ dohovoril mu Bobo. „By odpadlo z teba?“

	„Čo chceš?“ zopakoval chlapík. Hlas mu neprekypoval vrelosťou.

	„Piče, vidíš to?“ otočil sa Bobo k Labovi. „Poďakoval ti dakedy Cigán, keď si ho pustil po priechode? Kývol aspoň gebuľou? Jediný raz, jediný raz, kurva.“

	„Ja to nepúšťam cez priechod. Nikoho.“

	„Tak vidíš,“ prikývol Bobo. Vystrčil sa z okna a zahrozil päsťou. „Aspoň tou sprostou hlavou kývni, ty degeš vyjebaný!“

	„Čo mi nadávaš, ty gadžo jebnutý! Džungalo!“

	„Piči, počul si?! Ešte nadávať mi bude,“ pobúril sa Bobo.

	„Ser na kokota, poďme už,“ náhlil ho Laba.

	„Piči!“ zaprskal Bobo, odopol bezpečnostný pás, otvoril dvere a vyšiel na vozovku. Nerozhliadal sa naľavo ani napravo, vedel, že cesta býva ráno prázdna. Zamieril k chodcovi, pohľad sa mu rozostrel, vnímal iba zmrda a tepajúcu krv za spánkami.

	„Urážať ideš, ty Cigán skurvený?!“ ziapal.

	Chlapovi došlo, že mu ide o život. Otočil sa, takmer sa rozbehol. „Káró vyjebaný, kár!“ vykrikoval cez plece.

	Bobovi preplo, priskočil k nemu a vrazil mu päsťou do zátylku. Starec spadol ako podťatý, iba naslepo zamával rukami.

	„Nevieš, čo je slušnosť?“ zaprskal Bobo a kopol mu do ľadvín. Zlostne zavrčal a nakopol ho znova.

	„Au, nebi!“ vrieskal chlap. „Nebi!“ Bezmocne ležal, neskrútil sa do klbka, ani sa nesnažil chrániť sa rukami.

	Bobo nič nevnímal. Zúrilo v ňom tornádo, nedokázal prestať, práve naopak, blčiaci plameň bolo treba priživiť.

	Priskočil k odpadkovému košu pri chodníku, zdrapil ho, zamykal ním a vytrhol ho zo stojana.

	Zahnal sa a tresol ním chlapa po hlave. Vydalo to kovový zvuk, odpadky sa rozleteli až na cestu.

	Zahnal sa znova, zopakoval úder do chrčiacej obete. Nech ho neserie! Nech ho, doboha, nikto neserie!

	„Zo mňa si srandu ideš robiť? Zo mňa, ty kokot?!“ syčal, keď dvíhal zásahmi zdeformovaný kôš na ďalší úder.

	Dobehol k nemu Laba, zdrapil ho za ruku a zatriasol ním.

	„Prestaň, kurva, však ho zabiješ!“

	Bobo si znova kopol; ani Laba nech ho neserie, nech vidí, ako sa dokáže rozzúriť, nech vidí, že má gule!

	Zmasakrovaný starec potichu chrčal, nehýbal sa, na chodník mu vytekala krv z rozbitej hlavy, nosa aj ucha. Druhý priesak sa objavil v rozkroku – na asfalte sa rýchlo zväčšovala mláčka krvavých šťaniek.

	„Poď! Padáme!“ ťahal Laba kamaráta k autu.

	Bobo sa preberal zo zlostného omámenia, prudká zúrivosť ustupovala rovnako rýchlo, ako vzplanula. Pozrel na dobitého starého Cigána, prišlo mu ho ľúto. Skurvené lieky, úplne ho dojebali! Nebyť toho, že ho Laba nasilu ťahal do auta, Bobo by sa nad tým, čo sa starcovi prihodilo, až neprístojne rozcítil.

	 


II

	Zdalo sa mu, že zima vôbec nebola, že tento rok sa jednoducho nekonala. Matne si spomínal na posledné dni a týždne na bratislavskej stanici. Potuloval sa tam, motal sa po blízkom okolí, na dlhšie výpravy už nemal síl. Každým dňom, a najmä každou nocou, sa ochladzovalo, zima sa blížila, bolo ju cítiť vo vzduchu.

	Potom sa však čosi stalo, Dominik upadol do zvláštneho stavu, pamätal si iba záblesky. Tieňoví ľudia ho obkľúčili, tisli sa necelý meter od neho, nebolo pred nimi úniku. Kričali a syčali naňho, už to neboli iba krátke slová či vety, ale súvislý, neprestajný hukot. Vytrhol sa z neho iba občas, prebral sa do reality – lenže tá bola ešte príšernejšia, černejšia a bezútešnejšia. Tieňoví ľudia ho zakaždým stiahli naspäť, ich čierne kráľovstvo, ktoré ho spočiatku desilo, sa mu už zdalo prijateľnejšie než svet na povrchu – studená stanica, hlad, opovržlivé pohľady a prázdno, nekonečné prázdno.

	Aj z ďalších dní, týždňov a celých mesiacov zostali iba útržky. Ktosi poňho prišiel, ktosi mu dohováral. Odvliekli ho zo stanice, pamätal si na zmes úľavy, ale aj prudkého desu, keď mu došlo, že ho vezú domov, naspäť k fotrovi.

	Z cesty si nepamätal nič, no keď ho doviedli až k bráne rodičovského domu a dlho zvonili, objavil sa otec. Dominikovi sa do pamäti vypálil výraz jeho tváre, bolo to podobné, ako keď ho kedysi dávno našiel predávkovaného. Otcova starnúca, zväčša bezvýrazná tvár ožila, odrazu v nej zahralo niekoľko emócií. V prvom momente sa potešil a rozžiaril, no vzápätí sa zháčil. Rýchlo zastrel radosť aj pohnutie, preľakol sa a podozrievavo zazeral na sprievod, ktorý mu doviedol syna. Náhlivo ich vykázal z dvora a sám dovliekol Dominika do domu. Hlasno pri tom fučal, aj sa zapotil, Dominik si doteraz pamätal zápach jeho potu.

	Na to, čo sa dialo dnu, si už nespomínal, vedel len, že veľa spal, veľmi veľa spal. Keď sa z času na čas prebral, matka ho nakŕmila – najprv len horúcou hovädzou polievkou, lebo nič iné nezniesol. Postupne však prijímal aj pevnejšiu potravu. Spolu s ňou ho dopovali vitamínmi a všelijakými tabletkami, ktorých mal otec odjakživa dostatok. Kedysi dávno, keď bol Dominik ešte dieťa, patrila celá jedna skrinka v kúpeľni otcovým liekom, lebo Alexander na sebe aspoň raz či dva razy do mesiaca objavil príznaky novej choroby. Neskôr dostal svoju hypochondriu pod akú-takú kontrolu, no zhromažďovania liekov – ktoré zvyčajne neužíval, iba skladoval pre všetky prípady – sa nevzdal.

	Dominikov spánok spočiatku nebol ozajstným spánkom, skôr hlbokým blúznením. Tieňoví ľudia naňho stále hučali, ich sykavé hlasy však slabli, čierne siluety ustupovali do úzadia. Postupom času sa čoraz pravidelnejšie prepadával do ozajstného spánku, keď sa prebral, nebolo to už vynorenie sa do slzavého údolia. Dokonca sa už nebudil unavenejší, než zaspával. Lenže všetko zlé je na niečo dobré, a naopak. Pokým bol polomŕtvy, otec ho nechával na pokoji. Iba z času na čas, keď sa Dominik prebral, uvidel fotra, ako sedí v kresle pri posteli a zamyslene ho pozoruje. Nikdy mu nič nepovedal, niekedy ho Dominik videl driemať či odfukovať zo spánku – vysedávanie v kresle ho ukonalo, no neodišiel si ľahnúť. Strážil navráteného márnotratného syna, akoby sa bál, že mu znova zmizne, že sa opäť vyšmykne z otcovej blízkosti. Dominik sa neubránil rôznym pocitom. Snažil sa im vzdorovať, no napriek tomu v ňom plápolala úľava, prchavá láska k rodičom – dokonca aj k otcovi – i prudký odpor a odvrhnutie; veď sa znova ocitol na príšernom mieste, z ktorého chcel tak veľmi uniknúť.

	Obavy sa čoskoro naplnili. Len čo starý Vokoš postrehol, že sa synovi polepšilo, začal prejavovať svoju nespokojnosť. Ventiloval všetok bôľ a krivdu, čo sa v ňom za uplynulé mesiace nahromadili. Keď povytiahol stavidlá, vyvalili sa z neho ako hnusný, zapáchajúci hnis.

	Najprv Dominika prebodával karhavým a vyčítavým pohľadom, niekedy pokrútil hlavou, na tvári výraz totálneho znechutenia. Neskôr už pridával rôzne opovržlivé zasyčania a posunky. Každé zlepšenie Dominikovho stavu vyvolalo odozvu – nový prvok v otcových zlostných, ba nenávistných prejavoch. Najprv štipľavé a páliace slová na synovu adresu, neskôr vety a napokon celé tirády.

	Usadil sa do kresla pri Dominikovej posteli, zabodol doňho vyčítavý pohľad a spustil.

	Húdol mu o synovskej zodpovednosti, o rodičovskom sklamaní, nenaplnených nádejach a veľkých plánoch. Vtĺkal mu do hlavy, že je chorý, že choroba je stále v ňom, a preto sa správa tak pomýlene. Povedal mu, že je už dospelý, a preto musí byť silný. Chlapsky musí zniesť aj tvrdú úprimnú reč z očí do očí.

	„Buzerantstvo, to nie je iba pomýlenosť v telesných záležitostiach, ale úplne vo všetkom,“ dohováral mu.

	Dominik nemal kam ujsť, bol ešte príliš zoslabnutý na to, aby sa hádal, protestoval alebo sa zdvihol z postele a odišiel. Otec so svojím kreslom ho zakliesnil v kúte, nebolo úniku. Jeho tirády prichádzali nečakane a nepravidelne, neraz sa stalo, že Alexander sa z práce vrátil v dobrej nálade, vtipkoval a povzbudzoval ho, aby rýchlo zmocnel. Vzápätí mu však niečo napadlo – stačila jediná nevhodná myšlienka alebo slovo –, prepol sa v ňom akýsi iný, zlostný, zatrpknutý a žlčovitý okruh, prehodila sa výhybka a spustil sa známy príval výčitiek.

	Trvalo to celé týždne, veď sa už blížila jar. Dominik apaticky ležal, zakaždým, keď začul, že sa otec vrátil, stiahlo mu žalúdok. Nikdy sa s ním nehádal, mysľou bol inde. Túžil sa vrátiť medzi tieňových ľudí, k Anabelle a mátajúcim čiernym labutiam, túžil, aby ich hukot prehlušil otcove slová, aby ho zachránili pred Alexandrovým zhubným vplyvom.

	Lenže sám od seba sa do ich sveta už nevedel dostať, na to bol v priveľmi dobrom stave, aj oni k nemu stratili prístup. Preto bol Dominik myšlienkami inde, preto sa upieral na jedinú vec. Zdalo sa mu, že celá myseľ sa zamerala na jediné – na zázračný prášok, na drobné kryštáliky, ktoré ho prenesú do inej reality, hoci sa mu útek nepodaril a svojím hnusným fyzickým telom, ktoré nenávidel, uviazol opäť v pekle s jarne rozvoniavajúcou záhradkou a topiacim sa snehom.

	 


III

	„Vitaj, bráško!“ rozžiaril sa Gejza, objal Zola a silno stisol.

	„Ako sa máte, phral?“ zaujímal sa Bengo. Pokým bol v Košiciach, všetko dôležité si hovorili cez telefón, no zvyk bol zvyk, patrilo sa povypytovať. Najlepšie hneď pri zvítaní, medzi dverami.

	„Ujde, všetko v poriadku, žiadne problémy,“ chrlil najstarší brat. „Jedine, že obchody už treba nanovo rozbehnúť, lóve dochádzajú.“

	„Je to na dobrej ceste,“ usmial sa Zolo.

	„Vážne, niečo nové?“

	„Prichádza jar, ľady sa pohli.“

	„Paráda. Tak kedy bude všetko po starom?“

	„Po starom? Nikdy. Bude lepšie, oveľa lepšie, uvidíš.“

	„Lenže kedy, Bengo, kedy?“

	„Ešte pár týždňov, nanajvýš mesiac-dva. Len vydržte.“

	Gejza pokrčil plecami. „O mňa ani tak nejde, ale ten náš najmladší… Veď ho poznáš, horúca hlava.“

	„Viem, viem. Ešte ho chvíľu udrž, naozaj len chvíľu.“

	„A viac mi nepovieš o tom, čo sa vlastne chystá?“ uškrnul sa Gejza.

	Zolo mu namiesto odpovede položil ruku na plece. „Už len chvíľu, phral, sľubujem.“

	Pobrali sa von, pred Gejzovou rodinou biznis nepreberali. Cestou Gejza zavolal Deziderovi. Zakaždým, keď sa Zolo vrátil z Košíc, spravili si krátku poradu v trojici.

	Pred bytovkou bolo príjemne, jar tento rok prichádzala skoro. Bengo sa zvítal aj s najmladším bratom. Objali sa a vystískali, hoci nie tak srdečne ako kedysi. Zolo sa usmieval, aj bratia sa naňho škerili, veď pre Cigánov je vlastná krv všetkým, no boli to zubaté úsmevy, smiali sa im iba ústa, oči zostávali chladné.

	Zašli k červenému gauču. Dezider sa naň rozvalil, hlavu s dozadu vyčesanými vlasmi natočil k hrejivému slnku. Založil si aj frajerské slnečné okuliare, Bengo mu odteraz nevidel do duše, namiesto toho hľadel na vlastný zrkadlový odraz.

	„Pôjdeme zahrať na oslavu,“ oznámil.

	„Dúfam, že nie gadžovskú,“ zašomral Dezider.

	„Hej, na gadžovskú. Končí marec, Ľuboš Ostrý oslavuje narodeniny. Zavolal mi, všetkých nás pozval.“

	„Že pozval!“ vyprskol najmladší brat. „Chce, aby sme mu zase išli zadarmo vyhrávať, ako každý rok.“

	„Ľuboš je kamarát, veľa ráz mi pomohol. Pôjdeme,“ rozhodol Zolo.

	„Dobre, pôjdeme,“ súhlasil Gejza. „Ale veľa hrania bude?“

	„Nie, štyridsiatku má až o rok. Vravel, že toto bude menšia oslava, nemá chuť na veľké akcie.“

	„A čože, grošíky mu dochádzajú?“

	„Asi má problémy, aj v telefóne znel čudne. Ale to je jedno. Pozval nás, pôjdeme na oslavu, a popritom trochu zahráme.“

	„Kedy nám už prezradíš to veľké tajomstvo, že s kým budeme robiť kšefty?“ zastaral sa Dezider.

	Naklonil hlavu, Zolo mu ani nemusel vidieť do očí, aby vedel, že ich nástojčivo prižmúril.

	„Čoskoro,“ prisľúbil.

	„To hovoríš už od zimy.“

	„Viem, phral. Ide to ťažšie, než som si myslel, dobre?“

	Dezider nič nepovedal, iba sa pohodlnejšie oprel a zahľadel sa na vlak, čo práve prechádzal po koľajniciach za cestou. Dunenie nákladných vozňov na chvíľu znemožnilo rozhovor; všetko, celý život, tu odmeriavali a rozkrajovali hrmiace vlaky.

	Keď rámus konečne utíchol, Dezider si zložil okuliare a pozrel Zolovi do očí. „Máme ešte jednu záležitosť na prebratie,“ oznámil tichým, no zlostným hlasom a ukázal prostrednému bratovi, aby si prisadol.

	„O čo ide?“ spozornel Zolo. „Nejaký problém?“

	„Veru, problém. Sváka Imreho zmlátili. Pri Políku za mostom.“

	„Vážne? A prečo?“

	„Vážne. Dlho bol v kritickom stave. Ešte aj teraz je v umelom spánku, doktori nevedia, čo s ním bude.“

	Zolo rozhodil rukami: „Sváko Imre… Muche by neublížil…“

	„Nejakí bieli to spravili,“ pokračoval Dezider. „Naši ľudia ich videli spoza mosta. Vraj riadne hovädá, holé hlavy, na novučičkom aute sa viezli…“

	„To mohol byť hocikto,“ namietol Zolo.

	„Mohol, ale nemusel. Takíto sa motajú okolo toho gadža, čo sme preňho robili stavebné fušky.“

	„Okolo Štarcha,“ spresnil Gejza. „Aj altánok sme mu boli stavať do záhrady, pamätáš?“

	Zolo pokýval hlavou: „Pamätám, dobre si pamätám. Lenže čo my s tým?“

	„Akože čo my s tým?!“ vyprskol Dezider, husté obočie sa mu výstražne naježilo.

	„A čo s tým chcete robiť? Veď ani neviete, či to boli jeho ľudia.“

	„Jasné, že boli,“ vstúpil do slovnej výmeny Gejza. „Takéto bitky vyvolávajú po celom meste.“

	„Čo s tým chcete robiť?“ zopakoval Zolo.

	„Hádam, čo s tým všetci traja chceme robiť, nie?“ nadhodil Dezider. Nazbieral si v ústach sliny a odpľul si. „Sváko Imre je náš človek, naša krv.“

	„To nemôžeme nechať len tak,“ súhlasil Gejza. „Toto si nesmú dovoľovať k našim ľuďom. Ak nič nespravíme… Žiadny rešpekt.“

	Zolo sa k nemu otočil: „Už aj ty začínaš s rešpektom?“

	„A čo? Hádam je to zlé? Vlastná krv ti už nič nehovorí, Bengo?“

	Chvíľu mlčali, Zolo hľadal vhodné slová. Zakaždým, keď ho bratia oslovili cigánskym menom, rozbúšilo sa v ňom čierne srdce, aj kosti sa mu rozhoreli, akoby v nich ožilo voľačo prastaré. Lenže zároveň mal aj hlavu, mozog plný gadžovského myslenia, ako mu často prízvukovali. A hlava mu radila niečo iné než oddanie sa čiernemu plameňu.

	„Teraz, v tejto fáze, nepotrebujem žiadne ďalšie problémy, žiadne konflikty,“ dostal zo seba. „Pochopte ma.“ Vedel, že to nepochopia, že ich žiada o čosi, čo je proti ich prirodzenosti, ale napriek tomu dúfal.

	„Čo hovoríš?“ nechytal sa Dezider.

	„Dávam dokopy veľký kšeft, veľmi veľký. Nejde to ľahko, ale veci sa konečne pohli. Všetko je to krehké, citlivé. Hocijaká šarvátka, hocijaký konflikt to môže zmariť.“ Lepšie to vysvetliť nedokázal, s nádejou skákal pohľadom z mladšieho brata na Gejzu. Dúfal, že aspoň jeden z nich porozumie, čo im hovorí, dúfal, že aspoň jeden ho podporí.

	Deziderova tvár sa stiahla do kyslej grimasy. „Čo to hovoríš? Však vlastná krv, naši ľudia, o tých tu ide. Bez nich sme nič, sám si to vždy hovoril.“

	„Áno, to je pravda, lenže –“

	„V tomto nie je žiadne lenže,“ dohovoril mu Gejza. „Čo ti je prednejšie?“

	„Posledné, čo teraz potrebujem, je konflikt so Štarchovými chlapmi, džung!“ vyprskol Zolo.

	„Gizda,“ zavrčal Dezider a znova si odpľul.

	Zolo sa zdvihol z gauča. „Nič nebudete podnikať!“ zvýšil hlas. „Žiadna odveta, nič. Aspoň nateraz, rozumiete?“

	Aj Dezider sa postavil, prikročil tesne k bratovi: „Mne je vlastná krv prednejšia ako nejaké kšefty, o ktorých aj tak nič nepovieš.“

	„Tebe to už nič nehovorí?“ pridal sa k nemu Gejza. „Vyvanulo ti z hlavy, kto si, odkiaľ si a kto sú tvoji ľudia?“

	„Seriem už na nich, počuješ?“ nevydržal Zolo. Krátka, úsečná veta z neho vyletela ako náhle vypustená para.

	Najstarší brat prekvapene pootvoril ústa: „Čože?“

	„Seriem už na nich! Čo pre mňa kedy urobili? Naši ľudia…“ Zolo opovržlivo zasyčal. „Čo z nich mám? Iba problémy, po celý skurvený život iba problémy. Nikdy nič dobré, nikdy! Nech sa o seba konečne začnú starať sami!“

	Zarazene naňho hľadeli. „Ale… Vlastná krv…“ vytisol Dezider pomedzi bledé pery.

	„Seriem aj na vlastnú krv, seriem na ňu, rozumieš?!“ Zolo stíchol, od rozčúlenia mu zovrelo hrdlo a došiel mu dych. Vyvalila sa z neho nahromadená zlosť, zbierala sa dlho, veľmi dlho. Zbierala sa už odvtedy, čo chodieval navštevovať rodinu do východniarskej cigánskej osady. Videl, ako tam jeho ľudia žijú, aké peklo si sami vytvárajú a ako nepohnú prstom, aby to zmenili. Vedel, že na Slovensku sú takých osád takmer štyri stovky, takto, presne takto žijú státisíce jeho ľudí.

	Zlosť sa hromadila, pribúdalo jej. Zúril na svojich aj na samého seba, na vlastnú krv. Hoci dal mladému talentu šancu na niečo lepšie, ten sa naňho vykašľal, lebo sa ožral a sfetoval. Dal prednosť prášku, hnusnému prášku, ktorý medzi svojich šíril aj on, Zolo, a bohatol na tom.

	Veľa zlosti v ňom vyvolal Luník IX. Veď Cigáni – jeho ľudia, vlastná krv – ho od gadžov dostali ako na podnose. A zničili ho na nepoznanie, zatiaľ čo ostatné Luníky, niektoré z nich ešte staršie, vyzerali pekne a udržiavane.

	Vlastná krv.

	Občas, keď v ňom nahromadená zlosť vrela ako hustá škvariaca sa smola, mu napadlo, že keď si odmyslí ľudí – gadžov aj Cigánov – a pozrie sa iba na výsledky ich pôsobenia, či vytvárajú niečo nové, alebo zanechávajú len deštrukciu a zmar, nemilosrdne sa mu odhalí povaha jedných aj druhých.

	Výsledky neklamú, výsledky nikdy neklamú.

	Zlosť, škvariaca sa smola, sa v ňom dlho zbierala, dlho v ňom vrela a bublala.

	Slová, hrozné slová, ktoré ho samého vyľakali, z neho teraz vyleteli ako jedovaté pľuvance. Najradšej by ich zobral späť, nadžgal ich znova do seba a dusil sa nimi, lenže to nešlo.

	Dezider ešte viac prižmúril oči, odstúpil o dva kroky, civel na brata. „Nenávidíš Cigánov, čo? Nenávidíš aj to, že sám si Cigán,“ zašepkal priškrteným hlasom a pomaly, bezslovne sa posadil na gauč.

	Po koľajniciach prehrmel ďalší vlak. Zolovi sa zazdalo, že prebehol pomedzi nich, že ostrými hranami kovových kolies rozrezal priestor uprostred.

	Mlčal, hľadel do zeme, nemohol na nich pozrieť, nemohol im klamať.

	Rachot napokon utíchol, stratil sa v diaľke. Nikdy netrval dlho, no tentoraz sa to zdalo ako večnosť.

	Náhle a ťaživé ticho prerušil Gejza. „Zolko, takto už nehovor,“ pokarhal ho. Hlas mal chladný, príliš chladný.

	„Najstarší brat prehovoril,“ uškrnul sa Bengo a pozrel naňho. „Ty si mi ako a kedy pomohol?“

	„Akože ako? Mám ti pripomenúť? Treba ti pripomenúť tých dílerov aj toho džukela, čo sme poriešili kvôli tvojej starej gadžovke?“

	Zolo iba pokýval hlavou, nemal energiu hádať sa. Prudký výbuch dlho hromadenej zlosti ho pripravil o silu. Cítil sa zmätene, vlastné slová k nemu doliehali, akoby ich vyslovil ktosi cudzí.

	Vlastná krv, vlastní ľudia.

	Videl sa v odraze slnečných okuliarov, ktoré si Dezider znova nasadil. Chvíľami sa spoznával, no chvíľami hľadel na cudzinca, na strateného vydedenca.

	 


IV

	Sedel pri spiacom chlapcovi, napäto sledoval každý jeho nádych a výdych. Takmer idylická scéna, otec a syn znova spolu. Navonok sa nič nedialo, jediným zvukom bolo Dominikovo odfukovanie, jediným pohybom pravidelné dvíhanie sa a klesanie jeho hrudníka.

	V izbe však zúrila neviditeľná búrka, akýsi uragán, ktorý sa dotýkal všetkého, prítomnosti aj budúcnosti, strhával dianie a hrozil, že Alexandrov život rozdriape na kusy. Vokoš mal skvelý cit na udalosti, čo boli ešte len za rohom – zatiaľ ich nebolo vidieť, no dali sa vycítiť a vytušiť. Jediné, čo sa nedalo vopred určiť, bola ich veľkosť. Práve to bol problém, nedalo sa na ne dokonale pripraviť. Nevedel totiž, akú budú mať magnitúdu, aké veľké a silné bude ich gravitačné pole. Stačil jediný zlý odhad, jediný priveľký či primalý krok, a všetka predvídavosť vyšla navnivoč. Alebo sa ukázala ako škodlivá, oveľa horšia, než keby človek vôbec nič netušil, nič nevycítil, nepodnikal žiadne preventívne opatrenia, iba bezprostredne reagoval na dianie.

	Premiérovi Kardišovi už úplne preskakovalo. Čím bližšie boli voľby, tým rýchlejšie strácal kontakt s realitou. Najnovšie prebral po dosluhujúcom prezidentovi jeho kompetencie; de facto už nebol iba premiér, ale aj prezident, všetko v jednej osobe. Prvé, čo s novými právomocami urobil, bolo, že vyhlásil amnestie, pričom s okamžitou platnosťou nariadil, aby sa zastavilo trestné stíhanie za minuloročné zmarené referendum, ale najmä za únos syna bývalého prezidenta do zahraničia.

	Chyba, obrovská chyba! opakoval si Vokoš v mysli. Zatiaľ čo doteraz sa medzi ľuďmi iba potichu šepkalo, že zmarenie referenda s nepohodlnými otázkami a únos prezidentovho syna boli vlastne Kardišove akcie, teraz po amnestiách to už stádo bralo ako istú, nespochybniteľnú vec. Už nielen zradní novinári, ale aj obyčajný plebs rozširoval správy o tom, že štátna tajná služba odpočúva, zastrašuje, diskredituje, ba dokonca likviduje nepohodlných opozičných politikov; že jej námestník zadáva tie najšpinavšie úlohy obávaným mafiánskym skupinám a vymieňa takéto službičky za beztrestnosť a krytie, ktoré štát, s vedomím samotného premiéra, následne poskytuje organizovaným kriminálnym bandám. Nepoľovalo sa iba na opozičných zmrdov a novinárov, už dávnejšie vybuchol granát aj pred domom poslanca Kardišovho hnutia, ktorý si dovolil vzpriečiť sa premiérovej vôli.

	Kardiš sa nepriaznivé nálady snažil prekryť čoraz silnejšou propagandou. Verejnoprávna televízia, rozhlas a kúpené noviny horlivo informovali o akejsi krajine plnej úspechov, kde je všetko ako z rozprávky, rozvoj vo všetkých oblastiach napreduje raketovou rýchlosťou, ľudia sú šťastní a oddaní, nič im nechýba. To len zlý, zahnívajúci Západ hovorí o Slovensku ako o čiernej diere Európy, posiela jeden demarš za druhým, napáda a kritizuje, lebo chce mladému štátu, čo sa konečne znova vzmáha, iba uškodiť.

	Vokoš cítil, že všetky tieto opatrenia sú prepálené a míňajú sa účinkom. Dokonca škodia, iba posilňujú odpor, veď už komunisti sa tvrdým spôsobom naučili, že ak štátna moc nemilosrdne utláča svojich odporcov, zároveň utužuje rezistenciu, vytvára mučeníkov a postupne si tak píli konár, na ktorom sedí.

	Doba sa zmenila, dnes bolo treba postupovať inak. Kardišove metódy, ktoré vyzerali ako z príručky sovietskej KGB, boli čoraz neúčinnejšie. Správy a informácie sa šírili rýchlejšie ako kedysi, nedalo sa už všetko ustrážiť, zakaždým sa našli rebelské noviny alebo rádio, čo do sveta vytárali veci, ktoré mali zostať utajené.

	Kardišovskej propagande už okrem najfanatickejšieho voličského jadra nikto neveril, jej prepálenosť ešte aj nerozhodných presviedčala o tom, že premiérovi odporcovia majú v čomsi pravdu. Pokusy rozdrviť ich všetkými dostupnými prostriedkami z nich vytvárali martýrov. A slovenský národ má martýrov rád, len čo získa dojem, že sa komusi ubližuje, hneď je na jeho strane, aj keby malo ísť o zločinca.

	Najhoršie bolo, že vodca opozície Štefan Donecký toto všetko chápal. Nedal sa zastrašiť, práve naopak – sadol na bicykel, prešliapal celou krajinou, zablúdil do každého mesta, do každej dedinky. Všade si podával ruky, bol priateľský, vedel sa pozhovárať s tetkami, sadol si s chlapmi do krčmy a čo-to s nimi vypil. Keď mu nadávali alebo po ňom hádzali vajcia, neutekal, trpezlivo a jednoducho vysvetľoval, prečo bude každému lepšie, keď štát povedie namiesto Kardiša on. Ľudia videli, že to nie je žiadna príšera, žiadny odľud, ako ho vykresľovala štátna televízia. Čoraz častejšie sa s ním v dedinách namiesto vyháňania zabavili, vedel v tanci vykrútiť aj staré ženské, bolo s ním veselo. Najviac si ich však získal sľubom, že ak ho budú voliť, čoskoro budú zarábať dvojnásobne viac, než zarábajú teraz. Na to dal svoje slovo, boha mu, oplatí sa vyskúšať! Presne tak si to hovorili, Vokoš také reči začul aj v Ružomberku.

	Aj preto ustavične zvažoval, že zavolá Hagarovi a poskytne mu jednu-dve cenné informácie. Ak voľby dopadnú v Kardišov neprospech, bude mať v zálohe aspoň tvrdenie, že predsa spolupracoval na premiérovom páde.

	Lenže zakaždým ho čosi zastavilo, stále si nebol istý, či nejde o nástrahu, chyták zorganizovaný samotným Kardišom. Čo keď takto preveruje lojalitu svojich podriadených, čo keď ich takto testuje? Vokoš z toho nemal dobrý pocit, naučil sa počúvať inštinkty. Pokiaľ mu čosi v bruchu, v črevách nehovorilo, že koná správne, radšej sa konania vzdal, aj keď mu inak dávalo dokonalý zmysel.

	Spiaci Dominik sa strhol, prudko sa prevrátil na druhý bok. Rýchly pohyb upútal Alexandrovu pozornosť. Syn už vyzeral lepšie, oveľa lepšie než koncom roka na bratislavskej stanici. Vtedy ho pohľad na vlastného potomka, na vlastnú krv tak vydesil, že sa neovládol a ušiel, nedokázal tam postáť ani o sekundu dlhšie. Nemal silu vrátiť sa poňho, znova ho vidieť alebo sa s ním dokonca naťahovať a snažiť sa odviezť ho domov. Čosi také by nezvládol, nikdy by to nedokázal, veď sa v ňom bili dve protikladné sily – láska k synovi s totálnym hnusom a opovrhnutím voči odpornému buzerantovi. Navyše k buzerantovi, ktorý ho hlboko sklamal, nenaplnil jeho otcovské očakávania, nenaplnil ich vôbec v ničom.

	Keď Štarch a jeho poskokovia doviedli Dominika domov, Vokoš sa najprv potešil. Vzápätí sa však rozčúlil – jednak na syna, ktorý zo seba spravil ešte aj bezdomovca a feťáka, akoby stále hľadal a posúval hranicu, ako možno otcovi ešte bolestivejšie ublížiť.

	Naštval ho aj Štarch. Skurvený zmrd sa tváril zúčastnene, lenže to bola iba maska. Alexander vedel, ako dobre sa vie ten skurvenec pretvarovať. Keď bol s Ostrým, určite sa schuti rehotali na jeho, Vokošovom, nešťastí. Strieľali si z neho aj z jeho syna, možno hnusnými vtipmi bavili aj svoje pologramotné gorily.

	Alexander predpokladal, že keď Ostrému vyfúkne vysnívanú fabriku, ožrana to úplne zlomí. Pravda, nebol to celkom chybný predpoklad. Ľuboškom to zamávalo, znova sa rozchľastal. Ale ešte mu nestačilo, stále vystrkoval rožky, možno aj celá záchranná akcia bola iba skrytá pomsta voči nemu, Alexandrovi. Iba diabolský spôsob, ako ho ponížiť a raniť na najcitlivejšom mieste.

	A dnes, vrchol cynizmu, mu Ostrý poslal pozvánku na oslavu svojich narodenín. Vokošovi sa zakrútila hlava, keď uvidel vyčačkaný kus papiera. Šmaril ho do koša, väčšiu drzosť už dávno nezažil. Ľuboško ho tam pozýva, aby si z neho uťahoval? Aby sa tváril úprimne, no len čo zmizne z dohľadu, bude si so Štarchom a s ďalšími skurvencami vymieňať dvojzmyselné poznámky. Po celý čas si budú strieľať z neho aj z jeho syna a sledovať, ako sa pri tom tvári.

	Vyjebanci! zanadával v duchu Vokoš. Celé telo sa mu naplo, stolička pod ním zavŕzgala.

	Takto sa s ním chcú zahrávať, o toto im ide?! Ešte väčšmi ho ponížiť, akoby už nemal dosť?

	Hľadel na spiaceho Dominika, sumu všetkých životných sklamaní.

	Akýsi idiot mu raz na úrade povedal, že všetko, čo robíme, sa k nám vráti. Vokoš sa vtedy iba pousmial nad detinskosťou takého uvažovania. Pravdou je presný opak. To, čo k nám prichádza na základe čistej náhody, čistého chaosu a nad čím máme iba pramalú kontrolu, vytvára, akí sme. A to, akí sme, určuje všetky naše kroky, všetko, čo urobíme. Nie naše činy sa k nám vracajú, zvažoval Vokoš, naše činy iba zrkadlia, odrážajú to, čo k nám v živote prišlo. Človek nie je pôvodca, ale následok, obyčajný produkt toho, čo ho postretlo, vytvarovalo, vytvorilo. Človek s celou svojou povahou, myslením a činmi je dôsledkom, nie príčinou.

	Iba hlupáci ako Štarch a jemu podobní si mysleli opak.

	Vokoš na vlastné uši počul, ako ten kretén povedal: „Si to, čo chceš byť. Bodka.“

	Štarch zvykol tú banálnu hlúposť často opakovať, aj keď to bola čistá chujovina ako z tupej americkej motivačnej príručky. Človek je predsa to, čo určí náhoda. Práve preto sa musí usilovať o čo najväčšiu kontrolu, zníženie náhodnosti. Iba tak sa môže aspoň na chvíľu nadýchnuť.

	Platí to aj o Dominikovi – hoci je buzerant, feťák, úbožiak a príšerné sklamanie, nie je pôvodca tohto stavu, nikto nie je pôvodca, nikto za to nemôže. Idioti ako Ostrý si však myslia, že ich vydarené detičky sú výhradne ich zásluhou, výsledkom ich rodičovského pôsobenia.

	Nezmysel! Úplný nezmysel!

	Bude mu Ostrý na oslave znova s hrdosťou a povýšeneckým úškrnom vykladať o svojom Milankovi, o dokonalom synčekovi, ktorý je vzorný a študuje v Bratislave? Možno ich dokonca zoznámi, navonok nič neprizná, no v duchu sa bude zabávať na tom, aký je Milan oproti Dominikovi perfektný.

	Nie je bezdomovec, feťák a najmä nie je buzerant. Študuje v Bratislave, snaží sa, nie sú s ním žiadne problémy.

	Dokonalá otcovská pýcha, v hlavnom meste navštevuje univerzitu, neváľa sa tam po zemi na hlavnej stanici.

	Zmrdi zasratí!

	Štarch aj Ostrý majú znova navrch. Vyfúkol im síce fabriku – najmä Ľuboško o ňu naozaj stál –, lenže znova majú navrch. Akoby nestačilo, že ho ponížili pred dvoma rokmi, že musel Štarcha prosíkať o pomoc a potom im po celý čas robiť poskoka.

	Znova ho ponižujú, znova sa ho snažia zosmiešniť. Stolička opäť zavŕzgala, Vokoš sa oprel. Takmer sa nehýbal, iba ohryzok mu behal hore-dolu. Šero čoraz viac hustlo, Alexander dlho sedel v tichej obývačke a hľadel na spiaceho syna.

	 


V

	Zolo dával do hry všetko, snažil sa, ako najlepšie vedel. Hostia sa schádzali, hlavný program oslavy sa ešte nezačal, lenže na tom nezáležalo, muzika musí byť na úrovni.

	Zúrivo behal sláčikom po strunách, dostával z huslí krásne zvuky a tóny, hoci mu takmer nikto nevenoval pozornosť. Vyhrávajúci Cigán – zanedbateľná kulisa.

	Zola zhrýzali výčitky, mrzelo ho, že starému kamarátovi tentoraz nemohol vyhovieť. Vedel, že Ľuboš túži mať na oslave poriadnu cigánsku kapelu, tak ako vždy. Veď mu chodievali každoročne zahrať už od deväťdesiateho druhého, keď túto tradíciu založil veľkou oslavou v dvorane kultúrneho domu.

	Namiesto kapely sa však dnes dostavil iba Zolo, bratia sa odmietli zúčastniť. Jasne mu povedali, že majú plné zuby vyhrávania pre gadžov. Netlačil na nich, rešpektoval, ako sa rozhodli, aj keď sa mu to nepáčilo. Cítil, že na nich nesmie príliš zatlačiť, bolo to s nimi podobné ako so strunami, po ktorých behal sláčikom. Pokiaľ bol tlak a ťah primeraný, dala sa z nich vyčarovať uchu lahodiaca harmónia. Keby sa to však s tlakom prehnalo, súzvuk by sa okamžite zmenil na škrípajúcu zmes pazvukov.

	Preto na bratov príliš nenaliehal, bol rád, že dosiahol aspoň ich zdráhavý súhlas a prísľub, že nebudú podnikať žiadne odvetné kroky proti Štarchovým gorilám. Veril im, toto medzi nimi stále platilo, bol to základ súrodeneckého pokrvného vzťahu. Aj keď sa Cigáni zúrivo povadili, základ pretrvával. Stáročia utrpenia a prenasledovania ich naučili, že bez neho by neprežili, vernosť vlastnej krvi bola základom všetkého.

	Dezider a Gejza rešpektovali jeho prianie, no zároveň ochladli, vzájomná srdečnosť celkom vyprchala. Nemuseli si ani nič povedať, uzavreli nepísanú dohodu – bratia aspoň na čas odložia odvetu za zmláteného Cigána, ale Zolo už nemá právo dožadovať sa ďalších služieb, prestane ich nútiť vyhrávať gadžovi, ktorému oni vôbec nič nedlhujú.

	Preto stál Zolo na pódiu tanečnej haly hotela Hrabovo sám. A preto vkladal do fidlikania celú dušu – snažil sa Ľubošovi vynahradiť, že prišiel osamote. Hoci mal s gadžami nedobré skúsenosti, voči kamarátovi to cítil ako zradu.

	Bengovi neušlo, aký je Ľuboš strhaný. Nevideli sa od minulého roka, keď mu bol Zolo prebrúsiť trámy v podkroví. Kamarát odvtedy poriadne schudol, pokožku na tvári mal voskovú a nezdravo ovisnutú, chrbát prehnutý, na vlastnej oslave sa správal neisto a napäto, akoby každú chvíľu očakával úder.

	Aj hostí bolo tentoraz pomenej, stále síce prichádzala mestská gadžovská smotánka – rovnaké vypĺznuté ksichty, aké tu vídaval každý rok –, lenže ich rady výrazne preriedli. Azda aj preto sa neoslavovalo v honosnej dvorane, ale len v sále hrabovského hotela.

	Dohral náročnú skladbu; nečakal na potlesk, vedel, že sa žiadny neozve. Zložil si husle spod brady, utrel si spotené čelo. Potreboval sa napiť, pri muzicírovaní vysmädol.

	Na pódium vyšiel Ľuboš v žiarivo bielom obleku. Vedel, čo kamarátovi prospeje, v ruke niesol pollitrák parádne vychladeného piva.

	„Tu máš, Zolko, napi sa,“ ponúkol ho. Bengo si schuti odpil a slastne privrel oči.

	„Perfektne si zahral, perfektne!“ chválil ho Ľuboš. „Nevadí, že si sám došiel, o to viac vynikneš.“

	„Prepáč, strašne veľa roboty v Košiciach, bratia museli…“ zaklamal Zolo.

	„Nič to, hlavne, že si tu ty.“

	„Rád prídem, veď vieš.“

	„Ďakujem, Zolko, ďakujem.“

	„Nemáš za čo ďakovať, koľkokrát si mi pomohol? Sem, na toto pódium si ma pred revolúciou volával hrávať, pamätáš? Veď aj tie struny, na ktorých doteraz hrám, mám od teba.“

	„Fakt, tie warchalky stále slúžia?“ rozžiaril sa Ľuboš. Zohnal mu ich z Nemecka dávno, veľmi dávno, ešte pred revolúciou.

	„Parádne slúžia. Kvalitné struny vydržia veľa.“

	„To som rád,“ uškŕňal sa Ostrý. Spomienka na staré časy ho rozcítila. „Dobre nám vtedy bolo, čo povieš? Ťažké časy, ale dobre nám bolo. Teraz…“

	„Čo? Hádam teraz nie je ešte lepšie?“ podpichol ho Zolo.

	„Pozri sa na nich,“ zašomral podnikateľ a kývol hlavou k trúsiacim sa hosťom. „Pozri, ako zazerajú, ako sa pretvarujú. Najradšej by ani neprišli, ale boja sa odmietnuť. Hajzli sú to, usmievajú sa ti do očí, ale neprajú ti. Len čo sa otočíš, hneď ťa ohovárajú.“

	„Ale no, nepreháňaj!“ pokrútil hlavou Zolo a znova chytil husle.

	„Nepreháňam, kurvy sú to. Nikomu už neverím, iba starým kamarátom.“

	„Zahrám dačo veselšie, nech ťa prejdú chmúry, veď máš narodeniny!“

	Ľuboš nepookrial, zamračene sa rozhliadal z pódia: „Zahraj, aj tak nás majú v riti, svine nevďačné. Teba aj mňa.“

	„Vždy sme boli stratení chlapci, no nie?“ usmial sa Zolo, priložil sláčik k strunám a spustil veselú ľudovku.

	 


VI

	Zábava sa rozbehla až neskoro v noci, dovtedy bola oslava rozpačitá, plná falošných, nervóznych úsmevov. Ľuboš vedel, o čo ide. Väčšina hostí prišla len preto, že sa bála odmietnuť pozvanie. Veď bol stále jedným z najväčších miestnych podnikateľov. Lenže jeho hviezda pomaly hasla – určite si to mysleli, vyčítal im to z očí, z napätých grimás a pretvárky, ktorou sa naňho snažili zapôsobiť.

	Po meste sa už určite šírili reči, že sa dal kúpiť, že fabriku naschvál podhodil cudzím špekulantom, ktorí ju takmer okamžite začali tunelovať. Malomeštiaci mali vždy vo všetkom jasno, najlepší boli v hľadaní vinníkov. Aj v tomto prípade si rýchlo našli obetného baránka – môže za to on, Ľuboš Ostrý, predajná kurva.

	Ľuboš cítil, že presne takto premýšľajú, do očí mu nikto nič nepovedal, do očí išli len úsmevy a poklonkovanie, no len čo sa otočil, cítil ich vyčítavé, odsudzujúce pohľady.

	Brandy pomáhala, neutralizovala nevraživosť a rozleptávajúcu neprajnosť. Doprial si aj trochu bieleho prášku, veď kokaín ho tiež nikdy nesklamal. Dával si však pozor, aby to neprehnal – okrem falošných zmijí tu predsa boli aj starí kamaráti a rodina.

	Pravda, Milan sa vyparil hneď po oficiálnej časti, nevydržal tam ani o minútu dlhšie, než musel. Beáta zostala, venovala sa hosťom, k Ľubošovi čochvíľa doliehal jej ostrý pripitý smiech. Isto flirtuje s nejakým zmrdom. Namiesto toho, aby sa venovala oslávencovi – svojmu manželovi – iba robí hanbu a zhadzuje ho ako vždy.

	Pretisol sa čo najďalej od tanečného parketu a ohlušujúcich reproduktorov. Zašiel dozadu, k stolom s pohostením. Nalial si pohár vína, posadil sa, do hrsti si nabral slané chrumky.

	Rozhliadal sa po zrekonštruovanej sále, v mysli mu ožívali spomienky. Pred revolúciou tu pracoval. Oficiálne robil čašníka, ale oveľa viac ho zaujímali kšefty a organizovanie tanečných zábav. Presne ako povedal Zolovi: boli to vtedy ťažké časy, no zároveň bolo všetko akési živšie. Zablikať na diskotéke starým semaforom, vypustiť trochu suchého ľadu – úplné hlúposti, no ľudí privádzali do vytrženia. Dnes? Všetko bolo dostupné, každý na všetko sral. Keby takú oslavu ako dnes usporiadal pred revolúciou, celý mesiac by sa v meste nehovorilo o ničom inom, vychvaľovali by ho do nebies. Za dnešný večer mu poďakoval akurát tak Zolo Čonka, ktorý ani nebol poriadnym hosťom, skôr akýmsi účinkujúcim.

	Motal sa tu aj Štarch s Evou, no tváril sa kyslo, na hotel nemal najlepšie spomienky. Ľuboš mu tu vtedy vybavil prácu, zachránil ho, inak by milý Petrík putoval do basy za príživníctvo. Nedalo sa vyskakovať, aj práca v kotolni bola lepšia než nič. Štarch mu vtedy donekonečna ďakoval a sľuboval nehynúcu vďačnosť, lenže dnes sa tváril, akoby mu tu vrážali triesky pod nechty.

	Vyšiel na chodbu, potreboval si odskočiť. Na stoličke pred sálou posedával Alexander Vokoš. Len čo uvidel Ľuboša, vyskočil do pozoru.

	„Dobrá oslava,“ usmial sa a kývol podnikateľovi pohárom s minerálkou.

	„Ďakujem, som rád, že si prišiel,“ potľapkal ho Ostrý po pleci. Chcel ísť ďalej, no Vokoš ho pristavil.

	„Minútku, chcem ti voľačo povedať,“ prehodil sprisahanecky, kútiky úst sa mu vytiahli nahor.

	Ľuboš nadvihol obočie: „Treba niečo?“

	„Nie, vôbec nič, všetko je v poriadku. Len…“

	„Čo?“ vyzvedal Ostrý. Páčilo sa mu, že Vokoš je veselý a družný, lebo zvyčajne býval až neprirodzene strojený.

	Prednosta opäť zdvihol pohár: „Asi som veľa vypil, tak už len minerálku si dávam.“

	„Treba sa uvoľniť, treba!“

	„Videl som ti tu syna, bystro vyzerá,“ pochválil Alexander.

	„Taký schopný.“

	„Schopný veru je, ale starostí je s ním. Furt vymýšľa, právo mu vraj nevonia.“

	„Niečo iné chce študovať? Tak to sú starosti,“ pripustil Vokoš.

	„Veď aj ty máš toho asi dosť, nie?“

	Prednosta mávol rukou, akoby jeho problémy so synom nestáli za reč. „Iné som chcel,“ prehodil.

	„No?“ posúril ho Ľuboš a prestúpil z nohy na nohu. Mechúr sa neodbytne pripomínal, už sa to skoro nedalo vydržať.

	„Mňa ti tá fabrika strašne mrzí,“ priznal sa Alexander, tvár mu zosmutnela.

	„Veď aj mňa, čo ti budem hovoriť. Zožiera ma to a –“

	„Furt nad tým premýšľam,“ prerušil ho Vokoš. „Odkiaľ mali tie kurvy také dobré a presné informácie?“

	„Vidíš, presne na toto sa ma pýtal aj Švéd, keď som bol v Prahe žobrať o peniaze…“

	„Kto?“

	„Jeden investor. Od neho som získal tie prachy na navýšenú cenu. Všetko som mal na dlani, všetko!“

	„Lenže nás voľajako prešťali!“ rozohnil sa prednosta. „Prešťali, boha, prešťali.“

	„Ako? Premýšľal si nad tým?“

	„Premýšľal, jasné, v jednom kuse…“ zašomral Ľuboš. Zazdalo sa mu, že rozhovor sa uberá akýmsi zvláštnym smerom. Alexander sa stále usmieval, akoby išlo o ľahkú, nezáväznú konverzáciu, lenže voľačo sa zmenilo. Ostrý by najradšej odbehol na záchod, od chľastu a kokaínu sa mu krútila hlava, cítil, že nie je pripravený na to, kam sa rozhovor rúti. Ale nedokázal odolať, nevládal sa vymaniť z dravého spodného prúdu, ktorý ho znenazdajky uchopil a odnášal kamsi do neznáma.

	Vokoš sa poškriabal na hlave a prebehol pohľadom po chodbe, či niekto nenačúva.

	„Pamätáš, ako som ti hovoril, že protistrana, tí druhí kupci, vo veľkom podpláca, podsúva peniaze každému, kto im môže pomôcť získať fabriku?“

	„Hej, dobre si pamätám.“

	„A napadlo ti niekedy, odkiaľ Štarch zobral hotovosť na toľké rozhadzovanie?“ opýtal sa Vokoš a pozrel na Ľuboša.

	„Na hummera a tak. Teraz vraj rozširuje vilu, čo si postavil.“

	„Peter?“ zahabkal Ostrý. „Veď podniká, má svoje firmy, aj v mojich má podiely.“

	„No… Tá textilka ma trápi, tak som sa na to pozrel. Tie jeho firmy v poslednom čase až tak neprosperujú. A v tých tvojich síce má podiely, ale to nie je cash, žiadna hotovosť…“

	Ľuboš sa rozosmial, vyletel z neho čistý, úprimný smiech.

	„Peter? Kdeže, ten s tým nič nemá! Veď mi pomáhal, po celý čas stál pri mne, aj do Prahy ma zaviezol…“

	Vokoš nič nepovedal, iba významne zastrihal obočím. Chvíľu iba tak stáli, Ostrého úsmev sa pomaly roztápal, celá tvár sa mu roztekala, akoby bola z vosku.

	„Museli mať veľmi presné a čerstvé informácie, vedeli o každom tvojom kroku,“ zašepkal prednosta, hľadiac do pohára.

	„Peter by… Nie, to nie.“

	„Po celý čas bol pri tebe, vedel o všetkom. A rozhadzuje vo veľkom, musel odniekiaľ dostať poriadny balík. Hotovosť, nie nejaké podiely…“

	„Nezmysel! To nie!“ vyprskol Ľuboš.

	Vokoš mu pozrel do očí, znova sa usmial: „Veď ja nič netvrdím, iba tak táram, veľa som toho popil.“ Kývol rukou, pokrútil hlavou a ešte viac sa uškrnul. „Kašli na to, trepem chujoviny. Fabrika ma trápi, priveľa nad tým premýšľam, hlúposti mi napadajú. Vravím, kašli na to!“ Kamarátsky potľapkal Ľuboša po chrbte, znova mávol rukou a neistým krokom sa pobral do sály.

	Ľuboš stál na mieste, stuhol, akoby doňho udrel blesk. Po hodnej chvíli sa odvliekol na záchod, ledva sa vymočil, ruky sa mu chveli ako starcovi. Pri umývadlách si studenou vodou opláchol tvár, hľadel do zrkadla, plecia sa mu dvíhali a klesali.

	Peter nie, Peter by…

	„Odkiaľ vie protistrana toľko detailov o vašich krokoch?“ vypytoval sa ho Švéd.

	Po celý čas stál pri mne, pomáhal mi, aj do Prahy ma zaviezol.

	Museli mať veľmi presné a čerstvé informácie, vedeli o každom tvojom kroku.

	Hlava sa mu rozkrútila ešte rýchlejšie, okolie strácalo pevné obrysy, menilo sa na hmlistú šmuhu.

	Peter nie, Peter by…

	Hrdlo aj ústa mal náhle vyschnuté, žalúdok stiahnutý, zdalo sa mu, že sa každú chvíľu povracia.

	Rozkrútila sa mu aj zem pod nohami, odrazu nebola pevná, ale mäkká a gumená.

	Nemohla to byť pravda, vedel, že také čosi nemôže byť pravda, bol to úplný nezmysel.

	Peter by ho nezradil. Peter by ho nikdy nezradil a už vôbec nie takto hnusne a zákerne.

	Lenže samotná možnosť, hoci určite nepravdivá, mu zamávala svetom, rozkývala celý vesmír. Potreboval sa ustáliť, dostať sa do normy, vrátiť sa do sveta, kde jeden plus jeden rovná sa dva.

	Strčil ruku do vrecka, zašmátral v ňom a vytiahol igelitové vrecúško s bielym práškom. Žiadna malá konzervatívna dávka tentoraz nestačila, telo potrebovalo viac, oveľa viac, najlepšie celú kopu.

	Mal však poruke iba obsah vrecúška, bolo to málo, príšerne málo, no lepšie ako nič. Vysypal si na chrbát roztrasenej ruky prvú lajnu, nebola to žiadna jemná práca, zúrivo vtiahol, čo mohol, veľa toho rozsypal.

	Vdýchnutý prášok mu povymetal mozog, ale nestačilo to, ani zďaleka to nestačilo. Ostnaté myšlienky sa nestratili, iba trochu ustúpili.

	Doprial si ešte zopár lájn, nadivoko vyšnupal celé vrecko, potom ho roztrhol a úzkostlivo povylizoval, nemohol si dovoliť vyplytvať ani jediné zrnko, ani jediný kryštálik.

	Zatackal sa, pozrel do zrkadla, no rozmazávala sa tam akási cudzia tvár. Všetko ostatné vnímal len v krátkych prestrihoch. Chcel sa vrátiť do sály a odrazu tam bol, akoby ho tam preniesol príval nespútanej energie. Každá bunka v tele mu vrela, no nevyvierala z nej eufória a slasť, ako to bývalo po užití kokaínu. Namiesto toho ho zaplavoval peniaci sa kal, každý pór v tele vyvrhoval šumiaci hnis, čo sa mu už dlho hromadil v útrobách.

	Dunivá hudba, natriasajúce sa telá, kŕčovitá veselosť. Rozostreným pohľadom zameral pódium, vybral sa k nemu, kráčal čoraz neistejšie. Odrazu stál pri aparatúre, prestrihy boli kratšie a kratšie.

	Pohľadom prebehol po hosťoch – mali ho na háku, vôbec pre nich neexistoval.

	„Choďte do riti,“ zašomral a vypol hudbu.

	Prestali sa natriasať, už žiadne smiešne poskakovanie. Zmätene sa rozhliadali, dožadovali sa ďalšej zábavy. Iba niekoľkí zaregistrovali Ľuboša na pódiu. Všimli si, ako neisto stojí, aj to, ako vyzerá. Určite si mysleli, že je ožratý pod obraz Boží, lebo sa iba falošne zasmiali, zakričali mu na zdravie! alebo živio! a rozliezli sa k stolíkom s občerstvením.

	Tanečný parket sa postupne vyľudňoval, Ľuboš stál na javisku, roztváralo sa pod ním čoraz väčšie prázdno.

	Krútila sa mu hlava, v hrči napchávajúcich sa postáv zazrel Petra. Čosi vykladal Beáte, ktorá sa chichotala do dlane. Obaja si pri tom odhryzovali z chlebíčkov a lačne prežúvali, akoby sa za posledné roky poriadne nenažrali.

	Ostrý chytil mikrofón, zapol ho a zvesil zo stojana. Chcel na nich voľačo zakričať, riadne zrúknuť, aby tými všetkými závistlivými, neprajnými a falošnými zmrdmi trhlo, aby im zabehli skurvené chlebíčky.

	Napokon sa ovládol, nestáli mu za to, aby kričal, nestáli mu vôbec za nič. Mal ich na háku, rovnako ako oni jeho.

	Mal ich úplne na háku.

	„Zoťali brezu, už ju vezú. Už na ňu chlapci nepolezú,“ zaspieval do mikrofónu.

	Čakal, že sa mu stiahne hrdlo aj vnútornosti, veď zakaždým, keď sa pokúsil zaspievať pred publikom, dopadlo to neslávne.

	Nič sa nestalo, žiadne zovretie, žiadny kŕč.

	„Už sa tá breza vyvalila, čo veľa ľudí ochladila,“ vyšlo z Ľuboša. Zarazilo ho, s akou ľahkosťou mu z úst vylietajú slová, ako ľahučko intonuje.

	„Ej, ochladila, kým hor stála, kým ju sekera nezoťala,“ rozospieval sa.

	Ešte nikdy takto nespieval, nikdy nie pred ľuďmi, hoci po tom celý život túžil.

	„Už sa tá breza nezelená, už je i stade odvezená,“ spieval a dával sa unášať vlastným hlasom. Počul, že je to krásny, zvučný spev, nič ho neruší, je čistý, nádherne čistý. Oprel sa do toho ešte viac, osmelil sa a pridal na hlase, po lícach mu tiekli slzy. Spieval, namiesto kriku si vyspieval dušu.

	Očami behal po sále, veľa toho nečakal, no aj tak ho sklamalo, že pripití hostia si vôbec nevšímali jeho pieseň, ďalej klebetili a vyžierali občerstvenie.

	Štarch rozprával vtipy akémusi zbohatlíckemu manželskému páru. Rehotali sa, prehýnali sa od smiechu. Ľuboš to videl, ale nepočul, uši aj celú dušu mu vyplňoval vlastný spev. Keď pohľadom obišiel celú sálu, predsa len narazil na jeden pár očí, ktorý ho sledoval. Zolo Čonka stál ako primrazený pri bočnom vchode, hlavu mal naklonenú, počúval s maximálnym sústredením, v tvári sa mu odrážalo nadšenie.

	Zachytával každý Ľubošov tón, dával sa unášať melódiou.

	Ostrý sa naňho usmial, v drogami nadopovanom mozgu sa mu rodili jednoduché, no o to závažnejšie pravdy.

	Nikto ťa nepočúva, každý na teba serie. Každý okrem Zolka Čonku.

	Zakrútila sa mu hlava; keď sa znova spamätal, Zolo stál na javisku vedľa neho. Práve si pod bradu vkladal husle, Ostrého hlas odrazu sprevádzala mäkká, citlivá hra.

	Stáli vedľa seba, Ľuboš z plného hrdla vyspevoval svoj žiaľ, Bengo ho dopĺňal clivými tónmi. Hostia pod nimi klebetili, smiali sa na hlúpych vtipoch, boli úplne inde.

	Ľubošovi so Zolom to však neprekážalo, spoločná hra ich uniesla, vylievali si srdcia, vymieňali si trápenia. Stáli uprostred prázdna, tak ako kedysi za kovovým plotom decáku; síce medzi ľuďmi, lenže sami, len oni dvaja, stratení chlapci na ceste do zázračnej krajiny.

	 


VII

	„Štyridsať gramov?! To je strašne veľa, ti hovorím,“ priečil sa varič.

	„Kšefty idú, ponuku treba prispôsobiť dopytu,“ zamudroval Dezider. Vždy sa mu páčilo, keď Bengo takto rozprával, znelo to učene a na úrovni. Skoro akoby nepredávali hnusný fet, ale nejaký čistý, luxusný tovar.

	„Lenže vieš, koľko surovín na to treba? Koľko fosforu, toluénu alebo benzínu, jódu, kyseliny sírovej, kyseliny soľnej a ešte všeličoho? Počúvaš, čo ti hovorím?“

	Dezider nepočúval, zaujalo ho čosi iné – varičova paneláková kuchyňa ponúkala veľa rozptýlení. V kúte stál vysoký kovový stojan s naťahanými gumenými hadicami. Hneď vedľa bol stolík s kahanom a veľkou sklenenou bankou, naokolo rozhádzané plastové fľaše, sáčky s chemikáliami, chumáče vaty, zdrapy izolačného papiera a desiatky škatuliek od liekov – Modafenu, Nurofenu a Paralenu Plus.

	Tie zaujali aj Gejzu, ktorý sa po kuchyni prechádzal s rukou na nose, lebo tam príšerne páchlo. „Tieto ti načo sú?“ zastarel sa do debaty a ukázal na hromady obalov.

	„Akože načo?“ začudoval sa varič, naširoko roztvoril ústa a pohýbal stuhnutou sánkou. „Však z toho dostávam efedrín, to je základ. A z efedrínu pseudoefedrín, inak by žiadne piko nebolo. Lenže také množstvo… To je veľa, ti hovorím.“

	„Neser sa furt!“ napomenul ho Dezider. „Toľké prachy, čo teraz, si v živote nevidel. Tak sa posnaž a rozhýb.“

	„Lenže to nejde urýchliť! Keď sa budem náhliť, celé mi to môže jebnúť. Alebo mi z várky vyjde nejaký shit, polotovar na báze efedrínu. A ten keď si niekto drbne do tela, tak ho povykrúca, že sa z toho poserie alebo aj…“

	„No, len nešpekuluj,“ upokojil ho Gejza hlbokým rozvážnym hlasom. „Ty iba varíš, žiadne starosti nemáš ani riziko. My to predávame cez dílerov a nosíme ti peniaze. Tak nemindžuj.“

	„Aj do tých skladačiek to mám baliť?“ opýtal sa varič a prešiel si jazykom po skazených zuboch.

	„Čo? Ani to sa ti nepáči?“ ohradil sa Dezider. „Veď za to dostávaš príplatok, more.“

	„Nebudeme sa s tým my srať,“ pridal sa Gejza. „Aj tak máš veľa času.“

	Chlapík uznal ich prevahu, hoci ho balenie prášku do červených papierových skladačiek popri varení nepríjemne rozptyľovalo.

	„A uprac si tu trochu!“ napomenul ho Gejza. „Bordel tu je, špina jak v zemľanke, zasvinené všetko.“

	„Veď čisto tu je!“

	„Hovno čisto,“ pridal sa Dezider. „Aj ten prášok, čo nám dávaš, je nejaký žltý. To je v poriadku?“

	„Ste chceli inú farbu.“

	„To hej, ale či je to v poriadku. Čo tam dávaš?“

	„Nič nedávam,“ bránil sa varič. „Sám sa mi tak farbí, hlavne teraz, keď väčšie várky robím.“

	„Neser nás, lebo si nájdeme iného!“ vyprskol Dezider. „Varičov je veľa, však celé toto laboratórium by sa zmestilo do igelitky.“

	„Zatiaľ sa nikto nesťažoval,“ zmierlivo ukončil Gejza a usmial sa na rozrušeného variča. „Ale dávaj na to pozor, uprac si tu a priprav nám štyridsať gramov. Do budúceho týždňa, času máš dosť.“

	„Dobre, veď dobre. Ale je to veľa, ti hovorím.“

	 


VIII

	Bobo potreboval vzpruhu, zlé správy sa valili jedna za druhou. Minulý týždeň sa dozvedel, že v Dubnici dali dole chudáka Greguša. Ktosi mu strelil do brucha, chlap vykrvácal na špinavej dlažbe panelákového vchodu. Hnusná smrť. Bobom to otriaslo, bol Gregušovi vďačný za to, že ho vystríhal a nabádal k úteku. Keby z Dubnice nezmizol, ktovie, ako by dopadol.

	Prituhovalo na celom Slovensku. Bobo zvyčajne nesledoval politické chujoviny, stav krajiny ho nezaujímal, lenže teraz aj k nemu prenikli správy o tom, čo sa naokolo deje. Bolo to ako vojnový stav, žiadny kravatový čurák z parlamentu to síce nepovedal na rovinu, no fakty hovorili samy za seba. Bobo si spočítal jeden a jeden, od začiatku roka sa tu rozpútala akási skrytá vojna, inak sa to nazvať nedalo.

	Pri Poprade našli ďalšie telo bez hlavy, na námestí plnom ľudí v Dunajskej Strede len-len zneškodnili veľkú nálož, v Košiciach – rovno pred hlavnou stanicou – vybuchol nástražný systém a predtým sa tam na diskotéke strieľalo zo samopalov. V Banskej Bystrici zas vyletelo do povetria zaparkované auto. Iba pred pár dňami informovali o ďalšej otvorenej prestrelke, tentoraz v Prešove.

	Akoby nemal dosť starostí sám so sebou. Takéto dianie mu na nálade nepridávalo. Navyše zabili aj chudáka Greguša. Bobo sa preto rozhodol, že začne cvičiť, potreboval sa znova dostať do formy. Laba a Andrej Chmelický stále trénovali kickbox. Keď ho zavolali, nech si tiež príde trochu zakopať a zaboxovať, po chvíľke premýšľania pristal. Však čo, kedysi mu to išlo, neuškodí mu zlepšiť si bitkársku techniku. Zdravotne bol na tom už lepšie, aspoň v rámci možností. Doktori v Dubnici, kam chodieval na kontroly, mu povedali, že liečba zabrala, že je zdravý. Dokonca sa pri tom usmievali, akoby išlo o nejaký úspech a čakali pochvalu. Bobo by im najradšej skočil do úsmevov, veď z neho spravili doživotného mrzáka, pripravili ho o rodinu aj hrdosť. Do konca života sa bude musieť pretvarovať, že je ešte stále chlap.

	Napriek všetkému sa cítil fyzicky lepšie, rana na slabinách, kadiaľ ho operovali, sa celkom zacelila. Ani v miešku napchatom atrapami vajec ho už nebolelo. Duševne bol na tom biedne, za všetko mohli hormonálne lieky, ktorými sa musel kŕmiť. Prsia mu našťastie prestali rásť, lenže nálady sa mu stále striedali ako hysterickej ženskej po prechode.

	Aj preto sa rozhodol znova trénovať, zdalo sa mu, že tvrdý šport ho zocelí a dostane naspäť do rovnováhy – veď takto, bez neprestajnej nasratosti, sa nedalo fungovať.

	„Tak si došiel?“ privítal ho Laba v telocvični.

	„No, tu som,“ prikývol Bobo a neisto sa rozhliadal po namakaných rozcvičujúcich sa chalanoch.

	„Najprv skúsime, ako si na tom. Trochu sa rozhýb a daj si rukavice.“

	„Boxovať idem s dakým?“

	„Iba zľahka, však nech vidím, ako si na tom. Chceš riadne trénovať, či nie?“

	„Chcem, jasné,“ pripustil Bobo. Zo zápasu mal obavy, veď tu všetci celé mesiace tvrdo trénovali, zatiaľ čo on ledva dýchal.

	„Neboj, takého ľahšieho ti vyberiem,“ uistil ho Laba. „Nech nedostaneš na prdel.“

	Bobo sa naňho zamračil. Mal čo robiť, aby odtiaľ nezdúchol, nepotreboval počúvať pridrbané fóriky.

	„Vojtech, hybaj sem!“ zakričal Laba k hlúčiku chlapcov.

	„Aj rukavice si zober.“

	Oddelil sa odtiaľ mladík, ktorý doteraz zlostne kopal do vreca, a ležérnou chôdzou došiel k dvojici.

	Bobo si ho nedôverčivo premeral a pozrel na Labu. „S takým cucákom mám boxovať?“ zašomral. Veď mladý mohol mať tak sedemnásť-osemnásť rokov, ešte mu tieklo mlieko po brade.

	„Vojto je talent, už dlho s nami trénuje, nič sa neboj,“ ubezpečil ho kamarát.

	Bobovi sa to nepozdávalo, mal pocit, že si z neho zase robia prču a naschvál ho nechávajú boxovať s deckom. Znova si Vojtecha prezrel. Pravda, mladý bol dobre stavaný, hýbal sa pružne a mal tvrdý, rozhodný pohľad.

	„Pre mňa, za mňa,“ pokrčil plecami a tľapol si s Vojtechom po rukaviciach.

	„Dajte si ľahký sparing, nič viac nechcem,“ inštruoval Laba.

	Bobo si kútikom oka všimol, že zápas pritiahol pozornosť. Ostatní chlapi prestali cvičiť aj debatovať, potichu sledovali, čo sa bude diať. Zazdalo sa mu, že Laba sa uškrnul na Andreja Chmelického, mal z toho nedobrý pocit. Určite ho nechávajú boxovať s bažantom, ktorý je od neho o sedem či osem rokov mladší, iba preto, aby ho ponížili.

	Zdvihol ruky a zaujal bojový postoj alebo guard, ako to na tréningoch volali. Priblížil sa, čakal pozvoľný nástup. Vojtech zrazu priskočil, noha mu vyletela v bočnom kope, Bobo nestihol ani zažmurkať. Dostal silnú kopačku do boku, nadhodilo ho, vyrazilo mu dych.

	„Lakte drž pri tele!“ skríkol naňho Laba.

	Boba zalieval pot, pred očami mu blikali iskry, lapal vzduch a mal čo robiť, aby sa nezložil.

	Vyrazil do útoku, zmohol sa na poriadny punch, lenže mladý bleskovo uskočil do strany a doprial mu ukážkový hák do brady.

	Bobovi sa zatmelo pred očami, trvalo to len okamih, no keď sa spamätal, kľačal na kolenách a rukami sa opieral o podlahu.

	Šumenie v ušiach postupne slablo, prerážal ho ostrý smiech. Bobo zdvihol pohľad a zaostril – všetci sa mu smiali, najviac sa rehotal Laba, držal sa za brucho a prehýbal sa dozadu, akoby práve uvidel najlepší fór v živote.

	Smiali sa na ňom, do sýtosti sa bavili na jeho účet.

	V Bobovi zovrela žlč, cítil, že sa mu krv nahrnula kamsi do brucha, pochytila ho zúrivosť. Zavrčal, vyskočil zo zeme, prikrčene sa rozbehol a vrazil do rozptýleného Vojtecha. Zdrapil ho okolo bokov, prevalil ho na dlážku; keď mladý dopadol na chrbát, poriadne to zadunelo. Vyrazilo mu dych, nestihol ani zdvihnúť ruky, aby si chránil hlavu. Bobo mu pritlačil krk, päsťou mu vrazil do prekvapeného ksichtu, nebyť rukavice, rozmlátil by mu nos aj sánku. Udrel ho ešte dva či tri razy, nevnímal nič iné, len jeho skurvenú tvár, uľavilo sa mu, keď na nej uvidel krv.

	Odzadu ho zdrapili čiesi ruky, vytrhli ho z tranzu. V telocvični sa už neozýval smiech, odrazu sa nikto nesmial.

	„Zase ti jebe?!“ vrieskal Laba a ťahal ho z Vojtecha. Ďalší chlapi mu priskočili na pomoc, odtrhli rozzúreného Boba a pomáhali na nohy otrasenému bažantovi.

	„Zase ti jebe?“ opakoval Laba a sácal do kamaráta.

	„Takto sa bojuje!“ bránil sa Bobo. „Takto sa bijú chlapi!“ vypľúval zo seba, tvár stiahnutú zlosťou.

	Hľadeli naňho vyjavene, v niekoľkých pohľadoch zachytil záblesk strachu aj pobúrenia.

	„Vieš čo? Vypadni, ty kokot prepnutý, padaj!“ rozkričal sa Laba, sácal doňho, ukazoval na dvere.

	„Čo som urobil? Takto sa bije na ulici, čo ich tu učíš kokotiny?!“

	„Padaj do piče!“ trval na svojom Laba.

	Bobo ustúpil, miešala sa v ňom zlosť so zmätením. Nerozumel, čo zas pokašľal. Veď jasne videl, že podaktorí chalani ho už-už začínali rešpektovať, znova sa naňho dívali ako na chlapa. No Laba mu to kazí, vrieska ako pomätený, a pritom mladému z nosa tečie len trochu krvičky, žiadna mozgová tekutina, ako sa to stávalo v horších prípadoch.

	Odrazu mu to došlo, všetko do seba zapadlo. Laba tu určuje, kto získa rešpekt a kto bude na smiech. Chlapci si môžu myslieť svoje, lenže Laba je kápo, keď niekoho rešpektuje on, rešpektujú ho aj ostatní. A keď sa na niekom smeje, nebude ho brať vážne ani nikto iný.

	Bobo sa nechal vystrkať z telocvične, rozhodol sa takticky ustúpiť. Hoci v ňom vrelo, v hlave mal oveľa jasnejšie než pred chvíľou.

	Prekonať Labu… Ak chce získať rešpekt, musí prekonať, prešťať skurveného Labu.

	 


IX

	Ísť či neísť? Dominik sa obul, už-už si zaväzoval šnúrky, keď zaváhal. Vedel, že je to hlúposť, celou bytosťou chápal, že nesmie vyraziť, že tým znova všetko pokašle. No rozumové poznanie mu bolo na nič, dávno chápal, že človek nie je iba rozum. Lebo aj keď mu logika našepkávala, ba priam kričala, aby nevychádzal, aby sa ovládol, ako sa za posledné týždne ovládol už niekoľkokrát, všetko ostatné v ňom, každá bunka, rovnako zúrivo vrieskalo, aby konečne otvoril dvere a rozbehol sa, aby nestrácal ani sekundu, nič neriešil, iba kráčal, bežal, šprintoval za tým, čo potrebuje, čo nevyhnutne potrebuje a bez čoho neprežije ďalšiu hodinu.

	Situácia s otcom bola už dlho neznesiteľná, ale napriek tomu sa zdalo, že sa každým dňom ešte zhoršuje. S matkou sa dalo vydržať, nerobila problémy, neviedla kázne, ani ho do ničoho nenútila. Lenže otec…

	Keď sa mu Dominik zdôveril, že ho moria depresívne stavy, je rozhodený a možno by potreboval nejakú pomoc alebo lieky, aby sa dal do poriadku, Alexander iba znechutene pokrútil hlavou.

	„Lepšie ti je, tak už zase vymýšľaš?“ rypol si doňho.

	„Nie, otec. Ale mám z toho všetkého nervy, depresie a stres, potrebujem sa dať dohromady a sám to neviem.“

	„Stres? Ty že máš stres?“ uškrnul sa Alexander. „A z čoho?“

	„Neviem, zo všetkého… Z toho, čo sa mi stalo v Bratislave, z budúcnosti…“

	Vokoš mu položil ruku na plece, rozhodol sa pre otcovský, mentorský prístup. „Zapamätaj si, stres, to je len nedostatok sústredenia. Keď sa chceš zbaviť stresu, nepohody a depresií, musíš sa viac sústrediť na dôležité veci.“

	„Sústrediť sa? A na čo?“ nechápal Dominik. Veď všetky činnosti, pre ktoré mal vášeň, ktoré ho strhávali, ako napríklad maľovanie a kreslenie, mu otec dávno vytĺkol z hlavy.

	„Na hocičo, ty zasran sprostý!“ odvrkol Vokoš. Stále nemohol uveriť, akého má hlúpeho syna. Každým dňom ho presviedčal, že je hlúpejší, než si o ňom myslel.

	„Nikam ma nechceš pustiť, stále ma kontroluješ…“ sťažoval sa Dominik. „Tak ako sa mám sústrediť?“

	Otca už mentorská nálada opustila, kreténovi nepomôže, nech sa akokoľvek snaží. Iba otrávene mávol rukou a pobral sa po svojom.

	Na druhý deň však prišiel s dvoma akčnými bodmi. Po prvé, povolí Dominikovi dlhšie prechádzky bez dozoru. Po druhé, Dominik s ním za to bude hrávať šachy. Je to hra kráľov, strategická hra, a jemu treba trochu rozcvičiť mozog, lebo je sprostý, až to bolí. Tak mu to povedal, ešte výchovne dodal, že aj v Bratislave, kde bol Dominik po prvý raz odkázaný sám na seba, ukázal, aký je neschopný – veď skončil ako bezdomovec na špinavej dlažbe.

	Dominik pristal na nové podmienky, nič iné mu nezostávalo. Depresie ho síce trápili čoraz viac, do ničoho sa mu nechcelo, cítil sa vyčerpaný, ledva vstal ráno z postele. Vidina prechádzok bez otcovho dozoru ho však namotivovala, aby sa prekonal a so zaťatými zubami absolvoval zopár šachových partií.

	Všetky ich prehral, oveľa viac než otcove ťahy ho zaujímala záhrada v plnom jarnom rozpuku. Hrávali totiž na verande, otec trval na tom, že Dominik má byť čo najviac na čerstvom vzduchu.

	Jediné, čo Dominika tešilo, bolo poznanie, že aj pre fotra sú šachové partie veľkým utrpením a zvláda ich iba so sebazaprením. Síce mu to na rovinu nikdy nepovedal, no jeho skleslá zachmúrená tvár prezrádzala, že synove ťahy a pokusy o strategické plánovanie považuje za výnimočne hlúpe a prvoplánové. Dominik zistil, že čím horšie hrá, tým viac otec trpí. Naschvál preto podnikal nezmyselné kroky, pri ktorých Alexandrovou tvárou prelietala bolestná, útrpná grimasa.

	Slobodná prechádzka bola ako vykúpenie, len čo vyšiel z oplotenej záhrady, akoby mu z pliec spadlo závažie. Vystrel sa, zhlboka sa nadýchol, vyhriaty a voňavý jarný vzduch mu robil dobre. Aj v záhrade bola síce jar, lenže bez farieb, vône a tepla, všetko tam bolo sterilné, akoby otcova prítomnosť všetko príjemné menila na bezvýraznú chladnú šeď.

	Hneď na prvej prechádzke mu napadlo, že by mal zájsť do mesta, kúpiť si pervitín a poriadne sa sprášiť. Ozvali sa v ňom staré chute, ožili s nevídanou silou, akoby doteraz spali a prebudili sa vyhladnuté. Dominika to prekvapilo, na prášok síce z času na čas myslel, lenže teraz nešlo o myšlienky, bolo to ako náhly smäd; podobné, no zároveň iné, oveľa intenzívnejšie a nutkavejšie. V hlave mu vybuchli ozveny stavov, keď si doprial kvalitný prášok, telo mu rozochvela spomienka na nevídanú slasť, uvoľnenie a zároveň príval energie, na plamenné presvedčenie, že je pánom svojho života a dokáže všetko, čo si zaumieni.

	Vystrašilo ho to, rýchlo sa vrátil domov. Nutkanie sa však odvtedy vracalo, vzdoroval mu zo všetkých síl, dlho odolával. Až včerajšia šachová partia s otcom všetko zlomila. Alexander bol obzvlášť hnusný, po celý čas zlostne šomral, že niektoré deti sú svojim rodičom vďačné, snažia sa a nerobia problémy. Asi desaťkrát spomenul Milana Ostrého, ktorého Dominik zbežne poznal z gymnázia, no inak o ňom nič nevedel. Netušil ani, prečo otec spomína práve jeho, ale neušlo mu, že zakaždým, keď vyslovil jeho meno, znervóznel a nálada sa mu ešte viac zhoršila.

	Keď partiu začínali, bol iba mierne podráždený, čo býval jeho normálny stav. Po pätnástich minútach, keď Dominik dostal definitívny šach mat, bol Alexander už celkom bez seba, tvár mu očervenela, neustále sa zaplietal do zlostných, vyčítavých výpadov. Prinútil Dominika k ďalším štyrom hrám, všetky poľahky vyhral, nakoniec naňho iba mĺkvo civel, prebodával ho pichľavým pohľadom. Tvár už nemal červenú, ale až neprirodzene bledú.

	Počas poslednej hry sa Dominik rozhodol, že si na ďalší deň zaobstará prášok. Nebral to ako kapituláciu ani zlomenie sa, vôbec nad tým nepremýšľal. Jednoducho, dávka prášku bola rovnako nevyhnutná ako ďalšie nadýchnutie.

	Obul sa, poháňala ho každá bunka, ak si dnes večer nešnupne, do polnoci sa zabije. Keď si zaväzoval šnúrky, na chvíľu zaváhal, ozval sa v ňom rozum, zmohol sa na nesmelý výkrik, že prášok situáciu iba zhorší, že sa ním všetko ešte väčšmi doserie.

	Dominik zafučal a zlostnými trhanými pohybmi si zaviazal aj druhú šnúrku. Otvoril dvere, vyšiel do záhrady, každým krokom pridával, až sa napokon rozbehol.

	 


X

	Trieskala riadom ako naschvál, robila mu naprotiveň. Ľuboš sedel za kuchynským stolom a mútnym pohľadom sledoval Beátu zvŕtajúcu sa pri linke.

	„Musíš tak trieskať?“ napomenul ju.

	Nevenovala mu pozornosť, nerušene pokračovala v príprave večere.

	Ľuboša bolela hlava. Prebudil sa až poobede, v noci si vôbec nezdriemol – pre kokaín nemohol zaspať, pomohli mu až konské dávky brandy, ktoré ho premohli a zdolali. Posledné, na čo si pamätal, bolo, že vonku sa už brieždilo, začínal sa pekný jarný deň, vtáky sa veselo rozčvirikali a rozospievali. Potom sa prepadol do hlbokého bezsenného spánku. Zdalo sa mu, že iba na chvíľu privrel oči, no keď ich znova otvoril, bol už takmer podvečer.

	Najradšej by sa vrátil do bezvedomia, takmer vegetatívny stav mu vyhovoval – neboli v ňom žiadne myšlienky, výčitky, sklamanie ani zlosť. Tie ho však čakali, len čo rozlepil viečka, zaľahli naňho ako ťažký búrkový mrak.

	Aby im unikol a zmiernil bolesť hlavy, načiahol sa po fľaši. Doprial si dva či tri glgy, ostrý alkohol mu stiekol hrdlom a rozpálil ho.

	Poležal, počkal, či predsa len znova nezaspí, no keď vykúpenie neprichádzalo, s námahou vstal, obliekol sa a zišiel z podkrovia. V kuchyni naďabil na Beátu. Práve chystala večeru. Nepovedali si ani slovo, Ľuboš sa posadil za stôl a tupo hľadel do súmraku za oknom.

	„Netrieskaj toľko!“ napomenul ju znova.

	„Choď sa osprchovať, strašne smrdíš,“ prehodila cez plece.

	Odmlčali sa, práve naplnili celodennú dávku manželskej komunikácie.

	Ľuboš vedel, že najlepšie by urobil, keby sa zdvihol a vrátil do podkrovia alebo sa naozaj zašiel osprchovať. Bolo by to rozumné, najrozumnejšie, čo v danom stave mohol podniknúť. Lenže sa mu nechcelo, od oslavy narodenín v ňom plápolali zlostné uhlíky, stále sa mu vracalo, ako tam naňho všetci srali, ako si ho nevšímali. Skoro ako doma, veď aj tu je pre Beátu i mladého iba vzduch.

	Ako na zavolanie buchli dvere na Milanovej izbe, ozvali sa kroky a syn vošiel do kuchyne. Ľuboš nadvihol obočie, ani nevedel, že Milan je doma; myslel si, že je stále v Bratislave.

	„A čo nie si na intráku? Veď nie je víkend,“ pokúsil sa o rozhovor.

	„Vadím ti?“ odbil ho potomok.

	„Nevadíš,“ zapriadol Ľuboš a kývol rukou. Bolo to prehnané gesto, odrazu si pripadal ako ožran, zahanbil sa.

	„Som rád, keď si tu.“

	„Fajn, lebo teraz tu budem častejšie.“

	„Častejšie?“ zbystril Ľuboš. Čosi v tóne synovho hlasu sa mu nepozdávalo.

	Milan zhlboka vydýchol a pozrel sa do stropu, akoby práve zažíval niečo príšerne otravné. „Nechcem sa o tom teraz baviť, dobre? Radšej, keď budeš…“ stíchol, hľadel na otca a hľadal vhodné slová. „Keď ti bude lepšie,“ uzavrel.

	„Teraz mi je lepšie. Povedz mi všetko,“ zahabkal Ostrý. „Sadaj a povedz mi všetko!“

	Milan pokrčil plecom, odtiahol stoličku a prisadol si. Tváril sa pri tom kyslo, vyčítavo hľadel na otcovo prepotené tričko aj dvojdňové strnisko.

	„Chcel sa s tebou už dávno rozprávať, ale ležal si hore ožratý ako prasa,“ zastarela sa Beáta.

	Ľuboš po nej hodil zlostným pohľadom, čosi zasyčal, no rýchlo sa ovládol.

	„Povedz mi všetko, synak,“ nabádal Milana a rozšafne gestikuloval.

	Mladík sa nadýchol, na okamih zaváhal, ale vzápätí zo seba vysypal, čo mal na jazyku: „Skončil som s právom, nebolo to pre mňa.“

	Ostrému chvíľu trvalo, kým novú informáciu spracoval.

	„Skončil? Akože skončil?“ vytisol pomedzi pery.

	„Úplne. Ukončil som prvý semester a dovi.“

	„Si skúšky nespravil?“

	„Spravil, všetky som porobil. Ale nie je to pre mňa, nerozumieš?“

	„Právo nie je pre teba?“ uistil sa Ľuboš a poškriabal sa po zarastenej brade.

	„Áno, presne tak, nevidel som sa v tom!“

	„Nevidel…“ zopakoval Ostrý.

	„Ale chcem študovať ďalej, podám si prihlášku, od jesene nastúpim.“

	„Čo chceš študovať?“

	„Veď žurnalistiku, ako som ti hovoril.“

	„Hovoril? Si mi niečo hovoril?“ zašomral Ľuboš. Začínala sa v ňom rozpaľovať zlosť. „A že prerušíš školu si prečo nepovedal? Veď to niečo stálo, peniaze vyhodené z okna!“

	Beáta tresla hrncom a prudko sa otočila: „Ty s tvojimi peniazmi. Furt len peniaze, peniaze! Sa z nich neposerieme všetci, nemysli si!“

	Ľuboš si ju premeral, uškrnul sa, líca mu očerveneli. „Sa neposeriete? Ty sa neposerieš? Však od svadby žiješ z mojich peňazí. Vlastne už predtým si ma cicala jak pijavica.“

	„Otec,“ krotil ho Milan.

	„Čo otec? Aký otec, keď mi ani nepovieš, že končíš s právom?“

	„Kašleš naňho, a teraz sa ešte aj hnevaj,“ znova sa ozvala Beáta.

	„Ja že kašlem na syna? Ja?“ rozohnil sa Ľuboš a vystrčil bradu. „A kto to všetko platí, kto zháňa peniaze? Domácnosť, štúdium, tvoj kadernícky salón, čo by dávno skrachoval, keby som ho nedotoval. Čo skrachoval… Ani by si ho nemala, keby som ti ho nekúpil! A fitko takisto, aj všetko ostané.“

	„Zase peniaze, čo? Tvoj jediný argument! To jediné dokážeš, všetko stočiť na peniaze!“

	„Nehádajte sa!“ naliehal Milan, no obaja ho ignorovali.

	„Ja že furt o peniazoch?“ ohradil sa Ľuboš. „Ty ani netušíš v tej svojej hlavičke, čo všetko som ja chcel. Pohodu, rodinu, nejaké city, viac detí,“ vyratúval zlostne. „Nič si mi nedala, to ty poznáš len peniaze, tebe o nič iné nejde!“

	Beáta prižmúrila oči, zamykalo jej perami. Manžel ju zasiahol na citlivom mieste, vedel, kde ju to najviac bolí. Lenže aj ona vedela, čo ho v posledných týždňoch najviac ničí. „Len aby sme neskončili ako chudáci, keď sa ti tak veľmi darí,“ vyprskla. „Aj textilku si parádne zachránil, pán veľkopodnikateľ. Celé mesto ti za to ďakuje, všetci o tom hovoria!“

	Ľuboš vyskočil zo stoličky, bolo toho naňho priveľa: „Ani neotváraj papuľu, hovno o tom vieš!“

	„Nehádajte sa už!“ okríkol ich Milan, no znova bezúspešne.

	„Ja že o tom hovno viem?“ pokračovala Beáta. „By si sa čudoval, čo všetko mi ľudia povedia. Okašľal si ich, to je celé! Všetkých si tu okašľal, celé mesto. Zvysoka si sa vysral na ľudí aj na fabriku, prachy ti boli prednejšie.“

	„Ty piča,“ zachrčal Ľuboš, na viac sa nezmohol. Od vlastnej ženy takú podpásovku nečakal.

	„Čo si mi povedal, ty hajzel?!“ zjačala Beáta, hlas jej od rozčúlenia preskočil. „Čo si povedal?“

	Schytila hrniec aj pripravený tanier a tresla nimi o zem. Na dlážku sa vysypali varené zemiaky. „Tu máš, nažer sa z podlahy, ty prasa smradľavé! Ja ti už vyvárať nebudem.“

	Ľuboš sa otočil k zblednutému Milanovi. „Vidíš, akú máš matku,“ smutne pokrútil hlavou.

	„Jeho do toho neťahaj!“ vrieskala Beáta. „Právo si mu vnútil, aj keď tam nechcel ísť. Podvolil sa ti, ale to skončilo. Počuješ? Skončilo! Už ho nebudeš ďalej kaziť, pozri, aký vzor má v tebe!“ opovržlivo naňho zazrela. „Sa musí hanbiť za vlastného otca, fuj!“

	„Za matku! Jedine za svoju matku sa môže hanbiť!“ oponoval Ľuboš, z úst mu fŕkali sliny.

	„Ideme preč. Toto ďalej nejde, s tebou už ani minútu,“ zhodnotila Beáta a rozhodne vyštartovala z kuchyne. „Milan, pobaľ sa, ideme preč!“

	„To chcem vidieť!“ prskal Ľuboš. „To chcem vidieť, ako sa vezmeš a vypadneš, to určite!“

	 


XI

	Kráčal cez voňavý les, z Hrboltovej to do Ružomberka nebolo ďaleko. Najmä vtedy, keď človeku vybuchovala hlava od predstavy prášku, ktorý naň na konci cesty čaká. Dominik dychčal, len čo nabral sily, pustil sa do behu. Po niekoľkých desiatkach metrov znova spomalil, nikdy však nezastal, prášok bol najlepšou a najsilnejšou motiváciou na svete.

	Po pravej strane za Váhom sa rozkladal obrovský komplex textilky. V hustnúcej tme vyzerali továrenské haly, pokrútené potrubné mosty syčiace parou a čudesné priemyselné stavby ako prízračné mesto z cudzieho sveta, ako mimozemská kolónia. Dominik by sa nad tou predstavou inokedy zasníval, oddal by sa zvláštnym pocitom, aké v ňom vyvolávala. Dnes však pridal do kroku, znova sa rozbehol, hoci sa z neho lialo. Prešprintoval popri pamätníčku akýchsi partizánov, ktorých tu počas Povstania popravili Nemci – to bol orientačný bod, do mesta zostávalo už len niečo vyše kilometra.

	Vzdialenosť prekonal v rekordnom čase. O chvíľu už vykračoval po Rybárpoľskej ulici, ktorú na začiatku storočia volali džungľa pre vysokú koncentráciu chudobných textilných robotníkov, komunistických aktivistov a rôznych kriminálnych živlov. Preto mestskí páni hneď vedľa ošarpaných bytoviek postavili policajnú stanicu, dnes prázdnu, chátrajúcu budovu – Dominik a ostatné hrboltovské deti ju pri každodennej ceste do školy volali strašidelný dom.

	Ani spomienky na školské roky Dominika nespomalili. Síce už nebežal, no vykračoval v svižnom tempe. Pred sebou uvidel rybárpoľskú železničnú stanicu, prešiel cez koľaje a preplížil sa cez pusté priestranstvo pred vstupnou bránou do fabriky. Odrazu stál na mieste, ktoré mal v hlave už od rána; pripadal si, akoby mu hneď po prebudení z tela vyletela duša, premiestnila sa sem a po celý čas vyčkávala, kedy sa konečne dovlečie aj telo. Práve sa to stalo, duša a telo sa spojili, Dominik zastal na rozľahlom parkovisku pred Tropicanou.

	Bol to jeden z mestských spotov – tak to volali –, kde sa dal najrýchlejšie a najbezpečnejšie zohnať kvalitný prášok. Ešte predtým, než Dominik ušiel do Bratislavy, sem zašiel nespočetnekrát. Ani raz sa nesklamal, pervitín vynikal kvalitou aj čistotou, hoci ho tu predávali cigánski díleri. Spoľahnúť sa dalo aj na iné – nakúpiť sa tu dalo každý večer o desiatej. Dominik nezažil ani jeden výpadok. Nič nebolo treba zložito plánovať alebo dohadovať. Stačilo prísť v určený čas pred Tropicanu. Jednoducho, kšeft s práškom fungoval presnejšie a spoľahlivejšie než väčšina podnikov a biznisov v meste. Bol to zaujímavý paradox, Dominik nad tým pred útekom do Bratislavy často premýšľal. Zvažoval, aký mozog musí za takým podnikaním stáť, keď všetko vymakal do najmenších detailov. Bolo niečo pred desiatou, na parkovisku stálo iba zopár áut, inak bolo prázdne. V Tropicane dunela hudba, no Dominik si všimol veľké plagáty oznamujúce, že diskotéka v lete končí, podnik sa zatvára. Zarazilo ho to, veď Tropicana bola pojem, ešte pred pár rokmi sa sem zbiehala mládež z celého regiónu. Aj cez týždeň tu po večeroch bývalo živo, podobný podnik nemali široko-ďaleko. Lenže to bola minulosť, dancefloorová éra sa pomaly končila, bývalým hviezdam schopným pritiahnuť masy sa dnes ľudia posmievali, že robia kolotočiarsku muziku. Ani blikajúci stroboskop či ultrafialové svetlo už nikoho neprivádzali do úžasu. Navyše, v Ružomberku aj v celom regióne prudko ubúdalo mladých – nevideli tu žiadnu perspektívu, a preto húfne odchádzali do Bratislavy, Prahy alebo ešte ďalej na západ, najmä do Anglicka či Nemecka.

	Dominik pozrel na hodinky: desať hodín a štyri minúty. Rozhliadol sa, ale nevidel žiadnu známu aktivitu. Díler meškal, bolo to čudné, doteraz sa nikdy nič také nestalo. Dominika zachvátila hrôza, napadlo mu, že biznis už možno nefunguje, že sa sem trepal zbytočne a – čo bolo najstrašnejšie – že sa dnes nedostane k prášku. Prepadlo ho zúfalstvo, bolo mútne a hlboké, zakrútila sa mu hlava. Čupol si, pri predstave ďalšej noci a najmä ďalšieho dňa bez pervitínu mu oťažel žalúdok.

	Pred očami sa mu rozsvecovali žiarivé body, bolo mu jasné, že ďalší deň s otcom neprežije, nevydrží ďalšiu posratú šachovú partiu. Zblázni sa, zabije jeho alebo seba, znova ujde – aj keby mal znova skončiť na dlažbe, bude to lepšie. Na parkovisku zapišťali pneumatiky, dovalilo sa tam akési postaršie, ale vytuningované auto. Šofér spustil okienko, zvnútra sa vyvalila hlasná cigánska hudba.

	Dominik preglgol, rozliala sa v ňom hrejivá nádej. Vstal, naklonil hlavu, pozorne sledoval, čo sa bude diať. Z blízkeho parčíka vyšli dve postavy a zamierili k autu. Spoznal ich podľa náhlivej a trhanej chôdze – feťáci. Sám tak pred chvíľou kráčal, no nezamýšľal sa nad tým, nezamýšľal sa nad ničím, odrazu k autu kráčal aj on. Bolo to ako na hodine fyziky. Kovové piliny ležali roztrúsené okolo vypnutého elektromagnetu, nič sa nedialo. Len čo však učiteľ Kečeliak zapojil elektromagnet do prúdu, piliny ožili, zoradili sa podľa siločiar poľa, ktoré ich ovládalo, a pohli sa k jeho zdroju. Náhly výskyt dílera bol ako zapnutý elektromagnet, vyťahoval feťákov z tieňov a zo skrýš, kde doteraz túžobne čakali na jeho príchod.

	Dominik odrazu stál pri aute, bolo to ako sen. Všetko sa zaobišlo bez slov, iba prstom ukázal, že chce jednu skladačku. Díler tiež nepovedal ani slovo, natrčil dlaň, a keď na nej pristála zaužívaná suma, strčil do kupcovej dlane vytúžený poskladaný papierik. To bolo všetko, nič viac, žiadne kecy ani byrokracia, iba dokonalý, rýdzi obchod.

	Hoci transakcia trvala len zopár sekúnd, Dominikovi neušlo, že díler má rozšírené zreničky a prudké, trhavé pohyby – tiež fičal na prášku, iba pred chvíľou si musel streliť poriadnu dávku. Predtým sa tu nič také nestalo, díleri bývali zakaždým čistí a triezvi.

	Dominika to však netrápilo, náhlivo sa vybral z parkoviska, dlaň ho pálila viac, než keby tam niesol rozžeravený uhlík. Vonku si prášok nikdy nedal, chcelo to pokoj a bezpečie vlastnej izby. Šnupanie bol posvätný rituál, ktorý nemožno odfláknuť. Navyše, cesta domov s vysneným úlovkom bola súčasťou zážitku, očakávanie vybičovalo slasť až na maximum, každým krokom sa blížil k nebeskému pôžitku. Srdce mu búšilo, krv vrela, varila sa, neznesiteľne ho rozpaľovala. Keď to už nemohol vydržať, doprial si aspoň krátky pohľad na prísľub nadchádzajúcich slastí.

	Roztvoril dlaň, olizol si pery a privretými očami sa zahľadel na krikľavo červenú skladačku.

	 


XII

	„Zobrala sa a vypadla,“ zachrčal hlas v telefóne.

	Štarch ho najprv nespoznal, napadlo mu, že ide o nejaký žart alebo omyl. Odtiahol si mobil od ucha a pozrel na displej – Ľubošovo číslo.

	„Obaja vypadli preč,“ pokračoval roztrasený hlas.

	Petrovi sa zakrútila hlava, Ľuboš znel príšerne opito alebo zdrogovane. Už dlhší čas balansoval, často býval pripitý, lenže teraz…

	Pod obraz, úplne pod obraz.

	Štarch ho takého zažil iba zopárkrát, bolo to v období, keď sa vrátili z Bosny, a len-len že to vtedy nedopadlo zle. Peter kamaráta vytiahol zo závozu, no stálo ho to veľa síl aj rozkazov, ktoré ho doteraz mátali. Musel sa postarať, aby na povrch nevyplávalo Beátino tajomstvo, aby sa Ľuboš za žiadnu cenu nedozvedel, že mu manželka – na ktorú neustále nadával, no zároveň na nej citovo visel –, dlhodobo zahýba s mladým, výkonným samcom.

	Za žiadnu cenu…

	Štarch nikdy nezašiel pozrieť zmrzačeného Mrázika, úplne ho vytesnil, nevenoval mu ani myšlienku. Iba občas sa mu zazdalo, že počuje tiché pípanie nemocničných prístrojov a odfukovanie pľúcneho ventilátora, ktorý nahrádza ľudské pľúca. Dokonca preto vyhnal aj Boba, nechcel mať nablízku niekoho, kto by mu pripomínal, čo sa stalo s neposlušným chalanom.

	Až teraz, v posledných mesiacoch, sa začalo všetko rozsýpať. Bobo sa vrátil, a hoci sa ho Štarch snažil vyštvať – urážkami, ponižovaním pred ostatnými aj podradnou robotou –, pešiak sa v Ružomberku držal zubami-nechtami.

	A teraz Ľuboš… Pre skurvenú fabriku, ktorá mala byť jeho záchranou, sa znova rozpil, určite aj rozšnupal.

	„Kto odišiel?“ opýtal sa čo najpokojnejším hlasom. Keď mu ľudia volali, chceli počuť pokojný, rozhodný a vyrovnaný hlas – taká bola jeho úloha, jeho zmysel.

	„Tá piča! Aj Milana zobrala,“ zafňukal Ľuboš. „Vlastného syna odo mňa odtŕha!“

	„Milan má dvadsať rokov, je dospelý, nikto ho od teba nasilu neodtrhne.“

	„Tak prečo odišiel?“

	„Si ožratý, čo?“

	„Nie, fakt nie,“ zapriadol Ľuboš.

	„Počujem, že si ožratý, neklam!“

	„Neprídeš?“

	Štarch nadvihol obočie: „K tebe? Teraz? Veď bude jedenásť…“

	„Však príď, neser sa.“

	„Mám ešte niečo…“

	„Ser na tie čubky a príď, buď kamarát.“

	Peter zaťal zuby, na lícach mu navreli hrče. Najradšej by do mobilu čosi nepekné odvrkol, ale zahryzol si do jazyka.

	„Normálne odišli! Zobrali sa a vypadli preč!“ spustil Ľuboš ďalšiu tirádu.

	„Vieš čo, tak dôjdem,“ vydýchol Štarch. „O takú polhoďku.“

	„No prosím, teraz hovoríš ako kamarát!“ potešil sa Ostrý.

	„A dobrú čubku si mal v pláne?“

	„Veľmi dobrú.“

	„Kamarát, ozajstný kamarát,“ zopakoval Ľuboš. „Tak čakám, niečo zatiaľ otvorím, pripijeme si.“

	Štarch ukončil hovor, vedel, že nemá cenu Ostrého presviedčať, aby nič neotváral a nechľastal. Určite nie cez telefón.

	Zabohoval, narýchlo sa obliekol, hodil na seba koženú bundu a vyrazil do noci.

	Dávno u Ľuboša nebol, keď vošiel do dvora a vystúpil z auta, zarazene zastal. Záhrada bola rozrýpaná, stáli v nej kýble naplnené zeminou. Ostrý sa zjavne pustil do akýchsi divokých úprav, ale nedokončil ich. Okrem rozrytých záhonov sa v tme črtali aj chaoticky rozmiestnené hŕby skál, zrejme pokusy o oporné alebo ozdobné múriky. Štarch sa poškriabal na líci, záhrada bola Ľubošovou pýchou, no teraz vyzerala ako po výbuchu.

	Vykročil k domu. Dnu sa svietilo, lenže Ostrý zatiahol vonkajšie žalúzie, takže stavba vyzerala ako oslepený kyklop. Našľapoval opatrne, vyhýbal sa kýbľom aj vyrýpaným priekopám.

	Dvere boli pootvorené, Ľuboš ho už čakal, no neprišiel ho privítať. Len čo Štarch vošiel, začul z pivnice šramot.

	„Dole si?“ zakričal na schodisko vedúce do podzemia.

	„Hej, tu som, poď sem.“

	Peter sa vybral nadol, v kamarátovej pivnici už dávno nebol. Kedysi tam hrávali pingpong, lenže to bolo v inej dobe, v inom živote.

	„Čo tu robíš?“ zavrčal, keď zišiel do chabo osvetlenej miestnosti.

	„Poriadok trochu, bordel tu je,“ odpovedal Ľuboš. Presunul stĺpec kartónových škatúľ, došiel k Štarchovi a natešene mu podal ruku. „Vitaj!“

	„Poď hore, je tu kosa,“ navrhol Peter. Snažil sa udržať kamennú tvár, no pohľad na kamaráta ním zamával. Ostrý bol rozbitý na sračky.

	„Poriadok tu treba,“ vyprskol Ľuboš a tvrdohlavo sa vybral naspäť k škatuliam.

	„Teraz pred polnocou? Drbe ti? Poď hore!“ pritvrdil Štarch.

	„Ako dobre nám tu bývalo, pamätáš?“ uškrnul sa Ostrý. „Pingpong… Boha, kde mám ten stôl?!“

	„Kašli na stôl, poď hore.“

	Ľuboš ho nepočúval, lomcovalo ním nadšenie zo spontánneho nápadu. „Vytiahnem stôl, dáme si zápas ako za starých čias!“

	Peter k nemu podišiel, chytil ho za plece a jemne, ale dôrazne ho odviedol ku schodom.

	„Tu ho mám kdesi, vytiahnem ho!“ vykrikoval Ľuboš a neustále sa obracal k nahromadenému haraburdiu.

	Štarch ho vyvliekol do chodby a odtiaľ do kuchyne. Tam sa Ostrý predsa len umúdril, nápad s pingpongovým stolom ho opustil rovnako rýchlo, ako prišiel. Podnikateľ sa vyvalil na stoličku, zmĺkol, jednostaj prižmuroval oči, akoby zameriaval bod stratený v diaľavách.

	Peter tiež mlčal, videl, že nemá cenu kamarátovi dohovárať, veď bol ožratý pod obraz Boží. Najlepšie by urobil, keby ho dostal do postele alebo aspoň dozrel, kým Ľuboš zadrichme, hoci aj v kuchyni.

	„Tu som sedel!“ skríkol odrazu Ostrý a tresol päsťou po kuchynskom stole. „Tu som sedel a tá piča mi povedala, že som vraj všetkých okašľal, že som sa nechal kúpiť a naschvál pustil textilku tým zmrdom.“

	„To je nezmysel,“ tíšil ho Štarch. „Nikto si to nemyslí, ser na to.“

	„Vlastného syna odo mňa odtŕha!“

	„Kam vlastne išli? Máš predstavu, kde sú?“

	Ľuboš sa zamyslel, pokrčil plecom. „V Hrabove som kúpil apartmán. Veľký, rodinný.“

	„Aha.“

	„Ako chuj som tam kúpil apartmán pre rodinku a pozri… Tá piča mi tam ujde aj so synom, s vlastným synom…“

	Štarch mu položil ruku na plece. „Počuj, poď spať, urobíš najlepšie.“

	„Pôjdem, ustatý som,“ prikývol Ľuboš. „Veľmi som ustatý.“

	„No vidíš.“

	„Ale pripime si spolu!“

	„Žiadne pripíjanie, máš dosť, ser na to.“

	Ľuboš vstal, tackavo zamieril k chladničke. „Slabučké vínko. Jeden na dobrú noc. Iba jeden a idem spať, platí?“

	Štarch zafučal, pokrútil hlavou. Vedel, aký je kamarát tvrdohlavý, keď sa zatne, nikto s ním nepohne. „Ale iba jeden,“ uistil sa.

	„Prisahám na svoju česť, iba jeden!“ pokýval Ľuboš hlavou, vytiahol z chladničky fľašu portského a zaštrngotal pohármi.

	Napodiv nič nerozbil, fľašu aj poháre položil na stôl, do oboch štedro nalial.

	„Tak na kamarátstvo,“ predniesol prípitok a zdvihol svoj k perám.

	„Na kamarátstvo,“ zamrmlal Štarch.

	Štrngli si a obrátili čaše hore dnom.

	Petrovi sa hrdlom rozlial tekutý plameň, horel mu až kdesi v prieduškách.

	„Píše!“ vydýchol Ľuboš, ústa sa mu roztiahli do spokojného úsmevu.

	„Veru píše, silné víno,“ súhlasil Štarch. „A teraz… Dohoda je dohoda.“

	Ľuboš prikyvoval, už-už sa zdalo, že vykročí z kuchyne. Úsmev mu hasol, menil sa na stuhnutý úškrn, oči mu zvážneli.

	„Ty si to bol, že?“ šepol a pozrel na Petra. „Ty si im dával o všetkom vedieť, aby mi vyfúkli fabriku.“

	Štarch zažmurkal, zreničky sa mu rozšírili. Chvíľu trvalo, kým spracoval kamarátove slová.

	„Čože?“ vydýchol. „Čo to melieš? Ja že som…“

	Ľuboš naňho hľadel, oči mal opité, ale prenikavé a čisté.

	Vo víne je pravda, chľast otvára brány do duše.

	„Ja že som…“ zakoktal Štarch. „Si ožratý, nevieš, čo melieš!“ rozosmial sa.

	„Všetko vedeli… Aj o Prahe, o Švédovi… A tam si bol so mnou iba ty. Máš nového hummera, prestavuješ vilu, priveľa peňazí…“

	„Čože? Prestaň s tým,“ zvážnel Peter. „Mám ti vysvetľovať, odkiaľ mám peniaze?“

	„Z vlastných firiem ťažko. A z mojich tiež nie. Nie až toľko, prezistil som si…“

	„Si si prezistil?“ zahabkal Štarch. Počul, aký má odrazu stiahnutý hlas. „Mňa si dávaš preverovať?“

	„Ty si to bol, ty si ma podjebal.“

	„Posledný raz ti hovorím, netrep chujoviny!“ zavrčal Peter. „Prídem ti pomôcť, drbem sa sem v noci, a za to ma budeš urážať?“

	„Koľko ti dali? No koľko?“ vypľúval zo seba Ostrý. „Stálo to za to? Stálo ti to za to, že si ma bodol? Rovno do srdca, rovno do srdca, kamarát!“

	Štarch k nemu priskočil, zdrapil ho za golier košele, až zapraskali švíky. Tvár sa mu stiahla od zlosti, ústa sa zovreli do tenkej linky.

	Chvíľu tak stáli, hľadeli si zblízka do očí, prepaľovali sa pohľadmi.

	„Si ožratý,“ zachrčal Peter a znechutene ho odstrčil. Otočil sa, pobral sa z kuchyne.

	„Možno som ožratý,“ ozval sa za ním Ľuboš. „Lenže zajtra budem triezvy. Ty budeš navždy skurvený zradca.“

	Štarch kráčal ďalej, ešte pridal do kroku.

	„Ty a tvoji ľudia, tvoja krv!“ ziapal Ostrý. „Za peniaze všetko, aj vlastnú matku predáte, vy židáci!“

	Peter zastal na mieste, akoby vrástol do zeme. Sekundu-dve iba stŕpnuto stál, potom sa otočil.

	„Nezvládol by si to, ty zmrd!“ skríkol a bodol ukazovákom do vzduchu. „Nič veľké si nezvládol, ani Bosnu. Zo všetkého som ťa musel vysekať!“ Slová zo seba vypľúval, akoby ho už dlho pálili, vzduchom lietali sliny.

	„Mňa že si vysekal? Zabil si Zlatana, zabil si ho ako psa!“

	„Ty si ma tam dostal! Všetko si posral a posral by si aj toto! Kto ťa skontaktoval s Kardišom, ty hovädo? Ja! Všetko som ti dohodil ja!“

	„Ó, pán dôležitý… Už si zabudol, ako by si za boľševika skončil v base, keby som ti nepomohol?“

	„Nezvládol by si to, chápeš? Nezvládol by si fabriku. Videl som, ako sa rozsýpaš, ako ideš do kolien. Mal by si mi poďakovať!“

	Ľuboš sa chystal čosi vyhŕknuť, no slová sa mu zasekli v hrdle, iba pootvoril ústa. Nehybne stál, oči vypleštené, namáhavo dychčal. „Takže si to fakt urobil,“ dostal zo seba po chvíli slabým, priškrteným hlasom.

	Štarch uhol pohľadom, zreničky mu zakmitali po kuchyni. „Nebola šanca vyhrať to. Ktovie, k čomu by sa uchýlili, keby…“

	„Tak si si trochu prilepšil.“

	„Bola to jediná možnosť, nechápeš? Priveľké sústo, vliezli sme do sračiek, bolo treba vycúvať.“

	Ostrý sa opito zachichotal: „Takto si to ospravedlňuješ?“

	„Zachránil som ťa, bola to privysoká hra. Buď rád, že som ťa z toho vytiahol,“ chrlil Štarch, vypľúval jeden argument za druhým, pohľadom behal po kuchyni. „Nebol to tvoj jediný biznis, otrasieš sa, všetko pôjde ďalej. Keby si v tom zostal, pochovalo by ťa to. Všetkých by nás to pochovalo.“

	„Vypadni, je mi z teba zle,“ zašomral Ostrý a ukázal na dvere.

	„Vyhadzuješ ma?“ vydýchol Peter. „Vyhadzuješ ma, ty kokot? Myslíš, že to bolo iba tak? Že to bolo ľahké, keď som videl, ako dopadla Korytnica a –“

	„Vypadni!“

	„Zasraný zmrd,“ zasyčal Štarch. Takmer si odpľul na dlážku, ale čosi ho zastavilo. Horké sliny, čo sa mu nahromadili v ústach, radšej prehltol. Otočil sa a vykročil, chcel z kuchyne čo najrýchlejšie zmiznúť.

	„Od zajtra obnovujem kontrolu nad mojimi firmami!“ zakričal za ním Ľuboš. „Pôjdeš z nich do riti, chápeš? U mňa si skončil!“

	 


XIII

	Bratia boli od rána v panike. Nevedel, o čo ide – zavolali mu do Košíc a vystrašenými hlasmi naliehali, aby čo najrýchlejšie prišiel do Ružomberka. Nemohli si to načasovať horšie, ozvali sa len štvrťhodinu po tom, čo Zolo vybavil iný telefonát. Dozvedel sa v ňom najlepšiu správu za posledné mesiace, možno aj roky. Ľady sa pohli, distributéri konečne súhlasili so stretnutím. Ešte nebolo vyhraté, bolo ich treba presvedčiť, no aj tak to bol dôležitý zlom. Veľký biznis sa priblížil o ďalší krôčik, už-už naberal jasné kontúry.

	A presne vtedy zavolali bratia.

	„Bengo, voľačo zlé sa stalo, poď rýchlo domov!“ nástojil Gejza stiahnutým hlasom.

	„Čo je? Čo sa deje?“ vyzvedal Zolo. Cítil pri tom, ako sa dobrá, povznesená nálada rozplýva. Zároveň mu začalo tepať v boľavom zube.

	„Všetko ti poviem, ale nie takto. Len príď, rýchlo príď!“ drmolil najstarší brat.

	„Dylin!“ ozvala sa nadávka.

	Zolo spoznal Deziderov hlas, došlo mu, že brat pre čosi stratil nervy a všetko, na čo sa zmôže, je zúrivé preklínanie. Býval taký už v detstve, dokázal sa ovládať iba do istej miery, len čo ho niečo rozhodilo, menil sa na bezradný uzlík nervov.

	„Aspoň naznač, o čo ide,“ zatlačil na Gejzu.

	„Nedá sa, nechápeš? Sám si nás to učil!“

	Zolo preglgol, premkli ho obavy. Kedysi dávno, keď rozbiehali biznis, húdol do bratov, aby v telefonických rozhovoroch vraveli iba to, čo by hovorili, keby im stál za chrbtom policajt.

	Gejzovo strečkovanie znamenalo, že ide o vážny problém súvisiaci s kšeftom, nie o rodinné či štúdiové záležitosti.

	„Dobre, prídem zajtra,“ navrhol a vyčkával na reakciu.

	„Žiadne zajtra!“ vyštekol Gejza. „Dnes príď, rýchlo, neni dobre.“

	Zolo čakal takéto potvrdenie, nech sa už stalo čokoľvek, bolo to veľmi vážne. Priložil si dlaň k rozhorúčenému lícu, pod ktorým sa ozýval zápal. Na dotyk už nereagoval iba zub, ale aj okolité ďasno.

	„Kým neprídem, nič nerobte,“ zamrmlal a ukončil hovor.

	Vzletná nálada bola dávno preč, zostal len boľavý zub a nedobrý pocit, že bratia niečo pokašľali, že spáchali voľačo zlé, veľmi zlé. Doteraz si myslel, že sa mu ich podarilo odstaviť, že sa postaral, aby ho v rozhodujúcom štádiu, keď rozbiehal čosi výnimočné, nestiahli dole. Lenže teraz…

	Voľačo zlé sa stalo, poď rýchlo domov! zaznievalo mu v ušiach.

	Neváhal, čo najrýchlejšie sa dostal k autu, naštartoval a vyrazil do Ružomberka.

	Počas jazdy premyslel niekoľko scenárov toho, čo mohli bratia v jeho neprítomnosti vykonať. Zoradil si ich od mrzutých až po tie najhoršie. Možno na vlastnú päsť spustili odplatu voči Štarchovým vojakom, možno ho neposlúchli a rozpredali zvyšky zásob pervitínu, čo im zostali, možno…

	Zvážil každú možnosť, naplánoval riešenia, nič ho nemohlo zaskočiť, nič…

	Bolo to horšie než najčernejší scenár, aký dokázal vymyslieť. Keď naňho bratia vybalili, čo spravili, hodnú chvíľu na nich iba bezslovne hľadel, ústa otvorené, oči rozšírené od úľaku. Dva či tri razy sa pokúsil čosi povedať, pohýbal bledými vysušenými perami, ale nedokázal zložiť ani len slovo, nieto ešte vetu.

	Mechanicky, ako bez duše prešiel do obývačky svojho bytu, kde sa stretli, a zvalil sa do kresla. Civel do steny, hruď sa mu prudko dvíhala a klesala, zopár ráz naprázdno preglgol.

	Bratia prišli za ním, mlčali, hlavy mali sklonené, akoby nemo vyčkávali na ortieľ.

	Zolo si roztrasenou rukou prehrabol vlasy, dlaň si priložil na líce, znehybnel, vyzeral ako socha.

	Trvalo to minútu alebo dve, no každá sekunda bola ako večnosť, každý okamih znamenal jeden prázdny vesmír.

	Napokon Zolo odtrhol pohľad od steny a zameral ho na Gejzu. „Zopakuj mi to celé ešte raz,“ zachrčal.

	„Sme nevedeli, že to takto… Sme nechceli!“ spustil Dezider, akoby sa v ňom uvoľnilo stavidlo.

	„Ty drž mindžu,“ zahriakol ho Zolo. Nekričal, tri slová ledva precedil pomedzi zuby, no najmladšieho brata tým celkom umlčal.

	Gejza rozhodil rukami a pokrútil hlavou – vyzeral, že sám nevie pochopiť, čo sa stalo, že nechápe, čo vykonali. Na vypasenej tvári sa mu leskli kvapky potu, stále si olizoval pery.

	„Nie je to naša vina,“ zašepkal. Vzápätí zachrchlal, aby si prečistil hrdlo. „Nie je to naša vina,“ zdôraznil už silnejším hlasom. „To ten varič, ten skurvený varič.“

	Zolo si pretrel tvár, odrazu si pripadal starý, príšerne starý a unavený. „Varili ste na vlastnú päsť, s vlastným, neovereným varičom. Predávali ste cez svojich dílerov. Poza môj chrbát. Všetko poza môj chrbát.“

	Gejza znova rozhodil rukami a zaknísal sa. „Áno, Bengo, ale…“

	„Proti môjmu príkazu… Teraz, keď sa veci pohli…“

	„Máme rodiny, došli nám lóve, nie si náš pán,“ spustil Dezider.

	Gejza naňho zazrel, najmladší brat zmĺkol.

	Zolo hlasno vydýchol, zamykalo mu kútikom úst. Oči sa mu zaleskli, rýchlo si ich utrel.

	Mlčal, zhrbil sa, tvár sa mu predĺžila, akoby ovisla. Gejza nečakal takú reakciu, bol pripravený na krik a zúrivé výčitky. Náhla Bengova ochabnutosť ho vyviedla z miery, nevedel, či má mlčať, alebo pokračovať.

	Na koľajniciach za oknami zarachotil vlak, hrmot však rýchlo utíchol, znova na nich zaľahlo prázdno.

	„Ten varič zvládal menšie várky, ale keď sme potrebovali väčšiu…“ vyšlo z Gejzu, len aby preťal neznesiteľné ticho.

	Zolo nič nepovedal, nedalo sa určiť ani to, či ich vôbec vníma.

	„Keď dostal za úlohu pripraviť väčšiu dávku, povedal, že to zvládne,“ pokračoval Gejza. „Lenže to posral, úplne to posral.“

	„Koľkí?“ ozval sa Bengo. „Koľkí doteraz?“

	„Vieme o troch. Jeden mŕtvy, dvaja sú v nemocnici… Ten varič to úplne posral.“

	„Takže skazená nebola celá várka,“ zvažoval Zolo. „To by otrávených bolo už viac.“

	„Nie, určite nie celá várka,“ pritakával Gejza. „Mal dodať štyridsať gramov, robil to v niekoľkých fázach. Náhlil sa… Nemal poriadne vybavenie…“

	„V jednej fáze niečo dosral. Čiže pár desiatok skladačiek, čo ste rozpredali v meste, je jedovatých,“ uzavrel Bengo.

	„Tak,“ prikývol Gejza, hlasno preglgol a zadíval sa do zeme. Nepriznal sa, že keď sa dnes ráno dozvedel o pohrome, stratil hlavu, podľahol panike a dílerom prikázal rýchlo rozpredať všetky skladačky, čo im zostali – dobré aj tie chybné, veď ich nebolo ako rozlíšiť. Jediné, na čom mu v tej chvíli záležalo, bolo zbaviť sa ich a neprísť o investované peniaze.

	„Asi závisí aj od množstva, ktoré si naraz dajú do nosa,“ spresňoval Dezider. „Neotrávi sa každý, čo si šnupne z tej chybnej várky. Mnohým je možno iba zle, nejdú ani k doktorovi, inak by už –“

	„Jeden mŕtvy, dvaja v nemocnici vo vážnom stave,“ prerušil ho Zolo. „To je len začiatok… Poza môj chrbát, proti môjmu príkazu… Ladž, žiadna paťiv vo vás.“

	„Tých skladačiek so zlým pikom nebolo tak veľa,“ oponoval Dezider. „Najviac dvadsať, tridsať. Väčšina aj tak išla gadžom a…“

	„Žiadna paťiv,“ potriasol hlavou Bengo. Vstal, prešiel popri nich, počuli, že v chodbe zasmrkal. Bez slova vyšiel z bytu do noci a zavrel za sebou dvere.

	 


XIV

	Dom konečne stíchol, rodičia vypli televíziu a mĺkvo sa rozišli do svojich oddelených spální. Neprehodili ani pol slova, priania dobrej noci sa v ich domácnosti nikdy nenosili. Pravda, otec prejavil starostlivosť – neodpustil si nočnú kontrolu. Bez zaklopania odchýlil dvere a nazrel do Dominikovej izby. Keď uvidel, že chlapec už spí, chvíľu počúval, či pravidelne dýcha. Nakoniec sa zrejme uspokojil, privrel, odišiel na záchod a potom do spálne.

	Dominik vyčkal ešte chvíľu, nechcel sa dať nachytať. Od fotra vystalo všeličo. Povolil mu síce vychádzky bez dozoru, no odvtedy ho priam fanaticky kontroloval. Dnes bol obzvlášť otravný, akoby vycítil či vytušil, že niečo nie je v poriadku.

	Dominik v posteli zatínal zuby, po dlhých mesiacoch bolo práveže všetko v poriadku, prášok ležal ukrytý v skrýši, bol na dosah, ešte chvíľa a…

	Tiene v izbe ožívali, spočiatku sa len stáčali a ohýbali, neskôr, keď sa priblížila slávnostná chvíľa, z nich začali vystupovať nejasné siluety postáv. Tieňoví ľudia boli späť, nikdy naozaj neodišli, iba ustúpili do svojho temného kráľovstva, no po celý čas tam číhali, vyčkávali na vhodný moment, na okamih, keď sa vrátia.

	Bol najvyšší čas. Dominik sa opatrne posadil, zišiel z postele a pomalými, rozvážnymi krokmi sa vybral do kúta miestnosti. Skrýšu nebolo treba meniť, do škatule s jeho maľbami a kresbami nikto nenazrel, za celé mesiace, kým bol preč, sa v nej nič nepohlo ani o milimeter. Len čo sa dnes vrátil zo zásobovacej výpravy, ukryl skladačku medzi papiere a plátna so svojimi mŕtvymi, pochovanými snami.

	Veď prášok patril medzi sny, tie pôvodné otec síce vygumoval, vytlačil mu ich z hlavy, nechal ich zhrdzavieť a rozpadnúť sa. Lenže piko… Dokázalo nahradiť sny, oživiť snové mŕtvoly, priviesť ich späť k životu a vymaľovať farbami, akými predtým nehýrili. Piko dokázalo všetko, keď ho človek vdýchol, aj on dokázal všetko, mal na to odrazu dostatok síl, sústredil sa, nič mu nestálo v ceste, a ak sa niečo predsa len vyskytlo, bola to len drobná, ľahko prekonateľná prekážka. Dominik natiahol ruku, strčil ju do škatule, prstami sa nedočkavo prebíjal k uloženému pokladu. Z okolitých tieňov vychádzalo syčanie, celá izba potichu syčala, z jednoliateho zvuku vystupovali jednotlivé slová.

	Nezdržuj! Daj si! Pohni sa!

	Hodlal im čo najskôr vyhovieť, sám netúžil po ničom inom. Zovrel skladačku v dlani, vytiahol ju na mesačné svetlo – v striebristých lúčoch jej červeň ešte väčšmi vynikla.

	Po špičkách prešiel k stolu, položil vzácny úlovok na dosku a rozbalil ho.

	Zazdalo sa mu, že zle vidí, prebehlo ním rozčarovanie.

	Prášok nevyzeral tak dobre ako zvyčajne. Bol oveľa žltší a menej sypký, kryštáliky sa zlepili do hrudiek.

	Nezdržuj! Daj si! Pohni sa! ziapali tieňoví ľudia. Dominik ich nevidel, radšej sa neobzeral, no vedel, že má za chrbtom celé pole čiernych slnečníc.

	Narýchlo zarovnal lajnu, zdvihol papierovú trubičku, ktorú si pripravil, priložil ju k prášku a naklonil sa nad stolovú dosku.

	Každá bunka v tele mu explodovala od nedočkavosti. Daj si! Nezdržuj, daj si!

	Vedel, že tým všetko ešte viac doserie. Vedel to už od momentu, keď sa popoludní vybral na výpravu. Potreboval síce prášok; nutne, priam nevyhnutne ho potreboval, no zároveň si uvedomoval, že stačí jediné šnupnutie a ocitne sa znova v sračkách, vráti sa na políčko číslo jeden, celé mesiace ťažko vybojovanej abstinencie vyhodí z okna.

	Rozumovo mu to bolo jasné, lenže srať na rozum, človek ani život nie sú len o rozume, skôr naopak, ratio zohráva oveľa menšiu rolu, než si ľudia namýšľajú. Veď aj vedci už prišli na to, že životy v skutočnosti ovládajú čierne labute, nepredvídateľné a iracionálne zlomy, čo prichádzajú celkom nečakane a ich dosah je oveľa väčší, než dosah všetkých plánov, filozofovania a predsavzatí.

	Tak sa presviedčal, nebolo to ťažké. Veď všetko v ňom, celá bytosť – okrem rozumu – netúžila po ničom inom než po poriadnom šnupnutí. Ratio sa mohlo schovať, v skutočnosti nerozhodovalo takmer o ničom.

	Dominik zaváhal, stačí silno potiahnuť nosom a prebudí sa zo zlého sna, unikne fotrovi, aj keď zostane zavretý v detskej izbe.

	Napriek tomu však nepotiahol, čosi ho zastavilo, odrazu zmľandravel, akoby stratil všetku vôľu, aj tú pudovú.

	Vystrel sa, po chrbte mu prebehli zimomriavky. Oškvrkol ho mrazivý záblesk strachu.

	Čo je? Čoho sa bojíš? pýtal sa sám seba.

	Nevedel, čo ho vystrašilo. Nebola to rozumová záležitosť, ale voľačo hlbšie, oveľa hlbšie. Niečo v ňom bezslovne kričalo, aby prášok nešnupal, aby ho za žiadnu cenu nevdýchol. Tieňoví ľudia vycítili jeho zaváhanie aj ochabnutosť, rozziapali sa ešte úpenlivejšie, ich vreskot mu trhal bubienky.

	Hlúposti! Žiadny strach, len žiadny strach!

	Znova sa naklonil nad stôl, pripravil si trubičku a… Prášok bol podivne žltý, keď naň dopadalo mesačné svetlo, zdal sa až pieskový. Akoby nebol zložený z drobných kryštálikov, ale z obyčajných zrniek.

	Dominik nevedel, čo robí, odrazu bol iba divák, mal pocit, že sa v ňom všetko prepólovalo. To, po čom šialene túžil, náhle odďaľoval, nedokázal si to vysvetliť.

	Ozval sa ďalší nápor strachu, z prášku vychádzal mrazivý, hlbinný des.

	Tieňoví ľudia vrieskali, ich hlasy zneli ako hučiaci vodopád.

	Dominik presypal piko naspäť do červenej papierovej skladačky a zložil ju.

	Čosi nebolo v poriadku, čosi dnes nebolo v poriadku.

	Vstal, chvíľu nerozhodne postál, potom vrátil skladačku do skrýše.

	Drbalo mu, z dnešného vypätia mu drbalo, bolo toho naňho priveľa. Inak si svoje kroky nevedel vysvetliť.

	Ale nevadí, prášok mu neujde, prášok naňho počká.

	Dovliekol sa k posteli, zvalil sa na ňu, prevrátil sa na bok a dlaňami si pritlačil uši.

	 


DO STRATENA

	Vybehli na lesnú lúku plnú modrých kvetov.

	„Kam teraz?“ rozhliadal sa vyšší z chlapcov.

	„Dobre si to pozrel na mape?“ uisťoval sa drobný, asi desaťročný Cigánik.

	„Áno, niekde tu musí byť posledná kontrola,“ ubezpečil ho kamarát a zamával mapou.

	Zolo si utrel spotené čelo, hlasno dychčal, orientačný beh mu dával zabrať. Aj tak bol rád, že sa s Ľubošom do súťaže prihlásili. Takéto vzrúšo nezažívali každý deň. Navyše, keď sa posnažia a objavia posledné stanovište zvané kontrola, môžu ukázať ostatným súťažiacim – deckám z kompletných rodín. Nakrčil čelo a sústredene študoval buzolu. „Aký máme čas?“ opýtal sa cez plece.

	Ľuboš pozrel na hodinky: „Osemnásť minút… Parádička, stále môžeme vyhrať, len…“

	„Nesmieme sa stratiť a musíme nájsť poslednú kontrolu, viem!“

	Rozhliadali sa po lese, nevideli však žiadne orientačné body. A už vôbec nie oranžovo-biely hranol, ktorý potrebovali objaviť. Zolo každú chvíľu nazeral do mapy a kontroloval čosi na buzole. „Podľa mňa je to tadiaľto,“ ukázal cez lúku s modrými kvetmi.

	„Tadiaľ?“ začudoval sa Ľuboš. „Ja tipujem tadiaľto, hlbšie do lesa.“

	„Nie, cez lúku.“

	„Si si istý? Nesmieme sa stratiť. Ak poblúdime, máme po výhre.“

	„Nie som,“ priznal Zolo.

	„Verím ti, poďme,“ vydýchol Ľuboš a vykročil do záplavy modrých kvetov.

	 


I

	Dusil sa od znechutenia a odporu, musel sa odvrátiť. Pohľad na bratov by nezniesol ani o sekundu dlhšie. Nechcel tu byť, netúžil stráviť noc v pustých, ľudoprázdnych lesoch na pomedzí Oravy a Liptova. Lenže na Gejzu a Dezidera sa nedalo spoľahnúť, už im nemohol veriť, všetky úlohy mohli odteraz vykonávať iba pod dohľadom.

	Aj popravu nepohodlného variča. Zolo sa na to díval, kým vládal, nebolo to príjemné divadlo. Chlapík bol taký vystrašený, že sa nezmohol na odpor. Nastúpil s nimi do auta, dal sa zaviesť k Chočským vrchom, po celý čas ani nepípol. Iba sa triasol a dychčal, akoby práve zabehol maratón. Vypotil pri tom aspoň pollitra potu, nepríjemný telesný puch zasmradil kabínu. Keď zišli na neudržiavanú lesnú cestu a zamierili hlboko do pustatiny, začal sa knísať dopredu a dozadu, inak nič.

	Zola vždy fascinovalo, aké rozľahlé územia sú na Liptove celkom vyľudnené. Dalo sa po nich chodiť hodiny a človek nikoho nestretol. Pôsobilo to strašidelne, ako dieťa sa tých obrovských prázdnych priestorov bál. Nikdy si nevychutnal školský výlet, striasalo ho pri predstave, že sa tam stratí. Až neskôr ho Ľuboš Ostrý v decáku nahovoril na súťaženie v orientačnom behu. Znamenalo to prekonať strach, vstúpiť do cudzieho prostredia, spoľahnúť sa iba na seba a na svojho parťáka – a nezablúdiť.

	Nestratiť sa.

	Dnes cestu z lesov poznali, lenže Zolo mal pocit, že vinou bratov poblúdili, že sa stratili a už nikdy sa nevymotajú. Stiahli ho nadol, hlboko pod zem, do podsvetného bludiska, do labyrintu bez východu.

	Hľadel na dychčiaceho a vzlykajúceho variča, ktorého prinútili kopať vlastný hrob. Bol príšerne bledý, takmer biely, akoby v ňom už neprúdila krv. Robota mu nešla od ruky, lopata mu vypadávala zo stŕpnutých, zdrevenených rúk. Napriek tomu sa snažil. Mechanickými, takmer detskými pohybmi si hĺbil miesto posledného odpočinku, ktoré sa ani neponášalo na hrob – pripomínalo skôr plytkú, nepravidelne odkopanú noru.

	Vodné hroby na dne Liptovskej Mary boli oveľa elegantnejšie a bezpečnejšie riešenie. Zolo bratom najprv prikázal, aby prichystali zvyšný kovový sud, v ktorom cez zimu pálili rôzne svinstvo, keď vysedávali na červenom gauči pod prístreškom. Poslúchli ho, lenže hneď pri prvom prieskume terénu sa ukázalo, že na brehoch vodnej nádrže už kempujú rybári. Tentoraz prichádzalo teplé, horúce leto, nie ako pred štyrmi rokmi, keď pre studené a daždivé počasie zostali brehy Liptovskej Mary dokonale vyľudnené. Vtedy tam mohli nebohého Zofčáka nepozorovane pochovať, teraz niečo také neprichádzalo do úvahy.

	Varič roztrasene kopal, rýľ sa zabáral do zeme s nepríjemným šúchavým zvukom. Dezider na chudáka mieril pištoľou, Gejza sa jednostaj posilňoval tvrdým chľastom. Zolo sa odvrátil, z pohľadu na nich mu prišlo zle. Ďalšie zabíjanie, ďalšia špina, od ktorej sa chcel odpútať.

	Vzdúvala sa v ňom zlosť, žlčovité sklamanie, dokonca nenávisť. To, čo mu bratia spravili, sa nedalo odpustiť. Do šialenstva ho privádzalo aj opuchnuté ďasno, zub si už ani necítil. Zato mal pocit, že mu šklbe celým lícom; jazykom si neprestajne prechádzal po hrči nahromadeného horúceho hnisu.

	Zradili ho, už nikdy im nemôže veriť.

	Po dávke jedovatého prášku zatiaľ zomreli dvaja ľudia, hoci iba gadžovia. Ďalší štyria ležali v nemocnici, ich prognózy vraj neboli povzbudivé. Zmršený pervitín poškodzuje mozog a spôsobuje trvalé postihnutie.

	Práve preto bol varič nebezpečný, predstavoval neprijateľné riziko. Keby začal spievať… Nešlo už iba o výrobu a distribúciu drogy, ale aj o všeobecné ohrozenie a zabitie. Za také skutky sa vymeriavali pekelné tresty, dokonca aj na Slovensku. A v prípade, že by boli páchateľmi Cigáni… Celá gadžovská spoločnosť by si na nich zgustla, politici, policajti, sudcovia, bachari, ba ešte aj bieli spoluväzni by sa na nich odbavovali dlhé mesiace, možno aj roky.

	Varič bol nebezpečný, predstavoval neprijateľné riziko, a preto musel ísť.

	Lenže Zolo uvažoval ďalej, nebola to zložitá úvaha. Nie zložitá, ale zato ťažká, veľmi ťažká.

	Varič bol nebezpečný, no bratia boli preňho a pre jeho plány stokrát nebezpečnejší.

	Vedeli toho oveľa viac, vedeli všetko. A práve mu predviedli, že ho bez mihnutia oka podkopnú, že im vernosť a lojalita nič nevravia, bez zaváhania zradili vlastnú krv.

	Ak ho dokázali zradiť, dokážu ho aj predať, bola to iba otázka času.

	Pre Cigánov sú pokrvné zväzky a súrodenecké putá všetko, nič im nie je svätejšie. A Gejza s Deziderom…

	To, že konali proti jeho príkazu, že mu klamali a navyše celú operáciu pokašľali, bolo zlé. Zároveň to však bol iba odraz, príznak čohosi horšieho, oveľa hlbšieho. Videl v tom vzorec, ktorý sa bude neustále opakovať. Nech sa pokúsi o čokoľvek, zakaždým to dopadne takto, zakaždým ho stiahnu, všetko mu pokašľú, zakaždým s nimi poblúdi.

	Aj teraz, keď sa k nim otočil chrbtom, cítil ich nenávisť. Vyšľahovala z nich ako ľadové, no o to nebezpečnejšie plamene.

	Vedeli, že veci kvalitne posrali, pochopili aj to, že bez Zolovej pomoci sa zo sračiek nedostanú. Potrebujú ho, bez neho sú úplné nuly.

	Neschopné, nepoužiteľné nuly, čo nezvládnu ani len pouličný predaj prášku.

	Sami sa Zolovi vydali na milosť a nemilosť, sami sa pred ním ponížili.

	Nikto z trojice to nemusel vysloviť, ale rozumeli si. Zolo ich vyseká zo sračiek, no cenou za to bude ich absolútna oddanosť a poslušnosť.

	Žiadne odvrávanie, žiadne miešanie sa do riadenia či rozhodovania, nič také, ani náznakom.

	O to viac ho nenávideli a aj on im dával pocítiť, ako nimi opovrhuje. Prebral kontrolu, už ani nepredstieral, že berie do úvahy ich názory alebo pocity; odkedy ho zradili, už iba prikazoval. Stále boli vlastná krv, Cigáni zviazaní takým putom sa nikdy neopustia a navždy budú držať spolu, lenže to neznamená, že sa zároveň nebudú nenávidieť až do morku kostí.

	Zolo si prešiel jazykom po rozpálenej hrči hnisu. Potrebuje zájsť za zubárom, aby tkanivo rozrezal a nahromadené svinstvo vytlačil. Inak sa bude hromadiť ďalej, inak…

	Za chrbtom mu zapraskal výstrel, inštinktívne sa otočil. Deziderova zbraň sa zaleskla v bledom mesačnom svetle, z hlavne sa dymilo. Varič s prestrelenou hlavou spadol do vykopanej jamy. Nebolo to však ako vo filme, kde sa zastrelená obeť elegantne zrúti na zem a zostane nehybne ležať. Projektil neborákovi poškodil mozog, lenže to neprináša rýchlu smrť, vôbec nie.

	Chlap chrčal, pomykávalo mu pravou rukou aj nohou, k Zolovi doliehalo jeho nepravidelné dychčanie. Čistinku zamoril vlhký, organický pach otvorenej lebky, ktorý sa miešal so sladkastou vôňou miazgy a ihličia. Gejza nevedel, čo robiť, tackavo sa vrátil k takmer vypitej fľaške a dal si hlboký dúšok. Dezider strčil zbraň do puzdra, asi sa mu zdalo, že hluku už bolo priveľa. Zdvihol z trávy rýľ a začal ešte žijúce, šklbajúce sa telo zahadzovať odkopanou zeminou.

	Zolovi zapulzovalo v ďasne, ostrá bolesť mu vystrelila až k spánku. Znova sa otočil, hľadel na lúčku plnú modrých lesných kvetov a zvažoval ďalšie možnosti.

	Varič bol nebezpečný, no bratia sú stokrát nebezpečnejší. Vlastná krv znamená všetko.

	 


II

	„Ty si mu to povedal?!“ skríkol Štarch, len čo vtrhol do kancelárie.

	Vokoš s Drniakom prekvapene otočili hlavy. „Čože?“ dostal zo seba prednosta.

	„Ty si mu to povedal, ty chuj?“ zasyčal Peter. Rázne prešiel cez miestnosť, odsotil Drniaka postávajúceho pred stolom a naklonil sa k Alexandrovi.

	„Komu?“ vykoktal Vokoš. „Čo som mal povedať?“

	„Ľubošovi, kurva.“

	„Ja? A čo? Vôbec neviem, o čom točíš.“

	„Nechám vás,“ povedal Drniak. Nikto si ho nevšímal, vedúci stavebného úradu nevedel, či je to súhlas, alebo zákaz pohnúť sa. Radšej zostal na mieste, veď Štarch bol očividne rozzúrený, netreba ho ničím dráždiť.

	„Ty si ma prezradil,“ prskal Štarch. „Ako inak by sa to dozvedel?“

	Vokoš nadvihol obočie a pokrútil hlavou.

	„Neser ma!“ zasyčal Peter, nahol sa ponad stôl, zdrapil ho za golier a vytiahol z kresla.

	„Nič som mu nepovedal!“ bránil sa Vokoš. „Sám si za to môžeš, nemal si rozhadzovať peniaze ako blbec.“

	„Čo hovoríš?“

	„Iba pravdu. Nemal si rozhadzovať ako drbnutý. Nový hummer, rozširovanie vily… Ľuboš si spočítal dva a dva, veď nie je sprostý.“

	Štarch vypúlil oči, bezmocne úradníkom zatriasol a sotil ho naspäť do kresla. „Kurva tam!“ zanadával. Od hádky s Ľubošom ním zmietala zlosť, ale aj obavy – veď keby Ostrý splnil hrozby a vytlačil ho zo svojich podnikov… Nechcel na to ani pomyslieť, no nepríjemná možnosť sa mu neustále pripomínala.

	Už tretí deň si opakoval, že Ľubošovi vlastne spravil službu. Pomohol mu vyhnúť sa sračkám, do ktorých by beznádejne zapadol. Ostrý by nezvládol ďalšie kolo súboja o fabriku, a aj keby zázrakom vyhral, úplne by ho to rozbilo. Nebol stavaný na takú vysokú hru, nemal na to dostatočne pevné nervy a odolný žalúdok, nebolo to preňho. On, Peter Štarch, ho už raz vysekal zo sračiek. Sám za to v Bosne zaplatil privysokú cenu, nadosmrti bude mať na rukách krv. A čo z toho? Ostrý zase chľasce, ani len o seba sa nedokáže postarať, rozpadá sa mu rodina. Aj s tým mu Peter pomohol, usmernil zahýbajúcu Beátu, ďalšia krv na rukách. Stačí, aby na chvíľu osamel, a hneď počuje pípkanie nemocničných prístrojov.

	Zlatanov pohľad tesne pred výstrelom, pípkanie prístrojov… Všetko to zobral na vlastné plecia, všetko len pre Ľubošovo dobro, a čo z toho? Ostrý ani nepoďakuje, naopak, má mu to za zlé. Stačí jediná hádka a vyhadzuje mu to na oči. Okrem toho sa rúti do ďalších sračiek, z ktorých ho nevyseká nikto, iba on, Peter, zase iba on. Dokedy? Kurva, dokedy sa má kvôli nemu brodiť v bahne, prihadzovať starosti a výčitky na vlastné plecia?

	Mal toho dosť, nevládal niesť takú váhu a stále ju navyšovať. Ani kvôli Ľubošovi nie. Už naozaj nevládal, a keď prišla ponuka, aká sa neodmieta… Zaváhal a zazmätkoval, veď aj on má na to hádam právo. Zakrútila sa mu hlava, ulakomil sa. Podlomili sa mu kolená, váha už bola priveľká. Pravda, zobral od Grznárových ľudí peniaze, prihodil im za to jednu či dve informácie o Ľubošových akciách.

	No tak to posral, a teraz čo?! Ostrý to posral veľakrát a iba vďaka nemu, vďaka Petrovi, išlo všetko ďalej. Teraz stačí jediné jeho zaváhanie, jediná chyba, a má byť koniec?

	„Kurva!“ zvrieskol a kopol do Vokošovho stola.

	Otočil sa, takmer vybehol z kancelárie. Na prahu zastal, ukázal na prednostu. „Ak sa dozviem, že si to bol ty…“ od zúrivosti mu stiahlo hrdlo, došiel mu dych. Nedopovedal, dvakrát bodol ukazovákom do vzduchu, preklal Alexandra pohľadom a vyrútil sa na chodbu.

	Vokoš sa oprel, rozopol si golier a uvoľnil kravatu. Hrudník sa mu prudko dvíhal a klesal, oči sa mu nebezpečne leskli.

	„Videl si to?“ zachrčal na Drniaka natlačeného pri stene.

	„Videl,“ prikývol vedúci oddelenia.

	„Sem príde,“ Vokoš poklopal prstom po stole. „Priamo tu si toto dovolí…“

	Drniak iba pobúrene pokrútil hlavou, na viac sa nezmohol.

	„A keby si počul, čo rozpráva o tebe, ako ťa ohovára… Už dávno ti to hovorím,“ pokračoval prednosta. „Pri každej príležitosti na teba hádže špinu.“

	„Veď naňho príde mráz. Toto si nemôže dovoľovať, takto s tebou jednať…“

	„To teda príde,“ prisvedčil odfukujúci Vokoš. „Na to sa spoľahni.“

	 


III

	Bolo to pohodové dopoludnie, Bobovi pripomenulo detské časy, keď spolu s Labom a Mrázikom vystrájali počas letných prázdnin. Aj vtedy sa stretávali už za rána, hrialo ich stúpajúce slnko, vzájomné kamarátstvo a vzrušenie z prázdninových dobrodružstiev. Všetko by bolo fajn, jedine že Mrázik sa určite neukáže, už dávno roztrhol partiu, kvalitne to posral.

	Zato Laba zostal ozajstným kamarátom. Bobovi síce robil zle, ponižoval ho a urážal, no keď išlo do tuhého, dokázal si priznať chybu. Minulý týždeň mu zavolal, dokonca prehodil čosi o tom, že ho nemal vyhodiť z kickboxového tréningu.

	„Veď ja som len dobre chcel,“ obhajoval sa Bobo. „Nech sa mladý naučí, ako je to naozaj.“

	„Hej, jebať na to,“ uzavrel Laba. „Pre iné ti volám. Zákony sprísnili. O bezpečnostných službách a tak. Musíme psychotesty porobiť, inak nám neobnovia licenciu.“

	Bobo si pomyslel, že sa treba rozčúliť. Vždy, keď sa hovorilo o zákonoch, bolo sa treba rozčúliť. „Psychotesty, ty kokot? Ošťať celé!“ vyprskol.

	„Nemôžeme to ošťať. Bez licencie nemôže esbéeska legálne fungovať a so Štarchom, s Ostrým a ich firmami sa nedá bez poriadnych zmlúv, veď ich poznáš.“

	„Piči,“ zašomral Bobo.

	„Ja idem budúci týždeň na testy, hybaj aj ty.“

	„Aj ja? Však len autá štartujem…“

	„Zatiaľ. Ale čo keď ťa bude treba na výjazd? Nechceš patriť do skupiny, nechceš mať papiere, aby si mohol aj iné robiť?“

	„Veď hej, čoby nie,“ potešil sa Bobo.

	„Tak v utorok ráno o ôsmej po mňa príď, pôjdeme spolu,“ ukončil Laba a položil.

	Bobo teda šiel, v utorkové ráno zaparkoval pred panelákom, kde kápo býval, a zazvonil.

	Chvíľu počkal, páčila sa mu ranná idylka, ktorú rušil jedine neprestajný brechot štyroch Labových rotvajlerov, čo zlostne pobiehali v čerstvo rozšírenej voliére. Priestranstvo medzi panelákmi bolo inak prázdne, ešte aj dôchodcovia, čo sa šmatlali na nákupy, ho radšej obchádzali širokým oblúkom. Stúpajúce slnko sa blýskalo v pozatváraných oknách, Bobovi bolo čudné, prečo si nikto trochu nevyvetrá a nenadýcha sa čerstvého vzduchu.

	Nemal však čas na úvahy, z vchodu vyšiel Laba. V rukách mal plno reklamných letákov, akýsi časopis a dve obálky – určite práve vybral poštovú schránku.

	Letáky odhodil na zem. Otvoril jednu z obálok, nakrčil čelo, začítal sa.

	„Zas píšu, kurvy úradnícke!“ vyštekol. „Musia mi platiť, tak sa posrali. Furt vypisujú, furt otravujú, že som vraj účastník stavebného konania a mám právo byť o všetkom informovaný. Kokotiny medzi sebou riešia a mne vypisujú, aj keď mám v riti!“ Roztrhol papier a hodil ho za plece. „Ty sa ako máš?“ preladil na inú strunu.

	„Ujde to,“ pripustil Bobo. „Čo za testy to ideme robiť?“

	„Sadaj do auta, cestou ti vysvetlím, ako máš odpovedať,“ nakázal Laba. „Štekaj! Štekaj!“ zakričal na rozbesnené psy – nech si drbnutí susedia užijú. Potom nasadol k Bobovi, roztúroval motor a prudko sa odpichol.

	Doviezli sa k areálu nemocnice, zamierili na psychologické oddelenie.

	„Buzerujú v jednom kuse!“ hromžil Bobo, ktorému sa nepáčilo, že by mal absolvovať také vyšetrenia len preto, aby mohol robiť v esbéeske.

	„Nerozčuľuj sa,“ napomenul ho Laba. „Teraz musíš byť v pohode a odpovedať tak, ako som ti vysvetlil.“

	„Dobre,“ prikývol Bobo. Obočie sa mu stiahlo, sústredil sa na kápove inštrukcie. Popritom ho nenápadne pozoroval, veď v napodobňovaní Labu, vo vychytaní jeho správania bol kľúč k tomu, aby ho raz konečne prešťal.

	Sestrička sa na nich usmiala, ale Bobovi neušlo, že oči sa jej vôbec nesmejú, rozťahuje iba ústa, do ktorých by asi potrebovala poriadneho vtáka.

	Potešilo ho, že znova premýšľa ako chlap. Na psychológii možno predsa niečo bolo, stačilo sem prísť a hneď sa cítil lepšie.

	Usadili ich za stôl s priečkami, aby od seba neodpisovali. Najprv mali vyplniť písomný test. Otázky určite vymýšľal nejaký buzerant.

	Ako sa dnes cítite? Bývate v poslednom čase skleslý? Plakali ste za posledné tri mesiace?

	Ty kokot vyjebaný! nadával v duchu Bobo, keď rázne škrtal záporné odpovede. Keby sa ho zmrd opýtal čosi také naživo, hneď by vyfasoval takú delovku, že by sa z toho posral.

	Potom prišli na rad ešte drbnutejšie otázky.

	Cítite k niekomu nenávisť? Udreli ste už niekoho? Rozbíjate veci, keď máte zlosť?

	Na všetko odpovedal záporne, veď inak sa ani nedalo, ak čakali niečo iné, tak boli poriadni čuráci. V závere testu však čestne priznal, že v mladosti sa dostal do konfliktu so zákonom. Ako dôvod uviedol ideologický nesúhlas s vtedajším totalitným zriadením. Protestoval proti komunistom, poškodil symbol sovietskej okupácie a oni ho za to chrapúnsky odsúdili.

	Po vyplnení testu ich rozdelili. Laba naňho povzbudzujúco žmurkol – teraz ide do tuhého. Psychologička s dvoma titulmi pred menom a jedným za menom posadila Boba pred seba a usmiala sa naňho.

	Aj Bobo sa usmial, vložil do toho srdce, a premýšľal, akú hotovosť takáto stará sviňa asi tak nosí pri sebe. Nemusela povedať ani pol slova – videl na nej, že ho má za úplného dementa. Nechal ju, nech si v študovanej hlave myslí, čo chce. Vytiahla akési kartičky s obrázkami a pomaly, zrozumiteľne mu vysvetlila, čo od neho žiada. „Ukážem vám desať obrázkov. Na každom bude nakreslená ľudská ruka v nejakej polohe alebo geste. Vy mi poviete, čo obrázok vyjadruje. Povedzte prvé, čo vám napadne.“

	„Dobre, pani doktorka,“ odpovedal Bobo rovnako pomaly. Usmiala sa, zrejme to považovala za svoj odborno-psychologický úspech.

	Ukázala mu prvú kartičku s kresbou zovretej päste.

	Z obrázka bolo úplne jasné, že niekto sa chystá druhému prijebať, Bobo okamžite vedel, o čo ide.

	„Niekto hrá kameň, papier, nožnice,“ vychrlil a usmial sa nad svojím výkonom.

	Aj psychologička sa usmiala a spokojne si čosi zapísala do formulára.

	„Teraz druhý obrázok,“ pripravila ho.

	Bobo stiahol obočie, aby si nemyslela, že sa nesústredí.

	Odokryla ďalšiu kartičku. Kresba tentoraz znázorňovala obviňujúce gesto, ktosi na druhého ukazoval prstom. Vyzeralo to rázne, asi mu o chvíľu znova prijebe.

	„Niekto ukazuje smer,“ nezaváhal Bobo.

	„Výborne!“ potešila sa psychologička. Opäť čosi načmárala do formulára, usmievala sa pri tom, vôbec neskrývala nadšenie.

	Bobo sa zatiaľ rozhliadal po ambulancii. Počas naťahovania sa s drbnutými kartičkami došiel k záveru, že stará sviňa je určite židovka a naisto tu kdesi schováva pekný balík.

	Nasledovalo ďalších osem obrázkov. Bobo v každom rozoznal jasne agresívny, útočný význam, lenže práve o to tým kurvám išlo – chceli ho nachytať, naschvál mu podstrkovali obrázky, z ktorých priam vyžarovala zlosť alebo výstraha.

	Každý okomentoval akousi nevinnou chujovinou. Čím väčšiu sprostosť tresol, tým väčšie vytrženie sa starej škatule zmocnilo.

	Nakoniec vytiahla prázdnu kartičku a vyzvala ho, aby sám navrhol nejaké gesto, ktoré by na nej mohlo byť zobrazené.

	„Véčko ako Verejnosť proti násiliu,“ povedal a ukázal znak, ktorým sa často zdravili revoluční idealisti a nenávidení havloidi.

	Z psychologičky vyžarovalo nefalšované dojatie. Úctivo ho požiadala, aby si sadol na gauč v čakárni a vyčkal na odborné výsledky.

	Vyhovel teda jej požiadavkám, po chvíli sa k nemu pripojil Laba. Tvárili sa vážne a zodpovedne, iba z času na čas si čosi potichu prehodili kútikom úst.

	„Tak čo?“ zašepkal Laba.

	„Jebe im tu kvalitne,“ zhodnotil Bobo.

	„Úplne jebnutí,“ prikývol kápo.

	Viac toho prebrať nestihli, psychologička ich zavolala naspäť do ambulancie.

	Posadili sa, príjemne sa usmievali, počúvali, čo im chce sviňa povedať.

	„Ste osoby s veľmi nízkou mierou agresivity aj hostility,“ poučila ich. „Preto z hľadiska klinickej psychológie nevidím žiadny dôvod, prečo by ste nemohli vykonávať prácu v civilnej bezpečnostnej službe,“ uzavrela a osobne im vypísala formuláre potvrdzujúce ich psychickú spôsobilosť.

	 


IV

	Vokoša rozčuľovala jar aj prichádzajúce leto. Vo vzduchu poletovalo veľa svinstva – peľu a bzučiaceho hmyzu. Každý závan vánku prinášal nové obťažujúce vône, príroda aj okolie domov sa priam hmýrili životom. Ľudské červy tiež povyliezali na slnko, kazili ticho a harmóniu, všade bolo priveľa chamrade. Všetky tie vzruchy boli rušivé, veľmi rušivé, teplá polovica roka dávala nervom poriadne zabrať. Oproti príjemnej a chladnej zime, keď mráz vyhladil nepodstatné ruchy, to vyžadovalo viac psychickej sily a odolnosti.

	Vokoš to zatiaľ zvládal, neobchádzali ho depresívne stavy ako takmer každú jar. Dôležité bolo udržať sa v rovnováhe, zachovať si vnútornú pohodu. Až dodnes sa mu to ako-tak darilo, lenže skurvený Štarch… Vtrhol na úrad, priamo do jeho kráľovstva, a ziapal tam naňho ako na sopľavého chlapca. Dokonca ho aj zdrapil svojimi špinavými paprčami a zatriasol ním ako handrovou bábkou. Pred Drniakom! Určite si o tom už rozpráva celý úrad, veď Štarchov rev museli počuť v celom krídle budovy.

	Prednosta nemôže byť handrová bábka, nikto naňho nesmie ziapať, a už vôbec nie v jeho kancelárii. Veď akékoľvek oslabenie rešpektu znamená aj oslabenie kontroly. A jeho prípadná strata…

	Musí Štarchovi ešte viac ublížiť. Tešilo ho, že s Ostrým zasiahol do čierneho, lenže to nestačilo. Musí pritvrdiť, skurveného hajzla treba konečne doraziť, úplne ho vyradiť z hry. Cestou domov premýšľal, ako to urobiť. Dostal zopár obstojných nápadov; keď zaparkoval vo dvore a vystúpil, mal už o čosi lepšiu náladu.

	Ibaže sa to rýchlo zmenilo. Do uší sa mu zarylo odporné, vytrvalé vrčanie, po chrbte mu prebehli zimomriavky. Sused kosí trávnik v záhrade! Zvuk elektrickej kosačky patril medzi najhoršie mučenia, Vokoš ho nedokázal vystáť. Vrčanie sa mu zarývalo až do mozgu, do miechy, bolo to, akoby doň bodali dlhými ihlicami.

	Náhlivo prešiel k domu, chcel zaliezť do odhlučnenej spálne alebo, ešte lepšie, do pivnice. Pri vchodových dverách však zastal a dlaňou si zaclonil oči pred slnkom, aby lepšie videl. Hoci mu neutíchajúci hukot stiahol tvár do kyslej grimasy, postál na mieste hodnú chvíľu. Nemohol uveriť tomu, čo vidí.

	Dominik sedel pri stolíku so šachovnicou a s rozloženými figúrkami. Lenže sa nevenoval šachu, vôbec nie. Nad čímsi sa hrbil, celkom to pohltilo jeho pozornosť. Pre vrčanie sekačky nezačul ani otcov príchod.

	Kreslil si! Nakláňal sa nad akýmsi náčrtom a horlivo po ňom behal uhlíkom.

	Znova ho chytajú buzerantské maniere! preľakol sa Vokoš. Vzápätí sa v ňom ozvala zlosť. Čo sa to nikdy neskončí?

	Musí zasrana donekonečna vyťahovať z jedného problému za druhým?

	Veď práve homošstvo bolo príčinou všetkého zla. Iba preň sa syn utiekal k alkoholu a tabletkám, pre svoje buzerantstvo ušiel z domu. Iste, bola to choroba, Dominik za to nemohol, lenže, doboha, nemôže sa aspoň trochu snažiť?

	Došiel k nemu a položil mu ruku na plece. Mladým trhlo, bolo to ako priznanie, že nemá čisté svedomie.

	„Čo robíš?“ opýtal sa ho s pohľadom upretým na kresbu.

	„Potrebujem sa odreagovať,“ prehodil Dominik. „Pozri, stále mi to celkom ide.“

	Zdal sa potešený, akoby to, že namachlil akúsi špirálu či ulitu, niečo znamenalo.

	„Poďme si dať radšej partiu,“ navrhol Vokoš. Nechcel zdôrazňovať, že je ochotný venovať sa synovi aj napriek krajne nepriaznivým podmienkam – slnku, teplu a hučiacej kosačke. Ani nehovoriac o problémoch, aké dnes zažil v práci.

	„Nechcem hrať šachy, oco. Toto ma baví, fakt mi to pomáha.“

	„Akože v čom ti to pomáha? Však tu len sedíš v rodičovskom dome a nič nerobíš.“

	Dominik naňho pozrel, nechcel sa dať vyprovokovať. Dokonca sa pokúsil o úsmev: „Nemyslím na hlúposti.“

	„Aha, to je iné,“ pripustil Vokoš a nadvihol kútiky úst. Posadil sa oproti synovi, ktorému už ruka s uhlíkom znova behala po papieri. Pozorne ho sledoval, mladý vyzeral celkom spokojne, dokonca sa tváril, akoby očakával pochvalu.

	„Nemyslíš na buzerantské hlúposti?“ opýtal sa Vokoš.

	Dominik zamrzol uprostred pohybu, zdvihol pohľad, tvár mu zbledla.

	„Čo, nerozumieš otázke?“ dobiedzal Alexander. „Pýtam sa, či pri tom kreslení nemyslíš na buzerantské hlúposti.“

	„O čo ti ide?“

	„A tebe o čo ide?“ zvýšil Vokoš hlas. Mladý ho už poriadne nasieral. „Celé dni nič nerobíš, máš sa tu ako v bavlnke, nikto ti nič nevyčíta!“

	„No a?“

	„A keď konečne začneš niečo robiť bez toho, aby som ti to prikázal… Keď konečne niečo sám od seba začneš… Tak sú to tieto sračky?“ znechutene ukázal na papier s kresbou.

	Dominik vyprskol, krivo sa uškrnul a pokrútil hlavou.

	„Čo krútiš tou sprostou hlavou? Som ti na smiech? Tam si choď, naspäť do Bratislavy, ak sa ti niečo nepáči! Sme videli, ako si dopadol.“

	„Možnože pôjdem,“ odvrkol Dominik.

	„Choď si, kam chceš, ale aspoň raz mi neurob hanbu. Počuješ? Aspoň raz v živote mi neurob hanbu!“

	Dominikovi sa zaleskli oči, zdvihol sa z lavičky. „Fajn, vďaka za podporu, otec.“

	„Máš za čo. Celý život ťa podporujem, stále ťa treba tlačiť ako balvan. Nič iné nie si, počuješ? Balvan!“

	Dominik si zobral zo stola papier a zvinul ho do trubičky. Vokošovi neušlo, ako sa mu pri tom chvejú ruky. Nespokojne zacmukal jazykom. Stačí trochu otvorenejší chlapský rozhovor a mladý sa rozklepe ako baba.

	Syn sa mu otočil chrbtom a vzďaľoval sa, išiel do domu, no vykračoval, akoby odchádzal na druhý koniec sveta.

	„Tie umelecké sračky vo svojom dome trpieť nebudem!“ zakričal za ním.

	 


V

	Môžem sa na to vysrať! zúril Dominik.

	Vbehol do svojej izby a tresol za sebou dverami. Otec ho rozhodil, vysotil ho z ťažko udržiavanej rovnováhy. Akoby nestačilo, že sa zo všetkých síl držal, akoby nestačilo, že odolával prášku, vzdoroval nutkaniu, ako len mohol.

	Nič to neznamenalo, otec si to ani len nevšimol, vôbec mu nenapadlo, že jeho syn by mohol mať aj také problémy. Alebo mu to bolo jedno.

	Dominik prešiel do kúta, chytil škatuľu so starými výkresmi a prevrátil ju hore dnom.

	Aj jemu bude všetko jedno. Aj jemu už bude všetko jedno!

	Maľby, výkresy a náčrty sa vysypali na koberec. Dominika až zabolelo, aké sú vydarené a kvalitné.

	Keby ho foter vtedy pred pár rokmi trochu podporil, keby mu pomohol…

	Vlastne ani to nebolo treba. Úplne by stačilo, keby mu nebránil, keby v ňom nezadusil plameň, čo v ňom horel.

	Medzi rozsypaným a mŕtvym umením žiaril červený bod. Jasnočervený bod, centrum vesmíru.

	Dominik sa zohol a zdvihol papierovú skladačku s práškom. Celý život mi robíš hanbu! Nemyslíš na buzerantské hlúposti?! dunel mu v ušiach otcov hlas.

	Skurvený hajzel, toto robieval dlhé roky, presne takto sa na rodine vyvršoval odjakživa. Stačilo, že sa vrátil z roboty v zlej nálade, našiel si hocijakú zámienku a spustil tie najodpornejšie urážky. Bolo mu vtedy jedno, že svojich najbližších zasahuje na najcitlivejších miestach, že ich do hĺbky zraňuje a používa jednu podpásovku za druhou. A možno mu to nebolo jedno, možno mu práve o to išlo, možno sa vyžíval v pocite nadvlády, aký pri tom mal.

	Skurvený hajzel!

	Najprv sa vyvršoval na matke, rýpal do nej a rýpal, až kým ju nezlomil, nepremenil na akýsi tieň, ktorý s nimi síce žil, ale zároveň akoby tam vôbec nebol.

	Neskôr sa zameral naňho. Nebýval taký hnusný stále, no keď to prišlo, poriadne si zgustol. Mesiac-dva dokázal byť vzorný, starostlivý otec, ale možno to iba hral, možno sa po celý čas pretvaroval. Potom zakaždým nastal zlom, náhly poryv, v ktorom zbúral všetko, čo predtým vybudoval – zabil zárodky rodiacej sa dôvery aj synovskej lásky, vytrhal ich aj s koreňmi, akoby boli čímsi, za čo sa hanbil, čo nesmel za žiadnu cenu pripustiť. V očiach pri tom mával pomätený výraz, niečo medzi hnevom a strachom. Dominikovi neraz napadlo, že otec sa možno bojí citov aj ľudského tepla, a len čo ich zacíti, urobí všetko pre to, aby ich vyhladil. Lenže ani potom nebýval spokojný, hnala ho akási nepochopiteľná sila, sotva sa vyvŕšil, začal sa znova snažiť, znova bol starostlivý a všímavý, aspoň v rámci svojich oklieštených možností.

	Matku aj jeho, Dominika, tým privádzal do šialenstva, na také čosi sa nedalo zvyknúť. Brali by, keby bol iba citlivým otcom alebo iba bezcitným sviniarom, nejako by sa prispôsobili. Lenže on býval raz jedným, raz druhým, nikdy sa nedalo predvídať, v ktorom rozpoložení sa práve nachádza, jedno sa mohlo v okamihu zmeniť na druhé bez akejkoľvek vonkajšej príčiny.

	Dominik si sadol za stôl a rozbalil skladačku. Prášok sa nezmenil, stále bol až nepríjemne žltý a zlepený.

	Prebehla ním obava, znova sa v ňom ozval nejasný, hlbinný záblesk strachu. Zaváhal, každá sekunda mu pripadala ako hodina.

	S otcom sa nedalo existovať, nie v spoločnom vesmíre. Celý život mi robíš hanbu! Nemyslíš na buzerantské hlúposti?!

	Myslím na ne, ty zmrd! zakričal Dominik v mysli. Zobral papierovú trubičku a nahol sa nad rozbalenú skladačku.

	Myslím na ne!

	Vdýchol žltkastý prášok, no nezastavil sa, potreboval nasať všetko, každé zrnko až do posledného kryštálika. Šnupal, kým bolo čo, dostal do seba konskú dávku, lenže ani to mu nestačilo. V pomätení olízal a zhltol červený papierik, nesmel vyplytvať ani jediný čarovný kryštál.

	 


VI

	Byt bol prázdny, zatuchnutý a nezariadený. Okrem niekoľkých matracov na dlážke, stola a rozheganých stoličiek sa nebolo na čo pozrieť. Žiadne obrazy, televízor, dokonca ani rádio; zatiahnuté rolety na oknách. Všade naokolo len holé, ošarpané steny s popraskanou omietkou.

	Zolo sa cítil ako v pasci, občas sa v noci strhol, a keď uvidel strohý interiér, prepadlo ho presvedčenie, že ich chytili a zavreli do väzenskej cely. Alebo že ho bratia stiahli do samotného pekla, kde zostanú spoločne uväznení naveky.

	Len čo sa mu vrátilo bdelé vedomie, chorobné predstavy sa rozplynuli. Bolestivá podstata však zostala, nedalo sa jej zbaviť, neustále sa ozývala rovnako ako napuchnuté ďasno plné horúceho hnisu. Síce sa s bratmi neocitol v pekle, kde by bol odsúdený na ich večnú spoločnosť, no pokope ich držala už iba nutnosť. Krvavá, špinavá nutnosť zapáchajúca sírou. Nebyť toho, nestrávili by spolu už ani minútu, nikto z trojice o to nemal záujem.

	Ošarpaný a neveľký byt, do ktorého ich Zolo nahnal, iba umocnil vzájomnú nevraživosť. Liezli si na nervy aj maličkosťami, akoby ani neboli bratia, akoby nemali spoločnú krv. Lenže inak sa nedalo, hoci bratia reptali, rázne im prikázal, aby si pobrali iba najpotrebnejšie veci a išli s ním.

	„Kam nás ťaháš?“ prskal Dezider. Keď sa nedočkal odpovede, ešte pritvrdil: „Rodiny máme opustiť? Ani im nepovedať, kam vlastne ideme?!“

	Presne to bola podstata, no Zolo sa nezaťažoval vysvetľovaním, už nie. Samozrejme, že po tom, čo bratia spáchali, po tom, čo v miestnej nemocnici umierali ľudia, ktorých otrávili zmršeným pervitínom, sa bolo treba zdekovať.

	Dezider aj Gejza mu síce svätosväte prisahali na vlastné deti, že mali aspoň štipku rozumu a navarený produkt odovzdávali jedinému, centrálnemu dílerovi, ktorý ho potom predával cez ďalších, drobnejších dílerov. S nikým iným vraj neprichádzali do styku, zobrali si k srdcu aspoň niečo zo Zolových ponaučení o bezpečnom fungovaní biznisu.

	Hlavný díler im žiadne problémy nenarobí, o to sa postarali s definitívnou platnosťou. Keďže už ani varič nepredstavuje riziko, nitky vedúce k bratom sa zdali preťaté. Gejza s Deziderom by si spokojne vyložili nohy na stôl a považovali celú vec za vyriešenú. Zolo mal iný názor, a preto im prikázal presťahovať sa do spoločného bytu, dočasne sa vypariť a nezdržiavať sa v mieste trvalého bydliska.

	Nemal pre také opatrenie žiadny logický argument, našepkával mu ho inštinkt. Jednoducho, po katastrofe, akú vyvolali, treba aspoň na čas zaliezť do diery. Zároveň však nechcel zdúchnuť z mesta ani zo štvrte, ktorú dobre poznal.

	Potreboval si udržať kontakt s ulicou, iba tak sa dali vycítiť prevládajúce nálady, zistiť, ako sa veci majú a či sa záležitosť upokojuje. Keby sa na bratov niekto vypytoval, keby okolo ich bytoviek ktosi podozrivý snoril, jedine ulica to donesie až k správnym ušiam.

	Preto ich presťahoval do záložného bytu na Rybárpoľskej ulici, ktorý si ako poistku kúpil už dávno. V čase, keď ešte len rozbiehali biznis. Mal vtedy tušenie, že by raz mohla nastať situácia, keď bude potrebné zakopať sa pod zem, zmiznúť, stať sa neviditeľným. A pod lampou predsa býva najväčšia tma. Preto si zaobstaral byt v starej bytovke vzdialenej len čosi vyše kilometra od svojho oficiálneho bydliska. Pravda, nebola to práve vychytená lokalita. Vlaky tu hrmotali silnejšie než na Novoveskej. Z okna, keď nebolo zastreté roletou, sa dalo pozerať akurát tak do bezútešného areálu textilky.

	Svoju hlavnú úlohu však byt plnil dokonale, dalo sa tu bezchybne zapadnúť a stratiť, prestať existovať, vymazať sa zo života hrmotiaceho za hrubými múrmi.

	Zolo položil mobil, na ktorý mu pred pár hodinami prišla esemeska potvrdzujúca udelenie cestovných víz pre tri osoby. Odvtedy ju prečítal aspoň tisíc ráz, veď bola potvrdením jeho sna. Nešlo o víza, ale o to, že mal konečne dôvod vybaviť ich. Cesta bola voľná, ani bratia mu ju neprekazia. Vyšiel zo svojej izby a zamieril do kuchyne. Gejza tam na plynovom variči pripravoval večeru. Dezider mal na stole rozloženú pištoľ a sústredene čistil jej súčiastky.

	Zola vo vrecku ťažila vlastná zbraň. Doteraz pri sebe nikdy pištoľ nenosil, ani nevedel, čo by s ňou robil. Dnes to však považoval za ďalšie bezpečnostné opatrenie.

	Došiel k stolu, posadil sa, hodnú chvíľu nič nevravel. V miestnosti zaznievalo len štrnganie kovových súčiastok a protivný sykot plynového variča.

	„Budúci týždeň cestujeme,“ oznámil bratom. „Ideme za distribútorom.“

	Dezider naňho prekvapene pozrel. Gejza sa otočil, v ruke držal vidličku, z ktorej kvapkala masť.

	„Aj my?“ opýtal sa Dezider. V hlase mu zaškrípalo podozrenie. Nezdalo sa mu, že by ich Bengo – po tom, čo urobili – zobral na svoju veľkú akciu.

	„Nenechám vás tu samých,“ skonštatoval Zolo. Rozprával chladne, neboli v tom žiadne emócie, iba oznamoval fakty.

	„Neveríš nám?“ zarýpal Gejza.

	„Jasné, že nie. Čo čakáš?“

	„Takže ideme s oteckom, aby sme tu niečo nevyviedli,“ zapojil sa Dezider.

	„Aby ste znova niečo neposrali a aby som vás znova nemusel vyťahovať zo sračiek.“

	„Rozkaz,“ zaprskal najmladší brat.

	„Kým toto neprehrmí, chcem vás mať na očiach. A svoj biznis kvôli vám nepotopím, takže idete so mnou.“

	„Veď vravím, že rozkaz!“

	„Potom si robte, čo chcete,“ uzavrel Zolo, postavil sa a pobral sa z kuchyne.

	„A kam vlastne ideme?“ zavolal za ním Dezider.

	Bengo sa vrátil na prah dverí, neveselo sa uškrnul. „Za našimi ľuďmi. S vlastnou krvou budeme robiť biznis. Tak ako si vždy chcel, phral. Letíme do Bukurešti.“

	 


VII

	Vo Vokošovi vrela zlosť. Keď Dominik po hádke ušiel do domu, najradšej by pobudol v záhrade. Lenže nemohol, vydrbaný sused si kosil trávniček – vyžíval sa v tom, bude so skurvenou kosačkou otravovať dobré dve hodiny.

	Pobral sa teda dnu, ale nemal pokoja. Chodil hore-dole po kuchyni, protivné vrčanie doliehalo až sem, zdalo sa mu, že je čoraz hlasnejšie. Nepríjemný deň, veľmi nepríjemný. Najprv si k nemu dovoľoval Štarch a doma našiel syna zabehaného v starých koľajach, o ktorých dúfal, že sú už minulosťou. Ako naschvál, Dominik namiesto niečoho užitočného znova kreslí. Buď nič nerobí, celé mesiace sa iba vyvaľuje, pofňukáva a vyhovára sa na akési depresie. Alebo sa konečne k niečomu rozhýbe, no musí to byť akurát kreslenie! Nešťastná činnosť, ktorá mu azda privodila aj jeho chorobu. Alexander to neznášal, synove umelecké prejavy ho dráždili, vyvolávali v ňom alergiu. Aj teraz v ňom bublala zlosť, stačilo, že si tú scénu pripomenul a pocítil príval adrenalínu. Nervózne vykračoval hore-dolu, srdce mu búšilo, vyschlo mu v ústach.

	Vrčanie kosačky ešte zosilnelo, sused sa presunul tesne k plotu.

	Nestačilo, že ho museli zachraňovať v Bratislave? Že ho Štarchovi chlapi doviezli ako smradľavého a chorého bezdomovca? Vokoš vtedy musel prehltnúť veľa hanby aj žlče, väčšie poníženie mu syn ani nemohol pripraviť. Odvtedy sa oňho celé mesiace staral, dbal, aby sa mal neposlušný zasran ako v bavlnke. A teraz toto?! Len čo sa mu trochu polepší, len čo sa oklepe, siahne zase rovno po sračkách, ktoré ho dostali na ulicu?

	Vokoš zafučal, akoby chcel vypustiť paru. Nepomohlo. Nahromadená zlosť sa musela vybiť inak. Vykričí synovi, čo má na srdci, uvoľní tlak, v opačnom prípade ho roztrhne od jedu, vybuchne ako kotol.

	Rázne vyšiel po schodoch, zhlboka sa nadýchol, aby mu stačil dych, a otvoril dvere.

	Dominik ležal na rozhádzaných výkresoch. Telo mal neprirodzene vykrútené, akoby ho posadol zlý duch, oči vyvrátené, hlavou mu šklbalo.

	Alexander zjojkol, vydral sa z neho tichý, bolestivý ston.

	Minulosť sa vrátila a vrazila mu rovno do tváre.

	Znova sa predávkoval! napadlo mu. Znova urobil to, čo pred rokmi!

	Bolo to ako príšerné déjà vu, opakovanie najhorších okamihov života.

	Prebehol pohľadom po izbe, no nevidel žiadnu škatuľku od liekov ani rozhádzané tabletky.

	Dominik zachrčal, preľaknutému Alexandrovi až teraz došlo, že ide o voľačo iné. Voľačo vážnejšie než predávkovanie sedatívami.

	Synovi vykrúcalo ruky aj nohy, neprirodzene ním trhalo. Mozog, má čosi s mozgom! preletelo Vokošovi mysľou. Na okamih nevedel, čo robiť, nedokázal sa ani pohnúť.

	Príšerný obraz sa mu zarýval hlboko do duše. Vykrútený syn ležiaci na vlastných výkresoch a maľbách.

	Bol to akýsi protest? Otrávil sa, aby otcovi odkázal, že sa tých svojich sračiek nevzdá a vezme si ich radšej na druhú stranu, do záhrobia?

	Alexandrovi popred oči prebleskla spomienka. Bolo to absurdné, veď situácia vyžadovala čosi iné než spomínanie. Lenže šok a úľak ho paralyzovali, zostal celkom vykoľajený. Spomenul si, ako zareagoval, keď sa syn predávkoval pred štyrmi rokmi. Ako privrel dvere a vrátil sa na schodisko. Trvalo to len pár sekúnd – hanba a sklamanie z vlastnej krvi, z vlastného potomka, na okamih prevážili nad všetkým ostatným. Nechal ho tam, nechal ho umrieť.

	Len čo pomätenie pominulo, začal konať, spravil všetko, aby ho zachránil. Lenže tie dve-tri sekundy… Trvali krátko, no neskôr ho morili celé mesiace. Veď pre ne sa vybral do Bratislavy, to ony ho vyhnali hľadať Dominika kamsi na stanicu. A keď ho objavil… Zlyhal po druhý raz, znova nenašiel silu okamžite konať, znova ho nechal napospas. Nebyť Štarcha, nebyť skurveného Štarcha…

	Priskočil k Dominikovi, zatriasol ním a zhrozil sa, aké má rozpálené telo. Pozrel mu do vyvrátených očí, ešte väčšmi sa preľakol. Toto nebola bežná otrava, žiadne priotrávenie sedatívami, na ktoré stačilo včasné vypumpovanie žalúdka. Išlo o niečo horšie, oveľa horšie, veď Dominikom stále mykalo, telo mal prehnuté ako luk, až v ňom praskali kosti.

	Mozog, má čosi s mozgom!

	Rozbehol sa k telefónu, ale nebol schopný vytočiť žiadne číslo, len tupo hľadel na číselník, akoby mu vypojilo myslenie.

	„Boha!“ zanadával a vybehol na dvor. Nič lepšie mu nenapadlo, manželka nebola doma, nikdy nebola tam, kde mala byť.

	„Pomóc!“ skríkol na suseda kosiaceho pri plote. Zúrivo gestikuloval, rýchlo upútal jeho pozornosť.

	Ani nevedel, čo naňho ziape, no chlap pustil kosačku, preliezol plot a bežal za ním do domu. Nebolo treba žiadne vysvetľovanie, Vokoš zdrapil syna pod pazuchami. „Ber ho za nohy!“ zareval na suseda.

	Odvliekli Dominika po schodoch, vyniesli ho na dvor.

	„Mám volať sanitku?“ opakoval sused a mával mobilom, ktorý si odopol z opaska.

	Vokoš zaváhal, snažil sa zvažovať možnosti, no myseľ ho neposlúchala, myšlienky mu zmätene preskakovali.

	„Do auta!“ zavelil. „Dajme ho do auta!“

	Otvoril zadné dvierka žigulíka, Dominika uložili, či skôr hodili na zadné sedadlá.

	Alexander skočil za volant, naštartoval a vyrazil do nemocnice. Inštinkt mu hovoril, že to bude rýchlejšie než vyvolávanie, vysvetľovanie a čakanie na sanitku.

	Vycúval z dvora, pridal plyn a vyrútil sa na kľukatú cestu, čo spájala Hrboltovú s mestom. Ledva vyberal zákruty, pneumatiky pišťali, v podvozku čosi štrkotalo. Nikdy v živote takto nešoféroval, nikdy v živote nešlo o tak veľa.

	Syn bol sklamanie, buzerant a feťák, lenže stále to bol syn, teraz mu išlo o život, o všetko.

	Pokým žije, pokým dýcha, stále je nádej, že z neho čosi bude, že rozvinie pokrvnú líniu, že Vokoš má budúcnosť, aj keď už sám nebude medzi živými.

	Lenže ak mladý umrie…

	Alexander skákal pohľadom k spätnému zrkadlu, kontroloval, či syn dýcha, či aspoň chrčí a hýbe sa.

	Zášklby ustávali, zmenšovali sa, hrozivé fázy mŕtvolnej ochabnutosti trvali čoraz dlhšie.

	Odchádza, Dominik odchádza!

	Pozrel na cestu; zúfalo skrútil volant, pneumatiky hlasno zapišťali. Len-len že nevrazil do zvodidiel.

	Vychoval syna, celé roky doňho vkladal energiu aj lásku, hoci tvrdú. Zachránil ho pred homošskou chorobou, ujal sa ho aj po hnusnom úteku, vypiplal ho a… Teraz má oňho prísť?!

	„Vydrž synček, len vydrž!“ prihováral sa mu cez zovreté hrdlo a utieral si slzy, aby videl na cestu.

	„Vydrž, prosím ťa, vydrž!“

	 


VIII

	Ocitol sa v tme, a predsa vedel, že stojí na nekonečnej rovnej pláni pokrytej čiernym bahnom. Aj najmenší pohyb bol takmer nemožný, bahno ho držalo, k ušiam mu doliehalo čvachtanie a bublanie. Hmlisto si pamätal, že po vdýchnutí prášku sa mu šialene rozbúšilo srdce, v žilách aj mozgu mu prudko stúpol tlak, mal pocit, že ho roztrhne. Oči mu vypovedali službu, výhľad zaplavili tisícky žiariacich bodov; cítil sa, akoby mu na očné beľmá nasypali rozžeravený piesok. Vybuchol v ňom ohnivý plameň, spálil mu vnútornosti, no všetko prehlušila ostrá bolesť v hrudi. Čosi ho prebodlo skrz-naskrz a otáčalo ním ako na rozžeravenom kutáči.

	Nevedel, koľko času prešlo, odrazu bol v tme, ležal na planine, zaborený v čiernom bahne. Tieňoví ľudia stáli okolo, boli ich tam tisícky, obkľúčili ho, ich syčaniu sa nedalo uniknúť.

	Blížili sa, za nimi prebleskoval priechod do záhrobnej krajiny vyzdobený tisíckami bielych posmrtných masiek.

	Dominik začul príšerný rev, spoznal v ňom Anabellin krik, takto ziapala, keď jej horela hlava a blčali vlasy.

	Kdesi vysoko nad ním krúžili čierne labute.

	Tieňoví ľudia boli čoraz bližšie, zahaľovala ich tma. Dominik napriek tomu dobre videl, nebolo na tom nič čudné. Tisícky čiernych slnečníc s oživenými hlavami. Potichu syčali a vlnili sa v jednotnom rytme, ako keď slnečnicové pole rozčerí vietor.

	Stáli už tesne pri ňom, zahatali priechod na druhú stranu, uväznili ho v čvachtajúcom bahne.

	Dominik pocítil tlak, tanec čiernych slnečníc neustával, práve naopak. Zosilnili svoj stisk, vlnili sa čoraz rýchlejšie. Tlačili sa ešte ďalej, nestačilo im, že ho medzi sebou zovreli. Dominik vykríkol, lenže to nepomohlo. Vylomili v ňom akúsi bránu, vleteli doňho ako zlá meluzína, dostali sa mu do hlavy.

	Bezhlasne vrieskal, ale na pláni sa ozýval iba Anabellin rev. Tak kričala, keď jej horela hlava a blčali dlhé havranie vlasy.

	 


IX

	Let sa tentoraz zaobišiel bez eufórie a nadšenia. Prispelo k tomu aj to, že leteli uprostred noci. Namiesto pekných výhľadov mohli z okienok pozorovať akurát tak čiernočiernu tmu, ktorú z času na čas spestrili roztrúsené zhluky svetelných bodov. Do Košíc, odkiaľ odleteli, sa z Ružomberka presunuli už pred dvoma dňami. Tiež v noci. Zolo trval na tom, aby sa v rybárpoľskej štvrti a po slovenských cestách nepohybovali za denného svetla.

	Bratov zarazilo, keď sa k nim pred odletom pridal vysoký Cigán s dlhými vlasmi a orlím nosom.

	„To je Bogdan,“ predstavil ho Zolo.

	Potriasli si ruky, no Gejza s Deziderom stále nechápali, prečo ide s nimi.

	Prostredný brat sa neobťažoval s vysvetľovaním, nechal na nich, aby sa zorientovali. Podľa Bogdanovho silného prízvuku a úsečných, kostrbatých slovenských viet sa napokon dovtípili, že je to cudzinec, zrejme Rumun.

	„Spojka,“ šepol Gejza najmladšiemu bratovi. „Asi sprostredkoval kontakt a zariadil stretnutie.“

	„Bude pre nás aj prekladať,“ doplnil Zolo, ktorý stál obďaleč, no jedným uchom počúval, o čom sa bratia zhovárajú. Zazreli naňho, nepáčilo sa im, že sú pod stálym dozorom.

	Možno niečo pokašľali, to je pravda, ale keby ich Zolo nepodceňoval a neponižoval, vôbec sa to nemuselo stať. Okrem toho, keby nie ich, doteraz by o prášku ani netušil a zarezával by na stavbách a tanečných zábavách pre sprostých gadžov. Biznis s pervitínom mu predsa dohodili oni. A čoho sa dočkali namiesto vďačnosti?

	Nahrnuli sa do lietadla, tentoraz to bol veľmi nepríjemný zážitok. Všade naokolo tma, žiadny výhľad, cítili sa ako v tube vystrelenej do tmavého vesmíru. Akoby to nestačilo, airbus vletel do búrky, poriadne ich vytriaslo. Pilot cestujúcich upokojoval, z reproduktorov sa ozýval jeho zašumený hlas, ktorý oznamoval, že sa nemusia ničoho báť, vraj ide o bežné turbulencie.

	Nikoho z bratov nepresvedčil, práve naopak. Vedeli, že keď gadžo niečo hovorí, skoro vždy je pravda presný opak. Prudké otrasy najhoršie znášal Zolo, prišlo mu zle. Dlho sedel bez pohybu, čelo pokryté potom, prsty zaborené do opierok. Náhle však schytil papierové vrecko pripravené pre podobné prípady, skrútil sa a vyvrátil doň aspoň polovicu večere.

	Gejza s Deziderom mali tiež na mále, no keď videli, že ich veľký šéf predbehol, pookriali, pozreli sa na seba, tvárou im prebehli škodoradostné úškrny. Zolo si utrel ústa papierovou servítkou a zahanbene sa odvrátil k okienku.

	Zvyšok letu našťastie prebiehal pokojnejšie, aj pristátie bolo hladké. Letisko Băneasa na nich neurobilo bohvieaký dojem – vyzeralo ešte zanedbanejšie a staršie než to košické. Jediným pozitívom bolo, že sa tu vyskytovalo oveľa viac Cigánov. Netmolili sa kdesi na okraji ako na Slovensku, ale chodili vystretí, spokojní a usmiati, miestni gadžovia ich vôbec neobchádzali oblúkom. Cigáni sa od nich neodlišovali ani správaním, ani oblečením, zdalo sa, že sú tu všetci na rovnakej úrovni.

	Bogdan privolal taxík, podľa plánu ich mal odprevadiť do hotela, kde im rezervoval izby. Tam vyčkajú na presný termín stretnutia, ktorý zatiaľ nebol určený. Zolo bol z toho nervózny, nepáčilo sa mu, že má vyčkávať.

	„Koľko? Deň, dva?“ dorážal na Rumuna.

	Ten však iba pokrčil plecami a zašomral čosi o tom, že takto sa tu robí biznis. „V Bukurešti sa nudiť nebudete,“ doložil ešte, žmurkol na nich a nastúpil do taxíka.

	Jazda cez veľkomesto im zlepšila dojem, najmä Zolo sa rozplýval nad tým, čo videli. Zostal verný svojmu zvyku a dopredu si naštudoval zopár vecí o prostredí, v ktorom sa mal ocitnúť. Vedel, že Bukurešť sa nazýva aj Paríž východu alebo Malý Paríž, a pri pohľade na nádherné budovy a rozľahlé bulváre uznal, že právom. V Paríži síce nikdy nebol, poznal ho iba z fotiek a filmov, no presne takto si ho predstavoval. Taxík prešiel ponad rieku Dâmboviţu vinúcu sa cez mesto a zamieril do centra.

	„Casa Presei Libere,“ povedal Bogdan a ukázal doprava. Stála tam ozrutná stalinistická stavba, jedna z najznámejších v Bukurešti. Gejzu s Deziderom také veci nezaujímali, Zolo však vedel, že ju postavili podľa vzoru Moskovskej štátnej univerzity a pôvodne mala zastrešiť všetky mestské tlačiarne a novinové redakcie, aby pracovali z jedného centra a dali sa ľahšie kontrolovať.

	Obďaleč prešli okolo víťazného oblúka, nazývaného Arcul de Triumf, ktorý pripomínal slávny parížsky monument. Vychádzajúce slnko prebleskovalo pomedzi secesné a neoklasicistické budovy, Zolo však tušil, že ozajstné prekvapenie ich čaká až v blízkom centre. Po zemetrasení v roku 1977, ktoré tu zničilo alebo vážne poškodilo takmer tridsaťtisíc budov, sa rumunský vodca Ceausescu rozhodol naplno rozbehnúť systemizáciu – tak volali úpravu životného priestoru podľa komunistických štandardov. Zhruba štyridsaťtisíc ľudí žijúcich v bukureštskom centre dostalo presne jeden deň na vysťahovanie. Pôvodnú zástavbu na obrovských plochách zrovnali so zemou. Vznikol rozľahlý bulvár Bulevardul Unirii, ale najmä titanský Palatul Parlamentului – Palác parlamentu či po novom Palác ľudu.

	Keď ho z taxíka zazreli, dokonca aj bratia na chvíľu stratili reč. S otvorenými ústami hľadeli na kolos, ktorý pripomínal útvar z iného sveta.

	„To čo je?“ dostal zo seba Dezider.

	„Druhá najväčšia administratívna stavba na svete, hneď po americkom Pentagóne,“ poučil ich Zolo. „A zároveň najťažšia stavba vôbec,“ dodal s nadšením. Bol síce iba murár a neskôr stavbyvedúci, no pri pohľade na kolos sa cítil, akoby aj on mohol vybudovať niečo podobné. Vlastne preto sa ocitol v Bukurešti, stavia čosi veľké, hoci pri tom nepoužíva tehly a maltu.

	Previezli sa popri gigantickej stavbe, už len parkovisko pred ňou pripomínalo rozľahlú mesačnú krajinu. Potom zamierili do starého mesta, kedysi jednej z najväčších židovských štvrtí v Európe. Uličky aj stavby tu pripomínali Prahu, no Zolo si ich príliš nevychutnal. Pri parlamente otvoril okno, aby sa lepšie pozrel. Studený ranný vzduch mu ofúkol boľavé líce aj ďasno, bolesť, na ktorú vo vytržení takmer zabudol, sa vrátila. Pulzovala ako divá, vtiahla ho naspäť do reality. Zvážnel, nadšenie ho opustilo.

	Ubytovali sa v hoteli neďaleko budovy Národnej banky. Bogdan prisľúbil, že sa ozve čo najskôr, a rozlúčil sa. Rozišli sa do svojich izieb, neprišli si ich vzájomne poobzerať a porovnať, ako keď boli v Kyjeve. Tentoraz uvítali, že sa konečne môžu rozdeliť.

	Jediný pokus o zblíženie podnikol Gejza, keď sa viezli vo výťahu.

	„A s kým sa to vlastne ideme stretnúť?“ opýtal sa. „Už by si mohol povedať.“

	Zolo naňho nepozrel, pokrčil plecom, ale predsa len odpovedal: „Grupa tiganeasca, tak tu volajú organizované skupiny našich ľudí.“

	„No a?“

	„Pôjdeme do štvrte Pantelimon, kde –“

	„Pantelimon?“ ožil Dezider. „To poznám!“ Zolo nadvihol obočie a pozrel naňho.

	„Odtiaľ sú B.U.G. Mafia, najznámejšia rumunská hiphopová crew!“

	„Svet je malý,“ pripustil Zolo. „V Pantelimone majú veliteľstvo dva najväčšie klany – Cadar a Duduienilor.“

	„My sa stretneme s ktorými?“ vyzvedal Gejza.

	Výťah zacinkal, zastal, vyleštené kovové dvere sa otvorili.

	„To nerieš,“ pokrútil hlavou Zolo a vyšiel na chodbu. Bratia na seba zlostne pozreli. Dezider zdvihol ruku, vystretý ukazováčik s prostredníkom namieril na Zolovo temeno a naznačil výstrel.

	Obaja sa potichu zasmiali.

	 


X

	Sedel v nemocničnej chodbe. Zakaždým, keď na synovi skúšali nejaký nový postup, vyhnali Vokoša na chodbu. Nepriečil sa, veď v nemocnici strávil už takmer týždeň. Domov sa chodieval iba prezliecť, najesť a z času na čas aj vyspať. Spočiatku tu s ním bola aj manželka, lenže viac nevládala, sily ju rýchlo opustili. Ani si nevšimol, kedy odišla – aj tak nepredstavovala ozajstnú oporu.

	Vokoš sa zamrvil, na ošarpanej kovovej lavičke sa sedelo nepríjemne, operadlo sa mu bolestivo zarývalo do chrbta. To však bola len drobná nepríjemnosť, nič, čo by stálo za pozornosť. Alexander sa prepadol sám do seba, zrútil sa do vlastných hĺbok ako do studne. Okolitý svet k nemu doliehal iba hmlisto a nejasne.

	Zato Dominika videl duševným zrakom dokonale ostro, ten obraz sa mu stále vracal: syn vykrútený na zemi, všade naokolo rozhádzané výkresy a maľby, ktoré vlastnoručne zhotovil a za ktoré ho on, jeho vlastný otec, dlhoročne trestal.

	Vybral z vrecka škatuľku cigariet, jednu z nich vytiahol a strčil si ju medzi pery. Zvyčajne nefajčil, neholdoval takým zlozvykom. Okrem toho platil v priestoroch nemocnice prísny zákaz fajčiť. Vokoš mal vo zvyku dodržiavať všetky príkazy a zákazy, najmä keď sa dívali ostatní ľudia. Lenže teraz… Nedalo sa povedať, že by mu to bolo jedno. Naopak, uvedomoval si zákaz, uvedomoval si aj to, že človek ako on – niekto s jeho pôvodom a minulosťou – mohol za komunistov, ale aj dnes, prežívať iba vďaka nenápadnosti. Nikdy nepriťahoval pozornosť, dodržiavanie pravidiel s tým súviselo, týkalo sa to veľkých vecí aj drobností.

	Prísny zákaz fajčiť v nemocničných priestoroch.

	O to väčší pôžitok cítil, keď si pripaľoval. Drobný, takmer nepatrný protest bol preňho veľká vec, odrážal priam tektonický vnútorný zlom.

	Potiahol si trochu nikotínového dymu, poškriabal sa na brade s trojdňovým strniskom, znova sa zamrvil.

	Dominik bol už takmer týždeň v kóme, do ktorej upadol počas prevozu do nemocnice. Jeden z doktorov mu nepriamo naznačil, že keby ho tak bleskovo nedoviezol, ale čakal na záchranku, syn by už nebol medzi živými.

	Alexander sa trpko uškrnul zakaždým, keď si na tie slová spomenul. Dominik síce zostal medzi živými, ale len polovične, akoby sa zasekol medzi dvoma svetmi.

	Kóma, pravdepodobné poškodenie mozgu – vraj pre otravu akýmsi prudko jedovatým svinstvom.

	Nešlo o bežné lieky, doktori mu vysvetlili, že majú v nemocnici niekoľko podobných prípadov. Dvaja z postihnutých už zomreli, prognóza niekoľkých ďalších nevyzerá priaznivo.

	„Čo… Čo sa stalo?“ vykoktal zo seba Vokoš.

	„Nevieme s istotou, ale vyzerá to na jedovatú dávku drogy, zrejme pervitínu,“ odvetil doktor.

	„Drogy?“

	„Niekto urobil chybu pri varení. Vznikol tak prudký jed. A takúto drogu rozšíril po meste.“

	„Po meste?“ habkal Vokoš. Nedokázal pochopiť, že k takému niečomu došlo v Ružomberku, najmä keď ho v podstate spravuje on.

	„Po celom meste. Máme pacientov z rôznych mestských štvrtí. Zrejme nejaký gang, nielen jeden človek. Mali to dobre zorganizované.“

	„Pervitín? Myslíte, že aj môj syn…?“

	Doktor pokrčil plecami: „Nedá sa to vylúčiť, pán Vokoš.“

	Nedalo sa to síce vylúčiť, ale ani stopercentne potvrdiť. Viac svetla by do záležitosti vniesol Dominik, lenže to by nesmel ležať v kóme s neistými vyhliadkami.

	A kóma ako aj možné poškodenie mozgu neboli jedinými problémami. Počas prevozu utrpel srdcový infarkt, našťastie len slabší. Aj tak však vznikol problém s nedokrvením mozgu, následky, aké to bude mať, sa zatiaľ vôbec nedali posúdiť.

	„Tu nesmiete fajčiť!“ vyhŕkla na Vokoša sestrička kráčajúca chodbou.

	Pretrhla mu niť myšlienok, vyrušila ho v bolestnej meditácii, ktorej sa oddával už niekoľko dní.

	Alexander nič nepovedal, ani sa nepohol, iba na ňu pozrel; zadíval sa na ňu zo svojho nového rozpoloženia mimo pravidiel, príkazov a zákazov, mimo samého seba.

	Viac nebolo treba, oči povedali všetko. Sestrička sklonila hlavu, sklapla a pridala do kroku. Vokoš si potiahol z cigarety, dal si poriadneho šluka, až rozpálený tabak potichu zapraskal. Chvíľu počkal, podržal nikotín v pľúcach, vyfúkol.

	Tvár mu zahalil sivý dym, vyzeral ako dotrhaný závoj, cez ktorý hľadelo strnulé, krvou podliate oko.

	 


XI

	Hrozná novina! Keď sa Ľuboš dozvedel, čo sa stalo vo Vokošovej rodine, od zlosti zanadával. Ten chlap mal neuveriteľnú smolu, Ostrému ho prišlo ľúto. Pravda, nikdy sa príliš nemuseli – prednosta mal svoje muchy, bol odmeraný a strohý, úplný suchár, nikdy s ním nebola zábava. Lenže čo je veľa, to je veľa, takéto trápenie si ani on nezaslúžil. Najprv mu nevydarený syn ušiel z domu, skončil na ulici, a keď ho Vokoš napriek všetkému znova prijal, znova dal ako-tak dokopy, prihodí sa toto? Dominik zhltne akési svinstvo, otrávi sa, upadne do kómy…

	Toľké nešťastie si naozaj nezaslúžil ani Vokoš. Ľubošovi, ktorý bol od hádky so Štarchom v neprestajnom alkoholovom opojení, sa zazdalo, že sa k prednostovi správali hádam až príliš tvrdo. Zakaždým si ho doberali, nebrali ho vážne, využívali jeho služby, akoby to bola samozrejmosť. A pritom, čo zlé im kedy urobil? Jemu, Ľubošovi Ostrému, predsa nikdy neublížil. Práve naopak. Už po revolúcii začal jemu a Štarchovi dohadzovať kšefty, aj teraz, pri pokuse prevziať fabriku, sa snažil pomôcť. Ostrý videl, že Vokošovi na tom záleží, prednosta robil, čo bolo v jeho silách, aby továreň neskončila v zlých rukách. A nebyť skurveného Štarcha, lakomého židáka, čo by predal aj vlastnú mater, možno by sa všetko skončilo inak a lepšie.

	Žiadne možno, určite by to tak bolo!

	Nebyť Štarcha, fabriku by získal on. Neboli by rozkrádačky, nebolo by masové prepúšťanie, ľudia v meste by naňho neukazovali ako na zradcu a podvodníka, čo sa dal kúpiť.

	Keby tak poznali pravdu… Keby tak vedeli, že ktosi sa naozaj dal kúpiť, ibaže to nebol on, Ľuboš Ostrý, ale podlý, lakomý židák. To preňho, iba preňho sa všetko posralo. A vraj kamarát! Teraz sa ukázala pravda, aspoň na niečo bola táto doba dobrá – ľudia sa vyfarbovali, na hladinu vystupovala ich ozajstná povaha.

	A znova, nebyť Vokoša, nikdy by sa nedozvedel, ako to s fabrikou naozaj bolo. Ani by mu nenapadlo myslieť si, že ho podkopol najbližší kamarát a obchodný partner. Lenže to sa skončí, všetko sa to čoskoro skončí… Podiely vo firmách? Zabudni!

	Ľuboš sa rozhodol, že Vokošovi pomôže. Veď mali podobné trápenia, rozumeli si. Ostrému sa síce nikto v rodine neotrávil – jedine on sám plával už vyše týždňa v liehu a snehovom prášku –, ale tiež prišiel o všetko. Beáta a syn sú kdesi v riti, vôbec ich netrápi, čo je s ním. Textilka je tiež v riti, ľudia sa mu otočili chrbtom. Veru, aj on mal bôle a trápenia; ak mohol niekto pomôcť Alexandrovi, tak to bol on, veď ich spájala bolesť a nespravodlivé utrpenie.

	Nápad ho posadol, odrazu sa mu zdalo, že musí rýchlo konať. Vytackal sa z domu, prešiel cez rozrýpanú, spustnutú záhradu plnú kýbľov zeminy. Zlostne odohnal dobiedzajúceho retrívera, nemal naňho náladu. Nasúkal sa do auta, potriasol hlavou a pretrel si oči. Nebol v najlepšej kondícii na šoférovanie, ale nejako to zvládne. Uvedomil si, že v ruke drží načatú fľašku brandy, a posilnil sa. Dúšok na cestu.

	Naštartoval, chcel sa s autom pohnúť, ale zhasol mu motor. Skúsil to znova, tentoraz úspešne. Vycúval na cestu a neistou jazdou vyrazil do Hrboltovej k Alexandrovmu domu.

	„Pán Vokoš tu nie je,“ oznámil mu sused spoza plota, len čo Ľuboš zazvonil pri bráničke.

	„A kde je?“ vyzvedal pletúcim sa jazykom.

	„V nemocnici, syn mu fetoval, až sa prefetoval,“ zapojila sa do rozhovoru tetka vŕtajúca sa v zemine, asi susedova žena.

	„Iba kríž s ním má,“ doplnil ju chlap. „Predtým mu z domu ušiel a teraz toto.“

	Ľuboš si ich premeral, z oboch vyžarovala škodoradosť. Len sa tak triasli, aby mohli rozšíriť zlé správy, aby mohli niekoho ohovoriť. Ostrého to neprekvapovalo, dobre to poznal, takí tam boli ľudia. Ak ho spoznali, aj o ňom začnú rozširovať, že bol ožratý a šoféroval auto; také novinky neudržia v sebe, len čo odíde, pobežia to povedať ostatným.

	Ten podvodník, čo predal našu fabriku, jazdí opitý, úplne ožratý!

	Presne tak to budú rozprávať, akoby ich už počul. Tváre pri tom budú mať stiahnuté predstieraným pohoršením, no oči im budú svietiť pôžitkom z toho, že škodia, že robia zle komusi, kto medzi nich nepatrí, kto žije inak a – to najmä – má viac peňazí.

	Nasadol teda do auta a vybral sa do nemocnice. V meste už bola iba jedna, lebo Sv. Ondreja pred vyše rokom zavreli, keď sa zistilo, že tam pre zanedbanie lekárskej starostlivosti zomrelo vyše desať ľudí. Nikoho za to nepotrestali, vyšetrovanie išlo dostratena a politického nominanta, ktorý nemocnicu manažoval a niesol za všetko zodpovednosť, presunuli na vysokú riadiacu funkciu na ministerstve zdravotníctva. Ľuboš sa doviezol k vojenskej nemocnici. Dlho hľadal parkovacie miesto, napokon však predsa len odstavil auto a vybral sa do areálu. Prechádzka cez pokojné parčíky mu trochu prečistila hlavu, cítil sa lepšie, mal istejšiu chôdzu. Povypytoval sa okoloidúcich, zanedlho zistil, kde by mohol ležať Dominik. Vokoš bude určite pri ňom. Veď keby sa také čosi, nedajbože, prihodilo v Ľubošovej rodine, tiež by zo syna nespustil oči, tiež by ho neopustil.

	Pobral sa k vytypovanému areálu, náhoda mu uľahčila hľadanie. Uvidel Vokoša na lavičke pred budovou. Úradník síce sedel, no inak bol celkom zrútený – zvesená hlava aj plecia, nahrbený chrbát, pohľad zabodnutý do zeme.

	Ľuboš došiel až k nemu. Pod topánkami mu škrípali kamienky, ktorými bol posypaný chodník, ale Vokoš naňho ani nepozrel.

	„Ako mu je?“ prihovoril sa Ostrý.

	Prednosta zdvihol hlavu, vyzeral príšerne. Strnisko, bledá pokožka, strhaná tvár a čierne kruhy pod očami. Podozrievavo si Ľuboša premeral, nakrčil obočie, akoby nerozumel otázke.

	„Dominikovi. Ako mu je?“ zopakoval podnikateľ. Vokoš zovrel ústa, nebolo mu do reči. Ľubošovi sa zazdalo, že chlap ešte väčšmi pobledol. Na chvíľu zaváhal, mal pocit, že z Alexandra vyšľahla akási neviditeľná ľadová vlna. Akoby sa z takej návštevy vôbec netešil, práve naopak.

	Nechaj ho tak, otoč sa a upaľuj preč, prebehlo mu mysľou. Na okamih sa v ňom ozvalo jeho triezvejšie ja, ziapalo naňho, aby sa s Vokošom nedával do reči a staral sa o vlastné problémy.

	Potriasol hlavou, zvíťazila v ňom dobrácka povaha, nechcel byť bezcitným hajzlom.

	„Môžem?“ opýtal sa a ukázal na lavičku.

	Vokoš nič nepovedal, Ľuboš si to vysvetlil ako súhlas. Posadil sa vedľa úradníka, chvíľu mlčal, ale dlho to nevydržal.

	„Držíš sa?“ prehodil kútikom úst.

	Alexander naňho znova pozrel, akoby nechápal, o čo mu ide. Zašklbalo mu pri tom viečkom a Ľubošovi došlo, že má pred sebou chlapa, čo ledva drží pokope.

	„Neboj sa, to zvládneš,“ položil mu ruku na plece.

	Zacítil, ako Vokošom trhlo; neodtiahol sa, ale telo sa mu naplo, plece pod Ľubošovou dlaňou stvrdlo, akoby bolo z kameňa.

	„To zvládneš,“ povzbudzoval ho.

	Vokoš odvrátil tvár, no Ostrý aj tak videl, že sa mu roztriasla spodná pera a snaží sa ovládnuť. Trvalo to len chvíľu, prednosta rýchlo obnovil sebakontrolu.

	„Vyšiel som sa nadýchať vzduchu,“ zachrčal potichu.

	„Hrozne tam je. Ten nemocničný smrad…“

	Nemusel ani dopovedať. Ľuboš vedel, aký je Vokoš precitlivený, neraz si ho pre to so Štarchom doberali. Naschvál hovorili hlasno, objednávali mu chladenú minerálku alebo mu Peter dymil cigaretou do tváre. Na prednostu pôsobili také podnety oveľa silnejšie a rušivejšie než na bežných ľudí, zakaždým sa snažil ovládnuť, no tvár sa mu aj tak stiahla do neprirodzenej grimasy. Mávali z toho zábavu, lenže teraz sa Ľuboš nesmial, došlo mu, že pre hypersenzitívneho neurotika, ako je Alexander, musí byť každá minúta strávená v nemocničnom prostredí čistým peklom.

	„Ako dlho si tu?“ opýtal sa.

	„Odkedy ho priviezli.“ Vokoš mykol plecom a striasol z neho podnikateľovu ruku. „S prestávkami, občas zájdem domov.“

	„Mal by si si oddýchnuť. Posedieť v záhrade, načerpať energiu.“

	„Stále je… Hocikedy môže…“ zašomral Alexander, lenže nedopovedal, obe vety sa utopili v tichu.

	Ľuboš z neho vycítil obrovské napätie, nemal napnuté iba svaly, ale aj dušu. Akoby v ňom súperili dve hrozné sily, dve protikladné nutkania. Ostrý videl, že nechýba veľa a prednosta sa zrúti, vyplače sa mu na pleci, vybuchne ako malý chlapec, čo potrebuje oporu. Zároveň sa však snažil odolať takému pokušeniu, za každú cenu si chcel udržať sebakontrolu a zvyčajný odstup.

	Napokon asi zvíťazilo to druhé, lebo Alexander si odkašľal a posunul sa o kúsok ďalej. Zmenilo sa mu držanie tela, prehodil si nohu cez nohu. Pozrel na Ľuboša, opäť z neho čosi vyšľahlo, no zatváril sa súcitne.

	„Aj ty máš toho dosť, som počul,“ povedal o čosi čistejším, uvoľnenejším hlasom.

	Ostrý mávol rukou a uškrnul sa, akoby ho trápili iba nepodstatné hlúposti. „Nič, čo by sa nedalo –“

	„Naozaj?“ prerušil ho Vokoš.

	„Tak mám svoje starosti, to áno,“ pripustil Ľuboš. „Ale to je nič oproti…“ odmlčal sa, potriasol hlavou a ukázal na nemocničnú budovu.

	„To je dobre, bál som sa, či to unesieš.“

	„Tú fabriku?“

	„Aj to, ale najmä ten spôsob,“ prehodil Vokoš.

	„Že ma Štarch podjebal?“

	„Ja som ti to musel povedať, neznášam podrazy a –“

	„Práveže dobre, že si mi povedal! Aspoň vidím, komu sa dá veriť, spadli mi šupiny z očí.“

	„A čo? Hodil si s ním o tom reč?“

	„Hodil. Priznal sa, hajzel…“

	Vokoš nadvihol obočie: „Vážne?“ Odrazu vyzeral o čosi zdravšie než pred chvíľou, do tváre sa mu vrátilo trochu farby.

	„Hej, normálne sa priznal.“

	„A čo si urobil?“

	„Vyhodil som ho z domu a vyhodím ho aj z mojich firiem!“ rozohnil sa Ľuboš. Náhle sršal hnevom, zlosť v ňom doteraz iba plápolala, no teraz vzbĺkla jasným plameňom a vybublala z neho ako žeravá láva.

	Vokoš sa prisunul bližšie, pootvoril ústa a nasal blahodarný vzduch. Ešte väčšmi pookrial, do očí sa mu vrátil lesk.

	„To len tak hovoríš,“ podpichol Ostrého a uškrnul sa.

	„Veľký trt, myslím to vážne,“ utvrdil sa Ľuboš. Doteraz nad uskutočnením vyhrážok neuvažoval, vypadávali z neho samy od seba, no odrazu sa zamyslel. Veď Štarch ho naozaj kurevsky zradil, bodol ho dýkou do chrbta. Nemal by čosi podniknúť, odplatiť mu rovnakou mincou?

	„Najmä prestaň chľastať, strašne to z teba razí,“ dohovoril mu Vokoš.

	Ostrý váhavo prikývol. Od nikoho iného by takú výčitku neprijal, lenže keď Alexander prekonal zvyčajný odstup a skĺzol do osobnej sféry, čosi to znamenalo. Vzkypela v ňom nová dávka žlče, veď aj sám vedel, že všetko poriadne posral, že si nechal veci vykĺznuť z rúk. A čím viac sa na seba hneval, čím viac znechutenia zo svojho slabošstva cítil, tým viac zúril na Štarcha.

	Prehol sa a odpľul si, náhly poryv hnevu ho vyčerpal, odrazu bol celkom bez energie. Zostal skrčený, hľadel do zeme, snažil sa utriediť si rozbehané myšlienky.

	Pookriaty Vokoš sa pohodlne oprel, zaťal zuby a položil mu ruku na plece. „To zvládneš, neboj sa,“ utešil ho. „Nebudú s tebou vydrbávať. Nikto s tebou nebude vydrbávať, ani Štarch.“

	 


XII

	Bez Zola im bolo dobre. Cítili sa ako páni, báro raja, konečne sa cítili tak, ako si zaslúžili. Nočná Bukurešť sa im páčila, z hotela vyšli len preto, aby si skrátili čas, nečakali nič veľké. Len čo sa však ponorili do ulíc starého mesta, zistili, že sa ocitli v raji. Hoci ich architektúra nezaujímala, nevyhli sa tomu, aby na nich nedoľahla krása okolitých stavieb. Stačilo sa tu poprechádzať a človek sa cítil na úrovni, dýchala naňho história a bohatstvo.

	Ešte dôležitejšie bolo, že ľudia tu neboli napätí a zachmúrení ako na Slovensku. Naopak, v uliciach vládla dobrá nálada, miestni aj turisti sa správali uvoľnene a srdečne. Na každom kroku postával hudobník alebo celá kapela, veselo vyhrávali rôzne štýly.

	Keď sa bratia dostali na ulicu Lipscani, užasli. Toľko barov a nočných podnikov pokope ešte nevideli. Navyše sa zdalo, že každý z nich má šmrnc, každý bol ladený v inom duchu. Z niektorých zaznievala tanečná hudba, z iných džez a z ďalších rumunské ľudovky.

	Vošli do klubu Bicicleta, ktorého interiér bol vytvorený z kusov starých, rozobratých a nanovo pozváraných bicyklov. Deziderovi aj Gejzovi sa to veľmi páčilo, mohli tu zvoniť zvončekmi, iba tak pedálovať priamo pri stole alebo sa neposadiť na stoličku, ale na vyšúchané bicyklové sedadlo. Jednoducho, ľudia sa tu vedeli aj trochu zabaviť, neboli chmúrni ako doma. Dezider a Gejza mali dojem, že sú s miestnymi na spoločnej vlne.

	Zolo im nechýbal; keď oznámil, že zostane v hoteli, lebo ho znova bolí zub a nechce sa pred dôležitým jednaním rozptyľovať, neprehovárali ho. Nech si len sedí zdutý a zamračený v izbe, bratia nad ním zlomili palicu. Keď nevie, o čom je život, a v hlave má iba gadžovské myšlienky, nech sa teda zožiera. Komu niet rady, tomu niet pomoci.

	Obaja vypili po rumunskom pive Ursus, ktoré sa im zdalo najlepšie na svete, a pobrali sa ďalej. O pár ulíc povyše objavili parádny strip klub. Keď vošli, neverili vlastným očiam. Všetko tu bolo obrovské a štýlové, priestory pôsobili historicky, no vybavenie úplne moderne. Najsilnejšie na nich doľahla záplava žien všetkých možných rás, farieb vlasov aj typov postáv. Vrhli sa na nich, správali sa k nim úctivo ako k pánom, vôbec im neprekážalo, že sú Cigáni. Skôr naopak, štetky sa k nim správali ešte lepšie než k bielym návštevníkom. Vedeli, z koho tu môžu vyžmýkať najviac peňazí, veď Rómovia tu zjavne patrili k najbohatším a najrešpektovanejším ľuďom.

	Navyše, ceny za chľast, súkromný striptíz aj uvoľnenie na poschodí, ktoré im štetky sľubovali, boli až smiešne nízke. Bratia zistili, že sú tu vlastne boháči. Najprv si dopriali poriadnu zábavu v boxe. Sedeli uprostred kŕdľa sporo odetých žien, kupovali im chľast, hladkali ich a spoločne sa smiali. Potom sa odtrhli z reťaze. Dezider sa pobral na poschodie so štyrmi kozatými blondínkami – páčilo sa mu kupovať si výstavné biele ženy. Gejza myslel na rodinu a manželku, ktorá ho čakala doma, takže si užil iba s dvomi snedými Rumunkami.

	Keď skončili, nepobrali sa naspäť do hotela, nič také im nenapadlo. Veď sa konečne cítili tak, ako sa vždy chceli cítiť, presne po tomto túžili. Zabávali sa až do rána, úplne sa rozbili, užívali si voľnosť plnými dúškami. Nikto im nedýchal na krk, nikto ich nekontroloval a neobmedzoval, nemuseli znášať hlúpe poznámky ani pohoršené pohľady. Bez Zola im bolo dobre, bez neho boli slobodní.

	 


XIII

	Záhrada prekypovala životom, no z látkového kresla na opačnej strane stola priam kričala prázdnota. Vokoš bol duchom stále s Dominikom, hoci v nemocnici už nevydržal. Potreboval si dobiť baterky aspoň jedným oddychovým dňom. Pred hodinou vyšiel do záhrady, už hodnú chvíľu sedel za hracím stolíkom, posúval po šachovnici jedného z pešiakov, v druhej ruke držal mobil. Hľadel na tmavý displej, nemohol sa rozhodnúť. V hlave mu vírili myšlienky, keď sedel v nemocnici, mnohé sa mu vyjasnilo.

	Voľby sa blížili, všetko sa zrýchľovalo, hra naberala na nebezpečnosti. On zahral svoju partiu dobre, nový majiteľ Texicomu bol s jeho pomocou spokojný, dokonca ho pochválil priamo pred Kardišom. Aj Grznár sa k Alexandrovi správal úctivo, snažil sa splniť všetko, čo mu videl na očiach, liezol mu do zadku. Odrazu.

	Vokoš zahral svoju partiu dobre, ale to nemuselo nič znamenať. Pešiaci a dokonca aj strelci alebo jazdci na šachovnici o tom vedia svoje. Nech svoju časť odohrajú akokoľvek bezchybne, ak je hra zbabraná z vyššej úrovne, sú aj tak na ceste do záhuby. Kardiš bol problém, robil jednu chybu za druhou. Spustil síce megalomanskú predvolebnú kampaň, celé Slovensko oblepil bilbordmi a plagátmi so svojou srdečne usmiatou, dobroprajnou tvárou; otváral nové úseky diaľnic, pozval k tomu aj medzinárodné herecké hviezdy, lenže… Neprinášalo to správne ovocie, ba naopak, čím krajšími farbami maľoval svoju ilúziu o Slovensku, tým hlasnejšie kričali správy o jeho skutočnom stave.

	Stúpajúca kriminalita, systémová korupcia, katastrofálny ekonomický stav, rozširujúca sa chudoba, zhrozené demarše z Bruselu, vzďaľovanie sa od Západu…

	Čím viac sa z bilbordov usmieval, čím častejšie vystupoval bez oponentov vo verejnoprávnej televízii a v rozhlase, tým väčšiu naštvanosť vzbudzoval.

	Stratil kontakt s ľuďmi, moc ho vyniesla privysoko, uzavrel sa do slonovinovej veže – začiatok konca akejkoľvek moci.

	Oproti tomu jeho oponent – vodca opozície Donecký – preukazoval čoraz výraznejší politický talent. Obchádzal krčmy po celom Slovensku, sľuboval dvojnásobné platy, vyspevoval, aj si s miestnymi zatancoval. Išiel na to dobre, veľmi dobre. Mal síce pripravený program tvrdých ekonomických reforiem – veď inak ako tvrdosťou sa katastrofálna situácia krajiny riešiť nedala –, ale neotravoval tým bežných ľudí. Nezaťažoval ich, pochopil, že mudrovanie o ekonomických reformách ako aj ich realizáciu si treba nechať na potom. Na obdobie, keď ho natešení ľudkovia zvolia za nového premiéra.

	A čosi také sa nedalo vylúčiť, veď masy sú prelietavé. Zdalo sa, že sedľač a plebs, čo chcela za Kardiša ešte prednedávnom nasadzovať život, je už unavená z jeho bolestínskeho jojkania, z jeho martýrskej pózy, ktorú pred časom bezhlavo milovala. Teraz sa chceli zabávať a veseliť, vypustiť z hlavy vážne témy, tešili sa na dvojnásobné platy. Donecký to ako vodca opozície veru robil dobre, v ovzduší visela zmena.

	Vokoš potriasol hlavou, nadýchol sa teplého, voňavého vzduchu a znechutene si odpľul. Pred rozbujneným životom v záhrade sa nedalo ujsť; o to silnejšie naňho kričalo prázdne kreslo oproti. Rozhliadol sa, všimol si, že cez dieru v plote prešlo zo susedovho dvora žlté kurča, pípkalo a prechádzalo sa po jeho pozemku.

	Inokedy by ho zahnal, no teraz ho ťažili olovené myšlienky, prikovali ho ku kreslu, nemal síl postaviť sa. Hľadel na cupitajúci symbol nového života, tvár sa mu uvoľnila, trochu pookrial.

	Čerstvý majiteľ textilky, Grznár a dokonca aj Kardiš… Teraz ho všetci chválili, tľapkali po pleci a vynášali do nebies. Znova si odpľul, zdalo sa mu, že má čoraz horkejšie sliny.

	Odrazu sa naňho usmievali, odrazu sa tvárili, akoby bol jeden z nich, akoby ho prijali medzi seba. Strašne ho tým urážali, vadila mu ich pretvárka, veď ešte nedávno sa k nemu správali ako k poslednému chudákovi, ponižovali ho a strieľali si z neho.

	Zbytočné jazdy za Grznárom, prijatie v zapotenom fitnescentre, vyslanie na mafiánsku oslavu…

	Ešte viac ho však urážala ich predstava, že by mohol byť jedným z nich, že by k nim mohol patriť, že je taký ako oni. Skurvená, nenažratá sedľač v luxusných oblekoch. Hrabiví primitívi bez ozajstnej vízie, bez schopnosti vnímať väčší obraz. Mysleli si, že sú jeho cieľ, a nie len prostriedok vynútený dočasnými okolnosťami.

	Vokoš mal čoraz silnejší pocit, že je najvyšší čas rozlúčiť sa.

	Ponižovali ho, aj Kardiš si myslel, že ho vlastní, že si ho opantal, omotal okolo prsta rovnako ako ostatných.

	Žlté kurča zapípalo a zamierilo k nemu. Alexander poklopkal nohou, páčila sa mu mäkkosť a živosť opereného telíčka. V hlave mu vírilo priveľa vecí, kontrola neznáša chaos, neznáša neusporiadanosť.

	Vládlo tu priveľa anarchie, priveľa neporiadku. Štarch naňho ziapal priamo v úrade, ožratý Ostrý si ho dovolil utešovať ako nejakého chudáka. Urážka za urážkou. Aj celý Kardišov režim sa rozpadá, každý si robí, čo chce. Dominik leží v kóme na nemocničnom lôžku, vlastnú krv mu otrávili akýmsi svinstvom.

	Asi nejaký gang, mali to dobre zorganizované, povedal mu doktor.

	Informáciu si overil, vyzeralo to, že v meste naozaj pracuje skupina, čo predáva drogy.

	Otrávili mu vlastnú krv, zaútočili na jeho budúcnosť, na budúcnosť pokrvnej línie, ktorá siahala hlboko do slávnej minulosti, k ozajstnej veľkosti.

	Kontrola neznáša chaos, priveľa ľudí si tu robí, čo chce. Vokoš o Ružomberku nepremýšľal ako o svojom meste, pretože vedel, že on sám je Ružomberok, on je mesto, hoci robil všetko pre to, aby túto skutočnosť zastrel nepriehľadným dymom.

	Vrátil pešiaka na pôvodnú pozíciu, narovnal chrbát. Prsty mu ožili, prebehol nimi po klávesnici mobilu.

	Našiel číslo zasrana pracujúceho pre paralelnú tajnú službu a stisol tlačidlo vytáčania. Čas váhania sa skončil.

	Telefón vyzváňal, kurča upútala Alexandrova klopkajúca noha.

	„Zdravím vás,“ ozvalo sa z reproduktora.

	Vokoš ocenil, že Hagara nevyslovil jeho meno ani priezvisko, tak sa mu to páčilo. „Aj ja vás,“ prehodil stručne.

	„Počul som, čo sa vám stalo v rodine, je mi to –“

	„Chcem hovoriť,“ prerušil ho Vokoš.

	„Naozaj?“ V mladíkovom hlase zaznel podozrievavý tón. „Prečo práve teraz?“

	„To, čo sa mi stalo v rodine, s tým súvisí.“

	„Myslíte, že by oni… Že s tým niečo majú?“

	„Mám dôvody myslieť si, že áno,“ zaklamal Vokoš. „Preto chcem hovoriť. Mám informácie o čiernych privatizačných praktikách, nelegálnom prideľovaní dotácií a zákaziek. Je toho veľa, presné čísla a spisy.“

	„Ste ochotný nám to poskytnúť?“

	„Áno, som,“ prisvedčil Alexander. Usmieval sa, jemne strkal nohou do žltého kurčaťa, hral sa s ním. Operenec pípkal, uskakoval, no vzápätí znova priskakoval a slabo zobkal do topánky.

	„Vynikajúco!“ potešil sa Hagara. „Zajtra sa vám ozvem, dohodneme si stretnutie a –“

	„Ale nebude to zadarmo.“

	„Aha…“ pohaslo mladíkovo nadšenie. „Lenže my nemáme veľké finančné zdroje, pracujeme skôr –“

	„Nechcem peniaze, len drobnú protislužbu, počítajte s tým.“

	„V poriadku, uvidíme, čo sa dá robiť. Všetko preberieme na stretnutí.“

	„Dobre, budem čakať telefonát.“

	„Platí, majte sa a ďakujem.“

	„Ja ďakujem,“ ukončil Vokoš. Zdvihol nohu a pridupol otravné kurča. Ledva stihlo pípnuť; telíčko mu zachrapčalo a bolo ticho. Rozpučil ho na krvavú kašu rozdrvených kostí, žltého páperia a vnútorností.

	 


XIV

	Zolo na nich pohoršene zazeral, v tvári sa mu odrážalo znechutenie. Ani Gejza s Deziderom sa netvárili prívetivo. Jednak ich boleli hlavy; bukureštský nočný život bol skvelý, ale ničivý – po troch prehýrených nociach boli rozbití na blato. Oveľa viac ich však kvárilo opovrhnutie, čo priam vyžarovalo z prostredného brata. Hanbil sa za nich, necítil k nim žiadnu, ani len rodinnú úctu či nebodaj rešpekt. Naopak, najradšej by sa ich zriekol. Videli to na ňom, nemal guráž povedať im to do očí, lenže aj tak to bolo zrejmé.

	Pohoršene sa zatváril, už keď sa vrátili po prvej noci. Keby niet toho, umúdrili by sa, no stačil im pohľad na jeho opovržlivo stiahnuté obočie a prehýrili aj ďalšiu. Rozbili sa ešte viac, robilo im to dobre; čokoľvek, čo podráždilo Benga, im robilo dobre.

	Naprotiveň. Spraviť mu čo najviac napriek bola najlepšia zábava.

	Ani dnes, keď sa konečne ozval Bogdan a prišiel po nich do hotela na obyčajnom taxíku, sa Zolov prístup nezmenil. Iba im chladne oznámil, že idú na stretnutie.

	„Dajte sa do poriadku, osprchujte sa a oblečte si pekné handry,“ nakázal im ako deťom.

	Najradšej by mu aj v tomto spravili napriek, ale netrúfli si. Chápali, že idú na stretnutie s veľkými ľuďmi a že od výsledku závisí aj ich budúcnosť.

	Keď však Bogdan dorazil na obyčajnom taxíku, pocítili sklamanie. To v Kyjeve boli väčší páni, tam ich miestni vyvážali v luxusných limuzínach. Ktovie, čo to Bengo vlastne dohodol.

	Nič nevraveli, zložili sa na zadné sedadlá, Zolo sa natlačil k nim. Bogdan sedel vpredu vedľa šoféra.

	Vyrazili zo starého mesta, zdalo sa, že smerujú mimo centra.

	„Sektor dva,“ oznámil im Bogdan po štvrťhodinke jazdy.

	„Čože?“ nerozumel Dezider.

	Zolo naňho káravo pozrel, očami signalizoval, aby držal hubu.

	„Bukurešť sa delí na sektory,“ vysvetlil Rumun. „U vás sú štvrte, v Bukurešti sektory. Pozostatok Ceausescuovej systemizácie.“

	„Dobre ste spravili, že ste potkana utratili,“ pokračoval Dezider v komunikácii a provokatívne hľadel Zolovi do očí.

	„Myslíš Ceausesca?“ uistil sa prekladateľ.

	„Hej. U nás škodnú nepostrieľali a doteraz je tam bordel.“

	„Ťažko povedať. Ale Ceausescu bol jeden z mála, čo sa vás zastal.“

	„Nás sa zastal?“ nerozumel Dezider.

	„V šesťdesiatom ôsmom. To nevieš?“ začudoval sa Bogdan.

	„To bolo dávno.“

	„Dávno, ale Ceausescu mal gule, to mu treba nechať. Ostro odsúdil obsadenie Československa, nahlas povedal, že to bolo svinstvo a chyba. Nikto iný si to Moskve netrúfol tak povedať.“

	Dezider mykol plecom a stíchol, historické hlúposti ho nezaujímali.

	„Toto už ako u nás začína vyzerať,“ ozval sa Gejza a ukázal z okna. Širokú cestu z oboch strán zvierali ozrutné panelákové bytovky. Zdalo sa, že nemajú konca, tiahli sa popri vozovke celé kilometre.

	„Takto vyzerá skoro celý Pantelimon, vaše sídliská v Košiciach sú oproti tomu nič.“

	Ďalšiu štvrťhodinu sa viezli v tichu, taxík sa motal v širokých uliciach lemovaných panelákmi, bratia stratili orientáciu. Bolo to, akoby sa pohybovali v neľudskej štruktúre, v akomsi mimozemskom labyrinte.

	Keď sa konečne dostali z betónového zovretia, uvideli pred sebou rozľahlú vodnú plochu – jazero alebo mŕtve rameno rieky. Z hladiny sa dvíhal zalesnený ostrov, ku ktorému viedla jediná prístupová cesta.

	„Komplex Lebada,“ oznámil Bogdan. „Tam ideme.“ Všetkých troch bratov sa zmocnilo vzrušenie. Ostrov pôsobil tajomne, pomedzi koruny listnatých stromov prebleskovali červené strechy rozľahlého komplexu budov.

	Gejza s Deziderom na seba pozreli, v oboch ožili obavy. Kam ich to Bengo vlastne vezie? Náhle si uvedomili, že sú tu od prostredného brata celkom závislí, sú mu vydaní na milosť a nemilosť. Ocitli sa v cudzom prostredí, nikoho tu nepoznajú. A vezú ich do neznáma.

	 


XV

	Štarcha zalievala radosť, rodinný výlet bol skvelý nápad. Spočiatku síce pochyboval, že naň Eva pristane, ale asi ju zastihol v dobrom rozmare.

	„Do Zakopaného?“ nadvihla obočie. „Prečo nie, tam som sa už dávno chcela ísť pozrieť.“

	Príjemne ho prekvapilo, že zavolala aj obe dcéry. Súhlasili bez odporu, práveže sa potešili. Peter si nerobil ilúzie, chápal, že sa netešia kvôli nemu. Zo Zakopaného sa stávalo jedno z najznámejších turistických centier v Poľsku. Na hlavnej ulici sa tam usídlilo veľa svetových módnych značiek, dalo sa tam nakúpiť lepšie než v ktoromkoľvek blízkom slovenskom meste.

	Cesta trvala slabú hodinku a pol, navyše viedla cez malebný oravský a poľský región.

	Štarch na výpravu použil hummera, čo sa ukázalo ako dobrá voľba. Úzke oravské cesty boli v príšernom stave, aj v terénnom aute ich jednostaj nadhadzovalo. Dcéry však nesedeli zduté ako zvyčajne, preniesla sa na ne Evina dobrá nálada. Výskali pri každom nadhodení, brali to ako zábavu.

	„Dobrý transportér si kúpil, oco!“ pokrikovali na Petra.

	„To si tesne pred cestou nalepil našu fotku na palubnú dosku?“ doberala si ho Dana.

	„Jasné,“ uškrnul sa Peter a pozrel na fotografiu vysmiatych dcér, ktorú mal v hummeri odvtedy, čo si ho kúpil.

	„Klamný manéver, aby ste si mysleli, že vás mám rád.“

	Eva mu dala slabý pohlavok. Spoločne sa zasmiali, čo sa už dávno nestalo.

	Neskôr, keď sa dostali na Hornú Oravu a prešli cez Trstenú, upútalo ich pozornosť niečo iné. Krajina sa zmenila, akoby vstúpili do iného sveta. Aj v malých dedinkách stáli ozrutné kostoly s odlišnou architektúrou, než akú poznali z Liptova. Väčšinou neboli omietnuté. Tehlové či kamenné steny ešte zvýrazňovali ich neobvyklú veľkosť a hrubú majestátnosť. Aj ľudia tu mali iné zvyky. Popri ceste sa do kostola náhlili nielen babičky s čiernymi šatkami, ale aj veľa mladých. Skoro všetci, čo smerovali na pobožnosť, si v rukách niesli modlitebné knižky v tmavých, ošúchaných obaloch.

	„Vieru tu berú poriadne vážne,“ podotkla Eva.

	Štarch prikývol. Nešiel tadiaľto po prvý raz, no sila nábožnosti, aká tu vládla, naňho zakaždým doliehala akýmsi ťaživým, neuchopiteľným pocitom. Na začiatku aj na konci každej dediny stál drevený alebo murovaný kríž s množstvom svätých obrázkov. To však nebolo všetko – kaplnky, kríže a oltáriky obsypané čerstvými kvetinami vykukovali aj z dvorov. Raz či dvakrát dokonca zazreli kaplnku zabudovanú priamo do konštrukcie rodinného domu.

	„Oni tam mali aj sochy svätých!“ vyhŕkla Dana.

	„Iný kraj, iný mrav,“ uzavrel Štarch. Nechcelo sa mu rozvíjať túto tému. Horná Orava sa mu páčila, no zároveň mu naháňala hrôzu. Bol to naozaj odlišný kraj, aj mentalita tu bola iná, ako vytesaná z monolitu.

	Keď prešli cez hranice, znova sa všetko zmenilo. Hneď v Chochołówe ich upútali starobylé drevenice, ktoré vyzerali ako z rozprávky. Veľká časť dediny nemala jediný murovaný dom, len prekrásne drevené stavby. Pôsobilo to ako náhly návrat do minulého storočia. Barbora s Danou stíchli, zasnili sa, ovládla ich romantická atmosféra.

	V Zakopanom sa nálada ešte zlepšila. Hlavná ulica Krupówki bola plná ľudí, ale najmä obchodov zvučných značiek. Dcéry s Evou sa rozbehli po nákupoch, Peter im k tomu prihodil slušnú hotovosť. Od Dany aj Barbory dostal pusu na líce a už ich nebolo.

	Prechádzal po širokom bulvári a rozhliadal sa. Vyhrávala veselá hudba, vo vzduchu sa vznášali vône tradičných jedál a miešali sa so slabým zápachom konského trusu. Všetky stavby, aj tie nové, tu boli vystavané v jednotnom starosvetskom slohu – čistá horská architektúra. K tatranským končiarom sa to hodilo oveľa viac než betónové a sklené škatule, čo raketovým tempom vyrastali v turistických centrách na opačnej, slovenskej strane veľhôr. Keby manželka a dcéry nezmizli, spustil by im prednášku o tom, aké je hrozné, že v Poľsku sa to dá takto pekne, zatiaľ čo na Slovensku všetko funguje neusporiadane a nadivoko.

	Vykročil pomedzi stánky, pohľadom pátral po Evinej vysokej postave. Uvidel ju pri obchodníkovi s okrasnými minerálmi. Dohadovala sa s ním na cene, oduševnene pri tom gestikulovala.

	Dcéry vyšli z luxusného butiku, v rukách niesli vyzdobené taštičky, na tvári spokojný úsmev. Aj Štarch sa usmial, zalial ho dobrý pocit, takto by to malo vyzerať – keď sú pokope, je im najlepšie. Baby to zatiaľ nechcú pochopiť, ale všetko sa môže zmeniť.

	Rozvibroval sa mu mobil pripnutý na opasku. Prekvapilo ho, že aj v Poľsku ho ktosi otravuje. Priložil si prístroj k uchu a zašiel do bočnej uličky, aby lepšie počul.

	„No haló,“ zakričal do mikrofónu.

	„Si skončil,“ ozvalo sa.

	„Nepočujem dobre, kto volá?“

	„Si skončil, ty zmrd,“ zopakoval Vokošov hlas.

	Štarch konečne spoznal volajúceho, obočie sa mu naježilo. „Ty čo mi vyvolávaš s chujovinami!“ oboril sa naňho.

	„Ešte mi poďakuješ, dôležitú informáciu mám pre teba.“

	„Prečo? Čo sa deje?“

	„Tvoj kamarát Ľuboško Ostrý ťa práve vykopol zo svojich firiem.“

	Petrovi sa zatmelo pred očami: „Čože?“

	„Ti hovorím, si skončil. Všetky tvoje podiely sú v riti. Sám dobre vieš, akú mali hodnotu.“

	„Počúvaj, mi netrep chujoviny do telefónu,“ dychčal Štarch. „Ako by to urobil? To nie je také ľahké. A ty odkiaľ o tom vieš?“

	„V úrade, na právnom som niečo zachytil. Dnes som overil a je to pravda. Využil všelijaké kľučky, vyrazil ťa z každej svojej firmy.“

	„Pičovina! To sa len tak nedá…“

	„V dnešnej dobe sa dá na Slovensku všetko, na to sa spoľahni.“

	Peter sa zatackal, správa mu vyrazila dych, musel sa oprieť o stenu.

	„Vieš to určite?“ uistil sa.

	„Na sto percent. Chcel som ti dať vedieť, informovať ťa. Aj keď si na mňa minule vyletel ako hovädo. A neprávom.“

	„Kurva, to fakt urobil?“

	„Fakt.“

	„Vďaka za informáciu, prepáč, ja som…“

	„Tak aspoň vidíš, kto pri tebe stojí a kto ti škodí.“

	„To je hajzel, vydrbaný hajzel…“

	„Do toho sa ja nechcem starať, iba som ťa informoval. Poriešiť si to musíš sám.“

	„Jasné, aj tak vďaka a –“

	Vokoš položil, no Štarchovi stŕpla ruka aj prsty, ešte hodnú chvíľu držal onemený mobil pri uchu.

	Krútila sa mu hlava, takýto úder nečakal. Ľuboš sa mu síce vyhrážal, no myslel si, že ho dobre pozná. Tipoval, že Ostrý sa slovne vyzúri, ale neodhodlá sa konať, nepôjde proti nemu.

	Po tom všetkom, čo preňho urobil… Po všetkých tých sračkách, z ktorých ho vysekal. Po všetkej tej špine, čo mu pre Ostrého zostala na rukách…

	Pre jeden posratý biznis, ktorý by Ľuboš tak či tak nezvládol, ktorý by ho definitívne pochoval.

	Dobre, aj on, Peter Štarch, spravil chybu, to uznával. Posral to, poriadne to posral, lenže to bolo chvíľkové zlyhanie, zakolísanie a v podstate služba, nie zrada. Žiadna zrada!

	A preto…

	Do hlavy sa mu nahrnula krv, cítil, že očervenel, žily sa mu natlakovali až do prasknutia.

	A preto ho ten chuj vydrbal zo všetkých firiem?! Odfajčil mu jeho podiely?

	Štarch naprázdno preglgol, pretrel si tvár plnú studeného potu. V mysli sa mu rozbehli počty, vedel síce, akú majú jeho podiely hodnotu, no aj tak to potreboval prepočítať.

	Tiché spoločníctvo v drevárňach, podiely v baliarenskom podniku, vo výrobných halách, v prepravnej firme a ďalších spoločnostiach, ktoré vlastnili rôzne nehnuteľnosti…

	Si skončil.

	Dokopy to boli milióny korún, desiatky miliónov. Si skončil, ti hovorím.

	Tridsať, štyridsať miliónov, možno aj viac. Ani nehovoriac o budúcich príjmoch, ktoré odrazu neexistovali.

	Pod Štarchom akoby sa roztvorilo prepadlisko, odrazu visel vo vzduchoprázdne.

	Vypotácal sa z bočnej uličky, mal čo robiť, aby to zvládol. Podlamovali sa mu kolená, nohy mal ako z gumy. Eva aj dcéry ho už čakali, netrpezlivo postávali pri stánkoch.

	Nevšimli si, aký je bledý a spotený, všetku ich pozornosť pohltila značková šatka, ktorú im predvádzala Dana.

	„Pozri, čo mám, ozajstnú vuittonku,“ vyhŕkla naňho, keď sa priblížil. Tvár jej žiarila radosťou, už dávno ju nevidel takú veselú.

	„Poďme ďalej, oco, nezdržuj,“ súrila Barbora.

	„Ideme domov, pohnite,“ vytisol zo seba.

	„Čo?“

	„Padajte do auta!“ oboril sa na ne. „Rýchlo, som povedal.“ Chvíľu nechápali, zarazene naňho civeli.

	Keď videli, že nežartuje, ovisli im plecia, tváre im razom zhasli, akoby ich odpojili od energie. Kŕčovitou chôdzou sa pobrali nadol ulicou, naspäť k autu.

	Celú spiatočnú cestu nepovedali ani slovo. Eva pozerala z okna, Štarch jej v očiach zazrel slzy. Aj dcéry sedeli ako zarezané, obe sa skláňali nad mobilmi a čosi do nich vyťukávali. Bola to mĺkva cesta, no Peter mal iné starosti. Mechanicky šoféroval a v mysli zúrivo zvažoval možnosti. Nenechá sa iba tak vyšachovať a okradnúť, ani bohovi! Takéto ojebávky naňho Ostrý skúšať nebude!

	Nevedel, čo spraví, ani načo sa vlastne náhli domov – nemalo to žiadnu logiku. No čosi robiť musel, potreboval sa udržať v pohybe, inak by vybuchol alebo sa zrútil. Taký podraz nečakal. Toto bola ozajstná zrada, nie drobné zaváhanie, ktorého sa dopustil on! Penil, letel po hrboľatých cestách, zvieral volant, až mu zbeleli hánky.

	Keď napokon manželku a dcéry vysadil pri bytovke, ani sa nerozlúčili. Vystúpili bez jediného slova, tašky s nákupom nechali na sedadlách. Eva namiesto rozlúčky iba tresla dverami.

	 


XVI

	Pohľad na budovu im vyrazil dych. Vyzerala ako zámok či kaštieľ z rozprávok, ibaže bola skutočná. A obrovská. Zaberala takmer celý ostrov, nad korunami stromov vytŕčala vysoká veža.

	„Komplex Lebada – labuť,“ vysvetľoval Bogdan, keď vystúpili z taxíka a cez starosvetský park kráčali k hlavnému vchodu pod balkónom so štyrmi mohutnými stĺpmi. „Kedysi tu bol jeden z najväčších kláštorov v Rumunsku. A dnes… Sme tu my.“

	„Celý ostrov je váš?“ opýtal sa Zolo.

	Sprievodca nezachytil otázku, alebo sa mu nechcelo odpovedať. „Postupne to prestavujeme na rekreačný komplex,“ usmial sa. „A zároveň tu máme veliteľstvo.“

	„Aj kralis sídli tu?“ vyzvedal Zolo, ktorý si ešte na Slovensku zistil čo-to o štruktúre veľkých cigánskych klanov.

	„Kralis aj celá veľká rada,“ prisvedčil Bogdan.

	Vošli do budovy, prešli cez ňu a ocitli sa na rozľahlom dvore. Nevideli ani živú dušu, akoby na ostrove okrem nich nikto nebol. Gejza s Deziderom ešte viac zneisteli, ubrali na tempe, zaostávali.

	Zolo vedel, čoho sa boja. Čítal v nich ako v otvorenej knihe, aspoň si to myslel. Nemuseli nič povedať, aj tak mu bolo jasné, čo im chodí po rozume. Podozrievajú ho, že ich do Rumunska zobral preto, aby sa ich tu zbavil. Cigánska duša ľahko podlieha strachu a obavám. Aj bratia sa už medzičasom iste utvrdili v presvedčení, že ich tu, na ostrove uprostred Bukurešti, nechá postrieľať svojimi novými obchodnými partnermi.

	Bakrano, pomyslel si, takmer sa uškrnul. Aj z toho bolo vidieť, akí sú hlúpi. Veď dobre vedia, že mu ide o veľký kšeft – jeho sen; že sa tu rozhoduje o biznise, ktorý dáva dokopy už celé mesiace. Kto by žiadal o vraždu na prvom stretnutí s novými obchodnými partnermi? Kto by pri dohadovaní prvého kšeftu požadoval odstrániť dvoch vlastných bratov? Jedine blázon, úplný pomätenec. Určite nie seriózny a spoľahlivý obchodník, určite nie Zolo, ktorý sa tak zo všetkých síl snaží vyzerať.

	Hlupáci, pomotaní hlupáci, opakoval si v mysli. Takmer sa zmiloval a povedal im, aby sa nebáli, no v poslednej chvíli si zahryzol do jazyka. Nezaslúžili si žiadne zmilovanie, správali sa ako decká. Zradili ho a ešte aj tu mu robia prieky. Nech sa len podusia vo vlastnej šťave, to jediné na cigánsku dušu zaberá.

	Bogdan ich odviedol do zadnej časti komplexu, takmer až k brehu. Stála tam menšia, no o to luxusnejšia rezidencia.

	„Veľká rada ešte rokuje, musíme počkať,“ povedal a ukázal na zavretú drevenú bránu. „Sme ohlásení, vedia o nás. Keď budú pripravení, otvoria bránu. Starý zvyk, tak to tu robíme.“

	Rozdelili sa, Gejza a Dezider sa utiahli na lavičku pod stromami. Vytiahli cigarety, zapálili si a úzkostlivo pofajčievali.

	Bogdan na chvíľu odbehol kamsi k brehu, no vzápätí sa vrátil.

	„Poď, predstavím ťa,“ mávol na Zola.

	Zamierili k vodnej hladine presvitajúcej pomedzi koruny mohutných vŕb. Pri brehu sedel v prútenom kresle akýsi starec. Zolo ho videl od chrbta, ale neuniklo mu, že chlap má ovisnuté, vychudnuté plecia a spod klobúka mu trčia chumáče bielych vlasov.

	„To je Gavril, dôležitý človek,“ šepkal Bogdan. „Kedysi bol poradcom vo veľkej rade. Dnes je už na odpočinku, ale stále ti môže pomôcť.“

	„Dobre, zoznám nás,“ prehodil Zolo.

	„Ale neber vážne všetko, čo povie. Je už starý a… Veď uvidíš.“

	Došli k starcovi, ktorý začul kroky a naklonil hlavu. Zola prekvapilo, ako elegantne je oblečený. Aj napriek teplu mal na sebe tmavé nohavice, čiernu košeľu, bezchybne zladené sako a frajerský klobúk. Ešte aj topánky mal vyleštené, akoby ich práve vytiahol zo skrine.

	Bogdan sa k nemu naklonil a čosi mu po rumunsky zašepkal do ucha.

	Starec prikývol, tvár natočil priamo k Zolovi. Mal ju tmavú, takmer ebenovú, a vráskavú. Bol slepý. Oči mu zničil akýsi zákal, boli biele, potiahnuté nepriehľadnou blanou.

	Naznačil Zolovi, aby pristúpil bližšie. Ešte viac naklonil hlavu, uprel naňho nevidomý pohľad.

	Nebol to príjemný pocit, Zolovi sa naježili vlasy na zátylku, odrazu sa cítil ako pokusný králik. Chcel čosi povedať, ale starec ho predbehol. Vypľul zo seba niekoľko suchých, ostrých slov.

	„Máš silnú dušu, nesieš výhodný obchod,“ preložil Bogdan.

	„Ďakujem, cením si možnosť obchodovať s vami,“ vykoktal Bengo. Cítil rozpaky, nevedel, čo sa od neho čaká ani ako sa má správať. „Ďakujem,“ zopakoval.

	Bogdan to preložil starcovi. Ten spokojne prikývol a odvrátil sa naspäť k brehu. Roztvoril dlaň, v ktorej žmolil kúsky starého chleba. Jeden úlomok hodil do vody a natrčil ucho, pozorne načúval.

	Spoza prútov najbližšej vŕby vyplávali dva vtáky, neomylne zamierili za potravou.

	Zolo ešte nikdy nevidel čierne labute, no keď sa pripravoval na výpravu, dočítal sa, že v Bukurešti sa im darí a patria medzi mestské atrakcie.

	Labute priplávali k chlebu a zhltli ho. Gavril im hodil zopár ďalších kúskov.

	Zolo prestúpil z nohy na nohu. Považoval stretnutie za ukončené, najradšej by sa vrátil k rezidencii.

	Starec však čosi zašomral, prevrátil dlaň a zotrel si z nej omrvinky suchého pečiva. Vyzeralo to, akoby si umýval ruky pod neviditeľným prúdom vody.

	Bogdan pokrčil hrubé obočie, voľačo sa ho opýtal. Gavril zopakoval krátku vetu a mykol hlavou k Zolovi.

	„Čo hovorí?“ nevydržal Bengo.

	Sprievodca sa zatváril rozpačito, mávol rukou a vykročil od brehu.

	Slepý starec sa nepokojne zamrvil, prútené kreslo zapraskalo. Bojovne vystrčil bradu, zdalo sa, že striehne, či sa jeho odkaz dostane k príjemcovi.

	„Čo povedal?“ naliehal Zolo. „Však vidím, že chce, aby si mi to preložil!“

	„Gavril je nebun,“ Bogdan použil neznáme slovo. „Občas hovorí z cesty. Poďme už.“

	„Prelož mi to.“

	Tlmočník prevrátil oči, zjavne sa necítil príjemne. „Povedal, že si máš dávať pozor. Spokojný?“

	„Čože?“ nechápal Zolo.

	„Doslovný preklad chceš? Hľadí na teba červené oko, máš si naň dávať pozor,“ zopakoval sprievodca. „Nepýtaj sa ma, čo tým myslel,“ doložil s úškrnom a poťukal si prstom po spánku.

	„Červené oko?“

	Bogdan mu neodpovedal, iba pokrčil plecami a zatváril sa rozpačito.

	Zolo bol v pomykove; nechcel deda zahanbiť tým, že by sa mu vysmial. Zároveň však netušil, či ho chcel Gavril naozaj pred niečím varovať, alebo išlo o starecké blúznenie.

	„Ďakujem,“ zašomral do tretice, mierne sa uklonil – hoci to bolo zbytočné – a pobral sa za Bogdanom. Ozýval sa v ňom nepríjemný pocit. Gavrilova reč, zvláštny spôsob, akým z neho vypadávali slová, mu zabrnkala na nervy, rozozvučala v ňom obavy.

	Zazdalo sa mu, že každú chvíľu exploduje, že nevydrží vnútorný tlak. Každá sekunda očakávania sa mu zdala neznesiteľná, od napnutia mu búšilo v spánkoch. Sníval svoj sen, sníval ho, ako len vedel, no bál sa, že ho každú chvíľu dobehne skutočnosť. Naozaj bol kdesi v Bukurešti a čakal na prijatie vo vedení jedného z najväčších cigánskych gangov? On, Zolo Čonka, vychovaný v decáku, ešte prednedávnom obyčajný pracant v Ružomberku?

	Také myšlienky ho oslabovali. Každý ozajstný sen sa vymyká realite a prílišné vŕtanie sa vo faktoch môže snívajúceho vytrhnúť, zhodiť do priepasti – veď snívanie je chôdzou po jej hrane.

	Pozrel na bratov – zahriaknuto sedeli na lavičke, podozrievavo sa obzerali. Vyzerali ako deti, dvaja stratení, vyplašení chlapci. Hnevali ho, veľmi ho hnevali, urážala ho ich hlúposť, naivita aj lenivosť. Urážala ho vlastná krv, čačo rat. Ani na ich zradu nemohol zabudnúť, čierne srdce – kalo ilo – by aj chcelo, lenže gadžovská hlava to nedovolila. Na Slovensku hlava víťazila, všetko tam videl jasne, až bolestne jasne. Nielen prítomnosť, aj budúcnosť sa mu tam pred očami odkrývala v pichľavej ostrosti. Vedel, čo musí spraviť. Veď bratom už nikdy nemôže veriť.

	Lenže tu v Rumunsku vdychoval akýsi iný vzduch. Cítil sa tu viac doma, hoci väčšinu pobytu strávil v hoteli. Cigáni tu patrili do spoločnosti, bola to aj ich krajina, ich zem. Čierne srdce tu búšilo silnejšie, gadžovské móresy a myslenie ustupovali do úzadia.

	Podišiel k bratom, pritiahlo ho puto, ktorého sa nikdy nezbaví. Hneval sa na nich, stále sa nich hneval, lenže keď ich videl takýchto, nedokázal ich odvrhnúť.

	Jasne vnímal, že sú bez neho stratení, poblúdení v cudzej, neznámej krajine. Platilo to všade, ibaže v Rumunsku to bolo viditeľnejšie.

	Pookrial, vnútorné napätie trochu poľavilo. Napokon možno urobil dobre, keď ich sem zobral. Blízkosť vlastnej krvi, hoci skazenej, mu dodávala silu. Prisadol si na lavičku, oprel sa. Privrel oči a započúval sa do šumu lístia.

	„Počuj, phral,“ ozval sa Gejza. „Ja z toho nemám dobrý pocit.“

	„Neboj sa, všetko klapne,“ uistil ho Zolo.

	„Aspoň povedz, čo tu vlastne robíme. Aspoň to.“

	„Je to jednoduché. Majú obrovskú distribučnú sieť. Kšeftujú so všetkým možným, aj s pikom a ďalšími drogami.“

	„Načo teda potrebujú nás?“

	„Nepotrebujú, ale môžeme sa hodiť. Obchodujú najmä v severnom Taliansku, Rakúsku, vo Francúzsku a v Nemecku. Naša krv je všade.“

	„Stále nechápem,“ priznal Gejza.

	„Z Ukrajiny sa toho pašuje veľa. Väčšinou cez Maďarsko alebo cez Poľsko. Obe cesty sú čoraz známejšie, a preto riskantné.“

	„No a?“

	„Už som vám to hovoril, otvoríme novú cestu.“

	„Cez Slovensko?“ zapojil sa Dezider.

	„Presne tak. Prevezmeme od Ukrajincov a prevezieme do Rakúska, kde si tovar preberú títo ľudia.“ Zolo kývol k rezidencii.

	„To je všetko?“

	„To je nová, zatiaľ nepoužívaná, a preto bezpečná trasa do západnej Európy, phral. Ak získaš dôveru oboch strán, je to najlepší biznis, aký môžeš mať. Navyše, môžeme pracovať s veľkými objemami, pretože máme overené sklady a systém z predchádzajúceho biznisu.“

	Dezider prikývol, zamyslene sa poškriabal na brade. Ani Gejza neprotestoval, mĺkvo si do košele poutieral spotené dlane. Plán sa mu už nezdal taký hlúpy, možno na tom predsa len čosi bolo.

	„Toto sú veľkí páni,“ prehodil napokon.

	„Veru, títo by si nenechali iba tak mlátiť svojich ľudí gadžami,“ neodpustil si Dezider skrytú výčitku.

	Zolo otvoril oči, pozrel naňho, už-už chcel voľačo odvrknúť. Namiesto toho sa usmial neboľavou polovicou úst a položil bratovi ruku na plece.

	„Len čo sa vrátime, spravíme s tým poriadok, dobre?“

	Dezider naňho pozrel, čierne pohľady sa im stretli. „Vážne?“

	„Solach,“ sľúbil Zolo a zdvihol ruku v rómskom geste prísahy. Prebleskovala ním vôľa uzmieriť sa – byť zadobre s vlastnou krvou je predsa hlavné. Lenže gadžovská hlava mu ani teraz nedala pokoj. Stále sa krivo usmieval, no vedel, že uzmierenie nie je možné, aspoň nie na dlho. Gadžovská myseľ mu sčerila radosť z chvíľkového zblíženia.

	„Je čas,“ prerušil ich Bogdan.

	Pozreli naňho, chvíľu im trvalo, kým sa vrátili do reality.

	„Veľká rada ťa čaká,“ povedal Rumun, zdvihol ruku a ukázal na bránu nad schodiskom. Obe jej krídla boli otvorené, museli sa hýbať bez najmenšieho zaškrípania.

	Zolo vstal, znova sa mu rozbúšilo srdce, v hrdle mu navrela hrča.

	„Drž sa, Bengo,“ posmelil ho Dezider. Gejza ho potľapkal po chrbte.

	Zolo vykročil. Prešiel popri Bogdanovi, ktorý, v súlade s tradíciou, stále držal zdvihnutú ruku a sklonenú hlavu.

	Došiel k schodom, začal po nich vystupovať. Mal pocit, že mu nohy oťažievajú na každom stupienku. Rezidencia pred ním rástla, brána sa zdala čoraz väčšia, vyzerala ako portál, vstup do iného sveta.

	Bengo naprázdno preglgol, ťažko sa mu dýchalo. Zazdalo sa mu, že z veže bývalého kláštora zahlaholil zvon, že sa celým ostrovom rozlieha kovové dunenie.

	Potriasol hlavou, všetko bolo opäť tiché, až príliš tiché. Vrela v ňom čierna krv, kosti mu horeli.

	Pripadal si ako na audiencii, pripadal si, akoby sa vracal domov.

	Bol už asi v polovici, keď zastal.

	Kosti mu horeli, kalo ilo búšilo ako ešte nikdy. Na okamih znehybnel, potom sa otočil.

	Obaja bratia stáli pri päte schodiska, hľadeli naňho v takmer náboženskom vytržení.

	„Poďte so mnou,“ povedal a kývol na nich.

	Pozreli na seba. Gejza od údivu a hrôzy otvoril ústa. Dezider rozhodil rukami, akoby nerozumel, čo od neho prostredný brat chce.

	Bengo zopakoval gesto, posúril ich, nebol čas na rozpaky. Neistou chôdzou sa pobrali za ním. Kráčali opatrne, akoby sa obávali, že schodisko je žeravé.

	„Pôjdeme spolu, patríme k sebe,“ povedal im, keď sa priblížili.

	Nenamietali, slová im vyšumeli z ohromených hláv. Spoločne zdolali zostávajúce stupne a vošli do čierneho priestoru za bránou.

	Za spánkovými kosťami mu tepala krv, cítil sa ako v pasci. A pritom bol doma, vo vlastnom dome, najbezpečnejšom mieste na svete. Tak by to malo byť, môj dom – môj hrad. Ibaže to neplatilo, keď po záhrade pobiehal rozzúrený Peter Štarch.

	Ľuboš sa pritisol chrbtom k stene, opatrne vystrčil hlavu a vyzrel z okna. Peter tam stále bol, obchádzal dom, zlostne vykrikoval.

	„Otvor, doboha!“ doliehalo k Ostrému. „Viem, že si tam!“ Ani sa nepohol, zostal pritisnutý vedľa okna na prvom poschodí. V hrdle ho pálilo, ústa mal vyschnuté. Najradšej by si zašiel po fľašu, ktorú nechal na stole, keď sa ozvalo prvé zabúšenie na dvere. Ale neodvážil sa, nechcel sa prezradiť.

	„Viem, že si tam, kurva!“ vrieskal Štarch. Podišiel k vchodovým dverám a zatrieskal na ne päsťou. „Otvor, do piče, lebo uvidíš!“

	Ľuboš vedel, čo spôsobí, keď Petra vylúči zo svojich firiem. Očakával podobnú reakciu, lenže nad ňou nepremýšľal. Vlastná zlosť aj Vokošovo podpichovanie ho nabudili, urobil, čo sa mu zdalo správne.

	Teraz, keď mu Štarch otrieskaval a okopával vchodové dvere, sa mu to už také správne nezdalo.

	Možno som nemal, napadlo mu. Odstrihnúť ho od peňazí…

	Rýchlo však myšlienku odohnal. Veď Peter ho zradil, podkopol ho tým najhnusnejším spôsobom. Dostal, čo si zaslúžil – presne tak to povedal Alexander a Ostrý mu dal za pravdu. Jedinou chybičkou bolo, že Štarch teraz nebesní pred Vokošovým domom, ale pred jeho.

	Údery na dvere stíchli, Peter poodišiel od domu. Tvár mal brunátnu, oči prižmúrené od zúrivosti. Neznášal problémy, no ešte viac nenávidel, keď bol voči nim bezmocný; keď sa na toho, kto mu ich spôsobil, nemohol vyziapať alebo si na ňom päsťami a kopancami vybiť zlosť. Zahľadel sa do okien, pátral po najmenšom náznaku pohybu.

	Ľuboš sa ešte tesnejšie pritisol k stene. Cítil, ako sa mu na ňu prilepilo prepotené tričko, na omietke určite zostane mastný fľak. Bolo mu to jedno, všetko mu už bolo jedno – okrem besniaceho Štarcha, ktorého nemohol ignorovať. Veď keď sa Peter rozzúril, vystalo od neho všeličo. Vtedy nepremýšľal, zmenil sa na psychopata, ani tridsaťročné priateľstvo preňho nič neznamenalo.

	Ostrý v bruchu pocítil strach, ozajstný strach o vlastnú bezpečnosť. Nešlo len o nepríjemnú konfrontáciu, o to, či sa naňho Peter vyziape a oprská ho slinami. Kamarát sa od výpravy do Bosny zmenil, už to nebol on. Na prvý pohľad to tak nevyzeralo, každý si myslel, že Bosna rozbila najmä jeho, Ľuboša Ostrého. Veď sa celkom zosypal, bol odvtedy na nervy a chľastal prvú ligu. Kdesi v hĺbke, pod povrchom, však Bosna oveľa viac rozbila Štarcha. Ľuboš o tom ani v najmenšom nepochyboval. Pravda, on sa utiahol k chľastu a iným medicínam, veľa vecí sa mu vymklo z rúk. Na Petrovi sa navonok nezmenilo takmer nič, ale o to horšie to bolo. Ovládal sa, držal si pred ksichtom akúsi plechovú masku, iba z času na čas z neho vyšľahla ničivá zúrivosť, úplná pomätenosť a krutosť, ktorá v ňom dovtedy nebola.

	Keď sa rozzúril, vystalo od neho všeličo…

	Ľuboš opatrne vykukol, v duchu sa modlil, aby tam Štarch už nebol.

	Lenže tam bol. Stál na nepokosenom trávniku, z vrecka vytiahol mobil a priložil si ho k uchu.

	O chvíľu sa v kuchyni rozpípal Ľubošov telefón.

	Potichu zanadával, ale od steny sa neodlepil. Zmraštil tvár, zdalo sa mu, že debilná melódia znie príšerne nahlas. Určite ju počuje aj Peter, potvrdí mu, že Ostrý je v dome a zatajuje sa.

	Telefón vyzváňal dlho, nie a nie prestať. Akoby mu Štarch dával poslednú šancu na rozhovor.

	Ľuboš vrástol do zeme, vedel, že sa správa detinsky, že pred Petrom tak či tak neujde, že raz sa mu bude musieť postaviť. Lenže dnes sa na to necítil. Tak ako sa na to necítil ani včera, ani predvčerom a predtým ešte zopár dní, keď sa mu Štarch snažil dovolať. Aj dom už obliehal aspoň dvakrát, no Ľuboš sa zakaždým utiahol na prvé poschodie alebo do svojho obľúbeného podkrovia, a vyčkával, kým bývalý kamarát odíde.

	Aj teraz počítal každú sekundu, dúfal, že Štarcha to prestane baviť. Telefón konečne stíchol, Ostrý chvíľu počkal a vykukol von.

	Peter tam stál naširoko rozkročený, ruky založené v bok. Vyzeral ako socha, ani tvár už nemal brunátnu, medzičasom mu úplne zbledla a skrivila sa do zlostnej, nenávistnej grimasy. Odstrihnúť ho od peňazí bolo ako odstrihnúť ho od prívodu kyslíka. Presne tak to prežíval, kričalo to z neho. A presne tak sa v posledných dňoch aj správal – šalel, divoko rozhadzoval rukami, urobil by čokoľvek, len aby sa znova nadýchol.

	Teraz však znehybnel, akoby vycítil, že sa naňho Ľuboš pozerá. Pomaly, no o to výstražnejšie zdvihol prst a pohrozil mu. Ostrému zovrelo hrdlo, vybuchol v ňom nový príval ľadového strachu. Bol to hrozný obraz, mozog ho nedokázal spracovať. Najbližší kamarát, na ktorého sa po celé roky spoliehal, mal ho rád a bezmedzne mu dôveroval, mu odrazu takto hrozil, vyhrážal sa a myslel to smrteľne vážne.

	Ľuboš by bol najradšej kdesi inde, ale nevedel kde. Cítil sa stratený, zdalo sa mu, že podlaha mu pod nohami tancuje, nakláňa sa a mení sa na šikmú plochu – na ktorej sa už dlho neudrží, skĺzne z nej a zošmykne sa nevedno kam. Potreboval byť inde, potreboval sa o niekoho oprieť, pocítiť oporu a istotu, veď balansoval v čudnom a desivom prázdne, všetky ľudské piliere, o ktoré sa doteraz opieral, odrazu zmizli.

	Zmiznúť, nájsť oporu, mihalo sa mu vo vystrašenej mysli. Štarch stiahol hroziacu ruku. Odpľul si, otočil sa, vyrazil zo záhrady. Pristavil sa pri kýbľoch so zeminou, čo stáli pri chodníku, a rozkopal ich, hlina lietala až na cestu.

	Bobo práve pridával plyn, keď sa mu vo vrecku rozvibroval pohotovostný mobil. Zanadával pomedzi zuby, ale zložil nohu z pedálu, vytiahol telefón a priložil si ho k uchu.

	„Čo robíš?“ ozval sa Labov hlas.

	„Búram peugeota.“

	„Jáj, a kde? Tam pri Martine?“

	„Hej, pod mostom.“

	„Tam sa dobre búra.“

	„Fajnovo. Už som tu jedného jebol a vrátil.“

	„Tak ešte nebúraj a poď do mesta, ideme kokota poriešiť.“

	„Aj ja mám ísť?“ ožil Bobo. Zacítil príležitosť, veď na poriadnu, čestnú fušku ho nezobrali, odkedy sa vrátil do Ružomberka.

	„No poď, hodíš sa,“ odvrkol Laba a prerušil spojenie. Bobo zvážnel, doľahla naňho váha zodpovednosti. Naštartoval, obišiel mostný pilier, do ktorého chcel pôvodne naraziť, a vyrazil späť do mesta.

	Doviezol sa tam o dvadsať minút. Len čo sa vhrnul do Kaosu, ktorý už definitívne prebrali do vlastníctva, pochopil, že pôjde o veľkú vec. Okrem Labu tam posedával aj Andrej Chmelický a ďalších päť chlapcov.

	Keď ho uvideli, vstali a podali si s ním ruky ako pri každom stretnutí. Tvrdé zovretie bolo bezslovným prísľubom, že sa na seba môžu spoľahnúť.

	„Gabo Bloch dlží veľa peňazí,“ oznámil mu Laba. „Nechce platiť a najal si nejakých chujov z juhu, aby ho chránili.“

	Bobo prikývol, nebolo treba viac slov. Idú porobiť poriadky, možno narazia na cudzích ochrankárov.

	Vyšli z podniku, nasadli do áut a zamierili k priemyselnej zóne vo východnom cípe mesta. Pred revolúciou tam fungovalo niekoľko menších prevádzok, bitúnok a tehelňa. Podniky dávno skrachovali, no zostali po nich zastavané komplexy, ktoré postupne zapĺňali drobní podnikatelia. Aj Gabo Bloch sa pustil do podnikania, otvoril si autoservis, dlho mal s Labom dobré vzťahy. Potom sa však rozkmotrili, Bobo to dobre poznal. Pohotovostný výjazd ako ten dnešný bol posledným štádiom každého obchodného partnerstva, na ktorom sa zúčastnil Laba. Inak to nikdy nedopadlo ani nemohlo, no zvyčajne mali podnikateľskí zmrdi dosť rozumu, aby prirodzený spád vecí zbytočne nekomplikovali. Gabo Bloch bol iný, samostatnosť mu stúpla do hlavy, myslel si, že môže vzdorovať. Namiesto toho, aby dal Labovi všetko, čo chcel, rozhodol sa klásť mu odpor, dokonca si najal ochranku.

	Bolo v tom čosi urážlivé a neúctivé. Bobo síce s týmto kšeftom nemal nič spoločné, no aj tak sa cítil dotknutý. Zlostne nakrčil čelo, podnikateľko sa má na čo tešiť. Pre Labu by v tejto chvíli urobil čokoľvek. Hoci mu v poslednom čase liezol na nervy, nasieral ho tým, aké robil ramená, ako sa vyťahoval a zakaždým ho dával dole, teraz mu dočasne všetko odpustil. Veď vďaka Labovi znova sedel vo výjazdovom aute, viezol sa na akciu a konečne sa cítil takmer ako chlap. Pravda, taký rešpekt, aký by si zaslúžil, zatiaľ nezískal, lenže už vedel ako na to – musí byť ako Laba, musí ho pozorne sledovať, a keď príde vhodná chvíľa, pohotovo ho prekonať, prešťať, poriadne sa vytiahnuť a urobiť čosi, na čo by sa kápo nezmohol.

	Úvahy mu pretrhlo zapišťanie bŕzd, autá zastali na malom parkovisku pred autoservisom. Chlapci vystúpili a rozhliadli sa. Naokolo nebolo živej duše, iba chátrajúce výrobné haly, garáže a krivé ploty.

	„Možno na nás čakajú, pripravte sa,“ zavelil Laba.

	Neváhal, chopil sa iniciatívy a rázne vykročil k opustenej prevádzke.

	Bobo ho pozorne sledoval, hltal každý jeho pohyb, každé slovo a krok.

	Neváhať, chopiť sa iniciatívy…

	Kápo došiel k dverám, nesral sa s klopaním či vyzváňaním, ani nespomalil, len do nich z celej sily kopol. Drevo zapraskalo, zámok nevydržal, cesta bola voľná.

	Laba vošiel dnu, ostatní ho nasledovali.

	V dielni bolo šero, cez špinavé okná pod strechou ledva prenikalo mdlé žltkasté svetlo. Páchlo tam hrdzou, olejom a benzínom. Nad montážnou jamou stálo červené auto, akýsi starý črep. Vyliezol spod neho mechanik, v roztrasených rukách držal francúzsky kľúč a vyjavene na nich hľadel.

	„Prajete si?“ dostal zo seba.

	„Kde máš šéfa?“ opýtal sa Laba.

	„Neviem, včera odišiel, telefón mi nedvíha…“

	„Kde je Gabo, sa pýtam.“

	„Správne si to rozmysli,“ dohovoril mechanikovi Bobo. Chlap mal však v hlave vykradnuté, znova odpovedal nesprávne – že nevie.

	Labovi došla trpezlivosť, chcel byť k civilovi slušný, ale s idiotom sa nedá po dobrom. Priskočil k nemu, dal mu hlavičku.

	Mechanik zjojkol, zatackal sa, prehlo ho dozadu, cúvol o dva kroky. Z nosa sa mu vyvalila krv, no udržal sa na nohách, nespadol na dlažbu.

	„Kokot vyjebaný!“ zanadával kápo. Zmrd ho ide ešte aj urážať?! Zovrel ozrutnú päsť, až mu zapraskali kĺby, zahnal sa a drbol mu ukážkový bočný hák.

	Chlapík tentoraz nevydal žiadny zvuk, nemo sa zrútil na zem. Dostal rovno na bradu, takže padol ako podťatý.

	Zopár sekúnd sa nehýbal, napokon však mykol hlavou, vydral sa z neho akýsi pazvuk.

	Bobo sa lepšie prizrel, poznal takéto zranenie, nebolo to nič príjemné. Z diaľky sa zdalo, že mechanik má až neprirodzene rozďavené ústa, akoby chcel útočníka zhltnúť. V skutočnosti v tom však nebol zlý úmysel, chlapík nemohol inak, mal totiž zlomenú sánku, kostičky nevydržali Labovu delovku.

	„Kde je Gabo?!“ skríkol kápo. Zdrapil chlapa za zakrvácaný golier, trhnutím ho postavil na nohy.

	Mechanik naňho vytreštene hľadel, krútil hlavou, nos plný krvi, cez roztvorené ústa panicky lapal po vzduchu.

	„Kde je Gabo?!“ ziapal do nepríčetnosti rozzúrený Laba. Keď sa chlapík znova nechytal, gorila sa napriahla k ďalšiemu úderu.

	„Už ti neodpovie, sánku má v piči,“ ozval sa Bobo.

	„Čo sánku?“ nechápal Laba. Potriasol hlavou a zažmurkal, akoby sa prebral zo sna.

	„Už ti neodpovie, nemôže.“

	„Čo by nemohol,“ nesúhlasil kápo a prefackal omdlievajúceho chudáka.

	Tomu to neprospelo, pretože skríkol, zversky zavyl a zamykal sa od prudkej bolesti.

	„Bolí ťa líčko?“ prihovoril sa mu Laba. Prižmúril oči, Bobo už taký výraz poznal. Znamenalo to jediné – kápovi práve napadla akási vynaliezavá, tvorivá myšlienka. „Doručíš šéfikovi odkaz,“ predniesol s úsmevom. „Aby s nami nevyjebával, aby si nedovoľoval. Dobre?“

	Mechanik mu ovisol v rukách, podlomili sa mu kolená. Nijako nereagoval, stále na Labu hľadel vypúlenými očami.

	„Tak vidíš, že sa dohodneme,“ zaškeril sa kápo. „Lenže keď nemôžeš hovoriť, musíš mu ten odkaz doručiť inak.“

	Trhol nešťastníkom, akoby to bola handrová bábka, vytiahol ho na dvor. Ostatní nechápali, čo chce urobiť, vedeli však, že Laba občas máva veľmi zábavné nápady. Nedočkavo sa vyhrnuli z dielne na parkovisko, napäto sledovali, čo sa bude diať.

	Laba dotiahol mechanika až tesne k autu, zhodil ho na drapľavý, hrboľatý asfalt. Nastúpil a naštartoval. Potom sa vyklonil cez otvorené dvere, ľavačkou zdrapil chlapovu hlavu, pritlačil ju k asfaltu.

	„Trošku sa povozíme!“ zasmial sa, zaradil jednotku a pomaly auto rozbehol.

	Mechanik ožil, skrútil sa, snažil sa vymaniť z Labovho zovretia. Lenže sa mu to nepodarilo, kápo mu ešte silnejšie pritlačil tvár k drsnému povrchu a pridal plyn.

	Chlapci sa rozosmiali, veď také štýlové zodratie kože a mäsa z ksichtu ešte nevideli. Auto sa previezlo dobrých desať metrov, za zmietajúcim sa chlapom zostávala nechutná krvavá stopa.

	Všetci sa smiali, bola to perfektná zábava a Laba bol najväčší kráľ.

	Len Bobo zostával vážny. Privretými očami sledoval kápa, nasával každý jeho pohyb.

	Najväčší kráľ, ozajstný chlap. Pravý, nefalšovaný rešpekt. Bobo preglgol, odrazu mu vyschlo v ústach.

	Ozajstný kráľ… Pomedzi smiech zaznieval potlesk a obdivné pokriky.

	Vrčanie motora stíchlo, mechanik sa nehýbal, zrejme od bolesti omdlel. Laba sa v sedadle žartovne uklonil ako športovec po olympijskom výkone.

	Bobo sa poškriabal po vyholenom temene.

	Prekonať Labu, prešťať kápa, byť znova ozajstný chlap…

	 


XIX

	Zolo tomu nemohol uveriť. Znova si prečítal esemesku, ktorá mu prišla pred desiatimi minútami. Odvtedy iba strnulo stál a civel na displej mobilu.

	Zopár slov, nič viac.

	Zopár slov, čo znamenali všetko. Ukrajinci mu dohodnutou šifrou potvrdili, že idú do kšeftu.

	Podarilo sa, vyšlo to! ozývalo sa Bengovi v hlave.

	Zaplavilo ho čisté šťastie. Nijako ho neprejavil – na to sa priveľmi ovládal –, no rozochveli sa mu nozdry.

	Uplynulé dni sa zmenili na chabé útržky, spomienky sa rozbili na drobné žiarivé črepiny.

	Jednanie s veľkou radou v Bukurešti, návrat domov, kontaktovanie Ukrajincov a potvrdenie, že všetko je pripravené presne tak, ako sa dohodli…

	Išlo to hladko, všetko zvládol, perfektne to uhral.

	Stál v ošarpanej izbe krízového rybárpoľského bytu, ani sa nepohol, no cítil sa skvelo, najlepšie za posledné roky.

	Cigán z ružomberského decáku, čo dokázal veľkú vec. Dokonca aj vzťahy s bratmi sa upokojili, výlet do Bukurešti na nich urobil dojem. Veď vždy túžili po spolupráci s vlastnou krvou. Bengo im doprial splnenie najdivokejších snov. Za uplynulé tri dni sa veci začali vracať do pôvodných koľají – kdesi pod povrchom už znova bublal nepokoj. Lenže teraz…

	Dokázal to, dosiahol, čo si vysníval a zaumienil. Zolo si zahryzol do pery, chrbtom ruky si pretrel oči.

	Za oknami hučal vlak, sklo aj podlaha sa mierne rozochveli.

	Tryskala z neho radosť, najradšej by sa o ňu s kýmsi podelil, lenže nebolo s kým. V kuchyni síce hrali karty obaja bratia, no aj keď sa situácia upokojila, hlbšie city pred nimi už neprejaví. Gadžovská hlava si nárokovala svoje, srdce sa mohlo aj zblázniť.

	Prestúpil z nohy na nohu, znova si pretrel oči a rozhliadol sa po prázdnej izbe s ošarpanými stenami.

	V ruke sa mu rozvibroval mobil, prekvapene naň pozrel. Ľuboš Ostrý, prečítal si na displeji.

	Zolo nadvihol obočie, netušil, čo by kamarát mohol potrebovať. Priložil si telefón k uchu a prijal hovor.

	„Zolko?“ ozval sa akýsi cudzí, vydratý hlas.

	Bengo ho nespoznal, stiahol obočie a znova pozrel na displej, či dobre videl.

	„Zolko, si tam?“ zopakoval hlas. Znel opito, celkom prepnuto.

	„To si ty, Ľuboš?“

	„Ja… ja…“ zahabkal Ostrý. „Rozbitý som…“

	„Čo je, čo sa stalo?“

	„Vysrali sa na mňa! Všetci sa na mňa vysrali.“

	„Nevymýšľaj,“ posmelil ho Zolo. „Čoby všetci, veď –“

	„Nikomu nemôžem veriť, nikomu!“ žaloval sa Ostrý.

	„Nevymýšľaj, prosím ťa.“

	„Potrebujem pomoc, nikomu už neverím, len tebe.“

	„Pomoc?“ začudoval sa Zolo.

	„Hej, aspoň dakoho zo starých čias. Stratení chlapci… Môžeme sa stretnúť?“

	„Teraz?“

	„No… Ak si v meste a dá sa ti… Drbe mi tu samému…“

	„Môžeme, jasné, že môžeme. Ale nechápem… O čo ide?“

	„Všetko ti vysvetlím, potrebujem… Dakoho. Rozumieš?“ Ostrý bľabotal, musel byť riadne ožratý, ledva zo seba súkal slová, neustále posmrkával.

	Zolo nechápal, čo sa deje, no došlo mu, že nejde o vtip. Takého rozbitého ešte Ľuboša nezažil, taký nebýval ani v najťažších časoch pred revolúciou, keď mu pre vekslovanie neraz tieklo do topánok.

	„A kde sa chceš stretnúť?“ opýtal sa.

	„Nemôžem vychádzať, bojím sa.“

	„Čože? Koho sa bojíš?“

	„Všetko ti vysvetlím, len príď ku mne, do domu.“

	Zolo vydýchol, také čosi sa mu nehodilo, vôbec sa mu to nehodilo. Lenže starý kamarát Ľuboš, čo mu vždy pomáhal, čo sa mu nikdy neotočil chrbtom, bol v sračkách, rozbitý na kašu a potreboval pomoc.

	Stratení chlapci…

	„No, prídem,“ sľúbil po chvíli. „Sadnem do auta a prídem, nič sa neboj.“

	„Ďakujem, Zolko, veľmi ti ďakujem… Nikomu už neverím, iba tebe,“ rozvzlykal sa Ostrý.

	„Nič sa neboj,“ zopakoval Bengo, aby prerušil jeho fňukanie.

	Rozlúčili sa, hoci Ľuboš neustále čosi bľabotal.

	Zolo si pretrel čelo, potichu zanadával. Ostrý si to naozaj nemohol načasovať lepšie. Nič sa však nedalo robiť, starý kamarát je starý kamarát, treba mu pomôcť aj v nevhodnom čase.

	Prešiel do kuchyne, bratia boli celkom zabratí do hry.

	„Potrebujem vás, ideme na výjazd,“ oznámil im.

	„Teraz v noci?“ začudoval sa Gejza.

	„Volal mi Ľuboš Ostrý, je úplne v prdeli.“

	„A čo my s tým?“

	„Na chvíľu sa s ním stretnem, nech sa vyrozpráva. Potrebujem vás.“

	„Načo?“ sykol Dezider.

	„To, že sme v Bukurešti dobre obišli, neznamená, že máme fajront. Najmä v Ružomberku. Treba ti pripomínať prečo?“

	„Aha, zase bratská dôvera, čo?“ uškrnul sa Dezider. „Nesmieme zostať sami, bez otecka.“

	Zolo sa nechcel hádať, odmlčal sa, no uprene na nich hľadel. Gejza zaprskal, zložil karty na stôl a postavil sa. Dezider pokrútil hlavou, ale netrúfol si vzdorovať; s hrmotom odsunul stoličku a tiež vstal.

	Bengo si prešiel jazykom po boľavom ďasne, radšej nič nepovedal, otočil sa a odišiel do chodby.

	Neochotne ho nasledovali, bez slov sa obuli, vyšli z bytu do horúcej noci.

	Zolovi neušlo, že obaja bratia znova nosia zbrane. Zaľutoval, že svoju pištoľ nechal v izbe, nepáčila sa mu taká prevaha. Nič zlé od nich nečakal, veril, že ich pozná a číta v nich, no podozrievavým myšlienkam sa už nedokázal ubrániť.

	Prešli k autu, vyhriaty vzduch voňal koľajnicami, skalami zo železničného násypu a neďalekým lesom. Keď pred tromi dňami vystúpili z lietadla na košickom letisku, prekvapilo ich, aké horúčavy vládnu na Slovensku.

	Aj teraz sa im košele prilepili na chrbty ešte skôr, než došli k starému sedanu, na ktorom – v rámci utajenia – jazdili po Ružomberku.

	Zolo si sadol za volant, Deziderovi ukázal, nech sa posadí vedľa. Bol to reflex, nič zámerné ani premyslené. Čosi v ňom nechcelo mať najmladšieho brata za chrbtom. Gejza bol spoľahlivejší a lojálnejší. Mal aj viac rozumu, nepodliehal náhlym impulzom tak ľahko ako Dezider.

	Zolo naštartoval, zapol klimatizáciu a vyrazil smerom k rybárpoľskému mostu. Mlčali, zaľahla na nich ťaživá nálada.

	V Bukurešti bolo všetko akési ľahšie, no len čo sa vrátili do Ružomberka, staré krivdy sa znovu objavili. Všetko začínalo zapadať do vyjazdených koľají.

	„Gadžo zavolá a my hneď letíme pomáhať,“ šomral Dezider. „Aj v noci, ako keď pán zapíska.“

	Zolo zatínal zuby, v ďasne mu tepala bolesť, silno zvieral volant.

	Gejza zamliaskal jazykom, aj z neho vyžaroval nepokoj. Došli k železničnému priecestiu, ale neprešli cezeň – práve sa rozcingal semafor, čochvíľa sa spustia závory.

	Zolo sa rozhliadol po pustej, vyľudnenej štvrti. Upútalo ho parkovisko na opačnej strane koľajiska.

	„Pamätáte si?“ prehodil k bratom. „Tam som vás zobral, keď som vstúpil do biznisu.“

	„Hej, presne tam si začal mudrovať,“ odvrkol Gejza, no po chvíli sa usmial.

	„Prvú veľkú várku sme vtedy zobrali,“ pridal sa Dezider.

	„Celých päťdesiat gramov!“

	Rozosmiali sa, dávna spomienka odviala chmúry. Bengo sa poškriabal na hlave.

	Vtedy päťdesiat gramov, teraz aj päťdesiat kilogramov.

	Veľký kšeft. Dokázal si to.

	V kabíne potichu hučala klimatizácia, vonku stále zvonil semafor. Drevené bielo-červené závory sa spustili, výstražné svetlá blikali.

	Zolo hľadel do tmy, okolie pravidelne ožarovala červená žiara.

	Uvoľnil zovretie, náhle si uvedomil, že zatína nechty do volantu. Stiahlo sa mu hrdlo, ledva prehltol.

	Monotónne cenganie, červená žiara.

	Pozrel na Dezidera, cez spätné zrkadlo skontroloval Gejzu. Obaja sa stále škerili nad spomienkami a hľadeli z okien. Na temene sa mu naježili vlasy. Akási sila mu zovrela žalúdok, razom sa mu ťažko dýchalo.

	Monotónne zvonenie, červená žiara.

	Prebehla ním vlna nepokoja, zalomcovala ním náhla úzkosť. Zdvihol pohľad, zadíval sa na závory a svetelnú signalizáciu.

	Dve blikajúce svetlá, dookola zhasínali a znova sa rozžíhali.

	Okrúhle červené svetlá, okrúhle ako oči. Červené oči.

	Dávaj si pozor na červené oko, maj sa pred ním na pozore. Rozbúšilo sa mu srdce, po nose mu stiekla kvapka potu.

	Nevedel, čo sa deje, nerozumel, prečo sa plaší, prečo sa mu zbláznilo telo.

	Potriasol hlavou, znova pozrel na Dezidera.

	Niečo nebolo v poriadku, niečo nedobré sa blížilo. Na plece mu dopadla Gejzova ruka, prudko vydýchol.

	„Čo je, phral?“ opýtal sa najstarší brat. Bengo sa obrátil, pozrel mu do očí.

	Gejzovi sa stiahli zreničky, prižmúril viečka a…

	Zolovi pri uchu zarinčalo sklo. Zablyslo sa, čosi treslo, príšerne to treslo, mal pocit, že mu roztrhlo ušný bubienok. Kabína bola zrazu plná črepín, ostrých zábleskov a rachotu.

	Zola odhodilo, na pleci a ľavej strane pŕs zacítil nárazy. Streľba, strieľajú do nás!

	Cez rozbité okno zahliadol siluetu strelca s čiernou kuklou na hlave. Chlap zdvihol Škorpióna, stisol spúšť a pustil doňho ďalšiu dávku.

	Projektily sa mu zaryli do tela, z rán vytryskla krv. Všetko sa dialo rýchlo, strašne rýchlo. Na nič sa nezmohol, nič nechápal, prevalcoval ho šok. Nedopínalo mu, čo sa deje.

	Záblesky prichádzali aj z opačnej strany. Rozostreným pohľadom zachytil, že aj Dezidera zasypávajú výstrely. Brat siahol po pištoli, ale nestihol ju vytasiť, na košeli mu vybuchli červené kvety.

	Dvaja strelci, dvaja strelci! mihalo sa Bengovi v rozbitej mysli.

	Auto zaplavil smrad pušného prachu, rozstrieľaného plechu a vnútorností. Vznášali sa tam kúdoly dymu aj franforce z výplne sedadiel.

	Zolovi ochablo telo, nevládal sa ani pohnúť. Hlava mu odkväcla na plece; vypleštenými očami hľadel na Dezidera, ale nespoznával ho – najmladší brat schytal zopár zásahov do tváre.

	Vzadu kričal Gejza, bol to príšerný, smrteľný rev, aj keď ho zničené ušné bubienky ledva zachytávali. Ozvali sa ďalšie tri rany, krik prešiel do slabnúceho chrapotu.

	Zolom zazmietali kŕče, telo sa mu naplo, z úst mu vychrstla tmavočervená krv.

	Nedokázal sa nadýchnuť, dusil sa, vydával dávivé zvuky.

	Očami prešiel po svojom rozstrieľanom hrudníku, nemohol uveriť, že sa to stalo.

	Nič ho nebolelo, ničomu nerozumel, pripadal si ako nezúčastnený divák.

	K oknu na opačnej strane pristúpil ďalší strelec – dorážač. Nemal v rukách samopal, ale krátku pumpovaciu brokovnicu.

	Priložil hlaveň k Deziderovej rozstrieľanej hlave, stlačil spúšť.

	Zola oslepil výšľah, zarylo sa doňho zopár odrazených brokov. Kabínu zahalil štipľavý dym, cez jeho kúdoly zahliadol krvavý pahýľ bratovho krku – hlava chýbala. Prístrojovú dosku, deravé predné sklo aj sedadlá postriekala zmes krvi, úlomkov lebečných kostí a rozšľahaného mozgu.

	Znova vychrstol červenú spŕšku, začínala ho dobiehať bolesť. Rozziapal sa, nepočul však žiadny krik, akoby mozog filtroval, čo sa k nemu dostane. Zameriaval sa na niečo iné – doliehali k nemu dorážačove kroky. Chlap obišiel auto, kroky zastali kdesi za Bengovým chrbtom.

	Zadunela ďalšia rana. Hukot v ušiach ešte zosilnel, náhle prešiel do tenkého piskotu.

	Napriek nemu počul, že Gejzov chrapot stíchol. Teraz je na rade on.

	V prederavených pľúcach mu hvízdal vzduch. Vyhasínajúcimi očami bezducho vnímal, že po koľajniciach prebehol vlak. Nebol to nákladiak, ale expresný rýchlik – rozsvietené okná sa mihali v jedinej šmuhe. Trvalo to len zopár sekúnd, dunenie náhle stíchlo, posledný vozeň sa strácal v diaľke.

	Zolovi sa zužoval výhľad, obkľučovala ho tma. Svetlo vzďaľujúceho sa vlaku bolo čoraz drobnejšie a matnejšie.

	Za oknom opäť začul kroky, vypľul nový príval krvi a rozkričal sa. Zdalo sa mu, že sa divoko myká, ale v skutočnosti sa ledva hýbal. Nebolo pomoci, nedalo sa uniknúť. Ovládol ho primárny des, pohltil ho, pripravil o zvyšky sebakontroly. Ziapal a zúfalo sa zmietal, chcel sa vyslobodiť z bezpečnostného pásu.

	Dorážač obtiahol brokovnicu, hlasno to cvaklo – zbraň pripravená na ďalšiu ranu.

	Na ďalšiu smrteľnú ranu.

	Hlavňou povybíjal zvyšky skla, potom ju priložil k Zolovej jačiacej tvári a vystrelil.

	 


XX

	Vokoš postával na verande, hľadel na nočné nebo posiate tisíckami hviezd. Vesmírna priepasť nad hlavou ho desila, zdalo sa mu, že v nej neexistujú žiadne hranice, žiadne limity, iba nekonečný pád.

	Nervózne sa prechádzal po verande, drevené dosky pod ním potichu vŕzgali. Na chvíľu sa posadil do látkového kresla pri stolíku so šachovnicou a s mobilným telefónom vedľa nej. Poškriabal si výrazné lícne kosti a zadíval sa na druhé, prázdne kreslo. Znehybnel, akoby sa ponoril do hlbokého zamyslenia, meditácie či tichej modlitby. Vzápätí znova vyskočil na rovné nohy a nepokojne obišiel verandu. Utrel si spotené čelo, noc bola horúca a dusná, ťažko sa dýchalo. Pozrel na hodinky, nervózne zamliaskal jazykom.

	Vesmírna hlbina, čo mal nad hlavou, naňho tlačila čoraz väčšou silou. Už ani nevedel, kde je, kde sa vlastne nachádza.

	Žiadne hranice, žiadne limity, iba nekonečný pád. Displej mobilu sa rozžiaril studeným modrastým svetlom, prístroj sa rozpípal.

	Vokoš preglgol, na okamih zaváhal, či hovor prijať. Vzápätí však priskočil k stolíku, zdrapil telefón a nedočkavo stisol tlačidlo.

	„Hotovo,“ ozvalo sa jediné slovo. Zaznelo potichu, mužský hlas na druhom konci ho takmer zašepkal, no Alexandrovi sa zazdalo, že otriaslo nielen ním, ale aj celým vesmírom.

	Hotovo.

	Nič viac, tri slabiky a ukončený hovor, drvivé ticho valiace sa z telefónu. Krátke, bežné slovo, ktoré všetko zmenilo.

	Vokoš položil mobil na stôl, vydýchol a zrútil sa do kresla. Hotovo.

	Civel na hviezdne nebo, strácal sa v jeho hlbinách. Krútila sa mu hlava, hviezdy sa menili na žiarivé šmuhy.

	Žiadne hranice, žiadne limity, iba nekonečný pád.

	Aj on práve prekročil hranicu, o ktorej si odjakživa myslel, že je preňho neprekročiteľná. Dostal sa kamsi, kde ani len netušil, že sa raz ocitne; vstúpil do studeného, cudzieho vesmíru.

	Vlastne nevstúpil. Zrútil sa doň, dotlačili ho tam, nedali mu inú možnosť. Čo je veľa, to je veľa. Urobil iba to, čo musel a čo bolo správne.

	Ius gladii, právo meča. Blutgericht. Mesto ho získalo už v roku 1405 – tak to učil Dominika.

	Najvyššia spravodlivosť, právo mestskej autority vykonať absolútny trest, popraviť toho, čo spácha obzvlášť ťažký zločin.

	Necítil vinu, neozvalo sa v ňom svedomie. Hlava sa mu krútila jedine z obrovského vesmíru bez hraníc a limitov, v ktorom sa ocitol.

	On bol mesto, on zaň zodpovedal a mal plné právo chrániť jeho občanov.

	Ius gladii, Blutgericht, najvyššia spravodlivosť.

	Akási chamraď tu organizovane predávala hnusné drogy. Rozširovala ich po celom meste, ničila nimi stovky ľudí, dokonca aj deti. Napokon vypustila do obehu čistý jed.

	Traja mŕtvi, štyria hospitalizovaní vo vážnom stave. Medzi nimi aj Dominik, ktorý bol stále v kóme…

	Aký ťažší zločin si možno predstaviť?

	Vokoš sa namáhavo postavil, urobil zopár meravých krokov. Čakal výčitky, ale nedostavili sa. Ľudský život, neprekročiteľná hranica. A odrazu… Stál na druhej strane, na nepredstaviteľnom mieste, a necítil žiadne výčitky.

	Azda to bolo preto, že nejednal iba z osobného popudu – vykonal najvyššie, sväté právo. Pravda, zločinci mu zasiahli aj syna, určite to s tým súviselo, lenže aj tak nešlo výhradne o osobnú pomstu. Aspoň sa mu tak zdalo.

	Znova si utrel spotené čelo a potriasol hlavou. Nemohol uveriť, s akou ľahkosťou všetko prebehlo. Zosnovať trojnásobnú úkladnú vraždu bolo ako detská hra. V úrade riešil každý deň oveľa ťažšie, komplikovanejšie úlohy. Toto? Stačilo vhodne prepojiť zopár ľudí a skupín, zopár vzájomných záujmov. Napokon, presne o tom bola moc a kontrola, o prepájaní zdanlivo nesúvisiacich okruhov. Žiadne trieskanie päsťou po stole, žiadna otvorená agresivita. Tú si s mocou mýlili iba hlupáci. Ozajstná moc, či dokonca kontrola, pracuje hladko, potichu a plynule ako dobre naolejovaný stroj.

	Trankvilita – to bolo správne slovo.

	Hagara a jeho spravodajskí dôstojníci potrebovali niečo na Kardiša. V poriadku, rád im poslúži, premiérovo hnutie sa už aj tak rútilo k zemi. Bude to tvrdý pád, veľmi tvrdý, a preto treba v správny čas odskočiť.

	Chcú informácie? Dobre, dodá im, čo potrebujú. Ale aj on sa potreboval čosi dozvedieť. Bola to jednoduchá otázka a pre spravodajcov z tajnej služby aj jednoduchá úloha. Radi mu vyhoveli, veď informácie o Kardišovi a jeho privatizačných praktikách, ktoré za to dostali, boli mnohokrát cennejšie.

	Jednoduchá otázka, jednoduchá úloha.

	Kto stojí za organizovaným predajom pervitínu v Ružomberku?

	Spravodajské súkolie sa rozbehlo, veď Hagaru správne motivoval.

	Netrvalo dlho a dozvedel sa odpoveď. Tajná služba aj jej paralelné štruktúry mali dostatok prostriedkov aj informátorov, aby takúto drobnosť rýchlo vyňuchali.

	Vokoš sa im za to bohato odmenil, poskytol presné čísla a údaje, schuti torpédoval Kardiša a jeho poskokov, čo sa k nemu správali neúctivo, dokonca ho ponižovali.

	Informačná transakcia sa vydarila, všetci boli spokojní. Alexandra neprekvapilo, že za svinstvom s drogami stoja Cigáni. Marilo sa mu, že akýsi Čonka za ním raz prišiel na úrad a žiadal ho o stavebnú zákazku. Dokonca mal tú drzosť, že svoju firmu ponúkal na rekonštrukciu Hlinkovho mauzólea. Vokoš si nebol istý, či ide o toho istého človeka, ani ho to príliš nezaujímalo. Ale ak áno, ak je to zmrd, ktorého vyhodil a ktorého si neskôr do vlastnej firmy nasáčkoval Ľuboš Ostrý s debilným Štarchom, tak…

	Predpoklad sa mu potvrdil a Vokoš zajasal. Dve muchy jednou ranou! Dokonca, ak všetko dobre vypáli, môže byť múch, čo padnú, oveľa viac.

	Dal si zistiť ešte zopár drobností. Ukázalo sa, že Čonkovci rozbehli slušne organizovaný aj maskovaný biznis. Chamraď jedna! Nepovedal tomu ich šéfovi, tomu ich Zolkovi, aby v Ružomberku nehľadal šťastie? Nepovedal mu to jasne a priamo? Namiesto toho, aby si potkan zobral dobre mienenú radu k srdcu a zmizol, zavŕtal sa tu ešte hlbšie a začal škodiť. Presne ako si Alexander myslel, od Cigána nič dobré nevzíde, iba zloba a problémy.

	Nuž, komu niet rady, tomu niet pomoci.

	Následne zavolal Grznárovi a dohodol si s ním stretnutie. Chlap bol samá ochota, odkedy finančná skupina, ktorú zastupoval, zarobila na tunelovaní textilky desiatky miliónov, správal sa k Vokošovi ako k človeku. Predsa len, s Alexandrovou pomocou išlo všetko hladšie a desiatky miliónov boli iba rozbeh – veď z fabriky sa dali vydojiť celé stovky.

	„Čo treba, pán Vokoš?“ opýtal sa Grznár, keď sa stretli.

	Vokoš sa poobzeral, dobre sa uistil, či je parkovisko pri čističke úplne prázdne. „Spomínali ste, že poznáte ľudí, čo vedia riešiť problémy,“ nadhodil. „Myslím tak ráznejšie.“

	„No, máme svoje kontakty,“ pripustil Grznár. „Ale sami ste vraveli, nech ich nezapájame, že by to bolo priveľa a –“

	„Potrebujem ich,“ prerušil ho Vokoš. „Na jednu záležitosť…“

	„A chcete to riešiť takto? Ráznejšie?“

	„Najráznejšie. Vedia aj také, dá sa spoľahnúť?“

	„Vedia a spoľahlivo, ale…“

	„Inak sa nedá, verte mi.“

	„No, pre mňa, za mňa… Môžem vás skontaktovať.“

	Dohodli sa, nebolo to ťažké, o nič náročnejšie než obyčajný kšeft. Veď taký biznis na Slovensku práve prekvital, nebola to ojedinelá zákazka.

	Prepojiť zdanlivo nesúvisiace; stáť nad ľuďmi a skupinami, vhodne ich prepájať, uspokojovať rôzne záujmy a vytvárať vzorce nahrávajúce vlastným cieľom. To je podstata moci a cesty k jej matke – dokonalej kontrole.

	Najťažšie bolo dostať sa k Čonkovcom. Vokoš od Hagaru zistil, že prednedávnom odcestovali do zahraničia. Neboli teda v dosahu, zostávalo iba vyčkávať. Pred tromi dňami dostal Alexander echo, že sa vrátili – po prílete sa na letisku legitimovali a systém ich zachytil. Zrejme už boli naspäť v meste, lenže ako ich vypátrať?

	Moc a kontrola, prepájanie nesúvisiacich ľudí a záujmov…

	Ľuboš Ostrý sa zo svojho Zolka vždy išiel posrať, zakaždým sa ho zastával, pomáhal mu, dokonca si ho pripustil do firmy.

	Vokoš sa usmial, toto bola čerešnička na torte.

	Kruh sa uzatváral, k Alexandrovi sa dostalo, že ktosi videl Čonkovcov v Rybárpoli. Určite tam zaliezli, skrývali sa ako potkany.

	Ako sa k nim dostať, ako ich vylákať?

	Ľuboš Ostrý sa zo Zolka vždy išiel posrať, vždy mu pomáhal.

	Aj teraz mu pomôže…

	Vokoš prepitého zmrda už dobre načal, pracoval na ňom už v predstihu, ani netušil, že sa mu to až takto oplatí. Myslel si, že mu len bežne uškodí, že urýchli jeho pád, a tým uškodí aj skurvenému Štarchovi.

	Lenže takáto šanca… Dve, dokonca tri muchy jednou ranou.

	Čonkovci sú zalezení kdesi v Rybárpoli. Odtiaľ vedú do mesta iba dve cesty, dva mosty ponad Váh. Keby sa poistil prístup ku každému z nich a keby sa cigánski bratia vydali na nočnú jazdu…

	Vokoš si povedal, že z času na čas môže byť aj spoločenský, a zašiel na večernú návštevu. Občas treba prejaviť trochu starostlivosti, najmä o ľudí s podlomeným duchom aj zdravím.

	Pri dverách Ľubošovho domu musel dlho vyzváňať, nikto mu neotváral. Keby nešlo o takú dôležitú vec, dávno by to vzdal. Napokon začul neisté kroky, spoza dverí sa ozval hlas:

	„Sám si?“

	„Áno, sám.“ Vokoš sa začudoval, nerozumel, prečo sa ho Ostrý pýta práve na toto.

	V bezpečnostnej zámke zaštrkotal kľúč, dvere sa odchýlili na úzku štrbinu. Ľuboš naňho nedôverčivo zazeral, aj v prítmí bolo vidieť, že je poriadne pod parou.

	Vokoš sa potešil, presne to potreboval. Chcel povedať čosi starostlivé, ale Ostrý ho predbehol.

	„Aj teba poslal?“ vyštekol.

	„Kto?“ nechápal Alexander. „Kto ma mal poslať?“

	„Peter. Už tri razy sa mi dobýjal do domu, vrieskal, vyhrážal sa.“

	„Štarch? Toho som dávno nevidel.“

	„Neposlal ťa?“

	„Nie, naozaj.“

	„Tak poď dnu,“ zmäkol Ľuboš. Otvoril dvere a pustil ho do predsiene. Len čo prednosta vošiel, starostlivo zamkol a zaistil dvere bezpečnostnou retiazkou. „Bojím sa,“ priznal.

	„Štarcha?“ Vokoš sa potešil, no o to súcitnejšie sa tváril.

	„Furt mi vyvolával. Keď som nedvíhal, začal ma prenasledovať. Aj do domu sa mi dobýjal.“

	„To si už spomínal…“

	„Možno som ho nemal z tých firiem… Možno…“ zaváhal Ľuboš.

	„Len sa nedaj vystrašiť!“ posmelil ho Alexander. „Presne o to mu ide. Podrazil ťa, hnusne ťa zradil, musíš byť pevný.“

	„Zajtra odtiaľto vypadnem. Nemám na to nervy.“

	„Dobrý nápad. Zájdi si niekam, uvoľni sa, bolo toho veľa.“

	„Do Budapešti chcem zájsť. Mám tam známych, ešte spred revolúcie,“ pokračoval Ostrý, akoby ho ani nepočul. „Boha, tí vedeli kšeftovať! A dnes? Miliardári!“

	„Nečudujem sa ti, že máš obavy,“ vrátil ho Vokoš do reality. „V Štarchovi sa človek nevyzná, a keď mu prepne… Veď aj s tým Mrázom, ktovie, ako to bolo…“

	Ľuboš naňho nechápavo pozrel: „S Mrázom?“

	„Hej. Michal Mráz, veď vieš. Jeden z Petrových poskokov.“

	„Ten, čo ho tak dobili?“

	„Áno, ten.“

	„A čo s ním?“

	„Ále, nič, kašli na to,“ mávol rukou Vokoš a rozhliadol sa po dome. Najradšej by sa niekam posadil, postávanie v predsieni ho k cieľu neprivedie.

	„Čo s ním?“ trval na svojom Ľuboš. Nakrčil čelo, tvár mu skrivila zlostná grimasa, mierne sa zatackal.

	„Nič o tom neviem, naozaj. Ale na tej oslave, keď si Beáte daroval kadernícky salón, naňho Peter veľmi škaredo pozeral. Stál som kúsok od neho, nedalo sa nevšimnúť…“

	„Škaredo naňho pozeral?“

	„Hej, žmúril naňho, videl som, že mu to v hlave šrotuje. Ktovie, nad čím premýšľal… A onedlho Mráza skoro ubili na smrť, dodnes sa neprebral. Kto to urobil? A prečo? Nič sa nevyšetrilo, na nič sa neprišlo. Nezdá sa ti to čudné?“

	Ostrý sa poškriabal po brade. Hlavu mal plnú alkoholovej hmly, súvislosti sa mu spájali iba pomaly. „Hybaj si sadnúť!“ vyhlásil napokon.

	Voviedol hosťa do kuchyne plnej obalov od polotovarov a zvyškov jedla. Páchli tam nevynesené odpadky. Alexandra naplo, ale rýchlo sa ovládol. Príjemne sa usmial, posadil sa za stôl a vyčkával, čo sa bude diať.

	Ostrý otvoril skrinku, vytiahol fľašu brandy a veselo ňou zamával.

	„Dáme si, čo povieš?“

	Vokošovi sa alkohol protivil. Vôbec mu nechutil a navyše človeka zbavoval toho najcennejšieho, čo má – sebakontroly. Na moment zaváhal, zvažoval, čo urobí. „Jasné, nalej!“ vytisol zo seba. Usmieval sa, ale chladnými očami pozorne sledoval, koľko Ostrý nalieva. S uspokojením postrehol, že podnikateľ si doprial takmer plný štamprlík.

	Štrngli si, obrátili poháriky do seba.

	Alexandrovi sa vnútornosti aj duša skrútili od odporu; neznášal, keď sa v ňom rozhorel plameň, čo zbavoval rozumu aj potrebného chladu. „Ej, dobrá je, nalej ešte,“ vyzval Ľuboša.

	Ten sa nedal dvakrát prosiť, znova nalial, ani nečakal na prednostu a vyprázdnil ďalší štamprlík. „Takže ten Mráz,“ zabľabotal, snažil sa zachytiť poslednej súvislej myšlienky, na ktorú si spomínal.

	Vokoš pokrútil hlavou: „Kašli už na to. Možno sa mi to iba zdalo.“

	„Možno,“ pripustil Ostrý a znova si poriadne logol.

	„Človeku všeličo napadne…“ skonštatoval Alexander, aby si bol istý, že semienko podozrenia zapadne naozaj hlboko. Vydržal s Ľubošom posedávať a popíjať celú polhodinu, bolo to peklo. Podnikateľ síce onedlho stratil prehľad o tom, kto koľko vypil, nalieval už celkom nerovnomerne. Samozrejme, vo svoj prospech. Vokošovi to vyhovovalo, dával však pozor, aby sa Ostrý nestrieskal pod obraz, aby neodpadol, nezaspal a nebol úplne nepoužiteľný. Tváril sa zúčastnene, hoci príšerne trpel. Zostával otvorený prívalu Ľubošových banalít, jeho fňukaniu nad nespravodlivosťou, krivdou a nad tým, ako sa naňho všetci vykašľali.

	Podnikateľ si pred ním vyplakal dušu. Vokoš sa tým cítil pošpinený a ponížený, no so zaťatými zubami znášal ďalšiu a ďalšiu minútu. Napokon sa odhodlal k manévru, kvôli ktorému prišiel. Vstal, rozlúčil sa, posledný raz si s Ostrým štrngol a pobral sa na odchod.

	Keď už-už vychádzal, chytil sa za hlavu, akoby mu čosi napadlo. „Ozaj, taká drobnosť,“ vrátil sa k Ostrému.

	„No? Čo?“

	„Úplná hlúposť, teraz som si spomenul… Možno by si mi mohol pomôcť.“

	Ľubošova červená tvár sa rozjasnila, potešil sa, že môže byť užitočný. „Rád, čokoľvek!“

	„O nič nejde, ale… Ty poznáš Zola Čonku, však?“

	„Zolka? Jasné, že poznám, je to –“

	„Kedysi prišiel na úrad pýtať zákazku. Vtedy sa nedalo, ale donieslo sa mi, že jeho partia naozaj dobre stavia.“

	„Áno,“ horlivo prisvedčil Ľuboš. „Spoľahlivý, kvalitná robota za ním.“

	„Takých ľudí potrebujem a málo ich je. V meste sa teraz veľa stavia, tak som premýšľal…“

	„Dohodiť mu?“ potešil sa Ostrý.

	„Presne!“

	„Dobrý nápad, dobrý!“

	„Lenže chcel by som sa s ním napriamo dohodnúť, chápeš. A nemám naňho kontakt.“

	„Číselko ti dám, čoby nie…“

	Vokoš zacmukal, zatváril sa ustarostene. „Úprimne ti poviem, tak ako je. Nerozišli sme sa vtedy v najlepšom… A keď mu zavolám, ktovie, čo povie…“

	„Tak čo?“ vraštil Ľuboš čelo.

	„Nemohol by si mu zavolať ty?“ navrhol prednosta.

	„Ja?“

	„Normálne mu zavoláš ako starému kamarátovi, veď ti to prospeje.“

	„Tak môžem… Ale teraz v noci?“ zapochyboval Ostrý.

	„No a čo? Veď aj ja som prišiel neskoro a ako dobre sme sa porozprávali.“

	„Pravda. Ale čo z toho, keď mu ja zavolám?“

	„Povedz mu to, čo si teraz povedal aj mne. A zavolaj ho na pohárik, určite príde.“

	„Len ktovie, či je vôbec v meste, on má všelijaké –“

	„Je v meste,“ prerušil ho Vokoš, ktorému dochádzala trpezlivosť.

	Ostrý vyzeral zmätene, čosi šípil, voľačo sa mu nepozdávalo.

	Prednosta naňho sprisahanecky žmurkol. „Len mu zavolaj, pozvi ho na pohárik a ja ho akože náhodou stretnem na ulici, keď príde.“

	„Aha, takto to myslíš?“

	„Áno. Náhodou sa stretneme, to býva najlepšie, však vieš,“ hustil Alexander. „Slovo dá slovo… Veď mu dobre chcem, neser sa toľko.“

	Ľuboš pokrčil plecami, vytiahol z vrecka mobil a s námahou v ňom vyhľadával telefónne číslo.

	Vokošovi to pripadalo ako večnosť, skurvený ožran žmúril na telefón, akoby ho videl po prvý raz. Napokon čosi stlačil, ale pokus o telefonát úplne zbabral. Podarilo sa mu to až na druhý raz.

	Alexander počul, ako prístroj na druhej strane vyzváňa. Výraz na tvári mu ochladol, prižmúril oči, pery mu stiahlo do úzkej linky. Teraz sa rozhodne. Na oboch prístupových cestách z Rybárpoľa čakajú Grznárom dohodení chlapíci, čo za správnu sumu dokážu veci poriešiť rázne, veľmi rázne, dokonca aj najráznejšie. Ak potkani vystrčia nosy a ukážu sa, dostanú po nich.

	„Zolko?“ zachrčal Ostrý do mikrofónu. „Zolko, si tam?“

	Vokoš sa naňho srdečne usmial, ukázal palcom jednotku a naznačil, aby pokračoval. Viac ožranovi nebolo treba, znova sa z neho vyliali bôle, poriadne sa do mobilu vyplakal.

	Alexander vyrozumel, že Zolovi sa príliš nechcelo, no Ostrý bol ešte lepší, než čakal – zahral Cigánovi na citlivú strunu, spomenul spoločné detstvo, zlomil jeho chabý odpor.

	Urobil perfektnú robotu, zaslúžil by si vyznamenanie.

	„Príde,“ oznámil Ľuboš natešene, keď ukončil hovor. „Sľúbil, že o chvíľu príde. Nevysral sa na mňa, dobrý kamoš je to.“

	Vokoš k nemu pristúpil a spokojne mu položil ruku na plece. „Kamarát na život a na smrť,“ zasmial sa.

	Aj teraz, o pár hodín neskôr, keď sa prechádzal po verande svojho domu, sa nad tým vtipom uškrnul. Ostrý ani netušil, ako a čomu poslúžil. Keď mu to dôjde…

	Vokoša zaplavila spokojnosť, ťažoba sa rozplynula. Srdce sa mu rozbúšilo, nemal ďaleko od eufórie.

	Blutgericht.

	Hajzli zaútočili na jeho krv, otrávili ju – v synovi aj v samotnom meste, veď fyzická krv, taká, čo koluje v žilách, nie je jediná.

	Dostali, čo si zaslúžili, urobil, čo musel – ako otec aj ako zosobnené mesto.

	Blutgericht.

	Roztiahol ruky a prehol chrbát, slastne sa napol, až kým v ňom nezapraskalo. Pohľad mu padol na stolík s rozloženou šachovnicou. Upútali ho figúrky, čosi mu napadlo.

	Usmial sa, vedel, že je to prehnane dramatické, priam divadelné gesto. Lenže práve preto mu nemohol odolať, vydarená akcia si pýtala bodku, symbolickú koncovku.

	Stolík ho priťahoval. Urobil k nemu váhavý krok a potom ešte dva. Dosky pod ním zavŕzgali, ale nepočul ich, myseľ mal pozdvihnutú k priepasti nočnej oblohy. Naklonil sa nad šachovnicu, zhlboka vydýchol a zvalil figúrku čierneho kráľa.

	 


XXI

	Z rozstrieľaného sedanu sa dymilo, z času na čas sa v ňom ozvalo cinknutie alebo prasknutie. Spod dvier vytekali tenké krvavé prúžky, pod vrakom sa rozlievala tmavočervená kaluž. Na sedadlách ležali poskrúcané mŕtvoly – nevládne hromádky, kusy chladnúceho mäsa, čo boli ešte pred chvíľou živými, dýchajúcimi ľuďmi. Deziderovmu telu chýbala hlava; parádna hodvábna košeľa sa nacicala krvi, zaschýnajúca tekutina ju menila na tvrdú škrupinu.

	Gejza, skrútený na zadných sedadlách, sa najviac ponášal na človeka. Broky ho nedorazili, zabila ho dávka projektilov zo Škorpióna – zaryli sa mu do chrbta a prevŕtali pľúca aj srdce.

	Zolo ovisol na bezpečnostných pásoch. Výstrel z brokovnice mu odtrhol tvár aj polovicu hlavy. Zvyškami lebky s obnaženým mozgom zašklbávalo, ale nebol to život, iba posledné prejavy vyhasínajúceho reflexu.

	Signalizácia sa opäť rozcingala, červené svetlá ožili. V pravidelných intervaloch ožarovali mŕtve telá, rozstrieľaný vrak, záplavu črepín aj krvavú mláku pripomínajúcu kaluž čiernej smoly. Po koľajniciach prebehol nočný osobák, vlaky tu odmeriavali všetko. Hukot čochvíľa utíchol, drevené závory sa zdvihli. Cesta bola voľná, cez priecestie však nikto neprešiel. Svetlá posledných vozňov sa vzďaľovali, mizli v tme, odchádzali. Do stratena.

	 


PÄŤ KU JEDNEJ

	„Ty, padaj odtiaľto, všivák zasraný!“ zahnal sa sedliak na výrastka. „Tu sa chlapi rozprávajú, zmizni!“

	Chlapec nič nepovedal. Naklonil hlavu, akoby ho krik zaujal, bez pohnutia vyčkával.

	„Padaj, lebo ťa nakopem v riť!“ skríkol poľnohospodár.

	Tentoraz to znelo oveľa výstražnejšie.

	Mladík pokrčil plecami a popri bráne s červeným nápisom Jednotné roľnícke družstvo – 1. máj zamieril do blízkej hospodárskej budovy.

	„Šteňa všivavé!“ doliehali k nemu urážky. Po chvíli sa sedliak upokojil, vrátil sa k hlúčiku družstevníkov a pokračoval v plamennej politickej debate. Padali tam aj nadávky na štátne zriadenie, takže sa mohla odohrávať iba medzi ukrivdenými – zväčša miestnymi dedinčanmi, ktorých komunistická kolektivizácia pripravila o polia a pozemky. Určite ju nemal počuť usmrkaný učňovkársky pomocník, ktorý mohol byť nastrčeným špicľom. Od červených kuriev vystalo čokoľvek.

	Obedná pauza sa skončila, nasrdená skupinka sa poslušne rozpŕchla do práce na spoločnom dobre. Sedliak prekrivkal cez družstevný dvor, vošiel do jednej z menších maštalí.

	„Tak čo vy?“ prihovoril sa štvorici kráv. Prezrel kýble nadojeného mlieka, ktoré od rána nikto neodniesol. Čakalo sa na poobedňajšie dojenie. Sedliak podišiel k stene. Zlostne pozrel na kalendár s fotkou vysmiateho pracovného kolektívu a veľkou číslovkou 1966. Zapol príručné rádio na baterky. V zovretí oravských hôr nebol bohvieaký signál, no aj tak spoznal zachrčanú melódiu. Vyhrával tohtoročný hit – akýsi Čech optimisticky vyspevoval Já budu chodit po špičkách.

	Vrátil sa ku kravám, prezrel im vemená. Už boli poriadne naliate, najvyšší čas na dojenie. Nebola to jeho robota, no súcitil s kravkami. Ktovie, kedy sa ženičkám, čo ich mali na starosti, uráči. V kolektívnom hospodárstve sa nikto nepretŕhal. Navyše, sedliakovi sa zacnelo po vlastnom statku, ktorý kedysi vlastnil. Až kým mu ho červené kurvy neznárodnili.

	Pritiahol si stoličku aj poloprázdne vedro s mliekom, prihovoril sa kravke, pustil sa do dojenia. Išlo to ľahko, vôňa čerstvého mlieka splývala s jemným zápachom sena. Sedliak sa zasníval, v mysli sa vrátil do starých čias.

	Nevšimol si, že do maštale vošiel mladý učeň. Chalan bol šťúply, úzke pliecka mal stiahnuté, opatrne sa poobzeral. Páčila sa mu muzika, aká tu vyhrávala. Dokonca vedel, že spevák sa volá Petr Novák. Rozhľadenosť mu tu však bola nahovno.

	 

	Zavři pusu a jdi spát,

	vždyť už bude brzo den,

	nech si o mně něco zdát,

	ať je krásný ten tvůj sen.

	 

	Nehybne stál a zúženými očami hľadel na sedliakov ohnutý chrbát. Na chvíľu zaváhal, vzápätí sa pustil do toho, kvôli čomu prišiel. Rozhliadol sa, hľadal vhodný nástroj, ktorý by mu uľahčil robotu.

	Zaujali ho staré hrdzavé vidly opreté o stenu. Mali štyri dlhé, ohnuté a krásne špicaté zuby.

	Nemal rád nadávky, sedliak sa mu často posmieval.

	Načiahol sa za pracovným nástrojom. Vidly neboli ťažké ani ľahké, také akurát. Zdvihol špicaté zuby pred seba a pomalou, opatrnou chôdzou vykročil k sedliakovi.

	 

	Já budu chodit po špičkách,

	snad tě tím nevzbudím,

	až slunce vyjde v tmách,

	polibkem tě probudím.

	 

	Došiel na meter od neho. Hánky na rukách zvierajúcich vidly mu zbeleli.

	Šteňa všivavé.

	Sedliak sa zohol o čosi hlbšie, na bedrách mu spod montérok vykukol kúsok obnaženej kože.

	Mladík zdvihol vidly čo najvyššie a bodol ho nimi do ľadvín. Špicaté zuby sa zaborili do mäsa, vnikli doň hladko a ľahko ako do masla.

	Družstevník skríkol, prehol sa ako luk, zletel zo stoličky rovno do sena.

	Vyplašená krava hlasno zamučala.

	Zranený chlap skuvíňal od bolesti, držal sa za chrbát, nohy mu ožili vlastným životom – kopali a skákali do všetkých strán.

	Učeň nad ním stál, hlava naklonená, oči rozšírené vzrušením a záujmom. Chladne, takmer vedecky pozoroval jeho trápenie.

	 

	Jdi si lehnout, ať už spíš,

	ať z toho snu něco máš,

	ráno až se probudíš,

	polibek mi taky dáš.

	 

	„Au… Au…“ vyrážal sedliak. Vráskavú tvár mal až zarážajúco bielu a zaliatu potom.

	Učeň zdvihol vidly a bodol ho druhý raz, tentoraz do brucha. Aj tam zúbky vnikli ľahko, ešte vláčnejšie než do chrbta. Chlap sa pokúsil vidly zachytiť, ale mladík bol rýchlejší – prudko ich vytrhol z rany.

	Poodstúpil, znova naklonil hlavu a sledoval predstavenie.

	Sedliak sa zvíjal ešte zábavnejšie. Akoby nevedel, či sa má od bolesti krčiť do klbka, alebo prehýnať do mostíka. Snažil sa robiť oboje naraz, vyzeral pri tom smiešne. Divoké nohy zakopli o kýbeľ s nadojeným mliekom a rozliali ho. Číra bieloba sa miešala s hojne vytekajúcou krvou, škoda dobrého mliečka.

	Keď sa chlapec dostatočne pokochal, utrel zakrvavené vidly do sena a vrátil ich na miesto. Potom si zobral rádio, ktoré tak pekne vyhrávalo, a nenútene vyšiel z maštale.

	 


I

	Nádherný výhľad, naozaj nádherný. Ľuboš si nemohol pomôcť, Budapešť ho zakaždým uhranula. Dokonca aj teraz, keď mal hlavu ako balón, vysušené hrdlo a ústa plné odpornej pachuti. Na opicu mu nič nezaberalo, nepomohol štamprlík, silná káva ani žuvačky. Pachuť neodchádzala, skôr naopak, cítil ju čoraz viac. V hlave mu trešťalo, keď dnes nadránom – ešte na Slovensku – otvoril oči, od bolesti potichu zjojkol. Šero mu vyhovovalo, predstava jasného svetla mu naháňala hrôzu.

	Vokoš, v noci tu bol Alexander Vokoš, vydoloval z mysle zahalenej alkoholovým oparom. Na viac si nespomínal, vynárali sa mu len útržky rozhovoru. Prednosta hovoril čosi o Štarchovom pešiakovi, ktorého pred rokmi škaredo zmlátili. Tak škaredo, že sa doteraz neprebral.

	Ľuboš sa posadil na posteli, v hlave mu vybuchla ďalšia bolestivá nálož. Zovrel si lebku dlaňami, snažil sa rozpomenúť, čo od neho Vokoš vlastne chcel. Veď určite neprišiel iba na kus reči. Teraz, keď mu po niekoľkohodinovom ťažkom spánku klesla hladina alkoholu v krvi, sa mu to zdalo celkom zrejmé. Vokoš nikdy nepríde iba tak, zakaždým niečo chce, za každou vetou, čo povie, sa skrýva zámer.

	Volal som Zolkovi, rozpomenul sa.

	S námahou vstal, napadlo mu, že si dopraje ranný dúšok niečoho silného. Veď opica sa najlepšie zaháňa práve tak, klin sa klinom vybíja.

	Hoci sa snažil, nespomenul si na žiadne podrobnosti. Význam rozhovoru s Čonkom mu stále unikal. Vokoš od neho niečo chcel, na voľačo ho potreboval… Lenže chľast, ten skurvený chľast!

	Ľuboš si nalial štamprlík a otočil ho hore dnom. Brandy mu stiekla dole hrdlom, príjemne ho rozohriala, ale boľavú hlavu neumúdrila – stále mu v nej tĺkli desiatky malých kladív. Štarch! napadlo mu odrazu. Od úzkosti mu stiahlo hrdlo.

	Vydrbaný Peter Štarch, najlepší kamarát, skoro ako nevlastný brat.

	Skurvený hajzel, dobýjal sa mu do domu, vrieskal naňho, vyhrážal sa mu.

	Odíď, vypadni, kým sa všetko neupokojí.

	Áno, presne tak! Plánoval predsa odísť, vypadnúť niekam ďaleko a zaliezť tam, dať sa trochu dokopy.

	Predstava skrýše, kde by mal pokoj od Štarcha, Vokoša a celého skurveného mesta, mu rozbúšila srdce. Na výlet sa chystal už dlhšie, všetko mal naplánované, to len tá pálenka mu zatemňovala rozum.

	Osprchoval sa, do cestovnej tašky nahádzal zopár najpotrebnejších vecí. Skontroloval, či pred domom nestriehne Štarch alebo niektorý z jeho poskokov, a vyšiel na dvor. Do očí sa mu zabodli tisícky rozžeravených ihlíc, nad obzor stúpala obrovská červená guľa. Ľuboš si nasadil slnečné okuliare a dovliekol sa k autu. Taška prehodená cez plece ho poriadne ťažila, hoci v nej nebolo veľa vecí. Fučal, ledva sa nasúkal dnu.

	Dať sa dokopy, len sa dať trochu dokopy.

	„Boha!“ zanadával, keď si spomenul, že v dome nechal zavretého psa. Vyšiel z auta, vrátil sa k vile, otvoril dvere a vypustil Adara na dvor.

	Nech sa oňho postará Beátka, tá krava.

	Nechcel sa už ničím zdržovať, naštartoval a vycúval na cestu. Vyrazil na juh, smerom na Banskú Bystricu. Kedysi chodieval do Budapešti často, mal tam veľa veksláckych známych. Väčšine z nich sa po revolúcii fantasticky darilo, určite ho prichýlia.

	Spomenul si, že čosi podobné v noci húdol aj do Vokoša. Ani zaboha však z pamäti nevedel vydolovať, prečo za ním prednosta prišiel.

	Potriasol hlavou, bolesť zahnala otravné myšlienky. Teraz to už bolo aj tak jedno – Vokoš, Štarch a všetci ďalší skurvenci mu môžu bozať riť.

	Cesta mu ubehla rýchlo. Zastavil sa iba vo Zvolene a v Šahách, zakaždým si doprial silnú čiernu kávu. Nikam sa nenáhlil, no aj tak bol o štyri hodiny v Budapešti. Práve prešiel okolo dvoch gigantických kamenných levov a vychádzal na Széchenyi Lánchíd – Széchenyiho reťazový most, jednu z historických dominánt veľkomesta. Nemohol sa vynadívať na tú krásu, po dlhom čase sa cítil obstojne. Hladina Dunaja sa jagala, v diaľke na ľavej strane sa črtala monumentálna budova parlamentu pripomínajúca Westminsterský palác. V spätnom zrkadle sa odrážal ešte rozľahlejší Budínsky hrad – honosné sídlo uhorských kráľov.

	Ľuboš pribrzdil, dvojprúdovka na moste bola plná áut, vznikajúca kolóna sa hýbala pomaly a trhane. Vôbec mu to nevadilo, na takom krásnom mieste by vydržal aj hodinu. Oprel si hlavu a uvoľnil sa, toto potreboval už dávno. Ružomberok bol ako tlakový kotol plný negatívnej energie, už by tam nezniesol ani deň. Dá sa dokopy, dá sa trochu dokopy a…

	Mobil na vedľajšom sedadle sa rozpípal.

	Ľuboš zmrštil tvár a otrávene naň pozrel. Najradšej by prístroj vypol, lenže to nemohol – potreboval zostať v spojení s firmami, veď keby sa celkom odstrihol, po návrate by našiel akurát tak anarchiu a vybrakované účty. Zároveň mal v mobile uložené čísla na maďarských priateľov, ktorých cestou obvolal.

	Neochotne sa natiahol, zobral vyzváňajúci telefón do ruky a pozrel na displej.

	Beáta.

	„No boha,“ precedil. Na toto nemal náladu.

	Stisol tlačidlo a zrušil hovor, auto sa opäť ponorilo do príjemného ticha.

	Zdvihol pohľad, zadíval sa na jednu z dvoch mostných veží držiacich gigantické železné reťaze. Krásna stavba z devätnásteho storočia, Budapešťania môžu byť pyšní a…

	Telefón sa znova rozpípal.

	Ostrý zafučal a zdvihol mobil pred oči. Znova Beáta, presne ako tipoval.

	Ženuška musí zúriť, asi si konečne prečítala jeho esemesku, že sa má postarať o psa.

	Ľuboš sa uškrnul. Tak ti treba, pomyslel si. Keď chcel Milan šteňa, veľmi ho v tom podporovala. A teraz? Pes zostal na krku jemu, on jediný sa oňho poriadne stará. Nech si trochu venčenia a zbierania sračiek užije aj drahá Beátka.

	Poznal ju, vedel, že kým sa nevybúri, nedá mu pokoj, je schopná vyvolávať mu celé hodiny.

	Prijal hovor, strčil si mobil medzi líce a plece, lebo kolóna sa konečne rozbehla.

	„No čo chceš?“ zavrčal.

	Chvíľu bola ticho, počul, ako zrýchlene dýcha.

	„Čo chceš?“ zopakoval.

	„Zastrelili Zolka Čonku,“ oznámila prázdnym, dutým hlasom.

	„Čože?“ dostal zo seba ešte skôr, než k nemu dorazil význam slov.

	„Zastrelili ho. Aj oboch bratov.“

	Ľubošovi sa zatmelo pred očami. Most, Dunaj aj budova parlamentu, to všetko zhaslo.

	Zastavilo sa mu srdce, krv stuhla na mrazivú, hustú hmotu.

	„Kde?“ vytisol pomedzi sinavé pery.

	„V Rybárpoli. Stalo sa to v noci, na železničnom priechode.“

	„Na priechode?“ Ničomu nerozumel, nič nedávalo zmysel, no z toho prázdna sa čosi vynáralo, čosi strašné, nepredstaviteľne príšerné…

	„Asi išli niekam do mesta. Ja neviem,“ habkala Beáta.

	„Vraj ich rozstrieľali v aute, vraj úplne na kašu.“

	„V noci? Išli do mesta?“ koktal Ľuboš. Vokošova návšteva, telefonát Zolkovi…

	Alexander od neho čosi chcel, pre čosi prišiel. Za každou vetou, čo Vokoš povie, sa skrýva nejaký zámer…

	Z tmy, do ktorej sa prepadol svet, sa vynárala príšera a čoraz viac odhaľovala svoju ohyzdnú tvár.

	Ľubošovi sa roztriasli ruky, spotené dlane mu skĺzli po volante. Noha na plynovom pedáli mu ochabla, auto podišlo ešte kúsok a zastalo.

	Zavolaj Čonkovi a povedz mu, nech príde. Mám preňho zákazku, chcem sa s ním stretnúť.

	Čosi také mu v noci povedal Vokoš. Tváril sa pri tom, že o nič nejde, tváril sa, že chce Zolovi pomôcť…

	„Potrebujem pomoc, môžeme sa stretnúť?“ počul sa Ľuboš v hmlistých spomienkach naliehať do telefónu. „Nikomu už neverím, len tebe.“

	To on Zola presvedčil, aby prišiel, to on ho… Vylákal.

	Mobil mu vykĺzol, spadol na sedadlo a odtiaľ kamsi k pedálom.

	„Si tam? Haló, si tam?“ ozývala sa Beáta, no jej hlas zanikal v čoraz silnejšom trúbení.

	Príšera zodvihla hlavu, bola to hlava Medúzy so syčiacimi zmijami namiesto vlasov. Roztvorila prízračné oči a pozrela priamo na Ľuboša.

	Hlava Medúzy, syčiace zmije plné jedu. To ja som ho vylákal.

	Ostrého mitsubishi stálo bez pohybu, blokovalo jazdný pruh. Ozrutný most sa čochvíľa naplnil autami, stáli natlačené za džípom a zúrivo vytrubovali.

	Ľuboš sedel v dokonalom tichu, ocitol sa na dne priepasti, kam nedoletí svetlo ani zvuk. Nehybne sedel, cítil, ako kamenie, a civel do mŕtvolných očí Medúzy.

	 


II

	Ten zmrd zmizol! pomyslel si Peter Štarch a utrel si spotené čelo. V hlave, oťapenej z neobvyklých horúčav, sa mu lenivo prevaľovali myšlienky. Naozaj zmizol, stále sa nevrátil. Iba tak, z ničoho nič sa vyparil. Ubehli odvtedy už tri týždne a Ľuboša stále nebolo.

	Peter obišiel podnikateľovu vilu. Neobjavil žiadnu zmenu, ani náznak majiteľovej prítomnosti. Záhrada spustla, pripomínala tropický prales. Vo vlhkej horúčave sa darilo burine, trávnik sa rozbujnel, bolo sa v ňom treba brodiť. Ešte aj kýble s hlinou, čo Štarch rozkopal pri jednej z minulých návštev, ležali presne tam, kde vtedy dopadli.

	Tri týždne, tri skurvené týždne!

	Petrom zalomcoval hnev, neznášal bezmocnosť. A teraz sa cítil dokonale bezmocný – ako dokonalý čurák. Také pocity mal naposledy pred revolúciou, keď s ním komunisti zametali ako s bezprizorným trtkom.

	Vrel v ňom hnev, no prudkú zúrivosť čoraz častejšie striedali obavy. Čo keď sa zmrd už nevráti? Čo keď sa vyparil nadobro?

	Peter spočiatku tlačil na Beátu, aby mu povedala, kam Ľuboš odišiel. Rýchlo však pochopil, že ani ona netuší, kam sa jej manžel podel. Obehol teda Ľubošove firmy, ziapal na riaditeľov a vedúcich, aby nehrali divadielko a povedali, kde majú šéfa. Lenže ani to nepomohlo, všetci krčili plecami a tvrdili, že Ostrý sa im síce z času na čas ozve, ale iba telefonicky, naživo ho už dávno nevideli. A pokým sa nevráti, nedá sa nič robiť, on je konateľ, on rozhoduje. Bez Ostrého sa do firiem nevráti ani Štarch.

	Práve to Petra znervózňovalo najviac. Prvotný hnev pominul, čoraz nástojčivejšie sa k slovu hlásila neistota. Nečudo, veď mu už dochádzali peniaze a ich pohodlný prívod vyschol – Ostrý mu zatiahol kohútik. Navyše, ak nadobro zmizol, nič si nevydiskutujú, situácia sa tak skoro nezmení. Peter oprášil vrstvu peľu zo záhradnej lavičky a posadil sa. V dusote sa ťažko dýchalo, po tvári mu stekali kropaje potu. Odfukoval, stále pozeral na Ľubošov dom, akoby dúfal, že zazrie pohyb za oknom alebo iný príznak zmrdovej prítomnosti.

	Nič také však nevidel, a to ho deptalo. Tri týždne, celé tri týždne. Pravda, mal ešte nejaké úspory, plus veľa nehnuteľností – budov aj pozemkov. Lenže tie sa nedali tak rýchlo otočiť, chýbal mu cash, na ktorý si zvykol. Z vlastných firiem mu ani zďaleka nepritekalo toľko, koľko by potreboval.

	„Vyjebanec!“ zasyčal a rozopol si prepotenú košeľu. Iba tak zdúchol a jeho, Petra Štarcha, odpísal. Urobil mu to práve teraz, v najnevhodnejšej chvíli. Veď v horúcom, rozochvenom vzduchu sa trepotalo šialenstvo, bolo ho cítiť, takmer sa dalo ohmatať. Čochvíľa sú tu voľby, všetkým už dokonale prepína. Kardiš organizuje kampaň, akú Slovensko ešte nezažilo, opozícia burcuje na protest a hrozí strašidelnými scenármi. Ľudia sú zmätení, vášne vybičované, cítiť to na každom kroku. Národ rozčesnutý na polovicu. Kardišovi prívrženci div že nebojujú s jeho odporcami. A popritom sa dejú čoraz pomätenejšie veci.

	Krátko pred začiatkom leta vybuchla na tenisových kurtoch pri Bratislave obrovská nálož. Zabila miestneho bossa a vyhĺbila niekoľkometrový kráter. Streľba bola na dennom poriadku, pribúdali však výbuchy. Asi najhoršie to bolo len kúsok od Ružomberka – v Žiline. V poslednom čase tam došlo aspoň k dvadsiatke explózií, naposledy začiatkom júla. Priamo v centre mesta vybuchla takmer trojkilová nálož danubitu a zabila troch ľudí – aj nevinný manželský pár, ktorý si iba chvíľu predtým vybral z banky peniaze na dovolenku.

	Zvedavci, čo sa zbehli na miesto výbuchu, bankovky rozchytali, nevadilo im zbierať ich uprostred spúšte krvi a rozbitého skla.

	Šialenstvo, dokonalé šialenstvo. Prolupati, ako to volali v Bosne. Už sa rozšírilo až sem, ľuďom tu vždy kvalitne drbalo, no v tomto skurvene horúcom lete dosiahlo bláznovstvo nové maximá.

	Peter sa oprel, pokrútil hlavou, nemohol uveriť, že Ľuboš sa iba tak vyparil. Veď šialenstvo zasiahlo aj Ružomberok, udrelo blízko nich, veľmi blízko.

	Keď sa Štarch dozvedel, že neznámi páchatelia zastrelili Zola Čonku, nemohol uveriť vlastným ušiam. Zola? Veď to bol len obyčajný stavbyvedúci, drobný, bezvýznamný podnikateľ. Až keď sa rozšírilo, že ho zastrelili spolu s dvoma bratmi, ktorí do mesta prišli pred pár rokmi z východu, začalo to dávať aký-taký zmysel.

	Chudák, bratia ho vtiahli do pochybných kšeftov, zaplietli sa s nesprávnymi ľuďmi, myslel si Štarch.

	Zolova smrť ním otriasla viac, než si pripúšťal. Nečakal, že zubatá zakosí v takej tesnej blízkosti. S Čonkom nikdy neboli priatelia, ale kedysi bol stavbyvedúci v jeho a Ľubošovej firme. Neskôr mu spolu s partiou postavil altánok pri chate v Matejkove. Štarch si spomínal na príjemný, pohodový deň, aký vtedy zažili. Grilovali v záhrade spolu s rodinami, všetko bolo také, aké malo byť; presne tak, ako si to Peter kedysi vysníval.

	Lenže dnes…

	Šialenstvo vrcholí, slnko pečie, zubatá udiera čoraz bližšie a Ľuboš sa vyparil.

	Dokonale sa vyparil, Štarch si bol istý, že aspoň na Čonkovom pohrebe sa ukáže. Sám sa tam vybral. So Zolom si síce nepadali do náruče, ale patrilo sa vzdať mu poslednú úctu. Peter dúfal, že zastihne Ľuboša a konečne si veci vydiskutujú. Veď zabitý Cigán bol jeho blízky kamarát, vyrastali spolu v decáku – Ostrého historky o tom nemali konca.

	Lenže zmrd sa neukázal, vykašľal sa na mŕtveho, neposlal ani len veniec.

	Peter musel pretrpieť celý cigánsky pohreb, bolo to peklo. Truhly zostali po celý čas zavreté, Čonkovcov vraj hrozne doriadili. Zolovi bratia po sebe zanechali dve početné rodiny, kvílenie vdov aj pozostalých detí Petrovi trhalo uši. Jediným rozptýlením bolo, že na obrad z akéhosi dôvodu zavítal aj Vokoš. Doviezla ho čierna stranícka limuzína – asi išlo o povinnú predvolebnú kampaň, ktorú museli vykonávať všetci členovia Kardišovho hnutia. Alexander dokonca ako zástupca mestského úradu predniesol obstojnú smútočnú reč, vyjadril ľútosť a prisľúbil, že samospráva pomôže pozostalým v tomto obzvlášť tragickom prípade. Peter po celý čas civel na tri rozkopané hroby, tri čierne diery, prišlo mu z toho nevoľno.

	Aj teraz mu po chrbte prebehli zimomriavky. Rázne pretrhol spomienky, vstal. Naposledy si prehliadol vilu, ale nič nové neuvidel. Plecia mu poklesli, potichu zanadával a pobral sa zo spustnutej záhrady.

	 


III

	Radosť sa rýchlo zmenila na zhrozenie. Pred dvoma týždňami Vokošovi hneď ráno zavolali z nemocnice. Dominik sa prebral! Alexander sa potešil, ani nepočkal do konca pracovnej doby a vyrazil za synom.

	Doktor, ktorý ho čakal pred izbou, sa správal zdržanlivo, snažil sa krotiť jeho nadšenie. Vokoš nechápal, o čo mu ide, no v tej chvíli mu to bolo jedno. Vrútil sa do nemocničnej izby, nič iné ho nezaujímalo. Dominik bol vychudnutý, bledý a strhaný, ale bdelý, oči mal otvorené, vnímal, čo sa deje okolo. Vokošova tvár sa roztiahla do šťastného úsmevu, neubránil sa dojatiu. Už dávno sa vzdal nádeje, nedúfal v dobrý koniec. Vedel, že v živote bývajú veci presne také zlé, aké sa na prvý pohľad zdajú. A niekedy ešte horšie. Preto ho šťastný obrat zarazil, netušil, ako naň zareagovať.

	„Synček!“ zvolal a natešene zamieril k posteli s ležiacim synom.

	Dominik naňho pozrel rozostreným, prázdnym pohľadom. Na tvári sa mu nepohol ani sval, len pery sa mu skrútili do veľkého O.

	Vokoš si pomyslel, že chce povedať otec, ale namiesto toho vyšiel zo syna iba hlboký, neartikulovaný zvuk. Bezobsažné, duté: „Óóó.“

	„Dominik,“ prihovoril sa zmätený Vokoš, takmer chlapcom zatriasol.

	Syn stíchol, prestal vydávať zvieracie zvuky. Odlepil od neho nevidomý pohľad a zadíval sa kamsi do stratena. Ústa nezavrel, vytiekla mu z nich slina a stekala mu po brade.

	Alexander sa zvrtol k doktorovi: „Čo je s ním?!“

	„Viete, pán Vokoš… Toxické poškodenie mozgu. Síce sa prebral, ale…“

	Prednosta pristúpil tesne k nemu, takmer sa dotýkali nosmi. „Mám zo syna retarda?“ zasyčal mu do tváre.

	„No, viete…“

	„Takýto zostane?“ vytisol Vokoš. Na jazyk sa mu drali vety o tom, že v takom prípade mohol radšej zostať v kóme, ale ovládol sa a prehltol ich.

	„Ťažko predvídať. Môže ísť o trvalé poškodenie alebo o dočasné zmeny. Všetko ukáže čas,“ vysvetľoval doktor.

	„Koľko času? Za koľko sa to ukáže?“

	„Ťažko predvídať, naozaj ťažko predvídať, pán…“

	Vokoš ho viac nepočúval, bez rozlúčky vyšiel z izby, na Dominika ani nepozrel.

	Čas toho zatiaľ veľa neukázal. Od synovho precitnutia uplynuli dva týždne, ale žiadne zmeny k lepšiemu nenastali. Aspoň v Alexandrovom videní to tak bolo. Dominik síce reagoval o čosi rýchlejšie, správal sa vnímavejšie. Lenže aj teraz, keď Vokoš sedel pri jeho posteli, sa musel premáhať, aby sa pri pohľade na Dominikovu tupú tvár bez výrazu, na jeho idiotsky pootvorené ústa a trhané, nekoordinované pohyby nerozplakal, nerozkričal alebo rovno neušiel.

	Mám syna retarda! ozývalo sa mu v hlave.

	Nechcel tak premýšľať, vzdoroval hnusným myšlienkam, no aj tak sa neubránil.

	Mám syna retarda.

	Miešal sa v ňom smútok so zlosťou, chvíľu mu bolo do plaču, o sekundu neskôr by najradšej niečo roztrieskal. Bolo to vôbec možné?! Nestačilo, že Dominik bol buzerant, feťák, bezdomovec a totálne sklamanie? Musel sa po tom všetkom, čo svojmu otcovi vykonal, ešte aj sám otráviť a zmeniť na posratého dementa?

	Čo s ním, ak zostane takýto?

	Nemôžu ho mať doma, takú hanbu by Vokoš nezniesol.

	Toto má byť jeho krv, jeho odkaz, jeho budúcnosť?!

	A keby len jeho… Veď línia siahala oveľa hlbšie, k ozajstnej veľkosti. Oproti nej bol on, Alexander Vokoš, iba drobný, nepodstatný tieň, celý život tým trpel. Morila ho hanba, že zdedenú veľkosť nedokázal zveľadiť, že s ňou nenaložil tak, ako by si zaslúžila.

	Lenže, ospravedlňoval sám seba, bola na to krajne nepriaznivá doba. Až do revolúcie sa v tej veci nedalo podniknúť nič, vôbec nič. Urobil, čo mohol, v pote tváre každodenne pripravoval pôdu, aby aspoň Dominik siahol po veľkosti, ktorú zdedili krivolakými a skrytými cestičkami. Pravda, verejne sa to priznať nedalo – ani dnes, ani v budúcnosti. Na tom však nezáležalo, Alexander cítil, že mu veľkosť pulzuje v krvi, od detstva ju cítil v žilách. Aj preto sa ako mladík rozhodol vrátiť k počiatku, kde sa všetko začalo – do Ružomberka. Aj preto sa už vyše dve desaťročia držal na mestskom úrade. Všemožne pripravoval pôdu, dláždil cestu splneniu svojho sna, dláždil cestu, aby tam raz Dominik obnovil zdedenú veľkosť…

	A teraz?

	Mám zo syna retarda.

	Po tom všetkom, čo prekonal, po všetkom, z čoho Dominika vykresal, mu chlapec urobí toto…

	Rozpálenú dušu mu príjemne chladilo iba vedomie, že s hajzlami, čo to spôsobili, zatočil presne tak, ako si zaslúžili. Necúvol, urobil, čo bolo treba, hoci neskoro. Dominikovi a ďalším otráveným tým už, žiaľ, nepomohol, ale aspoň ochránil mesto a desiatky ostatných pred podobným osudom – pred jedom fyzickým aj morálnym, čo tam ako hydra začínal dvíhať hlavy.

	Vokoš zoťal všetky tri, urobil to čisto, elegantne, jediným úderom.

	„Ahoj, synček,“ rozlúčil sa a vstal. „Prídem zase zajtra.“

	Dominik naňho nepozrel, vydal zo seba tichý, hrdelný zvuk.

	Alexander sklonil hlavu, vyšiel z izby a dlhou chodbou zamieril k východu. V nemocnici bolo príjemne chladno, no vonku nemilosrdne pražilo. V dusnej horúčave sa nedalo dýchať, Vokoš by sa najradšej otočil a vrátil do budovy. Neznášal teplo, otupovalo ho, spomaľovalo myslenie.

	Na polceste k parkovisku sa mu vo vrecku rozvibroval mobil. Ďalšia technologická hlúposť, ktorá ani nemala vzniknúť! Byť vždy a všade zastihnuteľný – strašne mu to liezlo na nervy.

	Vytiahol telefón a prijal hovor.

	„Tu Driecky,“ ozval sa chladný hlas. Okresný predseda hnutia sa k Vokošovi po tom, čo mu ušiel z Banskej Bystrice na jeho vlastnom aute, nesprával veľmi priateľsky.

	„Počúvam, čo treba?“

	„Kampaň! Poriadnu kampaň, nie toto, čo máme!“ spustil Driecky.

	Alexander sa uškrnul. Páčilo sa mu, že okresnému predsedovi v posledných týždňoch odchádzajú nervy. Ani sa mu nečudoval. Prieskumy, ktoré si hnutie dalo vypracovať, nevyznievali veľmi priaznivo. Hralo sa o všetko a tí, čo sa s hnutím nerozlučne spojili, začínali cítiť, že im tečie do topánok. Jeho, Alexandra Vokoša, sa to našťastie netýkalo. Nebol ako títo spomalení hlupáci, v predstihu sa postaral, aby vykĺzol zo sťahujúcej sa slučky. Veď s Hagarom a paralelnou tajnou službou, čo maká na Kardišovom páde, intenzívne spolupracuje už takmer mesiac. Lojalita k hnutiu bola už len maska, sami Hagarovi ľudia ho prosili, aby si ju ešte nestrhával a naďalej ich zásoboval cennými informáciami.

	„Kampaň je vynikajúca,“ ubezpečil Drieckeho. „Nemajte obavy, uvidíte, že to dobre dopadne.“

	„Len aby… Ale nie kvôli tomu volám.“

	„A kvôli čomu?“ uškŕňal sa Vokoš.

	„Predseda sa chce s vami stretnúť. Osobne.“ Alexandrovi zmrzol úsmev: „Čože?“

	„Stretnúť sa s vami. Čo na tom nechápete?“

	„Teraz pred voľbami? Veď má určite veľa práce, veľa dôležitejších…“

	„V sobotu, v Banskej Bystrici. Detaily vám pošlem v správe.“

	„Túto sobotu, tak skoro? Neviem, či budem –“

	„Je to dôležité. Zariaďte si to, ako chcete, ale buďte tam, rozumiete?“

	Vokoš si utrel čelo, srdce sa mu rozbúšilo. Nečakané osobné stretnutie s Kardišom… Len tak, bez poriadneho ohlásenia, veľmi narýchlo.

	Pražiace slnko, rozpálený, zapáchajúci asfalt pod nohami. Stretnutie s Kardišom.

	Zakrútila sa mu hlava, premkli ho obavy.

	Dozvedel sa predseda, že ho zradil? Bolo to všetko s Hagarom obyčajná pasca, divadlo, ktorým sa dal oklamať?

	Vie o všetkom, Kardiš určite vie o všetkom! ziapal mu v hlave vydesený hlas.

	„Áno, rozumiem,“ zachrčal do telefónu. Odkašľal si, istejším hlasom dodal: „Budem tam.“

	 


IV

	Vina ho rezala, nedalo sa pred ňou ujsť. Dostala sa k nemu všade, na každom mieste, v každú hodinu. Driapala ho až na kosť, cítil sa, akoby mu mäso aj šľachy rozrezávali ostré hrdzavé železá. Ľuboš sa zahniezdil v prútenom kresle, hoci vedel, že to nepomôže. Vyskúšal už všetky možné polohy – hrany hrdzavých želiez ho rezali v každej. Vine sa nedalo uniknúť, vynorila sa z priepasti a zdalo sa, že nikdy nezmizne, ani nepoľaví.

	Ostrý sa rozhliadol po rozľahlej vinici a zvlnených kopcoch vystupujúcich z ranného oparu. Takto skoro pred ôsmou bolo vo vinohradoch pri mestečku Abaújszántó veľmi príjemne. Vzduch voňal viničom aj napučanými strapcami hrozna, v tieni modrých orgovánov vládol znesiteľný chládok. Čochvíľa však nastúpi zničujúca páľava; slnko, nemilosrdná a slepá žeravá guľa, stúpalo čoraz vyššie.

	Ľuboš si odchlipol prvotriedneho vína aszú a uškrnul sa. Keď takmer pred mesiacom vyrážal do Budapešti, ani vo sne mu nenapadlo, že skončí tu – priamo v slávnej vinárskej oblasti v okolí Tokaja. Jeden z bohatých maďarských priateľov ho tam zaviezol, len čo uvidel, v akom je Ľuboš stave.

	Nečudo, veď správa o Zolovej smrti ho zdevastovala, vykoľajila. Potreboval sa pozbierať a spamätať. Rušná Budapešť na to nebola vhodná, v pokojnej vinohradníckej oblasti sa relaxovalo oveľa lepšie. Nevysoké oblé kopce, zvlnené viničné vŕšky a nekonečné lány polí. Nepestovali tu však len obilie, v horúčavách sa darilo aj rôznym druhom ovocia, tekviciam, slnečniciam, kukurici a, samozrejme, hroznu.

	Ľuboš sa oprel v kresle, stále sa rozhliadal po idylickej krajine. Inokedy by sa tu cítil ako v raji. Lenže nie dnes, nie v týchto prekliatych časoch. Ešte stále sa nevymotal z hlbín, kam sa zrútil, keď mu Beáta zavolala zničujúcu správu. Prvých pár dní o sebe vôbec nevedel, ani si nespomínal, čo povedal známemu a ako presne sa sem dostal. Prázdno, dokonalé prázdno, ani obraz, ani zvuk. Akoby mu mozog odpojil všetko nadbytočné, akoby kontrolu prevzal akýsi obranný mechanizmus, a ten mu do vedomia vpúšťal iba toľko informácií a vzruchov, koľko dokázal uniesť.

	Zolko, Zolko, Zolko…

	Jediné slovo, čo sa donekonečna opakovalo. Dávno stratilo význam aj zvuk, zmenilo sa na bezobsažnú mantru, ktorá ho mátala vo dne v noci. Pohľad Medúzy ho premenil na skalu, od šoku, úľaku a prvotnej hrôzy mu stuhla krv v žilách. Nič necítil, ani nevnímal – neživý kus kameňa. Preto sa nevybral na Zolov pohreb, v tom čase mu nič také nenapadlo, bol mimo, neschopný akejkoľvek akcie.

	Až po niekoľkých dňoch sa vynoril nad hladinu, znova začal rozoznávať farby, zvuky a pocity. Ako prvý ho zachvátil hnev, pekelný hnev. Zdalo sa mu, že jedine zúrivosť dodáva prázdnote akú-takú štruktúru, že jedine tá prináša aspoň nejaký zmysel.

	Skurvený Vokoš, hnusný, jedovatý had! Využil ho, spravil z neho spolupáchateľa, priam vraha!

	Zolko, Zolko, Zolko.

	Využil jeho slabosť, zmanipuloval ho; bolo to, akoby mu vložil do ruky nôž, ktorým Ľuboš nevedomky bodol svojho najlepšieho priateľa.

	Posledného, veď žiadny iný mu už nezostal.

	V hlave mu prebleskovali spomienky na decák, na spoločné hry so Zolom aj na nedávnu minulosť.

	Nemohla to byť náhoda? zadúfal po tisíci raz. Možno s tým Vokoš nič nemal, možno išlo o zhodu okolností, možno…

	Nezmysel! vrátil sa do reality. Vokoš hral akúsi inú, vyššiu hru. Ktovie, o čo v nej išlo. Lenže, nech išlo o čokoľvek, Zola v ústrety smrti vylákal jeden jediný človek.

	Ty si ho zabil, ty si im ho naservíroval rovno na mušku.

	Ďalší výbuch spomienok – stratení chlapci, Zolo hrajúci na husliach, desiatky tanečných zábav ešte pred revolúciou… Ľuboš si zovrel hlavu, keby to neurobil, vybuchla by mu.

	Každá spomienka z neho vyžmýkala viac a viac zlosti, zdalo sa mu, že ňou napučal ako neďaleké strapce hrozna. Kamarát, čo vinohrady vlastnil, mu vysvetlil, že keď sa vydarí počasie a páľava trvá dostatočne dlho, prezretá šupka hroznovej bobuľky praskne. Práve vtedy sa na hrozne usadí ušľachtilá pleseň, ktorá vínu dodá výnimočnú muškátovú chuť.

	Ľuboš cítil, že aj on už-už praská, že povoľuje vo švoch. Aj na ňom sa možno usadí pleseň, ale určite nie ušľachtilá, skôr taká, ktorá sa usadzuje na mŕtvolách. Dýcha síce, žerie a serie, no inak je odpísaný, mŕtvy.

	Odchlipol si vína, tentoraz si doprial väčší glg. Tokajské aszú – víno kráľov a zároveň kráľ vín. Vinum regum, rex vinorum. Tak mu to známy vykladal, nezabudol spomenúť, že práve tokajské aszú vraj obľubovali panovníci ako Napoleon, Peter Veľký alebo Mária Terézia.

	Peter Veľký…

	Stačilo slovíčko, jediné nevhodné slovíčko, a zlosť sa okamžite vrátila. Zakaždým silnejšia než predtým.

	Prekliaty Štarch! Keby ho nezradil, keby ho nebodol do chrbta, všetko mohlo byť inak. Veď práve hnusnú zradu, ktorá sa nedala vydržať, zapíjal tvrdým chľastom a liečil zázračným práškom. Keby pre Štarchovu zradu nebol rozdrbaný na sračky, ani Vokoš by ho tak ľahko nedostal.

	Lenže bol rozbitý na kašu, Alexander to zneužil a… Ostrý si doteraz presne nespomínal, o čom sa s prednostom v nešťastnú noc rozprával. Z nejasnej zmäti a zábleskov sa mu vynáralo jediné meno – Michal Mráz. Štarchov pešiak, ktorého pred tromi rokmi napadli akísi grázli a doriadili tak, že zostal v kóme. Ľuboš sa o to vtedy veľmi nezaujímal, ani nevedel, ako celá záležitosť dopadla.

	Michal Mráz.

	Prečo mu ho Vokoš spomínal? Marilo sa mu, že to súviselo so Štarchom a s tým, čoho všetkého je vraj schopný.

	Je schopný všetkého, napadlo Ľubošovi. Potriasol hlavou, nebola to žiadna novinka. Veď aj sem do Maďarska sa odpratal pre Štarcha. Nielen preňho, tak či tak potreboval vypadnúť, lenže Peter ho zastrašoval, naozaj mu nahnal strach.

	Znova potriasol hlavou, chcel z nej vyhnať myšlienku, že sa tu nemôže skrývať donekonečna a raz sa bude musieť vrátiť. Inak sa mu firmy načisto rozsypú a do riti pôjde aj to málo, čo v nej ešte nie je.

	Napil sa vína kráľov, poprevaľoval ho v ústach a prehltol.

	„Vinum regum!“ zakričal.

	Napadlo mu, že si môže dať na hlavu akurát tak bláznovskú, šašovskú korunu. S rolničkami.

	Veď presne to z neho urobili – šaša a blázna. Pred celým mestom, pred Beátou a najmä pred Milanom.

	Pred Milanom…

	Urobili z neho aj vraha. Ani len netušil, o čo vlastne išlo, no videl sám seba ako šaša s rozcinkanými rolničkami a krvavým nožom v ruke.

	Otočil hlavu, pozrel na neďalekú bielu vilu obrastenú brečtanom. Víno kráľov bolo slabučké, ale vo vile je vynikajúco vybavený bar a v ňom… Oveľa lepšie prostriedky na zabudnutie, na prekonanie ďalšieho horúceho dňa.

	Slnko už vystúpilo vysoko, začínalo poriadne pripekať. Povetrie nad rovinou aj kopčekmi sa nepokojne roztrepotalo, z vysušených ciest sa dvíhal prach.

	Hrdzavé železá mal už znova zarezané hlboko v živom mäse, vina ho morila.

	Keby sa nestalo hento, keby sa nestalo tamto…

	Bolo načase pohnúť sa. Čím vyššie stálo žeravé slnko, tým mrazivejšia hlbina sa v Ľubošovi otvárala.

	Keby som nespravil to alebo ono…

	Jej chlad sa nedal vydržať, nepomohla horúčava, hrany ľadových želiez boli čoraz ostrejšie.

	Bolo ich treba otupiť a ponoriť sa späť pod hladinu, kde neboli žiadne farby, zvuky ani pocity. Iba tak možno prežiť južanské slnko.

	Ľuboš s námahou vstal, prútené kreslo zavŕzgalo. Prehnutý a čudne pokrútený zamieril k vile, o chvíľu sa stratil v čiernom obdĺžniku vstupnej brány.

	 


V

	Hnusné červené hviezdy! Vokoš neveril na znamenia, ale toto sa nedalo prehliadnuť ani poprieť. Zakaždým, keď do tohto mesta prichádzal, poriadne sa naštval. Hneď pri vstupe ho vítal Pamätník SNP, pripomienka odporného židoboľševického puču, a ešte hnusnejšie päťcípe hviezdy Sovietskeho zväzu. Čosi také sa ho osobne dotýkalo, veď jeho predkovia si pre tú zberbu vytrpeli svoje.

	A naozaj, hviezdy akoby predznamenávali, čo ho v Banskej Bystrici čaká. Nič dobré. V skurvenom povstaleckom hniezde ho zakaždým ponížili, nikdy tam nezažil nič pekné. Len pravidelnú Kardišovu buzeráciu a naposledy aj hnusný kanadský žartík s mafiánskou oslavou narodenín. Dodnes nevedel, prečo ho tam Kardiš vyslal. Lenže to nebolo prekvapivé, predseda sa stával nepochopiteľným a neodhadnuteľným aj pre najbližších poskokov. V hnutí sa šírili fámy o jeho čoraz častejších iracionálnych výbuchoch, zmätočných rozhodnutiach a fantastických povedačkách, ktoré neustále vyťahoval z rukáva a v ktorých akoby sa sám strácal. Geniálny Valdemar Kardiš, chlap, čo postavil do pozoru celé Slovensko a vládol mu oceľovou päsťou, bol dávno preč. Vystriedal ho akýsi zúrivý, nevypočítateľný poloblázon, čo neraz vyziapoval nezmysly.

	Vokošovi zovrelo žalúdok. Hoci premiérovi moc čoraz zjavnejšie vykĺzala z rúk, neznamenalo to, že už nie je nebezpečný. Práve naopak. Aj zdochýnajúci kôň kope najsilnejšie. Zdalo sa, že Kardiš stratil akékoľvek zábrany, nedalo sa odhadnúť, čo všetko je ochotný urobiť, aby si udržal pozíciu. Situácia v krajine mohla kedykoľvek vybuchnúť, veď bolo verejné tajomstvo, že Kardiš cez svojich ľudí vydáva čoraz bláznivejšie rozkazy nielen tajnej službe a polícii, ale aj rôznym skupinám podsvetia. Čo urobí, ak prehrá voľby?

	Bola to vážna otázka, veľmi vážna, no Alexandra trápilo niečo iné. Čo Kardiš urobí jemu, ak pozná pravdu? Čo ak sa dozvedel, že on, Alexander Vokoš, už nie je v jeho tábore, a dokonca pracuje proti nemu? Vylákal ho do Bystrice preto? Vokoš preglgol. Snažil sa ovládnuť, no strach sa v ňom rozpíjal ako čierny atrament. V Bystrici predsa sídlila jedna z najobávanejších skupín podsvetia. A zároveň jedna z tých, o ktorých sa hovorilo, že najužšie spolupracuje s hnutím. Jej boss síce od minuloročnej jesene sedel v base, lenže to dokopy nič neznamenalo. Všetko fungovalo po starom, v regióne stále mizlo veľa ľudí.

	Zmizne aj on? Odíde na schôdzku a už nikdy sa nevráti? Čosi podobné sa stalo prednostovi okresného úradu v Poprade. Tiež nominant hnutia. Odišiel na dohodnuté stretnutie a dovi-dopo. Bez stopy zmizol, vyšetrovanie urýchlene zastavili, a keď sa v tom akýsi novinár napriek všetkému rýpal, dostal poriadne po prstoch.

	Vokoš si utrel z čela pot a odbočil do mestskej časti Radvaň.

	„Doboha!“ zanadával. Akoby nestačilo, že nevedel, čo ho čaká, akoby poníženia a ústrkov nebolo dosť. Okrem samotného stretnutia s Kardišom musel uniesť aj ďalší, síce nenápadný, ale dôrazný úder pod pás.

	Stretnutie sa malo odohrať u jedného z miestnych prominentných straníkov. Andrej Hurtek bol známy textár, hudobný skladateľ a rozhlasový redaktor. Zložil vyše tristo piesní, napísal k nim aj texty. Niektoré z nich boli chronicky známe, aj hnutie ich na svojich mítingoch vyhrávalo ako najväčšie hitovky: Júlia, si čarovná, Trikrát hádaj, Veronika a ďalšie.

	To by samo osebe stačilo na rozmrzenie, Vokoš nemal rád úspešných ľudí. Lenže to nebolo všetko. Alexander ani nemusel vŕtať hlboko, aby zistil, že Hurtek bol zároveň eštebák, poriadna sviňa, najprv len dôverník, neskôr plnohodnotný agent. Jeho záznamy z registračných protokolov a operatívnych zväzkov doteraz nikto nevymazal.

	Šialená drzosť! Jeho, Alexandra Vokoša, premiér pred necelými štyrmi rokmi dobreže nezniesol pod čiernu zem. Vrieskal naňho, vyhrážal sa mu, že ak sa neočistí a jeho spolupráca s ŠtB vyjde na svetlo, zažije čosi hrozné. Vraj by to pošpinilo hnutie aj samotného predsedu. Vokoš si dodnes spomínal na ten hrozný rev, na vyhrážky a zastrašovanie. Kardiš ho vtedy takmer dohnal na psychiatriu, musel preto prosíkať o pomoc skurveného Štarcha. Toľko ústrkov, a načo?

	Dnes sa majú stretnúť u Hurteka, eštebáckeho agenta s nevymazanými záznamami, a všetci sa budú tváriť, že je to v poriadku. Odrazu to neprekáža, nestojí to za reč.

	Vokoš tušil, že aj túto podpásovku mu Kardiš uštedril naschvál. Chcel mu ukázať, že jediné, na čom vždy záležalo a na čom záleží aj teraz, je jeho, predsedovo rozhodnutie. Všetko ostatné mohlo ísť do riti.

	Presne takto Kardiš riadil celú krajinu aj medzinárodné vzťahy. Uveril, že on, len on je riaditeľom zemegule. Navyše, a to bola najhoršia chyba, dával to otvorene najavo.

	Vokoš zaparkoval pri rade rodinných domov a skontroloval mapu. Bol na mieste, Hurtekov dom stál hneď na začiatku ulice. Čakal, že pred ním uvidí vládne limuzíny, ale nestálo tam žiadne auto. Nič nenasvedčovalo tomu, že by sa dnu zdržiaval premiér. Alexander vystúpil, došiel k bráničke a zazvonil. Chvíľu sa nič nedialo, potom začul kroky. V zámke zaštrkotal kľúč, brána sa so škripotom otvorila.

	„Vitajte,“ prehodil Hurtek a uškrnul sa.

	Vokoš k nemu pocítil prudkú nesympatiu. Hurtek mal okolo šesťdesiatky, stále však pôsobil majestátne – bol dobre stavaný, mal peknú tvár a švihácky vyčesané biele vlasy.

	„Mám sa tu s niekým stretnúť,“ prehodil odmerane.

	„Pán predseda vás už čaká.“

	Alexander nadvihol obočie: „Už je tu?“

	„Samozrejme, on nikdy nemešká,“ povedal Hurtek a významne pozrel na hodinky. Ručička ukazovala dve minúty po dohodnutom čase.

	Vokoš sa už-už ospravedlňoval, ale zahryzol si do jazyka. Tomuto chujovi nemusí nič vysvetľovať. „Kde je?“ chopil sa iniciatívy.

	„Poďte za mnou.“

	Vykročili popri dome, zamierili do rozľahlej záhrady v zadnej časti dvora. Hurtek kráčal prvý, Vokoš si ho odzadu nevraživo prezeral.

	Tvoja eštebácka minulosť Kardišovi nevadí, prskal v duchu. Nikomu nevadí!

	Od zlosti zovrel päste. Zatiaľ čo jeho pre minulosť buzeroval každý druhý blbec, Hurtek, ešte väčšia agentská sviňa, je váženým občanom. Dokonca vraj učí na univerzite latinčinu a pre kresťanské rádio Lumen píše náboženské pesničky. Vokoš sa zadúšal závisťou a zúrivosťou. Zasraný zmrd! Akoby to nestačilo, ešte aj rada Konferencie biskupov Slovenska mu minulý rok udelila akési vysoké ocenenie. Vraj ako prejav vďaky katolíckej cirkvi za jeho činnosť.

	Krajina sa zbláznila! hromžil v duchu Vokoš. Aj biskupi sa celkom zbláznili, keď oceňujú bývalých agentov ŠtB, ktorí ich, ako aj veriacich za predchádzajúceho režimu tak kántrili. Na druhej strane, keby cenu ponúkli jemu, nič by proti tomu nenamietal. Veru by si ocenenie zaslúžil, veď dal v Ružomberku zrekonštruovať nielen Hlinkovo mauzóleum, ale aj veľa ďalších stavieb, ktoré vznikli z popudu a neraz aj z peňazí tohto velikána.

	Vokoš by sa najradšej otočil a zmizol. Lenže práve to nesmel urobiť. Stále existovala šanca, hoci malá, že Kardiš o ničom nevie. Mohol ho sem zavolať z tisícky rôznych príčin, alebo aj celkom bez dôvodu, jednoducho iba preto, že mu to napadlo. Keby sa Alexander stretnutiu vyhol, predčasne z neho odišiel alebo sa správal neprirodzene, zbytočne by pritiahol predsedovu pozornosť. Musel sa vyvarovať všetkého neobvyklého či podozrivého, inak… Kardiš bol stále pri moci, stále vedel kopnúť aj hrýzť, kedykoľvek ho mohol zašliapnuť. Stačilo na to najmenšie podozrenie a niekedy ani to. A hoci odhady každým dňom klesali, ešte stále mohol vyhrať blížiace sa voľby. Keby Vokoš prejavil čo i len náznak nepriateľstva alebo odstupu, nemuselo by to preňho dobre dopadnúť.

	„Tak tu vám ho vediem, pán predseda,“ ohlásil Hurtek a posunkom naznačil, aby Alexander prešiel ďalej do záhrady, pod košaté jablone.

	Kardiš tam sedel na lavičke, obhrýzal jablko, sladká šťava mu stekala po brade až na golier košele.

	Vokoš vykročil k nemu, Hurtek sa potichu vytratil.

	Vie o tom, alebo nevie? premýšľal Alexander, keď sa blížil k premiérovi zaujatému jablkom. Dozvedel sa, že idem proti nemu? Alebo sa k nemu doniesli správy o tom druhom – o očistnom zákroku, čo som musel podniknúť v meste?

	Prebehol pohľadom po neďalekých kríkoch, zisťoval, či tam nečíha ktosi ďalší. Nikoho nevidel, zdalo sa, že v záhrade je iba on, Kardiš a hostiteľ šramotiaci v kôlni pri dome. Premiér zdvihol hlavu. „Vitajte, pán prednosta,“ pozdravil vrelým tónom.

	Vokoš na okamih stuhol, skoro Kardiša nespoznal. Koža na tvári mu ovísala, mal ju popretkávanú červenými žilkami. Aj oči mal začervenané, takmer mu nebolo vidieť beľmo.

	Vravia, že sa dopuje všelijakými látkami, aby vydržal, napadlo Alexandrovi. Možno aj preto prichádza o zdravý rozum.

	Rýchlo sa usmial a úctivo mu potriasol ruku. „Ďakujem za pozvanie, pán premiér,“ zahabkal.

	Ani stisk už Kardiš nemal taký ako kedysi. Zostal z neho len akýsi tieň, slabá ozvena toho, čím býval. Nechradol, telo mal rovnako mohutné ako vždy. Čosi ho však opustilo, charizma alebo vyžarovanie – nebolo to nič fyzické, no rozdiel udieral do očí.

	„Posaďte sa vedľa mňa,“ vyzval Alexandra.

	Prednosta poslúchol, stále nevedel, o čo pôjde. Pozorne sledoval Kardišovu tvár aj posunky, snažil sa zachytiť náznak priazne či nepriateľstva. Lenže premiér zostával nečitateľný, tvár mal ovisnutú a prázdnu, všetku pozornosť sústredil na zvyšky jablka. Keď konečne dochrúmal a odhodil ohryzok, utrel si bradu a uprene pozrel na Vokoša.

	„Ako sa má synček?“ opýtal sa bodro, zreničky mal drobné ako špendlíkové hlavičky. „Počul som, že boli problémy, ale už je lepšie.“

	Alexander zažmurkal a preglgol. Mám syna retarda.

	„Naozaj je to lepšie,“ prikývol s úsmevom. „Prebral sa, všetko je na dobrej ceste, ďakujem za opýtanie.“

	„To rád počujem. Videli ste tie osie hniezda?“

	„Prosím?“ nechytal sa Vokoš. Zazdalo sa mu, že zle počul.

	„Tam pri kôlni,“ ukázal premiér.

	Alexander sa lepšie prizrel. Pod ošarpanou stenou kôlne uvidel zvyšky dvoch osích hniezd. Boli už síce roztrhané a rozbité, no aj tak ho striaslo. Ich tvary pripomínali akési naduté nádory. V stovkách malých komôrok určite ležia mŕtve larvy, osie robotnice a možno aj kráľovná.

	„Treba to hlušiť, háveď. Teraz na konci leta sa najviac kotí,“ šomral Kardiš.

	Vokoš prikyvoval, zo všetkých síl sa snažil zachytiť zmysel či aspoň niť rozhovoru.

	Naznačuje mu tým Kardiš niečo? Prirovnáva osy k inej hávedi, ktorú musel pohlušiť v Ružomberku? Alebo iba tára, trieska piate cez deviate?

	Keby sa Alexander celé desaťročia nepretvaroval a nebol v tom dokonalý majster, dávno by vybuchol – k človeku sediacemu vedľa cítil neznesiteľný odpor. Kedysi ho rovnako horlivo obdivoval, lenže to bolo dávno preč. V momente, keď sa rozhodol zmeniť tábor, zmenil aj perspektívu, cez ktorú na všetko nahliadal. Iba tak sa dalo prežiť, iba tak zvládol komunistický teror aj divoké porevolučné roky. Obyčajným klamaním to nešlo, povrchní prevracači kabátov, čo to skúsili, sa rýchlo rozsypali. Jedinou cestou bola zmena perspektívy, ozajstná zmena perspektívy, ktorej bolo schopných len zopár ľudí. Vokoš by odprisahal, že veci vnímal odjakživa presne tak, ako ich vníma dnes. Ani detektor lži by ho nenachytal pri klamstve. Kardiš bol zlý človek. Mocný, ale zlý, škodlivý element. Rozštiepil národ na dve nezmieriteľné časti. Jedni ho nenávidia a považujú za zločinca, iní ho velebia, zbožňujú a nedajú naňho dopustiť. Z takého rozštepu nevzíde nič dobré, rana sa tak rýchlo nezrastie, navždy po nej zostane jazva. Okrem toho Kardiš pošpinil Slovensko, otrávil ho, krátko po vzopätí revolučných ideálov všetko pokrivil a znesvätil, krajina sa z toho bude spamätávať desiatky rokov. A jeho privatizácie? Len iné označenie pre obyčajné lúpeže!

	Presne toto si o Kardišovi odjakživa myslel, presne takto ho vnímal.

	Že ho niekedy obdivoval, že vykrikoval na jeho mítingoch a robil všetko, aby pomohol hnutiu? Možno, lenže Kardiš bol kedysi veľmi presvedčivý, veľmi charizmatický. Všetkých oklamal, aj hlavných predstaviteľov Verejnosti proti násiliu, ktorí mu zverili vysoké štátne funkcie. A rovnako oklamal aj jeho, Alexandra Vokoša, nič iné za tým nebolo.

	Zmena perspektívy, dokonalá zmena perspektívy. Žiadne klamstvo, ani najdokonalejší prístroj by nezachytil náznak rozporu s Vokošovým úprimným presvedčením.

	„Viete, prečo som vás zavolal?“ opýtal sa znenazdania premiér.

	„Nie,“ priznal Alexander. „Je toho veľa. Kampaň, dokončovanie privatizácií v regióne…“

	„V tom ste sa vyznamenali. Grznár vás veľmi chváli, aj nový majiteľ textilky je spokojný. Aj keď…“

	„Niečo nie je v poriadku?“ spozornel prednosta.

	„Drobné problémy, treba to dotiahnuť. Nepoznám podrobnosti, ale pozrite sa na to.“

	Vokošovi spadol kameň zo srdca. „Samozrejme, pán premiér,“ vydýchol s úľavou.

	„To nie je všetko.“ Kardišovi stvrdol hlas, znova naňho pozrel.

	„Len povedzte, čo ešte treba…“

	Premiér však zmĺkol, uprene hľadel Alexandrovi do očí.

	„Rád poslúžim,“ vykoktal Vokoš.

	Kardiš sa široko usmial, vyceril biele a sem-tam krivé zuby. „Voľby mi vyhrajte!“ potľapkal ho po pleci.

	„Pracujem na tom, robíme, čo sa dá,“ horlil Alexander. „Náš región stále –“

	„Viem, udržujete percentá.“

	„Presne tak, nič si neželám viac, než aby ste –“

	„Aj to viem,“ Kardiš spokojne pokýval hlavou. „A preto vás povýšia. Predseda rady mestského úradu. Veď o to vám celý čas išlo, nie?“

	Vokošovi sa zakrútila hlava. Dlhoročný cieľ a sen, správna funkcia a správne miesto, siločiary moci…

	„Predseda rady?“ dostal zo seba.

	„A čo si myslíte, že sa neviem odvďačiť?“ zahulákal Kardiš. Priateľsky, no prisilno mu dlaňou pobúchal po chrbte.

	„Verných odmeňujem, zradcov kopnem do riti, ale hrozne!“

	Vokošovi sa stále krútila hlava, čakal všeličo, len nie toto. Povýšenie, funkcia, životný sen.

	Lenže teraz? Krátko pred voľbami a vďaka Kardišovi?

	Bola to odmena alebo trest? Danajský dar, ktorý sa zmení na pohromu.

	Kardiš mu dá ochutnať, po čom tak dlho túžil. Strčí mu to pred nos, lenže spoločne s premiérovým pádom príde o odmenu aj Vokoš. Veď všetkých nominantov, ktorých do funkcií pretlačilo Kardišovo hnutie, čaká po prehratých voľbách kolmý pád. Zostanú zdiskreditovaní, mnohí z nich možno pôjdu sedieť. Ak sa ktosi začne rýpať v privatizáciách…

	Nevyfúkol mu náhodou Kardiš životný sen spod nosa práve tým, že mu ho naservíroval v takejto chvíli a takýmto spôsobom?

	Sústredil sa zo všetkých síl, snažil sa odhadnúť, či ho premiér naozaj odmeňuje, alebo sa mu mstí tým najjedovatejším, najzákernejším spôsobom.

	Kardišova tvár však zostávala nehybná. Čudne stiahnuté zreničky civeli priamo dopredu, nepohli sa ani o milimeter, zo strnulého pohľadu sa nedalo vôbec nič vyčítať.

	„Ale pomôžete im to dotiahnuť, rozumiete? Stále sú v tej fabrike problémy,“ zdôraznil.

	„Áno, pán premiér, to doriešime. Ďakujem!“ vychrlil Vokoš.

	Kardiš sa žoviálne rozosmial. Stuhnutá, nehybná maska a vzápätí srdečne rozosmiata tvár, nič medzi tým, žiadny plynulý prechod.

	„Tak vidíte, všetko sa na dobré obráti!“ hulákal. „Lojzík, poď aj ty k nám!“ zakričal ku kôlni.

	Alexander najprv nechápal, koho to volá, no vzápätí mu to došlo. Lojzo a Mistrík boli krycie mená, ktoré Hurtek používal ako agent ŠtB.

	Kardiš mu práve predviedol, že on, ešte stále len on, rozhoduje o tom, čo je zábavný vtip a čo smrteľný prehrešok voči hnutiu aj jemu samému, za ktorý prichádzajú tvrdé tresty. Hurtek vyšiel z kôlne a poslušne pricupital k lavičke. Na tvári mal kyslý úsmev, pripomínanie eštebáckej minulosti mu nerobilo dobre. Vokoš sa spokojne uškrnul, hneď mal Kardiša o čosi radšej.

	„Mám rád horlivých ľudí,“ rozrečnil sa premiér. „Aj tuto Lojzík bol veľmi horlivý. Niektoré svoje pesničky podpisoval Alexej Hurtek, aby vyzneli sovietskejšie, budovateľskejšie. A dnes? Cena Konferencie biskupov Slovenska.“

	Prednosta aj Hurtek mlčali, ani jednému nenapadlo, čo k tomu dodať. Skladateľ však očervenel v tvári, úsmev sa mu odlupoval z fasády.

	Kardiš pozrel na Vokoša. „Vy s vaším krstným menom ste taký problém nemali,“ povedal a rozosmial sa na vlastnom vtipe.

	Alexander nevedel, či iba tára, alebo si ho doberá pre jeho vtedajšiu prezývku Saša, ktorú získal za príkladnú horlivosť v budovaní socialistického režimu. Napadlo mu, hoci to pripúšťal s krajnou nechuťou, že on a Hurtek sú si v mnohom podobní. Azda aj z toho pramenila vzájomná nesympatia a tichá, spontánna zášť.

	„Vaša odmena je iná, vy nepotrebujete ceny od biskupov,“ pokračoval premiér. „Len stále nerozumiem, prečo vám tak záleží práve na tomto. Predseda rady mestského úradu… Až taká vysoká funkcia to nie je. Mohli ste si pýtať viac, na krajskej alebo celoštátnej úrovni.“

	„Nechcem sa hrabať privysoko,“ prehodil Vokoš.

	Kardiš si ho skúmavo premeral, uškrnul sa a pokrútil hlavou. „To sa mi na vás páči. Ste lojálny a viete, kde je vaše miesto. Tak je, Lojzík?“

	„Áno, pán premiér!“ vyhŕkol Hurtek ako na povel.

	 


VI

	Staré dobré časy sa vrátili. Síce len na chvíľu, ale predsa. Aj Bobo sa vrátil v čase, od nadšenia na chvíľu pozabudol na vlastné trápenie. Akási hlava na mestskom úrade vymyslela, že práve tento rok treba vo veľkom osláviť sedemstošesťdesiate piate výročie prvej zmienky o Ružomberku. Všetkým, dokonca aj Bobovi, bolo jasné, že to súvisí s parlamentnými voľbami, ktoré sa mali konať už o týždeň.

	To však bolo vedľajšie, politických pajácov, čo každú chvíľu vyliezali na pódium a sľubovali lepšie zajtrajšky podmienené voľbou Kardišovho hnutia, aj tak nikto nepočúval. Hlavné boli oslavy pripomínajúce každoročný jarmok, ibaže oveľa väčšie. Ktosi sa poriadne plesol po vrecku. Do mesta prišli nielen desiatky stánkarov ponúkajúcich tovar či pochúťky od výmyslu sveta, ale aj kolotoče, húsenicová dráha, lietajúce labute a veľa ďalších atrakcií.

	Práve nimi začali dnešný deň. Bobovi sa spočiatku veľmi nechcelo. V poslednom čase ho znova chytali chmúry, polihoval na gauči a sníval o tom, ako raz preští Labu. Zatiaľ sa veľa možností nenaskytlo. Bobo mal dojem, že je čoraz dôraznejšie odsúvaný na okraj. Z času na čas ho síce zobrali na akciu, okrem toho však stále robil štartéra.

	Zasratého štartéra, doboha! nadával v duchu.

	Keď ho v sobotu popoludní Laba s Andrejom Chmelickým a ďalšími chlapcami vytiahli do mesta, išiel neochotne a bez chuti. Však čo? Laba sa zas bude predvádzať a chalani mu polezú do zadku, nič nové.

	Lenže situácia sa rýchlo zmenila. Hneď pri vstupe do centra mesta stál obrovský stánok oblepený plagátmi vyškereného Kardiša. Zadarmo tam ponúkali párky, klobásy aj pijatiku. Chlapci si pripili na premiérovu počesť, čoby nie. Mali Kardiša radi, veď bol ich človek, žiadny iný politik pre nich neurobil toľko ako on. Navyše, bol vraj bývalý boxer, takže mal gule a nebol buzerant – volili by ho tak či tak.

	Potom sa pobrali do centra, až tam sa začala ozajstná zábava. Zo zachrčaných reprákov vyhrávali dancefloorové odrhovačky, aké leteli pred piatimi či siedmimi rokmi. Bobo spoznal hitovku Dreams, na ktorú kedysi tancovali ešte v Tropicane. Rýchle bubny, poriadne basy a chytľavé ženské vokály, presne tak to bolo eňo-ňuňo.

	 

	Dreams to survive

	Dreams make a wish come true, ooh

	Keep your dreams alive

	 

	Uvoľnil sa, staré časy sa vrátili. Laba sa rehotal a odhrýzal si z dvoch gigantických kotúčov ružovej cukrovej vaty, ktoré si dal natočiť. Samozrejme, že zadarmo. Všetko si vymohli zadarmo, klobásky, grilované kurčiatko aj šťavnatý kus bravčoviny. Presne ako za starých čias, keď sa dalo normálne podnikať – stačilo zobrať si, po čom človek zatúžil, pohroziť päsťou, a ak nepomohlo, poriadne chujovi pridrbať. Dnes to už bolo oveľa ťažšie a komplikovanejšie; všetko rozchytané, každý, aj ten posledný chujko mal nad sebou nejakú strechu – kohosi ďalšieho, vyššie postaveného, ktorý ho kryl.

	Preto Bobo pookrial, keď uvidel, že sa staré porevolučné časy aspoň na chvíľu vrátili. Zobral si zo stánku jedno-dve tričká, ktoré sa mu páčili, ochutnal Labovu cukrovú vatu, ale zostal pri pive, čo si sám načapoval.

	 

	Come on dream on

	Come on dream on

	Come on dream on, boy

	Your dream will come alive

	 

	„Kokot, poďme na labute,“ navrhol.

	Chlapci uznanlivo pokývali hlavami, nebol to zlý nápad. Kabínky v tvare labutí a drakov, krútiace sa dookola na vysokých ramenách, patrili k povinnej výbave každej kolotočiarskej udalosti už od čias socialistického Československa. Nechýbali ani tu, príležitosť pospomínať na detské časy bolo treba využiť.

	Chlapci sa nahrnuli k atrakcii. Laba pokonverzoval s prevádzkarom a v skratke mu vysvetlil, čo bude v najbližších chvíľach robiť.

	„Držať piču a kolotočovať,“ zopakoval mu inštrukcie a potľapkal ho po pleci.

	Po jednom nasadli do drevených labutí – Bobo si vybral jedinú čiernu, tá sa mu najviac páčila. Začali myksľovať pákami, čo ovládali stúpanie a klesanie. Kolotoč sa rozkrútil, Bobo rýchlo vystúpil čo najvyššie. „Piči!“ vykrikoval od šťastia.

	„Ty kokot!“ kontroval mu rozosmiaty Laba.

	Hodnú chvíľu sa prekrikovali, hádzali po sebe špekáčiky, plastové poháre a všetko, čo mali po ruke. Nevšímali si, že v niektorých kabínkach sedia malé deti s bledými, stŕpnutými rodičmi. Nejaký ten zásah sa občas ušiel aj im, ale to nevadilo, nikto ich sem nevolal, nemali sa pripliesť do rany.

	Keď sa do sýtosti vykrútili, rozhodli sa vyskúšať inú zábavu. Ktosi navrhol strašidelný zámok, ostatní nadšene súhlasili. Napratali sa do vozíka jazdiaceho po úzkej koľajnici a vydali sa na hrôzyplnú jazdu. Len čo sa voviezli do prítmia, Laba sa postavil a doprial silnú kopačku všetkému, čo sa ho pokúsilo vystrašiť – kopal do figurín, krivých zrkadiel, schytal aj živý figurant s gumenou maskou.

	Bola to dobrá zábava, chlapci však stále nemali dosť. Zamierili k elektrickým autíčkam, na ktorých sa dalo poriadne vyblázniť. Po jednom sa nasúkali do neveľkých makiet, jazdili dokola a narážali jeden do druhého.

	„Ako peugeoty! Ako peugeoty!“ vykrikoval Bobo, kým ktosi neprivolal mestskú políciu.

	Poriadkový zákrok však nevyšiel podľa predstáv. Policajti boli ich dobrí známi, Laba im rýchlo vysvetlil, nech im nedrbe a dajú pokoj.

	„Tam choďte Cigánov naháňať, čo okrádajú slušných ľudí!“ odporučil im.

	Keď sa vzduch vyčistil, partia zašla medzi stánky, zachcelo sa im občerstvenia. Bobo sa blažene vyvalil na lavičku, z ktorej vyhnali akýchsi platiacich čurákov, prežúval klobásu a hľadel do neba. Vznášali sa tam tri farebné balóny naplnené héliom.

	Aj on sa cítil ľahko, opadla z neho ťažoba posledných mesiacov. Dávno mu nebolo tak dobre, od uvoľnenia a chľastu sa mu krútila hlava. Dunenie dancefloorovej hudby, ľudský hurhaj aj zápach spotených tiel zmiešaný so štipľavým dymom z grilu mu splývali do jedinej šmuhy. Vznášal sa podobne ako lietajúce balóny, v partii cítil žičlivosť a zhodu ako za starých dobrých čias. Užíval si tie chvíle plnými dúškami, bol to skrátka perfektný deň.

	 


VII

	Návrat nebol ľahký, vôbec nie. Zatiaľ čo v Maďarsku k nemu doliehala ozvena viny, doma mu ziapala rovno do tváre. Vina vystupovala zo všetkého, veď nebolo miesta, ktoré by sa mu nespájalo so Zolom. Záhrada, kde sa rozprávali, pivnica, kde testovali nové husľové struny, alebo podkrovie, kde mu Zolko prebrusoval drevené trámy. Všetko, každý centimeter štvorcový sa s ním spájal, nebolo úniku.

	Najradšej by zostal v slnečnej tokajskej oblasti, najlepšie navždy. Lenže to nešlo, musel sa ukázať, veď telefonáty od riaditeľov a vedúcich firiem bývali čoraz zúfalejšie. Nie všetko sa dalo riešiť na diaľku. Najmä nie teraz, keď vrcholila predvolebná kampaň. Vtedy sa v kšefte točilo najviac peňazí, každý voľačo potreboval – autobusy na zvážanie ľudí na mítingy, tony propagačných materiálov, hudobné zábavy a ozvučenie, hektolitre pitiva aj hory jedla na pohostenie budúcich voličov. Bolo sa treba obracať, veď každý, kto bol šikovný, vyťažil pred takýmito voľbami z koaličných aj opozičných strán celé bohatstvo.

	Vrátil sa teda, opustil rozpálený juh a zamieril do Ružomberka, kde už horúčavy poľavovali a kde prefukoval chladný vánok prichádzajúcej jesene. Vrátil sa v tichosti, stále sa bál Štarcha, hoci vedel, že je len otázka času, kedy sa stretnú. Dúfal, že z bývalého kamaráta už vyprchala zúrivosť, priškrtenie príjmov ho snáď priviedlo k rozumu. Ale mohlo to byť aj naopak… Po celé roky si myslel, že Petra dôverne pozná, že doňho vidí ako nikto iný, a teraz začínal chápať, že sa v tom aj v samotnom Petrovi veľmi mýlil.

	Vrátil sa pred troma dňami, čo-to povybavoval. Pompézne oslavy sedemstošesťdesiateho piateho výročia prvej písomnej zmienky o meste spojené s predvolebnou kampaňou boli ozajstnou zlatou baňou. Dúfal, že všetko zapadne do starých koľají, lenže nezapadlo. Vina kričala z každého rohu, po troch dňoch bol vyčerpaný, akoby zarezával celý mesiac. Nevládal, morili ho výčitky aj sebaľútosť, vyťahovali z neho silu, rozhodnosť aj posledné zvyšky energie.

	Oslavy práve vrcholili, no Ľuboš si vypol mobil a zvalil sa na gauč. Tupo zízal na televízor, ani nevedel, kedy sa skončil jeden program a začal druhý. Po reklame nasledovali správy. Hneď prvá bola o tom, ako Kardiš pozval Claudiu Schiffer, aby otvorila nový úsek diaľnice. Premiér modelku vystískal a zobral na ruky, aby demonštroval, že je stále mocný chlap. Ľuboš vypol televízor, vypnutá obrazovka bola rovnako zábavná ako zapnutá. Hľadel na tmavú, matnú plochu, v hlave mu hučalo. Najradšej by vstal a čosi robil, lenže sa nedalo. Ledva mu zostávala energia na dýchanie. Aj to ho vyčerpávalo. Privrel oči a pokúsil sa zaspať, no bolo to iba zbožné prianie. Pokiaľ si nepomohol tekutou medicínou, neustále sa strhával, v polospánku ho strašili rôzne výjavy, na ktoré si však po prebudení nespomínal. Museli byť príšerné, lebo býval spotený a vydesený, srdce mu tĺklo ako splašené.

	Znova otvoril oči, prevrátil sa na chrbát a pozeral do stropu. Z futbalového štadióna na Políku doliehalo zúrivé povzbudzovanie, dunenie bubnov aj osamotené výkriky.

	Pre blbú gumenú loptu, napadlo Ľubošovi.

	Bezvýznamný futbalový zápas, bezvýznamná lopta a veľa zbytočných vášní. Všetci, fanúšikovia aj hráči, ba celý svet, išli ďalej, tvárili sa, akoby sa nič nestalo.

	Debilné slávnosti, ďalšie zbytočné voľby…

	Všetko to bolo nanič, vášne vzbudené poskakovaním lopty a nezmyselným triafaním do bránky boli rovnako prázdne, rovnako zbytočné ako vášne vyvolané voľbami. Rovnako bezobsažné divadlo, dospelácka zábavka na skrátenie času zostávajúceho do smrti; vyvolanie ilúzie, že v živote o niečo ide, že niečo stojí za to, aby sa pre to človek rozčúlil, oduševnil a angažoval.

	Ľubošovi to už bolo na smiech, hoci to bol smiech trpký, ťažký.

	Nič za to nestálo, každé oduševnenie bolo zbytočné. Dokonca aj keď sa ráno holil, zasekol sa uprostred pohybu. Dlho stál pred zrkadlom so zapnutým elektrickým strojčekom, ktorého vrčanie vyplnilo celú kúpeľňu. Došla mu energia na dokončenie hygienického úkonu, zbytočnosť ho premohla, musel napnúť všetky sily, aby sa znova rozhýbal a doholil.

	Na štadióne zrejme padol gól, zopár tisícok hrdiel sa rozkričalo. Nadarmo, jediným zmyslom kriku bolo chvíľkové prekrytie prázdnoty. Ľuboš sa prevrátil na bok, unavene zazíval. V bezodnej studnici, do ktorej sa zrútil po Zolkovej smrti, sa okrem bzučiacich výčitiek ozývali dve slová. Spočiatku boli nejasné, no každým dňom naberali na ostrosti. Ľuboš nevedel, prečo sa k nim stále vracia, prečo mu ich podvedomie neustále podsúva. Najradšej by na ne zabudol, ale nedalo sa; len čo ich vytlačil, našli si okľuku, ktorou prišli späť.

	Každým dňom boli jasnejšie. Zatiaľ čo jemu energia chýbala, ony boli čoraz silnejšie.

	Dve slová, ktoré patrili k sebe, tri slabiky, čo v ňom oživil Vokoš pri nešťastnom rozhovore. Zasial doňho akési semiačko, možno o tom ani sám nevedel.

	Dve slová, tri slabiky.

	Opakovali sa stále dookola, každým dňom naberali na sile. Dve slová, čo patrili k sebe.

	Michal… Mráz…

	Znova a znova, stále dookola. Michal. Mráz.

	 


VIII

	„A v Dunajskej Strede?!“ híkal Bobo. „V Dunajskej Strede!“ tresol päsťou do stola.

	Jeho slová aj zvýšený hlas zavážili, ostatní chlapci stíchli a svorne pokývali hlavami. Ohnivá hádka o tom, ktorá partia na Slovensku najlepšie poriešila svoje fungovanie, na chvíľu ustala.

	Bobo využil náhle ticho, prihodil ďalšie argumenty: „Desiatky bielych koní a všelijakých zmrdov sú nezvestné. Desiatky! Chlapci majú právo prvej noci, preto tam už nebývajú svadby. Policajti nepičujú, v mestskom rozhlase vyhrávajú iba obľúbené pesničky našich ľudí.“

	Laba, Andrej Chmelický aj ostatní znova prikývli. Nedalo sa nič robiť, museli dať Bobovi za pravdu. Chlapci v Dunajskej Strede si veci poriešili najlepšie. Vyberali od všetkých – najväčší či najmenší podnikateľ, každý ochotne platil. Nikto do nich neskákal, a ak sa niekto našiel, dostal nakladačku alebo navždy zmizol. Ak si na nich otvoril ústa nejaký policajt, do polhodiny prišiel telefonát zhora, ktorý všetko urovnal. Hovorilo sa, že podobné záležitosti rieši v prospech chlapcov námestník Slovenskej informačnej služby osobne.

	„Pravdu máš,“ uznal Laba a zdvihol polliter, akoby Bobovi pripíjal.

	Ostatní ho nasledovali, tiež zdvihli poháre a mávli nimi smerom k Bobovi. Ten sa spokojne zaškeril, páčilo sa mu, že konečne uznali jeho pravdu. Pomohol tomu aj alkohol, ktorým sa nalievali už od popoludňajšieho šantenia na labutiach a kolotočoch. K večeru, keď sa pobrali na diskotéku do svojho hlavného stanu – podniku Kaos –, boli už poriadne podgurážení. Lenže to nestačilo, v Kaose zábava pokračovala. Obracali jeden pohárik za druhým, šľahli si aj trochu kokaínu z Labových zásob. Tancovali ako šialení, tešili sa zo života. Veď sa aj bolo z čoho, ich podnik bol dnes naplnený do prasknutia. Aj oni chceli osláviť výročie mesta, takže zorganizovali veľkú párty. Vychytení dídžeji, perfektné svetelné efekty, obsluha hore bez a chľast skoro zadarmo.

	V takej atmosfére bolo radosť zabávať sa. Aj Bobo sa stále niesol na vlne, na ktorú naskočil počas dňa. Vykrikoval z plného hrdla, natriasal sa na parkete, doprial si zo dva slaďáky s neznámymi čubkami. Čím viac sa odviazal a uvoľnil, tým lepšie to bolo. Chlapci nemali rýpavé poznámky, nikto si z neho neuťahoval, dokonca ani Laba. Za celý deň a večer nepadla na jeho adresu jediná podrývačná poznámka. To ho povzbudilo, po dlhých a skurvených mesiacoch sa v partii konečne cítil ako chlap.

	Aj teraz, pri debate o spriatelených partiách na Slovensku, si údermi päsťou do stola znova vymohol slovo.

	„Ale najlepšie je, že keď sa v Dunajskej Strede niektorému z chlapcov prihodí nešťastie, v podnikoch vypínajú hlasnú hudbu, aby si uctili jeho pamiatku. Ticho je tam v celom meste!“ zakričal, aby prehlušil dunivú dancefloorovú hudbu. Chlapci sa rozrehotali, prikyvovali, uznanlivo dvíhali poháre.

	Práve vtedy k ich boxu podišiel prevádzkar, sklonil sa a čosi pošepol Labovi do ucha. Ten zvážnel, mierne prikývol a mávol rukou, aby si chlapík išiel po svojom.

	„Čo sa deje?“ vyzvedal Andrej Chmelický, ktorý už dobre poznal Labovu mimiku. Vyčítal z nej, že bude treba voľačo poriešiť.

	„Poďte so mnou,“ vyzval ich Laba a vstal.

	Nasledovali ho, obišli tanečný parket a zastali pri boxoch na opačnej strane. Rozpútala sa tam akási potýčka. Traja chlapíci sa prekrikovali a postrkovali s početnejšou skupinkou. V dunení hudby zaznelo slabé zarinčanie skla.

	„Vyrazme ich všetkých, nech nerobia bordel,“ navrhol Bobo.

	„Tamtí,“ kývol Laba k trojici, „sú nejakí kokotkovia. Ale tí druhí sú vraj Oravci. K nejakej skupine patria, hovoril prevádzkar. Pjontekovci, počul si o nich?“

	Bobo pokrútil hlavou, nič mu to nehovorilo. Nepáčilo sa mu, že Laba váha. Hádam sa bojí? Však treba jedných aj druhých zmrdov vyraziť von, nech tu nerobia bordel. Žiadne mudrovanie!

	Vykročil, no Laba ho zadržal. „Počkaj, mne sa čosi marí… Tí pjontekovci…“ podozrievavo krčil obočie.

	„Ále, jeb na to! Nebuď posratý!“ rozosmial sa Bobo a vytrhol sa mu. Zamieril rovno do stredu šarvátky, cítil, ako naňho všetci zízajú, robilo mu to dobre.

	Zaváhal, bleskovo zvažoval, či sa zastarie do trojice neškodných zmrdov, alebo rovno do Oravcov.

	Prepaľovalo ho množstvo pohľadov; hlasné basy, energická hudba aj alkohol a koks, čo do seba napumpoval, mu dodávali guráž. Konečne bol chlap, konečne cítil, ako sa v ňom rozlieva testosterón, ktorého hladinu si musel dlho vyrovnávať odpornými tabletkami.

	Vystrel sa, napol hruď a zamieril k Oravcom.

	„Čo robíte bordel!“ osočil sa na nich.

	Ich šéf, nevysoký, ale dobre stavaný chlap s nízkym čelom naňho nevraživo zazrel. „Páľ do piče!“ odvrkol mu.

	„Si povedal?“ zasyčal Bobo a silno doňho sotil.

	Chlap sa nedal, priskočil naspäť a postrčenie mu vrátil. Strhla by sa bitka, lenže zakročili ďalší chlapci z partie.

	„Kľud! Kľud!“ vykrikoval Andrej Chmelický a odtŕhal ich od seba. „Poďte si von vybaviť.“

	Laba rovnakým spôsobom spacifikoval bojovnú trojicu. Bobovi neušlo, že sa kápo nezastarel do Oravcov, ale iba do obyčajných zmrdov. Ešte viac ho to nafúklo, cítil sa veľký, priam obrovský.

	Oravci vyšli von, podobné konflikty sa často riešili na parkoviskách pred podnikmi.

	„Si nedovoľuj na našej diskotéke!“ ziapal tam Laba na jedného zo zastrašenej trojice.

	„Ale ja som z Bratislavy,“ vyprskol mu chlapík do tváre. Laba sa nad argumentom zamyslel, naklonil hlavu, kútiky úst sa mu sústredene stiahli. Napokon ho však neuznal a spakruky udrel chuja tak silno, že diskusný oponent bez slova spadol na asfalt a zostal nehybne ležať.

	Ďalší dvaja z partie zobrali nohy na plecia, bezhlavo upaľovali kamsi do tmy k zimnému štadiónu. Chlapci za nimi vykrikovali urážky, ktorýsi po nich hodil ťažký pollitrák.

	„Čo si chcel riešiť?“ ozval sa šéf Oravcov. Výstražne hľadel na Andreja Chmelického a zatínal pri tom päste.

	Bobo mu jednu vrazil, doprial mu delovku bez výstrahy.

	„Toto, ty kokot oravský!“ zakričal.

	Chvíľu sa zdalo, že sa strhne skupinová bitka, Laba si však zachoval chladnú hlavu.

	„Nechajte, boha!“ skríkol. „Nech si oni dvaja vybavia na férovku!“

	Férovky, porevolučný bitkársky hit, ešte stále leteli, na toto slovo počúval takmer každý. Jeden na jedného na parkovisku pred diskotékou – najlepšie riešenie väčšiny problémov finančného, pozičného aj citového rázu.

	„Vieš, kto sme, do piče?“ zasyčal oravský vodca, kým sa spamätával z nečakanej rany.

	„Hej, oravskí kokoti,“ provokoval Bobo. Páčilo sa mu to, veď každým slovom naberal na sile aj na uznaní.

	„K Pjontekovi patríme… K Pjontekovi.“

	Bobovi to nič nehovorilo, ale neušlo mu, že Laba sa tvári ustarostene a dokonca mu kývaním hlavy naznačuje, aby sa na to vykašľal.

	Veľmi ho to povzbudilo, rozhodol sa pritvrdiť. Nech chlapci vidia, že on sa nebojí, zatiaľ čo Laba je celý dosratý.

	„Jebem tvojho Pjonteka, ty kokot. No poď!“ lákal súpera do útoku.

	Chlap vyrazil vpred, lenže predchádzajúci Bobov úder nim otriasol. Hýbal sa pomaly a neohrabane. Bobo odskočil, dal mu direkt do brady.

	Oravcovi sa podlomili kolená, zaknísal sa a spadol na zem.

	„Jebem tvojho Pjonteka!“ zopakoval Bobo, priskočil k nemu a kopol ho do ľadvín.

	Chlapci nadšene vykríkli, poniektorí zatlieskali.

	„Ty kokot!“ skríkol Bobo nadopovaný ich povzbudzovaním a znova kopol.

	Chlap sa skrútil, spod opaska prekrytého košeľou mu vyletelo čosi lesklé a so šramotom sa prešmyklo po asfalte.

	Zbraň, postarší päťranový revolver.

	Bobovi sa oči rozšírili od úžasu. „S týmto si išiel na férovku?!“ skríkol. „S týmto si nás prišiel postrieľať?!“

	Prikročil, zohol sa a zdvihol revolver.

	Chlapci aj ostatní Oravci stíchli, šlo do tuhého. Laba sa ho pokúsil utíšiť. „Ser na to,“ sykol.

	„Čo ser na to?“ odvrkol Bobo. „Však nevidíš? Zajebať nás sem prišli.“

	Oravci pokrútili hlavami, posunkami ukazovali, že nemajú zbrane, iba ich šéf si jednu priniesol. Zopár z nich prehltlo hrdosť, otočilo sa na päte a potupne utieklo. Zostali iba traja najskalnejší. „My k Pjontekovi patríme,“ opakoval jeden z nich – kučeravý výrastok – so zmesou vzdoru aj strachu ako obranné zaklínadlo.

	„Zajebať nás prišli,“ opakoval Bobo. Všetko sa mu krútilo, bolo toho naňho priveľa. Oťapenej mysli nič nedávalo zmysel, lenže to nebolo podstatné. Záležalo iba na jednom – konečne naňho pozerali ako na chlapa, konečne mal gule a bol znova ozajstný chlap! Aspoň na chvíľu, aspoň na túto krásnu a vzácnu chvíľu.

	Prešťať Labu, prekonať kápa, ozývalo sa mu v lebke. Každý pohľad na staršieho kamaráta, ktorý sa snažil urovnať konflikt namiesto toho, aby sa tiež správal skutočne chlapsky, ho povzbudzoval a hecoval.

	Moment, na ktorý čakal celé mesiace…

	„Zajebať ste nás prišli?“ položil rečnícku otázku, rozbehol sa a kopol do zviechajúceho sa Oravca. Otočil sa k chlapcom, pripadal si ako kúzelník na školskom predstavení.

	„Toto si na nás doniesol,“ zdvihol revolver, aby ho každý videl. „Toto!“

	Vyklopil bubienok, vysypal náboje a roztočil ho.

	„Tak nech si vyskúša, aké to je!“ doložil triumfálne. Zastavil točiaci sa bubienok, demonštratívne doň zasunul jeden náboj. Zaklopil ho a znova roztočil.

	Ukázať gule, byť chlap, prekonať kápa.

	Laba čosi namietol, pridal sa aj Andrej Chmelický.

	Bobo cítil, že prišla jeho chvíľa. Práve teraz sa všetko láme, práve teraz nesmie zaváhať.

	Ozajstný chlap s ozajstnými guľami.

	Upierali sa naňho napäté pohľady, chlapci sledovali každý jeho pohyb. Žrali ho, vysielali k nemu rešpekt.

	Bobo vzácne okamihy nasával každým pórom, cítil zúrivosť, hnev aj dojatie, emócie sa v ňom pomiešali do divokého koktejlu.

	V podniku vyhrával akýsi slaďák, zazdalo sa mu, že je to Kelly Family. V očiach pocítil slzy, mäkké tóny a spev ho dojímali, hoci inokedy by sa toľkému buzerantstvu akurát tak vysmial.

	Zamával revolverom vo vzduchu, ale nepoddal sa sladkým pocitom, vzoprel sa im.

	Prikročil k Oravcovi, pritlačil ho k asfaltu a revolver mu priložil k hlave.

	Chlap prudko vydýchol a stŕpol, na viac sa nezmohol. Bobo cítil, ako sa pod ním roztriasol.

	„Už sa nevyhrážaš?! Už sa nevyhrážaš, čo?“ kričal mu do ucha a ďobal hlavňou do temena.

	„Bobo, nerob kokotiny!“ ozval sa Laba.

	„Ty choď do piče teraz! Tu riešim!“ nedal sa odradiť, žil svoj sen.

	Sladká a mäkká hudba zalievala parkovisko, noc voňala odchádzajúcim letom. Najsladší bol však rešpekt a uznanie vznášajúce sa v ovzduší.

	Prešťať Labu, prekonať kápa.

	„Päť ku jednej, ty kokot. Päť ku jednej!“ skríkol Bobo.

	Nadýchol sa opojného vzduchu. Precítil chvíľu svojho triumfu, svojho víťazstva, a začal stláčať spúšť.

	„Nie!“ rozvrieskal sa Oravec.

	Parkoviskom zadunel výstrel, chlapcov oslepil ostrý záblesk.

	Aj Bobo trhol hlavou, keď znova rozlepil oči, blikali mu pred nimi žeravé iskry.

	Nič nepočul, sladká hudba aj zúfalý krik zmizli, vystriedalo ich hlboké, zlovestné hučanie.

	Uvedomil si štipľavý zápach pušného prachu, vo vzduchu sa pomaly rozplýval kúdol bieleho dymu.

	„Piči…“ zachrčal Bobo do ticha. Prekvapene pozrel na revolver s dymiacou hlavňou. Aj ruka, čo ho držala, mu odrazu pripadala úplne cudzia.

	Pohľad mu vzápätí skĺzol ešte nižšie. Chlap ležal tvárou nadol. Nehýbal sa. Prestrelené temeno mal celé od krvi, z diery v lebke vyrážal nechutný lepkavý zápach. Hlava utopená v kaluži tmavej krvi, mozgovej tekutiny a akýchsi bielych sopľov. V nechutnom svinstve plávali drobné úlomky lebky.

	„Pi…“ chcel zopakovať Bobo, ale nedopovedal, lebo ho naplo.

	Nevedel, čo robiť. Vystrašene pozrel na Labu. Nenašiel v ňom však žiadnu útechu – kápo bol bledý, hľadel naňho vytreštenými očami.

	Prvý sa spamätal brčkavý Oravec. Vyšprintoval preč, ďalší dvaja ho nasledovali. Ako na povel sa rozpŕchli všetkými smermi, kým chlapci zareagovali, stratili sa v tieňoch a tme. Bobo stále civel na vystrašeného Labu, revolver mu vypadol zo stŕpnutých prstov. Hučanie v ušiach trochu utíchlo, vrátila sa sladká melódia Kelly Family.

	„Sometimes I wish I were an angel. Sometimes I wish I were you,“ vyspevoval jemnučký hlas.

	Bobovi sa roztriasli nohy, z podrepu sa zviezol na zadok. Nechápavo skákal očami z kápa na mŕtvolu s prestrelenou hlavou, ležiaci revolver a mĺkvych chlapcov. Zväčšujúca sa červená kaluž mu olizla tenisky aj nohavice, ale nepohol sa, prepadával sa do šoku.

	Buď chlap, buď poriadny chlap! ozývalo sa mu v hučiacej, otrasenej mysli.

	 


IX

	Štarcha prebudilo hlasné trieskanie. Strhol sa, nechápal, čo sa deje. Potriasol hlavou a pretrel si oči.

	Niekto mláti na dvere, došlo mu.

	Naozaj, ktosi sa neobťažoval zvoniť a namiesto toho zúrivo búšil na vchodové dvere. Zrejme do nich udieral päsťou, nárazy zneli tvrdo, dopadali jeden za druhým.

	Petra rýchlo prechádzali driemoty. Spálňa sa topila v tme, ešte bola noc.

	Rozpumpovalo sa mu srdce, vždy sa obával nočného prepadu. Vstal, prešmátral sa k oknu a opatrne vyzrel pred dom. V svetle záhradnej lampy, ktorú tam umiestnil pre takéto prípady, zbadal siluety dvoch statných chlapov.

	Zovrelo mu hrdlo, naprázdno prehltol. Už-už prechádzal k trezoru, kde mal uložené dve pištole, krátku brokovnicu a jeden nelegálne držaný samopal – hoci netušil, či by bol schopný zbrane použiť, aby sa ubránil. Jeden z chlapov sa pohol, prikročil bližšie k lampe.

	Štarch od úľavy vydýchol – spoznal Andreja Chmelického.

	Keď sa upokojil a lepšie prizrel, rýchlo identifikoval aj druhého, ktorý stále trieskal päsťou na dvere.

	Andrej a Laba, po čo prišli? premietal Peter. Stále sa nespamätal z náhleho prebudenia, veľmi mu to nemyslelo.

	Znova v ňom ožili obavy. Veď ani vlastným chlapom nemôže stopercentne veriť. Najmä keď sa mu uprostred noci dobýjajú do domu.

	Nevyzbrojil sa, no po schodoch na prízemie zišiel pre istotu potichu a opatrne. Nedošiel až k dverám, vybral si bezpečnejšiu pozíciu na boku predsiene.

	„Čo chcete?“ zakričal.

	Údery stíchli, zavládlo zarazené ticho.

	„Otvor!“ šepol Laba.

	„Je noc, čo chcete?“

	„Otvor nám!“ zasyčal kápo ešte priškrtenejším hlasom.

	Peter zaváhal, nevedel, čo robiť. Ukazovať obavy a nedôveru pred vlastnými chlapmi nebolo rozumné. Lenže rovnako nerozumné bolo aj vpúšťať si ich do domu, navyše v nočnom čase.

	„Otvor!“ pridal sa Andrej Chmelický.

	Štarchovi došlo, že sa deje čosi vážne. Už Labov hlas znel čudne, no v Andrejovom začul strach.

	Podišiel k dverám, vypol bezpečnostný systém, odomkol a odchýlil jedno krídlo.

	Chlapi sa nahrnuli dnu. Zacítil z nich chľast, pot a cigaretový dym. Správali sa rozrušene, akoby sem dobehli priamo z bojovej vravy alebo sa čímsi nadopovali.

	„Čo sa deje?!“ vyštekol na nich.

	Laba pozrel na schodisko a kývol hlavou smerom hore.

	„Máš tam niekoho?“

	„Čo?“

	„Nejakú sviňu tam máš?“ spresnil kápo.

	„Nie, sám som dnes,“ upokojil ho Štarch. „Tak čo sa deje, doboha?“

	Laba sa znova poobzeral po dome, akoby sa uisťoval, že sú naozaj sami. Pristúpil k Petrovi a čosi zašomral, nebolo mu poriadne rozumieť.

	„Čože?“ vyhŕkol Štarch.

	„Bobo zajebal chlapa,“ zopakoval Laba. Andrej Chmelický mlčal, iba horlivo prikyvoval.

	Petrovi sa zazdalo, že stále nerozumie. „Čože urobil?“ dostal zo seba.

	„Zabil chlapa, strelil ho rovno pred Kaosom, blbec zasraný!“

	Štarch zažmurkal, driemoty ho opustili, no cítil sa ako v bdelom sne. Toto sa nedeje, toto nemôže byť pravda, iba domotaný sen, hnusná nočná mora.

	„A čo ja s tým?“ vyprskol na nich. Chcel pokračovať v tiráde, najradšej by ich vyhnal z domu, lenže slová sa mu zasekli v hrdle. Videl ich vyjavené, nechápavé pohľady, až teraz mu začínalo svitať, o čo naozaj ide.

	Čakajú od neho záchranu, čakajú, že všetko vyrieši. Po celý čas predsa vytváral a upevňoval obraz bossa, ktorý vyžehlí každý veľký problém. Už roky zasieval do ich jednoduchých myslí obraz všemocného šéfa, na ktorého sa môžu obrátiť. Presne preto dnes prišli, presne to čakajú – boss ich vyseká z problémov, boss im pomôže.

	Ak ich teraz sklame, navždy u nich skončí. Nielenže preňho už nevykonajú ani tú najmenšiu fušku, ale otočia sa proti nemu. Všetky ich nádeje a hierarchia, v rámci ktorej dokázali fungovať, sa zrútia. Úcta, s akou k nemu vzhliadali, sa zmení na sklamanie a hnev, sami ho rozdrbú ako malého chlapca. Veď sú to ľudské buldogy uviazané na reťazi. Ak sa z nej odtrhnú…

	„Kokot zasraný!“ skríkol, aby videli, že prišli na správnu adresu a že hovoria rovnakým jazykom. Zároveň si krikom a nadávkami sám dodal odvahy.

	„Boba sme odpratali z dohľadu, telo chlapci zobrali do kufra, čakajú na pokyn,“ vecne informoval Andrej. Aj Laba odrazu pôsobil pokojnejším dojmom. Len čo uvideli, že svet funguje tak, ako má, že boss sa o všetko postará, rozčúlenie z nich vyprchalo.

	„Nech ho vyvezú niekde do hôr a zakopú,“ vychrlil Štarch prvé, čo mu napadlo. „To telo, nie Boba,“ doložil náhlivo. V takej chvíli stačila malá nepresnosť a namiesto problému s mŕtvym telom bude mať na krku dvojicu mŕtvol.

	Hajzli zasraní, toto mi ešte chýbalo! nadával v duchu, zatiaľ čo nervózne prechádzal po predsieni. Teraz boli starosti na jeho pleciach, chlapci sa síce upokojili, ale on sa môže aj zblázniť.

	Znova zvážil, či ich nevyhodí. Kútikom oka prebehol po tvárach plných úľavy a nápad zavrhol.

	Sú to hovädá, vypatlané mozgy. Ak ich sklamem, v sprostých hlavách im napadne, že sa mi priznali k vražde a môžem im uškodiť, prebleskovalo mu mysľou. Zabijú aj mňa, nič ich nezastaví.

	Lenže ak ich nevyhodím a budem spolupracovať, stávam sa spolupáchateľom…

	Zovrel si hlavu, no rýchlo obe ruky spustil, pred chlapcami si takéto prejavy nesmel dovoliť.

	Buldogy sú na reťazi poslušné iba dovtedy, kým nad sebou cítia pevnú ruku, ktorá sa netrasie.

	„Telo nech vyvezú niekde do riti, veď všade naokolo sú hory. Miesto, kde sa to stalo, nech riadne vyčistia a nech sa zbavia tej zbrane,“ dopĺňal inštrukcie. „Bobo je kde?“

	„Stiahli sme ho do Eagla, aj chlapci sú tam,“ spresnil Laba.

	„Tak neriešme tu, poďme tam!“ uzavrel Štarch. Potreboval niekam vypadnúť, hnusilo sa mu, že má preberať také veci vo vlastnej predsieni, mal pocit, že si tým pošpiní celý dom. Takéto sračky nešli dokopy s tým, ako videl samého seba a kým sa cítil byť. Pravda, musí ich vyriešiť, patrilo to k tomu, čo robil a ako žil. Bez nich, bez chlapcov a ich sračiek, by rýchlo stratil pozíciu, status, na ktorom si zakladal, aj luxusný životný štýl, na ktorý si už privykol.

	Riešenie takých chujovín bola daň, nič viac, nič menej.

	Prikázal, nech naňho počkajú, a vybehol na poschodie, aby sa prezliekol. Potom sa spoločne nasúkali do auta a prázdnymi nočnými ulicami vyrazili do mesta.

	Bar Eagle na Plavisku kedysi patril Braňovi Cíbovi prezývanému Bico. Keď sa však nerozumne zadlžil u Labu, rýchlo oň prišiel, bola to jedna z prvých väčších akcií. O zmenu vlastníctva sa zaslúžil najmä Mišo Mráz, lenže to bolo dávno a Mrázik bol navyše aj skurvený zradca. Laba a Bobo si preto prisvojili zásluhy – ešte dlho po tom radi rozprávali, ako si bar od Bica vymohli. Nalieváreň im síce do dvoch rokov skrachovala, no spustnutú nehnuteľnosť nepustili. Z času na čas ju využívali ako klubovňu.

	Zaparkovali povyše ulice a vošli zadným vchodom. Štarch prebehol pohľadom po zadymenej miestnosti – pri jednom stole sedelo zopár zhrbených chlapcov, pri druhom sa krčil Bobo. Vyzeral ako kôpka nešťastia, hlavu mal zaborenú v dlaniach. Nikto ho neutešoval, práve naopak, zdalo sa, že ostatní sa zámerne vyhýbajú čo i len pohľadu jeho smerom. Laba podišiel k chlapcom a predal im Štarchove inštrukcie. Vstali, bez slova vyšli, aby sa postarali o telo.

	Štarch zastal pri Bobovom stole. Chystal sa rozkričať, lenže nevedel, ako začať. Žily na krku mu navreli, očervenel a namiesto kriku sa rozdychčal.

	Otočil sa k Chmelickému: „Boli tam dáki svedkovia?“

	„Žiadni civili, parkovisko bolo prázdne. Iba my a tí Oravci, ale tí neboli čistí, nepôjdu za chlpatými. Stáli sme v kruhu okolo tých dvoch, nikto okrem nás to nevidel.“

	„Určite?“

	„Áno, určite.“

	Peter pokýval hlavou, aspoň o jednu starosť menej. Obrátil sa naspäť k zrútenému Bobovi, lenže Laba ho predbehol. „Čo si to spravil, ty kokot?!“ zrúkol na kamaráta.

	„Čo ja?“ ožil Bobo. „Ty si mi hovoril, aby som sa furt nebil, že mám ísť vyššie!“ bránil sa ako malý ublížený chlapec.

	„Ale nie, aby si zastrelil chlapa!“

	„Som nechcel,“ rozhodil Bobo rukami. „Postrašiť som ho chcel, aby sa posral.“

	„Ruskou ruletou s ostrým nábojom, ty kokot?“ nedal sa Laba.

	„Iba jeden náboj, päťranový revolver,“ vyratúval Bobo.

	„Päť ku jednej, to je maličká šanca, necelé dve percentá!“ Jeho výpočet zostal bez odozvy, nikto naň nereagoval, ešte aj Laba stíchol.

	Boba to zmiatlo, kým naňho útočili, dýchavične sa bránil. Lenže keď prestali, zostal bezradný, nevedel, čo si počať. Opäť rozhodil rukami, pokrčil plecia a nadvihol obočie, akoby nemohol pochopiť, čo vykonal. „Piči,“ zašomral skormútene a znova sa zrútil sám do seba.

	Chvíľu nikto nič nevravel. Každý zvažoval, čo robiť a čo bude preňho osobne najlepšie.

	„Ešte jedna vec,“ prehodil Laba k Petrovi.

	Štarch mal už plnú hlavu, nechcel počuť nič ďalšie, žiadnu ďalšiu chujovinu. Ale ovládol sa, mlčal a s nedobrým tušením počúval.

	„Tí chlapi tvrdili, že sú od Pjonteka,“ povedal kápo.

	„Od koho?“

	„Od Pjonteka, hovorí ti to niečo?“

	Peter pokrútil hlavou: „Nepočul som o nikom takom. Ty áno?“

	„Nie som si istý, ale zdá sa mi, že som to už začul,“ pripustil Laba.

	„A kto je to?“

	„Vravím, nie som si istý, tie poľské mená sa mi pletú. A bola to iba fáma, už dávno…“

	„Tak kto je to?“ nástojil Štarch. „Čo si počul?“

	„Už pred pár rokmi to bolo,“ súkal zo seba kápo. „Medzi chlapcami sa hovorilo o veľkej oravskej skupine, padlo vtedy takéto nejaké meno. A tí zmrdi v Kaose sa tým dosť vyťahovali…“

	„Sa neposerieme z nejakej oravskej bandy!“ uškrnul sa Andrej.

	Kápo sa k nemu nepripojil, tvárou mu prebehla obava: „Ak ide o tých istých, tak podľa povedačiek mali byť napojení na poľský Pruszków…“

	„Na čo?“ zastarel sa Štarch.

	„Nechcem šíriť pičoviny a poplašné správy,“ zamračil sa Laba. „Ty poznáš všelijaké hlavy, daj to overiť.“

	„Myslíš, že treba? Nechcem sa zbytočne rýpať v –“

	„Ak sú to oni, a ak tento idiot,“ kápo ukázal na Boba, „rovno pred Kaosom zadrbal chlapa napojeného na Pruszków, a tí ostatní nám ušli, tak určite treba, do piče,“ uzavrel.

	„Zistím, čo sa dá,“ ubezpečil ho Štarch. Zdalo sa mu, že sa vznáša, že sa stále neprebral z prízračného sna. Všetku energiu, čo mu zostávala, spaľoval na udržanie aspoň naoko chladného a rozhodného zovňajšku.

	Pobral sa k dverám, potreboval odtiaľ zmiznúť a v pokoji si všetko premyslieť.

	Bobo ožil, zodvihol hlavu. „Naštartujem autíčko?“ ponúkol sa, v očiach mu horela nádej a snaha byť aspoň trochu užitočný.

	Štarch sa otočil a pozrel naňho. Na krku mu opäť navreli žily, rozpálená tvár mu smrteľne zbledla, plecia sa mu dvíhali a klesali. Nemo otváral ústa, suché pery sa mu odliepali jedna od druhej. Vzápätí sa však stiahli do tenkej linky, sťažka preglgol, ohryzok mu poskočil, akoby prehltol obzvlášť kyslú, jedovatú slinu. Kŕčovito pokrútil hlavou, tvár stiahnutá odporom. Bez jediného slova vyšiel von, nechal za sebou otvorené dvere. Bobo si to vysvetlil tak, že má ísť za ním. Ochotne sa začal zviechať zo stoličky, no Laba ho škaredo zahriakol.

	 


X

	„Bože, oco, ty vyzeráš!“ doľahlo k nemu z diaľky.

	Pootvoril oči, ale vzápätí ich znova privrel – prudké svetlo mu nerobilo dobre. V krku aj chrbte mu vystreľovala bolesť, hlava ako napakovaná sklenenou vatou.

	„Haló, žiješ?“ dobiedzal povedomý hlas.

	Ľuboš sa zamrvil, došlo mu, že zaspal na gauči v obývačke. S námahou sa posadil, zívol, vystrel ubolený chrbát aj ruky. Opatrne nadvihol viečka, nechcel dostať ďalšiu dávku slnečných lúčov rovno do omámeného mozgu.

	„Ahoj, synak,“ zašomral cez vysušené a popraskané pery.

	Zacítil, ako mu páchne z úst, zahanbene odvrátil hlavu.

	Milan stojí v obývačke so športovou taškou prehodenou cez plece. Zrejme si došiel po veci, skladal v hlave súvislosti. Po svoje veci, ktoré mu v novom, krízovom domove chýbajú…

	„Povedz mame, nech sa neondie, a vráťte sa sem,“ dohovoril synovi.

	„K tebe, do tohto smradu? Veď sa na seba pozri,“ odvrkol Milan a pokrčil nosom. V hlase mu nezaznievala zlosť ani jedovatá chuť vyrývať – akú mávala na jazyku Beáta –, skôr úprimná obava.

	Ľuboš rozpačito pokrčil plecami, nepáčilo sa mu, že ho syn takto nachytal – rozvaleného na gauči v pokyckanom tielku a starých trenírkach.

	„Všetko bude dobré, veď zlé už bolo,“ dostal zo seba a prinútil sa do úsmevu.

	„Hej? Tak sa daj do poriadku, prosím ťa.“

	„Veď sa dávam, nerobte paniku.“

	„Kto robí paniku?“

	„Ty a tvoja matka,“ vyratúval Ľuboš. Nešlo mu to ľahko, hrdlo mal vysušené, jazyk zdrevenený a drapľavý. Pocítil nevoľnosť, najradšej by si odgrgol, v ústach cítil žlč a alkoholovú pachuť.

	„Tak my robíme paniku,“ zopakoval syn. Poškriabal sa na zátylku a pokrútil hlavou, akoby sa práve dopočul niečo neuveriteľné.

	Ľuboš mávol rukou, nechcel sa zbytočne prieť. Aj bez toho mu v hlave dunelo pri každom slove.

	„A s Petrom máš čo za problém?“ doložil syn.

	S Petrom, s akým Petrom? preletelo Ostrému hlavou. So Štarchom! svitlo mu vzápätí. Milan ho takto nikdy nevolal, vždy bol preňho ujo Štarch. A odrazu…

	S Petrom máš čo za problém?

	„Tak už ti je Peter, ten hajzel?“ ohradil sa.

	„Prečo ho urážaš? To mi, prosím ťa, vysvetli.“

	Ľuboš sa nasilu uškrnul, kyslá pachuť v ústach bola čoraz odpornejšia. Čo má synovi vysvetľovať, keď vidí, že v jeho naivnej mladíckej gebuli je už všetko nalinkované? Všetko je tam jasné, strany sú určené a nemenné, biela a čierna, hotovo. On – jeho prechľastaný foter – je úbožiak a lúzer, či ako to teraz mladí volajú. A Štarch, po novom Peter, ktorý ho nechal povoziť sa v perfektnom fáre, má namakané ramená a preťahuje fajné kozaté štetky – čím sa nikdy nezabudne pochváliť ako nevyzretý pubertiak –, je hrdina, frajer, dokonalý vzor.

	Ľuboš si vzdychol, hľadal vhodné slová, strašne rád by synovi vysvetlil, ako sa veci majú. Lenže kde začať, čo mu smie a čo nesmie povedať, aby situáciu nezhoršil, aby si ho celkom neodplašil? Má mu porozprávať o svojich veksláckych začiatkoch, o všelijakých šmelinách? Alebo o tom, ako pribral Štarcha do kšeftu a privieral oči nad jeho metódami, keď prinášali nové fušky a peniaze? Má sa zmieniť aj o spolupráci so starým eštebákom Zaberským a s hadom Vokošom, ktorý im za správne percentá prihrával samosprávne aj štátne zákazky?

	Ako by sa synčekovi páčil krátky výklad o pašovaní zbraní do vojnovej Bosny či o niekoľkých tamojších zážitkoch? Ako by sa mu páčilo, keby mu opísal, čo tam videl a zažil; keby vyrozprával, čo tam jeho odberatelia robili so zbraňami, ktoré im predal? Možnože príbeh o tom, aké strelecké skúsenosti s paľbou do ľudských hláv tam Štarch získal, by mladému otvoril oči. Možno pár slov o tom, ako mu drahý Petrík vrazil dýku do chrbta, keď riešili Texicom. Ako hnusne ho zradil a podrazil. Alebo zmienka o tom, ako jeho vlastný otec, hoci nevedomky, vylákal Zola Čonku s bratmi na smrť, by chalanovi vyjasnila pohľad.

	Ale môže mu toto všetko vyrozprávať? Nebude jediná čierna pravda, jediná nitka z toho zapáchajúceho a pichľavého klbka stačiť na to, aby synovi zrútil jeho nezrelé, krehké predstavy o svete, rodine, otcovi, o všetkom? Nebude stačiť na to, aby na celý život zmrzačil, pošpinil a pokrivil aj jeho? Chlapec si, ako väčšina mladých, myslí, že všetkému rozumie najlepšie. Ibaže jediné promile krutej reality by jeho krehkosť maskovanú za bohorovnosť rozložilo na súčiastky. A navyše – čo keď práve tým prereže posledné vlákno, na ktorom visia zvyšky Milanovej synovskej lásky?

	„Pozri, synak, je to zložité,“ vysúkal zo seba. Už keď to povedal, vedel, že iba prilial olej do ohňa.

	„Zložité? Netrep, oco. Si myslíš, že som sprostý, že nič nepochopím?“

	„Nie, to vôbec nie! Šikovný si, veď si po mne,“ pokúsil sa o žart.

	„Tak o čo ide? Veď ste vždy boli zadobre, vždy si ho vychvaľoval, najväčší kamoši…“

	Ľuboš potriasol hlavou: „Počúvaj, Peter Štarch je zlý, nevypočítateľný človek. Drž sa od neho ďalej.“

	„Čo je na ňom zlé? Nevyšiel vám nejaký kšeft? Vždy si ho chválil a teraz ho obhadzuješ sračkami. On o tebe takto hnusne nerozpráva.“

	„Aha, takže ste sa rozprávali?“ spozornel Ostrý. Skurvenec mu dolieza za synom. Nedostal sa priamo k nemu, tak mu chce otráviť a odlákať potomka!

	„No a?“ odvrkol Milan. „Sa zrazu nemôžeme rozprávať? Nemohol ťa zohnať, mal o teba starosť, tak sa zastavil u nás.“

	Ľubošovi sa krútila hlava, na taký rozhovor nebol pripravený. Kyslá pachuť v ústach, búšenie v spánkoch, rozbúrený žalúdok…

	Štarch mu chce otráviť a odlákať syna, poštvať ho proti vlastnému otcovi. Alebo… môže to byť ešte horšie, možno išlo o skrytú, nepriamu vyhrážku.

	Michal Mráz, napadlo mu odrazu. Dve slová ho ovalili, začul šumenie vlastnej krvi, tepanie v spánkoch zosilnelo.

	Mladý chalan, čo doteraz leží v kóme. Aj s tým mal Štarch voľačo spoločné, aj na tom sa podieľal. A teraz sa obzerá po jeho synovi?!

	V Ostrom zovrela žlč, od prudkého rozhorčenia ho naplo, zaštikútal.

	„Bože, daj sa do poriadku,“ prehodil Milan, znechutene sa odvrátil.

	„Drž sa od neho ďalej, prosím ťa,“ trval na svojom Ľuboš a pritláčal si chrbát ruky k ústam. „Je to dôležité.“

	„Stále si mi nepovedal prečo.“ Synovi sa roztriasol pohľad, behal ním po otcovi, aj po obývačke.

	„Je to zlý človek. Zradil ma –“

	„Ty stále iba fňukáš!“ vybuchol Milan. „Stále obviňuješ druhých! Mamu, Petra, každého, kto ti nie je po chuti. Každý ti je zlý, len ty si najlepší! Sa na seba pozri konečne!“

	„Synak…“ zašepkal Ľuboš a chytil sa za boľavú hlavu. Odrazu sa cítil ako na mori, síce sedel, no podlaha akoby sa nakláňala a knísala zo strany na stranu.

	„Pozri sa na seba! Je mi z teba zle!“ chrlil Milan.

	„Veď ja viem,“ pripustil Ostrý a utrel si oči.

	Synova tiráda náhle skončila, zmĺkol, akoby sa zahanbil. Došiel k otcovi a položil mu ruku na plece. „Prepáč, oco,“ povedal. „Ja len, že…“

	„Veď ja viem,“ zopakoval Ľuboš, chytil mu dlaň a zovrel ju. Zasmrkal, chcel syna držať čo najdlhšie, cítiť jeho teplo a nikdy ho nepustiť.

	Milan sa vymanil, ustúpil o dva kroky. „Pôjdem už,“ prehodil.

	Ľuboš prikývol, mal pocit, že obsah rozbúreného žalúdka neudrží už ani sekundu. Posledné, po čom túžil, bolo povracať sa rovno pred synom.

	„Dávaj si naňho pozor, never mu,“ zašomral. V hlave sa mu prevaľovali dve nešťastné, neodbytné slová – Michal Mráz.

	Milan prikývol, ale výraz jeho tváre prezrádzal, že si aj tak myslí svoje.

	Fascinovaný, je ním fascinovaný, uvedomil si Ostrý. Zaplavila ho trpkosť, horká bezmocnosť a z nej plynúca zlosť obrátená dovnútra.

	Kývli si na pozdrav, Ľuboš v obývačke osamel. O chvíľu začul buchnutie vchodových dverí.

	Váhavo vstal, chvíľu nerozhodne postával, no vzápätí ho naplo, prudký kŕč ho zlomil v páse. Dlane si pritlačil k ústam a vyštartoval na záchod.

	 


XI

	Vokoš sa priam nadnášal od radosti a spokojnosti – nešťastie konečne postihlo kohosi iného. Vycítil to hneď ráno, keď mu Štarch zavolal.

	„Potrebujem službičku,“ povedal podnikateľ do telefónu. Dve úsečné slová, nič viac. Alexander však v hlase zachytil napätie a úzkosť. Potešil sa, veď potrápiť tohto zmrda, uškodiť mu, bola zakaždým veľmi uspokojivá zábava.

	„Čo treba, Peter?“ opýtal sa so záujmom.

	„Chlapci niečo posrali. Vieš mi zistiť zopár vecí?“ Vokoš nadvihol obočie, zahral sa na nechápavého: „Zistiť?“

	„No, cez tvoje kontakty a zdroje…“

	„Aha, rozumiem. O čo ide, niečo vážne?“

	„Nič vážne, len chcem byť v obraze.“

	Alexander sa uškrnul, priam fyzicky cítil, že mu Štarch klame a lieta v poriadnych sračkách. „Dobre, chápem. Tak čo mám prezistiť?“

	„Všetko, čo sa dá, o nejakom Pjontekovi. Vraj vedie väčšiu oravskú partiu, také čosi.“

	„Pjontek, Oravci,“ zopakoval Vokoš. „To je všetko? Podľa tohto veľa nezistím…“

	„Ešte poľský gang Pruszków, ale tým si nie som istý,“ prerušil ho Peter.

	„V poriadku. Prezistím a ozvem sa.“

	Rozlúčili sa, Vokoš sa hneď pustil do práce. Poháňala ho škodoradosť, veď dobre počul, ako zmrdovi lepí. Zavolal Hagarovi a požiadal ho o ďalšiu láskavosť. Ako protislužbu prisľúbil, že im naservíruje informácie o privatizácii miestneho mäsokombinátu, na ktorej sa podieľali esá bratislavského podsvetia kryté Kardišovými ľuďmi. Taká návnada zavážila, už o pár hodín sa dozvedel veľa noviniek. Boli to skvelé informácie, Štarch sa z nich poserie.

	Vokoš sa naschvál dôkladne povypytoval, pozisťoval si rôzne detaily, aby mu mohol povedať čo najviac zlých správ.

	Spolupráca s tajnou službou, hoci zatiaľ len paralelnou a neoficiálnou, mala svoje výhody. Alexander si na to dobre pamätal ešte z obdobia predrevolučnej spolupráce s ŠtB.

	Nechal ho trochu vyčkávať, aby sa hajzel podusil vo vlastnej šťave. Podvečer mu zavolal, dohodli si stretnutie. Vokoš ho požiadal, aby prišiel na malé parkovisko pod mostom do Likavky. Nechcel si zmrda ťahať domov, ani sa s ním stretávať priamo v meste. Oficiálne bol totiž chorý a práceneschopný – odkedy mu Kardiš vybavil vymenovanie do funkcie predsedu rady, na mestskom úrade sa neukázal. Vyčkával, vyhodnocoval situáciu, sledoval predvolebný vývoj. Veď zasadnúť do takej funkcie krátko pred voľbami, v ktorých Kardiš podľa všetkého prehrá, by bola zásadná chyba. Ak z volieb vzídu noví páni, a ak terajší premiér nenasadí vojsko a políciu, aby si násilím udržal moc, veľa ľudí z vysokých funkcií poletí. Najmä z takých, o ktorých je jasné, že majú politické pozadie. Aj Vokoš by letel, nič by mu nepomohlo, na čele by mu navždy zostala nálepka kardišovského funkcionára. Pravda, bol ním aj teraz, lenže prednosta mestského úradu kdesi v Ružomberku predstavoval zanedbateľný post, taká drobnosť nikoho v Bratislave nezaujímala. Keby však neopatrne a zbrklo postúpil vyššie…

	V úrade sa preto už zopár dní neukázal, najlepšie vôbec nebyť na očiach. Aj stretnutie so Štarchom dohodol až na večer a na okraji mesta. Vyrazil v predstihu, viezol sa cez Rybárpole, vyhýbal sa všetkým odbočkám, ktoré by ho zaviedli do centra. Na Novoveskej ulici spomalil a pozorne sa rozhliadal. Pri pustnúcich bytovkách videl skupinky postávajúcich Rómov, cez zavreté okná k nemu doliehali útržky vyrevujúcej cigánskej muziky.

	Tvár sa mu skrivila odporom a zlosťou, veď kdesi tu bývali tie prasce, čo mu otrávili syna. Teraz sa tu, aspoň na čas, nepredávali žiadne drogy, nikto nerozširoval svinstvá a všelijaké jedy. Zahrial ho príjemný pocit, no vzápätí prudko pribrzdil. Opatrne obišiel dotrhaný a špinavý červený gauč, ktorý miestni dostrkali až k okraju cesty, zrejme v nádeji, že ho odvezú smetiari. Opustený a poničený kus kedysi luxusného nábytku pôsobil v hustnúcom súmraku prízračne. Alexander pokrútil hlavou, pridal plyn a čo najrýchlejšie zmizol z nenávidenej ulice.

	Štarch ho už čakal na parkovisku. Opieral sa o svoj mercedes a nervózne fajčil. „Tak čo, máš niečo?“ vyštekol naňho, len čo zabrzdil a vystúpil z auta.

	Vokoš sa najprv pozorne rozhliadol, nechcel sa dočkať žiadneho nepríjemného prekvapenia. Uvidel však len kovový plot a kontúry masívnych pilierov vystupujúce z tmy. Po moste nad nimi prechádzali autá aj ťažké kamióny, neprestajný hukot znemožňoval odpočúvanie alebo nahrávanie. Čo sa tu povie, zostane medzi nimi.

	Alexander sa upokojil, začal si vychutnávať hru. „Mám, ale nepoteším ťa,“ oznámil vážnym hlasom.

	„No hovor,“ súril ho Štarch.

	Riadne je posratý, až za ušami, pomyslel si Vokoš.

	Ešte väčšmi pookrial, takú duševnú slasť už dávno necítil. Vytiahol z náprsného vrecka papier, na ktorý si poznačil najdôležitejšie informácie, prižmúril oči a nakrčil čelo. „Neviem, odkiaľ začať. Čo ťa najviac zaujíma?“ nadhodil.

	„Aká je to partia? Treba sa niečoho obávať?“ vyzvedal Štarch. „Myslím, keby vznikol konflikt…“

	„Obávať?“ uškrnul sa prednosta. „To je slabé slovo.“

	„Nepreháňaj!“

	Vokoš zdvihol prst a zamával mu ním pred očami. „Žiadne preháňanie, fakt nie. A čo, máš s nimi nejaký problém?“

	„Ideš ma vypočúvať?“ zavrčal Štarch. „Ak si sa niečo dozvedel, tak hovor. Ak nič nevieš, tak pál –“

	„Ten Pjontek, čo ich vedie, bol známe číslo už dávno pred revolúciou,“ prerušil ho Alexander.

	„Nikdy som o ňom nepočul. Čo o ňom vieš?“

	„Volá sa Márius Pjontek, má teraz niečo cez päťdesiat. Pochádza kdesi od poľských hraníc.“

	„No a?“ súril Štarch.

	„Necháš ma rozprávať, alebo mám odísť?“ vychutnával si Vokoš prevahu. Slová prevaľoval v ústach, každé jedno si užíval.

	„Dobre, hovor, sorry.“

	„Pjontek mal už ako mladý chalan problémy so zákonom. A vážne. Bol známy agresívnou, násilnou povahou. Neviem presne, o čo išlo, ale ešte pred dosiahnutím plnoletosti ho odsúdili za ťažké ublíženie na zdraví s následkom smrti. Niečo si odsedel v base pre mladistvých. Keď ho pustili, vrátil sa na Oravu.“

	Peter si zapálil ďalšiu cigaretu, dal si riadneho šluka a vyčkával, čo príde.

	„Z toho obdobia pochádza jeho prezývka – Vidlák. Tak ho vraj vtedy volali, neviem prečo.“

	„Preskoč tieto pičoviny, mňa zaujíma súčasnosť,“ nevydržal Štarch.

	Vokoš naňho pozrel, tentoraz ho však nenapomenul.

	„Aby si pochopil súčasnosť, musíš chápať, čo je zač. Keď trochu odrástol, dostal sa, podľa môjho zdroja, priamo k Babinskému. Áno, k tomu Babinskému, najväčšiemu kšeftárovi, aký kedy na Orave žil.“

	„Ten chlapík, čo mal vo vrecku polovicu vysokých komunistických funkcionárov, hostil ich vo veľkom štýle a organizoval poľovačky z vrtuľníka?“

	„Presne ten. Komunisti ho napokon odsúdili na riadnu pálku, bola to najväčšia kauza politickej korupcie v Československu. Chlap obchodoval so všetkým, mal kúpených všetkých…“

	„A čo s ním mal Pjontek?“

	„To presne neviem, ale vraj patril do skupiny, určite sa tam veľa priučil. Po pár rokoch sa odtrhol, alebo ho vyhodili, v tej dobe ho vyšetrovali pre viaceré násilné trestné činy. Ale zľahla sa po ňom zem, asi zdrhol do Poľska. Na hladinu vyplával až po revolúcii.“

	„A to?“

	Vokoš odpovedal protiotázkou: „Čo vieš o pruszkówskom gangu?“

	„Vôbec nič, doteraz som to nepočul.“

	„Tak to je chyba, kamarát,“ uškrnul sa Vokoš. „To si si mal zistiť skôr, než si si s nimi začal.“

	„S nikým som si nezačal a –“

	Vokoš zdvihol ruku, aby ho umlčal. Zapáčilo sa mu, keď zistil, že to funguje. „Pruszków je predmestie Varšavy,“ poučil poslucháča. „Pochádza odtiaľ jeden z dvoch najväčších poľských gangov. Teda, gang nie je vhodné slovo, skôr je to obrovská organizovaná skupina, ktorá kontroluje nemalú časť Poľska.“

	Štarch si pošúchal čelo a koreň nosa, nervózne odklepol popol z cigarety. „Čo robia, v čom idú?“ opýtal sa.

	„Podľa mojich informácií vo všetkom.“

	„Čo tým myslíš, kurva?“

	„Začínali s veľkými krádežami áut, postupne pribrali kšeftovanie so zbraňami, vydieranie, únosy a vraždy. Ovládajú tam aj obchod s narkotikami – kokaín, heroín, hašiš, pervitín, na čo si len spomenieš.“

	Štarch zlostne vydýchol dym. Vokoš vycítil, že udiera na správnu strunu. „Neobchodujú iba v rámci Poľska, ale medzinárodne,“ prihodil zopár ďalších jedovatých slov. „Keďže majú pod kontrolou poľské prístavy, hovorí sa o ich biznise nielen s veľkými poľskými gangmi v Chicagu a vo Filadelfii, ale aj s kolumbijskými drogovými kartelmi.“

	„Kolumbijci a Poliaci?“ vyprskol Peter. „Chujovina, nie?“

	„Ja viem o tom trt, iba ti hovorím, čo som zistil. Podľa mojich zdrojov je to tak. Jedna z drogových ciest do Európy vedie cez Poľsko a jeho prístavy.“

	„A čo má s týmito týpkami spoločné Pjontek?“

	„Je to ich emisár, vyslanec, dohliada na toto územie,“ vychrlil Vokoš.

	„Na Slovensko?“ nechápal Peter.

	„Nielen. Nikdy ti nenapadlo, aké zaujímavé územie je Horná Orava? Máš tam hranicu s Poľskom, ale aj s Českom… Ak ťa zaujímajú medzinárodné obchodné trasy v regióne, je to hotový jackpot. Uzol, kde sa križujú dôležité trasy zo všetkých strán. Nie nadarmo tadiaľ kedysi viedla Jantárová cesta.“

	„No dobre, tak kontroluje tamojšie územie,“ pripustil Štarch. „Ale prečo by som sa ho mal obávať?“

	„Koľko pešiakov dokážeš dať dokopy?“ prehodil Alexander.

	„Čo? Koľko pešiakov?“

	„Áno. Koľkých chlapov schopných akcie vieš dať dokopy?“ zopakoval Vokoš otázku.

	„Ako to súvisí? Čo sem pletieš…“

	„Odpovedz!“ vyštekol Vokoš. Tušil, kam bude rozhovor so zmrdom smerovať, takže si dal záležať a povypytoval sa Hagaru aj na takéto detaily. Vyšplechnúť ich Štarchovi do ksichtu bolo ako nasypať mu soľ do čerstvej rany.

	„Neviem presne, tridsať, štyridsať?“ odhadol Peter.

	Alexander sa zatváril vážne, tipoval, že hajzel svoj odhad naschvál trochu zveličil. Snažil sa vyzerať dôležito, ešte aj teraz chcel zapôsobiť tým, aký veľký boss je.

	„Dobre, povedzme, že dáš dokopy štyridsiatich pešiakov. Vieš, aké silné sú najväčšie bratislavské skupiny?“

	„Veľmi silné. Podľa toho, čo som počul, majú tie najväčšie aj tisícpäťsto pešiakov,“ priznal s nevôľou Štarch. Hoci vedel, že jeho partia je len drobným lokálnym hráčom, nerád o tom hovoril. Nerád na to čo i len myslel.

	„To si počul zle. Podľa môjho zdroja, a je to veľmi dobrý zdroj, dokážu dve tamojšie najsilnejšie skupiny zohnať po troch tisíckach pešiakov,“ zamentoroval Vokoš.

	„Pre mňa, za mňa,“ zavrčal Štarch. „Kam tým mieriš? Vykoktaj sa už!“

	„Pokojne, len pokojne,“ tíšil ho Vokoš. „Čo si nervózny? Ti robím službu, tak na mňa neštekaj!“

	„Prepáč, pokračuj…“

	„Pruszków si zakladá na tom, že ak by bolo naozaj treba, dokáže každému svojmu dôstojníkovi, teda aj Pjontekovi, tak do dvoch hodín poskytnúť silu päťtisíc pešiakov.“

	Štarch naňho vyjavene hľadel, chvíľu mu trvalo, kým zo seba niečo vytisol. Alexander to využil, nadýchol sa a pokračoval: „Neverbujú hocijakých chudákov, v obrovskom Poľsku sú tisícky záujemcov, môžu si vyberať. Aj si vyberajú, za pešiakov berú najmä ľudí zo silových zložiek – bývalých vojakov, policajtov, veteránov s bojovými skúsenosťami…“

	„To je nejaká pičovina!“ vypenil Štarch. „Čo za zdroj ti to povedal?! V živote som o nejakom Pjontekovi nepočul. Keby tu pôsobila taká mocná skupina, tak…“

	„Tak čo?“

	„No počuli by sme o nich!“

	„To sa mýliš, kamarát,“ nesúhlasil Alexander. „Podľa môjho zdroja je to presne naopak. O tých najmocnejších sa nikdy nedozvieš. Práve preto, že majú profesionálne krytie, ľudí zo spravodajských služieb a prepojenie na ďalších veľkých hráčov – politické strany, oligarchov, finančné skupiny aj štátne silové zložky.“

	„Nemožné, na Slovensku sa nič neutají,“ namietol Peter.

	„Iba nedávno som bol v Banskej Bystrici. Na jednej oslave, kde by som najradšej vôbec nebol. Celé mesto, celý región tam bol v pozore kvôli pár ľuďom. A vieš, kde sú dnes tí ľudia? Sedia v base, ani Kardiš, s ktorým obchodovali a ktorého osobne hostili vo svojich penziónoch, si nemohol dovoliť nechať ich na slobode. Vieš prečo? Príliš sa ukazovali.“

	„A Pjontek je akože iný?“

	„Podľa môjho zdroja áno. Neukazuje sa, mimo Oravy o ňom málokto počul. Ale pritom s podporou Pruszkówa točí medzinárodné kšefty s väčším objemom než všetky ostatné tunajšie skupiny dokopy,“ trval na svojom Vokoš.

	Peter už nenamietal, dal si posledného šluka a odfrnkol dymiaci špak do tmy. Skúmavo si prednostu premeral, stále nič nevravel.

	Alexander vedel, nad čím premýšľa. Zjavne bol otrasený z informácií, ktoré sa práve dozvedel. Určite sa topí v poriadnych sračkách, ktovie, o čo ide. To však nebolo jediné, čo mu vírilo v hlave. Nepochybne horúčkovito premýšľa – a napriek tomu nedokáže pochopiť –, odkiaľ mohol obyčajný ružomberský prednosta vytiahnuť také detailné informácie v takom krátkom čase. Nuž, ak veci pôjdu tak, ako majú, dočká sa Štarch v blízkej budúcnosti viacerých prekvapení…

	Vokoš sa rozhodol pootočiť neviditeľnou čepeľou, ktorú doňho zabodol. „A čo, máš s Pjontekom nejaký problém? Veď sa neser,“ nadhodil.

	Peter uhol pohľadom, oči mu zmätene zakmitali. Poškriabal sa na zátylku, urobil zopár krokov. Náhle sa otočil k prednostovi. „A keby hej?“ vyhŕkol. „Čo by si mi odporúčal?“

	„Ťažko radiť, nepoznám detaily…“

	„Ani ich poznať nebudeš,“ pokrútil hlavou Štarch. „Čisto obecne, čo by si robil na mojom mieste?“

	„Sprav, čo môžeš, aby si to urovnal. Podľa toho, čo mi povedal zdroj, sa títo ľudia nezastavia pred ničím. Robia s Balkáncami, možno aj s Kolumbijčanmi. Chápeš, akú si preto musia udržiavať povesť?

	„Viem si predstaviť, bol som na Balkáne,“ pripustil Peter.

	„S ničím a nikým sa neserú, vraj je takých prípadov veľa. Ak treba, tak celé rodiny… Aj veľa civilov, čo sa len tak priplietli do cesty. Rozumieš, čo ti hovorím?“ nástojil Vokoš čo najúprimnejším hlasom.

	„Rodiny?“ zháčil sa Štarch. „Nepreháňaj. Ja som nič nespravil, ani som tam nebol.“

	„A kto teda?“

	„Jeden z mojich chlapov.“

	„Ak to bol jeden z tvojich, tak je to najmä o tebe. Ty si ich šéf. Všetko ostatné môžeš vysvetľovať vieš komu. Dobre ti radím, sprav, čo môžeš, aby si to urovnal,“ zopakoval Alexander.

	„Lenže urovnať… Ako urovnať? Ani neviem, či mám s nimi naozaj problém.“

	„Ak máš také tušenie, tak ho asi naozaj máš. Z ich strany sa to dozvieš až vtedy, keď už bude neskoro.“

	Štarch nadvihol obočie: „Myslíš?“

	„Tak to predsa vo vašich kruhoch chodí, či nie?“ uškrnul sa Vokoš. „Veď aj tu, pred pár týždňami, tí cigánski bratia. Myslíš, že niečo také čakali? Pochybujem…“

	„Dobre, ale urovnávať, snažiť sa vyžehliť? Iba tým zasignalizujem slabosť, dopredu vyjadrím, že som z nich posratý. A to nie som!“

	Vokoša pobavil jeho chabý herecký výkon. Veď z bezvýznamného provinčného čuráka, čo sa chcel hrať na veľkého bossa, priam vyžaroval strach a obavy. „Ale mal by si byť,“ dohovoril mu. „Povedzme, že máš naozaj štyridsať chlapov. Lenže to stačí akurát tak na to, aby si robil ramená v Ružomberku. A ešte aj z tých štyridsiatich ti polovica ujde, keď pôjde do tuhého.“ Štarch naňho zlostne zazrel. Prednosta zdvihol dlane na znak toho, že je iba maximálne úprimný a nehovorí mu nič iné než čistú pravdu. V tej chvíli mu pravdu naozaj hovoril, bavilo ho sledovať, ako sa zadubený hajzel preberá do reality. Hral sa v mestečku na veľkého šéfa, žil v ilúziách. Vysníval si svoju bublinu, no len čo z nej vystrčil nos, poriadne po ňom dostal. Alebo dostane – v najbližšom čase. Ktovie, do čoho sa zamotal, v konečnom dôsledku je to jedno. S trochou šťastia ho dorazia a bude od chuja navždy pokoj. Vokoš ho neznášal, bytostne ho nenávidel, hoci zatiaľ nemal dôvod podniknúť voči nemu radikálne opatrenie vo vlastnej réžii. Keby to však urobil niekto iný, potešil by sa, bral by to ako šťastnú, priaznivú súhru okolností.

	„Pochop, Peter,“ doložil, aby ho ešte viac podusil. „Toto je iná, najvyššia liga. Sprav, čo môžeš, aby si to urovnal. Inak ťa rozdrvia ako nič. Ak sa naserú, ešte aj mesto môže utrpieť. A rozhýb sa, konajú veľmi rýchlo, to je ich poznávacia značka.“

	„Urovnaj, urovnaj…“ Štarch v ústach prevaľoval nepríjemné slovo. Alexander na ňom videl, ako ho taká predstava deptá. Nečudo, veď na svojom imidži tvrdého, nebojácneho chlapa si dôsledne zakladal; všetko podriaďoval udržiavaniu tejto ilúzie, ktorou klamal seba aj všetkých naokolo. Boss – v tom statuse sa vyžíval, a pritom nebol nič viac než provinčný prd s hŕstkou zdegenerovaných neandertálcov.

	„A keby aj, ako to mám urovnať?“ opýtal sa Peter.

	„Neviem, o čo ide, nechceš mi to povedať.“

	Štarch zaváhal, už-už si išiel vyliať dušu, no zháčil sa: „Nemôžem, proste nemôžem!“

	Vokoš naklonil hlavu. „Ako myslíš, ale potom ti zas ja nemôžem poradiť. Takže len obecne. Najlepší urovnávač sporov sú peniaze. Neveril by si, čo všetko dokážu zahladiť. Na všetkých úrovniach. Aj tam, kde by si to nečakal.“

	„Napríklad?“

	„Napríklad v takom Kardišovom hnutí. Za malé chyby malé peniaze. A za tie veľké…“

	„To mám akože nejakým zmrdom iba tak naservírovať tučný obnos?“ Štarchova tvár sa skrútila od znechutenia. Samotná predstava v ňom vyvolávala nevoľnosť – veď išla proti jeho podstate, proti jadru toho, čím a kým sa videl byť.

	„Pjontek vládne železnou rukou a nie je žiadny príštipkár. Takže počítaj s tým, že malým balíkom ho ešte viac urazíš.“

	„Kurva! A kde mám teraz zohnať…“ spustil Peter, no zahryzol si do jazyka.

	Vokoš pochopil, presne tušil, o čo ide – po tom, čo ho Ľuboško odstrihol, začínal veľký boss pociťovať finančné suchoty. Prešiel to však taktným mlčaním, akoby posledné slová prepočul.

	„Ber to tak, že za chyby sa platí,“ zhrnul na záver. „Pokým môžeš, zaplať za ne peniazmi. Stále je to lepšie, než zaplatiť niečím iným.“

	 


XII

	Ľuboš sa strhol, prudké zabúšenie na dvere ho zastihlo uprostred ranného štartovacieho dúška.

	„Otvor, viem, že si tam!“ skríkol zlostný hlas.

	Ostrému zabehlo, rozkuckal sa. Zaplavila ho panika. Veď to bol Štarch, spoľahlivo ho spoznal. Skurvený Štarch stál pred vchodovými dverami, trieskal na ne a vykrikoval, aby okamžite otvoril.

	Ľuboš vedel, že stretnutiu neujde, bolo mu to jasné od chvíle, keď sa vrátil z Maďarska. Na kritický moment sa pripravoval, ako len vedel; tekutá alebo prášková medicína zakaždým zabrala. Lenže teraz…

	„Otvor, doboha!“ doliehalo spred vily. „Už aj otvor!“

	Ostrý ešte zopárkrát zakašľal, mal pocit, že mu alkohol vyžral hrdlo aj ústa.

	Čo robiť, čo robiť?

	Búšenie naberalo na intenzite, zdalo sa, že Štarch sa rozhodol vylomiť dvere.

	Ľuboš zvažoval možnosti, no všetky sa mu zdali rovnako zbytočné. Volať políciu nemalo význam, veď Peter a jeho ľudia boli dobrí kamaráti s polovicou z nich. Na konfrontáciu sa však necítil, stačil mu včerajší rozhovor so synom. Doteraz si ho prehrával v hlave, vyčítal si každú odpoveď. Nie je vo forme, na takéto veci vôbec nie je vo forme.

	Urobil, čo sa mu zdalo najrozumnejšie – nalial si ďalší štamprlík a obrátil ho do seba. Tentoraz sa nerozkašľal, slastne vydýchol. Rozlialo sa v ňom teplo, škótska whisky parádne písala.

	Búšenie ani krik neprestávali.

	Ľuboš sa pochlapil a nalial si do tretice. Pohárik vyzumkol s ráznym odhodlaním, zdalo sa mu, že je už na polceste k vyriešeniu problému. Ešte chvíľu a nájde v sebe odvahu vstať. Potom sa vyberie nahor, do kráľovstva zázračného bieleho prášku, ktorý mu pomôže s druhou polovicou.

	„Ľuboš, prosím ťa, otvor!“ zakričal Štarch.

	Ostrý sa strhol, zazdalo sa mu, že zle počul. Naozaj ho Peter prosil?

	„Otvor, prosím ťa,“ donieslo sa k nemu. Nasledovalo zopár úderov na dvere, neboli to však už zúrivé buchnáty, sršala z nich skôr vyčerpanosť a bezradnosť.

	Zaváhal, naklonil hlavu a zvažoval novú situáciu. Štarch ho doteraz nikdy neprosil; nech bol v akýchkoľvek problémoch, nikdy ho o nič neprosil. Ľuboša to zmiatlo, bol to nový, neočakávaný prvok v hajzlovom správaní.

	Nejaká finta? napadlo mu. V Maďarsku si usporiadal myšlienky, dobre vedel, že Štarchovi nesmie veriť ani nos medzi očami. Snaží sa ho vylákať von, znova chce zneužiť jeho dobrotu?

	Vstal od stola, preplížil sa k oknu a opatrne vyzrel von. Peter stál pred vchodom, nervózne fajčil cigaretu a poklepkával nohou. Vyzeral rozhodený, naozaj rozhodený, Ľubošovi to bolo jasné z jediného pohľadu. Veď sa poznali od detstva, jeden druhého prečítali v zlomku sekundy. Ostrý sa zháčil, pripomenul si, že to vždy neplatí, veď Peter ho podrazil ako sopľavého chlapca. Využil presne to, na čo sa Ľuboš spoliehal – že sa poznajú odmalička. Zmrd na ňom zahral ako na dokonale známom hudobnom nástroji.

	„Neverím ti, nič ti neverím!“ zavrčal. Potreboval tie slová počuť, potreboval si ich pripomenúť. Podišiel k oknu, hoci ho ťahalo k dverám.

	Ani bohovi! vrieskal v duchu. Ani bohovi ti neotvorím! Štarch odhodil dymiacu cigaretu do nepokoseného trávnika, otočil sa a pobral sa od vily. Kráčal sťažka, hlavu mal sklonenú, po jeho vzpriamenej až zastrašujúcej póze nebolo ani stopy.

	„Ani bohovi!“ zopakoval Ľuboš, tentoraz nahlas. „Ani bohovi!“ priložil znova.

	Rýchlo vyšiel z izby, prešmátral sa cez predsieň, odomkol a otvoril. Nevedel, prečo to urobil, jednoducho mu to nedalo, čosi v ňom bolo silnejšie než všetka naštvanosť a opatrnosť.

	„Čo chceš?!“ zakričal na Petra. „Ak si prišiel kvôli podnikom, nenamáhaj sa, nemal si ma podraziť!“ spustil pripravenú reč. Veď kým bol v Maďarsku, ale aj po návrate, prehral si túto situáciu v hlave aspoň tisíckrát.

	Nedaj sa zastrašiť, nedaj sa zmiasť ani zastrašiť! opakoval si.

	Štarch sa otočil a vykročil k nemu. Cestou sa obzeral cez plece, akoby ešte niekoho čakal.

	Má tu kdesi pripravených chlapov? napadlo Ostrému.

	Tiež sa rozhliadol, nikoho však nevidel.

	„No čo chceš?“ zopakoval rázne, keď sa Peter priblížil.

	„Poďme dnu,“ navrhol Štarch. Ľubošovi sa zazdalo, že mu v hlase zachytil obavy. Možno aj strach.

	„Na to zabudni!“ trval na ostrom tóne. „Povedz, čo chceš, alebo si choď po svojom. My dvaja sme skončili.“

	„Viem, že si nasratý, máš na to právo,“ pripustil Peter. „A pekne si ma vyšachoval, riadne vytrestal, môžeš byť spokojný. Ale neprišiel som kvôli tomu.“

	„Tak kvôli čomu?“

	„Poďme dnu, vážne,“ zopakoval Štarch. „Aj o to ťa musím prosiť?“

	Ľuboš pokrútil hlavou, ale roztvoril dvere a poodstúpil, aby Peter vošiel.

	„Vďaka,“ dostal zo seba bývalý kamarát, keď za sebou zavrel.

	Ocitli sa v tmavej predsieni. Ľuboš čakal, že teraz sa tón rozhovoru náhle zmení a pritvrdí. Štarch si ho namiesto toho celého prehliadol. Ľubošovi sa zazdalo, že mu v očiach zahliadol údiv, možno aj zdesenie. Nevyzerá práve najlepšie, to vedel aj sám. V posledných týždňoch dosť schudol, iba brucho sa mu čudne nafúklo. Keď sa pozrel do zrkadla, sám sebe pripomínal hnusného prerasteného pavúka. Ani s osobnou hygienou to nepreháňal, vedel, že má mastné, strapaté vlasy, výrazné strnisko, smrdí a je neupravený. Všetko mu to bolo jedno.

	„Tak o čo ide? Pohni, nemám veľa času,“ nástojil, hoci mu to znelo absurdne.

	Štarch sa rozhliadol po predsieni, akoby nevedel, odkiaľ začať. Namiesto odpovede vytiahol cigaretu, strčil si ju do úst a roztržito si začal prehľadávať vrecká.

	„Viem, prečo si tu,“ neodpustil si Ľuboš. „Chceš sa vrátiť do mojich firiem, aspoň to priznaj.“

	Peter konečne objavil zapaľovač, pripálil si, potiahol a vyfúkol dym. „Áno, to chcem, veď mi tam visia milióny,“ pripustil. „Ale kvôli tomu tu dnes nie som.“

	„Nie?“ zapochyboval Ostrý.

	„Pamätáš, ako si za mnou prišiel, keď si mal prúser v Bosne? Keď sa stratila tá zásielka?“

	„Hohó,“ vyprskol Ľuboš a zamával rukami. „Tak s týmto na mňa nechoď. Žiadnu vďačnosť vo mne nevyvoláš, ty…“ Nadávku prehltol, no aj nevyslovená zostala visieť vo vzduchu. Štarch uhol pohľadom a nahrbil sa, akoby naňho nevypovedané slovo dopadlo o to väčšou silou.

	„Nechcem vyvolávať vďačnosť,“ začal, no zmĺkol. „Dobre, tak možno chcem,“ uznal potichu. „Ale pamätáš si, ako si za mnou vtedy prišiel, v akých sračkách si bol a čo som ti povedal?“

	Ľuboš sa nechcel dať odzbrojiť neobvyklou úprimnosťou, hoci naňho zapôsobila. Obrnil sa, v duchu si zopakoval, že nesmie vymäknúť. „Povedal si niečo v tom duchu, že stojíš pri mne. Lenže to isté si mi povedal ohľadom Texicomu a potom si ma podrazil. Normálne si ma predal!“ vykypelo z neho.

	Peter urobil zopár krokov, rozhliadol sa, kam by odklepol popol. Ten mu však z cigarety odpadol sám, Ľubošovi neušlo, že sa mu trasú prsty.

	„Posral som to,“ priznal Štarch. „Viem, že mi to neodpustíš. Môžem ti to vysvetľovať, koľko chcem, aj tak…“

	„Čo tam chceš vysvetľovať?“ vyštekol podnikateľ. „Podrazil si ma a predal. Prosté, jednoduché, nič netreba vysvetľovať, vôbec nič.“

	„Ten oligarcha a jeho skupina… Sú privysoká liga, nemali sme šancu, nedopadlo by to dobre. Hlavne pre teba, rozbili by ťa. Keď mi to došlo, prijal som realitu a vycúval som. Viem, aký si tvrdohlavý. Sám od seba by si z toho nevycúval, tak som…“

	„Tak si od nich zobral peniaze. A zmanipuloval si ma, aby som od toho odstúpil,“ dokončil zaňho Ľuboš. „Kamarátsky si mi radil, šepkal si mi do uška presne to, čo chceli. A im si zas donášal informácie o mne.“

	Štarch rozhodil rukami: „Posral som to, dobre? Čo ti mám ešte povedať?“

	„Asi nič. Asi už nič, kamarát,“ vytisol Ľuboš cez zovreté pery a pozrel na dvere. Presne tak si predstavoval ukončenie rozhovoru. Pohľadom na dvere, jasným náznakom, že Štarch by mal vypadnúť, zavrieť za sebou a už nikdy sa neukázať.

	„Išiel som s tebou do Bosny, nastavil som krk, to nepoprieš,“ vrátil sa Peter k tomu, čím začal. „A poriadne som sa tam zašpinil.“

	Ľuboš výstražne zdvihol prst, začínal mať toho plné zuby. Aj whisky mu už stúpla do hlavy, cítil sa istejšie, veď pravda bola na jeho strane, mal plné právo byť naštvaný. „Zlatana mi ani nespomínaj!“ sykol.

	Štarch chvíľu mlčal, trhane pofajčieval, akoby chcel, aby sa preniesli cez nepríjemné spomienky, ktoré nešikovne vyvolal. „Teraz som ja v podobných sračkách, v akých si bol vtedy ty,“ dostal zo seba, keď sa už ticho nedalo vydržať.

	„A tiež som sa do nich nedostal vlastnou vinou.“

	„Mám ťa poľutovať?“

	„Potrebujem pomoc. Tvoju pomoc,“ vytisol Peter cez zuby. Bolo to iba zopár slov, no zadychčal sa pri nich, čelo sa mu zarosilo ako po ťažkom výkone. Po celý čas sa odhodlával, od začiatku rozhovoru sa chystal na vyslovenie tých štyroch slov. Teraz, keď ich zo seba dostal, mu trochu odľahlo. Pozrel na Ľuboša, napäto očakával, ako zareaguje.

	Ostrý zopárkrát otvoril a zavrel ústa, vyzeral zarazene, akoby nevedel nájsť správny výraz, akoby vôbec nevedel, čo chce povedať.

	„Prišiel si ma prosiť o pomoc?“ zahabkal. „Po tom, čo si mi urobil, ma prídeš prosiť o pomoc?“

	„Hej,“ prikývol Peter. „Nikto iný mi nepomôže. Nie v tom, čo potrebujem, a nie tak rýchlo, ako treba.“

	Ľuboš pokrútil hlavou, na tvári mal pripito nechápavý výraz. Nemohol uveriť tomu, čo práve počul. Svet sa s ním krútil a dával čoraz menší zmysel. „Tak o čo ide?“ rozhodil rukami. „V čom ťa už len ja môžem zachrániť, pán boss?“

	Štarchovi zaiskrilo v očiach, inokedy by naňho vyletel, no tentoraz zlosť prehltol, iba dym vydýchol o čosi prudšie.

	„Jeden z mojich chlapov spôsobil problémy. Vážne problémy s mocnými ľuďmi,“ pustil sa do vysvetľovania. „S mocnými a nebezpečnými. Vedia, že ide o môjho chlapa, takže som v sračkách ja.“

	„Čo s tým mám spoločné? Vyrieš si to, poriešiť svojich chlapov predsa vieš, či nie?“ poznamenal Ostrý.

	Peter naňho pozrel, nakrčil obočie, nevedel, kam tým Ľuboš mieri. Nechcel sa však odkláňať od témy, po chvíli pokračoval: „Potrebujem tých ľudí trochu upokojiť. Aspoň aby ma vypočuli a nepodnikali žiadne…“

	„Už niečo podnikajú?“

	„Neviem,“ povedal Štarch. „Ale majú takú povesť. Sú rýchli, rázni, s nikým sa neserú. A mám čudný pocit, niečo je vo vzduchu. Možno… možno ma sledujú.“

	„Nebuď paranoidný, to nepomáha. Viem, o čom hovorím,“ prehodil Ľuboš a trpko sa uškrnul.

	„Vážne mám pocit, že… Ja neviem. Niečo sa okolo mňa sťahuje a ide to rýchlo. Potrebujem to spomaliť, aby som stíhal konať, podniknúť protiopatrenia a tak.“

	„Stále neviem, čo chceš odo mňa.“

	„Potrebujem peniaze!“ vyštekol Peter. „Dosť veľa a hlavne rýchlo. Odstrihol si ma, nemám také rezervy.“

	„Peniaze…“ zopakoval Ostrý, vytlačil to slovo až kdesi z brucha. „Po tom všetkom prídeš a žobreš odo mňa peniaze…“

	Štarch očervenel, hlasno preglgol, už-už vybuchoval, ale namiesto toho mierne, takmer nebadane, až hanblivo prikývol. „Nehnuteľnosti tak rýchlo nepredám a vo väčšine máš podiely, takže ich sám ani nemôžem streliť,“ doplnil priškrteným hlasom.

	Ľuboš mlčal, neveriacky kyvkal hlavou, oči mal rozšírené od údivu.

	„Potrebujem to riešiť na báze hodín, nie dní alebo týždňov.“ Spresňoval Štarch, aj keď na ňom bolo vidieť, že by si nič neželal viac, než zostať potichu.

	Ľuboš mal pocit, že v ňom čosi prasklo, že sa mu od temena až po rozkrok rozbehla tenučká prasklina. Rozpolil sa, odrazu existoval v dvoch častiach, z ktorých každá chcela niečo iné. Najradšej by sa zmrdovi vysmial rovno do ksichtu, ukázal mu prostredník a vytlačil ho za dvere. Urobilo by mu to dobre, veľmi dobre. Prišiel na psa mráz, veľký boss Štarch, podrazák prvého stupňa, tu odrazu prosíka a žobre peniaze. Vrátiť mu zradu aj s úrokmi by prinieslo slasť, ohromnú slasť a zadosťučinenie.

	Lenže druhá polovica, tá, ktorá Ostrého donútila otvoriť dvere a vpustiť Petra do domu, ziapala čosi iné. Nástojila, že toto je posledná šanca zachrániť aspoň zvyšky niekdajšieho priateľstva, šanca rozísť sa férovo, nie rozhádaní na nože. Veď na tom, čo Štarch bľabotal, bolo čosi pravdy. Naozaj s ním vtedy išiel rovno do vojnovej zóny, nastavil krk a hoci on, Ľuboš Ostrý, celú situáciu spôsobil, Peter mu to nikdy nevyhodil na oči.

	V Ostrom zúrila búrka, bili sa v ňom dve protichodné sily, chľastom otupená myseľ nezvládala taký nápor. Cítil, že sa v ňom hromadí napätie, zbieralo sa v ňom ako horúca para; ak čosi nepodnikne, každú chvíľu vybuchne.

	Vyraziť ho, alebo mu pomôcť? Sladká pomsta a zadosťučinenie, alebo záchrana síce bývalého, ale predsa len kamaráta? Veď ak sa Štarch takto ponížil, znamená to, že ide naozaj o veľa, že situácia je vážna.

	Poškriabal sa po strnisku, viečka mu zaklipkali. Peter mlčky stál a civel naňho, na tvári mal stále pricapenú škrabošku oceľového chlapa, ktorú nosil v posledných rokoch, no milimeter po milimetri sa mu odlupovala ako stará omietka. A pod ňou…

	Nehybne na seba hľadeli, vyzerali ako sochy, no obom sa v tej chvíli lámal život.

	„Hore v trezore mám dva mega, bude to stačiť?“ opýtal sa Ľuboš, obrátil sa Štarchovi chrbtom a zamieril ku schodisku.

	„Jasné!“ vyhŕkol Peter. „Mám aj nejaké svoje, keď to dám dokopy, tak –“

	„Počkaj tu, hneď som späť,“ prerušil ho Ostrý.

	„Kurva, ďakujem ti, fakt vďaka!“ habkal Štarch. Zalialo ho uvoľnenie a úľava, usmial sa. V náhlej eufórii sa mu do úst nahrnula záplava slov, ktorú nedokázal zastaviť. „Cením si to, vážne vďaka,“ drmolil.

	Ľuboš nereagoval, pripadal si omámený. Kráčal síce po peniaze, no zároveň to ľutoval a cítil sa preto pod psa.

	„Ďakujem ti, veď aj pre mesto je to dobré. Ktovie, čo by sa mohlo stať,“ chrlil za ním Štarch.

	Ostrý zastal, stuhol uprostred pohybu. „Pre mesto?“ prehodil cez plece.

	„Jasné. Ktovie, čo by podnikli, vraj sa s ničím neserú. Mohli by ohroziť civilov, ľudí, čo za nič nemôžu,“ vysvetľoval Peter, na tvári stále široký úsmev.

	Ľuboš sa otočil, prikročil naspäť k nemu. Brada sa mu triasla, nozdry sa chveli od potláčaného hnevu. „Aspoň tieto kecy keby si si odpustil!“ zachrčal cez zovreté hrdlo.

	„Čože?“ nechápal Štarch.

	„Tieto tvoje vyjebané kecy,“ zasyčal Ostrý. Plecia sa mu dvíhali a klesali, ťažko sa mu dýchalo. „Skurvené ojebávky a klamstvá, stále dokola. Aspoň raz, jediný raz si to odpusti.“

	Peter potriasol hlavou: „Čože? Fakt nerozumiem…“

	„Čomu nerozumieš, doriti? Stále ojebávaš, nemá to konca! Aspoň raz, aspoň teraz povedz na rovinu. Ide ti o vlastnú prdel, o nič iné. O žiadne mesto, o žiadnych civilov.“

	Štarch zarazene zažmurkal, ohryzok mu poskočil hore-dolu, zdvihol ruky a vystrčil dlane. Príval však už nedokázal zastaviť.

	„Aj mňa si ojebal pre moje dobro, čo?“ vypľúval Ľuboš. „Aby sa mi nič nestalo, aby si mi pomohol.“

	„Veď áno, nechápem, čo…“

	„Neklam!“ skríkol Ostrý. „Raz, jediný raz mi, kurva, neklam. Spravil si to kvôli sebe, ako všetko. Len a len kvôli sebe. Aj tú skurvenú Bosnu, čo mi furt vyhadzuješ na oči, si mi dohodil ty!“

	„Ja?! Veď som ťa od toho odrádzal!“

	„Hej, odrádzal. Aby si mal čisté svedomie. A spolu s tým odrádzaním si mi dohodil kontakt na Micieva, aby som to mohol rozbehnúť. Čuchal si totiž peniaze, ako vždy.“

	„Toto nie je pravda, toto nie je…“ bránil sa Štarch, no došiel mu dych.

	„Je to pravda, ty zmrd! Všetko robíš len kvôli sebe, ostatných máš v prdeli. Mňa, svojich chlapov, mesto aj ľudí… Všetci sme ti ukradnutí! Aj Eva a vlastné dcéry!“

	„Do rodiny sa mi neser!“ zavrčal Štarch. Tvár sa mu stiahla, výstražne bodol prstom do vzduchu.

	„Lebo čo? Aj mňa poriešiš ako Miša Mráza, aj mňa dáš zmrzačiť?“

	Peter sa zaknísal, zbledol, olizol si pery. Takýto direkt nečakal, Ľubošov výpad ho vyviedol z rovnováhy. „Čo Mišo Mráz?“ opýtal sa potichu.

	„Čo Mišo Mráz?“ zopakoval Ostrý. „To sa ma pýtaš? Aj v tom ideš ojebávať? Spojil som si dva a dva, viem, že s tým máš niečo spoločné.“

	Štarch naňho prekvapene hľadel, horúčkovito zvažoval, koľko toho Ľuboš vie. „To bolo zložité,“ pokúsil sa vykľučkovať.

	„Zložité? Dal si zmrzačiť mladého chalana. Čo je na tom zložité?“

	„Bola to nehoda a…“

	„Hovno nehoda!“

	„Musel som!“ zvrieskol Štarch. „Musel, rozumieš?!“

	„Áno? A prečo? Pre vyššie dobro?“

	„Kvôli tebe, ak to chceš počuť,“ odsekol Peter cez bledé pery.

	Ostrý sa nasilu rozrehotal, z rozďavených úst mu zavanul chľast. „Kvôli mne… Aj to bolo kvôli mne!“ vyrážal zo seba cez žlčovitý smiech. „Aj to bolo pre moje dobro. Jasné, rozumiem…“ krútil hlavou v trpkom pobavení.

	Štarchovi došlo, že Ľuboš nevie, prečo vydal taký rozkaz, že nepozná celú pravdu. Zo všetkých síl zovrel čeľuste, chcel v sebe zadržať slová, čo sa mu natlačili na jazyk; vedel, že ich nesmie vysloviť. Vzdoroval sekundu či dve, lenže nával zlosti bol priveľký, stavidlá zavŕzgali a povolili, jedovatá povodeň mu vyrazila z úst.

	„Jebal ti Beátu, keď to chceš vedieť!“ zrúkol. „Jebal ju, bolo to vážne a nedal si povedať. A ty si bol vtedy v úplných sračkách. Tak zle si bol na tom, že by ťa to pochovalo, ty kokot!“

	Ľubošov smiech ustal, akoby uťalo.

	„Áno, bolo to kvôli tebe,“ pokračoval Štarch. „Ako všetko! V Bosne som zabil chlapa, otca dvoch dcérok, aby som ti zachránil krk. Chalana som dal zmrzačiť. A k tej skurvenej fabrike… Kto myslíš, že za teba na začiatku orodoval u Kardiša a jeho ľudí, aby ťa vôbec pribrali do výberu? Bezo mňa by si si ani neškrtol!“

	Ostrý nahlas zafučal, bolo to priveľa informácií, priveľa rozžeravených klincov, čo sa mu zaborili do mozgu. Zatriasli sa mu kolená, zatackal sa. Chytil sa za spánky, chvíľu sa zdalo, že odpadne. Štarch k nemu priskočil, aby ho podoprel, no Ľuboš zasyčal a odsotil ho, oprel sa doňho celou silou.

	Peter zaspätkoval, čosi sa v ňom preplo. „Nesáč do mňa, kurva!“ štekol, prikročil k Ostrému a drgol doňho.

	Ľuboš ledva udržal rovnováhu, oči sa mu stiahli na dve štrbiny, vystrčil chvejúcu sa bradu. „Pojeb sa!“ skríkol a vyrazil dopredu.

	Vrazil do Štarcha plnou váhou, zdrapil ho za boky a zabral zo všetkých síl.

	Peter nečakal taký výpad. Zaspätkoval, ale nestačilo to, stratil rovnováhu, zrútil sa naznak. Dopadol na dlážku, až to zadunelo, hlava mu nadskočila, bolestivo si narazil zátylok. Rukou zavadil o poličku s topánkami, zachytil sa jej, ale namiesto toho, aby mu poskytla oporu, sa začala nakláňať. Najprv sa na nich vysypali Beátine lodičky, vzápätí zletela celá polica.

	Ľuboš zvrieskol, odsunul policu nabok a driapal sa na otraseného Štarcha. Zúril, potláčaného hnevu, strachu a krivdy bolo odrazu priveľa – vybublali z neho ako vriaca voda, prevzali kontrolu, pripravili ho o sebaovládanie.

	Stále sedel na Petrovi, no vztýčil sa, jednou rukou ho chytil za golier, druhú zovrel do päste a tresol mu do tváre. Štarch nestihol zareagovať, hánky mu dopadli na ústa a roztrhli mu pery. Vyprskol krv, šokovane zažmurkal, snažil sa zaostriť.

	„Ty zmrd! Ty skurvený zmrd!“ ziapal Ostrý. Znova zdvihol päsť a udrel.

	Tentoraz trafil lícnu kosť, zasiahol ju malíčkom a prostredníkom, v ruke mu zapraskalo. V tej chvíli necítil žiadnu bolesť, vedel však, že čosi povolilo.

	Bolo mu to jedno, zdvihol päsť do tretice…

	Štarch, rozzúrený do nepríčetnosti, sa zazmietal a hrdelne zareval. Podarilo sa mu Ľuboša striasť, zvalil ho rovno na ležiacu poličku. Drevo zapraskalo, nity povolili, ovanula ich vôňa živice.

	Peter znova zareval, vydriapal sa nahor. Tvár mal celú od krvi, zúrivá grimasa ho zmenila na nepoznanie. Zdvihol ruku a vrátil Ostrému úder. Na rozdiel od neho vedel, ako na to, veď často boxoval. Zasiahol mu bradu – Ľuboš ho škriabal nechtami a snažil sa vyslobodiť, no jediný úder ho zhasol. Ruky mu nevládne odkväcli, síce neomdlel, ale zásah do brady ho na chvíľu vypol.

	Štarch ho zdrapil za golier, zatriasol ním a otrieskal mu hlavu o dlážku. Nestačilo mu to, videl červeno, aj z neho tryskala najprudšia zlosť. Nevedel, čo robí, ani on sa už nekontroloval, konal pudovo. Oboma rukami schytil Ľuboša za hrdlo, zaboril doň prsty, zúrivo stisol. Cez rozbité pery prskal sliny aj krv, vydával hrdelné, nezrozumiteľné zvuky. Ľuboš zachrčal, zovrel Štarchove zápästia, snažil sa vymaniť z jeho oceľového stisku. Nešlo to, Peter nepoľavoval, práve naopak – keď zacítil odpor, zaboril sa mu prstami do hrdla ešte silnejšie.

	Ostrý vydal smiešny, krákavý zvuk, zazmietal sa a vypleštil oči. Dusil sa, tvár mu každou sekundou viac a viac brunátnela. Na čele a spánkoch mu navreli žily, z úst márne lapajúcich po vzduchu mu trčal napuchnutý jazyk.

	Štarch stále stláčal, fučal od námahy a vypätia; cez červenú hmlu nevidel ani nepočul, všetka zlosť i bolesť z úderov aj poníženia, ktoré utŕžil, mu vtiekla do prstov ako žeravá láva. Ľuboš znova zakrákal, no tentoraz len potichu, znelo to príšerne. Tvár mal už takmer fialovú, svietili v nej vyvalené očné beľmá, zreničky sa mu vyvrátili dohora a zmizli pod viečkami.

	Štarch ním zatriasol, znova mu udrel hlavu o dlážku. Nechcel ho pustiť, nemohol, prsty a ruky mu ožili vlastnou vôľou, nedali sa roztvoriť.

	Ľuboš stíchol a ochabol, ešte pred chvíľou vzdorujúce a krútiace sa telo bolo odrazu vláčne a celkom poddajné. Na predsieň zaľahlo ticho prerušované Petrovým dychčaním.

	Potriasol hlavou, akoby sa prebral z tranzu. Lial sa z neho pot, cítil, že má úplne mokrú košeľu aj nohavice. Prerývane dychčal, oči mu zaostrili na telo ležiace pod ním. Nevedel, či ochablo pred sekundou, minútou alebo hodinou, vnímanie času sa vracalo iba postupne.

	Trhnutím uvoľnil zovretie a odtiahol ruky od pomliaždeného hrdla. Utrel si z čela pot, zliezol a zmorene sa zvalil na dlážku medzi rozhádzané topánky. Hruď mu behala hore-dole, bdelé vedomie naskakovalo po malých kúskoch.

	Skladalo sa ako puzzle, trhane mu dochádzalo, kde je a čo sa práve udialo.

	Náhle sa posadil a pozrel na Ľuboša. Nevedel, čo urobil, nevedel ani to, či bývalého kamaráta nezabil.

	Ostrý ležal bez života, hrudník sa mu nehýbal, v hrdle mu nehvízdal vzduch.

	Nič sa nedialo, žiadny pohyb ani zvuk, prešla ďalšia sekunda, možno dve.

	Ochabnutým telom zrazu trhlo, prudko sa nadýchlo, hlasno v ňom zasyčalo.

	Ľuboš sa chytil za krk, rozkuckal sa a skrútil do klbka. Kašľal suchým, hlbokým kašľom, zdalo sa, že si vykašle priedušky aj pľúca, otriasali ním kŕče.

	Petra znovu premohla slabosť, chvíľa sedenia ho pripravila o zvyšky síl. Zvalil sa naspäť na dlážku, snažil sa vydýchať, ale nešlo to.

	Ležali vedľa seba. Ľuboš sa zvíjal v záchvatoch kašľa, Štarch odfukoval. Nikdy si neboli vzdialenejší ako teraz, keď ležali tesne vedľa seba medzi rozhádzanými topánkami a rozlámanými kusmi drevenej poličky.

	Po chvíli sa Peter vzchopil, s hlasným fučaním sa vydriapal na kolená. Odpľul si krvavé sliny, zaťal zuby a postavil sa. Trvalo mu, kým získal rovnováhu, napokon sa však roztrasene pobral z cudzej, nepriateľskej galaxie, na ktorú sa zmenil Ľubošov dom. Neobzrel sa, nemal sa za čím obzerať, aj s otrasenou hlavou vedel, že za ním už nič nie je.

	 


XIII

	Bobovi v hlave vírili kalné myšlienky. Čo komu urobil, že musí znášať také ústrky? Ani vydrichmať sa poriadne nemohol, domov ho nepustili. Už druhá noc nahovno. Všetci, čo boli pri incidente pred Kaosom, museli zostať zalezení v bývalom bare Eagle. Ani na krok von; kým sa situácia nevyjasní a neupokojí, zostanú pod zámkom. Vo vlastnom záujme. Tak to prikázal a zdôraznil Štarch. Akoby už boli vo vojne.

	„Nepičujte, zaľahneme na matrace,“ držal Laba šéfovu líniu. Použil pri tom výraz z Krstného otca, ktorý všetci dobre poznali. Veď legendárny film mali napozeraný do najmenších detailov. V debatách naň nedali dopustiť, hoci si všetci potichu mysleli, že je to dlhánska a nudná sračka, v ktorej sa okrem niekoľkých popráv dokopy nič zaujímavé nestane. Bobo sa posadil, celú noc strávil na drevenej lavici – bol celý dolámaný a mrzutý. Nikto sa k nemu nehlásil, ostatní chalani naňho zazerali, akoby on mohol za situáciu, v akej sa ocitli. Potkani vyjebaní! myslel si. Nemajú kúska citu, ani štipku porozumenia. Veď už len z toho, že nešťastnou náhodou zabil človeka, mu bolo dosť nachuja. A oni? Namiesto podpory sa od neho odtiahli, stránia sa ho, akoby mal aids. Nikto ho nepovzbudil, ešte aj Laba naňho zazeral. A pritom tiež mohol za to, čo sa stalo. Prečo ho nezastavil, keď mu bolo povedomé Pjontekovo meno? Prečo ho neupozornil, že z toho môžu byť problémy? Nič nepodnikol a teraz sa tvári, že za nič nemôže. Zase je všetko na mňa, doboha! zanadával v duchu a pretrel si tvár.

	Chlapci raňajkovali pri dvoch stoloch zrazených dokopy, jedli mlčky, nemali bohvieakú náladu. Nevšímali si ho, vysielali k nemu chladnú ľahostajnosť.

	Čo som ja komu urobil, do piče? spytoval si Bobo svedomie. Ani zaboha nevedel prísť na to, prečo má takú smolu, prečo práve on musí stále trpieť. Veď predsa nikomu neublížil, a ak hej, tak určite nie bezdôvodne.

	Labovi zazvonil mobil. Kápo vstal od stola a prešiel za barový pult. Rozprával potichu, nepočuli, čo hovorí. Bobo ho však dobre poznal – už z toho, ako sa Laba tváril a pohyboval, vycítil, že sa nedozvedel dobré správy. Keď dotelefonoval, utrel si nos o predlaktie. Také gesto robieval už odmalička, Bobo si naň dobre pamätal. Už keď sa ako malí sopliaci hrávali pri panelákoch, Laba si takto utieral nos, keď spáchali nejakú výtržnosť a on sa bál možných dôsledkov.

	„Čo sa stalo?“ opýtal sa.

	Kápo naňho pozrel, nepovedal však ani slovo. Vrátil sa k stolu, nervózne po ňom poklopkal prstami. „Niečo sa deje,“ oznámil.

	„Kto volal?“ vyzvedal Andrej Chmelický.

	„Ten, čo ho máme u zelených.“

	Bobo vedel, o čo ide – na polícii mali zopár ľudí, ktorí im za úplatu alebo len tak, pre dobrú vec občas podsunuli zaujímavé informácie.

	„A čo chcel?“ pokračoval Andrej.

	„Nič nechcel, iba dal vedieť, že si o nás zisťovali veci.“

	„Kto si zisťoval?“ nevydržal Bobo.

	„Peter Nagy, ty kokot!“ okríkol ho Laba. „Však nejakí ľudia. Zhora od polície.“

	„Od polície?“

	Laba sa nadýchol, už-už sa púšťal do ďalších nadávok, ale namiesto toho akosi spľasol, plecia mu poklesli. „Niekto si u vyšších šarží objednal, aby nás preverili,“ povedal celkom mierne.

	„Niekto niečo chystá a zbiera o nás informácie,“ nahlas sa zamyslel Andrej. „To nebudú amatéri…“

	Laba prikývol, znova si utrel nos. „Pjontekovi ľudia alebo samotný Pruszków, kto iný? Chystajú sa na nás, nemôžu to nechať bez odvety, ide im o povesť…“

	Bobo sklonil hlavu a ohol chrbát, najradšej by sa prepadol pod stôl alebo rovno pod dlážku.

	„A ešte niečo mi povedal,“ pokračoval Laba. „Dostali zhora príkaz, aby v tejto veci nezasahovali.“

	„Čože?“ nerozumel Andrej.

	„Dostali neoficiálny príkaz nezasahovať,“ zavrčal kápo. „Čomu nerozumieš?“

	„To znamená –“ začal Chmelický, ale kápo ho prerušil.

	„To znamená, že sme v riti! Niečo sa na nás chystá a my sme bez krytia. Ani len zasratí poliši nám nepomôžu, keď sa to zomelie.“

	„Hej,“ prikývol Andrej. „Počul som, že to tak –“

	„Jasné, že to tak robia!“ znova ho prerušil Laba. „Dostanú príkaz a privrú oči, aj keby sa strieľalo. Alebo dorazia tak o hodinu, o dve…“

	V bare zavládlo ťaživé ticho, niektorí chlapci dojedali raňajky, ďalší sa rozprávali tlmenými, zatiahnutými hlasmi.

	Bobovi škŕkalo v žalúdku, najradšej by vstal a prešiel k stolom s raňajkami, aby čosi prehryzol. Lenže sa neodvážil, nechcel zbytočne priťahovať pozornosť. Zostal sedieť na lavici, zadumane pozeral na špinavú podlahu.

	„Počuj, Bobo,“ zakričal k nemu Andrej. „Toto keď sa dozvie Štarch, tak ťa rovno odjebe!“

	Chmelickému v hlase zaznieval šibeničný humor, nikto sa však nezasmial. Ani Bobovi nebolo do smiechu. Dobre vedel, že taký žart nemusí byť ďaleko od pravdy. Veď kto by to mal vedieť lepšie než on? Kto na Štarchov príkaz poriešil Mrázika? Na chrčáka, úplne na chrčáka, tak vtedy znelo zadanie. A pritom Mišo Mráz nespravil nič vážne, previnil sa iba tým, že šukával s Ostrého manželkou. Aký príkaz Štarch vydá, keď sa naozaj naserie? A tentoraz sa určite naserie. Veď tu ide o veľa, už teraz bolo jasné, že z toho budú obrovské problémy, oveľa väčšie než jedna ošukaná panička.

	„Rovno ťa odjebe, a právom,“ pridal sa Laba vážnym hlasom. „Za toto, čo si nám spôsobil, pôjdeš do piče.“

	Bobovi stiahlo vyhladovaný žalúdok, cítil, že zbledol. Nikto z chlapcov proti kápovej reči nenamietal, ani jediný sa ho nezastal.

	 


XIV

	Bolesť mu vystreľovala až do polovice chrbta. Pri každom kroku mu z narazeného zátylku vyšľahla pichľavá, ostrá vlna. Ani ústa, do ktorých mu Ľuboš vrazil päsťou, na tom neboli oveľa lepšie. Roztrhnuté pery pálili a štípali, na ďasnách cítil opuchliny. Jediné šťastie bolo, že mu úder nevyrazil žiadne zuby.

	Štarch potriasal hlavou, červená hmla ustupovala, s každým nádychom čerstvého vzduchu vnímal a myslel o čosi jasnejšie.

	Čo sa to, kurva, stalo? prevaľoval v duniacej lebke. Naozaj sa s Ľubošom do krvi pobili, naozaj ho škrtil a takmer zabil, alebo to bola len nočná mora, desivý sen, z ktorého sa čochvíľa preberie?

	Zažmurkal a pozrel si na ruky – zápästia mal dodriapané, hánky ošúchané.

	Žiadne prebudenie neprichádzalo, lacné vykúpenie sa nekonalo.

	Pobili sme sa, skoro som ho zabil, počul v stále sa opakujúcich ozvenách.

	Prstami si stisol spánky, na chvíľu zastal, aby sa spamätal. Lenže to nepomohlo, bolesť z narazenej hlavy, čeľuste aj pravej päste vôbec neodchádzala, naopak, čoraz nástojčivejšie sa pripomínala. Najhoršie bolo, že ho morila aj iná bolesť. Hoci nepochádzala z tela, hrýzla silnejšie a hlbšie.

	Pobili sa. Ziapali po sebe hnusné, odporné veci a napokon sa na seba vrhli ako dvaja pomätenci, ako besné psy.

	Čo sa to stalo? Ako sa to mohlo stať? nechápal.

	Znova vykročil, vliekol sa ulicou, lebo auto odparkoval povyše Ostrého vily. Nechcel ho zbytočne vyplašiť, vedel, že keby Ľuboš cez okno uvidel jeho čierny mercedes, hneď by mu stúpol adrenalín.

	Uškrnul sa a sykol od bolesti, čo mu vystrelila z úst. Aby sa nevyplašil, aby Ľuboškovi nestúpol adrenalín…

	Také opatrenia sa mu teraz zdali smiešne, úplne absurdné. Nechcel ho vyplašiť, išiel naňho pokojne a rozumne, lenže to nepomohlo. Potreboval od neho pomoc vo vážnej veci, a čoho sa dočkal? Obviňovania, očierňovania a nakoniec aj dvoch úderov päsťou.

	Také čosi od Ľuboša nečakal, takého ho nepoznal. To ten skurvený chľast! Drogy a chľast, čo iné? Vyžrali z neho to najlepšie, zmenili ho na vychudnutého pavúka a navyše aj na zmrda. Dobre, v posledných mesiacoch to medzi nimi nebolo najlepšie, ale aj tak… V takej vážnej situácii, keď jemu – Petrovi Štarchovi – ide možno aj o krk, mu kamarát namiesto pomoci vykričí do tváre tie najhnusnejšie veci a potom ho napadne?

	„Skurvený hajzel!“ zanadával a odpľul si krv zmiešanú so slinami.

	Rozhliadol sa a prešiel cez cestu. Vilová štvrť bola našťastie tichá, stálo tam iba zopár odparkovaných áut, nikto naňho nezízal. Aspoň že tak. Keby sa tu prechádzalo viac svedkov, o chvíľu by o tom, že išiel dobitý po ulici, vedela polovica mesta.

	Dobitý po ulici… zaznela mu v mysli nedobrá ozvena.

	Vzkypela v ňom žlč, kamarát-nekamarát, mlátiť ho nikto nebude! Obyčajný zmrd, zasratý podnikateľko naňho vztiahol ruku ako na sopliaka.

	Znova si odpľul, zastal, zvažoval, že sa vráti a názorne Ľubošovi vysvetlí, že toto si dovoľovať nebude. Napokon však zlostne zasyčal, potriasol hlavou a pokračoval k svojmu autu. Veď zmrd už dostal príučku, určite sa ešte teraz zvíja na dlážke a vykašliava dušu. To má za to, nemal naňho vyťahovať chujoviny!

	Vraj on, Peter Štarch, môže za zmrzačenie mladého chlapca. To určite! Dal síce taký príkaz, mal vtedy trochu pocukané nervy, veď sa len krátko predtým vrátili z Bosny. Ale ako mohol vedieť, že Laba s Bobom svojho kamoša naozaj zmrzačia a dostanú do kómy? Čo je on jasnovidec?!

	Znova sa v ňom rozhorela zlosť, Ľuboš ho zasiahol v citlivom bode. Zlatan, ojebávka s Texicomom, dobitý Mišo Mráz… Naozaj sa toho akosi nakopilo, keď začínali, všetko si predstavovali inak. Lenže inak sa nedalo, toto bola hnusná čierna hra, buď ju človek hral so všetkým, čo obnášala, alebo zostal mimo nej. No ani to sa dosť dobre nedalo, čierna hra mala aj ďalšiu zvláštnosť – kto ju raz začal hrať, nemohol prestať. Vymotať sa z nej vôbec nebolo ľahké, keď na ňu človek siahol, už ho nechcela pustiť. Jediné, čo sa dalo robiť, bolo vyvažovať zlé, čierne skutky tými dobrými, snažiť sa o akúsi rovnováhu. A to on predsa robí! Posrali sa veci s Mišom Mrázom? V poriadku, ale kto vyrazil do Bratislavy po mladého Dominika Vokoša, stiahol ho z ulice a zachránil mu krk? Pravda, chalan si to posral, predávkoval sa a teraz leží v nemocnici, lenže nebyť vtedajšej záchrannej akcie, určite by už ležal v zemi, veď na bratislavskej stanici mlel z posledného.

	Čiže tak to je, robí aj dobré skutky, stará sa, aby – Začul vrčanie motora. Rýchlo sa blížilo, znelo čoraz hlasnejšie, akoby sa naňho vyrútilo auto. Tesne za chrbtom mu zapišťali brzdy, trhlo ním, prudko sa otočil. Na ceste pri ňom zastala čierna dodávka, jej bočné posuvné dvere sa s rachotom otvorili. Krčil sa za nimi chlap v koženej bunde, na hlave mal natiahnutú kuklu.

	Štarch od prekvapenia otvoril ústa, viac toho nestihol. Výhľad sa mu náhle zatiahol, pred očami mal čiernotu. Ktosi mu odzadu pretiahol cez hlavu tmavú látku, možno tiež kuklu, ibaže bez otvorov na oči a ústa. Cudzie ruky ho silno posotili dopredu, na okamih zacítil, že padá, zaplavila ho panika.

	Lenže nedopadol, chlap za výsuvnými dverami ho zachytil a vtiahol dnu. Ten druhý zrejme naskočil do dodávky a pribuchol dvere. Motor zavrčal, auto vyštartovalo.

	Peter sa až teraz ako-tak spamätal.

	Uniesli ma! Kurva, uniesli ma! rozziapal sa mu v hlave vydesený hlas.

	Pokúsil sa vydriapať na nohy, ale mocné ruky ho pevne pritisli k zemi. Nemohol sa ani pohnúť, použili naňho akýsi osvedčený chmat. Vykrútili mu predlaktia, skríkol od bolesti. Nepomohlo, na zápästiach pocítil prúžok plastu, za sekundu ich mal zviazané a bolestivo stiahnuté.

	Znova skríkol, nohami kopal do vzduchu. Nemal to robiť, o chvíľu mal už zviazané aj tie, mohol sa akurát tak bezmocne krútiť a zvíjať.

	Lenže aj to asi prehnal, lebo jeden z únoscov mu zrazu pritiahol kuklu okolo hrdla, priškrtil ho, odrezal mu prísun vzduchu.

	Petra sa už celkom zmocnila panika, stratil nad sebou kontrolu. Rozkričal by sa, no so stiahnutým hrdlom to nešlo. Zazmietal sa, dychčal cez otvorené ústa, srdce mu búšilo až v krku.

	Došlo mu, že sa dusí; zaplavila ho vlna strachu, priam smrteľnej hrôzy. Napol všetky svaly, pokúsil sa pretrhnúť plastové prúžky, ktorými ho spútali.

	Nepovolili, namiesto toho sa mu zaryli hlboko do mäsa. V neovládateľnom záchvate sa rozdychčal ešte viac, no vzduchu sa mu do pľúc dostávalo málo, zostával v priškrtenom hrdle a ústach.

	Zamykali ním kŕče, pred očami mu vybuchovali iskry. Do mozgu neprúdil dostatok okysličenej krvi, Peter strácal vedomie. Záblesky svetla boli čoraz ostrejšie a jasnejšie, vrčanie motora sa prepadávalo do monotónneho hučania, vedomie zahaľovala hustá, nepreniknuteľná hmla.

	Štarch sa posledný raz otriasol; pocítil, že mu povolil mechúr, a vyprázdnil sa rovno do nohavíc. Telo mu ochablo, myseľ zaplavila zvláštna tekutá vata. Obalila mu myšlienky aj vnemy, a hoci sa zo všetkých síl vzpieral, stiahla ho do temnoty.

	 


XV

	Hučanie vody ho vôbec neupokojovalo. Zdalo sa mu, že všetko sa rúti do podobnej krútňavy, aká vírila pod ním. Vokoš stál na hrádzi čutkovskej vodnej nádrže a zachmúrene hľadel nadol na spenený prúd padajúci do hĺbky. Popŕchalo, úzku dolinu zahaľovala hmla – neklamný znak prichádzajúcej jesene. Alexander by sa inokedy potešil, že leto, najodpornejšie z ročných období, sa končí; všetko stíchne a ľudia zalezú do svojich príbytkov, kam patria.

	Lenže dnes mal iné starosti, úplne iné starosti. Vedeniu mesta začínalo byť podozrivé, že sa tak dlho neukázal v úrade. Bolo to nezvyčajné, veď inokedy chodieval do práce aj s vysokou horúčkou. Aj straníci z Kardišovho hnutia prejavovali nespokojnosť – ich predseda ho vymenoval do vysokej funkcie, a Vokoš namiesto toho, aby do nej s chuťou nastúpil, už pridlho otáľa, s nikým nekomunikuje a zatajuje sa. Alexander cítil, že kráča po ostrí noža, veď voľby sú už o pár dní a ak Kardiš nedajbože vyhrá, jeho váhavosť vyznie veľmi zle. Lenže ak prehrá…

	Odhadnúť, čo sa stane, ak Kardiš prehrá, bolo prakticky nemožné. V takom prípade môže dôjsť k štandardnému predaniu moci, no táto alternatíva sa Vokošovi nezdala pravdepodobná. Fámy o nasadení vojska a polície sa už valili zo všetkých strán, atmosféra prituhovala. Kardiš sa nemienil vzdať premiérskeho kresla, robil však jednu chybu za druhou. Verejnoprávna televízia, ktorú kontroloval, sa uchyľovala k čoraz priehľadnejším a okatejším trikom. Najnovšie vypustila správu o dokumentoch, ktoré vraj dokazovali, že opozícia sa chystá zmariť voľby. Zjavne však išlo o sfalšované dokumenty s nepravými podpismi opozičných lídrov – zrejme výtvory štátnej tajnej služby. Akoby to nestačilo, na mítingoch Kardiš hecoval svojich podporovateľov až do vytrženia, huckal ich na ozajstných aj domnelých nepriateľov, vyvolával hnev a zúrivé vášne. Prinášalo to ďalšie problémy, veď už aj zahraničné televízie odvysielali správy, ako sfanatizované babičky a dôchodcovia napadli a takmer zlynčovali akýchsi redaktorov, čo si na mítingu dovolili klásť nepríjemné otázky.

	Najväčším prešľapom však bolo nezvládnutie obyčajného obchodného sporu, ktorý vypukol v novozaloženej súkromnej televízii. Tá mala celoslovenský dosah, a keďže nevysielala podľa Kardišových nôt, sledovalo ju viac ľudí než propagandistické verejnoprávne sračky. Čosi, čo sa začalo ako nevinný súkromný spor, nabralo vďaka akcii paralelnej tajnej služby nebezpečný charakter. Kardišovým protivníkom sa totiž podarilo vyvolať dojem, že to on, premiér zdanlivo demokratickej krajiny, sa snaží novú televíziu umlčať a odstrihnúť divákov od dôležitého zdroja ako-tak objektívnych informácií. Šance sa chopila opozícia, jej vodcovia vyzývali ľudí, aby vyšli do ulíc a chránili stále mladú, a preto zraniteľnú demokraciu. Plameň sa rozhorel, ošiaľ pochytil najmä mládež, k sídlu televízie dorazili masy protestantov, no akoby to nestačilo, demonštrovalo sa v každom väčšom meste. Nálada sa vyhrocovala, čosi veľké viselo vo vzduchu, pripomínalo to zlomový rok 1989.

	A do toho funkcia predsedu rady mestského úradu, kam mal Vokoš každým dňom nastúpiť. Už len toto mu chýbalo, mohol si rovno hodiť mincu a staviť na náhodu. Nech zvažoval, koľko chcel, nevedel odhadnúť, aký vývoj je pravdepodobnejší. Buď-alebo, päťdesiat na päťdesiat, situácia, v ktorej sa nedalo kalkulovať – to nenávidel zo všetkého najviac. Veď momenty, keď osud závisí od náhody a šťastia, sú presným protipólom kontroly. Také chvíle popierali všetko, čím sa on – Alexander Vokoš – cítil byť.

	Vtedy bolo najrozumnejšie stiahnuť sa, nerútiť sa dopredu. Otec aj pestúni, ktorí sa malého Alexandra ujali po jeho smrti, mu o tom veľakrát rozprávali. Všetko mohlo byť inak, prvý slovenský štát sa mohol uberať po inej koľaji, keby jeden z ich ľudí, nešťastný Karol Sidor, nespravil v zlomovej situácii práve takú chybu. Keď išlo o všetko, keď si Slováci konečne vydobyli autonómiu, hnal sa priveľmi vpred. Nečudo, veď Hlinka ho po celé desaťročia pripravoval na to, že bude jeho nástupcom, že práve on prevezme žezlo a pozdvihne národ k ozajstnej sláve.

	Sidor – o ktorom ohovárači vraveli, že je jedným z viacerých Hlinkových nepriznaných synov – uveril, že je vyvoleným pokračovateľom. Plne sa stotožnil s tou úlohou, a keď Hlinka zomrel, otvorene siahol po jeho kresle. Spočiatku sa mu darilo. Stal sa predsedom slovenskej autonómnej vlády, zažiaril, no práve to mu zlomilo krk. Dostal sa do popredia začiatkom roka 1939 – v čase, keď všetko vrelo, keď sa lámali tektonické dosky Európy. Súhra viacerých nešťastných okolností ho zmietla zo scény, o pár týždňov bol už len vyslancom vo Vatikáne, moc mu vykĺzla pomedzi prsty; nikdy sa jej znova nechopil, zomrel ako päťdesiatdvaročný chudák v kanadskom exile. Prezidentom nového štátu aj Hlinkovým nástupcom sa stal jeho stranícky protivník Jozef Tiso, ktorý sa v napätých časoch nehnal dopredu, práve naopak, zaliezol do úzadia a tam splietal neviditeľné, no o to mocnejšie politické vlákna.

	Vokoš sa zaprisahával, že nesmie urobiť rovnakú chybu. Sidorov nenaplnený osud a ambície patrili k najväčším nočným morám, ktoré ho strašili už od detstva. Nehnať sa priveľmi dopredu, nedrať sa hore príliš okato… Pokým sa dá, treba zostávať v tieni a splietať vlákna, až neskôr, v rozhodujúcej chvíli, vystrčiť hlavu a zúročiť dlhoročnú prplavú robotu.

	Presne tak sa odjakživa snažil postupovať, nechcel sklamať nebohého otca a pestúnov, ktorí doňho vkladali veľké nádeje. V posledných týždňoch tento prístup doviedol do extrému, už balansoval na tenučkom lane či skôr na akomsi oceľovom lanku. Taká hra sa nedá hrať donekonečna, v istom momente treba vystúpiť na svetlo a jasne sa priradiť k tej či onej strane, inak človek príde o všetko.

	K tej či onej strane…

	Vokoš si stisol viečko, ktorým mu začínalo nervózne potrhávať. Strácal kontrolu, voľby tu budú už o pár dní, no zdalo sa mu, že je to príšerne dlhý čas, že tak dlho nevydrží. Okrem toho, vyfarbiť sa musí ešte pred nimi; keď bude rozhodnuté, jeho postoje už nebudú nikoho zaujímať.

	Paralelnej tajnej službe dnes ráno podsunul sľúbené informácie o privatizácii miestneho mäsokombinátu. Hagara ho pochválil, zdalo sa, že spravodajcovia sú s jeho protikardišovskou prácou spokojní.

	Na predpoludnie si dohodol tajné stretnutie s Grznárom. Chlap ho už dlho otravoval, vraj potrebuje doriešiť problém s fabrikou. Alexander otáľal, ale napokon si povedal, že Grznárovej záležitosti sa predsa len povenuje. Veď mu to prikázal sám Kardiš. Ak voľby dopadnú v premiérov prospech a niekomu sa bude zdať podozrivé, prečo sa Vokoš neukazoval v úrade a neprijal novú funkciu, povie im, že sa naplno venoval Grznárovej záležitosti. Bol to príkaz od samotného pána predsedu, a preto mal prednosť pred všetkým ostatným. Od brehu k nemu doľahlo zavrčanie motora, o pár sekúnd začul aj tresknutie pribuchnutých dvier. Cez hustú hmlu nedovidel až k ceste, no bolo mu jasné, že Grznár práve dorazil. Nemýlil sa, z oparu vystúpila známa chlapská postava a po hrádzi zamierila rovno k nemu.

	Alexandrova tvár stratila akýkoľvek výraz, akoby sa vyprázdnila. Strhanosť zmizla, vystrel sa, čosi doňho vstúpilo. Pri jednaniach s Grznárom predsa nezastupoval len seba, ale aj mesto; bol to vtedy on, Vokoš, no zároveň aj nebol – veď v malej zasadačke viselo sedemnásť portrétov bývalých primátorov a starostov, ktorí tiež reprezentovali niečo viac ako len seba, ktorí svoje životy spojili s oveľa väčším, trvácnejším celkom a stali sa jeho súčasťou. Vokoš vedel, že takéto línie nikdy nemiznú, keď ich človek sleduje; strácajú sa v histórii, lenže nemiznú a ich siločiara, akási zvláštna zotrvačnosť, pretrváva celé dekády, občas aj stáročia. Niekedy človeka, ktorý sa na ne napojí, strhnú zvláštnym, nečakaným smerom, vytvarujú mu osud, často aj proti jeho vôli. Zároveň ho však akosi postrčia, vybavia ho schopnosťami, aké by inak nerozvinul, vydláždia mu cestu šťastnými náhodami a vedú ho k ozajstnej veľkosti.

	Podišiel naproti Grznárovi a podal mu ruku.

	„Dobrý deň, pán prednosta,“ pozdravil ho zástupca nového majiteľa fabriky.

	„Zdravím vás,“ usmial sa Vokoš. „Ako sa vám darí?“

	„Podľa toho v čom. Preto som sa chcel stretnúť.“

	„Pán predseda mi spomenul, že stále pretrvávajú problémy,“ nadhodil Alexander.

	„Veru, pretrvávajú…“

	„Nebojte sa, to vyriešime,“ povzbudil ho Vokoš. Už z letmého pohľadu mu bolo jasné, že Kardišov oligarcha a šéf finančnej skupiny vyvíja na tohto chlapa veľký tlak. „Tak o čo ide?“

	„Musím to vyriešiť čo najskôr, to je hlavné,“ zdôraznil Grznár.

	„Rozumiem. Aj vy osobne ste pod tlakom, čo?“ opýtal sa prednosta so záujmom. Spravilo mu dobre, že arogantný zmrd, ktorý si ho kedysi dovolil ponižovať a zvyšovať naňho hlas, teraz uhol pohľadom – nebola to preňho príjemná téma.

	„Spravili sme to presne tak, ako ste nám poradili,“ pokračoval Grznár namiesto odpovede. „Tých troch chujov, Pešeka, Lysáka aj Veselého, sme vyhodili. Natvrdo sme sa ich zbavili. Aj všetkých, čo s nimi držali, veľa ľudí sme poprepúšťali.“

	„Dobre, netreba sa s nimi naťahovať. V takom prípade je zbytočné jednať v rukavičkách.“

	„To sme si mysleli aj my. Lenže…“ Grznár stíchol a zdvihol si golier, lebo mrholenie zhustlo.

	„Lenže?“ posúril ho Vokoš.

	„Stále presakujú informácie! Ktosi tým trom ustavične donáša.“

	„A oni podsúvajú správy ďalej, do médií, opozičníkom a tak. Mám pravdu?“

	„Presne!“ prikývol Grznár. „Náš šéf nekúpil fabriku, aby robil charitu. Prirodzene, že chce peniaze čo najrýchlejšie otočiť, veď tak to robíme všade. Takže sa nájdu aj veci, ktoré nie sú úplne…“

	„Nie sú úplne legálne,“ pomohol mu Alexander.

	„No, povedzme. A ktosi z robotníkov stále donáša tým trom hajzlom, ktorí to posúvajú ďalej. Vznikajú nepekné fámy, vrhá sa nedobré svetlo aj na hnutie, hnusní novinári pre to očierňujú aj pána premiéra. A teraz pred voľbami…“

	„Musíte byť pod veľkým tlakom,“ prehodil Vokoš starostlivým tónom.

	„Veď na mňa všetci tlačia, aby som to vyriešil!“ posťažoval sa Grznár. „Lenže čo mám robiť? Nemôžeme všetkých prepustiť, niekto musí udržiavať zvyšnú výrobu, demontovať linky, čo rozpredávame, nakladať tony materiálu a tak.“

	Alexander pokýval hlavou: „Rozumiem, nie je to ľahká situácia.“

	„A k tomu ďalšia vec,“ chrlil Grznár. „O pár dní sú voľby. Ak by nedajbože Kardiš padol, všetko sa zmení, veci už nepôjdu tak ľahko, aspoň nejaký čas…“

	„Čiže potrebujete zobchodovať všetko, čo sa dá.“

	„Potrebujeme to celé rozpredať – vybavenie, budovy, pozemky, stroje až na súčiastky. A musí sa to spraviť v čo najkratšom čase,“ zhrnul Grznár.

	„Lenže práve to nemôžete urobiť, pokým vám ktosi hľadí na prsty a vynáša informácie,“ doložil Vokoš.

	„Presne ste to pochopili.“

	Alexander znova pokýval hlavou, stíchol a zadíval sa na hladinu bombardovanú drobnými kvapkami.

	„Tí traja hajzli nám robia zle, tí traja kokoti nám škodia!“ penil Grznár.

	Vokoš prudko otočil hlavu, pozrel mu do očí. „V takom krátkom čase a pod takým tlakom… Veľa možností vám nezostáva,“ povedal s dôrazom na každé slovo.

	„Čo tým myslíte?“

	„Tí chlapi, ktorých ste mi nedávno dohodili na rázny zákrok… Viete, ktorých myslím?“

	Grznár nič nepovedal, prikývol a zašmátral po vreckách elegantného kabáta.

	„Teraz nefajčite!“ sykol Vokoš potichu, no rozkazovačne. Pajác ho nevdojak poslúchol, ruky mu ovisli pozdĺž tela.

	„Tak tí chlapi,“ pokračoval prednosta, „sa mi veľmi osvedčili. Dobrú robotu odviedli.“

	Grznár prekvapene zažmurkal. „Myslíte, že mám tých hajzlov dať… Všetkých troch?“

	Vokoš neodpovedal, iba naklonil hlavu a vyčkával.

	„Máme iba zopár dní, taká akcia vyžaduje plánovanie, sledovanie, dlhú prípravu,“ namietal Grznár.

	„Celý čas ste sa mi takým riešením vyhrážali,“ pripomenul mu Vokoš. „Stále ste opakovali, že ak Ostrého a Štarcha neporiešim ja, ak nezabezpečím, aby vám uhli z cesty, poriešite ich vy.“

	„A vy ste stále opakovali, že to je hranica, za ktorú netreba ísť!“

	Vokoš pokrčil plecami: „Nuž, situácia sa zmenila.“

	„Troch ľudí, o ktorých sa všeobecne vie, že nám robia problémy…“ šomral Grznár a nespokojne krútil hlavou.

	„Máte nejaké iné riešenie?“ podpichol ho prednosta.

	„Od vás som chcel nejaké počuť! Veď na to ste tu, tým vás premiér poveril.“

	„Môj návrh ste počuli.“

	„Nestačilo by pritlačiť, poriadne ich zastrašiť?“ zvažoval Grznár.

	„Na to je málo času. Chcete, aby chodili po všetkých opozičných médiách, ukazovali tam svoje polámané prsty alebo vypichnuté oko a obviňovali z toho hnutie či dokonca premiéra? Teraz nemôžete strečkovať! Buď ich poriešte, ako to voláte, alebo ich nechajte na pokoji. Žiadna stredná cesta už neexistuje.“

	„Rázna akcia tiež pritiahne pozornosť, novinári do toho budú strkať nos a –“

	„Stávajú sa aj všelijaké nehody,“ prerušil ho Vokoš a vykročil po vlhkej, klzkej hrádzi naspäť k brehu.

	„Pán prednosta!“ zakričal za ním Grznár.

	Alexander zastal, počkal, kým ho chlap dobehne, a s nadvihnutým obočím vyčkával, čo mu chce ešte povedať.

	„Aby som nezabudol,“ koktal oligarchov vyjednávač a behal pohľadom po nádrži. „Ak so vám predtým dačo príkrejšie povedal… Nehnevajte sa, to len v tom zápale a…“

	Vokoš pobavene vydýchol, usmial sa a zľahka mávol rukou. „Ale, prosím vás, tým sa nezaťažujte. Ja tomu rozumiem, nič neberiem osobne, veď nám išlo o spoločnú vec,“ ubezpečil ho a dobrosrdečne potľapkal Grznára po pleci.

	 


XVI

	Vedomie sa mu vrátilo náhle, akoby zapnutím spínača. Mykol sa, ale ruky mal stále spútané za chrbtom. Potriasol hlavou, nič nevidel. Došlo mu, že sedí; zrejme na starej drevenej stoličke – každý jeho pohyb sprevádzalo mierne zaknísanie a nepríjemné vŕzganie.

	Pred očami sa mu prehrali posledné okamihy, ktoré zažil predtým, než upadol do bezvedomia. Srdce sa mu znova rozbúšilo, žalúdok mal stiahnutý v bolestivom kŕči. Tentoraz sa nerozkričal, veľa nechýbalo, ale zahryzol si do pery. Veď už počas únosu ziapal ako vystrašená školáčka. Bolo to nechlapské, veľmi nechlapské, no v prudkom dese, ktorý ho vtedy premohol, si nedokázal pomôcť.

	Zazmietal sa, zisťoval, či je pripútaný, alebo môže vstať. Zdalo sa, že na stoličke ho nič nedrží, nemal však odvahu vzpriamiť sa. Ktovie, čo je okolo neho, veď pre kuklu, čo mal stále natiahnutú na hlave, nevidel ani na krok.

	V rozkroku, na stehnách a lýtkach pocítil vlhkosť, uvedomil si ďalšiu zahanbujúcu skutočnosť – počúral sa. Nebolo to od strachu, vôbec to nebolo od strachu… Keď ho priškrtili, stratil kontrolu nad vlastným telom, jednoducho sa to stalo.

	Veľmi rád by tomu uveril, keby sa mu to podarilo aspoň na sekundu, zahanbenie a poníženie by nepálili tak silno.

	Lenže takto…

	Leptajúca hrôza z toho, čo sa stalo a čo s ním únoscovia urobia. Sklamanie zo seba – veď sa zachoval strašne slabošsky, prirýchlo stratil sebakontrolu. A omračujúca bezmocnosť, poradili si s ním ako s malým chlapcom. Nespravili jediný zbytočný pohyb, ani na okamih nezazmätkovali, po celý čas mali situáciu aj jeho pevne pod kontrolou.

	Napriek otrasu chápal, že má do činenia s profíkmi, s ľuďmi, ktorí takú akciu, koordinovaný únos, nerobia po prvý raz. Začul za sebou kroky. Chcel čosi podniknúť, hoci sa aj naslepo rozbehnúť vpred, lenže nestihol. Na plece mu dopadla ťažká dlaň, pritlačila ho k stoličke. Ktosi mu strhol kuklu z hlavy.

	Zalialo ho svetlo, bolestivo sa mu zabodlo do očí. Stisol viečka, žmúril len cez úzke štrbiny. Chcel pôsobiť sebaisto, zachovať si aspoň štipku hrdosti a ovládania, no predsavzatie nevydržalo ani dve sekundy – vystrašene sa rozhliadal na všetky strany.

	Hlava sa mu krútila, stále poriadne nevidel, premáhala ho dezorientácia.

	Niekto mu luskol pri uchu, a keď Štarch natočil hlavu, dostal poriadnu facku.

	Na prebratie.

	Štipľavá bolesť zaúčinkovala, zmysly sa mu zostrili, vedomie ustálilo. Až teraz sa naozaj prebral, svitlo mu, že doterajšia malátnosť a rozbitosť boli dôsledkom pridusenia.

	V kútiku úst pocítil čerstvú krv, líce mu horelo. Ten, čo mu vylepil facku, nemal náladu na maznanie.

	Štarch potriasol hlavou, olizol si roztrhnutú peru a pomaly roztvoril oči.

	Sedel v akejsi starej výrobnej hale, poľnohospodárskej budove či dávno nepoužívanom sklade. Takých stavieb boli v okolí Ružomberka desiatky.

	Do nosa mu udrel zápach vlhčiny, až teraz si uvedomil, aký je v hale chlad. Nemal však čas poddávať sa mu, zaostril na štyroch chlapov rozostavených obďaleč. Statné postavy, čierne kožené bundy, vyholené hlavy. Štarchovi navonok pripomínali jeho vlastných vojakov, lenže z postojov a pohľadov im vyžarovalo čosi iné.

	Na plece mu znova dopadla ruka, ktosi okolo neho prešiel. Peter po ňom skĺzol pohľadom – chlap sa nelíšil od ostatných, no z jeho pohybov a držania tela vyplývalo jediné: veliteľ. Naozaj v ňom bolo niečo veliteľské, ležérne predstúpil pred Štarcha, prekrížil si ruky na prsiach, mierne naklonil hlavu a skúmavo ho pozoroval.

	„Vieš, prečo si tu,“ oznámil Petrovi po chvíli. Hlas mu neznel výstražne, neskúšal svoju obeť zastrašiť. Skôr naopak, správal sa takmer priateľsky.

	Štarchom zalomcovala hrôza. Čakal, že naňho budú ziapať, hroziť mu päsťou pred ksichtom alebo ho rovno zmlátia. Tak to robieval Laba, Bobo a ostatní chlapci.

	Tu išlo o voľačo iné, úplne iné. Z pätice únoscov vyžaroval pokoj a rozvaha, boli perfektne koordinovaní.

	Vojaci, bývalí vojaci, došlo mu.

	Odvážil sa zdvihnúť pohľad a pozrieť veliteľovi do tváre. Chlap ju mal na ľavej strane zjazvenú; stopy dávnej popáleniny sa tiahli aj po krku a strácali sa za ohybom goliera. Určite však pokračovali ďalej, lebo koža na ľavom predlaktí nevyzerala o nič lepšie. Najhoršie boli jeho oči. Štarch nevydržal ich pohľad a radšej sklonil hlavu. Nešlo o to, že by naňho únosca zazeral. Nenávistné grimasy strúhal pri akciách akurát tak Laba. Tento chlap mal na tvári náznak úsmevu, bolo vidieť, že je to veselá povaha. Lenže jeho oči… Boli úplne vyhasnuté, pohľad, čo z nich vychádzal, bol strnulý ako pohľad mŕtvoly. Štarchovi stačil zlomok sekundy, aby vycítil, že pod tým zrakom aj veselým tónom zíva dokonalá priepasť – úplná emocionálna ľahostajnosť. Nestál únoscovi ani len za to, aby ním otvorene opovrhoval, vyhrážal sa mu alebo si na ňom vybíjal zlosť.

	Nič také, iba prázdno, dokonale rovná hladina. Neľudsky hladká plocha, ktorú nečerila ani najmenšia vlnka citového pohnutia.

	Štarch nevydržal nápor pudového strachu, nahlas preglgol.

	„Vidíš, bolo ti to treba?“ prihovoril sa mu veliteľ. „Vieme, že s tým nič nemáš. Ale spravili to tvoji chlapi…“

	Peter chcel protestovať, no z pomliaždeného a zovretého hrdla nedostal žiadny zvuk. Napadlo mu, že pokrúti hlavou, že bude zapierať, veď ak sa prizná, bez mihnutia oka ho zabijú, aby vyrovnali účet. Už-už sa rozbiehal, no v poslednej chvíli sa zarazil.

	Doľahla naňho váha chlapovej prázdnoty. Hladkému, vyleštenému zrkadlu sa nedalo klamať, jednoducho to nešlo. Petrovi sa zazdalo, že každá lož, každý taký pokus o záchranu sa odrazí a vráti v stonásobne horšej podobe.

	V narastajúcej panike zahnal hlúpe úvahy, chcel rázne pokrútiť hlavou, ale namiesto toho iba slabo, takmer nepozorovateľne prikývol.

	„Aspoň nezapieraš, toľko rozumu máš,“ zhodnotil únosca. „Poviem ti, čo bude.“

	Štarch znova preglgol, odhodlával sa odlepiť oči z betónovej dlažby, lenže na to nenachádzal síl. Čosi vo veliteľovej reči, v jeho tesnej blízkosti a v pohľade mŕtvych očí ho lámalo, vysávalo to z neho zvyšky vôle, hrdosti aj vzdoru.

	Hladkému zrkadlu sa nedalo vzdorovať, bolo to ako rútiť sa z veľkej výšky proti zmrznutej hladine jazera. Už len predstava nárazu vyvolávala hrôzu.

	„Vieme, že to spravil tvoj chlap a bol pri tom aj tvoj kápo,“ vymenovával veliteľ. Aj jeho slová boli ako vysekané z ľadu, studené a tvrdé, nepripúšťali žiadne námietky, nepripúšťali ani len pomyslenie čokoľvek namietať.

	„Máš dvadsaťštyri hodín, aby si nám tých dvoch vydal. Presne dvadsaťštyri,“ zdôraznil chlap a pozrel na hodinky. Štarch sa odhodlal k nadľudskému výkonu. „Bola to nehoda, nedorozumenie…“ vyjachtal.

	„Ten mŕtvy nebol od nás, iba sa oháňal naším menom. Preto ešte ty a tvoji chlapi žijete. Keby to bol naozaj náš človek…“ Veliteľ nedopovedal, iba sa pobavene uškrnul.

	„Zaplatíme,“ skúsil Peter.

	„Aj na to príde, ale najprv chceme tých dvoch. Padlo tam Pjontekovo meno, ľudia to počuli a myslia si, že ste zabili nášho chlapa. Chceme tých dvoch, žiadne vyjednávanie.“

	Štarch nezareagoval dostatočne horlivo, lebo únosca pristúpil ešte tesnejšie, chytil ho za bradu a zdvihol mu hlavu.

	„Ak nie, je to koniec,“ povedal mu do očí.

	Petrovi sa zakrútila hlava, chcel uhnúť pohľadom, ale nemohol. Chlap ho pevne držal, mŕtve oči sa mu prepaľovali do mozgu.

	„Koniec vás všetkých, celej vašej bandy. Plus vedľajšie škody,“ objasnil únosca.

	„Vedľajšie?“ zachrčal zmätený Štarch.

	„Rodina, deti, blízki, priatelia,“ vymenoval chlap a pokrčil plecom. „Vždy sa niekto pripletie.“

	„Nehoda, nedorozumenie!“

	„To je tvoj problém, nie náš. Dvadsaťštyri hodín, teraz už necelých.“

	„Lenže ako –“ začal Štarch, no nedokončil. Výhľad sa mu zatiahol, všetko sčernelo. Ktosi mu odzadu znova navliekol kuklu, niekto tam musel po celý čas stáť bez toho, aby Peter zaznamenal jeho prítomnosť.

	Zdrapili ho mocné ruky, trhli ním, stiahli ho zo stoličky. Nekládol odpor, podvolil sa postrkovaniu, kráčal malátne a odovzdane. Naložili ho do dodávky, tentoraz ho nepriškrtili. Telo sa mu triaslo, nervové vypätie bolo priveľké. Miešala sa v ňom hrôza aj úľava, veď ešte pred chvíľou neveril, že sa dožije ďalšej hodiny.

	Zároveň sa mu však v hlave ozývali veliteľove slová, strašné slová vysekané z ľadu, ktorým sa nedalo vzdorovať.

	Vydaj nám tých dvoch, žiadne vyjednávanie. Máš dvadsaťštyri hodín.

	Ak nie, je to koniec. Ty aj tvoja banda, plus vedľajšie škody. Rodina, deti, blízki, priatelia, vždy sa niekto pripletie.

	Dvadsaťštyri hodín.

	Teraz už necelých, teraz už iba necelých.

	 


XVII

	Prázdna, ako naschvál, kurva tam! Ľuboš zlostne pribuchol dvierka chladničky. Vzápätí ich znova otvoril, aby sa stopercentne presvedčil, že tam už nie je žiadna fľaša. Ledva stál na nohách, pred očami sa mu vznášala sivá hmla – pokojne mohol jednu fľaštičku prehliadnuť.

	Lenže neprehliadol, v chladničke už naozaj neboli žiadne zásoby. Zamyslel sa, v boľavej, otrasenej lebke sa myšlienky prelievali pomaly a lenivo. Ani v dome už nič nemá, posledné zvyšky vycedil pred chvíľou, keď sa horko-ťažko pozviechal z dlážky. Potriasol hlavou, výhľad sa mu ešte stále zahmlieval a rozmazával, v pomliaždenom krku mu hvízdalo. Stačilo málo a Štarch by mu rozdrvil dýchaciu trubicu. Na zátylku, ktorý mu Peter otrieskal o dlážku, cítil dve poriadne hrče. Bradu mal od úderu stuhnutú, brnelo mu v celej sánke. Najhoršie na tom však bola ruka, riadne mu opuchla, z kostičiek pod malíčkom a prostredníkom mu aj pri najmenšom pohybe vystreľovala ostrá bolesť.

	Otvoril mraziak a opatrne položil dlaň na chladivú námrazu.

	Úľava, aspoň nejaká úľava!

	Všetko ostatné bolo peklo, čisté peklo. Ľuboš cítil, že je ešte otrasený, že sa doteraz nespamätal zo šoku. Hrôza, čo sa udiala, naňho zatiaľ nedoliehala plnou silou. Prudký príval adrenalínu ju otupil, nedochádzali mu súvislosti. Vedel však, že myseľ sa mu čochvíľa rozjasní, že sa vynorí nad hladinu mrákotného oparu a tam…

	Realita ho zasiahne naplno, nemilosrdne sa odkryjú všetky detaily.

	Príšerná bitka, Petrova zrada aj to, čo sa od neho dozvedel.

	„Jebal ti Beátu, keď to chceš vedieť!“ vykrikoval Štarch.

	„Jebal ju, bolo to vážne a nedal si povedať.“

	Stačila nejasná spomienka a Ľubošovi sa podlomili kolená.

	Štarch, zrada, Bosna, Zolko a jeho bratia, fabrika, davy prepustených, Beáta, Mrázik…

	Všetko v ňom vírilo a naberalo čoraz ostrejšie kontúry. Nechýba veľa a hrôzy sa vynoria spod hladiny ako monštruózne, hrozivé morské obludy.

	Roztrhajú ho, čosi také nezvládne, nevydrží to!

	Keď sa pred chvíľou vydriapal na nohy, prekrivkal do obývačky a vyexoval asi tretinu fľaše, ktorá ho tam čakala. Škótska whisky Dalmore. Trochu to pomohlo, lenže nestačilo, ani zďaleka to nestačilo! Bolesť bola priveľká, už teraz sa nedala zniesť, a to sa iba prebúdzala. Útočila naňho na dvoch frontoch – morili ho narazená hlava, ruka a pomliaždený krk, ešte brutálnejšie ho však trhalo vnútorné, duševné utrpenie z toho, čo sa odohralo. Svet sa mu prevrátil naruby, veľmi to bolelo, nemal už silu na ďalšie trápenie.

	Preto sa odtackal do kuchyne a prehľadal chladničku; bola to domácka verzia púte do Lúrd, neoblomne veril, že ho tam čaká úľava a vykúpenie. Lenže biela hranatá Panenka Mária sa nad ním nezmilovala, nedopriala mu žiadnu fľaštičku, mohol si v nej akurát tak ochladiť puchnúcu ruku.

	Sklamanie ho premáhalo, odrazu si pripadal strašne bezmocný, vydaný na milosť a nemilosť všetkej krutosti sveta. Ako vyzlečený donaha a vystavený mrazivým víchrom, čo mu obžierali mäso z kostí.

	Zachvel sa, išiel sa rozvzlykať, no prudké pichnutie v krku ho vrátilo do reality.

	Musí čosi podniknúť, musí!

	Znova sa zamyslel, v takom biednom stave to nebolo ľahké, aj tie najjednoduchšie myšlienky sa skladali slimačím tempom. Nedal sa však odradiť, vzdorovito nakrčil čelo, zazdalo sa mu, že začína vidieť riešenie.

	Vzápätí to prišlo, v hlave sa mu rozjasnilo, až sa zahanbil, že mu to nedošlo skôr.

	Pôjde nakúpiť! Zájde do neďalekého supermarketu a doplní si zásoby.

	Jednoduché ako facka, z perfektného nápadu sa takmer rozosmial, no boľavá brada mu rýchlo pripomenula, aby sa krotil.

	Vrátil sa do obývačky, kde mal cez kreslo prehodené rifle, a s bolestivým jojkaním sa prezliekol. Zobral peňaženku, z hŕby rozsypaných topánok v chodbe vytiahol tenisky. Ledva si ich navliekol, na zaväzovanie šnúrok sa radšej vykašľal. Pozrel sa do zrkadla – po brade sa mu rozlievala fialová modrina, na hrdle mal krvavé šrámy.

	Hrôza, hrôza, hrôza.

	Obliekol si tenkú vetrovku a vyhrnul golier, aby rany nebolo až tak vidieť. V náhlom popude si na hlavu natiahol šiltovku, založil si slnečné okuliare. Nemusí ho každý spoznať. Keby ľudia vedeli, že je to on, celé mesto by aspoň týždeň nehovorilo o ničom inom. Tešili by sa, určite by sa tešili z toho, ako dopadol.

	Ožran Ostrý dostal nakladačku. Tak mu treba, nemal nám ukradnúť fabriku!

	Akoby ich už počul. Potriasol hlavou, aby z nej dostal nepríjemnú ozvenu.

	Pobral sa von, nemal veľa času, podmorské príšery sa už-už vynárali, bolo ich treba zahnať naspäť do hlbín. A s tým mu pomôže iba chľast, veď všetok kokaín už vyšnupal a na jazdu za Dolnokubínčanom, čo s ním kšeftoval, sa ani náhodou necítil. Možno neskôr, utešoval sa. Teraz však potreboval pevný základ, stabilnú oporu a tú predstavoval chľast.

	Vytackal sa z domu, nezdržoval sa zamykaním ani ďalšími zbytočnosťami. Čas sa krátil, zmobilizoval všetky sily a vydal sa na úmornú cestu.

	Našťastie to nebolo ďaleko, necelý kilometer. Aj tak sa mu zdalo, že vypustí dušu; keď v diaľke uvidel hranatý obrys supermarketu, uľahčene vydýchol. So zaťatými zubami – a sánkou stŕpnutou od bolesti – sa dovliekol až k nemu, znova ho pochytila nábožná nálada. Bolo to ako vstúpiť do chrámu, s domáckou púťou do Lúrd sa to nedalo porovnať, toto bola hotová výprava do Compostely. Aj odmena bola o to väčšia, tu mu udelia rozhrešenie a potom ho čaká jediné – slastné bezvedomie, pravé nanebovstúpenie, dokonalá, hoci nekatolícka nirvána. Vzorne si zobral košík, vybral sa pomedzi regály. Cestu už dobre poznal, bezchybne ju absolvoval aj so zakaleným zrakom a s rukou pripomínajúcou detský balón. Vstúpil do oddelenia s alkoholom – mal pocit, akoby sa po rokoch vrátil domov. V policiach napravo aj naľavo stáli desiatky, stovky fliaš, stačilo natiahnuť ruku a vybrať si, dokázal to aj s napuchnutou pravicou.

	S maximálnym sústredením a vystrčenou špičkou jazyka vložil do košíka štyri fľaše Chivas Regal. Zvládol to priam ukážkovo, z chabého zovretia medzi palcom a ukazovákom mu nevykĺzla ani jediná. Štyri sedemdecilitrovky by mali stačiť, veď ich nevyslope naraz, pri troche sebaovládania mu vydržia aj dva dni. Hlavné je, že zaženie vynárajúce sa obludy, ktorým už spod hladiny vytŕčajú ohyzdné hlavy a chápadlá. Zaplavila ho radosť z toho, ako si poradil. Najradšej by jednu fľašu otvoril a doprial si riadny chlapský dúšok. Nechcel však priťahovať pozornosť, pomedzi regály sa tmolilo dosť ľudí. Pobral sa k východu; prekonal sa a sľúbil si, že whisky ochutná až cestou domov.

	Vybral si pokladnicu s najkratším radom, hľadel do zeme, netúžil po tom, aby ho v tej chvíli niekto spoznal. Od pokladníc sa ozývalo ostré pípkanie, každý protivný zvuk mu trhal uši. Zatínal zuby, potil sa, začínalo mu byť naozaj zle.

	Už len chvíľu, už len chvíľu, opakoval si. Čoskoro príde úľava a uvoľnenie, stačí vydržať zopár minút.

	Zdalo sa mu, že rad sa posúva pomaly, ako naschvál. Zástupy pri ostatných pokladniciach postupovali svižne, no ten jeho sa ledva hýbal.

	Zaškrípal zubami, počítal každú sekundu, hlasné pípkanie mu brnkalo na nervy.

	Napokon sa predsa len dočkal, prišiel na rad, vykúpenie sa blížilo. Postarší predavač s prešedivenými vlasmi ho mechanicky pozdravil a nablokoval fľaše. Veľmi mu to nešlo, pohyboval sa neohrabane.

	Ľuboš ho náhlil pohľadom, veď už naozaj nemohol vydržať, a tento chlap všetko zdržuje, odďaľuje nanebovstúpenie, to preňho sa rad hýbe tak pomaly.

	„Dvetisíc a štyristotridsaťštyri,“ povedal predavač a pozrel na Ľuboša. Oči sa mu rozšírili od prekvapenia, ústa sa zovreli do tenkej linky.

	Ostrý si to nevšimol, naplno ho vyťažovalo dolovanie bankoviek a drobákov z peňaženky. Prsty sa mu triasli, mince mu tancovali pred očami, no chcel chlapovi ušetriť robotu pri vydávaní, tak sa snažil nazbierať čo najpresnejšiu sumu.

	„Tu máte, netreba vydávať,“ zašomral napokon a vyložil peniaze na pult.

	Predavač zobral bankovky aj mince, vložil ich do pokladnice a začal počítať výdavok.

	„Vravím netreba!“ mávol Ľuboš rukou, chytil tašku s fľašami a zberal sa preč.

	Predavač čosi zašomral popod nos.

	„Prosím?“ naklonil sa k nemu Ostrý.

	„Si spokojný?“ vytlačil zo seba chlap, tentoraz už hlasnejšie. „Ty prasa!“

	Ľuboš prekvapene zažmurkal: „Čože?“

	„Dvadsať rokov,“ zavrčal predavač a bojovne nakrčil unavenú, strhanú tvár.

	„Nerozumiem,“ zahabkal Ľuboš. „Ja vám –“

	„Dvadsať rokov som tam odrobil a pozri, kam si ma dostal! Za päťtisíc mesačne!“

	Prepustili ho z Texicomu, došlo Ostrému. Zodratý robotník alebo majster, čo celý život pracoval pri mašinách, a skončil pri blokovaní nákupov v supermarkete – pri celodennom pípkaní a mechanickom zdravení cudzích ľudí.

	Ľuboš naprázdno preglgol, chcel niečo povedať, ale v ústach mal odrazu tak sucho, že neodlepil jazyk od podnebia. Prestúpil z nohy na nohu, všimol si, že okolostojaci už zízajú, čo sa to deje. „Ja som… Ja som…“ zakoktal.

	Predavačovi praskli nervy, šmahom ruky rozhodil výdavok. Vo vzduchu sa zaligotali mince a zacinkali o dlažbu.

	„Toto si ber a zmizni!“ skríkol na Ľuboša. Chvel sa pri tom od zlosti, zbrunátnel, oči sa mu leskli.

	Ostrý sa mykol, tvárou mu zašklbala bolestná grimasa, akoby ho práve poštípala osa. Chvíľu zostal ako obarený, vzápätí schytil igelitku a vyrazil preč. Lenže taška povolila, ucho sa odtrhlo. Fľaše vyleteli a zarinčali o zem. Rozbili sa, z rozliatej jantárovej tekutiny sa vyvalil zápach alkoholu, divokých bylín a medom sladených jabĺk.

	Na Ostrého zrazu civeli všetci, v zábleskoch vnímal ich vyjavené, pobavené aj posmešné pohľady.

	Rozbúšilo sa mu srdce, spanikáril. Zohol sa, zdrapil jedinú nerozbitú fľašu a rozbehol sa k východu.

	„Dobre mu dal! Dobre mu povedal, hajzlovi zlodejskému!“ doliehalo k nemu rozčúlené šomranie.

	 


XVIII

	V záhrade za hrubými nepriestrelnými sklami vírilo lístie a steblá pokosenej trávy. Nad horami vypínajúcimi sa v diaľke leteli ťažké tmavé mračná, vietor ich hnal čoraz rýchlejšie. Štarch odklepol popol z cigarety – ani nevedel koľkej, pri dvadsiatej to prestal počítať. Od únosu a jeho prepustenia už prešlo zopár hodín, no zatiaľ sa na nič nezmohol. Stále sa spamätával zo šoku a z otrasu, váha toho, čo prežil, naňho doliehala čoraz dôraznejšie.

	Keď ho chlapi na okraji mesta vyhodili z dodávky, mal v hlave jediné – ochrániť Evu a dcéry. Vybičoval sa k aktivite, zavolal manželke, nasadol do taxíka a o chvíľu bol u nej. Nasledovala nepríjemná scéna, ktorá sa nezaobišla bez kriku, nadávok, prosieb aj horlivého presviedčania. Napokon však dosiahol, čo chcel. Eva zavolala obe dcéry a spoločne sa nechali odviesť k autu, ktoré bolo stále odparkované neďaleko Ľubošovho domu. Všetci štyria nasadli do mercedesu a rýchlou, nepozornou jazdou sa previezli k Petrovej novopostavenej vile. Tam, za vysokým múrom a nepriestrelnými sklami, sa Štarch cítil ako-tak bezpečne.

	Eve a dievčatám neprezradil, o čo presne ide, obmedzil sa na panovačné rozkazy a pokriky. Inokedy by na ne taký prístup nezabral, lenže teraz videli, že otec je vydesený a otrasený, dokonca sa zdalo, že od kohosi dostal. Strach sa preniesol aj na ne; podvolili sa, prestali mu klásť otázky, odpustili si aj zlostné výčitky. Pravda, ich rodinným vzťahom to neprospelo – len čo sa ocitli vo vile, všetky tri zaliezli do svojich izieb. Boli vystrašené, ale aj poriadne naštvané a zduté, nepovedali mu už ani pol slova.

	Peter to v tej chvíli neriešil, náhlivo prešiel do pracovne. Zapol bezpečnostný systém, na štyroch monitoroch sa objavili zábery z priemyselných kamier, ktoré mu strážili záhradu a vstupy do domu. Chcel zavolať Labovi, bolo mu jasné, že ak Pjontekovi ľudia niečo podniknú, jeden vysoký múr a nepriestrelné sklá ich nezastavia. Už-už vyťahoval mobil, no zháčil sa.

	Vydaj nám tých dvoch, žiadne vyjednávanie.

	Zrútil sa do kresla, ruky sa mu roztriasli. Číslo by nevyťukal, ani keby chcel. Nezvládol by ani rýchlu voľbu. Vstal, nalial si dvojitú vodku a vyslopal ju, akoby to bola malinovka. Najradšej by ju vyexoval celú a ožral sa do nemoty. Lenže práve to nemohol. Nesmel.

	Odoprel si ďalší pohárik, vrátil fľašu do baru a sadol si naspäť do kresla. Ruky sa mu už triasli menej, alkohol pomohol. Hodnú chvíľu pozeral na mobil, napokon sa však k telefonátu neodhodlal. Najprv treba zvážiť, čo vlastne podnikne. Ak sa rozhodne Labu s Bobom vydať, musí dobre premyslieť, ako to urobí.

	Lenže, napadlo mu, ako ich má vydať? Komu a kde? Veď únoscovia mu nedali žiadne presné inštrukcie. Vedel jedine to, že čas sa neúprosne kráti, každou sekundou ho zostávalo menej a menej.

	Nevyhecovalo ho to k žiadnej aktivite, naopak. Zapálil si cigaretu a zahľadel sa do záhrady, sledoval poletujúce lístie aj mračná ženúce sa nad horami. Až teraz sa začal prejavovať ozajstný šok. Pokým mal v žilách napumpovaný adrenalín, dokázal konať a vystupovať rázne. Teraz, keď dávka hormónov poklesla, to už nebolo také ľahké.

	Ochabol, myseľ mu otupela, čím viac sa snažil rozhýbať, tým apatickejšie sedel. Z pamäti sa mu vyvalili spomienky, prvý raz mu napadlo, že to, čo práve zažil, sa veľmi ponášalo na Bosnu. Aj tam ho chceli odpraviť akísi vojaci, z ich dôstojníka Gorana mal doteraz hrôzu. Jeho aj Ľubošov život vtedy visel na vlásku, no on, Peter Štarch, sa vzchopil a oboch ich zachránil. Isteže, nebolo to zadarmo, vôbec to nebolo zadarmo. Zaplatil za to vysokú cenu, možno aj privysokú. Zašpinil si ruky, zobral na seba čierne bremeno, o ktorom vedel, že sa ho už nikdy nezbaví.

	Bolo to ako déjà vu, minulosť sa vrátila, odrazu z nej bola prítomnosť, už znova stál na rázcestí, na prízračných krížnych cestách, kde sa zjavuje diabol a kde sa nedeje nič dobré.

	Vtedy v Bosne zabil Zlatana Tanovića, aby zachránil seba a Ľuboša.

	Lenže neskôr zradil aj toho a dnes ráno, iba pred niekoľkými hodinami, ho skoro dorazil.

	Čo robiť? Čo robiť? opakoval si a nervózne odklepával popol z cigarety.

	Obetovať ďalších dvoch chlapov, aby sebe aj ostatným zachránil kožu?

	Znelo to logicky, veľmi logicky, veď na priamy stret so silou, akú predstavoval Pjontekov gang, nemohol ani pomyslieť. V posledných mesiacoch a rokoch si síce ulietaval na imidži bossa, no kdesi v hĺbke poznal pravdu, vedel, ako sa veci majú. Rozpútať vojnu s pjontekovcami? Štyridsať chlapov proti stovkám, možno dokonca tisíckam profíkov, ktorí sem za pár hodín dofrčia odkiaľsi z Poľska? Laba, Bobo a ostatní sídliskoví chuligáni proti bývalým vojakom, veteránom a členom špeciálnych jednotiek? Nevedel si to ani predstaviť, výsledok mu bol jasný. On aj všetci jeho chlapci zarevú. Lenže nielen to, kým sa tak stane, mesto sa zmení na bojovú zónu. On, Peter Štarch, vtiahne do Ružomberka pohromu, aká nivočila Košice, Žilinu či Bratislavu, on bude zodpovedný za všetko, čo sa udeje, za všetkých mŕtvych, za zabitých civilov, čo sa pripletú do rany…

	Zhlboka vydýchol, pretrel si pokrčené čelo a doprial si dlhého šluka.

	Aká je druhá možnosť? Čo sa stane, ak vydá Labu s Bobom? Nepochybne ich oboch zabijú, spravia z nich exemplárne prípady na odstrašenie ostatných. Lenže to nebude najhoršie.

	Laba slúžil ako kápo a Boba tiež každý pozná. Ak ich obetuje, ak sa ich nezastane, ale namiesto toho ich odpíše, ostatní chlapci to uvidia. Domyslia si, čo sa stalo, pochopia, že boss ich nechráni, ale likviduje ako bezcenné šachové figúrky. Čo sa v takom prípade stane? Určite nič dobré. Ak obetuje Labu a Boba, prepíli piliere, na ktorých stojí jeho vlastná pozícia, jeho vlastný život.

	Buď – alebo. Jedna možnosť bola zlá, druhá ešte horšia. Nech sa rozhodne akokoľvek, vloží do stávky vlastný život. Vyhliadky sú nedobré v oboch prípadoch.

	Vydať – nevydať, zvažoval. Ťažká, bezvýchodisková voľba ho paralyzovala, časová tieseň ho čoraz viac tlačila. Stuhol, úplne zmrzol, akoby sa mu zablokoval mozog. Nevedel sa rozhýbať do žiadnej akcie. Čím častejšie pozeral na hodinky, tým meravejšie sa cítil. Celé hodiny presedel v akomsi omráčení, pofajčieval a tupo hľadel do záhrady za sklom.

	Mobil na stole sa hlasno rozpípal a rozvibroval. Petrom trhlo, natiahol ruku a priložil si prístroj k uchu. Podvedome sa napol, očakával ďalšie zlé správy. Alebo nástojčivé otázky od Labu, ktorému sa už dlho neohlásil a nedodal mu pravidelnú dávku odvahy ako správny boss.

	„Šestnásť hodín,“ oznámil mu chladný a cudzí hlas.

	„Čože?“ vyhŕkol Štarch, no vzápätí mu došlo. Poznajú jeho číslo! Tí zmrdi poznajú jeho súkromné telefónne číslo. Zakrútila sa mu hlava, pocit akého-takého bezpečia sa razom vyparil. Čo všetko o ňom ešte vedia, čo všetko si zistili?

	„Už iba šestnásť hodín. Keď budeš pripravený vydať nám ich, zavolaj na toto číslo. Dozvieš sa, kam ich dovezieš.“

	„Rozumiem,“ zachrčal Peter. Viac zo seba nevydal.

	Volajúci potichu zafučal, zrejme sa uškŕňal: „Zo svojej vily to nevybavíš.“

	Vedia, kde som, sledujú ma, svitlo Štarchovi.

	„Inak,“ pokračoval hlas, „myslíš, že bol dobrý nápad, dotiahnuť k sebe Evu a obe dcéry?“

	„Čože?!“

	„Dotiahol si ich k sebe, do svojej blízkosti. Zdá sa ti to rozumné?“ Chlap sa rozosmial a prerušil hovor.

	Štarch zostal našponovaný, potom zvädol, zhrbil sa a sklonil hlavu. Pozrel na mobil, ktorý bol odrazu akousi bránou, tajným tunelom, kadiaľ nepriatelia prenikli do jeho pracovne bez ohľadu na vysoký múr, bezpečnostný systém či nepriestrelné sklá.

	Vedia všetko, vedia úplne všetko.

	Zdvihol ruku, najradšej by telefón šmaril na dlážku a rozdupal ho. Namiesto toho ho opatrne položil na stôl.

	Šestnásť hodín, už iba šestnásť hodín…

	 


XIX

	Laba strácal nervy. Vydrbaný Štarch sa dlho neozýval, ktovie, čo s ním je. Možno zdrhol, vyparil sa, veď na ňom bolo vidieť, že sa z pjontekovcov posral. Alebo ho už odfajčili a leží zakopaný kdesi v okolitých horách – tam končilo veľa problémov, Laba o tom čosi vedel.

	Nevyvolával mu, pred chlapcami by to nevyzeralo dobre. Aj tak už boli poriadne načatí, dlhé čakanie ich rozklepalo. Jediné, čo ich držalo ako-tak pokope, bola viera vo všemocného bossa, ktorý práve teraz rieši na vyšších úrovniach sračky, do ktorých ich zatiahol skurvený Bobo. Ten sedel v kúte ako zbitý pes, tváril sa ublížene, dokonca nasrato. Hajzel vydrbaný! Do tohto ich dostal, toto im musel urobiť. Laba zlostne zaprskal a pokrútil hlavou. Radšej sa na zmrda ani nedíval, stačilo pomyslenie, že tam sedí, a tlak mu stúpal do nebezpečných výšok.

	Odišiel radšej na záchod, tam sa dalo trochu uvoľniť. Udržiavať pred chlapcami oceľovú tvár, dohliadať, aby sa im nerozklepali kolená a neovládla ich demoralizácia, bolo čoraz ťažšie. Každou hodinou, ba každou minútou to požieralo viac a viac síl.

	Laba sa vymočil, smutne potiahol nosom. Keby tu mali aspoň trochu kokaínu, všetko by vyzeralo lepšie. Ale ako na potvoru ani gram. Mohol sa akurát tak ožrať, lenže to by mu – ani chlapcom, za ktorých zodpovedal – veľmi nepomohlo.

	Práve si zapol rozparok, keď mu zapípal mobil. Strhol sa, rýchlo ho vytiahol z vrecka. V klube pred chlapcami by to urobil pomalým a rozvážnym pohybom, lenže tu… Nikto sa predsa nedíval.

	Na displeji videl, že volá Štarch.

	„Čo je nové?“ vyprskol do mikrofónu.

	„Príď za mesto. Tam, kde sme minulé leto vyviezli toho chuja, čo nechcel platiť, aby si spravil prechádzku domov.“

	„Teraz?“ nerozumel kápo.

	„Hej, hneď teraz. Dôjdi sám. Niečo si vymysli, nech nikto nevie, kam ideš. A daj si bacha, aby ťa pjontekovci nesledovali.“

	„Úplne sám mám dôjsť?“ zisťoval Laba. Tušil voľačo nedobré, akcia sa mu nepozdávala.

	„Áno, sám!“ potvrdil Peter a ukončil hovor.

	Laba nadvihol obočie, poškriabal sa na zátylku. Hádam ho ten skurvený Štarch nechce obetovať?

	Nech zvažoval, koľko chcel, taká možnosť sa mu zdala najpravdepodobnejšia. Napadlo mu, že zdrhne, že sa na všetko vyserie a zmizne. Rýchlo myšlienku zamietol. Čo je zbabelec ako Bobo? Len čo chlap začne utekať, nezastaví sa do konca života. Presne to sa stalo Bobovi. Keď ušiel prvý raz, už sa to s ním viezlo. A všetci vidia, ako to s ním dopadlo. Je z neho ochabnutý, ufňukaný zmrd, čo iba priťahuje problémy. Preplo mu, správa sa, akoby prišiel o gule, je z neho panák, žiadny chlap. To všetko preto, že začal utekať. Laba zanadával, ale zaťal zuby a rozhodol sa, že rovnakú chybu nespraví ani zaboha.

	Prešiel naspäť do klubu, zobral z pultu nablýskanú devinu a zasunul si ju za opasok. Ak Štarch niečo skúsi, ak ho podrazí, zaplatí za to životom. Pravda, ak je to celé pasca, pred pjontekovcami sa neubráni. Srať na to. Jediné, na čo sa zameria, bude vydrbaný Štarch. Stihne ho odpraviť, veď mu už dávno túžil nejako ublížiť. Síce mu slúži a plní jeho príkazy, lenže to nič neznamená, je to určené okolnosťami, nie pravou lojalitou a rešpektom. Laba slúžil presne dovtedy, dokedy to preňho bolo najvýhodnejšie. Ani o sekundu dlhšie. Keby sa situácia zmenila, bez zaváhania by otočil. Veď Štarcha osobne neznášal, videl mu až do žalúdka, dávno prekukol jeho frajerské pózy a vedel, že v skutočnosti nie je tvrdý, že je to obyčajný premúdrený zmrd s dobrými konexiami, nič viac. Ozajstný rešpekt pred ním? Ani náhodou! Ak dnes niečo skúsi, dostane guľu do čela. Aj tak sa ukazuje, že keď ide do tuhého, vie vyriešiť akurát tak hovno; z pjontekovcov sa posral, stiahol chvost a zaliezol kamsi do diery.

	„Matka mi volala, potrebuje niečo, hneď som tu,“ zavrčal cez plece na chlapcov.

	„Von ideš?“ začudoval sa Andrej Chmelický.

	„Matka mi volala!“ odvrkol Laba. Diskusia sa skončila, telefonát od matky bol univerzálnym dôvodom na čokoľvek, medzi chlapcami sa ním ospravedlňovalo všetko.

	Laba vyšiel z klubu zadným vchodom, nedal im veľa priestoru na premýšľanie; vedel, že čosi také partii neprospieva. Keď odíde bez veľkého vysvetľovania, chlapci sa budú chvíľu čudovať, ponadávajú a prejdú na iné myšlienky. Keby im to vysvetľoval a zdôvodňoval svoje kroky, budú mudrovať aspoň dve hodiny a napokon dôjdu k záveru, že ich chcel oklamať.

	Poobzeral sa, či neuvidí niečo nezvyčajné. Nič podozrivé si nevšimol, takže nasadol do auta a vyrazil k južnému okraju mesta. Cesta mu netrvala dlho, nebolo to ďaleko. Zapadajúce slnko mu svietilo do očí, ale napriek tomu už o pár minút uvidel biely kostolík a kúsok od neho Štarchov mercedes. Znova sa pozorne rozhliadol – rovné polia sa tiahli všetkými smermi, v diaľke sa črtali obrysy hôr.

	Keby Štarch niečo chystal, vybral by si lepšie miesto, napadlo mu. Nepoľavil však v pozornosti, presne na tom už zarevalo veľa frajerov.

	Doviezol sa k mercedesu, zastal a opatrne vystúpil. Aj na druhom aute sa otvorili dvere. Peter vystrčil hlavu, odplácal Labovi rovnako nedôverčivý pohľad.

	Zafúkal ostrý vietor, vo vzduchu zavíril prach, doniesol k nim zápach vysušenej zeminy a hnojiva. Štarch vystúpil z auta, prižmúril oči, zaclonil si ich dlaňou a rozhliadol sa do všetkých smerov.

	Pre toto vybral polia! došlo Labovi. Chce vidieť, či nás nikto nesleduje a či sa nikto neblíži.

	Upokojilo ho to, trochu sa uvoľnil. Zdalo sa, že nejde o podraz.

	„Čo je nové?“ vystrelil otázku.

	„Poď tuto kúsok,“ povedal Štarch a ukázal ku kostolíku.

	Laba sa ani nepohol. Nie je padnutý na hlavu, aby chodil k budove, za ktorou môže niekto striehnuť. „Čo je nové?“ zopakoval.

	„Je to napiču,“ rozhodil Peter rukami. „Idú po nás, tvrdo po nás idú.“

	Slová odniesol vietor, no Laba ich začul, zachytil ich lepšie, než by si prial. Počuť od bossa niečo také nechce žiadny kápo na svete. Čakal, že sa Štarch vzchopí, že dodá voľačo bojovné a povzbudzujúce, no čurák zostal potichu.

	Laba by mu najradšej strelil guľu do čela, lenže spočítal si, že by mu to nepomohlo. Práve naopak. Kým Štarch dýcha, je hlavným cieľom. Keby dodýchal alebo zmizol, stane sa prvým na rane hlavný kápo, teda on sám.

	„Čo podnikneš?“ opýtal sa. Naschvál nehovoril v množnom čísle, chcel mu dať jasne najavo, že toto je v prvom rade bossova starosť. „Chlapci čakajú,“ doložil, aby zdôraznil, že ak sa zmrd rýchlo nerozhýbe a nevyseká ich zo sračiek, začnú si veci riešiť po svojom. Akurát že v takom prípade zareve veľa ľudí – vlastných aj civilov – a on, ich slávny boss, bude jeden z prvých.

	Štarch si pretrel viečka, akoby bol v salóne krásy, a otočil sa k zapadajúcemu slnku. Bolo veľké, červené, až krvavé, no Labu také chujoviny nezaujímali.

	„Pozri na ten kostolík,“ ukázal Peter. „Úplne v tom svetle žiari, akoby bol zo zlata.“

	Toto ho vzrušuje, debila zasratého, preletelo Labovi hlavou. Kostolík zo zlata!

	Siahol pod tričko, nahmatal pažbu pištole.

	Výstrel do zátylku, stačil by jediný výstrel do zátylku. Štarch sa prudko otočil, pozrel mu rovno do očí. „Chcú, aby som vás vydal. Boba aj teba. Nenormálne na mňa tlačia,“ vychrlil bez okolkov.

	„Aj mňa?!“ zakvílil Laba. „A čo ja s tým mám? Ten chuj ho strelil, vravel som mu, nech sere na to… Čo ja s tým mám?!“

	„Si kápo, bol si pri tom, nezabránil si tomu…“

	„Ja že som mal…?“ spustil Laba, no uprostred vety mu došiel dych. Priblížil zamračenú tvár tesne k Petrovej, z diaľky by sa zdalo, že sa idú pobozkať.

	„Si kápo a bol si pri tom,“ neuhol Štarch. „To im stačí. Chcú Boba aj teba.“

	„Inak dajú dole teba, čo?“

	„Nielen mňa. Nás všetkých, plus vedľajšie škody. Presne tak mi to povedali. Nežartujú, sú to –“

	„Viem, že nežartujú, doboha!“ vyprskol Laba. Odtiahol sa, urobil zopár nervóznych krokov. Vrhal pritom smiešny, dlhočizný tieň. „Viem, že nežartujú, a viem, kto sú pjontekovci! Viem, čo je Pruszków!“ pokračoval v tiráde.

	„Ak nespravíme, čo chcú, potečie veľa krvi,“ zamudroval Štarch.

	Labu to ešte viac podráždilo. Čo to tento zmrd splieta? Boss predsa nemôže takto habkať, tárať pičoviny do vetra! Stisol zuby, radšej nič nepovedal, lebo keby spustil, už by sa nezastavil.

	„Mám nápad,“ doložil Peter. „Alebo taký návrh…“

	„Čo, aby sme sa obetovali?“ zavrčal kápo a zaklopkal prstami po pištoli zastrčenej za opaskom.

	„Nie,“ pokrútil hlavou Štarch. „Nemôžeme s nimi ísť do vojny. Nemáme na to ľudí, silu ani zdroje…“

	„To viem aj bez teba. Od začiatku to hovorím. Pruszków!“

	„Bobo to celé spískal. On im zabil chlapa. Ja, ty ani ostatní s tým nič nemáme.“

	Laba naňho pozrel, prižmúril oči pred slnkom. Začínalo mu dochádzať, kam zmrd mieri.

	„Ak im ho vydáme,“ pokračoval Peter, „možno začnú aspoň počúvať.“

	Kápo nadvihol obočie: „Vydať im Boba? Dobrovoľne? Nášho Boba, nášho chlapa?“

	„Skúšal som vyjednávať, robil som, čo sa dalo. Lenže vôbec nepočúvajú, treba im čímsi zalepiť oči.“

	„Naším Bobom… Chalanom, čo je trochu na hlavu, čo som s ním vyrastal?“

	„Aj s Mrázikom si vyrastal!“ pripomenul mu Štarch. Labovi neušlo, že pri tom bossovi zamykalo kútikom úst.

	Veru, situácia sa opakovala. Veď takto, hoci inými slovami, mu Štarch kedysi prikazoval, aby dobili Mrázika na chrčáka, aby ho zmrzačili ako túlavého psa. A oni to urobili, hoci to bol ich kamarát, ich chlap.

	„Aj s Mrázikom si vyrastal,“ zopakoval Peter, akoby práve na tom najväčšmi záležalo.

	„Vydať im Boba,“ zašomral Laba. Potreboval tie slová počuť, potreboval ich počuť vyslovené vlastným hlasom, vlastnými ústami.

	„On to zavinil. Nikto mu nekázal iba tak streliť pešiaka,“ hustil doňho Štarch. „Prečo by sme preňho mali zdochnúť aj my, naše rodiny a blízki? Veď do rany sa vždy niekto pripletie.“

	Laba premýšľal, nervózne si pri tom obhrýzal spodnú peru. „A keby sa do toho išlo, ako to chceš spraviť?“ opýtal sa napokon.

	Štarch pozrel na hodinky: „Máme už len necelých štrnásť hodín. Viac času mi nedali.“

	„Čo im ho máme odvliecť? To by nešlo, veď ostatní chlapci by…“

	„Nesmú sa to dozvedieť,“ prerušil ho Peter.

	„Aha, nesmú sa dozvedieť…“

	„Práve na to ťa potrebujem. Pomôž mi ho vylákať. Nesmie nič tušiť a tebe verí… Nenápadne ho vylákaš, ostatní si nič nevšimnú,“ nabádal ho Štarch.

	„Boba, kamaráta, nášho chlapa,“ šomral Laba.

	„Buď pôjde on a otvorí sa šanca vyjednávať, alebo pôjdeš aj ty a my všetci.“

	Kápo sa nedôverčivo uškrnul. Štarchove slová mali istú logiku, dávali zmysel; to, čo hovoril, vyzeralo ako najlepšie riešenie. Laba však cítil, že pod nánosom rozumnosti sa skrýva obyčajná a priposratá snaha zachrániť si vlastnú kožu, nič viac. Rozumne znejúce slová boli ilúzia, sprostá ojebávka a manipulácia, ktorou si takzvaný boss chcel ochrániť vlastnú riť. Laba to videl a cítil, veď Štarch bol priveľmi rozklepaný, než aby dokázal zahrať zvyčajné divadlo a udržať pózu, ktorou tých naivnejších oblboval po celý čas. Nezniesol taký tlak, lámal sa, štiepil a cez štrbiny vo falošnej fasáde čoraz jasnejšie presvitala jeho skutočná, zbabelá povaha a zradný, vypočítavý charakter. Laba si predstavil, aký parádny pocit by to bol, keby zmrdovi namiesto odpovede vypálil guľu do čela. Nevdojak sa pri tom uškrnul, no vzápätí zvážnel. Štarch bol síce zbabelec, mäkkýš a ešte k tomu aj zradca, niečo naozaj odporné, lenže v tomto prípade tým zachraňoval aj jeho, Labovu kožu. A to menilo situáciu.

	Zradca, čo chce obetovať ďalšieho z nich, dobrovoľne vydať vlastného chlapa na smrť. Zbabelec, posratý mäkkýš a…

	Spojenec.

	Život je predsa boj, základná logika nepustí.

	Kápo zdvihol hlavu a pozrel mu do očí. Hoci oproti slnku videl iba nejasnú, tmavú siluetu, cítil, že sa im stretli pohľady. Chvíľu tak zostali, hvízdajúci vietor sa do nich opieral v čoraz silnejších náporoch. Ohnivý kotúč už takmer zapadol – polia, kostolík aj oni sami horeli červenkastou žiarou. Zdalo sa, že vrástli do zeme, že ich ťažká voľba uhranula a zostanú tak navždy. Laba sa však pohol, zlomil podivné kúzlo a takmer nebadateľne prikývol.

	Duté zvonenie sa nieslo nočným námestím, vypĺňalo ho, akoby zväčšovalo jeho plochu. Vokošovi sa zazdalo, že stojí na ozrutnej rovine, na inom, priam mýtickom mieste. Päťstoročný zvon Andrej vo veži farského kostola práve odbíjal jedenásť hodín. Alexander jeho dunenie počúval už dvadsať rokov – veď budova mestského úradu, niekdajšej radnice a fary, stála hneď vedľa. Zvuk mu však nikdy nezovšednel. Pripomínal mu umieračik, po dve desaťročia ho znova a znova upozorňoval, že čas rýchlo odsýpa, a preto nemožno zastať ani poľaviť. Vokoš tomu dobre rozumel. Ani na okamih nepoľavoval, už dve dekády dennodenne pracoval na dosiahnutí svojho cieľa.

	A teraz, práve teraz ho mal na dosah, zľahka sa ho dotýkal končekmi prstov. Pohľadom skĺzol po stene plnej secesných ozdôb a tmavých okien, pristavil sa až pri pamätnej tabuli Karola Sidora, ktorú tam dal nainštalovať hneď po revolúcii, keď pôsobil v katolíckom spolku. Znova si pripomenul jeho smutný osud – vyše dvadsaťročnú prípravu na zaujatie Hlinkovho miesta, na nadviazanie jeho odkazu a pokračovanie v jeho diele. Napokon sa mu to aj podarilo, siahol si na vysnívaný cieľ, stal sa predsedom slovenskej autonómnej vlády. Lenže v tejto funkcii, v siločiarach a brázdach vyhĺbených Hlinkovou prácou, sa udržal iba tri dni. Žalostné tri dni. Potom ešte chvíľa na bábkovej ministerskej pozícii, vystrnadenie do Vatikánu a neskôr už iba strmý pád – strata moci a vplyvu, vyhnanstvo, bieda a predčasná smrť vo vynútenom exile.

	Tri dni, dotyk vysnívaného cieľa, zhmotnenie dvadsaťročných snáh a vzápätí… priepasť.

	Vokoš cítil, že presne to isté, hoci v zdanlivo menšom meradle, hrozí aj jemu. Nastúpi do funkcie v búrlivých časoch, vzlietne k svetlu, ku ktorému sa tak dlho a opatrne približoval, a toto svetlo ho spáli, zoškvarí na uhoľ.

	Pravda, samotná funkcia bola iba súčasťou cieľa, nie jeho podstatou. Najdôležitejšie bolo obnoviť to, čo sa prerušilo, dostať sa na správne miesto, do správnych súradníc. Všetko ostatné – formálne funkcie a ďalšie hlúposti –, bolo až sekundárne. Presne tak si to hovoril, opakoval si to už roky. Napojiť sa na správny prúd, dostať sa na siločiaru, nadviazať na líniu a splynúť s rezonanciou pôvodnej vlny… Od útleho detstva mu to, hoci inými slovami, vtĺkal do hlavy smrteľne chorý otec a neskôr pestúni. Zasiali doňho semiačko, rovnako sa on snažil vložiť ho do Dominika.

	Myšlienka na syna ho roztrpčila, nemyslel naňho rád a už vôbec nie teraz, keď sa potreboval sústrediť. Dominik sa síce začínal prejavovať aspoň trochu nádejne – z katastrofy sa možno vykľuje niečo dobré. Lenže teraz, práve teraz to nebolo podstatné. Ak zlyhá on, Alexander Vokoš, ak v rozhodujúcej chvíli urobí nesprávny krok, čaká ich oboch priepasť, už nikdy sa nedostanú na dosah správnej siločiary.

	Voľby sú o pár dní, už najbližší víkend.

	Neurobiť chybný krok, ani jediný chybný krok… Čím vyššie sú stávky, čím vyššie je povrazolezec, tým banálnejšia chyba ho bude stáť život.

	Vokoš naklonil hlavu, znova sa zadíval na neobarokovú budovu. Hlupáci, ktorí nevidia do hĺbky a nerozumejú podpovrchovým prúdom hýbajúcim spoločnosťou, by povedali, že tu dokopy o nič nejde. Akási funkcia na ružomberskom mestskom úrade, je tam toho! Lenže bolo to ako s elektrickým vedením – jedna časť je viditeľná, každý vidí drôty naťahané nad zemou a myslí si, že tomu rozumie. Málokto však chápe, aké dôležité sú neviditeľné drôty, čo vedú pod zemou, málokto vidí do hĺbky, kde sa ťahajú ešte dôležitejšie spojenia.

	Nebolo to tak dávno, iba pred pár desaťročiami, keď sa v tejto stavbe koncentrovalo viac moci než v celom zvyšku krajiny. Odtiaľto sa rozbiehali vlákna, siločiary, ktoré rozhodovali o všetkom. A v ich centre, v ich jadre…

	Vokoš nemyslel iba na Andreja Hlinku, na samotného generála, ako ho volali jeho verní. V tejto budove s výhľadom na špicatý Čebrať sa zbiehalo všetko. Na starostovskej stoličke sa v dvadsiatych a tridsiatych rokoch vystriedali obaja bratia Mederlyovci. Ozajstní vlastenci a majstrovskí mocenskí hráči, z ktorých jeden bol neskôr, v období prvého slovenského štátu, podpredsedom snemu a otcom ústavy, zatiaľ čo druhý predsedom Zväzu slovenských bánk a dokonca guvernérom Národnej banky Slovenska. Veľa času tu s Hlinkom trávil aj budúci prezident Jozef Tiso, hlavný veliteľ gardistov a minister vnútra Alexander Mach či Jozef Sivák – neskorší minister školstva. Ako doma tu bol Július Stano, minister dopravy a verejných prác a tiež generálny riaditeľ Slovenských elektrární. Bolo toho viac, oveľa viac, čo sa tu kedysi zbiehalo, či skôr čo sa odtiaľto rozbiehalo do celého štátu, ba aj za jeho hranice – do Ameriky, Kanady a Vatikánu.

	A dnes… Tieto neviditeľné, podpovrchové, no stále pulzujúce siločiary mal na dosah, už-už sa ich dotýkal. Za vyhasnutými oknami stále dýchala moc, prihovárala sa tým, ktorých si vyvolila, aj jeho sem pritiahla – pred dvoma desaťročiami rovnako ako dnes v noci. Lákala ho, šepkala mu do ucha, zahrávala sa s ním.

	Nervózne si olizol pery, zachvel sa ako abstinujúci narkoman pri pohľade na drogu. Aj on, Alexander Vokoš, bol závislý podobne ako Dominik – syn zdedil túto črtu práve po ňom. Ibaže Alexandrova závislosť sa neviazala na žiadnu hmotnú substanciu, bola oveľa duchovnejšia. Znova sa nepokojne oblizol a poobzeral sa po prázdnom námestí. Cítil sa ako nahý, pred touto budovou si vždy pripadal zraniteľný, veď jej duch nasýtený históriou a stovkami ľudských osudov, čo strovila, bol živý, pulzujúci a vnímajúci organizmus, ktorý mu videl do duše, ktorému sa nedalo klamať. Toho, kto sa mu zapáčil, vtiahol do najvyššej hry, vytiahol ho na piedestál moci. Ak sa mu však niekto sprotivil, nemilosrdne ho z veľkej hry vypľul, nebolo v ňom nič ľudské, nebral žiadne ohľady. Stalo sa to nešťastnému Sidorovi, Karolovi Mederlymu, ktorý zomrel v komunistickom väzení, ako aj Jánovi Ferenčíkovi, Hlinkovmu nástupcovi, vplyvnému ľudákovi a poslancovi slovenského snemu, ktorý tiež vypustil dušu v ilavskej kobke. Znepáčili sa, spravili chybný ťah a všetka energia siločiar sa vybila proti nim; bolo to ako elektrický skrat pri neopatrnom zaobchádzaní s obvodmi, ktoré sú pod vysokým napätím.

	Ibaže oveľa silnejšie. Taká chyba ničila nádeje, sny, osudy aj fyzické životy, neraz aj celých rodov.

	Alexandra pri tej predstave striaslo, väčšie zneváženie otca, vlastnej krvi aj pestúnov, ktorí ho vychovali, si nevedel predstaviť. Ako by také zlyhanie mohol dopustiť? A najmä teraz, keď už prekonal toľko prekážok, keď prežil nepriateľský komunistický režim a nebadane prenikol až tesne k cieľu. Čo by mu povedali pestúni, čo by mu povedal nebohý otec? Vkladali doňho obrovské nádeje, bol pre nich pokračovateľom ich vlastných životov a snov, ktoré im popretŕhali židoboľševické prasce.

	Veď už len to, že ho ako chlapca po otcovej smrti dostali z argentínskeho exilu a vybavili takú nemožnosť, aby mohol v Československu normálne žiť… Z dnešného pohľadu nemysliteľné, lenže niektorí z ich ľudí obsadili aj v komunistickom režime vysoké, veľmi vysoké pozície. Podarilo sa im zdanlivo nemožné, dostali ho späť a zasadili do socialistického života. Pravda, s jeho ozajstným priezviskom by to nebolo prípustné. Keby ho komunisti poznali, pustili by ho nanajvýš na učňovku a neskôr by mohol robiť akurát tak kuriča.

	Alexander Vokoš nebolo jeho pravé meno, to si mysleli iba hlupáci a nezasvätenci – napríklad manželka alebo syn. S rodným priezviskom by ho boľševické prasce a potomkovia deportovaných židákov neprestajne buzerovali a strpčovali mu život; celý čas by musel niesť bremeno, trápiť sa pre svoje meno, pre dedičstvo svojho otca aj nepriznaného starého otca… Preto mu ho pestúni zmenili, zariadili, aby sa do Československa vrátil ako Alexander Vokoš a postarali sa, aby o ňom neexistovalo veľa záznamov. Dnes, v čase počítačov a elektronických kartoték, by to už nešlo, lenže vtedy… Zostalo mu len pôvodné krstné meno – Alexander – ako spomienka na otca. Tak ho pomenoval, uctil si tým svojho blízkeho priateľa a spolupracovníka Alexandra Macha.

	Z veže kostola sa znova ozval zvon, vytrhol prednostu zo zamyslenia. Štvrť na dvanásť. Bolo načase pobrať sa, medený zvon ho celé desaťročia upozorňoval, aké je všetko prechodné. Nečudo, že mu pripomínal umieračik. Veď otec, ale aj ostatní, čo boli pred šesťdesiatimi rokmi pri tom, keď v tejto budove naposledy vydýchol Andrej Hlinka, často spomínali, ako rovnaký zvon smutne odbíjal aj v momente jeho smrti. Alexander Vokoš sa naposledy zahľadel do temných okien budovy a naklonil hlavu, akoby čomusi načúval. Prikývol, potichu zašomral. Potom sa otočil a pobral sa cez vyľudnené námestie k zaparkovanému autu.

	 


XXI

	Ktosi mu vylepil silné zaucho.

	„To hovädo sa ožralo!“ doľahlo k nemu cez vatu, ktorou mal natlakovanú hlavu.

	Napol sily, ledva rozlepil viečka, ale najradšej by ich znova zavrel. Všetko sa s ním krútilo – lavica, na ktorej ležal, aj strop s blikajúcou neónkou. Zaostril, odrazu spoznal tváre ľudí, čo sa nad ním skláňali – Laba, Andrej Chmelický a Štarch.

	Bobo zažmurkal, chvíľu nevedel, kde je. „Čo sa deje?“ zamrmlal.

	„Ty povedz, čo sa deje!“ zavrčal Laba a tresol mu ďalšiu facku, hoci už nebola potrebná.

	Bobo zdvihol ruku, no hýbal sa pomaly a nekoordinovane. V popletenej mysli mu naskakovali spomienky na predchádzajúce hodiny. Keď Laba odišiel, dlho sa nič nedialo. Potom ktorýsi z chlapcov objavil pod pultom zopár fliaš zabudnutej pijatiky. Ochutnali, zistili, že ide o domácu slivovicu. V klube zavládla radosť, chmúrna atmosféra poľavila, chlapci si dopriali po poháriku. Nerozpili sa, Andrej im pripomenul, v akej sú situácii. Musia byť v strehu a pohotovosti. Štamprlík na uvoľnenie je okej, ale ani o kvapku viac.

	Také vyhlásenie vyvolalo nevôľu, vypukla hádka. Po chvíli sa však zhodli, že Andrej má pravdu. Musia zostať v strehu, veď im ide o život. Keď sa situácia vyrieši, ožerú sa ako prasce. Teraz však zostanú triezvi. Zhodli sa na tom všetci okrem Boba.

	„Jebem!“ vyjadril sa. Uchmatol jednu z fliaš a stiahol sa naspäť na lavicu v kúte.

	Vyslúžil si tým zopár nadávok, ale nikto sa s ním nenaťahoval. Mávli nad ním rukou, otočili sa mu chrbtom a viac si ho nevšímali. Zabolelo ho to, aj keď už hodnú chvíľu cítil, že ho spomedzi seba vylúčili, že k nim už nepatrí.

	„Jebem!“ zopakoval svoje stanovisko a vyexoval skoro polovicu fľaše. Veď na žiaľ, bolesť aj hnev z jeho skurveného života zaberal už len takýto chľast.

	Aj teraz mu pomohol, utlmil zlosť i sklamanie, no nevymazal ich, stále v ňom nebezpečne plápolali. Pamätal si na ne, dobre si na ne pamätal, morili ho celú noc. Všetko ostatné sa mu vybavovalo iba v útržkoch.

	Po niekoľkých minútach, alebo hodinách, sa do klubu vrátil Laba. Ubezpečil ich, že Štarch situáciu rieši a je to na dobrej ceste. „Len vydržať,“ prízvukoval. Dve krátke slová sa Bobovi zaryli hlboko do pamäti.

	Nasledovalo okno, určite sa čosi dialo, no Bobo netušil čo. Ďalší obraz, ktorý vydoloval z roztrieštenej pamäti, bol rozčúlený Laba. Skláňal sa nad ním, voľačo doňho hustil. Najprv mu to vysvetľoval podobrom a trpezlivo, neskôr prešiel do kriku.

	„Vypadnúť musíme, rozhýb sa!“ ziapal naňho a štuchal ho do rebier.

	„Jebem!“ trval na svojom Bobo. Chcel sa obrátiť na druhý bok, ale zošmykol sa z lavice na tvrdú dlážku.

	Laba niečo znechutene zašomral, spomienky sa znova zatiahli.

	Viac toho nebolo. Vlastne ešte niečo – Bobo si bol naistom, že ho ožratého chceli kamsi odtrepať. Chytili ho dvaja či traja chlapci, chystali sa ho zdvihnúť zo zeme. Našťastie sa však prebral, ovládla ho zlosť. Čo ho chytajú jak buzeranti?! Zrúkol, začal kopať na všetky strany, rozdával údery, druhou rukou sa pevne držal lavice. Asi niekoho bolestivo zasiahol, lebo sa ozval výkrik. V každom prípade to pomohlo, po chvíli ho nechali tak, vybojoval si slobodu.

	„Čurák vyjebaný!“ nadávali mu ešte chvíľu, ale dali mu pokoj.

	Bobo sa s nimi nehádal, nestáli mu za to. Vydriapal sa naspäť na lavicu a znova sa prepadol do limba.

	Prebrala ho až silná facka a Labov naštvaný hlas.

	„To hovädo sa ožralo!“ vysvetľoval kápo.

	Bobo otvoril oči, s námahou zaostril – skláňali sa nad ním traja: Laba, Andrej a Štarch.

	Samotný boss sa naňho prišiel pozrieť, asi mu chcel znova vynadať. Akoby si toho už nevypočul dosť. Všetci mu iba nadávali, zmrdi zasraní!

	„To ste ho nemohli odvliecť?“ vrčal Štarch na chalanov.

	„Bránil sa, kokot,“ šepkal Laba. „Ani zaboha nechcel ísť, kopal a mlátil. Si vravel, že nenápadne treba.“

	„Kurva!“ zanadával Štarch a pozrel na hodinky.

	Bobo nechápal, čo sa deje, nerozumel tomu zhonu ani bossovej nervozite. Však čo, horí?

	„Spravte mu dáku kávu, nech sa preberie, Krista!“ zanadával Peter.

	Boba to veľmi neupokojilo. V noci, keď do seba obracal fľašku, pevne dúfal, že keď sa preberie, bude už všetko poriešené a naporiadku.

	Lenže hovno je naporiadku – boss je rozklepaný ako sračka a Labovi už tiež veľa nechýba.

	„Však kľud, sa upokojte,“ skúsil im prehovoriť do duše.

	„Drž hubu, ty debil!“ zahriakol ho Laba.

	Bobo pokrčil plecom a zavrel oči, aby sa mu všetko nekrútilo. Ako vždy, ani teraz s nimi nie je rozumná reč. Tak nech sa pojebú a poradia si bez neho.

	„Doneste mu niekto tú kávu!“ zvrieskol Štarch.

	Asi znova zadriemal; keď otvoril oči, bolo už v klube oveľa viac svetla. Rozvidnievalo sa, ani protivná neónka na strope už nežiarila.

	Štarch, Laba a ďalší chlapci sedeli pri stole. Zdalo sa, že prežúvajú, asi raňajkovali. Aj Bobo by niečo zjedol, hlasno mu škvŕkalo v bruchu. Zamliaskal a posadil sa, hoci mal pri tom pocit, že mu odpadne hlava. Znova zamliaskal, v ústach mal príšerné sucho. Rozhliadol sa, na stole pri lavici uvidel šálku s kávou.

	Tak predsa naňho aspoň trochu myslia! Možnože nie sú až takí hajzli.

	Načiahol sa, priložil si šálku k ústam a usrkol čiernu tekutinu.

	Fuj, studená až strach!

	Káva dávno vychladla, ktovie, odkedy stála na stole. Chutila odporne, no aj tak ju vypil. Došlo mu, že iné raňajky nedostane. Furt ho len trestali, dokonca aj za veci, ktoré nespôsobil a za ktoré nemohol.

	Ale dobre, aspoň vie, čo sú zač, zariadi sa podľa toho.

	„Už sa prebral,“ oznámil zrazu Laba.

	Spolu so Štarchom sa ako na povel postavili a zamierili k nemu.

	Bobovi sa nevdojak rozbúšilo srdce, telo sa mu naplo, pripravil sa na príval nadávok a výčitiek. Tentoraz si ho podajú dvaja, boss a kápo, parádny tandem. A pekne krásne pred všetkými chalanmi.

	Štarch s Labom si prisadli, naklonili sa nad stôl, akoby chceli, aby ich čo najlepšie počul. Bobo mlčal, hľadel do šálky s čiernou usadeninou – napäto vyčkával prvý úder.

	„Peter to riešil celú noc,“ začal Laba. „Vybavil nejaké veci, je to na dobrej ceste.“

	Bobo prekvapene zdvihol hlavu. Nečakal, že sa s ním budú rozprávať ako s človekom.

	„Lenže pravda je taká,“ pokračoval kápo, „že pjontekovci idú po nás dvoch – po tebe a po mne.“

	Boba napriek všetkým ústrkom, ktorých sa dočkal, zamrzelo, čo kamarátovi spôsobil. „Ja som… Som nechcel, kurva,“ vyjachtal.

	„Dobre, dobre,“ prerušil ho Štarch. „Urobil si chybu a bude nás to niečo stáť. Ale uhráme to.“

	Bobo neveril vlastným ušiam. Najradšej by zostal chladný a odťažitý, veď si od nich veľa vytrpel, no neovládol sa – zmäkol, rozliala sa v ňom vlna vďačnosti. Konečne ako s človekom. Odkedy sa vrátil z Dubnice, odkedy mu tie lekárske kurvy odrezali vajcia, je toto prvý raz, čo sa s ním niekto rozpráva ako s človekom.

	„Urobím všetko, čo treba!“ vyhŕkol ochotne.

	Štarch zdvihol dlaň: „Od teba teraz nič nechcem. Na to bude dosť času. Najviac pomôžeš, ak spolu s Labom niekam zmiznete, ak sa zašijete a nebudete v dohľade, chápeš?“

	„Ale jasné, jasné,“ prikyvoval Bobo. Nechcelo sa mu znova utekať, veď takto kedysi zdúchol do Anglicka a neskôr zase do Dubnice. Lenže situácia si to vyžadovala, zaplavovala ho vďačnosť aj radosť, urobil by čokoľvek.

	„Pôjdeme spolu,“ ubezpečil ho Laba.

	„Dobre, a kam?“

	„Vybavil som vám dobré závetrie v Bratislave,“ povedal Štarch. „Mám tam známych, postarajú sa o vás.“

	„Okej, súhlasím,“ prikyvoval Bobo.

	„Tu sa zatiaľ všetko porieši, a keď bude kľud, vrátime sa,“ vysvetľoval Laba.

	Bobo horlivo prikyvoval, stále sa usmieval, no v oťapenej hlave sa mu rozozvučal poplašný tón. Najprv nevedel, čo sa deje, nechápal, prečo mu aj tú trošku radosti musí čosi kaziť.

	„Vybavil som vám bezpečný odvoz,“ pokračoval Štarch a pozrel na hodinky. „Musíme ísť, už meškáme.“

	„Hneď teraz?“

	„Áno, meškáme, dúfam, že chvíľu počkajú,“ nástojil boss a pozrel na kápa.

	„Poďme,“ povedal Laba a zdvihol sa.

	Bobo prikývol, usmial sa naňho, zároveň sťažka prehltol. Svitlo mu, odrazu mu došlo, o čo ide. Meškajú s čímsi, čo vybavil Štarch, meškajú preňho – pre Boba. A namiesto toho, aby naňho navrieskali ako vždy, sa s ním rozprávajú ako s človekom?

	To určite! Niečo také by nespravili, nikdy by to nespravili, keby… tým nesledovali voľačo iné.

	Bobo pochopil, prečo sa v ňom spustil alarm. Rozoznal tón, akým obaja rozprávali, veľmi dobre ho poznal. On sám raz rozprával presne takým tónom, rovnako kŕčovito sa snažil o rozumný a kamarátsky prístup.

	Rozprával tak, keď cez telefón vylákal Mrázika na schôdzku, kde ho zmrzačili. Kde ho on sám vlastnoručne zmrzačil… Aj on, Bobo, vtedy použil rozumne znejúcu zámienku, apeloval na jeho kamarátstvo, na chlapskú lojalitu a prosil

	Mrázika o pomoc.

	Aby mu len o chvíľu neskôr rozdrvil krčnú chrbticu. Bobo vstal, zakrútila sa mu hlava, zatackal sa. Nevedel, čo robiť. Veľmi chcel Štarchovi a Labovi veriť. Práve teraz, keď sa k nemu konečne správali ako k seberovnému, ako k ozajstnému chlapovi, im chcel zúfalo veriť. Lenže nemohol, inštinkt naňho kričal, že je to ojebávka, hnusná ojebávka, chcú ho len kamsi vylákať.

	A tam…

	Tam ho určite nič dobré nečaká. Buď ho zabijú sami, alebo ho vydajú pjontekovcom. A tí z neho urobia ukážkový prípad – umučia ho, vystavia jeho odrezanú hlavu alebo nahé telo všetkým na obdiv, také čosi.

	Štarch znova pozrel na hodinky, bolo to ako nervový tik.

	„Čo furt pozeráš?“ zachrčal Bobo. Neodpustil si otázku, bol zvedavý, čo mu boss odpovie.

	„Čakajú, aby vás bezpečne odviezli,“ vychrlil Štarch. „A my meškáme!“

	Ojebávka, jasná ojebávka. Bobo už spoľahlivo rozoznal jeho falošný tón, odrazu videl, aký je boss napätý, ako ho ide od nervov rozhodiť, ale z posledných síl sa ovláda, aby s ním jednal slušne. Aj to bol klasický príznak ojebu.

	Bobo pokýval hlavou, znova preglgol. Napadlo mu, že sa vytrhne, že skúsi ujsť, lenže nebolo kam. Nohy sa mu stále plietli, chlapci by ho poľahky chytili. Iba čo by sa strápnil, zachoval by sa ako baba, ako chlap bez gulí. Navyše, nemal už síl na utekanie, všetka energia z neho vyprchala, posledné hodiny ju vysali. A Labovo predstierané kamarátstvo, zrada v priamom prenose, z neho vyžmýkalo aj posledné kvapky. Sklonil hlavu, aby si nevšimli, že má v očiach slzy, a vykročil za nimi. Dal sa viesť, pripadal si ako dobytok odvádzaný na bitúnok.

	„Nič sa neboj, všetko bude dobré!“ posmelil ho Laba a dobrosrdečne ho potľapkal po pleci.

	„Ja viem,“ prisvedčil Bobo a potiahol nosom.

	Kamarátovo potľapkanie v ňom voľačo zlomilo. Predsa len sa odhodlal na odpor, ale len hluchý a pasívny. Keď sa s ním chcú hrať, nech si zahrajú až do konca.

	Pridal do kroku, predbehol Štarcha a otvoril mu dvere. Tak to vždy robieval, na to bol dobrý – posluhovať bossovi a kápovi, to bolo všetko, na viac nemal. Ešte aj teraz, keď ho vedú na popravu, to bude robiť, nech si to posledný raz užijú. Aj on, pojebaný Andrej Bôb, si to užije, vychutná do posledného dúška. Všetku zlosť, trpkosť aj strach, čo v ňom vyvreli, obrátil dovnútra. Otvoriť Štarchovi dvere, úslužne mu ukázať, aby pokojne prešiel, bolo ako špárať sa v otvorenej rane. Človek tomu neodolá, keď ho niečo bolí, vyžmýka z toho čo najviac bolesti.

	Na väčší odpor sa nezmohol, toto bol vrchol, ktorý dosiahol, takto si ho zapamätajú.

	Vyšli pred klub, zamierili k Štarchovmu mercedesu zaparkovanému obďaleč.

	Bobo zasmrkal, priskočil k bossovi a vytrhol mu z ruky kľúče. „Naštartujem autíčko?“ ponúkol sa ťažkým, stiahnutým hlasom.

	Štartér, obyčajný štartér, najnižšia možná pozícia, nulový rešpekt.

	Stisol diaľkové odomykanie, auto zablikalo, no ďalej sa nedostal.

	Štarch mu vyšklbol kľúče, bola to preňho posledná kvapka, odrazu mu povolili napnuté nervy. „Nerob chujoviny a nastupuj!“ zrúkol na Boba. Z úst mu vyprskli sliny, pretvárka z neho skĺzla ako maska – tvár mu skrivila zlosť, na čele mu navreli žily. „Ber toho kokota a poďme už!“ zavrčal na Labu.

	Bobo sa ani nepohol. Ak ho chcú k autu odvliecť, nech si teda jeho najlepší kamarát – takmer brat, s ktorým vyrastal na sídlisku – poslúži, nech si to tiež užije.

	Štarch zlostne zahundral, mávol rukou a vykročil k autu. Bobo sa nehýbal, nebude sa vzpierať, ale ani pomáhať, nech si kamarát Laba poradí.

	„Však neser sa,“ skúsil kápo podobrom. „Poď a –“ Parkovisko ožiaril prudký záblesk. Otriasol ním výbuch, zem sa zatriasla. Štarchovo auto sa zmenilo na ohnivý stĺp. Vrazila do nich tlaková vlna, Boba šmarilo o stenu, tresol si hlavu a spadol na asfalt. Zazdalo sa mu, že až teraz k nemu doletel zvuk, explózia zaburácala a všetko náhle stíchlo, hrmot sa zmenil na tenučké pišťanie.

	Zažmurkal, pozviechal sa na štyri. Cez hustý čierny dym zazrel Štarcha odhodeného na zvodidlách. Nevládne visel, hlava zaliata krvou. Mŕtvy alebo v bezvedomí.

	Nástražný systém! V mercedese vybuchol nástražný systém, jebla tam skurvená bomba!

	Bobo sa obzrel cez plece – kúsok obďaleč ležal Laba, držal sa za nohu a zvíjal sa od bolesti. Cez prsty mu presakovala krv. Bobovi sa zdalo, že jej vyteká čoraz viac, z času na čas dokonca vystrekla.

	Žila, preťatá žila alebo tepna! napadlo mu.

	Preľakol sa, vedel, aké nebezpečné je také zranenie. Chcel na Labu zakričať, aby si ranu pevne stisol a ani zaboha nepúšťal, lenže zo seba nedostal ani slovo.

	Z horiaceho auta sa okrem kúdolov dymu valila aj horúčava a smrad škvariacej sa gumy. Bobovi sa pri každom nádychu rozblikalo pred očami. Zadržal dych a štvornožky sa dovliekol k zranenému kamarátovi. Laba naňho vypliešťal oči, bol v šoku, strácal vedomie. Ruky mu ochabovali, z rany vytekala tmavočervená krv.

	Stačí pár minút, možno minúta a vykrváca! prebleskovalo Bobovi v hlave. Nepremýšľal, nad ničím nepremýšľal, nič iné než otvorená rana a krvácajúci kamarát v tej chvíli neexistovalo. Iba okrajovo vnímal, že sa z baru vyhrnuli chlapci, počul ich výkriky, no kým sa rozhýbu, bude neskoro.

	Krútila sa mu hlava, poriadne nevidel, dusil sa od kašľa – zápach horiacej gumy bol čoraz silnejší, nedal sa zniesť.

	Strhol zo seba tričko, skrútil ho, omotal okolo Labovej nohy čo najvyššie nad ranou a pevne stiahol. Nedokázal zaviazať uzol, veď si ani necítil prsty, no oba konce držal zo všetkých síl a sťahoval ich, ako len mohol.

	V diaľke sa ozvali sirény, každou sekundou zneli hlasnejšie, miešali sa s krikom doliehajúcim zo všetkých strán. Zafúkal vietor. Parkovisko zahalil dusivý čierny dym zmiešaný s poletujúcim popolom.

	 


NEVERLAND

	Plamene táboráka šľahali k nočnej oblohe, drevo hlasno pukalo. Celá partia, chalani aj dievčatá, zadumane hľadeli do ohňa. Po tvárach im poskakovali odrazy plameňov aj tmavé tiene. Všetci už boli pripití, veď k poriadnej stredoškolskej stanovačke to patrilo. Viac než alkohol ich však uniesli tóny skladby Riders on the Storm od Doors, ktoré vybrnkával Peter na svojej zánovnej španielke. Nejedno dievča k nemu z času na čas strelilo pohľadom, v zábleskoch ohňa sa zaleskli vlhké oči. Nečudo, veď Peter bol frajer. Jeden z najlepších študentov na priemyslovke, ale zároveň rebel. Dlhé vlasy, obtiahnutá košeľa, aj do školy chodieval v šmrncovných topánkach na vysokej platforme. Ničoho a nikoho sa nebál, hlasno dával najavo, čo si o boľševikoch a ich režime myslí.

	Skladba sa skončila, Peter sa načiahol za fľašou s pivom. Španielku, ktorú opatroval ako svoj najväčší poklad, podal Ľubošovi sediacemu vedľa. Aj ten bol v partii obľúbený. Nebol síce hlava ako Peter – chodil na obyčajnú učňovku – ani nevynikal otvoreným rebelstvom, zato však vedel zohnať parádne vecičky zo Západu. Módne handry, muziku aj najnovšie čísla Brava. Práve cez hudbu sa spoznali, tá ich držala pokope. Vôbec nevadilo, že Peter je z lekárskej rodiny, zatiaľ čo Ľubo vyrástol v decáku a teraz žije u náhradných rodičov. Hudba zmazávala rozdiely a spájala ľudí, ktorí by o seba inak nezakopli. Hlavne teraz, v marazme, ktorý vládol už zopár rokov od priateľskej ruskej návštevy.

	Ľuboš šikovne chytil gitaru, vybrnkal zložitý akord. Išlo mu to rovnako dobre ako Petrovi, ak nie lepšie. Pustil sa do veselej folkovej skladby Cocaine Blues od Johnnyho Casha, ktorého rád počúval.

	Partia zasnene načúvala, hudba ich prenášala kamsi inam, za ostnaté drôty, ktorými bol obohnaný celý štát. Ľubošova hra zrýchľovala, pružné gitarové struny sa leskli v blikotavom svetle plameňov.

	 


I

	Nočná mora nezmizla. Keď sa Štarch pred dvoma dňami prebudil, napadlo mu, že všetko to bol iba zlý, príšerný sen. Zaliala ho úľava.

	Na prvý pohľad to vyzeralo nádejne – ležal v posteli, nič mu nehrozilo, na okno potichu bubnoval dážď. Vzápätí ho však dohnala realita. Vŕzgajúca kovová posteľ nebola jeho, ani sterilnú izbu nespoznával…

	Vtedy ho prepadla bolesť – ani nestihol domyslieť myšlienku. Rebrá aj celý trup mal posťahované obväzmi a hnusnou umelohmotnou obručou. Nedokázal sa poriadne nadýchnuť, cítil sa ako v zovretí obrovských klieští. Pri každom pokuse o nádych ho preklala ostrá, pichľavá bolesť. Akoby sa mu do boku zabodával špicatý hrot ohybného kordu a prenikal vnútornosťami až kamsi pod hrdlo.

	To však nebolo všetko, ani zďaleka. V hlave mu trešťalo, odprisahal by, že mu lebka nedrží pokope tak, ako by mala. Ľavou rukou nedokázal pohnúť, predlaktie mal pevne zafačované, ale našťastie bez dlahy.

	Som v nemocnici! napadlo mu náhle.

	Prvá myšlienka prelomila ľady, do vedomia sa mu nahrnuli spomienky.

	Konflikt s pjontekovcami, únos a vyhrážky…

	Dohoda s Labom, snaha vylákať Boba a potom… Čiernota, prázdno, číročíra prázdnota, ani len hmlisté tušenie, čo sa vlastne stalo.

	Preľakol sa, od náhleho desu stuhol. Eva, Barbora a Dana.

	Sú v poriadku? Nič sa im nestalo?

	Úzkosť mu zovrela hrdlo, zhrozil sa predstavy, že jediný prežil čosi hrozné, že manželka a dcéry už môžu byť mŕtve. Síce sa nerozkričal, zo stuhnutých a vysušených hlasiviek nedostal ani hláska, no prístroje, na ktoré bol pripojený, zaznamenali jeho prudké rozrušenie. Netrvalo dlho a miestnosť sa zaplnila sestričkami, ukázali sa aj dvaja lekári. Niečo mu vraveli, vnímal ich útržkovito, ich tváre s naliehavými výrazmi nemo otvárali ústa, hlasy sa utopili v hlbokom šumení. Peter sa musel naplno sústrediť, aby sa aspoň na moment vynoril spod hladiny, aby zachytil čo i len úryvky z ich reči.

	„Ste v nemocnici. Na jednotke intenzívnej starostlivosti, všetko je v poriadku,“ snažili sa ho upokojiť.

	On však vedel, že mu klamú, že mu príšerne klamú, veď v poriadku nebolo absolútne nič.

	Vôbec sa neupokojil, lož ho ešte viac rozčúlila. Začal sa zmietať, chcel vstať z postele, veď musel vyriešiť milión vecí, milión bezodkladných, naliehavých vecí.

	Rodina, mesto, civili aj vlastní pešiaci, všetko to viselo na vlásku, všetko to bolo v ohrození.

	Lenže oni vôbec nič nechápali, pritláčali ho naspäť na posteľ, zo všetkých síl ho na nej držali. Nevzdával sa, bojoval s nimi, ako mu len boľavé rebrá, nevládna ruka a otrasená lebka dovoľovali. Personál a doktori to po chvíli vzdali, namiesto zápasu mu pichli akúsi injekciu. Vzápätí ho opustili zvyšky síl, myseľ mu vyplnila vata, telo mu ochablo. Odrazu si pripadal ako keď dávno-pradávno, tesne po revolúcii, vyrazili na dovolenku do Juhoslávie. Ležal vtedy na nafukovačke, morské vlnky ho príjemne hojdali. Nič ho netrápilo, bezstarostne sa oddával balkánskemu slnku.

	Ani nevedel, kedy eufória vyprchala. Od prebudenia na jednotke intenzívnej starostlivosti prešli dva dni. Veľa vecí sa odvtedy zmenilo a málo z nich k lepšiemu. Stav sa mu stabilizoval, premiestnili ho do jednoposteľovej izby, kde ležali pacienti, ktorí si taký luxus mohli dovoliť. Ostatní sa liečili v šesť-, sedemposteľových kuticiach. Prišli tam za ním aj policajti, chceli z neho niečo vytiahnuť, ale na otázky odpovedal iba „neviem“ alebo „nepamätám si“.

	Zlepšenie fyzického stavu bola jediná dobrá správa, ich zásoba sa tým definitívne minula. Za ňou nasledovali už len zlé a ešte horšie. Jedna za druhou k nemu prenikali informácie o tom, čo sa vlastne stalo, postupne si z nich skladal zlovestnú skladačku.

	Stačilo málo, veľmi málo, a stal by sa obeťou výbuchu. Nešlo o žiadnu nehodu, explóziu spôsobil nástražný systém. Presne taký, aké v posledných týždňoch a mesiacoch vybuchovali po celom Slovensku. Z vonkajšieho pohľadu sa vlastne nič výnimočné nestalo – do Ružomberka iba dorazil trend zabehnutý v Žiline, Bratislave, Košiciach a ďalších mestách. Lenže z vnútorného, osobného pohľadu…

	Štarchovi trvalo, kým pochopil, o čo išlo. Jeho čierny mercedes…

	Deň pred výbuchom, keď sa vybral k Ľubošovi Ostrému, aby ho požiadal o pomoc, zaparkoval neďaleko jeho domu. Neskôr ho pjontekovci uniesli, názorne mu demonštrovali svoju moc. Dali mu jasné podmienky, za akých môže vyviaznuť so zdravou kožou a vyhnúť sa otvorenému konfliktu. Stačilo vydať dvoch chlapov, ktorí spôsobili nepríjemnosť – nič menej, nič viac. Z ich pohľadu zrejme banálna požiadavka, no z jeho…

	Aby príliš neotáľal, stanovili mu časový limit – dvadsaťštyri hodín. Ich veliteľ to opakovane zdôraznil. A práve o to išlo. Štarch si bol istý, že mu nástražný systém namontovali do auta už vtedy počas únosu.

	Presne dvadsaťštyri hodín…

	Zrejme tak nastavili aj časový spínač. Bez toho, aby o tom Štarch vedel, sa začalo odpočítavanie. Keď ho neskôr vrátili a on nastúpil do svojho mercedesu, už pod ním tikala bomba.

	Len čo si to uvedomil, zalial ho studený pot. Veď rovnakým autom zašiel aj po Evu a dcéry, práve ním ich doviezol domov, do bezpečia.

	Do bezpečia…

	„Dotiahol si ich k sebe, do svojej blízkosti. Zdá sa ti to rozumné?“ opýtal sa ho cez telefón veliteľ.

	Narážal presne na toto, vedel, že Štarch vyváža rodinu v aute oblepenom trhavinou.

	Keby podmienku splnil a Boba s Labom vydal v časovom limite, možno by mu o darčeku povedali – bola by to súčasť zastrašovacej taktiky. Veď po zistení, že sa celý deň vyvážal v takom aute, by sa určite posral.

	Keďže však pre ožratého Boba termín prepískol a navyše chcel vydať iba jedného chlapa namiesto dvoch, nasledoval iný scenár – po uplynutí časového limitu sa spínač zopol, nástražný systém sa aktivoval.

	Hneď pri ďalšom odomknutí auta nasledovala niekoľkosekundová pauza, aby sa stihol priblížiť. Vzápätí nastal výbuch.

	Chceli ho zabiť, bez mihnutia oka ho chceli zabiť, len čo do bodky nesplní ich príkaz.

	Bolo im úplne jedno, kde auto vybuchne, kde ho rozmetá na kusy a koho ďalšieho zabije spolu s ním. Veď k explózii mohlo dôjsť hocikde – aj pri chodníku plnom ľudí alebo vedľa detského ihriska.

	Navyše, v aute sa mohol viezť s celou rodinou alebo s inými nevinnými.

	Všetko jedno.

	Nesplnil príkaz, nasledoval trest.

	Koniec vás všetkých, celej vašej bandy, povedal mu veliteľ.

	Plus vedľajšie škody, vždy sa niekto pripletie. Myslel to vážne, myslel to smrteľne vážne.

	Psychopati, čistí psychopati! ozývalo sa Štarchovi v boľavej hlave.

	Stačila sekunda, možno dve, a už by nebol medzi živými. Keby nešťastný Bobo neodomkol auto na diaľku a keby ho nezdržal…

	Koniec, bol by to koniec, už by tu neležal. Doteraz by zbierali jeho rozmetané telo, ako po kúskoch zbierali obete výbuchov v iných mestách.

	Skurvený Bobo! Dostal ich do tejto situácie, ešte aj vydaniu sa akosi vyhol. Zmaril jedinú chabú šancu na urovnanie sporu. A napokon jeho, Petra Štarcha, zachránil pred smrťou.

	Vyjebanec! Teraz ho už nemohol vydať ani odpratať, veď mu bol svojím spôsobom vďačný a zaviazaný, no zároveň by ho najradšej zabil.

	Lenže na podobné úlety nebol čas, k Petrovi sa valili ďalšie nedobré správy. Doktori ani personál mu nechceli veľa prezradiť, iba čo-to naznačili.

	Šťastná náhoda, ktorá mu zachránila život, bola vyvážená nešťastím kohosi iného. Okolo mercedesu stojaceho na odľahlom parkovisku síce nikto neprechádzal, ale tlaková vlna vyvolaná explóziou bola taká silná, že vybila obloky na bytovke oproti. Za jedným z nich sa hrali akési deti, ktoré zasypal príval ostrých črepín. Chlapček vyviazol bez vážnejších zranení, no osemročné dievča museli previezť do nemocnice a podrobiť operácii – jeden z úlomkov skla sa jej totiž zabodol rovno do tváre.

	Zranené osemročné dievčatko, črepina zabodnutá v tvári – darček od dobrého uja Štarcha, bossa tohto mesta.

	Petrovi pred očami poskakovali obrazy takého výjavu, každou hodinou naberali na sile, boli čoraz živšie. Keď poobede na chvíľu zadriemal, prisnilo sa mu, že z chodby pred izbou počuje krik. Bol to hrozný zvuk, miešala sa v ňom zúrivosť so zúfalstvom, znel čoraz bližšie, menil sa na neznesiteľné kvílenie.

	„Kde leží? Kde je?!“ opakoval ženský hlas prekypujúci bolesťou.

	Svitlo mu, že je to matka zraneného dievčatka, matka, ktorá ho hľadá, zúrivo pobehuje po nemocnici a pátra po pôvodcovi nešťastia.

	Hľadá jeho, Petra Štarcha, už-už stojí pred jeho izbou.

	Strhol sa, prebudil sa náhle, akoby dostal facku. Pyžamo mal prepotené, studené kropaje cítil na čele, perách aj na krku. Triasol sa od chladu, hoci v izbe nebolo zima.

	Pohľadom zablúdil k mobilu na stolíku. Najradšej by zavolal Eve, túžil počuť známy, teplý hlas, ktorý by ho aspoň trochu rozohrial. Lenže netrúfol si, včerajší rozhovor neskončil dobre.

	Eva sa najprv potešila, že ho počuje. Vzápätí sa však pohádali, lebo Peter neoblomne trval na tom, aby sa neopovážili vyjsť z domu. Kričal, aby nevyliezali, aby im ani nenapadlo vybrať sa za ním do nemocnice.

	Počula, že je od strachu bez seba, no aj tak ju to rozčúlilo. Veď spoza vysokého múru, kovovej brány a nepriestrelných skiel nevystrčili nos už celé tri dni. Bála sa, vycítila, že sa deje čosi hrozné a že sú v nebezpečenstve. Zvažovala útek, no Štarch jej rýchlo vysvetlil, že nemajú kam ujsť. Len čo by vyliezli z domu, stali by sa z nich terče, od pjontekovcov očividne vystalo čokoľvek. Peter jej zamlčal, že vila poskytuje iba iluzórne bezpečie, neustále tŕpol od strachu, či sa im aj tam niečo nestane.

	Rozhovor sa skončil obojstranným krikom. Na niečo podobné nemal sily, takže si netrúfol znova vytočiť jej číslo. Namiesto toho zavolal Labovi – už včera zistil, že výbuch poranil aj jeho. Kápa doviezli do rovnakej nemocnice, kde absolvoval operáciu – z nohy mu vytiahli črepinu a zošili natrhnutú tepnu. Vraj nechýbalo veľa a vykrvácal by. Teraz bol už mimo ohrozenia života, stále však nemohol chodiť. V najlepšom prípade sa z postele dostane o jeden či dva dni, lenže nanajvýš na krátku prechádzku s barlami.

	Skvelé, fakt skvelé! prskal Štarch v mysli, keď odkladal mobil.

	Sám ležal v posteli ako podťatý, kápa mal v podobnom stave. Vonku sa skrývala dezorganizovaná a určite aj demoralizovaná partička jeho pešiakov, mal tam aj vlastnú rodinu, čo zostala bez ochrany. Pjontekovci určite nezaháľali, ktovie, čo všetko za tých pár dní stihli. Štarcha by neprekvapilo, keby medzitým obsadili celé mesto.

	Strnulo ležal na posteli, z času na čas si poškriabal rašiace strnisko, chmúrne hľadel do hustnúcej tmy za oknom.

	Mobil sa rozpípal, žiara z displeja rozptýlila šero sadajúce na izbu.

	Štarch videl, že mu volá neznáme číslo, premkla ho nedobrá predtucha. Zobral telefón a opatrne si ho priložil k uchu.

	„Haló,“ ozval sa.

	„Skončil si,“ oznámil mu veliteľov hlas. Ani teraz neznel naštvane či zastrašujúco, skôr pobavene, akoby mu oznamoval prehru v kartovej hre.

	Petrovi sa z tej kratučkej, definitívnej vety roztriasol dych. Chcel namietať, ale nedalo sa, odrazu mal pocit, že mu ktosi do žalúdka napchal hrču tvrdého a studeného tvarohu.

	„Viedol som vám chlapa,“ vytisol zo seba.

	„Dostal si limit, príkaz si nesplnil,“ odsekol veliteľ.

	„Viedol som vám chlapa!“

	„Iba jedného?“

	„Dal by som vám oboch, doboha,“ vydýchol Štarch. Keby im nestačil Bobo, obetoval by aj Labu, taký bol záložný plán. Kápo-nekápo, vlastná koža a rodina sú prednejšie.

	„Neskoro. Posral si to, ponuka je zo stola.“

	Krátke, úsečné slová sformované do hrozivej vety prenikli Petrovi pod kožu. Nevdojak sa roztriasol, mobil mu skoro vypadol z vlhkých, chvejúcich sa prstov.

	„Dám vám, čo chcete, rozumiete?“ pokúsil sa. „Všetko, čo chcete, len –“

	„Skončil si, všetci ste skončili,“ zopakoval veliteľ a ukončil hovor.

	Štarch zostal stuhnutý, v ušiach mu duneli ľadové vety aj vlastné prosebné habkanie. Ani nevedel, čo z toho ho vydesilo viac. Nespoznával sa, počul, ako slabošsky a ponížene znie, lenže s tým nemohol nič robiť. Výbuch ním otriasol, veď iba tesne unikol smrti. Bolo toho naňho priveľa, tlak bol priveľký, ešte väčší než v Bosne – tam išlo o jeho a Ľubošov život, ostatní boli mimo hry. Nikto mu neohrozoval rodinu, Eva a dcéry vtedy nesedeli poukrývané za vysokým múrom a nepriestrelnými sklami, nevozil ich v aute s tikajúcim nástražným systémom. Ani životy vlastných pešiakov – obyčajných sídliskových mladíkov a chuligánov –, čo sa spolu s ním, s veľkým bossom, hrali v provinčnom malomeste na mafiu, neboli v ohrození. A za žiadnych civilov – osemročné dievčatko s črepinou vrazenou do tváre – tam tiež nezodpovedal. Zatiaľ čo teraz… Tlak bol silný, veľmi silný, milimeter za milimetrom odhaľoval Štarchovu pravú, nefalšovanú povahu. A práve to ho deptalo najviac, veď masku oceľového chlapa a tvrdého bossa nosil už pridlho, zrástla mu s tvárou, jej strhávanie príšerne bolelo. Položil mobil na stolík a dlaňou nezranenej ruky si zovrel tvár, akoby sa bál, že sa mu zošmykne z lebky, že skĺzne a nenávratne sa stratí.

	 


II

	Tieňoví ľudia sa už dávno neukázali. Dominik si na nich pamätal iba hmlisto, ako na živý a obzvlášť nepríjemný sen. Keď sa vynoril z čiernoty, nič mu nedávalo zmysel. Vôbec nič – nevedel, kto je, kde sa nachádza, ani to, prečo je práve tam a nie kdesi inde. Pripadal si, akoby sa vydriapal z hlbočiznej studne, z bezodnej priepasti, a keď sa obzrel cez plece, videl len prázdnotu zahalenú tmou.

	V tej prázdnote sa čosi ozývalo, z času na čas ňou preletel záblesk, no ani ten mu nič neosvetlil, iba zväčšoval už aj tak šialený chaos.

	Dominik videl záblesky, spomínal si na čvachtanie tmavého bahna, na spev čiernych slnečníc aj na tisícky bielych pohrebných masiek. Ešte aj dnes si vedel vybaviť prudké búšenie srdca, ostrú bolesť v hrudníku a pocit, že je napichnutý na ražni, ktorý sa pomaly otáča nad obrovskou pahrebou.

	Všetko ostatné zostávalo ponorené v temnom mori s nepredvídateľnými prílivmi a odlivmi. Keď nastal odliv, ukázali sa pod hladinou kontúry špicatých veží – zatopených pozostatkov jeho predchádzajúceho života. Spomínal si, že v detstve mu ktosi čítaval rozprávky o prekliatych mestách či celých krajinách, ktoré sa prepadli pod zem, zrútili sa do hlbín, navždy zamrzli v čase. Presne tak to bolo aj s ním, celý jeho doterajší život bol ako kráľovstvo, ktoré ktosi preklial a uvrhol do nepreniknuteľnej hlbiny. Dominik síce z času na čas, keď nastal odliv, zazrel jeho najvyššie veže, no k základom sa mu nepodarilo preniknúť.

	Nespoznával nikoho, dokonca ani starú a strhanú ženu s ovisnutou tvárou, ktorá za ním chodievala a tvrdila, že je jeho matka. Nevedel, čo jej na to povedať. V hlave mal prázdno; mocný poryv neznámej sily, ktorá ho dostala do nemocnice, mu odtiaľ vyfúkol aj všetky slová. Preto na ženu mĺkvo hľadel, nič necítil, dokonca ani vtedy, keď cudzia starena plakala. Navštívila ho párkrát, potom sa už neukázala. Zato vysoký pochudnutý chlap za ním chodieval pravidelne. Tvrdil o sebe, že je jeho otec, no aspoň pri tom neplakal. Mal väčšiu vytrvalosť než starena, nevadilo mu, že nedostáva žiadne odpovede, vystačil si s vlastnými slovami.

	Rozprával mu o svojom živote, o starostiach a trápeniach, rozplýval sa nad snami, aké ešte mal. Presviedčal ho, že spoločne dokážu veľké veci. Slová neznámeho chlapa, ktorý sa vyhlasoval za jeho otca, ho postupne vypĺňali. V líniách, aké vytýčili, sa črtali obrysy a neskôr základy nového mesta, nového kráľovstva. To staré, prekliate, zostávalo v hlbinách. Dominik naň myslel čoraz menej, už sa ani nesnažil prenikať do jeho tajomných zákutí. Načo? Veď nové kráľovstvo bolo oveľa krajšie, slnečnejšie, vypínalo sa do majestátnych výšok.

	„Odteraz budeš cestovať po Európe, po celom svete!“ sľuboval mu otec. „Pozrieš si všetky galérie, najkrajšie pamiatky, všetko pochodíš.“

	Dominikovi sa jeho reči o kráse a umení páčili, zmätok a dezorientácia z nového sveta, do ktorého precitol, sa každým týždňom zmenšovali. Otec za ním chodieval pravidelne, prihováral sa mu celé hodiny. Vkladal doňho vízie veľkých vecí, nekonečnej krásy a umenia. Dominik cítil, že tento človek to s ním myslí dobre, že pri ňom stojí a nikdy ho nesklame. Stal sa preňho pilierom, spoľahlivým majákom, pevným bodom v zúriacom chaose.

	Tieňoví ľudia sa neukázali, otec ich zaplašil, hoci prvé zvuky, ktoré zo seba Dominik dostal, sa ponášali práve na ich šepot a syčanie. Alexandra – tak sa otec predstavil – však ani to neodradilo, preukázal úctyhodnú trpezlivosť. Stále bol milý, usmieval sa, chválil syna aj za najmenšie pokroky. Spoločnými silami a s pomocou celého zástupu lekárov sa im krôčik za krôčikom podarilo premeniť šepot tieňových ľudí na ozajstnú reč. Dominik spočiatku sformuloval iba jednoduché a krátke vety, no počas horúceho leta, ktoré prebehlo krajinou za nemocničnými oknami, urobil veľké pokroky.

	Nové mesto podrástlo, stálo na pevných základoch, jeho budovaniu do výšky nič nestálo v ceste. Stretnutia s otcom už neboli jednostranné monológy, ale ozajstné rozhovory. Semiačko, ktoré Alexander do syna vložil, keď bol ako vygumovaný a s premazaným mozgom, začínalo klíčiť a vypúšťať zdravé výhonky.

	Rozprávali sa o veľkých veciach, o kráse a umení. Z času na čas zabŕdli aj do iných oblastí, napríklad do otcových starostí s riadením mesta alebo do problémov, aké mu spôsobovali niektorí politici. Dominika to zaujímalo, veď videl, že otca, na ktorého sa vo svojej stratenosti upol a s ktorým súcitil, tieto záležitosti naozaj trápia.

	Dnes bol Alexander obzvlášť zachmúrený, odkedy ho prišiel navštíviť do ústavu, behal pohľadom po izbe, akoby sa tam ocitol prvý raz. Dominik sa napil čaju, ktorý si zakaždým uvarili, a druhú šálku potisol bližšie k otcovi. „Daj si, nech ti nevychladne,“ ponúkol ho.

	Alexander sa strhol, prebral sa zo zamyslenia. Prekvapene zažmurkal na šálku s pariacim sa nápojom. Opatrne ju chytil za ucho, párkrát do nej fúkol, aby čaj ochladil, no aj tak sa nenapil.

	„Prepáč, som dnes nanič,“ ospravedlnil sa a pokrčil plecami.

	Dominik nadvihol obočie – takého ho ešte nezažil. „Čo sa deje?“

	„Veď vieš. Zajtra sa začínajú voľby, budú trvať celý víkend a potom… sa uvidí.“

	„Myslíš, že to môže dopadnúť zle?“ rozvíjal tému Dominik. Vedel, že také postrčenie otca zvyčajne popoženie, aby sa vyrozprával.

	Alexander mávol rukou: „V politike neexistuje zlé a dobré, na to zabudni.“

	„Tak čo ťa trápi?“

	„Ak Kardiš padne, môže sa stať čokoľvek. Aj mne…“

	„Prídeš o funkciu?“

	„Toho sa bojím najmenej. Pochop, prikázali mi vstupovať do vecí, s ktorými som nechcel mať nič spoločné, o ktorých som nechcel nič vedieť. Lenže dotlačili ma do toho… A teraz, ak sa všetko zmení, ak sa budú báť vyšetrovania… Všeličo sa môže stať.“

	„Neboj sa, otec, ty to zvládneš,“ snažil sa ho utešiť. Alexander naňho pozrel a spokojne sa usmial. Nič nepovedal, no Dominik vycítil, že trafil správne slová, že povedal presne to, čo otec túžil počuť. Potešilo ho to, rád mu robil radosť. Najmä keď videl, aký je ustaraný.

	„Možnože pôjdem do Bratislavy,“ dostal zo seba po chvíli starý Vokoš.

	Dominik prikývol, čakal na spresnenie, kam tým otec mieri.

	„Ak by veci išli nedobrým smerom, možno sa nejaký čas neukážem, možno…“

	„Prišiel si sa rozlúčiť, preto si nervózny?“ prerušil ho Dominik.

	„Neviem, čo bude. Ale ak by som sa neukázal, tak nie preto, že nechcem. Rozumieš?“

	„Hádam to nebude také zlé.“

	„Hádam nie, ale keby náhodou… Keby som nemohol prísť, keby ma obvinili alebo by som zmizol… Never ničomu, čo na mňa budú hádzať, nič z toho nie je pravda!“

	„Ja viem, že nie je,“ upokojil ho Dominik. Otcov nepokoj sa preniesol aj naňho, odrazu mal pocit, že sú pred nebezpečnou krútňavou a rútia sa priamo do nej.

	„Takto som sa chcel s tebou rozprávať, presne takto,“ prehodil Alexander a uhol pohľadom. „Ani nevieš, ako dávno som to chcel,“ doložil s hlavou otočenou k oknu.

	„Veď… Aj predtým sme sa rozprávali, nie? Pamätám si, že –“

	„To bolo iné,“ prerušil ho otec, akoby si neprial, aby sa Dominik rozpamätával na udalosti pred nehodou. Zakaždým načrtol červenú čiaru. Dominikova otrava a kóma boli ako nepriechodná hranica, zásadný predel – do obdobia pred ním, do zakliateho kráľovstva, čo sa zrútilo pod zem a ležalo tam pochované za stenou z bielej hmly, sa nesmelo vstupovať.

	„Keby sa mi niečo stalo,“ pokračoval Alexander, „o pár týždňov ťa odtiaľto prepustia. Si vyliečený, dali ťa tu do poriadku, život máš pred sebou. Len sa nevracaj do –“

	„Nikam sa nebudem vracať, otec,“ uistil ho Dominik.

	„Budem pozerať iba dopredu, tak ako si mi povedal.“

	„Dobre, dobre,“ prikyvoval starý Vokoš, tvár stále obrátená k oknu. „Lebo… všeličo sa môže stať, možno už nebudem tak nablízku a…“

	„Budem v poriadku, jasné? Sľubujem ti to. A ty budeš v poriadku tiež, ver mi.“

	Otec naňho pozrel, Dominikovi neušlo, že mu zašklbalo viečkom. Bojoval sám so sebou, chcel mu ešte povedať voľačo otcovské, no slová sa mu priečili v hrdle, nevedel ich zo seba vytlačiť.

	Dominik vyčkával, ťažko niesol pohľad na takýto zápas, nechcel, aby sa otec trápil. Usmial sa naňho a ukázal na šálku s nedotknutým čajom: „Radšej sa napi a –“

	„Ľúbim ťa takého, aký si,“ povedal Alexander, hlas sa mu zlomil. Slová z neho vyleteli, akoby ho pálili na jazyku, akoby ho nikdy v živote nič tak veľmi nepálilo. Očervenel pri tom, prudko sa rozdychčal. Vyzeral, akoby vyslovenú vetu najradšej zobral späť. Zároveň na nej však trval. „Si môj syn a vždy budeš,“ doložil ešte. Tvár sa mu skrivila, po líci sa mu rozbehla slza. Prudko sa odvrátil, rýchlymi trhanými pohybmi si ju zotrel.

	Dominik zostal ako obarený, nevedel, ako zareagovať. Takého ho ešte nevidel, nikdy ho takého nezažil, dokonca by odprisahal, že ani v kráľovstve za stenou z bielej hmly, kam sa nesmelo vstupovať, sa takto nikdy nesprával. Navyše, ani nerozumel, čo tým otec myslí, veď odkedy ho chodil navštevovať do nemocnice a neskôr do ústavu, ani raz ho za nič nepokarhal, ani raz voči nemu neprejavil nevôľu. Matne si spomínal, že kedysi azda mali nejaké spory, lenže to bolo v inom svete, za červenou čiarou, dávno preč. Odviaty popol, nič viac.

	Roztvoril ústa, chcel čosi povedať, ale nenašiel vhodné slová – nedávno premazaný mozog mu neponúkol nič, čo by sa v tej chvíli hodilo.

	Alexander si stále utieral líce, znova a znova ho oškieral hánkami prstov, hoci tam slza už dávno nebola. Dychčal čoraz hlasnejšie, prudko sa postavil, stolička zahrmela po dlážke. Bez rozlúčky zamieril k dverám, odvracal očervenenú tvár. Zdal sa otrasený z toho, čo pred chvíľou povedal a pocítil, bol to akýsi kolaps, mocný nápor na samotné základy toho, čím a kým bol.

	„Never tomu, čo na mňa budú kydať. Nič z toho nie je pravda!“ zopakoval cez plece, kývol dlaňou na rozlúčku a náhlivo vyšiel z izby.

	 


III

	Len čo Štarch uvidel Boba, hneď sa mu priťažilo. Vošiel do jeho izby spoločne s Labom, ktorý sa neobratne šmátral na barlách. Kápo bol poblednutý a strhaný, inak sa zdal v poriadku. Aj Bobo sa snažil tváriť priateľsky, no pri jeho jednoduchej a priehľadnej povahe to bol zbytočný pokus. Peter mu z ksichtu rýchlo vyčítal, že pešiakovi došlo, kam sa ho snažili odviezť. Vedel, že sa ho chystali vydať a obetovať. Teraz o tom síce mlčal a tváril sa, akoby sa to nestalo, lenže taká jazva nezmizne, už nikdy nezmizne, iba dočasne ustúpila do úzadia.

	„Tento kokot aj mňa zachránil,“ dobrácky oznámil Laba. Štarch nadvihol obočie: „Aj teba?“

	„Však noha mi krvácala, úplne tiekla, si nevidel tak striekať krv,“ rozrečnil sa kápo. „Dostal som šupu do hlavy, omráčený som bol, skapal by som. A tento kokot vyjebaný, smradľavý mi nohu priškrtil, aby toľko netieklo. Prisámbohu ma zachránil!“

	Bobo mávol rukou, akoby si toľko lichôtok ani nezaslúžil, no zároveň sa nadnášal hrdosťou a spokojnosťou, uši mu očerveneli od dojatia. Zízal na Štarcha, priamym pohľadom mu signalizoval, aký bol chuj, keď chcel obetovať takého cenného a schopného chlapa, ako je on.

	Peter uznanlivo pokýval hlavou. „Dobrá práca,“ precedil, hoci by debila, ktorý to všetko spôsobil, najradšej vyšmaril z okna. Lenže nemohol, teraz už naozaj nemohol. Jednak by to s polámanými rebrami a so zraneným predlaktím nezvládol, ale aj keby bol fit, na Boba už nesmel siahnuť. Vedel, ako premýšľajú chlapci v skupine. Čurák mal bohovské šťastie, že zachránil bossa aj kápa, všetky jeho previnenia sa tým vynulovali, ešte si aj získal rešpekt. Nateraz bol nedotknuteľný, stal sa dôležitým členom partie. Štarcha to škrelo, no utešoval sa, že tento zmrd určite znova niečo poserie a všetky výhody stratí.

	Namrzene si poposadol, v rebrách ho bolestivo pichalo, najradšej by zaliezol naspäť do postele. Lenže pred kápom a pešiakom nemohol, pred nimi z neho musela vyžarovať sila a rozhodnosť. Preto sa krátko pred ich návštevou s nadávkami a so stonaním vyvliekol z postele a sadol si do kresla pri okne. Keď zaťahoval žalúzie, aby ho zvonku nezasiahol žiadny číhajúci snajper, uvedomil si, že paranoja ho už celkom ovládla.

	„Posaďte sa,“ vyzval návštevníkov a ukázal na dve erárne stoličky.

	Bobo chcel Labovi pomôcť s barlami, ten ho však hlasným zasyčaním odohnal a so zatnutými zubami sa poskladal do sedu. Tváril sa akoby nič, lenže pobledol a na čelo mu vystúpili drobné kvapôčky potu.

	Štarch si ho prezeral s tvrdým výrazom, dobre mu rozumel. Všetci traja čosi predstierali, všetci hrali hru na oceľových chlapov a tvárili sa, že nevidia vzájomnú pretvárku.

	„Tak, čo je nové?“ vyzval ich Peter. „Zistili ste mi tie veci?“

	„Myslíš o výbuchu?“ uistil sa Laba.

	„Hej. Títo nemocniční smradi mi nechcú nič povedať. Iba naznačia a potom sú ticho.“

	„Nikoho nezabilo, ak myslíš to. Môžeš byť pokojný.“

	„A zranení?“

	„No…“ zaváhal kápo.

	„Čo je s tým dievčatkom, ako mu je?“ prešiel Štarch k podstate.

	„To ti povedali?“ vyzvedal Laba. „O tej malej?“

	„Hej, povedali, tak čo je s ňou?“

	„Tak vieš ako, črepina do ksichtu…“ Laba rozhodil rukami, pokrčil plecami a zatváril sa kyslo.

	„Nezakecávaj!“

	„Prišla o oko, jazvy po celej tvári, no.“

	„Scarface!“ pokúsil sa Bobo zlepšiť ťaživú náladu.

	Obaja ho ignorovali, úsmev mu zvädol. Radšej sklapol a zdvihol dlane, akože nechcel rušiť.

	Štarch si pretrel viečka, oči ho pálili od nevyspatosti, v noci si nezdriemol ani na minútu. Pjontekovci mu naschvál zavolali večer, presne to chceli dosiahnuť, bola to bežná psychologická taktika, ako protivníka vyčerpať a ešte viac rozhodiť. Zámer im vyšiel, Peter bol mrzutý a unavený, potreboval počuť nejakú dobrú správu, ale namiesto toho sa dozvedal iba zlé.

	„Prišla o oko?“ zopakoval, lebo nič iné mu nenapadlo. Nadosmrti zjazvená tvár, vypichnuté oko – parádny darček od uja Štarcha, dobrého bossa tohto mesta.

	Laba prikývol, počkal zopár sekúnd a prešiel k veci, ktorá ho pálila oveľa viac. „Idú po nás. Tí kokoti po nás brutálne idú,“ povedal.

	Štarch unavene zažmurkal; nebolo to prekvapenie – večerný telefonát znamenal vyhlásenie otvorenej vojny. Aj tak však netušil, čo presne sa deje. „Upresni mi to,“ vyzval kápa.

	„Vyvážajú sa po meste, snoria, hľadajú nás,“ spustil Laba.

	„Zisťujú si veci, podplácajú ľudí, chcú sa nám dostať na kožu.“

	„A čo si o tom myslíš?“

	„Iba otázka času, kedy sa im to podarí,“ zhrnul kápo.

	„Však toto je malé mesto, tu sa nedá poriadne skrývať. A nemôžeme všetci ujsť voľakde do riti. Máme tu priateľky, ženy, rodiny, niektorí chlapci aj vlastné decká alebo nevládnych rodičov.“

	„Na utekanie je neskoro,“ mávol rukou Štarch. Rád by doložil, že zo stola je už aj ponuka na vydanie dvoch chlapov, radšej však zostal ticho.

	„Tak čo máme robiť?“ znova sa zapojil Bobo.

	Peter zhlboka vydýchol, poškriabal si bradu, no rýchlo si pripomenul, ako sa musí správať, a spamätal sa. „Pripravte sa,“ povedal a pozrel priamo na nich.

	„Akože…“ zašomral Laba.

	„Pripravte sa na otvorený stret,“ spresnil Štarch chladným, rozhodným hlasom. „Musím vám vysvetľovať, čo to znamená?“

	„Nie, netreba, len…“

	„Toto je naše mesto, kurva,“ zanadával Peter a zvýšil hlas.

	„Žiadni zmrdi sa sem nebudú srať!“

	Bobo sa rozžiaril, taká reč sa mu páčila. Boha tam, konečne poriadne slová!

	Laba pritakával, no v očiach mu nehorelo žiadne nadšenie.

	„Vyjebeme ich odtiaľto, že sa z toho poserú!“ zakončil Štarch s tvárou skrivenou od zlosti a dôrazne bodol ukazovákom do vzduchu.

	„Pripravíme sa, zoženieme, čo treba,“ ozval sa Laba po chvíli.

	„Fajn, tak choďte na to, nemáme moc času,“ povzbudil ich Peter. „Zajtra-pozajtra som odtiaľto vonku, pripojím sa k vám. Odkážte to ostatným.“

	„Jasné, vybavíme,“ ubezpečil ho Bobo.

	Zberali sa z izby, aj Štarch sa postavil – dal si záležať, aby pri tom nezjajkol od bolesti.

	Vyprevadil ich k dverám, rázne sa s nimi rozlúčil. Obom podal ruku, silno stisol, pozeral im pri tom rovno do očí.

	Keď odišli, zamieril na záchod. Potreboval sa vyčúrať, mal pocit, že mu roztrhne mechúr. Postavil sa nad misu a pustil sa do diela. Vzpriamené držanie tela sa mu postupne ohýbalo, akoby z neho neunikal iba moč, ale aj vzduch. Každou sekundou naňho doliehala váha toho, čo sa práve stalo.

	Pripravte sa…

	Peter domočil, natiahol si tepláky a spláchol. Pripravte sa na otvorený stret.

	Prehlo ho v páse, vzdychol, rukou sa oprel o stenu. Rozkrútila sa mu hlava, celé telo sa mu roztriaslo.

	Otvorený stret… Vojna… Vydal príkaz na ozajstné krvipreliatie.

	Zatackal sa, stratil rovnováhu, sťažka dosadol na záchodovú misu.

	Boss, veľký kráľ, sedí na svojom tróne, napadlo mu. Absurdná myšlienka ho pobavila, kŕčovito sa zasmial.

	Vzápätí sa rozplakal, vyvalili sa z neho slzy, neovládateľne sa rozvzlykal.

	Strach, vina, napätie, šok aj otras, všetko svinstvo, čo v sebe doteraz potláčal, z neho odrazu vyletelo. Fasáda a s ňou celá stavba, ktoré po dlhý čas starostlivo budoval, náhle povolili a zrútili sa naňho. Ich trosky ho rozdrvili, nedali mu žiadnu šancu. Štarch sedel na záchodovej mise, tvár mal zaborenú v dlaniach, telom mu šklbalo, plakal a posmrkával ako malé vydesené dieťa.

	 


IV

	„Si počul, ako to povedal?“ rozplýval sa Bobo nad bossovou rečou. „Kurva, ten sa nebojí nikoho! Nikoho a ničoho!“

	Laba prikývol a pozrel na hodinky. Zásielka, ktorú objednali po návrate z nemocničnej návštevy pred štyrmi hodinami, by mala doraziť už čoskoro.

	„Ako skala bol. Ako skala, ti hovorím!“ horlil Bobo. Dnešná pochvala od Labu a Štarcha ako aj bossova bojovná reč v ňom vyvolali neovládateľnú eufóriu. Pravda, emócie sa uňho striedali rýchlo a nevypočítateľne, rozhodené hormóny spôsobovali, že prudkú radosť mohla v okamihu vystriedať rovnako prudká zúrivosť. Zatiaľ sa však tešil, ulietal si na vlne, už zopár dní sa tak dobre necítil – naposledy mu bolo takto parádne tesne predtým, než prestrelil hlavu nešťastnému Pjontekovmu chlapovi.

	Laba sa mu včera síce pokúsil vysvetliť, že vlastne nešlo o Pjontekovho chlapa, ale iba o zmrda, čo sa priživoval na jeho mene. Lenže Bobovi sa to zdalo prehnane zložité, nebol si istý, či nejde o ďalšiu ojebávku. Si myslia, že ho tak ľahko odrbú? Však ak nešlo o Pjontekovho chlapa, ako je možné, že majú problémy práve s pjontekovcami? Si Laba myslí, že on, Andrej Bôb, je úplný retard? Rýchlo si dal dva a dva dokopy. Kápo mu to povedal iba preto, že žiarli a bojí sa, aby neprebral jeho miesto. Najmä teraz, keď u chlapcov získal rešpekt. Laba nikdy žiadneho pjontekovca nezabil, takže je posratý. A veru môže byť. Navyše mu je aj dlžný, lebo keby nedošlo k jeho zákroku s tričkom a priškrtením nohy, už by bol slávny Laba dávno pod zemou.

	Kápovi zapípal mobil – volajúci sa s ním nechcel rozprávať, iba mu prezvonil.

	„Poď, už je tu,“ zavelil Laba, chytil barly a začal sa zviechať na nohy.

	Bobo mu nepomohol, veď ani jemu nikto nepomáhal, keď to potreboval. Nesúrodým tempom zamierili k hlavnému východu. Na vnútornom balkóne, obiehajúcom ponad celý tanečný parket, posedávali ostatní chlapci. Premiestnili sa sem dnes ráno, veď po výbuchu Štarchovho auta na parkovisku pred Eaglom sa tam už nemohli skrývať. Laba rozhodol, že ukrývanie sa už nemá zmysel, nebudú sa správať ako zbabelé potkany. Práve naopak, sústredia sa vo svojom hlavnom stane, v klube Kaos. Opevnia sa tam, pred nikým nebudú utekať. Ak pjontekovci niečo chcú, nech prídu za nimi.

	Keď to kápo rozprával, znelo to odvážne a hrdo. Lenže po Štarchovom rozkaze na otvorený stret to znamenalo, že sa tam môže strhnúť poriadna mela. Bobo od radosti takmer poskakoval, v bruchu cítil silné vzrušenie, ako keď sa dávno, ešte na sídlisku, hrávali na partizánov a nacistov.

	„Ešte boss keď sem príde, to bude!“ vyrážal zo seba krátke dýchavičné vety.

	„Hej, príde, príde,“ šomral Laba.

	Bobovi sa zazdalo, že mu v hlase zachytil kyslý, pochybovačný tón. Akoby kápo neveril, že sa boss naozaj ukáže. „Jasné, že príde! Veď to povedal, si nepočul?“ usmernil ho. Nepáčilo sa mu, že Laba práve v takej chvíli podrýva disciplínu a morálku. Možno naozaj nie je na správnom mieste, možno by pozícia kápa fakticky vyžadovala preobsadenie…

	Došli k hlavnému východu. Laba zahvízdal na chlapa, ktorý z vnútorného balkóna cez okno sledoval parkovisko pred budovou.

	„Čisté, iba Mikuš prišiel,“ oznámil pešiak.

	Otvorili teda dvere, vyšli na rozľahlé priestranstvo. Stál tam zelený fiat, opieral sa oň drobný zošúverený chlapík – priekupník Mikuš.

	Laba sa najprv dôkladne rozhliadol, až potom vykročil ďalej. Opieral sa o barlu, krivkal, šmatlal sa ako chudák.

	Toto že je nejaký kápo? opakoval si Bobo s čoraz väčším znechutením.

	Kým prešli k fiatu, uplynula celá večnosť.

	„Máš to?“ opýtal sa Laba priekupníka. Dychčal pri tom, prechádzka mu dala zabrať.

	„Hej, všetko, čo ste chceli,“ kývol hlavou Mikuš.

	„Tak ukáž,“ náhlil ho Bobo, ktorého zhrýzala nedočkavosť. Chcel vidieť nové hračky, už sa ich nevedel dočkať.

	Mikuš prešiel k zadnému kufru, otvoril ho a vytiahol dve športové tašky rôznych veľkostí. S námahou ich vyložil na kapotu a posunkom dvojici naznačil, aby si prezrela tovar.

	Bobo pristúpil k prvej taške, rozzipsoval ju a roztvoril – cítil sa ako pri rozbaľovaní vianočných darčekov.

	Taška bola napakovaná nábojmi.

	Niektoré boli zabalené v papierových škatuľkách, ďalšie v igelitových vreckách a tie najväčšie, brokovnicové, sa iba tak povaľovali kade-tade.

	„Koľko ich je?“ uisťoval sa Bobo.

	„Presne ako ste chceli. Lugerov dve tisícky, brokovnicových tri stovky a do samopalov tisícka.“

	„Dobre,“ kývol hlavou pešiak, podišiel k druhej, väčšej taške a roztvoril aj tú.

	Až teraz prišli ozajstné Vianoce – taška bola plná zbraní. Bobo uvidel aspoň desať poloautomatických pištolí, dva zložené československé samopaly lesknúce sa olejom a tri krátke brokovnice.

	„Piči,“ vydýchol slávnostne. Na viac sa od nadšenia nezmohol.

	 


V

	Budova nemocnice pred ním rástla, každým krokom sa zdala väčšia a neprívetivejšia. Ľuboš dychčal od námahy, nešlo sa mu ľahko. Veď taká návšteva znamenala čosi nepredstaviteľné, dlho so sebou bojoval, aby sa na ňu vybral. Už len to, aby vystrčil nos z domu, ho stálo veľa síl. Od incidentu v supermarkete sa bál vychádzať medzi ľudí. Vo vlastnom meste sa odrazu cítil ako neželaný votrelec. Ktokoľvek sa naňho mohol osopiť tak ako zlomený predavač; ktokoľvek naňho mohol zaútočiť – slovami alebo rovno päsťami. A nikto, vôbec nikto by sa ho nezastal, nikto by mu neprišiel na pomoc. Tým si bol Ľuboš istý, vycítil to zo šomrania, ktoré začul, keď utekal zo supermarketu. Naopak, ľuďom by sa páčilo, keby ho ktosi zmlátil, keby mu dal poriadnu lekciu. Veď bol zlodej a podvodník, čo miestnych obral nielen o prácu, ale aj o fabriku – tú noví majitelia tunelovali raketovým tempom. Celé mesto si o tom šepkalo, ale polícii, prokuratúre ani úradom miliardová lúpež v priamom prenose vôbec neprekážala.

	Ľuboš si napravil šiltovku aj slnečné okuliare, ktorými sa maskoval, a pridal do kroku. Každou sekundou prichádzal o silu aj odhodlanie, ak návštevu nevykoná čo najskôr, otočí sa na päte a ujde naspäť domov, do bezpečia.

	Kráčal cez nemocničnú záhradu, pod nohami mu šuchotalo vysušené opadané lístie, ktorého boli plné chodníky. Ozdobné kríky aj záhony plné kvetov dávno odkvitli, okrasné bazy zvädnuto viseli a postupne tleli vo vlhkom, chladnom vzduchu.

	Ostrý zastal pred vchodom, naposledy zaváhal, či je návšteva rozumný nápad.

	Ísť ho pozrieť? Má to vôbec zmysel? prebleskovalo mu v mysli.

	Zasmrkal, nos mu dráždil nepríjemný zápach spaľovanej zemiakovej vňate, ktorý v septembri zakaždým zahalil mesto a signalizoval nezvratný nástup jesene.

	Ísť ho pozrieť? Má to zmysel?

	Na skle vchodových dverí sa odrážal jeho obraz – vyzeral ako smrť. Ráno sa nasúkal do tmavých nohavíc a čiernej košele, neurobil to cielene, bol to podvedomý proces. Ešte aj šiltovku mal tmavú, zato dobitá tvár mu žiarila neprirodzenou bielobou. Nečudo, veď od bitky so Štarchom a incidentu v supermarkete sa poriadne nevyspal, v noci sa stále budil, desila ho tma. Pil, koľko vládal, ale ani to mu už nepomáhalo. Zadriemať zvykol až nadránom, no aj to iba pri zapnutom svetle.

	Morilo ho veľa vecí, veľa príšerných výjavov, spomienok aj obáv z toho, čo príde. Jeden obraz bol však obzvlášť krutý, ustavične sa doňho zahrýzal, nedal mu vydýchnuť, nedoprial mu ani chvíľu oddychu. Vracal sa znova a znova, nič, ani úplné delírium ho nedokázalo odohnať.

	Ísť ho pozrieť? Má to nejaký zmysel?

	Zaprisahával sa, že ho už nikdy nechce vidieť, že to nie je jeho starosť.

	Zaprisahával sa zo všetkých síl. Zakazoval si vybrať sa za ním do nemocnice, prosil samého seba, aby to nerobil.

	Lenže nevydržal, bol na to príliš slabý, ani nevedel ako, a odrazu pozoroval vlastný odraz na nemocničných vchodových dverách.

	Tam kdesi za presklenými dverami leží. Ostrý o tom nepochyboval, hneď ráno si to dal zistiť cez jedného zo svojich zamestnancov.

	Znova potiahol nosom. Odpľul si, aby sa aspoň na chvíľu zbavil alkoholovej pachuti, a vošiel dnu.

	Doktor bol ústretový a hoci bol už podvečer, ochotne mu odpovedal na všetky otázky. Poznal Ostrého, vedel, kto je, ale neprejavoval voči nemu žiadne predsudky. Dokonca ani nezvyzvedal, prečo má zmaľovanú tvár a priškrtený, neprirodzene chrapľavý hlas. Ľuboša to posmelilo. Vypytoval sa, aj keď ho každá otázka ťažila a vychádzala z úst ťažšie než predchádzajúca. Doktor mal trpezlivosť. Priznal, že ho z profesionálnej aj ľudskej stránky teší, keď sa o tohto pacienta konečne ktosi zaujíma. Po dobrej štvrťhodine rozhovoru Ostrému navrhol, že ho zoberie do izby, kde dotyčný leží.

	„Ja neviem…“ váhal Ľuboš, ktorého náhle opustilo všetko odhodlanie. „Myslíte, že je to vhodné?“ opýtal sa aspoň tri razy. Predsa len, jedna vec bola rozprávať sa a prejavovať záujem. A druhá vidieť ho na vlastné oči…

	„Áno, je to veľmi vhodné,“ odpovedal doktor. „Veď odkedy som tu, nebol za ním nikto, chápete?“

	„A odkedy ste tu?“

	„Vyše dvoch rokov.“

	„Vôbec nikto, ani rodina?“

	„Nikto.“

	Krátke slovíčko Ľuboša presvedčilo, znelo úsečne a definitívne, nedalo sa mu odporovať. Prikývol, že teda súhlasí, a vybral sa za doktorom.

	Kráčali dlhou nemocničnou chodbou, smerovali do vzdialeného zadného traktu. Míňali chirurgiu, infekčné aj neurológiu, všetky bežné oddelenia nechávali za sebou. Ľubošovi napadlo, že aj Štarch je asi ešte v nemocnici – veď o výbuchu, ktorý ho zranil, si vzrušene rozprávalo celé mesto. Toho by nešiel pozrieť ani zaboha! V Ostrom doteraz bublala zlosť. Po tom, čo sa medzi nimi stalo, by mu bolo ukradnuté, aj keby Petrovi odtrhlo obe nohy. Aspoň si to tak hovoril, presviedčal samého seba. Nech to už bolo akokoľvek, nateraz ho Štarch netrápil, oveľa viac ho zaujímal ktosi iný.

	Doktor zastal a ukázal na dvere: „Tu leží.“

	Oddelenie pre dlhodobo chorých, hlásala červená tabuľka. Ľuboš preglgol, nerozhodne prestúpil z nohy na nohu.

	„Pôjdeme dnu,“ povedal jeho sprievodca, akoby to nebolo zrejmé. „Len ešte… Aby ste neboli prekvapený. Je to… Leží ich tam viac. Je to štandardné riešenie, aj keď to nevyzerá veľmi… príjemne.“

	„Chápem,“ ubezpečil ho Ľuboš a vošiel za ním do izby. Hneď v prvej sekunde pochopil, že nechápal vôbec nič. Príšerný pohľad. Sedem postelí, veľa prístrojov, vychudnuté ľudské telá napichané ihlami a hadičkami.

	„Pacientov ako Michal Mráz vlastne nemáme kam uložiť,“ vysvetľoval doktor. „V praxi sa to rieši tak, že putujú po oddeleniach.“

	„A kde… Kde je vlastne?“ dostal zo seba Ľuboš.

	„Veď tu, nepoznáte ho?“

	Ostrý sa lepšie prizrel, prudko vydýchol a zaspätkoval. Keby nenarazil do masívnej polohovacej postele, asi by vycúval rovno na chodbu.

	Znova sa prizrel a pokrútil hlavou: „Áno, je to on, ale…“

	„Vyzerá inak,“ prikývol doktor. „To je prirodzené.“

	Ostrý nevedel, čo na to povedať. Civel na Mrázika, ibaže to už nebol Mrázik, len akýsi vychudnutý červík pripomínajúci dlhý biely rezanec. Spod periny mu vytŕčali útle, takmer až detské pliecka – iba koža natiahnutá na hromade kostí. Ani tvár na tom nebola lepšie, síce si udržala pôvodné črty, no vyzerala, akoby spod pokožky zmizli všetky svaly aj tuk. Ľuboš si odrazu spomenul na detský výlet, spomienka v ňom vybuchla ako fosforový granát. Rovnako tak pálila.

	Detský výlet, dávny detský výlet. Vychovávateľky v decáku vtedy zorganizovali výjazd na hrad, trepali sa až na Gemer na Krásnu Hôrku. Ľuboš sedel v autobuse vedľa Zolka, bolo to dobrodružstvo, parádne dobrodružstvo. Videli hrad, mučiareň aj zbrojnicu, lenže najviac na nich zapôsobila múmia. Ležala za sklom – úplne biele a vysušené ženské telo nasúkané do čiernych pohrebných šiat a čipkového čepca. Prízračná tvár pripomínajúca masku, poodhalené zuby, chýbajúci nos a privreté viečka.

	Nedokázali od nej odtrhnúť pohľad, priťahovala ich magickou silou, bola to najväčšia atrakcia výletu. A potom ich celé týždne mátala, videli ju všade – v dlhých chodbách detského domova, pod vŕzgajúcimi posteľami aj v pochmúrnej záhrade.

	Presne tak na Ľuboša pôsobil Mrázik – nedokázal od neho odtrhnúť pohľad, hoci vedel, že ho ten výjav bude strašiť do smrti. Michal ani nevyzeral ako človek, pripomínal skôr podzemného živočícha s voskovou kožou, pripomínal červovitú bytosť bez sústavy svalov, bytosť, ktorá nemá v tele nič pevné a nikdy sa nepohybovala chôdzou, iba plazením. Kedysi človek, dnes bledá prerastená pásomnica, nič viac.

	Mrázik mal pootvorené oči, no pohľad vyhasnutý, nereagujúci na žiadne podnety. Zjavne bol vygumovaný, úplne vygumovaný. Hľadel kamsi dopredu, do neznáma, dúhovky sa ani nepohli, zreničky naširoko rozostreté.

	Zato Ľubošove oči behali hore-dolu, poplašene zachytávali detaily. Mišo mal v hrdle zavedenú tracheostómiu, vedľa postele sa v pravidelných intervaloch nafukoval a vyfukoval prístroj, vďaka ktorému nešťastný mladík dýchal. Ďalšia hadička z neho odvádzala moč, Ľubošovi sa zazdalo, že pod perinou zahliadol aj iné vývody.

	Zatackal sa, hrozivý kontrast ho skoro dostal do kolien. Veď Mrázika si pamätal ako zdravého svalnatého chalana prekypujúceho životom. A teraz? Obrovská pásomnica so slepým pohľadom, napichaná ihlami, trubicami a hadičkami.

	Zdravý veselý chalan… Iba o trochu starší než Milan. Ostrý si olizol pery, odrazu mal v ústach až mučivé sucho.

	V hlave mu ešte stále vybuchovali spomienky na detský výlet a miešali sa s tým, čo videl pred sebou. Zolko a Mrázik, dva čierne hriechy, nikdy by nepovedal, že na nich bude myslieť takto spoločne.

	Od tej kurvy vystane presne niečo také! napadlo mu. Bola to zdanlivo nesúvisiaca myšlienka, no Ostrému dávala presný zmysel. Neomylne a nepopierateľne cítil, že pri pohľade na Mrázika definitívne stratil aj Beátu.

	Tu v tejto zasratej nemocničnej izbe sa všetko rozpadlo. Doteraz to bolo popraskané, nič už poriadne nedržalo, no stále existovala aspoň hmlistá nádej. Lenže po tomto…

	Praskliny povolili, jednotlivé kusy sa rozleteli od seba, život sa mu rozmrvil.

	Všetko ostatné by Beáte azda dokázal odpustiť, možno aj neveru, veď vždy vedel, že má horúco v rozkroku. Už by jej nikdy neveril, nikdy by jej nedôveroval, ale dokázal by s ňou žiť – aspoň kým Milan doštuduje a postaví sa na vlastné nohy.

	Lenže po tomto? Nikdy! Nezniesol by ju už ani na sekundu, nevydržal by s ňou v spoločnom priestore. Stále by mal pred očami Mrázika, zmrzačený chalan by medzi nimi ležal ešte aj v posteli.

	Toto spôsobila tá kunda – musela si na šukanie vybrať akurát tohto chudáka. A spolu s ňou za to mohol aj Štarch, ktorý si určite myslel, že jeho zmrzačenie bol záslužný čin, ktorým ochránil svojho najlepšieho kamaráta.

	Ostrý zavrel oči, už sa nevládal pozerať. Pretrel si viečka, otočil sa a zamieril k oknu. Doktor ho nasledoval, nič nevravel, dával mu čas, aby spracoval, čo videl.

	Ľuboš si oprel čelo o chladné sklo a zadíval sa do polí za mestom. V belasom podvečernom svetle tam dymili ohniská, na ktorých miestni spaľovali posekanú zemiakovú vňať.

	Tretím, kto mohol za zničeného chlapca, bol on sám. Síce nepriamo, ale predsa.

	„Aj to bolo kvôli tebe. Ako všetko!“ ziapal naňho Peter tesne predtým, než sa pobili.

	Mal pravdu, v tomto mal pravdu.

	Beáta rozťahovala nohy, lebo ju neuspokojoval, nebol taký chlap, akého potrebovala.

	A Štarch to urobil preto, lebo ho dobre poznal – vedel, že v kríze, v akej vtedy bol, by takú správu nezvládol, že by ho pochovala. Nemýlil sa, Ľuboš by také čosi naozaj nezvládol.

	Napokon, nezvláda to ani teraz.

	„Je šanca, že sa preberie?“ opýtal sa. Pohľad stále upieral na pokrivené stĺpce dymu stúpajúce k tmavnúcemu nebu.

	„Malá, veľmi malá,“ povedal doktor. „Je v bdelej kóme, aj keď to nie je presný výraz. Ani nevieme, či vníma. Na podnety však nereaguje.“

	„A keby náhodou?“

	„Keby sa prebral? Utrpel vážne poškodenie mozgu, ktorého rozsah ťažko predvídať. Plus poškodenie krčnej miechy, ktoré je nezvratné.“

	„To znamená?“

	„Že je od krku nadol ochrnutý. Nohy, ruky… Dýcha len vďaka prístroju.“

	„A to je nezvratné,“ zopakoval Ľuboš.

	„Áno, to je nezvratný proces. Ak sa ešte niekedy preberie, bude to zázrak. Ale to ostatné… Tam neexistuje ani možnosť zázraku.“

	„A tieto podmienky,“ Ostrý kývol hlavou k posteliam, „sú optimálne?“

	„Optimálne?“ uškrnul sa doktor. „Ani zďaleka. Ako som povedal, takých pacientov vlastne nemáme kam ukladať, putujú po oddeleniach. Dostávajú starostlivosť, polohujeme ich, ale –“

	„A niekde inde?“ prerušil ho Ľuboš.

	„Ako inde?“

	„V inej nemocnici. Sú niekde lepšie podmienky?“

	„V štátnych zariadeniach nie. Na Slovensku nemáme pre takých ľudí nič.“

	Ostrý nadvihol obočie: „Tak súkromný ústav?“

	„Existuje jedno špecializované sanatórium. Je to pri Bratislave, ale…“

	„Čo ale?“

	„Starajú sa tam možno o dvadsať pacientov. Všetko súkromná klientela, poisťovne také niečo nepreplácajú a sú to obrovské sumy, veď taká starostlivosť –“

	„Dostaňte ho tam,“ zašomral Ostrý.

	„Čože?“

	„Dostaňte ho tam, nech to stojí, čo to stojí.“

	„Ale to sú naozaj vysoké –“

	„Všetko zaplatím. Dostaňte ho tam. Najlepšia starostlivosť, rozumiete?“

	„Na to treba súhlas rodiny, nie je to jednoduché,“ namietal doktor.

	„Tej rodiny, čo ho nebola vyše dvoch rokov pozrieť?“

	„Ja nemôžem iba tak…“

	„V tejto krajine?“ uškrnul sa Ľuboš, akoby počul dobrý vtip. „V tomto zasratom štáte?“

	„Ako si to predstavujete? Nerozumiem,“ zmätene habkal doktor.

	„Dajte mi pero a papier. Napíšem vám číslo riaditeľa mojej firmy. S ním dohodnete detaily, ešte dnes ho informujem. Uhradíme päťročný pobyt v tom sanatóriu, potom sa uvidí. Plus vaše náklady za to, že všetko zariadite. Rozumieme si?“

	„Áno, už mi je jasnejšie,“ prikývol doktor, keď zachytil príležitosť na vlastné privyrobenie. „Lenže aj keby sa podarilo, nič si od toho nesľubujte. Nebudem vám klamať, prognóza je nedobrá. Aj keby mal neviemakú starostlivosť, tak je oveľa pravdepodobnejšie, že náhle zomrie, než to, že sa preberie.“

	„Rozumiem,“ ubezpečil ho Ľuboš. „Dajte mi to pero a papier.“

	 


VI

	Ďalšia pretvárka, ďalšie klamanie, tentoraz najbližšej rodine. Peter už nevládal, zdalo sa mu, že sa každou sekundou znova zrúti, že sa namiesto siláckeho postoja a suverénnych rečí opäť rozplače. Klamal Eve rovno do očí, klamal aj obom dcéram, ubezpečoval ich, že všetko je v najlepšom poriadku a nič im už nehrozí.

	„Naozaj, oco?“ pýtala sa vystrašená Barbora.

	„Samozrejme, čestné pionierske!“ uisťoval ju a chabými pokusmi o vtipkovanie maskoval vlastný strach.

	Nič nebolo v poriadku, situácia sa z hodiny na hodinu zhoršovala. Hneď ráno sa v nemocnici zastavil Laba a informoval ho o novinkách – zabarikádovali sa v klube, vyzbrojili sa a vyčkávajú na pjontekovcov. Ak sa zmrdi ukážu, nastane krvipreliatie.

	„Prídu, určite prídu. Ružomberok je malé mesto na skrývanie,“ chmúrne predpovedal kápo.

	Na rozlúčku nechal Štarchovi darček. Peter ho ani nestihol poriadne ukryť, keď sa v izbe objavila Eva s oboma dcérami.

	„Nevravel som, že nemáte chodiť?“ oboril sa na manželku.

	„Museli sme,“ odvrkla. Nič viac nedodala, dve krátke slová ho odzbrojili, pohľad na poblednuté dcéry ho dorazil.

	Skoro sa znova zosypal, emócie boli prisilné, smrteľný strach o rodinu sa miešal s radosťou, že ich znova vidí. Nechýbalo veľa a už by ich nevidel nikdy.

	Pobudli skoro hodinu. Petra divadelný výkon vyčerpal, veď im po celý čas dodával odvahu a povzbudenie.

	„Všetko sa vyriešilo, bolo to nedorozumenie,“ ubezpečoval ich.

	„Tak už nemusíme tvrdnúť u teba v dome?“ opýtala sa Dana.

	„Ešte tam chvíľu pobudnite,“ mávol rukou. „Iba tak, pre istotu.“

	„Bože, a koľko ešte?“ pridala sa Barbora. Keď dcéry videli, že otec neumiera, rýchlo sa vrátili do starých koľají.

	„Deň, možno zopár dní, ale nie viac. To len pre istotu!“ usmieval sa.

	„Ježiš, zopár dní? Veď si teraz povedal, že je to už v poriadku.“

	„Je to v poriadku, Danka, nič vám nehrozí, naozaj. Buď pokojná, len ešte chvíľu vydrž.“

	„A tebe?“ zastarela sa Eva. „Tebe tiež nič nehrozí?“

	„Vôbec nič,“ upokojil ju. „Bolo to nedorozumenie, blbé nedorozumenie, s niekým si ma pomýlili.“

	Eva naňho skúmavo hľadela, v očiach sa jej miešala nedôvera s túžbou uveriť mu.

	„Vôbec nič nám už nehrozí,“ zopakoval Štarch a silnejšie zovrel pažbu pištole – Labovho darčeka –, ktorú mal strčenú pod vankúšom. Ani tu v nemocnici nesmel poľaviť v pozornosti – veď to nebolo tak dávno, čo v Bratislave dorazili jedného z východniarskych bossov priamo na nemocničnom lôžku.

	„Len aby,“ zapochybovala Eva. Priveľmi dobre ho poznala, vycítila, že nehovorí pravdu. Nebolo to nič nové, sústavne jej klamal už niekoľko rokov. Stále mu však chcela veriť, čím bola situácia horšia, tým viac mu túžila uveriť, že je všetko v dokonalom poriadku.

	„Kedy ťa odtiaľto pustia?“ zaujímala sa Barbora.

	„Každú chvíľu, možno zajtra alebo pozajtra,“ vychrlil Štarch. „Veď mi dokopy nič nie je.“

	„Dolámané rebrá sú nič?“ zahriakla ho Eva.

	„Trochu som sa dotĺkol, ale inak…“ Štarch preglgol, udržať na tvári široký bezstarostný úsmev bolo čoraz ťažšie. Prstami nervózne prechádzal po pištoli, vzdúvalo ho od nevoľnosti. Protivil sa sám sebe – najprv detinský plač, teraz hlúpe klamanie dcéram a žene, čezeta ukrytá pod vankúšom…

	Eve ani Labovi sa nepriznal, že včera večer mu ponúkli prevoz do domácej liečby. Keby chcel, mohol už ležať doma a do nemocnice iba dochádzať na kontrolu. Lenže on nechcel, bál sa odtiaľ vystrčiť nos, dúfal, že ak zostane zalezený ešte zopár dní, všetko zlé vonku prehrmí, všetko sa nejakým zázrakom vyrieši.

	Aj Eva s Danou a Barborou sú vo väčšom bezpečí, keď nie som nablízku! presviedčal samého seba.

	Ak sa pjontekovci zrazia s jeho chlapcami, potečie krv, veľa krvi. Zopár ľudí pri tom určite zareve. Lenže možno to postačí, možno sa práve tým všetko vyrieši a uzavrie.

	Chabé nádeje si dookola prehrával v hlave, aj teraz, keď manželku a dcéry ubezpečoval, že je všetko v najlepšom poriadku, mu chodili po rozume.

	Zopár pešiakov zareve, zopár ich padne pre dobro väčšej veci, pre jeho, Štarchovo dobro…

	Si posratý až za ušami, bojíš sa vyliezť! kričalo naňho jeho niekdajšie ja oceľového a nebojácneho chlapa.

	Postaraj sa o svojich ľudí, to robí boss, zaznievala v ňom ozvena dávnej naivity. Kedysi mu také slová a výroky zneli ako najväčšie múdrosti, dnes hrali falošnými a plytkými tónmi.

	Bolo mu zo seba zle, žalúdok mal čoraz ťažší, zdalo sa mu, že sa povracia.

	„Trochu si pobledol, oddýchni si, my už pôjdeme,“ povedala Eva.

	„Dávajte si pozor, dobre?“ nadvihol obočie. „Aj keď už nič –“

	„Už sme to počuli,“ prerušila ho Dana.

	Petrovi neušlo, že dcéra vystupuje ako tvrďáčka, aby vyzerala cool, no pod vrstvičkou sebaistoty sa vystrašene chveje a visí na každom jeho slove o tom, že sú v bezpečí.

	„Poďte ešte ku mne,“ usmial sa a rozpažil, ako sa dalo. Dokonca pustil pištoľ, ktorú nervózne žmolil, odkedy mu ju Laba dal.

	Objali sa, no iba tak naľahko, ako mu dovolili polámané rebrá. Eva aj dcéry ho pobozkali, snažili sa byť statočné.

	Aj on sa snažil, povzbudzoval ich slovami aj pohľadom, vydržal, až kým nevyšli z izby. Potom náhle zmĺkol, nedokončil ani rozlúčkovú vetu, telo aj myseľ mu ochabli. Rukou zašiel naspäť k pištoli, chladný dotyk ho upokojoval.

	Chvíľu nehybne ležal, odfukoval ako po namáhavom výkone. Keď nabral sily, načiahol sa po diaľkovom ovládači a zapol televízor. Od rána sa tam striedali reportáže o prvom dni parlamentných volieb. Zatiaľ bolo isté jedine to, že účasť je neobvykle vysoká.

	Nestihol sa poriadne zadívať, zapípal mu mobil položený na stolíku – prišla SMS správa. Potichu zanadával a prevrátil oči, nechcel sa dozvedieť nič nové, žiadne ďalšie informácie. Zopár sekúnd iba ležal a zízal na zábery z volebných miestností. Potom znova zanadával a natiahol sa za mobilom. Len čo pozrel na displej, stŕpol.

	Správa prišla z cudzieho čísla – z takého mu volávali pjontekovci.

	Ruka sa mu roztriasla, prebehla ním zlá predtucha.

	Otvoril správu, zahryzol si do pery; chvíľa načítavania mu pripadala ako večnosť.

	Bola to fotografia – Petrov najnovší mobil umožňoval aj prijímanie a posielanie obrázkov, hoci zábery mali príšernú kvalitu a nedalo sa na nich takmer nič rozoznať.

	Napriek tomu hneď pochopil, na čo sa díva. Obrázok na miniatúrnom displeji pripomínal rozpitú farebnú machuľu, no základné črty zostávali až nepríjemne jasné.

	Eva, Dana a Barbora vychádzajúce z nemocnice. Tí zmrdi ich odfotili, keď od neho odchádzali!

	Sledujú ich, striehnu okolo špitála, nič im neujde.

	Petra zalial studený pot, žalúdok mu znova oťažel, zaplavil ho údes a tupá beznádej. Zabijú ich. Ak rýchlo nevylezie z nemocnice, ak sa neprestane skrývať, zabijú mu ženu aj dcéry – presne to mu fotkou odkázali, zaobišlo sa to bez jediného slova.

	Stisol spätné volanie, chcel im zúrivo vynadať a zároveň zúfalo odprosiť, aby mu rodinu nechali na pokoji.

	Neurobil ani jedno, prerušil vytáčanie, bezradne zízal na mobil.

	Napadali mu rôzne možnosti, už-už volal Eve, aby ju varoval, no zavrhol to. Nič by tým nedosiahol, jedine by manželku vydesil. Pred pjontekovcami aj tak neujde, nemá na to schopnosti ani prostriedky. Spanikári, v zbrklosti môže podniknúť kroky, ktoré dopadnú veľmi zle.

	Telefonovať Labovi, Vokošovi alebo dokonca polícii tiež nemá zmysel – nikto mu nepomôže, uviazol v pasci, v bezvýchodiskovej situácii, z ktorej sa iba tak nedostane.

	Položil mobil, chytil čezetu a zostal nehybne ležať. Vonkajšie svetlo redlo, izba sa ponárala do čoraz hustejšieho šera, ožarovali ju len záblesky televíznej obrazovky. Štarch sa nehýbal, upadol do strnulosti, postihla ho paralýza mysle aj tela. Čakala ho ďalšia bezsenná noc. Silou vôle sa držal pri vedomí, ani na chvíľu neprivrel oči. Veď práve v noci sa mohli objaviť pjontekovci a popraviť ho počas spánku. Zvieral v ruke pištoľ, strnulú tvár pokrytú strniskom mu osvetľovala modrastá žiara, ktorá poblikávala, až kým sa neskončilo vysielanie.

	 


VII

	Vokoš mal od rána podráždené nervy. Spal necelé tri hodiny, dlho do noci sledoval spravodajstvo a diskusie o prvom volebnom dni. Všetko, čo videl a počul, ho rozrušilo natoľko, že potom nemohol zadriemať.

	Pred očami sa mu premietali zábery z volebných okrskov, v hlave sa mu ozývali výroky politológov a komentátorov.

	Neobvykle vysoká volebná účasť hrá v Kardišov neprospech.

	Volí aj veľa mladých, opozícii sa podarilo zmobilizovať masy.

	Voľby sprevádza nálada spoločenského protestu voči Kardišovej brutálnej politike.

	Také vety zaznievali zo všetkých strán, hnutie síce tiež mobilizovalo masy, no nebolo isté, či to postačí.

	Hlasy hovoriace o katastrofálnej ekonomickej situácii, o vybrakovanej štátnej kase, o tom, že vyše polovicu sprivatizovaných fabrík a veľkých podnikov vytunelovali až do krachu, o zneužívaní polície aj tajných služieb, ba dokonca o vraždách na politickú objednávku zneli odrazu akosi silnejšie, zaznievali odvšadiaľ. Určite v tom mala prsty aj paralelná tajná služba, západní agenti a židácke médiá, no keby celková atmosféra nenahrávala ich pesničke, nebolo by ju tak veľmi počuť.

	Vokoš bol nepokojný, stále to mohlo dopadnúť všelijako, šťastena sa mohla prikloniť na jednu aj druhú stranu. Dnes, v nedeľu, sa definitívne rozhodne, druhý volebný deň je najdôležitejší. Žiadna ďalšia príležitosť už nebude, keď sa večer uzavrú volebné miestnosti, možnosti sa radikálne zúžia.

	Zatiaľ mal hru rozohratú obstojne, zo situácie by mal vyťažiť bez ohľadu na to, ktorá strana vyhrá. Lenže to nebolo isté, vôbec to nebolo isté. Doteraz mu prialo šťastie, no ak neuhrá koncovku, ak správne neumiestni záverečnú bodku, všetko sa mu zosype na hlavu. Nič nemal isté, z oboch možností mohol profitovať, no obe mu mohli aj veľmi uškodiť. Od šialeného Kardiša vystalo čokoľvek – v prípade výhry aj prehry. Ak voľby ustanovia nových pánov, tiež sa k nemu môžu zachovať rôzne. Ani spolupráca s paralelnou tajnou službou ho nemusí zachrániť. Neveril Hagarovi, veď to bol obyčajný špicľovský zmrd, a tým sa nikdy nesmie dôverovať. Vokoš to vedel veľmi dobre, spomienky na vlastnú eštebácku kariéru boli stále živé.

	Chcelo by to definitívnu bodku, definitívne potvrdenie vernosti a lojality jednej či druhej strane.

	Dnes sa o všetkom rozhodne, keď sa dnešný deň skončí, bude už neskoro, možnosti sa radikálne zúžia.

	Alexander sa nervózne prechádzal po dome, každú chvíľu vyvolával Drieckemu aj ďalším členom hnutia a zisťoval nové informácie. Pozorne načúval ich hlasom, snažil sa zachytiť aj najmenšie stopy strachu, úzkosti či otrasu. Poobede si už bol istý, že naozaj znejú čoraz vydesenejšie. Zatiaľ sa nešírili žiadne poplašné správy, no kdesi pod povrchom sa rozliehali prvé výstražné signály.

	K volebným urnám chodí veľmi veľa mladých, vyzerajú naštvane, tvária sa ako na proteste.

	Opoziční lídri vystupujú až príliš uvoľnene, akoby cítili, že sa vezú na vlne, ktorú sa im podarilo vyvolať.

	Premiér Kardiš sa odstrihol, nevedno, kde sa nachádza.

	Nekomunikuje ani s najvyššie postavenými straníkmi.

	Vokoš zatínal zuby, snažil sa nespanikáriť, opakoval si, že práve zbrklé kroky bývajú v takých situáciách fatálne. Zároveň však cítil, že musí čosi podniknúť. V dome síce netikali žiadne hodiny, takých rušivých prvkov sa dávno zbavil, no Alexander aj tak počul, ako odsýpajú sekundy, ako sa zužuje časové okno, v rámci ktorého musí nevyhnutne niečo podniknúť.

	Krátko pred druhou hodinou mu zavolal Grznár. Vokoš hneď postrehol, že chlap znie rozrušene, po jeho dávnom povýšeneckom vystupovaní už nebolo ani stopy. „Zdravím, pán prednosta,“ začal úctivo.

	„Tak čo, ako to vyzerá? Máte nejaké informácie?“ vyzvedal Alexander.

	„Vraj prebieha súkromný prieskum, nie je to verejné. Pýtajú sa ľudí, ktorí vychádzajú z volebných miestností.“

	„No a?“

	„Tak pol na pol to je. Ale nemám z toho dobrý pocit.“

	„Len žiadnu paniku,“ utíšil ho Vokoš. „Do večera času dosť.“

	„Áno, ale čo keď to nedopadne dobre? My tie veci vo fabrike musíme dotiahnuť! Ak, nedajbože, Kardiš prehrá… Neviem si to ani predstaviť. Musíme to dotiahnuť, ja za to zodpovedám, mne ide o krk!“

	„Povedal som vám, čo máte robiť.“

	„Áno, pripravil som tých ľudí, presne ako ste povedali. Môžem to celé spustiť, ale –“

	„Ešte s tým počkajte,“ prerušil ho Vokoš. „Taká akcia je až posledná možnosť, rozumiete?“

	„Počkať teda?“

	„Áno, ešte to nespúšťajte. Možno ani nebude treba.“

	„Len aby potom nebolo neskoro…“

	„Vydržte s tým, ešte zopár hodín vydržte,“ trval na svojom Alexander.

	Rozlúčili sa, Vokoš vyšiel na verandu. Nevšímal si dusivý dym vystupujúci z ohnísk v okolitých záhradách, hoci inokedy by ho nezniesol. Grznárove slová mu potvrdili vlastné tušenie, začínal si byť istý, ako sa situácia vyvinie. Hľadel na okolité hory vyfarbené jeseňou, obočie mal stiahnuté, skladal si rovnicu, v ktorej bolo čoraz menej neznámych.

	 


VIII

	Ľuboš otvoril strešné okno a zhlboka sa nadýchol. Ovanula ho vôňa vädnúceho lístia, ktoré sa kopilo v záhrade. Neunúval sa pohrabať ho a spáliť, veď príroda sa oň postará – všetko opadané lístie aj nepokosená tráva časom zotlie a rozloží sa.

	Logol si z fľaše, po včerajšej návšteve Mrázika si nakúpil poriadnu zásobu. Tentoraz išiel na vec pokojne, zastavil sa v malom obchodíku na okraji mesta, kde okrem predavača nikoho nebolo. Žiadne ústrky, urážky alebo posmešky, konečne normálny nákup. Zobral si toho viac, než pohodlne odniesol, no teraz neľutoval – vedomie, že domáci bar je plný fliaš, bolo na nezaplatenie.

	Potreboval veľa takej medicíny, veď odkedy sa včera vrátil, slopal bez prestania. Inak sa nedalo. Predtým mu robilo problémy zostať triezvy, no po návšteve Mrázika už na zaplašenie môr, príšer a hrôz nestačila ani bežná opitosť. Musel byť úplne strieskaný, ožratý pod obraz Boží, aby nájazdy bzučiacich myšlienok ako-tak vydržal.

	Dorážali doňho stále, klasická zostava, nikdy nestarnúce evergríny: rozstrieľaný Zolko s bratmi, popravený Zlatan, vraždenie v Bosne vykonávané zbraňami, ktoré tam predal, vytunelovaná fabrika, tisícky prepustených…

	A k tomu pribudli aj nové hity – jedovatý roj sa rozrástol o vízie rozzúreného Štarcha, ktorý ho takmer zahrdúsil vlastnými rukami, o nehybného Miša Mráza so strnulým, vyhasnutým pohľadom a dokonca aj o kričiaceho predavača v supermarkete, ktorého rev prerušovalo hlasné pípkanie pokladnice.

	Ľuboš sa utiahol do podkrovia, kde sa vždy cítil najlepšie a najbezpečnejšie. Keď tam za sebou zavrel dvere, bolo to, akoby sa od všetkých odstrihol, akoby si vypýtal oddychový čas od celého sveta.

	Aj teraz potreboval time-out, veľa oddychového času, veď mu ešte zostávalo niekoľko plných fliaš zo včerajšieho nákupu. Výhľad z otvoreného strešného okna, ktorý inokedy zbožňoval, mu tentoraz na nálade nepridal. Okolité hory zahaľovali ťažké, pomaly a mĺkvo sa prevaľujúce chuchvalce hmly, jemne mrholilo, vzduch páchol dymom a jesenným rozkladom.

	Premohol ho pocit zmaru, zavrel okno, stiahol žalúzie a znova si odpil. Odvliekol sa ku kreslu, pohladkal Adara driemajúceho na koberci. Retríver zastrihal ušami, olizol sa, ale neotvoril oči, nedal sa prebudiť. Ľuboš sa posadil, zobral diaľkové ovládanie a zapol televízor.

	Na verejnoprávnom kanáli aj na Markíze mudrovali akísi politológovia o priebehu volieb. Informovali, že atmosféra je čoraz napätejšia, na viacerých miestach vraj vypukli roztržky medzi Kardišovými podporovateľmi a jeho odporcami. Zahraniční novinári a pozorovatelia dohliadajúci na demokratický priebeh však zatiaľ nezaznamenali pokusy o manipuláciu.

	Ľuboš zachmúrene žmúril na obrazovku, hoci bol ožratý, jasne videl, že prívrženci opozície neskrývajú radosť a rozjarenie. Cítili v kostiach, že ich tábor vyhráva, že dostáva navrch. Aj Ľuboš to cítil, vo vzduchu visela zmena. Mnohým ľuďom ani tak neprekážala Kardišova politika, no rozčuľovalo ich čoraz pompéznejšie vystupovanie premiéra a jeho straníkov, drzé predvádzanie bohatstva jeho privatizérov a čoraz okatejšie klamstvá vlády.

	Ostrý doteraz neveril, že to bude stačiť na Kardišovo zvrhnutie, veď jeho impérium a moc nad všetkými zložkami štátnej moci sa zdali nedotknuteľné. Neveril tomu až dodnes, lenže odrazu sa všetko menilo. Samotné ovzdušie bolo akési zelektrizované, atmosféra každou hodinou hustla, človek mohol byť zalezený doma, no aj tak sa ho zmocňovala zvláštna tieseň.

	Ľubošovi prvý raz napadlo, aké to bude, ak Kardiš padne. Taká predstava ho vydesila, strhol sa, doprial si obzvlášť výdatný dúšok. Premiéra neobdivoval, ale necítil voči nemu nenávisť. V podstate sa oňho nezaujímal, jeho politika mu bola ukradnutá. Dôležité preňho bolo jedine to, že Kardiš vytváral systém, v ktorom sa – so správnymi konexiami a prístupom – dalo obstojne podnikať, dokonca aj rýchlo zbohatnúť. Pravda, Texicom mu tie kurvy vyfúkli; ak padnú, bude to zaslúžený trest. Inak sa však Ľuboš nemohol sťažovať, veď s Vokošovou pomocou sa dostal k viacerým zaujímavým zákazkám. Nebyť Kardišovho systému založeného na konexiách a podplácaní, nikdy by sa mu tak nedarilo, nikdy by nezbohatol. Dodnes by bol mizerným, pokútnym priekupníkom a šmelinárom, chudákom s obyčajnou učňovkou.

	Kardiš a jeho systém boli tou slobodou, za ktorú v osemdesiatom deviatom štrngal kľúčmi na námestí pred mestským úradom. Kardišov systém bol jeho ihrisko, na ktorom sa vedel obracať.

	A teraz sa to má skončiť? Čo keď sa celý systém rozpadne na kusy, čo keď zavládnu nejaké iné, cudzie pomery, v ktorých sa on, Ľuboš Ostrý, nevyzná? Premiérov systém bol jedno veľké svinstvo, to áno, lenže čo príde namiesto neho? Čo keď to bude ešte väčšie svinstvo alebo, a to by bolo najhoršie, naozaj akýsi transparentný model fungovania štátu, ktorým sa oháňa opozícia? Veď to by znamenalo pohromu. Rovnaké podmienky pre všetkých? Tomu by uveril iba totálny hlupák. Dvojtvárne systémy, či už komunistický, alebo Kardišov, fungovali na dvoch úrovniach – oficiálnej a skrytej. Nech už boli oficiálne pravidlá akékoľvek, v tej skrytej, rozhodujúcej rovine sa vždy dalo dohodnúť, väčšinou tvárou v tvár. Boli to hnusné systémy, veľmi hnusné, no kdesi v jadre založené na ľuďoch, na ich chamtivosti, požívačnosti, na túžbe pomôcť samému sebe a mať stále viac, hoci na úkor ostatných. Práve preto sa v nich dalo švindľovať a schopní ľudia z nich dokázali vyťažiť.

	Lenže transparentný systém založený na abstraktných pravidlách, na chladnom, neosobnom prístupe, kde sa nedá zabrnkať na ľudské túžby a nedostatky, aby sa človek dostal k cieľu?

	Ľubošovi sa zakrútila hlava, zľakol sa takej budúcnosti, vydesila ho do morku kostí. Veď taký systém, nech by sa tváril bohvieako vznešene, by bol najnespravodlivejší zo všetkých! Takzvané rovnaké šance pre všetkých v skutočnosti znamenali, že smotanu zlížu tí s najlepším vzdelaním a najlepšou štartovacou čiarou – detičky bohatých rodičov, vzorní jednotkári s titulmi zo zvučných univerzít. Oni, ich krvná skupina, ovládnu všetko – biznis, politiku aj štátnu správu. Krajinu začnú riadiť akési novodobé atrapy komunistických zväzákov, tých najsnaživejších a najvzornejších blbečkov, vždy usmiatych, dobre naladených a úzkostlivo zodpovedných predsedov tried a mládežníckych výborov. Hotová katastrofa; preňho, pre Ľuboša Ostrého a jeho kmeň, by to bol koniec.

	Znechutene si odpľul, bolo mu jedno, že si pošpiní dlážku. Zovrela v ňom žlč, v ústach zacítil horkú pachuť. Kardišov koniec by znamenal nástup zmrdov, akých nenávidel už od detstva – vysmiatych ťuťmákov, ktorí sa dobre učili a priam žiarili ochotou budovať režim, o ktorom im rodičia a autority, ktorým sa bezvýhradne strkali do zadku, povedali, že je ten správny. Či to už bola ľudácka totalita, socialistické blúznenie alebo takzvaná liberálna demokracia ukotvená v európskych hodnotách, nezohrávalo žiadnu rolu. Títo zmrdi sa s rovnakou chuťou nadchýnali pre každý systém, o ktorom im vtĺkli do hlavy, že je najlepší na svete.

	Ľuboš si znova odpľul, všetko sa s ním krútilo, mal dojem, že z televíznej obrazovky sa naňho vyškierajú ksichty vzorných hlupákov, aké poznal už od detstva. Po skončení vyučovania zakaždým odchádzali do svojich nóbl príbytkov plných lásky a porozumenia, zatiaľ čo on sa vracal do decáku – do izby so zatuchnutou omietkou a zle tesniacimi oknami.

	„Zase ma chcú podjebať,“ prihovoril sa Adarovi. Pes otvoril oči, nadvihol hlavu a pozrel na pána. „Ja som šikovnejší. Predbehol som ich, dobre som sa pozviechal. A teraz ma chcú znova podjebať!“ zanadával Ľuboš a zahrozil rukou k televízoru, až mu z fľaše vyprskla whisky.

	 


IX

	Rozhodol sa v momente, keď na obrazovke uvidel ministra vnútra ubezpečovať Kardišových voličov, že je všetko v najlepšom poriadku a voľby sa vyvíjajú v ich prospech. Presne v tej chvíli Vokoš nadobudol istotu, že premiér voľby prehrá. Dalo sa to vyčítať z ministrovej tváre, ten chlap očividne klamal. Isté nebolo jedine to, či klame iba televíznych divákov, alebo aj sám seba. Hoci do uzavretia volebných miestností zostávalo ešte pár hodín, zo súkromných prieskumov a monitorovania, ktoré vykonávala tajná služba, bola už teraz jasná Kardišova prehra. Iste, konečné čísla sa ešte len ukážu, hnutie možno voľby vyhrá, lenže nezíska koaličnú väčšinu, vládu už nezostaví, premiérova éra sa skončila.

	Vokošovi to preletelo hlavou, náhle vyskočil z kresla, až sa manželka sediaca vedľa prekvapene strhla.

	„Priprav mi najlepší oblek, rýchlo!“ zavrčal na ňu. Nechápala, kam sa tak vychytil, no zo skúsenosti vedela, že keď takto vrčí, treba ho poslúchať. Bolo to dobré pre domácnosť aj pre ňu. Vstala, zamierila na poschodie.

	Alexander nestrácal čas, každá minúta bola teraz drahá. Vytiahol mobil a vyťukal Grznárovo číslo. Chlap zdvihol hneď po prvom zazvonení, tiež musel mať nervy na dranc.

	„Prosím, pán prednosta,“ ozval sa.

	„Spustite to!“ skríkol naňho Vokoš.

	„Tú akciu? Myslíte, že je čas? Že –“

	„Spustite to! Treba konať, ak chcete tie veci dokončiť, spustite to. Hneď. Teraz.“

	„To, o čom sme hovorili? Tých troch…“

	„Držte hubu!“ zahriakol ho Alexander. „Nie do telefónu. Chceli ste radu, tak vám vravím, že to treba okamžite spustiť, odsýpa čas.“

	„Dobre, dám to teda do pohybu,“ zašomral Grznár slabým hlasom.

	„Robte, čo myslíte, to je váš problém. Vám to padne na hlavu, ak veci nedokončíte. Mne je to jedno, nemám s tým nič spoločné.“

	„Súhlasím s vami,“ uistil ho Grznár. „Len je to… Takto naraz… Všetkých troch…“

	„Kardiš skončil. Nestrácajte čas, každá minúta je drahá.“

	„Rozumiem. Idem na vec, spustím to.“

	Vokoš už neodpovedal, ukončil hovor. Ani on si nemohol dovoliť strácať čas. Obratom vyťukal na mobile ďalšie číslo, tentoraz Hagarovo. Spravodajský agent mal však obsadené, asi dnes riešil veľa vecí.

	Alexander zanadával a vybehol na poschodie. Rýchlo sa prezliekol do obleku, zberal sa na odchod.

	„Kam letíš?“ vyzvedala manželka. „Takto narýchlo.“

	Pozrel na ňu so zmesou prekvapenia a znechutenia. „Akože kam?“ prehodil. „Do Bratislavy predsa!“

	„Do Bratislavy?“ začudovala sa. „A za kým? Za pánom Kardišom?“

	Pokrútil hlavou a mávol rukou, táto osoba s ním síce žila a starala sa mu o domácnosť, lenže ničomu nerozumela, nedalo sa s ňou normálne rozprávať. Otvoril kufrík, vybral zo zásuvky hŕbu formulárov a natlačil ich doň. Zbehol po schodoch, bez rozlúčky vyšiel z domu a nasadol do auta. Naštartoval, vycúval z dvora, práve sa rozbiehal po ceste, keď mu zazvonil mobil. Inokedy by hovor ignoroval alebo by zastal, aby ho vybavil. Tentoraz sa však odhodlal na husársky kúsok – jednou rukou prístroj vytiahol z vrecka a priložil k uchu, zatiaľ čo druhou šoféroval. Nebol čas, vypätá situácia si vyžadovala aj také kaskadérske úkony.

	„Zdravím, pán Vokoš,“ ozval sa Hagara. „Volali ste mi. Niečo súrne? Nemám dnes veľa času a –“

	„Veľmi súrne!“ prerušil ho Alexander.

	„Počúvam, o čo ide?“

	„Mám informácie, ktoré Kardiša spoľahlivo dostanú do basy. Záznamy o privatizáciách v celom regióne, presné čísla a výkazy. Dám vám to, všetko vám to dám.“

	„A to ste teraz zistili, že niečo také máte?“

	„Dnes som sa k tomu dostal. Aj informácie o podnikateľoch, čo dostávali štátne zákazky priamo od hnutia, sú tam. Všetko vám dám,“ chrlil Vokoš.

	„Dobre, ozvem sa vám a –“

	„Niečo za to chcem.“

	„To mi je jasné,“ prehodil Hagara. „Čo to bude tentoraz?“

	„Vybavte mi stretnutie s Doneckým.“

	„Čože?!“

	„Musím sa stretnúť s Doneckým. A musí to byť dnes,“ spresnil Vokoš.

	„S lídrom opozície? Dnes?“ prskal Hagara. „Ste sa zbláznili?“

	„Robíte pre paralelnú tajnú službu. Tá má s Doneckým a opozíciou skvelé kontakty. Môžete to zariadiť.“

	„Lenže sú voľby, prečo by som –“

	„Ide o ľudské životy, chápete?“ prerušil ho Alexander.

	„Mám informácie, že viacerí ľudia môžu byť v bezprostrednom nebezpečenstve. V priamom ohrození života! Súvisí to s Texicomom, zajtra môže byť neskoro.“

	„Tak mi povedzte, o čo ide, a ja spravím, čo sa dá.“

	„Nikomu až toľko neverím, ani vám nie,“ trval na svojom Vokoš. „Ide o životy, toto je vážne. Poviem to iba Doneckému a jedine naživo, žiadne rozhovory cez telefón.“

	„Ale ja vám neviem iba tak vybaviť stretnutie s opozičným lídrom akurát teraz, v záverečný deň volieb. Nerozumiete?!“

	„Tak sa posnažte!“ vyprskol prednosta. „Inak tí ľudia pôjdu na váš účet. A postarám sa, aby to všetci vedeli!“

	„Stretnúť sa s Doneckým…“ neveriacky opakoval Hagara.

	„Stačí mi desať-pätnásť minút. Ale musí to byť dnes!“

	„A tie informácie o privatizáciách a zákazkách?“

	„Podrobné záznamy o tom, ako rozkradli Texicom a ďalšie podniky v celom regióne. Mám ich pri sebe. Ak mi vybavíte to stretnutie, všetok kredit za ich získanie pôjde vám. Dohodnuté?“

	„No… urobím, čo sa dá, ale –“

	„Zariaďte to,“ zavrčal Vokoš a prerušil hovor. Položil mobil, zovrel volant oboma rukami a pridal plyn.

	 


X

	Laba potichu zavrčal, no ovládol sa. Stisol pery do tenkej linky, zahryzol si do jazyka. Na rozdiel od Boba a väčšiny ostatných chlapcov sa dokázal kontrolovať. Vedel odhadnúť, kedy treba vybuchnúť a narobiť bordel a kedy je lepšie držať hubu a krok. V tejto chvíli platila druhá možnosť, hoci nie nadlho.

	Zachmúrene sa rozhliadal, pozorne sledoval chlapcov pousádzaných za barovými stolíkmi. Niektorí boli poblednutí a mĺkvi, ďalší až prehnane demonštrovali, že sa neboja. Najviac v tom vynikal Bobo – s nadšením čistil svoju brokovnicu, neustále ju nabíjal a vybíjal, hlasné šťukanie zásobníka sa ozývalo po celom podniku.

	Kápo by ho inokedy schuti uzemnil, no tentoraz sa zdržal. Bobo vlastne udržiaval bojovú morálku a náladu. Nebyť jeho, medzi chlapcami by sa už dávno rozšírila panika. Veď do krvipreliatia sa nikomu dvakrát nechcelo. Najmä keď hrozilo, že tentoraz potečie aj ich vlastná krv. Aj na dovezené zbrane a strelivo spočiatku hľadeli zarazene, váhavo.

	„Paráda!“ žiaril vtedy Bobo a šťastne sa usmieval. Nadšenie z neho nevyprchalo doteraz.

	Laba tomu dobre rozumel – Bobo je čistý idiot, zatiaľ mu nedošlo, že pjontekovci sem nenapochodujú s prázdnymi rukami. Neprídu vyzbrojení bejzbalkami a kovovými boxermi, nepostavia sa rovno pred hlavne a nedajú sa iba tak odbachnúť.

	Ak naozaj prídu, ak sem dorazí celá ich kavaléria, bude z toho masaker, hrozná mäsiarčina.

	A oni, ochotní Štarchovi poskokovia, budú stáť v prvej línii. To Labu sralo najviac. Na rozdiel od Boba prekukol Štarchovo divadlo. Boss bol na sračky, absolútne neschopný vyriešiť situáciu. Vzdal sa akejkoľvek iniciatívy, vlastne, nikdy ju nemal. Od začiatku iba reagoval, maximálne sa zmohol na vydávanie čudných, zmätených rozkazov.

	Laba znova zavrčal, tentoraz hlasnejšie. Prečo má, doboha, zarevať kvôli debilovi, akým je Bobo, ktorý to celé spôsobil?! A prečo má chytiť guľku ešte aj za neschopného Štarcha? Vraj boss. Zasraté slabošské hovädo! Na čo vyčkával, prečo naťahoval čas? Mal drbnutého Boba ihneď naservírovať Pjontekovi, nesrať sa s tým, prejaviť trochu ráznosti. On, Laba, by na jeho mieste neváhal. Osobne by zmrda doručil Pjontekovi aj s extra tvrdou bejzbalkou, nech si to Oravec užije. A bolo by po probléme. Žiadne krvipreliatie, výbuchy, žiadne ďalšie obete.

	Veru, napadlo Labovi, škoda, že sa pjontekovci kašlali so Štarchom a nezačali namiesto toho vyjednávať s ním – Martinom Labajom. Večná škoda. Veď s ním by sa dohodli rýchlejšie a rozumnejšie, bez ojebávok a naťahovačiek. Dostali by Boba v darčekovom balení a k nemu ako bonus aj neschopného Štarcha. Pozícia bossa aj tak vyžadovala preobsadenie.

	„Auto sem ide!“ skríkol z balkóna chalan, ktorý cez okno sledoval okolie.

	Laba si dal záležať, aby nevyskočil zo stoličky, hoci k tomu nemal ďaleko. Postavil sa s predstieranou rozvahou a dúfal, že ostatní nevidia, ako mu vyletel tep. Zamieril ku schodom na balkón, chlapci ho nasledovali.

	„Už to ide! Už to ide!“ tešil sa Bobo.

	Došli k oknu s výhľadom na parkovisko. Na jeho okraji zastal čierny nissan s dymovými sklami. Nič sa nedialo, nikto z neho nevystúpil, ani okno sa nespustilo.

	„To budú oni,“ utrúsil Laba po chvíli napätého čakania.

	„Už je to tu!“ prehodil Bobo a cvakol trubicovým zásobníkom brokovnice.

	Ostatní chlapci mlčali, nezdieľali jeho nadšenie. Rozpačito hľadeli na džíp a prevaľovali zbrane v studených spotených dlaniach.

	„Volaj Štarchovi!“ sykol Bobo a pobúchal Labu po chrbte.

	„Volaj Štarchovi, nech rýchlo príde!“

	„Hovno príde, nechápeš?!“ zavrčal kápo.

	„Čo?“

	„Nepríde,“ povedal Laba neobvykle tichým hlasom. „Vysral sa na nás, sami tu zostaneme na jatkách.“

	Bobo naňho civel, nič nevravel, spracovával nové informácie. Vyzeral, akoby mu práve zoskratovalo mozog. „Ale veď povedal, že príde,“ dostal zo seba.

	Laba pokýval hlavou, nemal silu na ďalší didaktický zákrok. Zvažoval, čo robiť, nezostávalo veľa času. Pjontekovci na parkovisku, okolo neho vlastní chlapci čakajúci rozhodnosť.

	Volať Štarchovi, znova uveriť, že ich spasí bossova moc, bolo lákavé. Síce nahovno, veď žiadna bossova moc neexistovala, no ilúzii sa ťažko vzdorovalo. Dokonca mu napadlo, že zavolá políciu. Jasné, bola by z toho večná hanba a strata rešpektu, ale možno by prežili. Zachránil by seba, ostatných chlapcov aj zopár pjontekovských pešiakov. Veď ani oni sa určite netešia, že chytia guľku kdesi na parkovisku v drbnutom Ružomberku. Tiež iba plnia rozkazy, lenže na rozdiel od Labovej partie majú nad sebou ozajstného bossa. Už-už sa odhodlával, keď si spomenul na informáciu, ktorú nedávno získal. Policajti dostali rozkaz nezasahovať. Aj keby im zavolal a navždy sa tým odpísal u svojich chlapcov, dorazia, až keď bude po všetkom. Veď ich pešiaci tiež iba plnili príkazy svojich bossov, hoci ich nevolali týmto anglickým slovom.

	„Čo čakáš? Volaj Štarchovi!“ naliehal Bobo, ktorému sa medzitým obnovili zoskratované obvody. S informáciami, ktoré mu nepasovali do zabehnutého obrazu, si poradil tak ako vždy – ignoroval ich.

	Laba preglgol, cítil, že mu dochádza čas. Chlapci na ňom visia pohľadmi, musí konať.

	Volať Štarchovi nemá zmysel, slávny boss im nijako nepomôže. Ak zavolá policajtom, tiež tým nič nezíska. A navyše stratí rešpekt aj meno – v jeho svete čosi oveľa horšie než smrť.

	Vytiahol z vrecka mobil a pozrel cez okno. Na parkovisko práve dorazilo ďalšie čierne auto.

	 


XI

	Peter prijal hovor proti svojej vôli. Prekvapilo ho to, bol presvedčený, že keď na displeji uvidí kápov telefonát, jednoducho ho odignoruje. Na nič ďalšie už nemal vôľu. Celý deň preležal v posteli, sledoval volebné spravodajstvo, rozbolela ho z neho hlava. Akoby nestačili sračky s pjontekovcami, problémy s Ostrým, odstrihnutie od firiem a neistá budúcnosť… K tomu všetkému sa pridával čoraz pravdepodobnejší Kardišov pád, rozvrat jeho impéria, koniec jeho éry.

	A spolu s tým aj tvojej éry, ty chuj! prevaľovalo sa Štarchovi v otupenej mysli.

	Práve vtedy zazvonil mobil. Peter naň pozrel – volal mu Laba.

	Ruka mu ochabla, nemal vôľu na prijatie hovoru, sťažka položil hlavu na vankúš.

	Peter nemal silu, no po celé roky budovaný obraz bossa, klamlivá ilúzia, z ktorej zostali už iba základy, ešte oplývala trochou zotrvačnosti.

	Nič viac, obyčajná zotrvačnosť, ani štipka vlastnej energie.

	„Čo je nové?“ ozval sa do telefónu prázdnym, vyčerpaným tónom.

	„Našli nás!“ vychrlil Laba. Snažil sa ovládať, no v hlase mu škrípala rodiaca sa panika. „Niekto nás nahlásil alebo nás vystopovali, neviem. Ale sú tu!“

	„Upokoj sa, počuješ? Riešim to,“ prehovoril boss.

	Laba na chvíľu zmĺkol, uvedomoval si, že sa rozpráva s fantómom, s preludom bez skutočnej podstaty. Aj všetky jeho slová boli preludy, fatamorgány a halucinácie. Vedel to, dobre si to uvedomoval, ale napriek tomu pocítil miernu úľavu. „Riešiš? Ako to vyzerá?“ neodpustil si otázku, hoci chápal, že pomáha rozvíjať klamstvá a fantázie. V tej chvíli na tom nezáležalo, veď naňho zízali chlapci, viseli mu na ústach, s nádejou hltali každé jeho slovo.

	„Vydržte ešte chvíľu, už to nepotrvá dlho,“ inštruoval Štarch. „Robím, čo sa dá. Len vydržte.“

	„Žiadny strach,“ pokračoval Laba v obojstrannom predstieraní. „Ale pohni, práve dorazilo tretie auto – dodávka. Zbiehajú sa, volajú si posily, veľa ich je!“

	„Len vydržte, ešte chvíľu vydržte. Idem tam!“ zdôraznil Peter.

	Kápovi neunikol skutočný obsah povedaného – Štarch zostane zalezený v úkryte. Vysral sa na nich, vydal ich napospas pjontekovcom. Najradšej by mu povedal čosi od srdca, lenže sa naňho upieralo priveľa vydesených očí, viseli na ňom ako na poslednom zväzku rozdriapaného lana. A pod nimi hlbina.

	„Rozumiem,“ ozval sa do mikrofónu. „Ešte chvíľu vydržíme, ale pohni!“

	„Žiadne obavy, o chvíľu som tam, všetko sa vyrieši,“ zopakoval Štarch a ukončil hovor. V poslednej sekunde začul, ako sa chlapci na druhej strane rozrečnili. V útržkoch viet zaznievala úľava, odľahlo im, bossove slová rozptýlili neistotu, tieseň aj silnejúcu paniku.

	Boss je už na ceste a spolu s ním aj zázračné vyriešenie problému. Stačí chvíľu vydržať, už iba chvíľu, malú chvíľočku.

	Štarch vypol mobil a položil ho na stolík pri posteli. Pohodlne sa oprel o vankúš, zobral diaľkový televízny ovládač a pridal zvuk. Izbou zaburácal reklamný slogan, hlboké basy všetkým zatriasli. Peter by inokedy taký hluk nezniesol, ale teraz ho potreboval. Najlepšie, keby televízor dunel ešte viac, keby dunel tak, že by prehlušil všetky myšlienky, čo mu vírili v hlave.

	Napravil si vankúš, zažmúril oči. Takto, presne takto by chcel zostať aspoň tisíc rokov. Oddelený od sveta, zalezený v nemocničnej izbe s vypeckovaným televízorom a vypnutým mobilom.

	Vydržal necelú minútu.

	Otvoril oči, zažmurkal a vypol zvuk.

	Izba sa ponorila do ticha, bol to prudký kontrast, akoby sa pod ňou otvorilo prepadlisko a ona sa zrútila do hlbín.

	Peter sa opatrne posadil, no aj tak potichu zasyčal. Tvár sa mu skrivila bolesťou, neisto sa rozhliadal, vyzeral ako zúfalec hľadajúci únikovú cestu.

	Lenže žiadna tu nebola, v neveľkej nemocničnej izbe nebolo kam uniknúť. Dovliekol sa k oknu, posadil sa na stoličku. Oprel si čelo o chladné sklo, malátne hľadel von. Padal tam súmrak. Po tmavnúcom horizonte práve prelietaval kŕdeľ sťahovavých vtákov – odlietali do južných krajín.

	Štarch im závidel, bolo to detinské, no v tej chvíli im strašne závidel.

	O podobnej slobode mohol iba snívať, nemal ako uniknúť zo zovretia zasmoklených hôr a starého pochmúrneho mesta. Skĺzol pohľadom nižšie, rozhliadol sa po okolitých strechách – väčšina z nich bola ešte pôvodná, zo začiatku storočia. Vyzerali pokrivené, popraskané, chýbali na nich škridly. Z komínov vystupovali prúžky sivého dymu, na jednej z budov uvidel opustené bocianie hniezdo.

	„Toto mesto je odjakživa zmesou chudoby, špiny a svätuškárstva,“ hovorieval mu otec, ktorý Ružomberok znenávidel, lebo v ňom prežil obdobie prvého slovenského štátu.

	A napriek tomu, napriek všetkej nenávisti a zatrpknutosti odtiaľ nikdy neušiel, bol jeden z mála židov, čo v ňom vydržali až do konca.

	Peter sa strhol, potriasol hlavou, vrátil sa do reality. Ani nevedel, kam sa mu zatúlali myšlienky. Chápal však, že ide o akýsi obranný mechanizmus, špinavý trik, ktorý naňho skúša vlastná myseľ, aby ho ochránila, aby mu ponúkla únikovú cestu, aj keď žiadny ozajstný únik neexistuje.

	Pretrel si oči, vonku sa medzitým celkom zotmelo. V diaľke kdesi za mestom, uvidel zástup pomaly sa pohybujúcich svetelných bodov.

	Nakrčil obočie, chvíľu nevedel, na čo sa pozerá.

	Lampiónový sprievod, došlo mu. V jesennom období nič nezvyčajné. Navyše, počas volieb organizovalo veľa protikardišovských združení rôzne akcie a aktivity. Veľký lampiónový sprievod bol asi jednou z nich.

	Peter si znova pretrel oči, hlasno zasmrkal. Od momentu, keď ukončil hovor s Labom, v ňom zúrila búrka – ničivý, prudký uragán. Utekal pred ňou, snažil sa uniknúť, no nebolo kam. Ani triky, čo skúšal vyčarovať zmučený mozog, mu nepomohli.

	Pritisnutý k múru a zahnaný do kúta.

	V hlave sa mu neprevaľovali žiadne zložité myšlienky. Tie mu tam vírili už niekoľko dní, vzájomne sa rozomieľali a drolili, zostalo z nich už iba zopár základných, donekonečna sa opakujúcich slov.

	Laba, chlapci, zbabelec, podvodník.

	Každé z krátkych, jednoduchých slov naňho dopadalo ničivou silou, každé bolo hrozivejšie než tá najhrozivejšia veta, každé z nich znamenalo jeden vesmír.

	Eva, Barbora, Dana.

	Každé z nich, každá slabika ho zabíjala do zeme.

	Ľuboš, Mrázik, Zlatan.

	Už nevládal.

	Dievčatko, oko, črepina. Už vôbec nevládal.

	Mesto, civili, boss. Boss.

	Postavil sa, stolička zapraskala.

	Znova zasmrkal a utrel si slzy, ktoré mu stekali po lícach. V hlave mu vírilo pekelné meno, mesto, zviera, vec.

	Odkašľal si, vyčistil si hrdlo a vydýchal sa.

	Po celé roky sa hral. Nerobil nič iné, než hral hnusnú, nechutnú čiernu hru.

	Meno, mesto, zviera, vec. Teraz sa hra skončila.

	Žiadny boss, žiadna mafia, žiadne ďalšie fantázie a úlety.

	Žiadna škraboška nie je oceľová, každá sa časom rozpustí, akoby bola z papiera.

	Zostal len on, Peter Štarch, zbabelec a podvodník. On alebo… všetci ostatní.

	Eva, Barbora, Dana, chlapci, mesto, civili. On alebo oni.

	Čierna hra sa skončila, veď hrať sa nedá donekonečna, keď hudba stíchne, zostane len buď – alebo.

	Znova si odkašľal, prešmátral sa cez izbu, zobral mobil a zapol ho.

	Vrátil sa naspäť k oknu, hľadel do čiernoty, sledoval lampiónový sprievod.

	V histórii hovorov vyhľadal číslo, z ktorého mu volávali pjontekovci. Vytočil ho a priložil si telefón k uchu.

	Po štyroch zazvoneniach ktosi na opačnej strane prijal hovor, zostal však potichu.

	„Berte si mňa,“ povedal Štarch.

	„Čo?“ prehodil veliteľov hlas.

	„Chcem sa stretnúť s Pjontekom. Povedz mi, kam mám prísť.“

	„Prichádzaš k rozumu?“

	„Dôjdem sám, berte si mňa. Ostatným dajte pokoj. Ale osobne s Pjontekom, rozumieš?“

	Telefón stíchol, chvíľu sa nič neozývalo. Veliteľ premýšľal alebo sa s kýmsi radil.

	Štarch hľadel cez okno, cítil, ako mu po zátylku stiekla kvapka potu.

	„V poriadku,“ ozval sa veliteľ. „Vieš, kde je Oravská Lesná?“

	„Pri Zakamennom? Hej, viem, kde to je.“

	„Kríž pred vjazdom do obce. Máš na to jednu hodinu.“ Rozhovor sa skončil, Štarch viac nepotreboval.

	Sprievod za mestom vypustil lietajúce lampióny šťastia.

	K tmavému nebu sa vzniesli desiatky žiariacich iskier.

	 


XII

	„Choď do riti, zase si ožratý!“ skríkla Beáta a zrušila hovor. Takto si tá sviňa predstavovala manželský dialóg. Dobre, nežili spolu, dlho sa nerozprávali, ale takýto prístup? Takýto prístup, kurva?!

	Ľuboš zlostne zamával mobilom, akoby to napomáhalo riešeniu problému. Skúsil jej znova zavolať, bol to už piaty pokus o rozhovor. Telefón sa mu vyšmykol z roztrasenej ruky a spadol na zem.

	„Doboha tam!“ zanadával Ostrý a kopol doň.

	Adar ho zmätene sledoval, zmrdi v televízii drístali o Kardišovej prehre, svet sa rozpadal.

	Ľuboš sa dotackal ku kreslu, na ktorom mal položené diaľkové ovládanie. Zdvihol ho, chvíľu žmúril na tlačidlá, potom televízor vypol.

	Stačilo, už toho bolo dosť.

	Zvalil sa do kresla, natiahol sa za fľašou a odpil si.

	„Nechce sa jej so mnou rozprávať, milostivej pani,“ prihovoril sa psovi. Ten naňho hľadel s vyplazeným jazykom, naklonil hlavu, ale nezaštekal.

	„Všetci sú v riti. Kardiš v riti, Beátke sa nechce rozprávať,“ šomral Ľuboš.

	Znova sa postavil, hoci sa mu všetko krútilo, neobsedel na mieste. Neistou chôdzou prešiel cez izbu, kľakol si a šmátral po mobile. Nahmatal ho pod poličkou na knihy. Natiahol sa, zafučal od námahy, zovrel telefón a vytiahol ho. Očistil ho od prachu, zvírené zrnká mu podráždili nos. Kýchol, zasmrkal a začal stláčať gombíky. Hľadal iné číslo, veď drahá Beátka nebola jediná na svete.

	Má predsa aj syna, Milan sa tu už zopár dní neukázal. Ktovie, čo má nové. Našťastie, nie je po matke, má v hlave rozum a nie je sráč. On si otca vypočuje. Neberie ho síce tak vážne, ako by mal, neváži si ho, ale aspoň si svojho fotríka vypočuje, keď sa rúca svet.

	Stisol vytáčanie, chvíľu to trvalo, vzápätí sa ozvalo zvonenie. Mobil na druhom konci zazvonil raz, potom druhý raz, tretí, piaty, siedmy.

	Stále nič.

	„Zdvihni to. Zdvihni to, synak,“ habkal Ľuboš. Dvanáste zazvonenie, trináste, iksté… A stále nič. Ostrý sa zamračil, namrzene pokrútil hlavou.

	Tak syn mu ani nezdvihne? Ani vlastný syn?!

	„To tá piča je pri ňom!“ zavrčal. „To ona mu zakázala zdvihnúť.“

	Prerušil vyzváňanie a položil telefón na stolík. Nerozhodne postával uprostred izby, potreboval niečo podniknúť, ale nevedel čo.

	„Všetci v riti,“ prihovoril sa Adarovi.

	V náhlom poryve znova zdvihol mobil a vytočil Milanovo číslo.

	Zvonenie, znova a znova, okrem toho nič, vôbec nič.

	Ľuboš potichu zahrešil, vrátil telefón na stôl, rozhliadol sa po podkroví. Nič ho nezaujalo, žiadne rozptýlenie.

	Potreboval počuť ľudský hlas, potreboval sa s niekým rozprávať. Bolo toho veľa, veľmi veľa, čo mal na srdci aj na jazyku. Čerstvé aj dávnejšie krivdy, ústrky a tragédie. Nechcel na ne myslieť, aspoň na chvíľu na ne nechcel myslieť, ale bzučali mu v hlave.

	Zolko, Texicom, Zlatan, Bosna, Beáta, Mrázik, Milan, Štarch…

	Bzučali čoraz hlasnejšie, akoby sa rojili, bolo ich viac a viac. Prepustení, upití textilní inžinieri, zlomení majstri pri pípajúcich pokladniach, rozdrbané rodiny.

	On, Ľuboš Ostrý, ako najväčší zlodej, tunelár a zmrd. Kurva tam, ľudský hlas, treba sa s voľakým rozprávať!

	Treba, inak vybuchne, exploduje.

	Lenže s kým, lenže s kým?

	Ľudský hlas, aspoň nejaký ľudský hlas!

	Prešiel k hi-fi súprave, ktorú kedysi kúpil synovi. Vedľa nej sa týčila hŕba obľúbených cédečiek, ktoré si sem zdola nanosil za posledný týždeň. Chvíľu sa v nej prehrabával, napokon vybral akési balady. Strčil cédečko do prehrávača, stisol play.

	Podkrovie zaplavili gitarové akordy a chrapľavý spev. Perfektný zvuk, dokonalá kvalita – práve preto Milanovi súpravu s drahými reproduktormi kúpil.

	„Aspoň mne poslúži,“ mrmlal Ľuboš. „Ja si veci vážim.“ Dovliekol sa ku kreslu, vedľa ktorého si položil fľašu. Napil sa, chcel sa ožrať do bezvedomia. Pohodlne sa rozvalil, vyčkával na slastnú čiernotu, lenže tá neprichádzala.

	Namiesto nej len hlasné bzučanie, v hlave mal čoraz zúrivejší roj.

	„Ten zmrd!“ skríkol odrazu, z úst mu vyprskli sliny. „Ten zmrd!“ zopakoval, vydriapal sa z kresla a schytil mobil.

	Zúrivo hľadal Štarchovo číslo, povie mu, čo si o ňom myslí, vykričí mu to z plných pľúc.

	Nakoniec číslo našiel, brunátna tvár sa mu skrivila od prudkej, jedovatej zlosti.

	Povie mu všetko, povie mu to z duše, z úplného dna svojej prechľastanej duše.

	Znova sa napil, aby sa posilnil.

	Slastná čiernota neprichádzala, zúrivý roj mu išiel rozhodiť lebku.

	Stlačil vytáčanie a mútnym pohľadom žmúril na rozsvietený displej.

	 


XIII

	Bobo cez okno vykúkal na parkovisko, na tvári sa mu odrážalo zmätenie. Zostávalo tam ešte čosi z pôvodného nadšenia, no kútiky úst mu postupne ovísali, čelo mal čoraz pokrčenejšie.

	„Päť, už päť áut,“ hlásil chlapcom prikrčeným obďaleč.

	„Tá dodávka tam stále je?“ informoval sa Laba so samopalom v ruke.

	„Hej, stále. Aj dva džípy a dve kombi.“

	„Boja sa, preto zostávajú v autách!“ vychrlil Bobo, no v hlase mu zaznievala iba slabá ozvena niekdajšieho nadšenia. „Boja sa, hajzli zasratí!“

	„Hovno sa boja!“ zahriakol ho kápo. „Čakajú na ďalšie posily. Možno si dohovárajú taktiku.“

	„Taktiku?“

	„Ako nás všetkých čo najlepšie zajebať,“ spresnil Laba.

	Bobo sa mĺkvo zachmúril, prevaľoval v mysli pichľavé slovo taktika – preňho síce známy, ale bezobsažný pojem. V každom prípade však také zložité slovo neveštilo nič dobré.

	„Veľa ich je,“ dostal zo seba po minúte napätého ticha.

	„A čo si čakal, že prídu traja?“

	„Veľa ich je,“ zopakoval Bobo a znova zmĺkol.

	Tentoraz by potichu vydržal dlhšie, lenže na parkovisku nastal pohyb. Dorazilo tam šieste auto, ďalšia dodávka. Zastala obďaleč, šoféri ostatných áut naštartovali motory a preparkovali do veľkého oblúka.

	„Čo robia? Čo, kurva, robia?“ nechápal Bobo.

	Laba došiel k nemu a opatrne vyzrel von. Šesť áut bolo rozostavených po parkovisku, čelnými sklami smerovali priamo na tanečný klub.

	„Vystupujú,“ sykol kápo.

	Bobo prižmúril, aby lepšie videl.

	Dvere na autách sa otvorili ako na povel, zo všetkých vystúpili chlapi v tmavých taktických kombinézach a nepriestrelných vestách.

	„Veľa ich je!“ skríkol šokovaný Bobo. „Viac ako nás!“ Odrazu z neho vyžarovala čistá panika, viditeľne sa roztriasol.

	Laba zanadával a drgol doňho lakťom, aby sa spamätal. Ak neprestane hysterčiť, v okamihu demoralizuje všetkých ostatných.

	„Kurva, samopaly majú!“ informoval Bobo o ďalšom postrehu. „Každý z nich má samopal, jak zajace nás postrieľajú!“

	„Ticho buď!“ sykol Laba.

	„A hentam! Hentam!“ rozziapal sa Bobo ešte hlasnejšie. „Veď ten má –“

	Kápo ho prudko odsotil od okna, mal chuja plné zuby. Bobo sa chvíľu rozhliadal po klube, akoby hľadal štrbinku, kadiaľ by ušiel. Keď žiadnu neobjavil, oprel sa o stenu, prudko dychčal a zviezol sa na zadok. „Veľa ich je, viac ako nás,“ chrčal cez zovreté hrdlo. „Každý jeden má samopal, poriadne akáčko.“

	Chlapci rozpačito pozreli na svoje staručké čezety, dva československé samopaly zo šesťdesiatych rokov a tri krátke brokovničky. Niektorým sa ušla iba bejzbalka, nunčaky alebo kovový boxer, ktorými po revolúcii strašili majiteľov krčiem a herní.

	„A majú tam,“ pokračoval Bobo chrčivým hlasom, „prisámbohu, aj protitankovú päsť.“

	 


XIV

	Čierny hummer zišiel z križovatky pri Kraľovanoch a zamieril na sever do oravských hôr. Štarch pred chvíľou vypol rádio, znervózňovali ho správy o tom, že Kardišovo hnutie zrejme vyhralo voľby, no jeho šance na zostavenie vlády sú prakticky nulové.

	Rozrušené hlasy spíkrov mu liezli na nervy, lenže teraz, keď k nemu doliehalo iba monotónne hučanie motora, to bolo ešte horšie. Pred pár minútami síce z palubnej dosky strhol fotku vysmiatych dcér a odhodil ju pod sedadlá, lenže aj tak ich mal pred očami. Barbora a Dana… Keď ich v hummeri viezol naposledy – z výletu do Zakopaného –, bol na ne poriadne hnusný. A dnes bol ešte hnusnejší, hoci to bolo v ich vlastnom záujme. Po tom, čo sa dal z nemocnice odviezť taxíkom k svojej vile, vošiel do dvora cez bočnú bráničku. Ani si neposvietil, zakrádal sa tmou, akoby tam išiel niečo ukradnúť. Nechcel, aby ho manželka alebo dcéry spozorovali. Nič na svete si neprial viac, než vidieť ich, no zároveň si bol istý, že keby ich zazrel, všetky zvyšky jeho chabého odhodlania by zmizli, vyparili by sa ako hmla.

	Prešmátral sa do garáže, zo skrinky na stene vybral náhradné kľúče od hummera. Vkĺzol do auta, na sedadlo spolujazdca odhodil mobil a nabitú čezetu. Posledný raz zaváhal, vzápätí naštartoval. Stisol zuby, zahryzol si do pery a vyrazil z garáže. Hlavná brána na dvore sa otvárala automaticky, takže ho nespomalila. Prinútil sa nepozrieť do spätného zrkadla – keby zahliadol, ako Eva a dcéry vybiehajú z domu, zabrzdil by a zacúval naspäť.

	Až keď bol o dobrý polkilometer ďalej, uvedomil si, že stále zatína zuby. Zacítil krv vytekajúcu z rozhryzenej pery, chcel sa uvoľniť, ale nešlo to.

	Vozovka bola vlhká, viditeľnosť biedna – z cesty aj okolia sa dvíhal nočný opar. Peter šoféroval strnulo, každú chvíľu vybiehal do protismeru. Žmúril do tmy, zdalo sa mu, že reflektory osvetľujú iba kratučký úsek pred autom. Až po chvíli mu došlo, že sa po úzkej ceste rúti prirýchlo. Bolo to nebezpečné, veľmi nebezpečné, no nespomalil. Času nebolo nazvyš. Veliteľ mu jasne povedal, že má hodinu na to, aby sa dopravil na miesto určenia. Ani o minútu viac. A Štarch už vedel, že určené limity sa neopláca prešvihnúť.

	Pekne si ma vycvičili, preblesklo mu hlavou. Nestihol však myšlienku rozviť, ani sa nad ňou rozčúliť. Na sedadle spolujazdca sa rozsvietil a rozvibroval mobil.

	Peter naň pozrel kútikom oka, naklonil sa, aby dovidel, kto volá.

	Ľuboš Ostrý – hlásal rozžiarený displej.

	„Ty zmrd!“ vyprskol Štarch. „Teraz otravuješ?!“ Neprijal by hovor ani zaboha. Keď potreboval pomoc, hajzel naňho zaútočil. Nespravil preňho ani mäkké f. A pritom nešlo iba oňho, o Petra Štarcha. Veď pjontekovci mu naozaj mohli pozabíjať celú rodinu, pohlušiť chlapcov aj civilov, čo by sa priplietli do rany. To pána podnikateľa netrápilo? Kvôli prepusteným z Texicomu sa išiel posrať, a teraz, keď ide o životy…

	Keby išlo o krk iba jemu, Štarchovi, pochopil by, že mu Ľuboš ukázal prostredník. Veď mal svojím spôsobom pravdu, mal právo byť naštvaný. Lenže keď boli v hre aj iné životy, keď mohli zarevať aj celkom nevinní ľudia, mal sa zachovať inak. Ale nebolo mu rady, ziapal ako pomätenec, chcel sa biť, ožran skurvený. Tak teraz nech sa strčí! Nech sa strčí hlboko do riti!

	Štarch na križovatke pri Kraľovanoch zišiel z cesty E50, zabočil v ústrety oravským horám. Bolo to už pred dobrou štvrťhodinou, odvtedy kľučkoval po úzkej, vlniacej sa vozovke. Ak sa mu predtým zdalo, že hummer obklopuje tma, teraz si pripadal ako v ponorke plaviacej sa čiernym atramentom. Cestu z oboch strán zvierali hory, neprenikalo sem ani trochu mesačného svetla. Džíp sa vnáral do čoraz hlbšej a hustejšej temnoty.

	Odkedy odbočil, nestretol jediné auto, neuvidel pri ceste jediný rozsvietený dom. Vedel, že prechádza pustatinou, okrem dvoch či troch dediniek roztrúsených po okolí tam vôbec nič nebolo. Iba úzka vlnitá cesta osvetľovaná reflektormi auta, prudké zrázy a rozľahlé hlboké lesy rozprestierajúce sa všetkými smermi.

	Zázrak bude, ak vôbec dorazí do Oravskej Lesnej. Oveľa pravdepodobnejšie bolo, že kdesi zablúdi alebo sa vybúra do garádu. Ak by šťastnou náhodou na miesto určenia predsa len dorazil, dokonca v zadanom limite, zrejme sa s ním porátajú, len čo vystúpi z auta. Dožadoval sa stretnutia s Pjontekom, lenže šanca, že mu ho doprajú, bola mizivá.

	Štarch nebol naivný, vedel, na čom je. Ak aj dorazí na miesto, žiadne stretnutie nebude. Dobijú ho alebo zastrelia, nebudú sa s ním srať. Veď im už narobil dosť nepríjemností.

	Stále v ňom plápolala iskrička nádeje. Čosi v ňom dúfalo, že by mohol prežiť, že všetko urovná. Bolo to nerozumné a bláznivé, Peter si dával pozor, aby sa neoddal fantazírovaniu.

	„Eva, Barbora, Dana,“ opakoval si tri mená. Vyslovoval ich ako čarovné zaklínadlo, ktoré mu držalo nohu na plynovom pedáli. „Eva, Barbora, Dana.“

	Buď – alebo.

	Myslel aj na chlapcov, na prostoduchých výrastkov, v ktorých po celé roky živil predstavu, že sú mafia a on je ich boss.

	Robilo mu to dobre. Lenže toto bol dôsledok – chlapci, a aj on sám, naozaj uverili, že sú mafiáni a majú akúsi moc. Voviedol ich do klamlivého labyrintu krivých zrkadiel, voviedol doň aj sám seba. Dnes sa však krivé zrkadlá rozbili, falošné preludy zmizli.

	Jedna z ich črepín pri tom zasiahla osemročné dievčatko rovno do oka. Aj ďalšie črepiny boli nebezpečné, stále vírili vo vzduchu, mohli porezať celé mesto.

	Zostalo len buď – alebo, buď on, alebo oni. Nič viac, žiadna iná možnosť.

	Eva, Barbora, Dana.

	Stisol plynový pedál, rútil sa temnotou. Mobil na vedľajšom sedadle vytrvalo vibroval a poblikával, no Štarch si ho nevšímal.

	 


XV

	Najhoršia jazda v živote! Ešte horšia než nočný prechod cez Donovaly. Tam Alexandrovi aspoň nikto každú chvíľu nesvietil do očí. Lenže na diaľnici do Bratislavy? Jednostaj ho ktosi ožaroval, dobrá polovica kreténov idúcich opačným smerom sa ani neunúvala vypnúť diaľkové svetlá.

	Keď bol kdesi pri Trenčíne, pochytilo ho zúfalstvo. Pred očami mu blikali iskry, v tme a opare vznášajúcom sa nad diaľnicou nič nevidel. Bál sa spomaliť, veď ostatní tu leteli ako blázni. Keby išiel príliš pomaly, mohol doňho nejaký idiot zozadu nabúrať. Vokoš sa naklonil dopredu, takmer sa prilepil k čelnému sklu. Bolel ho chrbát, kríže si už ani necítil. Aj tak však zotrvával v nepohodlnej pozícii, vydržal to až do Trnavy. Tam zišiel z cesty na odpočívadlo, zastal a s nadávkami sa povystieral. Pravda, v aute to bohvieako nešlo, lenže na pustom odpočívadle by uprostred noci nevystúpil ani za nič. Pootvoril si okienko, nadýchal sa čerstvého chladného vzduchu.

	Zapol autorádio, počas jazdy si netrúfol – veď vtedy išlo o život, každé drobné rozptýlenie mohlo znamenať koniec. Nové informácie sa valili z každej rozhlasovej stanice. Presne ako predvídal – podľa predbežných výsledkov Kardišovo hnutie síce zvíťazilo, ale nedostalo dostatočne veľa hlasov na to, aby zostavilo vládu. A jeho koaličný potenciál bol nulový. Kardiš sa mohol aj postaviť na hlavu, nasľubovať hory-doly, nikto s ním nechcel ísť do koalície, nemal ako poskladať potrebnú väčšinu. Zato opozičné strany ju dosiahnu pohodlne. V ich centrálach sa už teraz oslavovalo, z rádia zaznievali bujaré výkriky, smiech a nadšený potlesk.

	Rozpípal sa mu mobil – volal Hagara.

	„Tak čo?“ ozval sa Vokoš. „Vybavili ste to?“

	„Desať minút, to je maximum. Viac sa vám Donecký venovať nebude.“

	„To mi stačí, to mi bohato stačí a –“

	„Vo vlastnom záujme dúfajte, že tie informácie, čo poskytnete, budú stáť za to,“ zavrčal Hagara. „A nezabudnite ma spomenúť, inak si vás podám!“

	„Spoľahnite sa, žiadne obavy,“ tíšil ho Vokoš. „Máme dohodu, oplatí sa vám to.“

	„Viete, kde má opozícia centrálu?“

	„Nie, ale mám so sebou mapu. Kam mám prísť?“

	„Začiatok Žabotovej ulice, tam to už uvidíte. Pri vchode sa ohláste svojím menom, budú o vás vedieť.“

	„Ďakujem, pán Hagara,“ rozplýval sa Alexander. „Veľmi vám ďakujem.“

	„Nech to stojí za to,“ upozornil ho agent a ukončil hovor. Vokoš rozložil turistickú mapu Bratislavy, našiel Žabotovu ulicu a namemoroval sa správnu trasu. Bol síce ešte len pri Trnave, ale lepšie je byť pripravený v predstihu. Dodnes si spomínal, ako pred pár rokmi v Bratislave zazmätkoval a namiesto parkoviska pri parlamente takmer skončil v susednom Rakúsku.

	Keď si bol istý, že vie, kadiaľ sa k miestu určenia dostane, naštartoval auto a vyrazil do hlavného mesta.

	 


XVI

	Štarch sa blížil k Oravskej Lesnej. Vedel to nielen podľa smerových tabúľ, ale aj reklamných bilbordov, ktoré sa čoraz častejšie vynárali z tmy. Na väčšine z nich bol vysmiaty Kardiš so šálkou kávy v ruke. Reflektory ožarovali jeho kŕčovitý úsmev a slogan sľubujúci Slovákom lepšiu budúcnosť. Z tmavej noci však vystupovali aj ďalšie vyškerené tváre – tiež sľubovali lepšiu budúcnosť, zakaždým trochu inými slovami. Na okamih vystúpili z tmy, zaleskli sa v žiare svetiel a znova sa strácali v čiernote.

	Presne ako v živote, pomyslel si Štarch.

	Netýkalo sa to len politikov, aj on sa cítil podobne. Na okamih vystúpil z tmy, zažiaril bez toho, aby zanechal výraznejšiu stopu, a znova sa prebára do prázdna. Najmä teraz – pár kilometrov od dediny, kde sa mal stretnúť s pjontekovcami – morbídna symbolika vystupovala čoraz silnejšie. Cítil sa podobne ako pred šiestimi rokmi, keď si mal prvý raz pohovoriť s Labom a ďalšími chlapcami. Aj vtedy bol poondený až za ušami; čeliť ich hnevu, nátlaku a pokusom o vydieranie sa mu zdalo nemožné. Pred šiestimi rokmi sedel oproti nim, no dnes bude sedieť, ak sa k tomu vôbec dostane, oproti oveľa horším ľuďom, aby ich – Labu a ďalších chlapcov – ochránil. Bizarná variácia, kruh sa uzatváral, aký začiatok, taký koniec.

	Štarch sa chytil za brucho, žalúdok sa mu bolestivo sťahoval, kŕče boli čoraz neznesiteľnejšie. Žiadny div, nebolo sa čomu čudovať. Ak niečomu, tak akurát tomu, že sa zatiaľ nepogrcal alebo neposral. Veď vtedy pred šiestimi rokmi bol pri ňom aspoň starý Zaberský. Dnes? Vôbec nikto, ani jediný, čo by ho podržal. Všetko stálo a padalo na ňom, iba na ňom, ak sa zlomí, doplatí na to veľa ľudí.

	Smerová tabuľa mu oznámila, že obec je už len kilometer pred ním. Spomalil, až teraz si uvedomil, že má od pritláčania plynového pedála stŕpnutý členok.

	Nevedel, kde presne naňho budú pjontekovci čakať. Podľa toho, čo mu povedal veliteľ, to malo byť tesne pred dedinou.

	Práve prechádzal popri veľkom kamennom kríži, keď sa na bočnej ceste rozsvietili reflektory. Žiara ho oslepila, odrazu nič nevidel. Prižmúril oči a zabrzdil.

	Tep mu vyletel do neľudských výšok.

	Už je to tu! Už je to tu! ozývalo sa mu v hlave, zakaždým o čosi hlasnejšie.

	Nestihol sa ani spamätať, keď niekto otvoril dvere na kabíne.

	„Von! Padaj!“ zaznel krátky príkaz.

	Hrabol rukou po mobile, čezety sa neodvážil ani dotknúť. Veď ak sa kov v prudkom svetle zaleskne, môžu ho rovno zastreliť. Keď bude neozbrojený, možno mu dajú aspoň šancu.

	Od strachu zdvihol ruky nad hlavu, trhanými pohybmi sa vysúkal z kabíny.

	Stále nič nevidel; akoby nestačili reflektory áut, chlapi mali v rukách baterky a svietili rovno naňho.

	Ktosi k nemu priskočil, posotil ho, otočil tvárou k hummeru a pritlačil o kapotu. Prehľadal ho skúsenými pohybmi, vytrhol mu mobil, no po chvíli mu ho znova vrátil do zmeravených prstov.

	„Riadne vyzbrojený si prišiel,“ zaznel mu za chrbtom veliteľov posmešný hlas.

	Nevedel, čo na to povedať. Aj tak sa celý triasol, chvenie sa nedalo ovládať. Radšej zostal potichu, každú sekundu očakával výstrel do temena.

	„Pjonteka chceš vidieť?“

	„Áno,“ vytisol Štarch cez bledé studené pery.

	„Aspoň nejaké gule máš,“ prehodil veliteľ. V tme za žiarou z bateriek a reflektorov sa zasmialo zopár chlapov. „Tak pohyb!“

	Znova doňho ktosi strčil, viedli ho k svojim autám. Napadlo mu, že ujde, že sa rozbehne do tmy; bola to pudová, panická reakcia.

	Nestihol ju ani zažehnať, keď na chrbte pocítil štuchnutie hlavňou.

	„Len kráčaj,“ dohovoril mu chladný hlas.

	Došli k vojenskému džípu. Štarchovi sa nechcelo nastúpiť, všetky svaly v tele sa tomu vzpierali. Zastal, zaváhal. Prudko ho sotili, vletel dnu a sťažka dopadol medzi sedadlá. Začal sa zviechať, no ktorýsi z chlapov mu bagančou stúpil na chrbát a pritlačil ho naspäť do ľahu.

	„Len zostaň dole,“ prihovoril sa mu veliteľ. „Aj kuklu znova dostaneš. Postup je postup.“

	Cez hlavu mu pretiahli tmavú látku, obklopila ho temnota. Zazmietal sa, ruky mu vyleteli k tvári.

	„Nerob sprostosti!“ skríkol hlas. „Chceš to znova aj s priškrtením?“

	Pripomenutie únosu a pocitu totálnej bezmocnosti Petra zmrazilo, ustrnul uprostred pohybu. Rezignoval, poslušne položil dlane na studený podvozok a nechal sa odviezť do neznáma.

	 


XVII

	Bývalý závodný riaditeľ zabrzdil pred domom a stlačil gombík na diaľkovom ovládaní. Dvere garáže sa s tichým bzučaním začali dvíhať. Pešek trpezlivo vyčkával, napriek pokročilej nočnej hodine sa neponáhľal. Nikto ho nečakal, už päť rokov bol rozvedený. Pohoda, žiadne náhlenie.

	Jediný dôvod, prečo v bare nezostal dlhšie a neoslavoval Kardišov pád až do rána, bola zajtrajšia tlačovka. Zorganizoval ju spolu s členmi odborov a ďalšími prepustenými z textilky. Noví majitelia chcú hrať tvrdú hru? Fajn, zajtra uvidia, čo všetko sa dostane na svetlo, aké informácie vyplávajú pred verejnosť…

	Pomaly vošiel do garáže, vypol motor a vystúpil z auta.

	Schytal úder do hlavy, ovalili ho čímsi tvrdým, skurvene tvrdým.

	Keď sa mu vrátilo vedomie, ležal na studenej dlažbe. Prekvapene zažmurkal, potriasol hlavou. Nevedel ani, ako sa volá, všetky súvislosti sa rozsypali. To ho však trápilo najmenej.

	Stáli nad ním traja chlapi s kuklami na hlavách. Jeden z nich mu posvietil baterkou do ksichtu.

	Pešek bolestivo zasyčal a zdvihol ruky – ostré svetlo ho ovalilo rovnakou silou ako tvrdý predmet, ktorým ho tresli pred chvíľou.

	Chcel čosi vyjachtať, ale jazyk sa mu plietol. Dostal zo seba iba prekvapený hrdelný zvuk.

	Pritlačili ho k dlažbe, ktorýsi z chlapov si mu sadol na hrudník.

	Vyrazilo mu dych, smiešne to v ňom zapišťalo.

	Ruka v koženej rukavici ho zdrapila za sánku, nasilu mu rozďavili ústa. Čosi mu do nich strkali, o zuby mu zacinkalo sklo, zacítil alkohol.

	Hrdlo fľaše, chcú ma naliať chľastom! napadlo mu v záblesku príčetnosti.

	Zazmietal sa, ale nepomohlo mu to. Držali ho pevne, priam oceľovo. Stisli mu nos a chlap, čo na ňom sedel, sa zamrvil, aby z neho vytlačil všetok vzduch.

	Pešek vzdoroval, skúšal sa vykrútiť, jazykom vytláčal fľašu z úst.

	Všetko márne, iba čo si prihoršil, vtlačili mu sklo až do hrdla. Dusil sa, musel sa nadýchnuť, bol to reflex, ktorému nedokázal vzdorovať.

	Spolu so vzduchom nasal aj odporný chľast, rozkašľal sa, prskal na všetky strany.

	Neznámi chlapi však nemali zľutovanie, obrátili fľašu hore dnom. Do hrdla, pažeráka aj priedušiek sa mu vovalil tvrdý alkohol, zrejme absint. Chutil odporne, určite bol zmiešaný aj s čímsi iným.

	Tabletky na spanie, oblbováky, sedatíva! mihalo sa Pešekovi v panikáriacej mysli.

	Ešte chvíľu vzdoroval, boli to však zúfalé a márne pokusy. Čoskoro ochabol, telo mu zvláčnelo. Des, zúrivosť aj panika kamsi zmizli, akoby ich odvial silný vietor. Zostala len otupenosť a malátnosť, všetko mu už bolo jedno, okolitý svet vnímal ako cez hrubú gázu.

	Chlapi ho chytili popod plecia, zdvihli a hodili na predné sedadlá auta. Ktorýsi z nich naštartoval motor a nechal ho bežať.

	Pešek to nevládne sledoval, pripadal si ako divák napínavého filmu, do ktorého nemôže zasiahnuť. V mysli mu blikala červená výstraha, akýsi hlások v ňom kričal, že sa deje niečo zlé, veľmi zlé.

	Chcel voľačo podniknúť, ale premáhala ho únava, viečka mu klipkali. Keď ich privrel, zaplavovala ho slastná uvoľnenosť, oddych a hlboký pokoj. Nič sladšie nepoznal.

	Navyše, nebezpečenstvo pominulo – chlapi síce nechali pustený motor a otvorené dvere na aute, ale už ho neohrozovali, náhlivo odchádzali z garáže.

	Možno ich zahnal, možno ich predsa len zahnal a oni berú nohy na plecia.

	Zbabelci, zasraní zbabelci.

	Napadlo mu, že vypne motor, na okraji vedomia sa mu motali myšlienky o tom, že zapnutý motor v garáži môže byť nebezpečný.

	Jedovaté výpary, jedovaté výfukové plyny!

	Hľadel na kľúčiky v zapaľovaní, chcel po nich siahnuť, lenže telo ho neposlúchalo. Nevládne ležalo ako kus dreva, ako kus mŕtveho narúbaného dreva.

	Veď aj som riadne zrúbaný, napadlo mu. Takmer sa na tom zasmial, no ani tvár ho neposlúchala, neovládal jediný sval.

	Viečka mu klipkali čoraz viac, udržať ich otvorené vyžadovalo nadľudskú silu.

	Oxid uhoľnatý, prudko jedovatý oxid uhoľnatý! ziapal hlások, no rýchlo slabol, prechádzal do nepočuteľného šepotu.

	Útočníci vyšli z garáže, zavreli za sebou dvere, miestnosť zahalilo príjemné šero.

	Pešek driemal na predných sedadlách, každou sekundou sa prepadával do spánku. Monotónne vrčanie motora ho upokojovalo, bolo to ako uspávanka. Vzduch voňal čoraz sladšie, zápach výfukových plynov sa vytrácal.

	Bývalý riaditeľ sa prestal brániť, bola to zbytočná námaha – veď mu nič nehrozilo, bol v úplnom bezpečí. Potreboval iba spánok, nič viac, jedine vyspať opicu.

	Viečka mal ako z ocele, už ich nedokázal rozlepiť. Namiesto toho sa uvoľnil, oddal sa príjemnej hrejivej prázdnote a ničím nerušenému pokoju, prepadol sa do čiernoty.

	 


XVIII

	Džíp zastal, Štarcha vytiahli von a strhli mu z hlavy kuklu. Do tváre mu zafúkal ostrý studený vzduch. Museli byť vysoko v horách – už počas jazdy cítil, že väčšinu času stúpajú. Zrejme ho odviezli kamsi do beskydských lesov, zrejme…

	„Tu čakaj!“ pretrhol mu úvahy úsečný príkaz.

	Štarch nenamietal, ani sa nepohol. Všetko, na čo sa zmohol, bolo opatrné rozhliadnutie sa. Stáli pred rozľahlou haciendou obohnanou vysokým plotom s troma strážnymi stanoviskami. Cez bránu pri jednom z nich sa pred chvíľou doviezli do dvora. Okrem hlavnej budovy z prítmia vystupovalo aj zopár ďalších, zrejme hospodárskych stavieb.

	Veliteľ sa s niekoľkými chlapmi pobral do haciendy, ostatní zostali strážiť Petra. Nevľúdne naňho zazerali, v rukách držali malé izraelské samopaly. Nič však nevraveli, ani mu nenaznačili, čo má robiť.

	Rozhodol sa teda splniť príkaz, nevypytoval sa, mĺkvo vyčkával.

	Do tváre mu znova zafúkal vietor, bolo v ňom cítiť čerstvú živicu, ale aj štipľavý zápach močovky a hnoja – najbližšia z hospodárskych budov slúžila ako maštaľ. Postával pri nej zafúľaný pomocník, napriek pokročilej hodine nakladal do fúrika seno a vozil ho dnu.

	Do ticha sa zahrýzalo protivné škrípanie kolesa na fúriku, vytrvalo útočilo na Štarchove napnuté nervy. Nebyť luxusnej haciendy, strážnych vežičiek a ozbrojencov, usadlosť by pripomínala dedinský statok plný blata a špiny. Chýbali len pobehujúce sliepky.

	Peter sa trochu osmelil, odvážil sa pootočiť hlavu. V tme toho veľa nevidel, no zdalo sa mu, že stoja na vrcholci vysokého kopca. Dole, v hĺbke pod nimi, kde-tu zahliadol roztrúsené svetelné body – malé dedinky, usadlosti a samoty. Všade naokolo šumel a vŕzgal les. Aj keby nestál na dvore obohnanom plotom s ostnatým drôtom, nevedel by, kadiaľ utekať. Tušil jedine to, že ho odviezli ešte severnejšie – do Oravských Beskýd na hranici s Poľskom.

	Škrípanie fúrika konečne stíchlo, na usadlosť zaľahlo ticho, hotový balzam na nervy.

	„No čo, už si sa vynadíval?“ zakričal pomocník od maštale.

	Peter nevedel, ako zareagovať. Bol vystresovaný, na také rozhovory nemal najmenšiu chuť. Rozhodol sa chlapíka ignorovať, tváril sa, že ho nepočul.

	„Hluchý si?“ ozvalo sa znova. „Hybaj sem, pomôžeš mi!“ Štarch mu chcel čosi odvrknúť, celú pozornosť zameriaval na haciendu a Pjonteka, svaly mal napnuté od vyčkávania.

	„Riadneho bujaka ste doviezli!“ oboril sa pomocník na ozbrojených chlapov. „Hluchý je a ešte aj jebnutý.“

	„Hýb sa,“ zavrčal na Petra najbližší vojak.

	Štarch naňho zmätene pozrel, nechápal, o čo ide. Ozbrojenec ukázal k maštali, na tvári mal nástojčivý výraz.

	„Tam?“ zisťoval Peter.

	„Hýb sa! Za ním si prišiel,“ sykol chlap.

	„Za ním? S Pjontekom som sa chcel –“

	Ďalej sa nedostal, vojakovi došla trpezlivosť, bodol ho hlavňou do brucha.

	Štarcha prehlo, vyletel z neho vzduch. Zdvihol dlaň na znak toho, že pochopil, a bez ďalšieho odvrávania sa pobral k maštali.

	Pomocník sa medzitým znova pustil do práce, nečakal, kým sa k nemu Peter došmátra. Prehadzoval seno, akoby to bolo jediné, čo ho na svete zaujíma.

	Až keď sa Štarch dovliekol na dva metre od neho, strelil po ňom krátkym pohľadom.

	„Čo si prišiel? Čo chceš?“ vychrlil dve krátke otázky.

	„Stretnúť sa s Pjontekom…“

	„Netresli ťa cestou po hlave?“

	„Čo?“ Štarchovi sa všetko krútilo, unikali mu súvislosti.

	„Si taký sprostý, alebo ťa cestou tresli po hlave? Pýtam sa ťa, po čo si prišiel.“

	„Stretnúť sa s Pjontekom… Urovnať veci…“ zopakoval Štarch.

	„A Pjontek sa ťa pýta, že po čo presne si doliezol,“ zasmial sa chlap.

	Peter naňho vyjavene hľadel, v žilách mal veľa adrenalínu, svitalo mu pomaly. Nemohol uveriť, že sedliak v zablatených čižmách, maskáčových nohaviciach a dotrhanej vojenskej košeli, čo sa tu morduje pri maštali, je Pjontek osobne.

	Preglgol a pozrel sa mu do tváre. Veľa toho nevidel, chlap bol zarastený, bradatý, na hlave mal zelenú šiltovku. Mohol mať čosi medzi päťdesiatkou a šesťdesiatkou, trochu mu pripomínal Fidela Castra.

	Štarchovi zamykalo kútikmi, na pocukané nervy toho bolo priveľa, absurdné prirovnanie ho takmer rozosmialo. Stisol zuby, hysterický chichot by mu nepomohol, hoci by sa do tejto pomätenej scény dokonale hodil.

	Veľký boss Pjontek ho osobne uvítal; rovno pred maštaľou pri rozvážaní sena – vykonávanom tiež osobne.

	„Sprostý jak teľa,“ skonštatoval Pjontek, keď sa nedočkal odpovede. Nakrčil tvár, zachrchľal, vytiahol hlieny až kdesi z priedušiek a odpľul si. Potom pokrútil hlavou, položil vidly a pobral sa do maštale – čižmy mu pri tom čvachtali v hnoji a močovke.

	Štarch sa preľakol, že stretnutie sa skončilo a on si práve zlikvidoval poslednú šancu. Zdvihol ruky, chcel čosi namietať, ale nedostal zo seba ani slovo. Hlavu mal vygumovanú, v tej chvíli by si nespomenul, ani ako sa volá.

	„Hybaj, pomôžeš mi,“ ozval sa z prítmia Pjontekov huhňavý hlas. „To možno zvládneš.“

	Štarch zaváhal, pripadal si ako v zlom, pokrivenom sne. Toto predsa nemohla byť skutočnosť, všetko to bolo pokrútené, takmer groteskné, no zároveň mu z toho vstávali chlpy na krku a zátylku.

	Vykročil, tipoval, že ide na vlastnú porážku, ale nenapadlo mu nič lepšie.

	Nenapadalo mu vôbec nič, akoby z Pjonteka vychádzala žiara paralyzujúca myslenie.

	Vošiel do maštale. Štipľavý zápach močovky, dobytka a hnoja sa zmenil na neznesiteľný smrad. Petra naplo, zlomené rebrá ho zapichali, v ústach zacítil horké žalúdočné šťavy.

	Za vchodom bola oddelená miestnosť – biele kachličky, stočená hadica, veľký odtokový kanál. V kúte postávalo drobné škvrnité teľa a tupo zízalo vyvalenými očami.

	Ďalší snový výjav, ďalší prízračný obraz.

	Petra znova naplo, nechcel vdychovať smrad, radšej zadržal dych. Pred očami sa mu rozblikali iskry, mal dojem, že každú chvíľu odpadne.

	„Tu mi pomôžeš,“ povedal Pjontek.

	Štarch ho cez hmlu a blikajúce iskry poriadne nevidel, musel naňho zaostriť.

	Hostiteľ si navliekol hrubú koženú zásteru. Vyzeral v nej ešte smiešnejšie než doteraz. Lenže v ruke držal lesknúci sa nôž a na stolík pri umývadle položil mäsiarsku pílku.

	„S čím?“ dostal zo seba Štarch.

	„Večeru si robím, mám rád čerstvé,“ odvetil Pjontek, akoby to bola konečne zaujímavejšia téma. „Niekto necháva teľacie odležať, ale ja nie. Čerstvé je najlepšie. Ešte v ňom cítiš život.“

	„To… Teraz?“ habkal Peter.

	„Sprostý jak to teľa si,“ uškrnul sa domáci. „No, chyť za hlavu a riadne drž,“ ukázal na vystrašené mláďa.

	Štarch sa obzrel, obchádzajúce mrákoty sa miešali s panikou. Potrhávalo ním, čosi v ňom by sa najradšej rozbehlo preč, hoci aj celkom bezhlavo.

	Lenže vo dverách už postával vojak, čo ho pred chvíľou štuchol hlavňou do brucha. Pozorne sledoval, čo sa v maštali deje, nespúšťal z neho zrak.

	„Chyť tú hlavu, lebo ťa zastrelí,“ zažartoval Pjontek. Vzápätí pozrel na vojaka a vážnym tónom mu prikázal: „Ak nechytí, zastreľ ho.“

	Petrovi neuniklo, že ozbrojenec prikývol a zdvihol samopal z pohotovostnej do streleckej polohy.

	Netušil, či ide o žart, alebo Pjontek naozaj vydal rozkaz, aby ho chlap zastrelil, ak mu nepomôže pri zabíjaní teľaťa.

	Jedno bolo absurdnejšie než druhé. V Štarchovi ožil dávno vytesnený pocit. Niečo podobné už zažil, takéto rozpoloženie už ochutnal. Bolo to vo vojnovej Bosne, keď sprevádzal Ľuboša. Vzduch tam nasiakol šialenstvom a čím viac sa blížili k centru konfliktu, tým pokrútenejšie, morbídnejšie a bizarnejšie tam všetko bolo. Odvtedy robil všetko pre to, aby na pokrivenie zabudol, aby ho vytlačil z vedomia aj z pamäti. Až dodnes sa mu to celkom darilo. Lenže teraz, v Pjontekovej prítomnosti… Ako výbuch ohňostrojovej rakety, všetko to bolo naspäť, ešte jasnejšie a intenzívnejšie, vykreslené v nečakane živých farbách.

	Prikročil k teľaťu. Zviera zaspätkovalo, natlačilo sa do kúta, vystrašene zamučalo.

	Štarch sa obzrel, dúfal, že Pjontek aj ozbrojený chlap zázračne zmiznú, že tam nebudú, že je to naozaj iba sen.

	Obaja tam stáli, vyčkávali, zdalo sa, Pjontek mu už veľa času nedopraje.

	Chvejúcimi sa rukami chytil teľa za kostnatú hlavu.

	„Privleč ho sem,“ zavelil hostiteľ.

	Štarch sa zaprel, lenže aj zviera sa vzoprelo, kopýtka mu zaškrípali o kachličky. Peter zafučal, napol svaly, ťahal ho bližšie k Pjontekovi a odtokovému kanálu.

	Teľa sa rozkvílilo, namiesto mučania odrazu vydávalo tenký piskľavý zvuk.

	„Sem, bližšie,“ doliehalo k Petrovi spoza chrbta.

	Po čele mu stekal pot, od smradu aj nariekajúceho zvieraťa, čo sa mu mykalo v zovretí, mu prišlo nevoľno.

	„Dobre,“ ozval sa Pjontek. „Stále drž, ale prekroč si zaň, inak budeš celý od krvi.“

	Štarch mechanicky poslúchol, prekročil za trasúce sa teľa a rýchlo si ho prechytil.

	„Niekto vraví, zabiť nečakane, aby zviera necítilo stres,“ mudroval Pjontek blížiaci sa spredu k mykajúcemu sa mláďaťu. „Táraniny! Ja mám rád mäso, v ktorom je strach. Úplne inak chutí!“

	Došiel do tesnej blízkosti, zašermoval zvieraťu čepeľou pred vyvalenými očami.

	„Čím viacej strachu, tým lepšie,“ pokračoval v prednáške.

	„A teraz riadne drž! Ak pustíš a ujde ti, dám ťa zastreliť.“ Peter zosilnel úchop, mláďa sa rozkvičalo.

	Pjontek mu bodol do krku, pokrútil čepeľou, aby našiel správny uhol, a nenáhlivými pohybmi začal prerezávať šľachy, žily a svalovinu.

	V zadnej časti maštale žili ďalšie zvieratá, začal sa odtiaľ ozývať mnohohlasný dobytčí rev. Vycítili, čo sa v prednej miestnosti deje, možno zaňuchali krv. Splašene sa rozmučali, zvuky prechádzali do kvičania, nedalo sa to zniesť. Peter by si najradšej zapchal uši, ale netrúfol si povoliť zovretie. Teľa sa mykalo, z rany mu striekala krv – väčšina z nej končila na dlážke, v odtokovom kanáli a na Pjontekovej mäsiarskej zástere.

	Štarch odvrátil tvár, zatínal zuby, snažil sa nedýchať. Z času na čas sa však musel nadýchnuť – sladkastý meďnatý zápach ho privádzal do šialenstva. Mláďa ešte stále zápasilo, znova a znova sa mu zachvievalo v rukách. Našťastie však stíchlo, Pjontek mu prerezal dýchaciu trubicu, tenké kvílenie prešlo do vlhkého, bublavého sykotu.

	Zadná časť maštale sa zmenila na hotové pandemónium, doliehal odtiaľ čoraz pekelnejší nárek.

	Trvalo to dlho, veľmi dlho; z hmly, ktorá všetko obostrela, k Petrovi prenikli nevzrušené, poučujúce slová: „Niekto vraví omráčiť a zabiť čo najrýchlejšie. Táraniny, ďalšie táraniny! Pri vedomí a čo najpomalšie. Iba vtedy sa do mäsa vylúči všetka sila zvieraťa, iba vtedy má správnu chuť.“

	Mláďa napokon ochablo, prestalo sa mykať a krútiť, zviezlo sa na zem. Štarch sa zatackal, na klzkej dlážke sa ťažko udržiavala rovnováha, najmä keď bol naklonený dopredu. Bál sa však zviera pustiť, už nepochyboval, že Pjontekov rozkaz o streľbe nebol žart. Teda pre Pjonteka možno áno, lenže to vôbec neznamenalo, že vojak ho naozaj nezastrelí, vôbec sa to nevylučovalo. Nie tu, nie v tejto usadlosti, ktorá bola od okolitého, aspoň ako-tak normálneho sveta oddelená vysokým plotom s ostnatým drôtom. Tu na Pjontekovom území vládli iné, úplné iné pravidlá než v takzvanom normálnom svete.

	Mnohohlasné mučanie sa postupne utišovalo, obzvlášť hlasno a zúfalo sa prejavoval už len jediný zvierací hlas – možno patril matke zdochýnajúceho mláďaťa.

	Štarch už nevydržal zadržiavať dych, prudko sa rozdychčal. Pozrel na dožívajúce teľa, dokonca si trúfol zdvihnúť pohľad od dlážky s rozširujúcou sa mlákou horúcej tmavočervenej krvi. Pjontek stál nad zvieraťom a s naklonenou hlavou pozoroval jeho posledné ťaženie. Krv už z rany nestriekala, iba voľne vytekala do kanála, z času na čas sa ozvalo zabublanie. Mláďa potichučky syčalo, tmavými vyvalenými očami odovzdane hľadelo na Pjonteka. Z pohľadu sa vytrácalo vedomie, ešte stále tam však bolo, hoci čoraz redšie.

	Pjontek poodišiel k stolíku pri umývadle, čižmy mu hlasno začvachtali. Položil nôž, zobral mäsiarsku pílku na mäso a kosti.

	„Toto ešte urobím, potom to dokončite,“ prikázal strážiacemu vojakovi. „Mäso odneste rovno do domu. Emil nech narobí stejky. Také ako vždy.“

	Ozbrojenec iba prikývol, zrejme nešlo o nič nezvyčajné. Pjontek sa s pílkou vrátil k zvieraťu a Štarchovi. „Riadne sa nažerieme,“ prehodil takmer priateľsky. „Uvidíš, ako ti zachutia moje stejky!“

	Peter sa na nič nezmohol, iba prekročil z nohy na nohu v hustej lepkavej mláke.

	„Sprostý jak to teľa,“ uzavrel Pjontek. Pristúpil dožívajúcemu mláďaťu čumák, priložil mu zubaté ostrie k rozrezanému hrdlu a pustil sa do odpiľovania hlavy.

	 


XIX

	Zaplavilo ich ostré, rezavé svetlo. Laba bolestivo zasyčal, stiahol sa od okna, dlaňou si pretieral oslepené oči. Všetkých šesť áut rozsvietilo diaľkové reflektory, žiara sa nedala vydržať.

	„Čo robia? Prečo na nás svietia?“ nechápal Bobo.

	„Aby sme videli veľké trt, to je tá taktika,“ odpovedal kápo so zavretými očami.

	„Ale teraz ich nevidíme, nevieme, čo robia.“

	„Veď o to im ide!“ prskol Laba. Vrátil sa k oknu, žmúril do prudkého svetla a snažil sa zachytiť, čo sa na parkovisku deje.

	„Vidíš niečo?“ zaujímal sa Andrej Chmelický.

	Laba okrem dvoch či troch siluet, ktoré sa mihli popred reflektory, nevidel vôbec nič, žiara bola prisilná. „Zatiaľ neútočia,“ prehodil cez plece.

	„Vyčkávajú, aby nás rozhodili a demoralizovali,“ zhodnotil Andrej. „Vedia, že majú čas, že sa nedovoláme pomoci.“

	„Kde v pičiriti je ten Štarch?!“ vyprskol Bobo. Nevedel sa vzdať fixnej predstavy, že boss každú chvíľu dorazí, aby ich zachránil.

	„Aj vzadu sú!“ zakričal ktorýsi z chlapcov.

	„Čože? Aj vzadu?“ šomral Laba a náhlil sa k oknu na opačnej strane. Keď tam došiel, opatrne vykukol na zadný dvor. „Kurva!“ skríkol. „Sú tam.“

	„Obkľúčili nás,“ znova zamudroval Andrej. „Teraz už nezdrhneme. A keď zaútočia, bude to koordinované, z viacerých strán.“

	„Sú to vojaci, zasrané špeciálne jednotky!“ neudržal sa Bobo. V hlase sa mu už neozývala iba panika, ale aj chytľavá a lepkavá hrôza.

	Laba zvažoval, ako rozmiestniť obrancov, aby odrazili aspoň prvý útok. Už-už chcel vydať rozkazy, keď jednému z mladších chlapcov povolili nervy. Bažant odhodil pištoľ, zviezol sa na zadok a úpenlivo sa rozplakal.

	 


XX

	Ľuboš zúril. Tak ani Štarch mu nezdvihne mobil?! Ani vydrbaný zmrd, ktorý ho najprv podrazil a potom takmer zabil? Veď mu volal už aspoň dvadsaťkrát a skurvený Štarch nič, ani jediné slovo. Ani len prijatie hovoru. Ani za to veľkému bossovi bývalý najlepší kamarát nestojí! Kde by dnes bol pán Peter Štarch, všemocný Štarch, keby nebolo jeho? Kde by dnes ten zmrd bol? Robil by pajáca vo verejnej správe alebo projektantíka v cudzej firme. Nímand, obyčajný nímand by z neho bol, keby ho on, Ľuboš Ostrý, nepribral k sebe. A pred revolúciou? Veď Petra zachránil pred kriminálom, zachránil ho pred tým, aby naňho vlastné dcéry hľadeli ako na podradného mukla.

	Nevďačný, zradný hajzel! Nebol jediný, komu Ľuboš pomáhal, viacerým podal pomocnú ruku. Napríklad aj Zolkovi. Tu v tomto podkroví mu pri obrusovaní trámov ponúkol, aby pracoval ako ich stavbyvedúci. Doteraz si pamätal Zolkov udivený pohľad, doteraz si spomínal na jeho vďačnosť a dojatie. Veru, Cigán mal čisté srdce, nie ako zmrd, ktorého donedávna považoval za najlepšieho priateľa.

	Ľuboš otvoril ďalšiu fľašu, pri spomienke na Čonku sa mu roj v hlave rozbzučal ešte zúrivejšie než doteraz. Zolko bol vďačný, čistý… A on? Ako sa mu odmenil? Vylákal ho do pasce, vylákal ho na smrť! Čo na tom, že nevedomky? Čo na tom, že o tom nevedel? Spravil to, dal sa zmanipulovať, lebo bol ožratý. Slabý a ožratý, to je celý on.

	Aj Vokošovi, ktorý to spôsobil, sa skúšal dovolať. Skúšal to už v Maďarsku, aj neskôr, keď sa vrátil do Ružomberka. A skúšal to aj dnes v noci. Chcel mu povedať svoje, chcel naňho vydáviť všetok jed, ktorý sa v ňom od Zolkovej smrti nazbieral. Lenže špinavá sviňa si zablokovala jeho číslo. Ľuboš to nedávno skúsil z iného telefónu, no Vokoš hovory od cudzích čísel vôbec neprijímal.

	Nikto od neho už neprijímal hovory. Pre všetkých – Milana, Beátu aj Štarcha – bol odrazu neznámy človek, neznáme číslo. Akoby ho nepoznali, akoby bol cudzí.

	A pritom spolu prežili aj veľa dobrého. Veru, pekné časy, boli to pekné časy. Spoločné dovolenky v Juhoslávii, spoločné rodinné dni na Štarchovej chate, veľa smiechu, pohody a spokojnosti… A ešte predtým, za komančov, keď spolu ako mladíci muzicírovali.

	Ľuboš sa postavil, čosi mu napadlo. Z reprákov práve vyhrávala skladba Hurt od Johnnyho Casha. Aj jeho balady kedysi vybrnkávali. Nie práve túto, ale tie staršie.

	Ostrý sa zatackal, naklonil hlavu. Bol ožratý, úplne strieskaný, no Cashov chrapľavý spev sa mu zapáčil, zazdalo sa mu, že Američan spieva práve preňho. Veď slová tej smutnej piesne boli presne o ňom, dokonale sedeli, to nemohla byť náhoda.

	 

	I hurt myself today To see if

	I still feel I focus on the pain

	The only thing that’s real

	 

	Odvliekol sa do kúta, kde bola opretá stará španielka – dar od Petra. Zdvihol ju, prešiel prstami po iniciálkach P. Š. & Ľ. O. BAND vyrytých do dreva. Brnkol po strunách, známy zvuk ho rozohrial. Usmial sa, prechytil si gitaru a pokúsil sa sprevádzať Cashov spev.

	 

	Try to kill it all away

	But I remember everything

	 

	Nešlo to, prsty sa mu plietli, nestíhal. Ale nedal sa odradiť, keď si niečo zaumienil, trval na tom.

	Texicom, aj ten si si zaumienil sprivatizovať, preletelo mu mysľou. Nepokojný roj začínal vystrkovať žihadlá a prehrýzať sa z lebky.

	Ľuboš sa nepoddal, vzdoroval zo všetkých síl. Došiel k hifi sústave, pridal zvuk a nastavil opakované prehrávanie skladby. Bude vyhrávať dookola, až kým sa nechytí, až kým na to nepríde.

	Stál uprostred podkrovia, hlava natočená, aby lepšie počul; z času na čas sa zatackal, stále však držal starú španielku a vybrnkával akordy. Ako kedysi.

	 


XXI

	Nočná mora sa neskončila odpílením teľacej hlavy. Ani zďaleka. Pjontek prenechal ďalšiu mäsiarčinu – stiahnutie z kože, vyvrhnutie, naporciovanie – svojim chlapom a začal sa naplno venovať Štarchovi. Vyviedol ho z maštale, ukázal na haciendu. „Poď, ideme dnu,“ vyzval ho. „Dáme reč, kým pripravia tie stejky.“

	Peter nenamietal. Ešte stále bol otrasený z toho, čo videl, počul a čuchal v prekliatej maštali. Už len pri pomyslení na stejky sa mu znova sťahoval rozbúrený žalúdok. Neopúšťal ho ani snový pocit, každou minútou sa mu zdalo, že sa prepadáva hlbšie a hlbšie do prízračného blúznenia. Veď sa sem vybral s konkrétnou úlohou, letel ako blázon, bol v časovej tiesni.

	„Zbiehajú sa, volajú si posily, veľa ich je!“ zaznievali mu v mysli Labove vyplašené slová.

	Kápo aj ďalší chlapci sú v ohrození, Pjontekovi vojaci ich vypátrali. Ktovie, čo sa teraz deje v Kaose. Možno je už dávno po všetkom, možno sú už všetci jeho ľudia mŕtvi, rozstrieľaní na fašírky – mäsiarčina sa v tejto partii zjavne preferuje.

	Lenže nemusí to tak byť, možno stále žijú a vzdorujú, možno ide o minúty či dokonca sekundy.

	A on? Namiesto toho, aby riešil to, prečo prišiel, prečo sa dobrovoľne naservíroval ako na tácke, robí pomocníka Pjontekovi. Zabili spolu teliatko, vyberané plemeno charolais – ako zdôraznil hostiteľ; zabezpečili mäso na chutnú večeru. Najlepší parťáci. A teraz ho jeho zarastený kamarát vedie do haciendy, aby mu ukázal, ako býva. Skvelý večer pod hviezdami vysoko v horách. Čo viac si priať?

	„Do domu ťa nevezmem,“ oznámil Pjontek, akoby mu čítal myšlienky. „Ale pozri na túto terasu, čo povieš?“

	Štarch sa nevzpieral, nemal na to sily. Poslušne si prehliadol rozostavanú prístavbu na pravom krídle haciendy.

	„Pekná,“ dostal zo seba.

	„Čo pekná, ty teľa sprosté!“ takmer sa urazil domáci. „To si sám, svojpomocne staviam.“

	„Veľmi pekná,“ opravil sa Peter.

	„Hovädo sprosté!“ rozosmial sa Pjontek a priateľsky ho potľapkal po chrbte.

	Štarch sa trhol, dotyk ho vydesil. Navyše, nepochyboval o tom, že mu na chrbte zostanú krvavé šmuhy.

	„Zajebal som ti bundičku,“ potvrdil jeho obavy Pjontek. „Ale hádam ti nevadí trochu červenej…“

	„Nie, to nevadí,“ ubezpečil ho Štarch. Aj jemu by sa zišlo trochu krvi, najlepšie celá transfúzia. Ruky, nohy aj tvár mal stŕpnuté a odkrvené. Ani sa nemusel dívať do zrkadla – cítil, že je smrteľne bledý.

	Hostiteľ ho voviedol do prístavby. Bola to zasklená murovaná terasa, zatiaľ bez omietky. Okná čerstvo osadené, ešte oblepené ochrannými fóliami a nálepkami. Vo vzduchu visela vôňa zasychajúcej izolácie pod okennými rámami.

	Petra vyplašilo, že na hrubých drevených stoličkách posedáva aspoň päť ozbrojených chlapov, medzi nimi aj veliteľ. Nestihol sa však poriadne rozhliadnuť. Pjontek vystrelil ďalšiu otázku: „Pekne tu je? Veľa si sám porobím.“

	Štarch pokýval hlavou. „Páčia sa mi tie okná,“ ukázal na veľké sklenené platne, za ktorými vládla čierna noc.

	„Včera sme ich osádzali,“ rozžiaril sa Pjontek a prešiel k nim. „Dobrá robota. Človek pri tom popremýšľa, dostane nové nápady.“ Zohol sa, zdvihol tubu s izolačnou polyuretánovou penou, hravo ňou zatriasol a položil ju naspäť.

	Petrovi sa vo vrecku rozvibroval mobil. Buď mu volajú zúfalí chlapci, alebo skurvený Ľuboš chytil druhý dych. V tej chvíli mu to bolo jedno, pri pohľade na plastové fólie naukladané v kúte sa utvrdil v presvedčení, že ho sem voviedli na popravu. Zaľahlo mu v ušiach, preglgol, ale nepomohlo to. Sledoval Pjonteka, tentoraz v nemej verzii, lebo hlas aj všetky ostatné zvuky sa kamsi stratili.

	Boss prešiel k provizórnemu umývadlu, začal si oplachovať zakrvavené ruky. Nešlo to ľahko, teľacia krv zaschla a stvrdla, ťažko sa odlepovala od kože. Peter pohľadom skĺzol nižšie, Pjontekove zašpinené čižmy zanechávali na dlážke nechutné husté odtlačky.

	Mobil vo vrecku mu stále vibroval, šumenie v ušiach bolo čoraz hlasnejšie.

	Ktosi doňho prudko sotil, Peter sa zatackal.

	Hučanie stíchlo, razom sa vrátil do prítomnosti, vedomie sa mu znova zaostrilo na tu a teraz.

	„Sadaj, nepočuješ?“ zavrčal naňho veliteľ.

	„Prepáčte,“ ospravedlnil sa Štarch a potriasol hlavou. Došiel k veľkému stolu uprostred miestnosti, sťažka dosadol na stoličku.

	„Čo ti horský vzduch nerobí dobre?“ vtipkoval Pjontek.

	„Nieže mi tu odpadneš.“

	„V poriadku, prepáčte, motá sa mi hlava.“

	„Už dlho sa ti motá, vlastných chlapov nevieš zvládnuť,“ napomenul ho boss. „Možno si hladný, dostaneš nažrať, neboj,“ doložil starostlivo. Odsunul vedľajšiu stoličku a posadil sa na ňu. „Na voľby čo hovoríš?“ nenútene pokračoval v konverzácii.

	„No…“ zahabkal Štarch. „Nečakal som, že takto…“

	„Ser na to!“ mávol rukou Pjontek. „Nepodstatné. Ja sa nemusím s nikým rozprávať, nikoho nepotrebujem. A keď už, tak sa bavím s tým, čo má Kardiša na obojku. A nielen Kardiša, aj týchto nových, všetkých. Tak s ním sa bavím ja, ostatní ma môžu bozať v riť.“

	Peter prikyvoval, snažil sa sústrediť, no vôbec netušil, o čom to Pjontek tára.

	„Poznáme sa zo starých čias, spred tej takzvanej revolúcie. Babinský ma s ním zoznámil. Štátna plánovacia komisia, podpredseda poslednej komunistickej vlády… Vieš, o kom točím, hovorí ti to niečo?“

	Štarch pokrútil hlavou. Rozčuľoval ho vibrujúci mobil vo vrecku, znemožňoval mu sústredenie. Najradšej by ho vytiahol a roztrieskal.

	„Nič ti to nehovorí, čo? Ty teľa sprosté,“ ukončil Pjontek.

	„Kde sú tie stejky, doboha?“ Atmosféra sa zmenila, doteraz ležérny hostiteľ začínal byť hladný a podráždený. Chvíľu sa zakláňal na stoličke a zazeral k vchodovým dverám, akoby každú chvíľu očakával večeru.

	Odrazu sa prudko obrátil naspäť k Štarchovi: „Ty čo v tom pojebanom Ružomberku robíš kokotiny? Mňa tvoje mestečko nezaujímalo. Ani ten región. Nič zaujímavé. Textilné závody a papiereň? Môžem obsrať! Mne tu patrí dosť fabričiek, nepotrebujem ďalšie. Mne ideš prieky robiť, ty hovädo? Ty šváb!“

	Štarch zdvihol dlane: „Ja… My sme nechceli… Nedorozumenie, nehoda to bola.“

	Pjontek sa zvrtol k veliteľovi. „Počúvaj, vezmite ho von a jebnite ho rovno,“ prikázal.

	Petrovi vyletelo srdce až do krku, vojaci sa pohli, dvaja z nich k nemu vykročili.

	Do prístavby vošiel chlap so zásterou a s bielou kuchárskou čiapkou na hlave. Niesol strieborný podnos s hŕbou naukladaného mäsa.

	„Emil!“ rozžiaril sa Pjontek. „Konečne, stejky sa nesú!“ Kývol na chlapov, posunkom ich zastavil. Obrátil sa naspäť k Štarchovi, na tvári široký úsmev, spod fúzov mu žiarili žltkasté zuby: „No prosím, večera je tu.“

	Kuchár položil podnos, zo skrinky pri stene vybral taniere a príbory, začal ich úhľadne rozkladať po stole. Nezabudol ani na jemné látkové utierky.

	„Hosťovi prvému,“ prikázal Pjontek a ukázal na Štarcha. Emil zobral tanier, o chvíľu mu ho vrátil aj s poriadnym kusom teľacieho mäsa. „Blue rare,“ oznámil s dokonalou výslovnosťou. „Veľmi jemne prepečený.“

	„V živote si také mäsko nežral,“ ubezpečil ho hostiteľ.

	„Zvonku opečený, zvnútra skoro surový. Šťavička, krvička!“ Štarch mal plné ústa horkých žalúdočných štiav. Chýbalo málo a vyvrátil by ich rovno na tanier. Už len z pohľadu na kus mäsa, ktoré bolo ešte pred chvíľou žijúcim, kvíliacim a brániacim sa teľaťom, mu bolo zle. Keď vdýchol ostrý živočíšny zápach nedostatočne prepečeného stejku, naplo ho. Pjontek si to našťastie nevšimol, práve dostával vlastnú porciu. Natešene poštrngal strieborným príborom, vidličkou prebehol po stolovacom noži a bez otáľania sa pustil do jedla. Odrezal si veľký kus, namočil ho do šťavy a krvi, čo vytiekla, a strčil si ho do úst.

	„Síce teľa odkrvíš, ale v mäse aj tak niečo zostane,“ vysvetľoval pomedzi hlasné, labužnícke mliaskanie. Peter si všimol, že mu pri tom po hustej brade steká šťava zmiešaná s krvou a so slinami. Prinútil sa odvrátiť pohľad, zaťal zuby, bezradne vyčkával.

	„Čo nežereš?!“ osopil sa naňho Pjontek. „Ak nebude žrať, vezmite ho von a jebnite ho,“ zasmial sa smerom k vojakom. Nereagovali smiechom ani úškrnmi, tváre mali stále rovnako prázdne, bez výrazu.

	Peter zobral do chvejúcich sa rúk studený príbor, pustil sa do krájania. Nešlo to ľahko, neprepečené mäso bolo tvrdé a húževnaté. Akoby sa nešťastné teľa vzpieralo ešte aj teraz, akoby vo svojom zápase neustávalo ani po smrti.

	Štarchovi pred očami preblikávali výjavy z maštale. Videl vystrašené mláďa schúlené v kúte vykachličkovanej miestnosti, cítil jeho zápach, počul ozvenu jeho kvílenia.

	Kus mäsa na tanieri. Kus rýchlo chladnúceho mäsa na drahom porcelánovom tanieri.

	Blue rare, veľmi jemne prepečené.

	Vložil si kúsok do úst, prinútil sa prehltnúť. Bez prežúvania či prevaľovania na jazyku, iba naraz prehltnúť, nič iné by nezvládol.

	Zmobilizoval vôľu aj zvyšky sebaovládania. Stisol viečka, sťažka prehltol.

	V ústach mu zostala odporná pachuť, v živote nejedol také nechutné mäso.

	„Cítiš to?“ ozval sa Pjontek. „Riadna sila, čo? Všetok strach, všetok život je tam. Nič nechutí lepšie, toto ti v žiadnej reštaurácii nedajú.“

	„Lahodné mäso,“ pochválil Peter.

	„Tak vidíš!“ pookrial hostiteľ. „Keď zožerieš, dostaneš dupľu.“

	Štarch si odkrojil ďalší kúsok. Premýšľal pri tom, či je Pjontek iba vychytralé, no zároveň tupé hovädo, alebo perverzný a veľmi dômyselný sadista. Nevedel sa rozhodnúť, zdalo sa mu, že chlap je oboje, hoci sa to vzájomne vylučovalo. Lenže tu, v Pjontekovom kráľovstve obohnanom ostnatým drôtom, predsa platili iné pravidlá než v bežnom svete. To, že je tu niečo biele, ešte neznamenalo, že to nemôže byť zároveň aj čierne.

	Spolu s tým tu bolo všetko obnažené až na kosť, až na samotnú holú podstatu. Veď aj to mäso, čo do seba práve pchali, a celá absurdná večera odkrývali viac, než by sa zdalo. Odkrývali podstatu hry. Kulisy sa mohli meniť, niekde hra pôsobila civilizovanejšie a vyberanejšie. Podstata však zostávala, stále sa hralo o to isté – o kus krvavého mäsa, ktorým sa napchá lačný žalúdok.

	U Pjonteka neboli žiadne kulisy, javisko aj zákulisie tú splývali, toto bolo jadro, podstata čiernej hry.

	Mäso. Čerstvé, krvavé mäso.

	Či už v podobe žrádla, vlhkých slizníc roztúženej štetky, alebo nabudených svalov oddaných pešiakov – v konečnom dôsledku išlo vždy o mäso.

	Rovnako aj bezpečie, slasť, oddych a luxus kúpený za peniaze – to všetko dopriate vlastnému telu, vlastnému mäsu… Všetko sa točilo okolo neho, všetko to bolo o mäse, mŕtvom aj živom, o ničom inom.

	Štarch so sebazaprením prehltol ďalšie sústo. A potom ďalšie a ešte ďalšie. Prestal ich počítať, vedel, že tu ide o život. Veď mäso, čo mu naservíroval Pjontek, celá táto večera bola ako prijímanie, rúhavá verzia svätého prijímania Božieho tela a krvi.

	Prehltol ďalší krvavý a teraz už aj studený kus nasiaknutý zmareným životom.

	Toto bolo prijímanie tela a krvi, najväčšia sviatosť čiernej hry.

	A po sviatosti…

	Do Pjonteka akoby vstúpil nový život.

	Plný žalúdok ho rozveselil. Drobné pichľavé očká odrazu horeli túžbou pobaviť sa.

	Štarchovi po chrbte prebehli zimomriavky – Pjontekovi potrhávalo tvárou, väčšinu času mal spokojný, žoviálny výraz, no pomedzi to prebleskovali takmer nepostrehnuteľné, kratučké grimasy. Mimické výrazy tej najhrubšej, najprimitívnejšej krutosti.

	Blažene sa oprel, vystrčil zasýtené brucho a položil si naň dlane. Uvoľnil sa, šibalským pohľadom behal po miestnosti. Len čo uspokojil nástojčivý hlad, začali sa v ňom rovnako nástojčivo ozývať iné potreby.

	Otočil sa k Štarchovi, chvíľu naňho mlčky hľadel a vycmukával si spomedzi zubov uviaznuté kúsky jedla. „Vieš, prečo ešte dýchaš?“ opýtal sa s figliarskym úškrnom.

	Peter práve prehĺtal posledný kúsok, vôbec mu nebolo do reči.

	„Tie hovädá, čo sa v Ružomberku oháňali mojím menom, vôbec nepatrili ku mne,“ pokračoval Pjontek. „Nič s nimi nemám, nepoznám ich. Tu hore, na mojom území, by si to nedovolili. Všetci vedia, že to nemám rád.“

	„Rozumiem,“ prikývol Štarch. Nekonverzovalo sa mu ľahko, stále premáhal dáviaci reflex.

	Pjontek pozrel na veliteľa a mávol rukou: „Priveď toho posledného.“

	Dvaja vojaci sa okamžite pustili do plnenia príkazu – bez slova vyšli z prístavby, prešli popred okná a zamierili kamsi k hospodárskym budovám.

	„Mali sme troch, ale zostal už iba jeden,“ prehodil hostiteľ, akoby sa tým všetko vysvetľovalo.

	„Troch?“ nerozumel Štarch.

	„Jedného z tých, čo brali do papule moje meno, zabil tvoj chlap. My sme lapili ďalších troch, čo s ním boli. Vieme si zistiť veci, tu sa nič neutají,“ uškrnul sa Pjontek a spokojne si pohladkal brucho.

	„A teraz… Už iba jeden?“ vyzvedal Peter.

	Pjontek rozhodil rukami a pokrčil plecia: „Dnešní mladí nič nevydržia. Môžem ja za to?“

	Rozhovor by pokračoval, no otvorili sa dvere, do prístavby sa vrátili dvaja vojaci. Medzi sebou vliekli neznámeho chlapa s tmavými brčkavými vlasmi.

	Štarchovi stačil jediný pohľad do jeho tváre a pochopil, že mladík je pomätený, šialený od strachu a hrôz, ktoré tu zažil, videl, počul. Ktovie, čo sa prihodilo jeho dvom parťákom, no podľa toho, ako sa posledný z trojice tváril, to muselo byť príšerné.

	„Á, tu je!“ rozžiaril sa Pjontek a vstal zo stoličky. „Ďalší večerný hosť.“

	Zajatec chcel voľačo povedať, ale nevydal zo seba ani slovo, namiesto toho sa nekontrolovateľne roztriasol.

	„Čo sa trasieš? Bojíš sa ma?“ dorážal naňho domáci. „Veď si môj človek. Môj človek. Tak si to všade rozprával. Vykrikoval si to po Ružomberku a ktoviekde ešte.“

	„Ja som… Ja som…“ vyjachtal chlap, zatiaľ čo zúrivo krútil hlavou.

	Pjontek sa otočil k stuhnutému Štarchovi. „Vidíš ho? Filozof. Slovenský Descartes, či jak sa volal… Ja som.“

	Peter nevdojak prikývol. Zarazilo ho, že Pjontek pozná aj takéto meno, dokonca ho použil v správnych súvislostiach. Striaslo ho, na bossovi bolo najdesivejšie práve to, že sa nedal poriadne zaradiť. Z troch štvrtín tupý, primitívny a hrubý sedlák, prezývka Vidlák mu dokonale pristala. Lenže z tej poslednej štvrtiny…

	„No čo, filozof,“ pokračoval Pjontek. „Kde máš kamarátov? Podochli?“ Vyšiel spoza stola, urobil zopár krokov do stredu miestnosti.

	Chlap sa zazmietal, vojaci ho však pevne držali.

	„Moje meno si bral do papule?!“ skríkol domáci. „Treba ti ju niečím zapchať!“ Rozhliadol sa po prístavbe, akoby naozaj hľadal niečo vhodné. Sykol, natešene zamykal rukami a prešiel k čerstvo osadeným oknám. Zohol sa, zdvihol tubu s izolačnou penou, hravo ňou zahrkal.

	„Vieš, čo je to?“ prihovoril sa zajatcovi. Nedočkal sa odpovede, lebo nešťastník prudko zbledol, podlomili sa mu kolená.

	„Poriadne ho držte, doboha!“ napomenul Pjontek. „Aj ty, hlavičku chyť,“ prikázal veliteľovi. Ten nezaváhal, prikročil bližšie a zdrapil obeť za kučeravé vlasy.

	„Vieš, čo je to?“ pokračoval hostiteľ v prerušenom príhovore. „Vysokoexpanzná PUR pena. Na vzduchu sa rozťahuje jak sviňa. Niekoľkonásobne zväčší svoj objem. Dobrá na zárubne, okenné rámy, špáry… Vyplní každú dutinu.“

	Znova zahrkal tubou, na skúšku vystrekol trochu žltej peny. Len čo striekanec dopadol na dlážku, začal sa zväčšovať, rásť a bobtnať.

	„Zväčší sa, vyplní každú dutinu a stvrdne. By si neveril, jak rýchlo stvrdne,“ vykladal Pjontek, zatiaľ čo sa ležérnym krokom blížil k dychčiacemu, znehybnenému chlapovi.

	„Mojím menom si sa oháňal, plnú hubu si ho mal. Tak do nej niečo dostaneš!“

	Kývol hlavou na ďalšieho vojaka, ktorý ochotne priskočil a po krátkom zápase rozďavil vzpierajúcej sa obeti ústa.

	Prístavbu vyplnilo hrdelné kvílenie, znelo to podobne ako nárek zabíjaného teľaťa.

	Štarch v meravých prstoch stále zvieral vidličku a nožík, uhranuto hľadel na prízračnú scénu, od ktorej nedokázal odtrhnúť pohľad.

	Pjontek došiel k chlapovi, silno zatrepal tubou, akoby chystal šľahačku na tortu alebo puding.

	„Povedz á!“ vyštekol. Vrazil mu sosák tuby hlboko do úst, až kamsi do hrdla, tresol po nej dlaňou, aby ju dostal ešte hlbšie, a stisol spúšť.

	Ozvalo sa syčanie, nárek sa utopil v bublaní, obeť sa zazmietala tak prudko, že štyria vojaci mali čo robiť, aby ju udržali.

	Pjontek stále striekal, syčanie neustávalo, rozhodol sa vyplniť všetky dutiny. Cez plece pozrel na Štarcha, v tvári čistá, priezračná detská radosť: „Vidíš, ako treba držať hlavu? Čo sa pri teľatách naučíš, pri ľuďoch akoby si našiel!“

	Rozosmial sa, doprial chlapovým útrobám ešte jeden dlhý strek a o krok ustúpil.

	Z úst aj nosných dierok neboráka sa vyvalila žltá pena, stiekla po brade, pokyckala hruď aj dlážku. Každá kvapka sa okamžite začala zväčšovať, rýchlo rástla, pripomínalo to pražiace sa pukance.

	Chlap sa zazmietal, zatrepal nohami, akoby sa pokúšal o bežecký rekord.

	„Dajte sáčok a na ten ho pustite,“ inštruoval Pjontek. Vojaci splnili príkaz, rezko dotiahli z kúta jednu priehľadnú fóliu a roztiahli ju. Tí, čo držali brčkavého, ho dovliekli nad ňu a pustili. Zviezol sa na zem, skrútil sa do klbka, ruky mu lietali k hrdlu, tvári aj hrudi, akoby nevedel, čo zachraňovať skôr.

	Žiadna záchrana sa však nekonala, pena vnikla hlboko do nosných dutín, hrdla, dýchacej trubice, priedušiek aj pažeráka, vyplnila celé ústa. Všade zväčšovala svoj objem, rástla, rozťahovala sa a pritom tuhla, tvrdla z tekutej na pevnú hmotu.

	Chlap sa znova zazmietal, prevalil sa na druhý bok, skrivenými prstami si driapal navierajúce hrdlo aj tvár, hrabal sa vo vlastnom mäse. Všetko v úplnom tichu, bez jediného hláska; vyzeralo to ako nemý film.

	Štarch od hrozného divadla nedokázal odlepiť pohľad, hoci sa modlil, aby aspoň stisol viečka. Nič, ani to; nezmohol sa na žiadny odpor, ani na najmenšiu sebaobranu pred šialenstvom a živou, názornou ukážkou neľudskej krutosti.

	Pjontek stál dva metre od zvíjajúceho sa chlapa. Hlavu mal naklonenú, zaujato sledoval jeho pomalé, zdĺhavé a bolestivé umieranie.

	Aj vojaci sa dívali chladne a ľahostajne, nezdali sa rozrušení ani zhrození. Zrejme boli na podobné výjavy zvyknutí, nebolo to pre nich nič nové.

	Pjontek sa pohol, zlomil kúzlo nehybnosti a vrátil sa k stolu. Vyprázdnenú tubu rázne položil vedľa taniera, natiahol sa k podnosu s polosurovými stejkmi a naložil si dupľu.

	Posadil sa, nenútene rozkrájal mäso na drobné kúsky; s nožom narábal citlivo, nič z toho, čo práve vykonal, ho nerozrušilo natoľko, aby to ovplyvnilo jeho jemnú motoriku. Napichol si kúsok vychladnutého stejku na vidličku, vložil si ho do úst. Oprel sa, rozvážne prežúval, z času na čas zamliaskal, no po celý čas upieral strnulý pohľad na dusiaceho sa chlapa, ktorý sa čoraz trhanejšie prehadzoval na roztiahnutej fólii.

	„Vieš, aké sú tri najdôležitejšie slová v živote?“ prehodil k otrasenému, chvejúcemu sa Štarchovi. „Náhoda, šťastie a smola.“

	Peter ho ani poriadne nevnímal, reagoval mechanicky: „Čože?“

	„Veľa chujov dnes riskuje, taká je doba. Strieľajú sa, navzájom sa ojebávajú o peniaze alebo o fabriky, odpaľujú sa výbušninami… Väčšina z nich zareve, iba niektorí prežijú. Lenže to nie je ich zásluha, chápeš? Keď sa veľa riskuje, väčšina má vždy smolu a zopár hráčov šťastie. Iba náhoda rozhodne, do ktorej kategórie spadneš.“

	Štarch mĺkvo prikývol, nič iné mu nenapadlo. Pohľad mal stále prilepený k ležiacemu chlapovi s modrou, ba fialovou tvárou. Už sa nezmietal, rozškriabané hrdlo mal neprirodzene vyduté, z rozďavených úst aj nosných dierok mu vyliezala pevná, potichu pukajúca žltá hmota. Pokrývali ju pramienky krvi z roztrhaných slizníc. Len z času na čas mu telom zatriasli predsmrtné kŕče, vyvalené oči mal vyvrátené dohora, začervenalé beľmá plné popraskaných žiliek.

	Peter nasával všetky detaily, hrôza doňho vnikala každým pórom, vdychoval ju spolu so vzduchom.

	„Ty si mal šťastie,“ pokračoval Pjontek. „Aspoň doteraz. Ale nijako to nesúviselo s tým, aký si. Alebo s tým, čo robíš. Nič si nenamýšľaj. Iba šťastie, náhoda, smola. Čistá ruleta. Chápeš to?“

	Štarch potriasol hlavou, z ľavého oka sa mu spustila slza.

	„Nasralo ma, že si otáľal a nevydal mi svojich chlapov, keď som ti to prikázal. Dosť ma to nasralo,“ Pjontek sa oprel, pošpáral si hrotom noža medzi zubami. „Ale prišiel si sám, ponúkol si sa namiesto nich, to beriem. Doteraz si sa viezol na šťastí. Dnes náhoda končí, dám ti šancu rozhodnúť o sebe.“

	„Ďakujem,“ vytisol zo seba Peter. Po názorných lekciách v maštali aj tu v prístavbe už vedel, ako to v Pjontekovom kráľovstve chodí. Medzi ľuďmi sa v posledných mesiacoch šepkalo, že keď sa premiérovi Kardišovi niečo alebo niekto nepáči, strašne sa rozkričí a rozziape. Štarch by bol za podobný prejav nekonečne vďačný. Predsa len, bolo to čosi ľudské, síce negatívne, ale pochopiteľné, dalo sa to zaradiť do mriežky.

	Pjontek taký nebol, nekričal ani neziapal, a keď, tak iba naoko. Inak ani nezvyšoval hlas. Rovno zabil či zmrzačil.

	Alebo oboje. Keď sa s ním človek rozprával, keď sa nachádzal v jeho blízkosti, vycítil to z neho. Ľudia, normálni ľudia, prechádzajú pri rozčúlení rôznymi fázami, existujú v nich emočné odtiene. Dokonca aj Laba, Bobo a ďalší chlapci ich mali, hoci poriadne ploché a úzke. V Pjontekovom čiernom kráľovstve nič také neexistovalo, žiadne fázy, iba definitívne buď – alebo. A toto chladné, priam krištáľové buď – alebo bolo neustále prítomné, aj v tom najnevinnejšom rozhovore, aj pri najbanálnejšej činnosti.

	„Dám ti šancu rozhodnúť o sebe,“ zopakoval Pjontek. „Bude ťa to niečo stáť. Niečo mi odstúpiš v tom svojom mestečku, ktoré ma nezaujímalo.“

	„Povedzte podmienky a…“ vychrlil Štarch.

	Pjontek zdvihol ruku, aby ho umlčal: „Tieto pičoviny doriešiš s tým, koho na to určím. Nebudem sa ja dohadovať o takých omrvinkách. Podstata je v inom. Oddanosť. Chápeš?“

	Peter preglgol, na hrdle mu navrela žila. Dobre rozumel, čo mu Pjontek hovorí – ak sa stane jeho vojakom, jeho najpodradnejším štartérom, možno odtiaľto vyviazne živý.

	Hostiteľ sa rozosmial, videl, čo sa v Štarchovi odohráva.

	„Počúvaj, boss,“ vydýchol posmešne a znova sa schuti zasmial. „Mne nejde o to, či sa v tom zasratom mestečku hráš na šéfa, ty chudák. Každý podľa svojho. Máš tam zopár sprostých faganov, čo ti to žerú, v poriadku. Žiadny problém.“

	Chlap na dlážke prudko zamykal rukami. Vzápätí sa uvoľnil, ochabol ako handrová bábika. Vyhasol, zacítili od neho zápach moču a výkalov.

	„Odpracte to,“ prikázal Pjontek. V tvári náznak nespokojnosti, akoby ho sklamalo, že zábava sa už skončila.

	Traja vojaci zdvihli mŕtvolu aj s fóliou, vyniesli ju z prístavby. O chvíľu dnu preniklo škrípanie kolieska na fúriku – zrejme odvážali telo.

	„Si pešiak, poskok, hovno,“ vrátil sa domáci k téme. Vylizoval tanier, na Štarcha sa už ani nedíval, hoci s ním hovoril. „Tá tvoja diera, odkiaľ si vyliezol, ma nezaujíma. Kľudne tam zalez naspäť a hraj sa pred faganmi na bossa, ty voš. My dvaja budeme vedieť, kto je kto. Budeme vedieť, ako to je, rozumieš? Pamätaj si, kde je tvoje miesto, komu slúžiš. Zaplať a môžeš si hrať divadielko ďalej. Ale počúvať budeš na slovo.“

	Peter cítil, že slzí, bol si istý, že to vojaci vidia, aj na diaľku vnímal ich pohŕdanie. Sústredil sa zo všetkých síl, aby sa ovládol a upokojil, aby zastavil aspoň chvejúcu sa bradu. Nepodarilo sa mu to, namiesto toho nervózne zasmrkal.

	Boss, všemocný boss, prebleskovalo mu v mysli. To slovo odrazu chutilo ešte horšie než studený teľací stejk. Čo si vlastne myslel? Čo si doteraz myslel? Kde, v akom pomätenom sne to vlastne žil?

	Pjontekovo kráľovstvo nebolo žiadna nočná mora. Naopak, všetka tá hrôza, všetka tá domnelá pokrivenosť, bola čistá a nefalšovaná realita.

	To on sám žil doteraz v bubline, v iluzórnom, vysnívanom svete.

	U Pjonteka mu spadli šupiny z očí, realita ho zasiahla plnou silou.

	Hrôza, čo z domáceho vyžarovala, nebola žiadna perverznosť, žiadna monštruozita. Bola to holá skutočnosť, nič viac, nič menej. Pjontek bol ozajstný, hnusne zemitý, až nechutne silno zakorenený v realite. Stačilo sa nachádzať v jeho blízkosti a človeku padali z očí všetky šupiny, rúcalo sa všetko iluzórne a neskutočné.

	Málokto čosi také zniesol. Väčšinu ľudí náraz s realitou zabil; bolo to, akoby v plnej rýchlosti – uprostred svojich rozosnívaných snov – vpálili do betónovej steny.

	„Súhlasím,“ zachrčal Štarch. Myslel si, že sa mu to vysloví ťažko, no ešte aj v tom si klamal, ešte aj v tom namotával sám seba.

	Povedal to s úľavou, veď v čosi také, v takú dohodu od začiatku podvedome dúfal. Stačilo jediné slovko, jediné „súhlasím“, a predal sa. Len čo to vyslovil, už nepatril samému sebe. V tom okamihu mal na krku obojok s jasne určeným výbehom aj pánom. No spolu s tým zmizla obrovská tiaž, zmizla drvivá váha zodpovednosti za seba aj iných; síce sa mu natisli do očí slzy, ale zároveň pocítil hlbokú, intenzívnu úľavu.

	„Čo sa týka tej nehody, pre ktorú si tu…“ vrátil ho Pjontekov hlas do rozhovoru.

	„Nikto ďalší sa o tom nedozvie,“ ubezpečil ho Štarch.

	„Naopak, budeš o tom rozprávať. Žiadne utajovanie a zatĺkanie, tým sa reči najrýchlejšie rozšíria. Budeš o tom rozprávať, ale nezaznie moje meno.“

	„Zamlčať ho?“ nechytal sa Peter.

	„Sprostý jak teľa! Od začiatku to hovorím. Budeš hovoriť, že to boli chlapi z Bystrice, z Popradu alebo zo psej riti. To je mi jedno. Nezaznie moje meno.“

	„Áno, už rozumiem. Spravím to presne tak.“

	„Dohodnuté,“ precedil Pjontek a nasadil si na hlavu šiltovku. „Odvolaj našich ľudí, ruším tú ružomberskú akciu,“ prikázal veliteľovi.

	Štarch si vydýchol, celé telo sa mu triaslo od nervov, úľavy, šoku aj hnevu. V rozbitej mysli si narýchlo nevedel poskladať, k čomu sa práve zaviazal; nevedel odhadnúť, čo všetko to znamená. Iba zľahka mu začínalo dochádzať, že sa možno zaboril do ešte hlbších sračiek. Ibaže to všetko bolo vedľajšie. Ešte odtiaľto síce neodišiel, no bola šanca, že sa mu to podarí. Možno odtiaľto vyjde živý, možno práve vykúpil dcéry, manželku, civilov a vlastných pešiakov, možno práve vykúpil celé mesto.

	„A pobozkaj mi čižmu,“ doložil Pjontek. Aj so stoličkou sa odtiahol od stola, mierne napriahol nohu, aby mal Štarch dobrý prístup.

	„Čo?“ vyletelo z Petra.

	„Richtárska prísaha, sľub vernosti a oddanosti, pobozkanie prsteňa…“ uškŕňal sa Pjontek. „Počul si už také? Stáročia sa to robí. U pápeža aj dnes. V Krstnom otcovi si to videl, nie? Tak mne nepobozkáš prsteň, ale čižmu, ty teľa. Za to, že si otáľal. Nabudúce splníš príkaz ihneď, rozumieš?“

	Štarch sa už vôbec neovládal, nezostala v ňom ani štipka vôle. Skĺzol pohľadom na Pjontekove čižmy pokryté zaschnutou vrstvou krvi, šťaniek a páchnuceho hnoja. Naplo ho, odrazu v pažeráku cítil zvyšky zhltnutých, nerozžutých stejkov.

	„Rozumieš mi?“ zopakoval Pjontek. Nekričal, vôbec nezvyšoval hlas, no zároveň mávol na veliteľa.

	Štarch za chrbtom začul blížiace sa kroky; bol to veliteľ, ale zároveň aj nebol, kráčala tam smrť.

	„Rozumiem!“ vyhŕkol.

	Kroky zastali, vyčkávali; veliteľ aj smrť stáli tesne za ním, mrazilo od nich.

	„Pobozkaj mi čižmu,“ zaznel chladný, nevzrušený príkaz. Petrovi sa rozmazal výhľad, oči mal plné sĺz. V ušiach mu hučalo, prístavba sa kamsi prepadla. Spolu s ňou sa prepadol aj on sám, Peter Štarch – všetko, čím doteraz bol a za čo sa považoval.

	Zmizlo to v prázdnote, zrútilo sa do ničoty driemajúcej v jadre každej čiernej hry. Tvorí jej centrum a svojou gravitačnou silou ohýba všetko, čo sa k nej priblíži. Čokoľvek vstúpi za polčas rozpadu – za neviditeľnú hranicu, spoza ktorej už niet návratu –, sa pokriví, zdeformuje na nepoznanie a nikdy sa odtiaľ nevymotá.

	Všetko a každý.

	Peter už nevládal odporovať, čím bližšie k jadru, tým je ťah silnejší.

	Nevládal, ničota ho vysávala, najprv nasala jeho dušu, všetko, čím bol, teraz priťahovala aj jeho fyzické telo.

	Nevládal odporovať, vôbec už nevládal. Skĺzol zo stoličky, zviezol sa na kolená.

	Iluzórny obraz bossa, oceľového chlapa, ale aj identita, osobnosť, duša… Všetko to z neho vykĺzlo, zostal len prázdny obal, krehká škrupinka; všetko sa to krútilo a prepadávalo do víru, ktorého oko bolo dokonalým prázdnom. Bezhlasne sa to tam rútilo, padalo do čiernoty, nenávratne mizlo.

	Ničota pritiahla aj jeho telo, rútil sa po špirále. Štvornožky podišiel k pánovi. V hrudi mu búšilo srdce, dunel v ňom úder za úderom.

	Odrazu zmĺklo.

	Nič nevidel, ani nepočul, všetko sa prepadlo do prázdna.

	Aj on sám.

	Sklonil sa ešte nižšie a pobozkal Pjontekovu čižmu.

	 


XXII

	Vokoš zaparkoval neďaleko hlavnej železničnej stanice. Nemal to miesto rád, pripomínalo mu Dominika. Keď tam bol naposledy, namiesto syna uvidel chorého a sfetovaného bezdomovca. Niečo odporné. Vtedy to nevydržal, ušiel odtiaľ, nič v živote ho nevydesilo viac než taký pohľad. Napokon, Dominika dodnes obklopovalo čosi nedobré – veď aj predvčerom pri lúčení Alexander celkom stratil hlavu. Bľabotal akési nezmysly, rozcítil sa, doteraz sa za to sám sebe hnusil. Akoby sa niečo zo synovho buzerantstva, z tej jeho hnusnej choroby, začínalo prenášať aj naňho. Cítil odpor aj strach, nespoznával sám seba. Najradšej na to ani nemyslieť. Najmä nie teraz, keď ho čaká stretnutie, ktoré rozhodne o tom, či má pred sebou ešte nejakú budúcnosť, alebo je už len neživý, blednúci tieň.

	Otvoril aktovku, skontroloval, či sú v nej všetky potrebné dokumenty. Našťastie nič nezabudol. Vydýchal sa, trochu si upravil vlasy a vyšiel z auta. Na Žabotovu to nebolo ďaleko, ani centrálu opozície nemusel prácne vyhľadávať. Vládol tam čulý ruch, do budovy sa trúsili hlúčiky ľudí, na chodníku postávali skupinky fajčiarov, novinári aj televízne štáby.

	Došiel až ku vchodu, kde stáli dvaja ochrankári. Jednému z nich sa predstavil, bál sa, že ho vysmejú a pošlú domov.

	Hagara však nebol taký zmrd, akým sa zdal, naozaj čosi vybavil. Ochrankár kývol hlavou, zbežne ho prehľadal, nazrel mu do aktovky a pustil ho dnu. Vo vestibule sa Vokoša ujal vrátnik.

	„Tuto v kancelárii počkáte,“ drmolil, keď ho viedol hore schodmi. „Hneď ohlásim, že ste prišli.“

	Alexander prikyvoval, aktovku si držal pritlačenú k hrudi, v takomto prostredí sa cítil neisto. Navyše tu bolo aj rušno a hlučno, nevedel sa sústrediť – kdesi blízko, asi v hlavnej sále, vyhrávala hudba, ozýval sa odtiaľ smiech a zvuky bujarej zábavy.

	Vokoš znechutene pokrútil hlavou. Teraz oslavujú, teraz sa zabávajú… Neznášal také prejavy slabosti a ľahkomyseľnosti. Veď ak sa títo chudáci, budúci noví páni, mali mať niekedy na pozore a zarezávať na plné obrátky, tak to bolo práve v týchto rozhodujúcich chvíľach, keď sa všetko lámalo. Tesne po víťazstve sa zasievajú semená budúcej prehry. Vtedy je drahá každá hodina, ba minúta. Ale nie, nemožní a slabí červi sa radšej ožierajú a poskakujú pri stupídnej muzike. Vokoš potriasol hlavou, bol rád, že ho vrátnik vedie inam, ďaleko od hluku. Tam, v tichých a mierne zatuchnutých chodbách, sa cítil istejšie. V takýchto priestoroch, v šere a tichu zákulisia, sa rozhoduje o podstatných veciach, nie vo svetle reflektorov.

	„Tu počkajte,“ povedal vrátnik a otvoril jedny z bočných dvier.

	Alexander vošiel do kancelárie a rozhliadol sa. Ošarpaný nábytok, cez okná spustené staré pokrivené žalúzie, vŕzgajúce stoličky namiesto kresiel. Presne tak mu to vyhovovalo. Hagara sa pochlapil – keď sa s ním chcú rozprávať v takom zastrčenom priestore, mimo oficiálnych a reprezentačných zasadačiek, znamená to, že ho berú vážne.

	Posadil sa na stoličku, aktovku si položil k nohám. Vystrel sa a privrel oči, aby sa upokojil. Nevedel, ako dlho vyčkával; keď sa sústredil, čas strácal zmysel. A teraz sa sústredil veľmi, už dávno nebol takýto koncentrovaný. Naposledy azda pred štyrmi rokmi, pri prvých rozhovoroch s Kardišom. Alebo ešte predtým, začiatkom osemdesiatych rokov, keď cez Félixa Zaberského nadväzoval kontakty s vtedajšou mocou a ŠtB.

	Keď z chodby začul blížiace sa kroky, otvoril oči a postavil sa. Nahodil ustaraný, zodpovedný výraz, trochu sa prikrčil. Dvere sa odchýlili, do kancelárie vošiel Donecký. Tvár mal rozžiarenú, bol opitý víťazstvom. Vynikajúce otvorenie, Vokoš si nemohol želať nič lepšie.

	„Dobrý večer,“ pozdravil opozičný líder a podal mu ruku. Bolo to iba nacvičené gesto, Alexander videl, že chlapík mu nedôveruje a udržuje si od neho odstup. Presne tak to malo byť, hra sa začínala odvíjať podľa známych pravidiel.

	„Dobrý večer, gratulujem k volebnému výsledku,“ povedal formálne, aby to nevyznelo tak, že sa mu chce horlivo strkať do zadku. Takých teraz budú celé zástupy.

	„Povedali mi, že máte čosi veľmi dôležité,“ začal Donecký. „Viete, nemám veľa času… Ani sa nepoznáme…“

	„Rozumiem,“ prikývol Vokoš. „Vôbec by som neobťažoval, no je to výnimočný prípad. Iba pár minút.“

	„Tak prosím,“ prehodil budúci premiér a ukázal na stoličku.

	Alexander sa posadil, počkal, kým si sadne aj Donecký, a potom začal: „Viete, že som prednosta v Ružomberku.“

	„Áno, to mi povedali.“

	„Dlho pracujem pre našu vec, dúfam, že aj to vám povedali. Áno, bol som v Kardišovom hnutí, ale posledné roky…“ Opozičný líder sa netrpezlivo zamrvil, bolo na ňom vidieť, že mu stretnutie nie je príjemné.

	„Pochopte,“ pokračoval Vokoš. „Bol som pri mnohých veciach, nemohol som cúvnuť. Veď dobre viete, ako to chodilo. Sám ste si vytrpeli svoje. A ja? Čo som mohol? Veď len kúsok od Ružomberka, v Poprade, zmizol prednosta, keď sa proti čomusi vzoprel.“

	„Ja tu nie som na to, aby som vás súdil,“ povedal Donecký a rukou mu naznačil, aby prešiel k podstate.

	„Poznám detaily privatizácií a ďalších straníckych operácií na celom strednom Slovensku. Vlastne, doniesol som to so sebou,“ ukázal na aktovku. „Ale nejde mi len o to. Kvôli týmto veciam by som vás neobťažoval. Je to vážnejšie a ja nedôverujem nikomu okrem vás.“

	Donecký nadvihol obočie: „Nerozumiem, hovorte jasnejšie.“

	„Ide o ľudské životy!“ vyprskol Vokoš. „O privatizácii Texicomu určite viete, je to veľká fabrika. Lenže tým sa to neskončilo, noví vlastníci tunelujú vo veľkom. Teda, prepáčte za výraz.“

	„Rozumiem, pokračujte. Čosi o životoch ste –“

	„Boja sa, že teraz budú veci po novom. Sú schopní všetkého. Aby lúpež dokončili, potrebujú sa zbaviť nepohodlných ľudí. A podľa toho, čo som začul, to plánovali spraviť okamžite, ak vyhráte. Rozumiete? Práve teraz, každá minúta je drahá!“ predstieral Vokoš vrcholné rozrušenie.

	„A prečo ste s tým prišli za mnou?“ zháčil sa Donecký. Zdvihol dlane a trochu sa zaklonil, akoby signalizoval, že s tým nechce mať nič spoločné. „Mali ste to niekomu nahlásiť.“

	„A komu, prosím vás? Veď ja to poznám, bol som pri tom, lebo ma prinútili. Komu som mal nahlásiť? Polícii alebo ich tajnej službe? Sám viete, že to sú všetko ich ľudia.“

	„No dobre, dobre, ale naši spravodajcovia mi vraveli, že ste im pomáhali. Tak im ste to mohli…“

	Vokoš sa mu zahľadel do očí, zatváril sa vážne, trochu skormútene. „A vy im bezvýhradne veríte? Vy veríte, že medzi nimi tiež nie sú čierne ovce? Veď tie sú všade. Vždy sa nájdu ľudia, čo kalkulujú každý krok a hrajú na obe strany.“

	Donecký naklonil hlavu: „Máte taký pocit?“

	Alexander rozhodil rukami, akože by to nerád rozvádzal, ale myslí si svoje.

	„No máte taký pocit?“ zopakoval politik.

	„Pozrite, ja som bol v kontakte najmä s Hagarom. A ten… O veľa vecí mal záujem, o niektoré zas vôbec. Tak čo si mám myslieť?“

	„Napríklad o čo nemali záujem?“

	„Ja hovorím len o tom Hagarovi, nerád by som všeobecne…“

	„Dobre, o čo teda nemal záujem?“

	„Napríklad o to, čo som vám dnes priniesol,“ odpovedal Vokoš a ukázal na aktovku. „Sú to kompletné a presné záznamy o všetkých čiernotách, čo sa v regióne diali pod taktovkou hnutia. Niekedy aj Kardiša osobne.“

	Donecký sa naklonil trochu bližšie. „A naši ľudia o to nemali záujem?“

	„Iba ten Hagara, hovorím. Po celý čas som mu to núkal. Nie a nie sa rozhýbať. Aj ten Texicom… Už týždeň ho upozorňujem, že môžu byť ohrozené ľudské životy. A ako vidím, vy to teraz počujete prvý raz.“

	„Nedostalo sa to ku mne, inak by som…“ zahabkal Donecký. „Ale ja presne neviem, kto toho Hagaru riadi, možno to už riešia. Veď ma nemusia informovať o všetkom.“

	„Ani neinformujú,“ prikývol Vokoš a usmial sa.

	„Tak o koho vlastne ide, kto je v ohrození? Máte presnejšie informácie, nech môžem konať?“

	„Samozrejme. Tú špinavosť riadi Erik Grznár. On a ľudia okolo neho plánujú fyzickú likvidáciu troch bývalých zamestnancov, ktorí im robia problémy – riaditeľa Pešeka, námestníka Lysáka a odborára Veselého. Podľa toho, čo som zistil, sa to môže stať kedykoľvek, aj dnes v noci.“

	„Teraz? V noci?“

	„Veď preto som sem letel z Ružomberka, preto som vás obťažoval v taký čas! Ja v takej veci nikomu inému neverím.“

	„Ďakujem za dôveru, pán…“

	„Vokoš, Alexander Vokoš.“

	„A vy ste prednosta, či ako ste to hovorili?“

	„Prednosta mestského úradu v Ružomberku. Hnutie pretlačilo, aby ma vymenovali aj za predsedu mestskej rady, ale funkciu som neprijal. Nenastúpil som, svedomie mi nedalo. Aj preto ma začali podozrievať. Nebudem vám klamať, bojím sa.“

	„Žiadny strach, teraz budú veci po novom, verte mi. My sa postaráme nielen o svojich, ale aj o tých, čo nám pomohli, nebojte sa.“

	„Ďakujem, pán predseda,“ úctivo prehodil Vokoš a naznačil drobný úklon.

	„Čo ste to teda priniesli?“ opýtal sa Donecký. Ukázal na aktovku, prisunul sa trochu bližšie.

	„Detailné záznamy o všetkých čiernych operáciách pod záštitou hnutia na strednom Slovensku. Sumy, účty, prevody, mená…“

	„Aha,“ zašomral Donecký a olizol si pery.

	„Ja som im to núkal, ale po tých skúsenostiach s Hagarom… Odovzdám to iba vám osobne, som si povedal.“

	„Netreba byť prehnane paranoidný, ale chápem vás, rozumiem,“ uznal budúci premiér. „A ďakujem. Ak je tam to, čo vravíte, tak je to cenná pomoc. Veľmi cenná.“

	„Rád pomôžem dobrej veci,“ prehodil Alexander. „Ak by ste mali záujem, môžem aj viac. Ale nechcem sa vnucovať, neberte to tak.“

	Donecký nahodil figliarsky úsmev: „Neberiem, vôbec to tak neberiem.“ Stíchol, vyčkával a dával Vokošovi priestor, aby spresnil, čím by teda mohol byť nápomocný.

	Alexander takejto tichej komunikácii dobre rozumel, dokonca ešte lepšie než hovorenému slovu. Tiež na chvíľu zmĺkol, aby dal najavo, že to, čo povie, má svoju váhu a treba to oddeliť od bežného tárania.

	„Myslím si, ale opravte ma, ak sa mýlim,“ začal opatrne, „že keď zostavíte vládu, budete chcieť ukázať, že veci naozaj fungujú po novom, že zavládli nové poriadky. Voliči to čakajú, aj Brusel na to čaká. Veď inak nás nevezmú do hry, skončíme ako Bielorusko alebo nejaká kvázi ruská provincia.“

	Donecký prikývol a výrazom tváre naznačil, že v Alexandrovej reči zatiaľ nie je čo opravovať.

	„Môžem ponúknuť oveľa viac, než som dnes priniesol,“ pokračoval Vokoš. „Viem, ktorí podnikatelia v regióne dostávali najviac zákaziek od hnutia. Ľuboš Ostrý, Peter Štarch a ďalší. Hovoria vám niečo tie mená? Boli to milióny, desiatky, možno aj stovky miliónov korún, čo sa tam točili. Všetko vám to poskytnem, lebo rád pomôžem dobrej veci. Odhalené podvody, stámiliónové kauzy, zatknutia vinníkov, ozajstných veľkých rýb. Mega súdne procesy alebo tiché dohody… To je už na vás. Ako s tým naložíte, je vaša vec.“

	Donecký pozrel na hodinky, rázne sa postavil. „Musím už ísť, ale dajte mi na seba kontakt, ešte sa porozprávame.“

	Vokoš sa tiež postavil, podal mu aktovku s dokumentmi aj svoju vizitku.

	„Viete, čo je najväčší paradox?“ opýtal sa ho politik.

	„Paradoxov je veľa, neviem, čo tým myslíte,“ priznal Alexander.

	„My ten systém politických nominácií do štátnej a verejnej správy, ktorý zaviedol Kardiš a ktorý je nedemokratické svinstvo najväčšieho rangu, nebudeme hneď meniť, nemôžeme,“ povedal Donecký.

	„Nebudete?“ Vokoš zahral prekvapenie. V skutočnosti už vedel, že je na známom ihrisku. Tento chlapík, ktorého mal pred sebou, to možno myslel dobre a úprimne, no nebol to blázon ani zasnívaný idealista. Čiže sa nakoniec dohodnú, v ťažení za lepšie Slovensko bude potrebovať presne takých ľudí, ako je on, Alexander Vokoš. Našťastie nie je hlúpy, je z dobrého materiálu, takže si to uvedomuje.

	„Pochopte, nemôžeme si to teraz dovoliť,“ vysvetľoval Donecký. „Dočasne budeme musieť postupovať rovnako. Všetky dôležité funkcie preobsadíme našimi ľuďmi. Veď ako inak dosiahneme zmenu k lepšiemu? S Kardišovými stúpencami vo vedúcich funkciách? To určite nie. Jednak nás nenávidia a väčšina z nich je aj úplne neschopná. Sabotovali by všetky naše rozhodnutia a reformy… Musíme to prestriedať našimi, po politickej linke. Ale bude to tak fungovať iba dočasne, naozaj iba dočasne, na to sa spoľahnite.“

	„Samozrejme, úplne vám rozumiem,“ usmial sa Alexander. „Len, prosím vás, konajte v tej veci, kvôli ktorej som prišiel. Bojím sa, že to neznesie odklad, tí traja môžu byť v ohrození. Hlavne Grznára nech zatknú. Pokojne dosvedčím, že v mojej prítomnosti plánoval viacnásobnú vraždu, hoci aj mňa obhádže sračkami, ešte aj mňa bude obviňovať z nezmyslov.“

	„Hneď vydám pokyny, nebojte sa,“ povedal Donecký a podal mu ruku.

	Pozreli si do očí, najdôležitejšie veci sa hovoria bez slov. On im naservíruje veľké ryby. Oni sa budú tváriť, že veria jeho verzii o tom, ako ho hnutie nútilo vykonávať svinstvá, a nebudú jeho obhajobu rozpitvávať veľmi hlboko.

	Stisli si pravice a potriasli nimi, viac nebolo treba. Alexander vykročil ku dverám.

	„Pán Vokoš,“ zavolal za ním budúci premiér.

	„Áno?“

	„Nastúpte do tej funkcie predsedu rady. Schopných ľudí ako vy budeme potrebovať.“

	 


XXIII

	Na parkovisku pred klubom nastal ruch, k napätým obrancom sa donieslo zopár pokrikov aj zvuk utekajúcich nôh.

	„Už idú!“ zahlásil Laba a silnejšie stisol samopal. Ruky sa mu triasli tak, že by útočníka netrafil ani z troch metrov.

	„No boha,“ zašepkal Bobo. Prikrčil sa za prevrátený stôl, ktorý mu mal poslúžiť ako provizórny kryt.

	Bolo mi to treba, bolo mi to treba?! opakoval si v duchu.

	Skurvený Laba, do takýchto sračiek ma dostal!

	V klube zavládlo ticho. Poblednutí spotení chlapci mlčali, iba občas niektorý z nich hlasno vydýchol. A ktorýsi blb od rozrušenia alebo strachu vypúšťal smradľavé plyny.

	Bobo opatrne vykukol cez hranu stola. Hlavňou brokovnice mal mieriť na prízemné okno, ale kašlal na to. Pohľadom prečesával okolie, hľadal únikovú trasu, ktorou sa pokúsi zmiznúť, len čo začne ozajstná mela. Laba mu síce kládol na srdce, že musí udržať pozíciu, lebo od neho závisí, aby útočníci ostatných chlapcov, brániacich prednú časť klubu, nezmasakrovali od chrbta.

	Nasrať! Každý nech sa postará sám o seba. Veď on, Bobo, nemôže za to, že Štarch aj Laba sú úplní chuji, čo nedokážu vyriešiť problém. Navyše, keď zdrhol samotný boss, a ani sa neukázal, prečo by mal práve on nasadzovať život?

	Pootočil sa, pozrel na Labu. Uvidel čosi, čo ho vydesilo ešte viac než pokriky doliehajúce z parkoviska – keď si kápo myslel, že sa naňho nikto nedíva, pustil na chvíľu samopal, prežehnal sa a zopol ruky, akoby sa modlil.

	Hajzel zasratý! pomyslel si Bobo. Toto spôsobil, do takýchto sračiek nás dostal, a teraz sa modlí. Ošťať takého kápa!

	Bobo nebol veriaci. Obaja jeho rodičia boli oddaní stúpenci komunistického režimu a presvedčenia. Odmalička mu vtĺkali do hlavy, že Boh a náboženstvo sú obyčajné výmysly, fantázie, ktorých úlohou je ovládať prostoduchých hlupákov. Bobo o tom nikdy nepochyboval, keď bol mladší a tvorivejší, chodieval so skupinou miestnych skinhedov maľovať hákové kríže na kostol. Vyjadroval tým svoje presvedčenie – ak už nejaký kríž, tak nech je hákový.

	Nikdy o náboženských otázkach nepremýšľal inak. Žiadny pánboh neexistoval, veď inak by nedovolil, aby akurát jemu, v podstate slušnému človeku, židácki doktori odrezali vajcia.

	Teraz, schúlený za prevráteným stolom, však objavil novú perspektívu. Čo keď na tom predsa len niečo je? Laba sa modlí, čurák vychcaný, zase ich chce všetkých odrbať. Možno vie niečo, čo oni nevedia, možno niečo tají. Predsa len, je to kápo.

	Bobo položil brokovnicu, prižmúril oči a náhlivo sa prežehnal.

	A potom ešte raz, pre istotu, ak by prvý pokus nezabral.

	Malo to čosi do seba, jednoduchý úkon mu pridával na sebaistote.

	Zabohoval a prežehnal sa do tretice.

	Žiara reflektorov na parkovisku odrazu zhasla. Klub sa ponoril do šera, lebo kápo už podvečer prikázal zhasnúť väčšinu lámp.

	Bobo si pritiahol kolená k hrudi, skrútil sa a zaťal zuby.

	Už idú! Už idú! opakoval si v mysli. Brokovnica aj úloha strážiť okno mu vyfučali z hlavy.

	Snažil sa zhlboka dýchať, veď najdôležitejšie bolo nestratiť sebakontrolu.

	Vonku zavrčali motory. Zdalo sa, že autá, dodávky aj džípy sa pohli. Zapišťali pneumatiky, vrčanie postupne slablo, až sa rozhostilo úplné ticho.

	„Čo je? Čo sa deje?“ zakričal Andrej Chmelický skrytý za oporným stĺpom.

	Žiadna odpoveď.

	Bobo vykukol spoza stola, mapoval situáciu. Keby niečo, nebude sa srať, vyskočí rovno cez prízemné okno.

	Laba vstal zo svojho úkrytu, opatrne sa zakrádal po balkóne. Došiel až k oknu s výhľadom na parkovisko, zohol sa a vyzrel ponad spodnú hranu.

	Stiahol sa naspäť, zviezol sa na dlážku. Chrbtom sa opieral o stenu, sťažka dýchal, rukou si utieral spotenú tvár.

	„Čo sa deje?!“ zopakoval Andrej.

	„Sú preč!“ vydýchol Laba. Hlas sa mu triasol od nervov aj náhlej úľavy. „Zmizli, sú preč!“

	Chlapci ožili, sekundu či dve vládlo neveriacke ticho, vzápätí sa všetci naraz rozrečnili.

	Aj Bobo mal odrazu silnú chuť hovoriť, kričať z plných pľúc. Veď mal čo povedať, dobre vedel, kto ich všetkých zachránil. Prežehnal sa a presne vtedy svetlá zhasli, presne vtedy sa zmrdi zdekovali z parkoviska, akurát v tom momente sa všetko zlomilo. Také náhody neexistujú.

	Zdvihol zo zeme brokovnicu, frajersky si ju prehodil cez plece a postavil sa. Víťazstvo chutilo sladko, bol to parádny, opojný pocit.

	„Zľakli sa! Tí chuji zasraní sa nás zľakli!“ zakričal čo najhlasnejšie. „Som vedel, že robia ramená, ale nakoniec sa akurát tak poserú.“

	 


XXIV

	Znova zavolal Štarchovi, podnikol posledný pokus. Spočiatku mu vyzváňal, aby mu všetko vykričal, aby mu vynadal, vyvalil naňho všetok hnis z najhlbších útrob ubolenej duše. Neskôr, keď Peter nedvíhal, mu volal zo zúfalstva. Znova a znova stláčal vytáčanie. Stekali mu pri tom po lícach slzy, dusil ho vlastný alkoholový dych. Čkalo sa mu, každú chvíľu grgal, výpary zo svinstva, ktoré vychľastal, sa nedali zniesť.

	„Petrík, prosím ťa, zdvihni,“ chrčal do telefónu. Potreboval počuť známy ľudský hlas. Mohol by mu aj nadávať, kričať naňho tie najhnusnejšie veci, no stále by to bol známy ľudský hlas a nie príšerné cudzie bzučanie.

	„Petrík, prosím ťa,“ opakoval v delíriu.

	Štarch však hovor neprijal. Nepomohlo opakované vyzváňanie, zmätené esemesky ani prosby.

	„Hajzel zasraný!“ skríkol Ľuboš a šmaril mobil o stenu. Rozletel sa na kusy, ktoré s cvendžaním pristáli na dlážke.

	„Zmrd, skurvený zmrd!“ syčal Ostrý. Červenú a spotenú tvár mal skrútenú zlosťou, zúrivo bodal prstami do vzduchu. Pochytila ho zlosť, strašná zlosť. Voči hnusným zradcom, čo sa naňho vykašlali, aj voči sebe samému.

	Je každému iba na príťaž? Je pre syna, Beátu aj Štarcha iba oceľová guľa, ktorá ich ťahá dole? Fajn, nech sa poserú! Zavrčal, išlo ho rozdrapiť od zlosti, triaslo ho od sklamania a frustrácie.

	„Vy kurvy!“ zakričal do prázdna. „Vy hnusné kurvy!“

	Bzučanie sa už nedalo zniesť – ani sekundu, ani jedinú ďalšiu sekundu.

	Rozzúrený roj mu prehrýzol lebečnú kosť, vyletel mu z hlavy a zmenil sa na jedovatý čierny vír, ktorý ho uchopil a strhol.

	Padol na kolená, prstami si zaryl do vlasov, doškriabal si aj tvár.

	„Zolko!“ zakvílil.

	Zúrivosť sa v ňom miešala so zúfalstvom, bol to neznesiteľný kokteil, oveľa horší než všetko svinstvo, ktorým sa dnes nalial.

	Vina už bola priťažká, hlodala dlho a silno, veľmi silno. Zolko, Bosna, Zlatan, Mrázik…

	Do toho rúcajúci sa vesmír. Všelijakí pomätenci strašia, že rok dvetisíc prinesie koniec sveta. Ešte je priskoro, no už sa to začína.

	Koniec sveta, osobný koniec sveta.

	Tu, v tejto miestnosti Zolkovi ponúkol pozíciu stavbyvedúceho. Tu, priamo tu pri obrusovaní drevených trámov. Vôňa dreva, tak voňalo ich priateľstvo. A iba nedávno, pred pár mesiacmi, mu ich Zolko prebrúsil znova.

	Ľuboš zdvihol hlavu, zadíval sa na drevené trámy, prižmúril zaslzené oči.

	Tu, priamo tu.

	Chvíľu sa nehýbal, bol ako očarovaný.

	Čierny vír ho držal vo svojej moci a odnášal kamsi preč, do Neverlandu.

	Do krajiny mimo skurveného sveta, kam patria všetky odhodené deti, všetci stratení.

	Rozrehotal sa, vybuchol do hysterického chichotu.

	Zranili ste ma? Dodrbali? prevaľovalo sa mu v omámenej mysli. Si myslíte, že neviem vrátiť úder? Si myslíte, že ja vás nezraním?

	Došlo mu, že nie je bezmocný a slabý, ako si všetci myslia. Pošepkal mu to čierny vír. Nie je žiadny chudák a slaboch. Zahnali ho síce do kúta, dotlačili ho chrbtom k múru, ale prerátali sa.

	Nie je bezmocný, vôbec nie je bezmocný.

	Podkrovím stále otriasali tóny Cashovej skladby Hurt – Ľuboš pred polhodinou vypeckoval hlasitosť takmer na maximum.

	„Zranili ste ma, ja zraním vás,“ zašepkal Ostrý. Slová piesne sa mu plietli s vlastnými myšlienkami, splývali do jedného prúdu. „Ako chcete, hajzli zasraní. Dohnali ste ma k tomu, budete to mať!“

	Odrazu sa mu všetko zdalo jednoduché, až veľmi jednoduché.

	Viem vrátiť úder, viem vrátiť úder.

	Vydriapal sa z dlážky, dovliekol sa k španielke a zdvihol ju.

	Nič iné mu nezostávalo, iba vrátiť úder. Zraniť tých, čo zranili jeho.

	Nenávidel ich, no tisíckrát silnejšie nenávidel seba.

	Všetky ostatné možnosti sa minuli, vina bola priťažká, už sa nedala niesť.

	Zolko, Bosna, Zlatan, Mrázik…

	Zakvačil si gitaru pod plece, uvoľnil úchop ladiacej mechaniky. Potom prešiel k uzlu na kobylke. Aj ten sa mu podarilo povoliť. Vytiahol strunu, vyskúšal, aká je pevná.

	Vyrážal zo seba krátky trhaný smiech, hoci pre slzy v očiach skoro nevidel.

	Skúsil strunu napnúť a trhnúť ňou, či nepovolí. Ani náhodou, bola pevná a pružná.

	Neistým krokom sa vydal cez izbu, došmátral sa ku schodom vedúcim k otvoru na strechu.

	Adar ho zvedavo sledoval, dokonca slabo zaštekal.

	„Nič sa neboj, kamarát,“ povedal mu Ľuboš priateľsky.

	„Nič sa neboj, veď zlé už bolo,“ prihováral sa mu, keď preväzoval strunu cez drevený trám nad schodmi.

	Podarilo sa mu to až na tretí pokus – v jeho stave a s poranenou rukou nič jednoduché. Vzápätí zistil, že ak na strune už dopredu neuviaže slučku, bude to všetko nahovno.

	Odviazal strunu z trámu, urobil na nej poriadnu zaťahovaciu slučku a znova ju priviazal o drevo.

	„Veď zlé už bolo,“ zopakoval poskakujúcemu psovi, ktorého rozrušilo pánovo nezvyčajné počínanie.

	Veľa nechýbalo a celá snaha by vyšla navnivoč. Struna nebola veľmi dlhá, ledva to vyšlo. Aby prevliekol hlavu cez slučku, musel sa rukami nadvihnúť až tesne k trámu.

	Zadychčal sa, nebolo to jednoduché, vôbec to nebolo jednoduché.

	Najmä nie v jeho rozpoložení, keď mal prehryzenú lebku a vesmír sa rúcal na kusy.

	Čierny vír mu našťastie pomohol, dodal mu sily aj potrebnú koordináciu.

	Odrazu mal hrdlo v oprátke. Smiešne sa predkláňal, balansoval na špičkách, knísal sa na najvyššom schode.

	Utrel si slzy aj sopeľ, už mu nebolo do smiechu.

	Vina sa nedala zniesť, už nie, veď ju niesol dlho, príšerne dlho. A spolu s ňou hnev, zasratú zlosť na seba aj na ostatných, na všetkých, čo ho nechali v sračkách. Horkastá pachuť zúfalstva a sklamania dotvárala všetko to svinstvo.

	Zaváhal, napadlo mu, že predsa len zlezie, že nebude robiť chujoviny. Chcel žiť ďalej, veľmi to chcel. Lenže nedalo sa, už to nešlo.

	Zalomcoval ním ďalší nápor zlosti, bolo to, akoby sa doňho oprel severák.

	Ani bohovi, nezleziem ani bohovi!

	Bolel ho prehnutý chrbát aj našpanované lýtka, už nevládal.

	Už naozaj nevládal.

	Ani chvíľu, ani ďalšiu sekundu.

	Napol svaly, prázdnym, vyhasnutým pohľadom preletel po podkroví. Nadýchol sa príjemnej vône nedávno prebrúseného dreva a skočil.

	Telo sa mu zviezlo nad prudké schody, zakývalo sa, zostalo visieť. Zachrčal, zatrepal nohami, zleteli mu z nich papuče.

	Adar piskľavo zaštekal.

	Ľuboš visel na strune, dusil sa, šliapal nohami vo vzduchu. Dengľavý skok mu nezlomil väzy, namiesto toho sa mu tenká struna zarezala hlboko do krku.

	Driapal si mäso prstami, pudovo sa snažil preškriabať sa pod strunu a uvoľniť zovretie.

	Zaryla sa však hlboko, prerezala mu žily a tepny, z pozdĺžnej rany sa vyvalila krv.

	Hlasno chrčal, tvár mal fialovú, z rozďavených úst mu trčal napuchnutý jazyk. Oči mal vyvrátené a vyvalené, vyliezali mu z jamiek.

	Mykal sa a zvíjal ako kúzelník zavesený do vzduchu, stále hrabal nohami v prázdne.

	Struna zapraskala a trochu sa pretiahla, dostávala zabrať. Trhala sa, milimeter po milimetri sa trhala, vlákna povoľovali.

	Nakoniec sa však ustálila, vydržala záťažovú skúšku.

	Ľuboš ešte chrčal, no už o poznanie tichšie. Ani nohami nehádzal ako pred chvíľou, iba z času na čas ním zatriasol kŕč.

	Retríver štekal a štekal, vôbec s tým nemienil prestať, zápach čerstvej krvi ho rozdráždil.

	Neúnavný Johnny Cash ikstý raz vyspevoval svoju baladu. Po Ľubošovej nohe stiekol pramienok moču a decentne, takmer bojazlivo odkvapkával do zväčšujúcej sa mláčky.

	Obesenec sa prestal striasať, knísanie sa ustálilo. Ruky zovreté okolo rozrezaného hrdla skĺzli pozdĺž tela, akoby Ľuboš ukončil vrúcnu modlitbu.

	Pes prestal štekať a poskakovať. Naklonil hlavu, zvedavo sledoval neobvyklú polohu, v akej sa ocitol jeho pán. Olizol sa, kvapkajúca krv zmiešaná s močom mu nedala pokoj. Keď sa dlho nič nedialo, zdvihol hlavu a vystrašene zakňučal.

	 


XXV

	Prebudilo ho svetlo, lúče deravého slnka prenikali cez zarosené okná hummera. Štarch potriasol hlavou, mal pocit, že svetelné ihlice sa mu zabodávajú do očí skrz zavreté viečka. Štípali ho, hriali, prepaľovali sa mu až do mozgu. Zjojkol, telom mu prebehla bolesť, chrbát mal ako dolámaný.

	Kde som? Kto som?

	Dlaňou si zaclonil tvár, opatrne pootvoril oči. Zaplavila ho slnečná žiara, náhle v ňom ožili spomienky. Rozospatosť bola razom preč, slastná nevedomosť sa vyparila. Privalila ho realita, prudko vydýchol, akoby mu na hrudník spadlo ťažké závažie.

	Bradatý vyškerený Pjontek, kvíliace teľa, odporný pach čerstvej lepkavej krvi. Dusiaci sa chlap zvíjajúci sa na dlážke, pukajúca a tvrdnúca žltá hmota…

	Peter si zovrel hlavu, stisol ju dlaňami, no aj tak si neudržal myseľ pokope, už dávno sa rozletela na tisíc kusov.

	Prízračná večera, medená pachuť takmer surového stejku… Ešte silnejšie si zovrel lebku, naširoko roztvoril ústa, ale nevyšiel z neho žiadny zvuk. Kričal a ziapal úplne nemo, keby ho niekto videl, vôbec by nepochyboval, že hľadí na blázna.

	Pjontekova čižma pokrytá páchnucou vrstvou zvieracích výkalov, bahna a krvi.

	Naplo ho, po brade mu stiekol kyslý pramienok slín. To bolo všetko, žalúdok nemal čo vyvrhnúť, vyprázdnil sa už v noci.

	Štarch si na návrat z Pjontekovho čierneho kráľovstva spomínal iba matne. Veď už počas večere bol v polovičných mrákotách. Bol to obranný mechanizmus, jediný spôsob, ako sa vyrovnať so stretnutím s cudzotou, s úplnou cudzotou nepatriacou do normálneho, hoci aj zlého sveta. Lebo Pjontek a všetko, čo predstavoval, nebol iba zlý – také kategórie sú ľudské, príliš ľudské.

	Keď Peter zložil prísahu poslušnosti, keď vygumoval sám seba, naložili ho do džípu a odviezli naspäť k Oravskej Lesnej. Veliteľ mu ešte čosi kládol na srdce, ale slová vyšumeli do prázdna. Nebol totiž nikto, kto by ich prijímal. Štarch tam stál, lenže pod tenkou popraskanou škrupinkou nebol nikto doma, nikto sa tam neskrýval.

	Iba prikyvoval, nastúpil do hummera a hľadel na volant aj prístrojovú dosku, akoby ich videl prvý raz v živote. Stratil pojem o čase, presedel tak hodinu, možno aj viac. Triasol sa od zimy, ktorá k nemu prenikala zvonku, z chladnej a čiernej noci, no rovnako aj zvnútra – z podobne chladného a tmavého prázdna.

	Napokon sa predsa len trochu spamätal. Naštartoval a pomalou roztrasenou jazdou vyrazil po ceste. Už po pár metroch pochopil, že nie je v stave šoférovať. Ani poriadne nevedel, kde je a kam sa chce vlastne dopraviť. Poháňal ho iba strach, že sa Pjontekovi chlapi vrátia a zabijú ho. Neprekvapilo by ho to, veď už na večeri v prístavbe zistil, že boss je veľký vtipkár.

	Prešiel necelý kilometer, trvalo mu to skoro desať minút. Keď svetlá ožiarili odbočku z cesty, zahol tam. Potiahol hummera kúsok po širokom lesnom chodníku a zastavil. Vypol svetlá aj motor, znova sa roztriasol.

	Na vedľajšom sedadle nahmatal čezetu. Chytil zbraň do chvejúcej sa ruky. Chladila ho, bola priam mrazivá, ale to nevadilo, kŕčovito ju držal, bol to jediný talizman zmierňujúci strach, jediná zábrana voči jeho stupňujúcemu sa príboju.

	Nevedel, ako dlho tak presedel, no musel v takej polohe zaspať. Keď sa mu znova vrátilo vedomie, bolo už ráno. Triasol sa od zimy, cez zavreté viečka sa mu do mozgu zapichovali lúče slnka prebleskujúce pomedzi stromy.

	Zaplavili ho spomienky, zovrel si hlavu a dlho bezslovne kričal.

	Trochu to pomohlo, neznesiteľné napätie sa psychickým skratom vybilo.

	Rozhliadol sa po kabíne – zarosené okná, vydychovaný vzduch sa v chlade menil na paru, čezeta mu ležala pri nohách, určite mu vykĺzla z ruky, keď zaspal. Vo vrecku ho tlačil hranatý mobil. Peter ho vytiahol a pozrel na displej. Dvadsaťosem neprijatých hovorov. Najviac z nich bolo od Ľuboša, ale zopárkrát sa mu snažil dovolať aj Laba.

	Štarch zafučal, na komunikáciu sa ešte necítil. Slová a vety boli tiež čosi ľudské, príliš ľudské. Cudzota, z ktorej sa iba postupne vynáral, ich nepotrebovala. Zaznievali v nej síce, no ich významy boli iné a pokrútené – ako všetko v kráľovstve krivých zrkadiel.

	Zahľadel sa do lesa za sklom, postupne mu dochádzalo, že včera prebehli parlamentné voľby. Premiér Kardiš padol, impérium sa rozsypalo. S takou myšlienkou sa ťažko zmierovalo, ešte pred pár dňami by to považoval za nezmysel. Ktovie, čo teraz bude. Nové poriadky alebo silové riešenia… Tak či tak to znamenalo koniec celej éry, všetkého zabehnutého; všetkého, čo bolo síce nahovno, ale zároveň ho vynieslo nahor. Veď Kardiš, to už nebolo iba meno človeka z mäsa a kostí, bol to celý systém. A teraz…

	V ruke sa mu rozvibroval mobil, pretrhol mu chmúrne myšlienky. Štarch zaťal zuby, nič sa nedalo robiť, svet sa možno rozpadol, ale nezastal, krútil sa ďalej, už sa mu nedalo vzdorovať. Pozrel na displej – volal mu Laba.

	Peter sa zhlboka nadýchol, pomaly vydýchol a prijal hovor.

	„Zmizli!“ oznámil mu kápo. „Nadránom odtiaľto zmizli, odvtedy je pokoj.“

	„Viem,“ prerušil ho Štarch chladným, rozhodným tónom. „Kto myslíš, že to vybavil?“

	„Boha, dobrý si,“ uznal Laba. „Som myslel, že ťa dali dole, keď si nedvíhal.“

	„Stretol som sa s Pjontekom a všetko vybavil. Povedz chlapcom, že je to už v poriadku. Dobre ste sa držali.“

	„Poviem, odkážem, boss,“ pritakával kápo. V hlase mu zaznievala úľava aj nefalšovaný obdiv. „A to len tak? Rovno s Pjontekom si vybavil?“

	„Hej, dali sme reč. Niečo nás to bude stáť, ale je to vybavené.“

	Laba sa od rozrušenia rozdychčal: „Boha, paráda. Už som myslel, že…“

	„Ale ty aj Bobo musíte zmiznúť,“ prerušil ho Štarch. „Musíte sa niekam odpratať, aspoň na čas. Až natoľko zas Pjontekovi neverím.“

	„Chápem,“ nevzpieral sa kápo. „Chápem, boss, to je jasné. Zdekujeme sa do Blavy, poznám tam zopár chalanov a –“

	„Dnes alebo zajtra. Zmiznite čo najrýchlejšie. Potom sa uvidí.“

	„Jasné. A vďaka. Ja toho Boba dojebem, platiť bude, až sa poserie! Do takých sračiek nás… Keby si to nevybavil, tak fakt neviem.“

	Štarch ukončil hovor, každé Labovo obdivné slovo bolo ako kvapka kyseliny do ksichtu. Robilo sa mu z toho nevoľno, bolo mu zle zo samého seba.

	„Kľudne zalez naspäť a hraj sa pred faganmi na bossa, ty voš,“ povedal mu Pjontek. Ozajstný boss, ktorému odteraz slúžil ako obyčajný pešiak alebo – pri štedrej dávke sebaklamu – ako najnižší dôstojník.

	Znova sa mu zakrútila hlava, každá myšlienka nesprávnym smerom mohla privolať katastrofu. Bolo to ako kráčať po úzkom chodníku v nebezpečných bažinách. Krok vedľa a… Mobil sa znova otravne rozvibroval, no Peter mu bol vďačný – telefón ho vťahoval do normálneho sveta, vracal ho na úzky chodník.

	Beáta – žiarilo z displeja.

	Zmrd sa mi v noci nedovolal, tak v tom pokračuje ženuška? napadlo Štarchovi. Zabublal v ňom hnev, Ostrého mal stále v zuboch. Nechcelo sa mu vybavovať ani s Beátou. Napadlo mu, že hovor zruší – má na to plné právo.

	Úzky chodník, všade naokolo hlboká bažina. Každé vtiahnutie do normálneho sveta, hoci aj nepríjemné, bolo teraz užitočné.

	Peter zanadával a prijal hovor. „Čo, Beátka?“ štekol do mobilu.

	„Nie je s tebou Ľuboš náhodou?“

	Štarch nadvihol obočie: „Tvoj Ľuboš? Ani náhodou. Ja s ním už nemám čo –“

	„Lebo včera mi vyvolával, drbalo mu úplne, čudne znel,“ vyrchrlila.

	Peter jej v hlase zachytil obavu. Bolo to čosi neobvyklé, veľmi neobvyklé. Spomenul si, ako mu Ľuboš v noci šialene vyvolával, ako sa mu znova a znova snažil dovolať.

	Ozvala sa v ňom plíživá, zlá predtucha. Chcel Beáte niečo odvrknúť, veď Ľuboš ho už vôbec nezaujímal, ale namiesto toho sa vážne opýtal: „Čo od teba chcel?“

	„Ani neviem, veď ho poznáš. Tie jeho sračky, depresie, ľutovanie sa, ako vždy. Ale znel tak… čudne. A ožratý musel byť úplne na mol.“

	„Aha, tak to určite drichme, vyspáva opicu,“ prehodil Štarch.

	„Neviem,“ zapochybovala Beáta. „Hovory mi neberie, všetky idú rovno do schránky. Trochu aj starosť mám. Povedala som Milanovi, išiel ho pozrieť.“

	„A?“

	„Práve mi volal, že je tam. Vyzváňa a trieska na dvere, ale nikto neotvára. Hlasná hudba tam vraj vyhráva, pes v dome šteká.“

	„A Milan nemá kľúče? Nech si odomkne.“

	„Má kľúče, ale poistka je zvnútra zamknutá, nedá sa otvoriť.“

	„Tak potom aj Ľuboš je dnu. Drichme, ti vravím,“ trval na svojom Štarch.

	„Asi hej. Len taký blbý pocit mám, tak mi napadlo… Či náhodou s tebou nie je, alebo či niečo nevieš.“

	„Aj mne vyvolával,“ priznal Peter. „Ale mne sa nedalo… Ja som nemohol…“

	„To nič,“ povedala. „Idem tam, skúsime sa dostať dnu.“

	„Počúvaj, poriadne zvoňte a klopte,“ poradil jej. „Určite sa zobudí a príde otvoriť, nič sa neboj.“

	„Dobre, ahoj.“

	„Beáta, počkaj!“ doložil náhlivo. „Idem tam aj ja. Iba drichme, ale pre istotu. Do trištvrte hodiny som tam. Keby sa dovtedy objavil, daj mi vedieť.“

	 


XXVI

	Kráčal po chodbe mestského úradu na svoje nové pracovisko – do kancelárie číslo šesťdesiatpäť na prvom poschodí južného krídla budovy. Zvonku doliehalo vyzváňanie kostolného zvona ohlasujúce ôsmu rannú hodinu.

	Vokoš išiel pomaly a rozvážne, dával si záležať, aby ho pri nástupe do funkcie všetci videli. Po nočnom vyhlásení výsledkov volieb vládol v úrade zmätok, nikto poriadne nevedel, čo bude. Práve preto bolo dôležité, aby úradníci videli, že nie všetci členovia vedenia mesta prepadli chaosu. Niektorí, ako napríklad on, presne vedia, čo treba robiť; zmena ich nezaskočila, práve naopak, aj v nových podmienkach pevne zvierajú opraty.

	Cestoval kvôli tomu z Bratislavy celú noc – bola to hrozná jazda, no stála za to. Domov zašiel iba na skok, niečo zjedol, osprchoval sa, oholil a prezliekol. Potom sa vybral na úrad, kde primátorovi oznámil, že dnešným dňom nastupuje do funkcie predsedu rady mestského úradu. Nikto z vedenia taký krok nechápal, čakali, že ako podporovateľ Kardišovho hnutia v takej situácii zalezie kamsi pod kameň a bude dúfať, že si ho nikto nevšimne. Hlupáci, úplní hlupáci.

	Vokoš zastal pred dverami v južnom krídle budovy, kde kedysi sídlila ružomberská fara. Položil ruku na kľučku, zaváhal. Nemal obavy zo svetského či z politického rozmeru celej záležitosti. Veď Donecký a noví páni mu nástup do funkcie požehnali. Išlo o viac, o podstatne viac.

	Zhlboka sa nadýchol, otvoril dvere a vošiel. V predsieni kancelárie sedela sekretárka. Pozdravil ju kývnutím hlavy, na viac sa nezmohol – bol príliš sústredený, ponorený v takmer nábožnom vytržení.

	Celé dekády snaženia sa blížili k vyvrcholeniu, stál milimetre od dosiahnutia cieľa.

	Pravda, ako prednosta sa do tejto kancelárie mohol dostať aj oveľa ľahšie. Lenže keby to urobil, keby sa jednoducho organizačne premiestnil, všetko by stratilo zmysel. Na správne siločiary sa dalo napojiť jedine tak, že človek dosiahol funkciu, ktorá ku kancelárii v daných časoch patrila. Bolo to čosi ako kvalifikácia, skúška. Bez jej úspešného absolvovania by sa priesečník siločiar zmenil na obyčajnú strohú kanceláriu. Takých boli na úrade desiatky.

	Veď ani Andrej Hlinka sa sem – do svojej dlhoročnej pracovne – nedostal iba tak. Musel si miesto vydobyť v tvrdých, bezohľadných voľbách. Pustil sa do boja a vyhral.

	Presne tak ako dnes vyhral on, Alexander Vokoš. Prekročil prah miestnosti, zavrel za sebou dvere a rozhliadol sa. Rozľahlá kancelária, vysoký strop, dvojica veľkých okien na južnej stene. V strede stál veľký mahagónový stôl, za ním masívne kreslo z čierneho lešteného dreva s koženým poťahom.

	Nábytok bol pôvodný. Keď v štyridsiatom ôsmom krajinu ovládli komunisti, Hlinkovi verní ukryli vybavenie jeho pracovne do rozľahlých pivníc pod farou. Stôl aj Hlinkovo kreslo tam prečkali vyše štyridsať rokov. Až po revolúcii ich opäť vytiahli na svetlo. Vokoš osobne dohliadol, aby ich zreštaurovali, kreslo nanovo vyčalúnili a umiestnili na pôvodné miesto. Tam patrili, tam dávali dokonalý zmysel.

	Podišiel bližšie, znova zaváhal. Tu, presne na tomto mieste, v tejto miestnosti sa pretínali siločiary moci, odtiaľto sa kedysi rozbiehali nielen do celej krajiny, ale aj ďalej, oveľa ďalej.

	Na tomto mieste nemohol sedieť iba tak hocikto. Tých, ktorí neviditeľné prúdy neovládli alebo k nim zostávali ignorantskí či slabí, nahromadená sila vytlačila z úradu, striasla sa ich. A ak vzdorovali, zbavila sa ich inak. Za svoje dvadsaťročné pôsobenie v úrade si Vokoš pamätal dve tragické úmrtia úradníkov, ktorí tu sedeli. Ďalších troch postihli ťažké choroby.

	Alexander nebol poverčivý, aspoň si to o sebe myslel. V tomto prípade sa však neubránil spájaniu udalostí. Iste, treba byť rozumný a nepodliehať fantazmagóriám. Lenže to neznamená ignorovať akési jemnejšie, navonok neviditeľné podpovrchové vplyvy. Napokon, všetka dlhodobá moc a kontrola bola založená práve na nich.

	Vokoš preto nepochyboval o tom, že prijať funkciu, ku ktorej patrila táto kancelária a teraz už aj pôvodný historický nábytok, môže byť smrteľne nebezpečné. Alebo osudové. Samozrejme, nešlo o žiadnu kliatbu, bola to samotná surová moc, dokonca jej najvyššia forma – kontrola. Hlinka ju z tohto miesta uplatňoval celé dekády. A nielen to, výnimočnosť kancelárie spočívala aj v čomsi inom…

	Alexander podišiel k oknám, na stene tam visela pamätná tabuľa s Hlinkovým reliéfom. Text vytesaný do mramoru oznamoval, že práve v tejto miestnosti otec národa nielen dlhoročne pracoval, ale v noci šestnásteho augusta 1938 tu krátko po jedenástej hodine aj skonal.

	Vokoš zdvihol ruku a prstami jemne prešiel po vysokom čele a výrazných lícnych kostiach vystupujúcich z Hlinkovho reliéfu.

	Posvätná chvíľa, dokonale posvätná chvíľa, veď krv sa po šiestich dekádach vrátila presne tam, kam patrí. Kruh sa uzavrel.

	Alexander sa otočil a prešiel k pracovnému stolu. Hlinkovo kreslo vyzeralo ako čierny masívny trón. Potichu k nemu šepkalo, konečne našlo správne uši, ktoré jeho šepot počuli. Vokoš k nemu pristúpil, pohladil ho a pomaly sa posadil.

	Mäkké čalúnenie ho prijalo, oprel sa, ruky položil na operadlá a privrel oči.

	Cítil, že splýva s čímsi väčším, než je on sám, že prekračuje svoj ľudský rozmer. Myšlienky, čo mu vírili v hlave, odrazu nadobudli celkom iné tvary, vyformovali sa do nových vzorcov, rozbehli sa po oveľa zložitejších a dômyselnejších dráhach.

	„Ja som mesto!“ hovorieval vraj Hlinka.

	Vokoš ho pochopil, odrazu vedel, že to myslel doslovne. Radnica stála na kopci so záhradami, kde pred tisícročiami vzniklo prvé osídlenie, samotné základy a prastaré centrum budúceho Ružomberka alebo pôvodne Rosenbergu – Vrchu ruží. Ten, kto sedel v priesečníku siločiar, splýval s celým mestom, zrastal s ním do akejsi symbiózy, do jediného a neoddeliteľného celku.

	Z kostolnej veže zahlaholil päťstoročný Andrej, jeho zvonenie vyplnilo námestie a rozľahlo sa ulicami. Vokoš si dovolil jemný úsmev, tvár sa mu chvela od pohnutia. Vedel, že zvon by o takom čase, krátko po celej hodine, vôbec nemal vyzváňať. Lenže zvonil, dával o sebe vedieť. Hlupáci to zrejme vysvetlia ako poruchu v časovacom mechanizme, nič zvláštne. Vokoš sa stále usmieval. Už sa neopieral, sedel vzpriamene a dôstojne, vychutnával si hlboký medený zvuk, ktorý mu prvý raz neznel ako umieračik. Dnes vyzváňal slávnostne, vítajúco.

	Nech si červy vysvetľujú veci, ako chcú. Veď aj jeho najskrytejšie myšlienky by považovali za výplody blázna, halucinácie, blúznenie pomätenca. Preto sa ich nikdy nedozvedia. On však pozná pravdu.

	Ja som mesto.

	 


XXVII

	Zabrzdil pred Ľubošovým domom. V záhrade uvidel Beátu aj Milana. Vystúpil z hummera a zamieril k nim. Obzeral sa na všetky strany, vo vrecku bundy zvieral pištoľ. Veď to mohla byť pasca alebo Pjontekov žartík, pri ktorom mu prestrelia hlavu. Prešiel cez spustnutú, zanedbanú záhradu. Celé telo mal napnuté, neustále sa obzeral cez plece. Došlo mu, že po stretnutí s Pjontekom sa bude takto obzerať do konca života. Útok či smrtiaci výstrel mohol prísť odkiaľkoľvek a kedykoľvek.

	Blížil sa k vile a dvojici postávajúcej pred vstupnými dverami. Bezradne naňho hľadeli. V ich pohľadoch zachytil akúsi nádej, možno dúfali, že im povie niečo nové, že z rukáva vysype informáciu, ktorá všetko premení na vtip. V takom prípade by sa na Ľuboša hnevali, veľmi by sa naňho hnevali. Lenže teraz… Vyžaroval z nich strach a obavy.

	Peter pokrútil hlavou, posunkom naznačil, že sa nedozvedel nič nové.

	„Už skoro hodinu mu vyvolávam, trieskam a zvoním,“ oznámil Milan. „A nič.“ Silno zabúchal na dvere, zamyksľoval kľučkou aj kľúčom v zámke, aby predviedol, že to nepomáha.

	Štarch pozrel do okien na poschodí – nepohla sa tam ani záclonka. Dom vyzeral zanedbane, keby dnu nevyhrávala hudba a neštekal pes, tipoval by, že Ľuboš znova kamsi zmizol.

	Ale takto? Navyše, za bránou vo dvore stálo jeho biele mitsubishi.

	Pjontek, prekliaty Pjontek, ozývalo sa mu v hlave.

	Čo keď jeho prepustili, ale na výstrahu mu uniesli alebo rovno zabili najlepšieho kamaráta? Hoci aj bývalého, na tom teraz nezáležalo.

	Zlá predtucha zosilnela, čosi v duniacej hudbe a vybrechávajúcom psovi mu naháňalo zimomriavky. Silnejšie zovrel skrytú čezetu, druhou, boľavou rukou vytiahol mobil. Stisol rýchlu voľbu, na jednotke nemal navolenú Evu, Barboru ani Danu, ale Labu – istota je istota.

	„No?“ ozval sa kápo. Mal zachrípnutý hlas, akoby práve na niekoho veľmi kričal – asi na Boba.

	„Tu som, pri Ľubošovom dome,“ informoval Štarch, zatiaľ čo sa rozhliadal po záhrade. „Príďte sem, možno to ešte neskončilo.“

	„Ideme,“ povedal Laba a ukončil hovor. Aspoň že sa na nič nevypytoval.

	„Prídu chlapci, prezrieme dom, nič sa nebojte,“ prehodil Peter k dvojici.

	„A čo to medzi vami bolo?“ vyzvedala Beáta. „Vážne nezhody?“

	Štarch na ňu pozrel, zvažoval, na čo sa ho vlastne pýta. Začul jej v hlase podozrievavosť, alebo sa mu to iba zdá? Hádam si len nemyslí, že to on…? Že on sám Ľubošovi ublížil alebo ho nechal zmiznúť.

	Preglgol, chcel jej čosi odvrknúť, ale nemal čo. Veď vtedy dávno, keď dal zmrzačiť Mrázika, sa jej osobne vyhrážal. Do očí jej pomedzi riadky povedal, nech sa k Ľubošovi správa ako poriadna manželka, inak môže dopadnúť zle. Jasné, že by jej neublížil, tým si bol istý. Takmer istý. Chcel ju len vystrašiť, no medicína zabrala až prisilno. Beáta mu už v živote nebude dôverovať, a keď sa prihodí čokoľvek nedobré, bude z toho podozrievať jeho.

	Namiesto odpovede mávol rukou, otočil sa a zamieril za dom. Nechcel pred nimi postávať, ich vystrašené pohľady mu nerobili dobre. Milan naňho zízal s takmer posvätnou nádejou, akoby sa naňho spoliehal a veril, že lusknutím prsta dokáže dať všetko do poriadku. Beáte z očí vyžarovali obavy a nedôvera.

	Štarch zahol za roh, oprel sa o stenu, zhlboka dýchal. Mal všetkého po krk, dal by čokoľvek za to, aby sa už peklo skončilo, aby sa už konečne skončilo.

	Z vrecka vytiahol zbraň, skontroloval, či je obtiahnutá a pripravená na streľbu. Na takú kontrolu mal nutkanie už pred domom, no ako-tak sa ovládol. Teraz, keď sa naňho nikto nedíval, kontroloval pištoľ každých pár sekúnd – bolo to ako nervový tik.

	Čo je s Ľubošom? Kam zmizol? Je v poriadku, nepotrebuje pomoc?

	Naslinil si vysušené pery, zvažoval možnosti. Čo keď je Ostrý dobitý alebo zranený, čo keď práve dožíva? Možno ide o minúty, možno je drahá každá sekunda. Kým dorazia chlapci, môže byť neskoro.

	Áno, bolo to málo pravdepodobné; ak išlo o pjontekovskú akciu, Ľuboš je už dávno po smrti.

	Lenže… Čo keď?

	Mali nezhody, vážne nezhody, pobili sa, obom im preplo. Čo keď?

	Pobral sa ďalej, kráčal popri stene, zastal až pri kuchynskom okne. Zaváhal. Najrozumnejšie by bolo počkať na chlapcov alebo rovno zavolať políciu.

	Čo keď?

	Potichu zanadával, zdvihol pištoľ a tresol pažbou po okne. Dal si pozor, aby nenarobil veľa hluku. Opatrne povybíjal sklo, prepchal dnu ruku, nahmatal kľučku a otvoril okno. Oprášil rám od črepín, vliezol do kuchyne. Ovalil ho smrad. Na stole ležali taniere so zahnívajúcimi zvyškami jedla, okolo preplneného odpadkového koša sa váľali škatule z polotovarov, pokrčené servítky a mastné sáčky. Hlavne tam však stálo veľa fliaš tvrdého chľastu, celá armáda vyprázdnených bojovníkov.

	Peter si skontroloval a pripravil zbraň. Nedávalo by to síce zmysel, no aj tak tu mohli vyčkávať ozbrojení pjontekovci.

	Hudba dunela na poschodí alebo v podkroví, dookola tam vyhrávala rovnaká pesnička. Pes podozrivo stíchol.

	Štarch došiel ku schodisku, zdvihol čezetu, pripravil sa na streľbu.

	„Ľuboš, si tam?“

	Po schodoch sa ktosi rozbehol, Peter už stláčal spúšť, keď mu došlo, že je to Adar.

	Retríver ho spoznal, zaštekal a zavrtel chvostom. Kamarátsky k nemu pribehol, zdalo sa, že rád vidí kohosi známeho.

	„No čo ty? Kde máš pána?“ prihováral sa mu Štarch.

	Pes odbehol k vchodovým dverám, zaškriabal na ne, pýtal sa von.

	Peter ešte nechcel otvárať, nerád by Beátu a Milana púšťal dnu, pokým dom neprezrie. Znova nadvihol pištoľ a vystupoval po schodoch.

	„Ľuboš, si tu?“ zakričal.

	Keď sa nedočkal žiadnej odpovede, nazrel na prvé poschodie – do Milanovej izby.

	Nič podozrivé.

	Utrel si z čela pot a pobral sa do podkrovia. Schody mu vŕzgali pod nohami, hudba znela čoraz hlasnejšie – bola to pomalá gitarová balada.

	„Ľuboš!“ zachrčal cez vysušené hrdlo.

	Drgol nohou do pootvorených dverí, z podkrovia sa vyvalil smrad – rozliaty alkohol, plesnivejúce jedlo a ešte voľačo iné, štipľavý, dráždivý pach.

	Ako na chlapských záchodoch, napadlo Štarchovi. Pomaly, centimeter za centimetrom a s napriahnutou čezetou vošiel do miestnosti. Na dlážke uvidel svoju starú španielku s uvoľnenými strunami. Vedľa nej pri zapratanom stolíku ležala akási fotka.

	Štarch urobil zo dva kroky, čosi zahliadol kútikom oka.

	Strhol sa, pozrel doprava a…

	Ustrnul, zaspätkoval, vyletel z neho tichý ston.

	Podlomili sa mu kolená, zviezol sa na dlážku. Ústa zostali roztvorené od šoku, zbraň mu vykĺzla z ochromených rúk. Ľuboš nehybne visel na drevenom tráme – brunátna, fialová tvár stuhnutá v kŕči, vypleštené oči vylezené z jamiek, napuchnutý a rozhryzený jazyk. Struna, na ktorej sa obesil, sa mu prerezala hrdlom až kamsi k chrbtici. Zdalo sa, že nechýba veľa a váha tela odtrhne mŕtvole hlavu.

	Peter si pritisol dlane k hrudi, srdce mu búšilo, za hrudnou kosťou mu tepala ostrá bolesť. Zmrazilo ho, celého ho zmrazilo, akoby mal v útrobách kus surového ľadu. Zaknísal sa, hoci kľačal na kolenách, musel sa oprieť o dlážku. Pocítil dezorientáciu, na chvíľu stratil prehľad o tom, kde vlastne je.

	Na zemi ležala fotka, bol na nej vysmiaty Milan oslavujúci osemnáste narodeniny.

	Štarch sa prudko a trhane nadýchol – odrazu mu došlo, že už hodnú chvíľu nedýcha, že mu vyrazilo dych.

	Zdvihol pohľad, znova sa zadíval na mŕtveho visiaceho kamaráta. Schody pod ním boli pokropené krvou aj zapáchajúcimi šťankami.

	Vyvalené oči akoby zízali do miestnosti, rovno na ležiacu fotku s vyškereným Milanom.

	Postaraj sa mi o syna! zaznelo Štarchovi v duniacej lebke. Postaraj sa mi o syna! posledná Ľubošova vôľa, určite to bola jeho posledná vôľa. Umieral s myšlienkou na Milana a prial si, aby oňho bolo dobre postarané. Určite to tak bolo, muselo to tak byť!

	Štarch sa pozviechal z dlážky. Nevedel, kam ísť a čo robiť, nevedel vôbec nič.

	Bezducho, bezcieľne sa potĺkal po podkroví, v šoku mu ani nenapadlo vypnúť hučiacu muziku. Myseľ sa mu zmätene zachytávala každého detailu, ohmatávala všetko, na čom mohla aspoň na chvíľu spočinúť. Spoznal Cashov chrapľavý hlas, dokonca rozoznával spevákove slová, ale nerozumel im, nedávali mu žiadny význam.

	 

	What have I become My sweetest friend

	Everyone I know goes away

	In the end

	 

	Došiel k zapratanému stolíku – stáli na ňom dve prázdne fľaše, roztvorený fotoalbum a zopár rozhádzaných fotiek. Ľuboš určite listoval vo zvečnených chvíľach a zábery, čo sa mu najviac páčili, povyťahoval z albumu.

	Peter uvidel staručkú čiernobielu rozmazanú fotku dvoch malých rozosmiatych chlapcov. Držali sa za plecia, okolo krkov im viseli stuhy s lacnými medailami. Jeden mal v ruke pokrkvanú mapu, druhý – roztomilý Cigánik – veselo mával do objektívu detskou buzolou.

	Vedľa ležal záber zo spoločnej dovolenky krátko po revolúcii. Pláž Bačvice v juhoslovanskom Splite. Zlaté časy. Ľuboš, Milan, Štarch a obe dcéry. Všetci zhŕknutí okolo čuda – morského ježka –, ktorého práve vylovili z mora. Ľuboš sa tvári udivene, ale spokojne, Peter má v ruke žltý plastový tanier a komusi ním kýva – asi Eve stojacej mimo záberu.

	Váľali sa tam aj ďalšie fotky. Skupinový záber z oslavy Ľubošových narodenín v dvorane Kultúrneho domu – rodinka Ostrých, Štarchovci, Vokoš, Laba s Bobom, prekliaty Mrázik, ešte aj starý Zaberský. Celá banda pokope.

	Alebo momentka zo záhrady pri chate v Matejkove – vyškerení Peter a Ľuboš, ruky okolo pliec, plechovka s pivom ukrytá za chrbtom.

	Oči sa mu zarosili slzami, výhľad sa rozmazal.

	 

	And you could have it all

	My empire of dirt

	I will let you down

	I will make you hurt

	 

	Chytil sa za ľadové čelo, zovrel si dlaňami spánky, zasmrkal. Silno stisol viečka – už nechcel, nesmel nič vidieť – a naslepo vyspätkoval z podkrovia.

	 


XXVIII

	Telefón na mahagónovom stole sa rozdrnčal. Vokoša to nezaskočilo, už dávno nebol zasnívaný – po chvíľke ranného rozjímania sa pustil do poriadnej práce. Napokon, preto tu bol – všetko, čo robil doteraz, bolo iba bavkanie, príprava na to, o čo mu naozaj išlo.

	Zdvihol slúchadlo, podľa čísla klapky na telefónnom displeji videl, že mu volá náčelník mestskej polície.

	„Čo treba?“ ozval sa ako vždy. Veď ak nebolo niečo treba, ľudia mu nevolali.

	„Ahoj, pán predseda, srdečne gratulujem,“ zaznel zo slúchadla hlboký mužský hlas. Chvel sa neúprimnosťou, lenže na to bol Alexander zvyknutý.

	„Ďakujem. Treba niečo?“

	„Nechcem otravovať, nič nepotrebujem. Ale máme jedno hlásenie… A napadlo mi, že by si o tom mal vedieť.“

	Vokoš nadvihol obočie: „O čo ide?“

	„Viem to cez náš dispečing. Záchranári dostali telefonát. Ide o niečo vážne.“

	„No a?“

	„Stalo sa to v dome Ľuboša Ostrého.“

	„U Ostrého?“

	„Áno. A chvíľu na to tam volali aj štátnu políciu. Viac neviem.“

	„Asi sa pobil so ženou alebo také niečo. Ale ďakujem ti, že si ma informoval.“

	Vokoš položil slúchadlo, vstal a podišiel k oknám s výhľadom na Hlinkovo námestie.

	Žeby Grznár? napadlo mu.

	Ak ten idiot spustil akciu a začal likvidovať nepohodlných ľudí, ako mu on, Alexander, odporučil, možno do zoznamu zahrnul aj Ostrého. Nedalo sa to vylúčiť. Mohol si povedať, že istota je istota. Ak to urobil, a ak sa Ľubošovi naozaj niečo stalo, bude to nepríjemné, veľmi nepríjemné. Veď Ostrý bol jedno z hlavných es, ktoré chcel vytiahnuť z rukáva pre Doneckého a nových pánov.

	Hovoril som mu, aby Ostrého nechal na pokoji! zúril Vokoš v duchu.

	Potreboval zistiť, čo sa stalo. Lenže teraz, po tom, ako Grznára v noci udal, mu už nemôže zavolať a opýtať sa ho, ako sa veci majú. Navyše, idiot, čo si dovolil správať sa k nemu urážlivo, má dnes úplne iné starosti…

	Potreboval informácie, potreboval ich ako prísun čerstvého vzduchu. Najmä v takýchto chvíľach by bol ich nedostatok neodpustiteľnou chybou. Nemohol si dovoliť vyčkávať ani tam posielať kohosi iného – iba čo by vzbudzoval podozrenie.

	Ešte chvíľu postál pri okne, potom sa rozhodol. Prešiel k vešiaku, zvesil kabát a prehodil si ho cez sako. Otvoril dvere a ráznym krokom vyšiel z kancelárie.

	Po starom schodisku zbehol na prízemie. Zamieril k zadnému východu, nenápadne vyšiel z budovy na parkovisko. Nastúpil do auta, naštartoval a vyrazil na Plavisko.

	Jazda mu trvala iba pár minút, o chvíľu bol na hornom konci ulice. Podišiel ešte kúsok a zastal. Neveriacky hľadel na scénu pred Ostrého vilou, tvár sa mu zachmúrila.

	Stála tam záchranka s blikajúcimi majákmi aj policajné auto. Záchranári však nepobehovali ani nikoho neoživovali. Postávali pri sanitke, akoby na čosi čakali – nedobré znamenie. Policajtov vôbec nebolo vidieť.

	Vokoš sa ešte viac zachmúril, striaslo ho. Tušil, čo výjav znamená. Potiahol auto na kraj cesty, vystúpil a natiahol sa, aby videl ponad kríky. Pred vilou, z ktorej vyhrávala hlasná hudba, zazrel Štarcha. Vyzeral, akoby práve dostal po papuli. Motal sa hore-dolu, chrbát skrčený, hlava zvesená, rukou si pretieral tvár. Obďaleč stála Ľubošova manželka so synom, objímali sa, aj z diaľky bolo vidieť, že plačú. Pri bráne nerozhodne postávali dve Štarchove gorily a vyzerali ešte vygumovanejšie než zvyčajne.

	„Kurva!“ zanadával Vokoš.

	Posratý Grznár aj Ostrý, zbytočne mu oslabili a ohrozili plány. Z toho, čo videl, si bol takmer istý, že Ľuboš zareval. Jedna z veľkých rýb, čo sľúbil Doneckému, vykĺzla z háčika. Teraz už zostával iba Štarch – noví páni sa budú musieť uspokojiť s menším sústom.

	Ale nešlo iba o to… Alexander nespokojne potriasol hlavou. Ostrého so Štarchom neznášal, nenávidel ich a chcel im ublížiť, to áno. Lenže zároveň k sebe akosi patrili, veď hrali rovnakú hru. Všeličo spolu prežili, a hoci hral každý sám za seba, často na úkor ostatných, spájalo ich isté puto. Figúrky na šachovnici sa vzájomne žerú, dávajú si šach, občas aj šach-mat. Ale nemali by iba tak, celkom nezmyselne a zbytočne, vypadnúť zo šachovnice. Ani Ľuboš Ostrý nemal skončiť takto.

	Okolo zamysleného Vokoša prešlo pohrebné auto, podišlo ešte kúsok a zastalo pred Ostrého vilou.

	„A je to jasné,“ zašomral Alexander.

	Doteraz sa mohol mýliť, aj keď to nebolo pravdepodobné. Čierne auto zaparkované pred vilou však menilo dohady na betónovú istotu. Vystúpili z neho traja zriadenci pohrebnej služby. Štarch k nim prikročil a čosi im vysvetľoval; z domu vyšli policajti.

	„Kurva!“ zopakoval Vokoš a tresol dlaňou po streche auta.

	 


XXIX

	Cez otvorené dvere vily sa valila hudba. Johnny Cash vyspevoval svojím chrapľákom, doteraz ho nikto nevypol. Štarch sa rozhliadal vyjaveným pohľadom, mal pocit, akoby tesne pri ňom vybuchol granát – presne tak sa cítil. Oči mu fungovali, videné obrazy mu prenikali do mozgu, ale nedávali žiadny zmysel, boli to prázdne, neživé fotografie, nič viac.

	Plačúca Beáta a Milan, ktorý chce pôsobiť mužne, no plače tiež. Okolo nich poskakuje Adar a rozčúlene šteká.

	Pri bráne postáva Laba s Bobom; kápo sa škriabe na zátylku, pešiak je zachmúrený, v tupej tvári má nepredstieraný smútok, akoby sa ho Ľubošova smrť osobne dotkla. Málokto bol Bobovi vzdialenejší než Ľuboš Ostrý, no teraz to preňho nie je podstatné – veď bol jeden z nich.

	Na ceste stojí sanitka, policajné auto a pohrebák. Záblesky studeného modrého svetla z majáka pravidelne ožarujú spustnutú záhradu plnú vedier naplnených hlinou. O plot sa opiera opustený vysávač na lístie, ktorý tam určite zabudol Ľuboš.

	Z vily vychádzajú zriadenci pohrebnej služby, s námahou nesú čierny vak na mŕtvoly…

	Štarch sa strhol a kývol na chlapcov, aby im pomohli. Ľubošova posledná cesta.

	Peter si pretrel oči; spomenul si na Bosnu, na čiernu fóliu trepotajúcu vo vetre kdesi v Sarajeve. Spomienka mu nedávala zmysel, bol to len mŕtvy obraz.

	„I wear this crown of thorns upon my liar’s chair. Full of broken thoughts I cannot repair,“ clivo vyspevoval Cash a brnkal pri tom na gitare.

	Chlapci pomohli funebrákom, spoločne niesli vak k pohrebnému autu. Bobo hlasno posmrkával.

	Beáta pri pohľade na výjav zakvílila a rozbehla sa za nimi. Milan strnulo stál, párkrát potiahol nosom, potom sa rozvzlykal.

	Peter podišiel k nemu, silno ho objal. „Postarám sa o teba,“ šepkal mu do ucha. Hladkal ho po chrbte, snažil sa plačúceho mladíka utíšiť. „Postarám!“

	Na hornom konci ulice uvidel postávajúceho Vokoša.

	Chvíľu na seba hľadeli, kývli si hlavami.

	 

	Beneath the stains of time

	The feelings disappear

	You are someone else

	I am still right here

	 

	Funebráci naložili telo do auta; sanitka odišla prvá, maják naposledy ožiaril záhradu. Policajti niečo vysvetľovali Beáte, ktorá si trasúcou sa dlaňou zakrývala ústa. Bobo rozhorčene krútil hlavou, Laba si už znova škriabal zátylok.

	„Postarám sa o teba,“ bľabotal Štarch do Milanovho ucha. Rozostreným pohľadom blúdil po okolí, mal pocit, že padá, potreboval sa niečoho zachytiť.

	Z podkrovia zaburácalo finále skladby, okná sa zatriasli. Johnny Cash završoval svoju spoveď, akoby sa žaloval namiesto mŕtveho.

	 

	If I could start again

	A million miles away

	I would keep myself

	I would find a way

	 

	Na ulicu a záhradu dopadli kvapky jesenného dažďa. Pohrebné auto sa pohlo, Peter ho sledoval zaslzenými očami. Išlo pomaly, šofér im dával čas na rozlúčku. Nakoniec však zabočilo a zmizlo im z dohľadu. Civeli za ním, civeli do sivého prázdna.

